
I

TJERITA TJO SONG KONG JANG SOEDAH DAPET

EKSAMEN PANGKAT LIM SENG KEMOEDIAN

IA DAPET PANGKAT DI SOEGA DJADI

TOAPEKONG SENG ONG.

Di tjeritaken dalem gredja Kho Seng Bio ada satoe orang bernama Tjo Song Kong, dia itoe berpangkat eksamen Lim Seng. Di waktoe Tjo Song Kong dapet sakit lagi tidoer ketemoe satoe orang bawa koeda poeti sembari kasi taoe pada Tjoe Song Kong : Sekarang kaoe naik di ini koeda pergi di tempat eksamen.

Lantas Tjo Song Kong menanja sama itoe orang : Di mana tempat jang kita boleh dapet itoe eksamen djadi orang berpangkat ?

Tempo itoe orang dengar itoe pertanjäan, iapoen tiada maoe berkata, satoe apa, tjoema ia prenta Tjo Song Kong soeroe tjepet naik di itoe koeda poeti, begitoe djoega Tjo Song Kong paksa menaik di itoe koeda poeti, di dalem Tjo Song Kong poenja impian, lantas Tjo Song Kong sampe di satoe kota, maka di sitoe ia masoek di dalem satoe roemah besar; adapoen itoe roemah terlaloe amat dia poenja beresi, maka di dalem itoe roemah jang berdoedoek di sitoe ada kira-kira sepoeloe orang, tetapi itoe Tjo Song Kong tiada kenal itoe orang jang berpangkat, tjoema jang Tjo Song Kong kenal Wan Bok Liok itoe asal melekat Kwan Tee Ya, dari itoe Tjo Song Kong lantas doedoek di itoe tempat, begitoe djoega masing-masing kloearken dia poenja soerat eksamen di dalem itoe roemah, djadi semoaanja melekat liat Tjo Song Kong laloe troes panggil kasi taoe : Angkaoe misti pake hati jang baik, kendatinja angkaoe pake hati baek Toehan Allah belon Wes angkaoe poenja kabaekan, djangan angkaoe boeat seselan pada Toehan jang maha koewasa, djikaloe angkaoe djalan soedah sampe di mana itoe terapat kabaekan nistjaja di blakang hari angkaoe di kaboelken djadi orang jang berpangkat dapet kasenangan di dalem doenia troes di sorga, djikaloe angkau berboeat djahat hati soeka-soeka keniaja atawa hinain orang di doenia dan soeka temaha hartanja orang bikin roesak anak bini orang bikin hilang orang poenja kapertjajahan, kendatinja kaoe belon di bales kaoe poenja kedjahatan jang soedah kaoe berboeat sama kaoe poenja rajat-rajat di doenia, maka di mana angkaoe sampe di sitoe ada melekat boeat menjaksiken kaoe poenja kedjahatan, djikaloe angkaoe soedah sampe waktoe kaoe poenja kedjahatan, lebi doeloe kaoe di seksa di dalem doenia di kasi sakit boeta ataoe sakit borok dan pintjang djalan koeliling boeat pergi minta-minta sama orang di dalem doenia, di mana kaoe sampe di sitoe djoega ada melekat toeroet pada kaoe boeat menjaksiken jang kaoe soedah banjak berboeat djahat sama manoesia, soepaja itoe orang mendjadi bentji pada kaoe tiada bisa dapet redjeki sahari-hari, djikaloe kaoe soedah sampe djalan melarat di dalem doenia djadi mati kelaparan kaoe poenja aloes poelang di acherat di hoekoem selama-selamanja tiada di kasi poelang dalem doenia koembali.

Sekarang kaoe dateng di ini tempat, memang di dalem doenia koerang satoe melekat Seng Ong, maka di panggil angkaoe dateng di sini maoe di kasi pangkat djadi Seng Ong, ini tempat acherat angkaoe misti taoe, sebab angkau orang jang pinter serta pake hati jang soetji dan mengarti segala soerat-soerat ilmoe eksamen, djadi samoeanja melekat boeat pili angkaoe sa-orang jang patoet djadi melekat Seng Ong, tetapi angkaoe misti trima itoe koernianja Toehan Allah.

Lantas Tjo Song Kong berloetoet sembari menangis troes berkata: Saja djoega soeka sekali trima itoe pangkat djadi Seng Ong di mana saja brani boeat tolak prentahnja Toehan Allah, tetapi sekarang saja poenja iboe masi ada di doenia beroemoer toedjoe poeloe tahon lebi tiada ada orang jang bakal piara djikaloe sekarang saja tinggal saja poenja iboe, di blakang hari kaloe saja poenja iboe soedah meningal doenia tentoe saja trima itoe pangkat.

Lantas itoe satoe melekat prenta satoe melekat koemis pandjang soeroe ambil boekoe oemoernja manoesia, sentara lamanja itoe melekat koemis pandjang bawa itoe boekoe oemoernja manoesia, serta di liat itoe boekoe, maka ada tertoelis oemoer iboenja Tjo Song Kong masi ada sembilan tahon lagi lamanja, maka samoeanja melekat djadi tinggal diam tiada bisa bitjara satoe apa. Lantas melekat Kwan Tee Koen berkata: Itoe perkara prentah Thio Seng boeat perganti doeloe pegang itoe pangkat, toenggoe sampe sembilan tahon.

Kemoedian melekat Kwan Tee Koen berkata sama Tjo Song Kong: Kami inget angkaoe sa-orang jang berhati baek bisa sajang angkaoe poenja iboe bapa djadi anak orang dengar orang toewa poenja perkatahan, kendati kaoe sa-orang jang miskin poenja anak setia hati dengan bisa menghormatin sama kaoe poenja orang toewa, toelnja kaoe poenja oemoer soeda sampe, sekarang kami tamba lagi kaoe poenja oemoer sembilan tahon, soepaja kaoe bisa djaga kaoe poenja iboe poenja hari toewa, djikaloe kaoe soedah sampe kaoe poenja iboe meninggal doenia di dalem itoe sembilan tahon lamanja, kaoe boleh trima ini pangkat djadi Seng Ong, tjoema sekarang sa-orang ini boeat berganti doeloe kaoe poenja pangkat, djikaloe kaoe soedah djadi melekat sahari-hari orang bersoedjoet, kendatinja malem tiada ada boelan dan tiada ada teng, djoega bisa djadi trang sendiri di dalem kaoe poenja gredja, dari itoe kaoe misti trima itoe pangkat jang di koerniaken dari Toehan jang Maha Koewasa. Sekarang kaoe boleh poelang koembali ka doenia.

Serta Ijo Song Kong denger begitoe lantas ia naik di itoe koeda koembali troes ia berangkat poelang ka roemahnja, sasoedanja aloesnja Tjo Song Kong masoek koembali ka dalem badannja, troes Tjo Song Kong mendoesin seperti orang tidoer mengimpi sadja.

Katjerita sedari Tjo Song Kong poenja aloes dateng di tempatnja itoe malekat-melekat, maka itoe waktoelah Tjo Song Kong soeda tiga hari serta maitnja soedah di masoeken di dalem peti mati. Tempo aloesnja Tjo Song Kong masoek koembali dalem badannja, maka di dalem itoe peti ada bersoeara seperti ada barang jang bergerak, begitoe djoega itoe peti mati lantas di boeka dan di angkat Tjo Song Kong di taro koembali di mana tempat tidoernja. sampe satoe hari lamanja baroe Tjo Song Kong bisa bitjara.

Lantas iboenja menanja pada Tjo Song Kong dari hal jang telah djadi, maka Tjo Song Kong lantas berkata: Di bilangan goenoeng lian San ada satoe orang bernama Thio Seng dia jang gantiïn saja poenja hari mati, maka itoe satoe hari djoega, dia lantas meninggal doenia, maka saja bisa poelang lagi di doenia ini boeat djaga iboe poenja hari toewa.

Serta iboenja denger mendjadi soeka hatinja serta membri trima kasi pada Toehan jang Maha Koewasa dan berkaoel sambahjang di mana tempat melekat-melekat soepaja minta minta keslametan atas dirinja Tjo Song Kong tinggal di doenia boeat djaga hari toewa iboenja.

Tjerita Tjo Song Kong tinggal di dalem doenia ada sembilan tahon lamanja dengan slamat tiada koerang satoe apa, kabetoelan itoe satoe hari Tjo Song Kong lagi bikin iboenja poenja hari tahon di dalem oemoer dlapan poeloe satoe tahon. Di itoe waktoe Tjo Song Kong bikin pesta dengan amat rame di dalem roemahnja, banjak djoega sobat andenja dateng di roemahnja membri slamat pada iboenja Tjo Song Kong poenja hari tahon.

Sasoedanja Tjo Song Kong bikin pesta liwat satoe hari, melekat preksa boekoe oemoer manoesia, sasoedanja itoe melekat preksa itoe boekoe maka kadapetan oemoernja Tjo Song Kong poenja iboe soedah sampe, lantas melekat prentah doewa orang pergi ambil iboenja Tjo Song Kong poenja aloes. Maka di waktoe tengahari tempo Tjo Song Kong poenja iboe lagi doedoek bersenang di satoe krosi dalem roemahnja ia lantas tidoer poeles mendjadi mati, tempo Tjo Song Kong liat iboenja soedah mati lantas Tjo Song Kong koeboer itoe mait iboenja di tempat pekoeboeran dengan baek.

Sasoedanja ia koeboer iboenja poenja mait, lantas Tjo Song Kong pergi mandi dan toekar pake pakean jang baroe. sasoedanja Tjo Song Kong pake-pake lantas ia adjak istrinja poelang di roemah mertoewanja, tempo Tjo Song Kong soedah sampe di roemah mertoewanja, lantas ia pesen istrinja soeroe tinggal di roemah bapanja, sasoedanja Tjo Song Kong pesen dia poenja istri, lantas ia masoek di dalem kamar jang mana di sitoe ia lantas tidoer mendjadi mati.

Tempo bininja liat jang Tjo Song Kong soedah mati, lantas la kasi tahoe sama dia poenja orang toewa, begitoe djoega mertoewanja Tjo Song Kong lantas prentah maitnja Tjo Song Kong di soeroe koeboer.

Tjerita aloesnja Tjo Song Kong melajang ka sorga di sana ia ketemoe pada melekat-melekat, begitoe djoega itoe melekat-melekat lantas samboet dengan hormat pada aloesnja Tjo Song Kong itoe, sasoedanja itoe melekat-melekat lantas trimain soerat prentah dari Toehan Allah aken di angkat Tjo Song Kong djadi melekat Seng Ong ada di dalem kota pintoe Saij Moei poenja gredja, sasoedanja Tjo Song Kong trima itoe soerat prentah dari Toehan Allah, lantas Tjo Song Kong poenja aloes berangkat melajang masoek di dalem gredja pintoe Saij Moeij, serta Tjo Song Kong poenja aloes soedah sampe di dalem itoe gredja, lantas Thio Seng poenja aloes membri hormat padanja dan apa djoega boekoe-boekoe preksahan di dalem doenia poenja manoesia samoeanja Thio Seng poenja aloes serahin pada Tjo Song Kong poenja aloes sasoedanja Tjo Song Kong trima itoe pangkat kadoedoekan djadi Seng Ong, lantas aloesnja Thio Seng melajang poelang ka sorga.

Tjerita anak negri di dalem itoe kota banjak djoega jang dateng meniat menanja pada itoe Toapekong meagambil tjiamsie, apa djoega itoe anak negri meniat itoe melekat Seng Ong bilang dengan sabetoel-betoelnja tiada ada sala barang seramboet dari perniatannja manoesia di dalem itoe kota, hingga anak negri di sitoe samoeanja mendjadi kaget, kerna apa jang dia poenja perniatan samoeanja troes tisida ada jang sala, djadi samoeanja anak negri sanget bersoedjoet di dalem itoe gredja Seng Ong sampe tersiar dia poenja keangkeran di koeliling tempat, maka di njataken orang di dalem doenia misti berhati baek, miskin di doenia kaja di acherat, soesa di doenia senang di acherat, maka kaloe di liat Tjo Song Kong poenja aloes Toehan Allah soedah koerniaken djadi Seng Ong, manoesia djoega tiada jang tahoe.



II

TJERITA KHO SENG JANG BEREKSAMEN
PANGKAT SIOE TJAY MENDAPET SAKIT MATA TOEMBOEHAN
LANTARAN lA MELIAT SAORANG
PRAMPOEAN MOEDA DI DALEM KRETA.

Ditjeritaken dalem kota Tiang An ada satoe anak bernama Kho Seng dia poenja kepinteran dapet eksamen pangkat mendjadi Sioe Tjaij.

Pada satoe hari boelan Tjeng Bang, itoe Kho Seng pergi memereksa koeboeran iboe bapanja, kebetoelan Kho Seng lagi djalan ia ketemoe satoe kreta jang tendanja tersoelam dengan amat bagoes, tempo Kho Seng liat itoe kreta, begitoe djoega ia lantas mendeketin itoe kreta dan mengintip ka dalem itoe kreta jang di dalemnja ada satoe anak prawan kira-kira baroe beroemoer anem bias tahon serta amat elok parasnja. dari itoe maka Kho Seng berdjalan menoeroetin itoe kreta poenja djalan, ia itoe sabentar Kho Seng ada di seblah depan dan sebentar ia ada di seblah blakang dari itoe kreta kira-kira djalan ada berapa pal djaoenja, kaget itoe anak prawan di dalem kreta panggil dia poenja boedak prampoean soeroe toeroenin itoe tenda kreta sebab ada angin keras, tempo itoe boedak prampoean baroe maoe toeroenin itoe tenda kreta, lantas Kho Seng tjepetin djalan mendeketin itoe kreta maoe liat itoe anak prawan, lantas itoe boedak prampoean toeroenin djoega itoe tenda, sembari mara pada Kho Seng dengan berkata : Ini di kota Phoe Jong Tjit Long Ijoe poenja penganten baroe poelang, boekannja Siang Kong poenja satoe kampoeng poenja prampoean, djagan Siang Kong klcearin perkatahan jang tiada baek. Waktoe Kho Seng memandang itoe kreta berdjalan, sekoenjoeng-koenjoeng dateng angin menioep deboe masoek di matanja Kho Seng sampe tiada bisa terboeka, tempo Kho Seng koetjek dia poenja mata jang kena kelilipan deboe, itoe kreta soedah djalan djaoe, lantas Kho Seng djadi ketakoetan ia lantas balik poelang koembali ka roemahnja.

Tjerita Kho Seng serta samape di roemahnja ia dapet sakit toemboehan di matanja jang kena deboe, itoe toemboehan semingkin hari semingkin besar soedah beberapa obat di pakein tetapi tiada bisa toeloeng, dari sebab itoe maka Kho Seng poenja pikiran lebi baek mati dari menanggoeng itoe kesakitan, hingga dia poenja hati djadi menjesal tiada bisa soedah.

Pada satoe hari kebetoelan ada dia poenja sobat dateng di roemahnja dengan membawa kitab Kong Beng Keng sembari itoe orang kasi tahoe pada Kho Seng, katanja: Ini kitab Sioe Tjaij boleh batja dengan soenggoe hati bersoedjoet pada Toehan jang Maha Koewasa boeat minta ampoen dari perkara jang Sioe Tjaij soedah berboeat barangkali Sioe Tjaij poenja mata sondor obat boleh mendjadi baik.

Tempo Kho Seng denger pengadjarannja itoe orang, ia poen mendjadi soeka hati, maka Kho Seng saban hari ambil itoe kitab Keng serta di batjanja dengan bersoedjoet pagi dan sore pada Toehan jang Maha Koewasa. sentara lamania kaget Kho Sen? merasa matanja jang seblah kiri ada kloear soeatoe barang apa-apa, ia itoe soedah kloear dan matanja satoe lalar item dan matanja jang seblah kanan kloear hawa seperti orang tidoer baroe mendoesin dan lagi di dalem dia poenja idoeng berasa gatel kaja ada barang jang maoe kloear balik masoek ka dalem dia poenja bidji mata. Dari itoe Kho Seng berkata pada istrinja: soedah berapa lama jang kita sakit mata tiada bisa liat di kebon kembang tjoelan, sekarang kita poenja mata tiada bisa meliat, sama siapa kita menanja.

Lantas istrinja berkata: Itoe kembang sama boeaboeahan samoea soedah djadi kering dan lagi heran sekali di dalem kamar kliatan ada satoe anak ketjil, sedari itoe anak ketjil kloear sampe sekarang tiada ketahoean kemana perginja dan di dalem itoe doewa tiga hari seperti tawon terbang masoek di sarangnja, di kiri kanan kedengeran soearanja orang di dalem itoe kamar tapi tiada ada satoe manoesia jang kliatan.

Lantas Kho Seng berkata: Soedah berapa hari ini mata kita bisa djoega meliat sebrapa roepa barang mendjadi trang, dari itoe maka kita bisa djoega boeat preksa perkara roemah tangga.

Lantas le Soe Sie istrinja Kho Seng berkata padanja: Di dalem kampoeng ada satoe orang jang mengarti serta berpangkat Sioe Tjaij tempo ia lagi berdjalan boeat pergi preksa iboe bapanja poenja koeboeran ia ketemoe satoe prampoean moeda di dalem satoe kreta, lantas itoe Sioe Tjaij kloearin tingka jang tiada senonoh serta adjak bertjanda sembari berkata, tjakep sekali ini prampoean jang ada di dalem ini kretra. Maka ini hari dia dapet binasa dia poenja mata djadi sakit sampe bebrapa hari lamanja.

Serta Kho Seng denger istrinja poenja perkatahan jang dengen menjindir padanja, lantas Kho Song berkata: Itoe djamak orang plesir di dalem doenia, siapa jang boleh doega bisa dapet ini ketjilakaan. Sadoedanja abis bitjara masing-masing tinggal tertawa sadja.

Memang di waktoe ini Kho Seng poenja istri sa-orang prampoean jang alim, boedjoek ia poenja soeami soepaja djadi orang jang alim poenja ingetan. Djangan kira di dalem doenia sa-orang jang moeda berpandang lain orang poenja anak bini, tiada tahoe di blakang hari dapet pembalesannja dengen bahaja kedjahatan.

Memang itoe prampoean dari kota Phoe Jong orang tiada tahoe apa melekat jang menjaroe djadi prampoean jang tjakep itoe, sebetoelnja jang menjaroe djadi itoe prampoean tjakap maoe tjoba hatinja Kho Seng jang soedah pegang pangkat mendjadi Shoe Tjaij, saking girangnja Kho Seng poenja hati, maka soedah tiada ketahanan napsoenja ia maoe liat pada itoe prampoean tjakap dengen memandang tiada bisa soedah. Tjoba Kho Seng tiada membalik pake hati jang baek dengen membatja kitab Kong Beng Keng itoe serta bersoedjoet pagi dan sore pada Toehan jang Maha Koewasa, tentoe sekali dia poenja doewa mata tiada bole mendjadi baek koembali, maka itoe melekat-melekat saban hari djalan koeliling memereksa di doenia poenja orang jang berhati djahat dan jang berhati baek.



III

TJERITA TJOE HAUW LIAM KENA DI GODA
SAMA SETAN DI DALEM GREDJA
LAM DJIOK TIAN.

Di kota Kang Saij ada sa-orang bernama Beng Liong Tam bersama sobatnja bernama Tjoe Hauw Liam, itoe waktoe dia orang berdoea berdjalan pergi di gredja Lam Djiok Tian, di dalem itoe gredja ada satoe wesio toewa serta itoe wesio toewa liat ada doewa tetamoe dateng, lantas itoe wesio pake badjoenja boeat kloear samboet dan adjak masoek itoe doea tetamoe di dalem itoe gredja.

Di dalem itoe gredja poenja tembok jang di sebelah wetan ada tersoengging beroepa-roepa kembang, dan di dalem itoe kembang poenja soengingan ada tersoenging satoe bidadari kliatannja itoe bidadari dia poenja moeloet seperti orang tertawa serta dia poenja mata bergojang gojang, saking Tjoe Hauw Liam liat begitoe lama itoe bidadari, lantas ia mendeketin itoe tembok, kaget itoe tembok poenja soengingan kliatan seperti mega bersoesoen-soesoen, tetapi ini soengingan boekannja orang di doenia poenja kepinteran tentoe satoe melekat poenja soengingan. Begitoe djoega Tjoe Hauw Liam lantas menanja pada itoe wesio toewa: Ini soengingan di atas tembok terlaloe amat heran seperti barang jang hidoep ada dia poenja napas.

Lantas itoe wesio toewa berkata : Djikaloe Tjoe Siang Kong maoe taoe ini soengingan terpake ilmoe waktoe menjoenging boeat menerangin sama orang banjak jang bikin plesiran di dalem ini gredja.

Di waktoe Tjoe Hauw Liam denger itoe wesio toewa poenja perkatahan, sentara lamanja seperti ada orang tarik dia poenja badjoe lantas Tjoe Hauw Liam balik blakang dapet liat ada satoe kamar ketjil, begitoe djoega Tjoe Hauw Liam troes masoek deketin itoe kamar serta Tjoe Hauw Liam liat disitoe ada sa-orang prampoean moeda jang amat elok parasnja dan dia poenja tangan ada pegang kembang serta gapein Tjoe Hauw Liam, tempo Tjoe Hauw Liam liat jang di gapein sama itoe prampoean, maka Tjoe Hauw Liam lantas masoek di dalem itoe kamar, tetapi di dalem itoe kamar tiada ada lain orang lagi, melainkan tjoema itoe prampoean moeda sadja sendirian ada di sitoe, maka Tjoe Hauw Liam lantas toetoep itoe pintoe kamar, hingga sampe doea hari lamanja Tjoe Hauw Liam doedoek sama itoe anak prampoean di dalem itoe kamar, dengan Tjoe Hauw Liam adjak bertjanda serta kloearin perkatahan jang manis di depannja itoe anak prampoean, katanja: Sekarang nona soeda besar, itoe ramboet belon bisa beres, kenapa nona tiada maoe lekas besisir soepaja timboel lebi tjakap nona poenja tampang moeka.

Tempo itoe anak prampoean danger perkatahannja Tjoe Hauw Liam, bermoela ia tiada bisa bitjara, tetapi kamoedian ia lantas berkata: Saja di sini ada saja poenja intji dan ade prampoean, djangan Siang Kong tinggal lama-lama di sini. saja slempang nanti orang dapet taoe mendjadi tertawaan.

Serta Tjoe Hauw Liam liat itoe anak prampoean semingkin lama timboel dia poenja tjahaja jang amat manis dan di kiri kanannja tiada ada satoe orang, maka Tjoe Hauw Liam poenja hati djadi timboel sanget birahinja lantas ia maoe bikin pakerdjahan resia sama itoe anak prampoean jang ada di dalem itoe kamar, tempo Tjoe Hauw Liam timboel ingetan begitoe roepa, kaget terkoenjoeng-koenjoeng ada kadengeran di loear itoe kamar ada soeara orang dateng panggil. Lantas itoe anak prampoean kaget troes ia bangoen dari krosi bersama-sama Tjoe Hauw Liam dan dia orang berdoea lantas mengintip dari samping itoe kamar, maka di liatnja ada saoeorang moekanja item dan tangannja pegang rante serta banjak bawa anak prampoean jang masing-masing soedah di rante, lantas itoe orang moeka item berkata dengan soeara jang amat njaring katanja: Djikaloe maoe simpen orang jang toeroen di doenia kaloe boekannja angkau poenja sanak soedara tentoe tiada sama dia poenja perkatahan kenapa di simpen tiada maoe di kasi kloear !

Tatkala itoe lantas ada melekat Thio Hong berkata sama Tjoe Hauw Liam: Sekarang angkau bole tjepet semboeni di kolong randjang di sitoe angkaoe bole boeka satoe tembok troes lari.

Serta Tjoe Hauw Liam denger pengadjarannja melekat Thio Hong itoe, lantas Tjoe Hauw Liam masoek di kolong itoe randjang bersemboeni di sitoe dengan tiada brani bersoeara. Sentara lamanja kedengeran orang tarik kasoet masoek di dalem itoe kamar, sasoedanja itoe orang masoek di dalem itoe kamar soearanja rame di loear pintoe kamar banjak orang bitjara di kiri kanannja loear pintoe kamar, Tjoe Hauw Liam jang dapet denger dari soeara-soeara itoe, ia poen djadi kesima dengan ketakoetan sadja. Tetapi Tjoe Hauw Liam inget kesian sama itoe anak prampoean sampe kapan dia dateng koembali boeat ketemoe lagi.

Tempo soeara-soeara itoe soedah mendjadi sepi, maka Tjoe Hauw Liam lantas kloear dari itoe kamar dan ia lantas tjari dia poenja sobat Beng Liong Tam soedah tiada ada di dalem itoe gredja, djadi Tjoe Hauw Liam menanja sama itoe wesio toewa : Soehoe saja poenja sobat kemana perginja?

Serta itoe wesio toewa denger lantas ia djadi tertawa sembari berkata: Siang Kong poenja sobat soedah pergi, saja tiada taoe dia pergi di mana. Sentara lamanja itoe wesio belon abis bitjara troes ia kasi taoe sama Tjoe Hauw Liam: Tjoe Siang Kong melantjong di mana begini lama belon inget poelang, Tjoba Tjoe Siang Kong pasang koeping di itoe tembok djikaloe ada soeara orang panggil panggil, djadi Tjoe Siang Kong bole taoe ini perkara.

Lantas itoe wesio toewa panggil dia poenja moerid soeroe boeat hormat pada Tjoe Hauw Liam, kaget di pinggir itoe tembok soearanja seperti petasan berboenji serta Tjoe Hauw Liam liat itoe tembok poenja soengingan kembang-kembang bersama satoe anak prampoean hampir roepanja sama seperti jang ia ketemoe di dalem itoe kamar, sasoedahnja Tjoe Hauw Liam liat mendjadi kaget sembari menanja pada itoe wesio toewa: Dari hal itoe soengingan begimana bisa bersoeara di dalem itoe tembok ?

Wesio toewa dengar Tjoe Hauw Liam poenja perkatahan mendjadi tertawa sembari berkata: Barang jang aloes bisa djadi manoesia begimana saja bisa kasi mengarti pada Tjoe Siang Kong.

Serta Tjoe Hauw Liam denger itoe wesio toewa poenja perkatahan ia djadi mendongkol hatinja troes ia djalan kloear dari itoe geredja poelang ka roemahnja.

Maka di tjeritain barang jang aloes bisa djadi manoesia timboel satoe prampoean jang tjakep soepaja maoe tjoba hatinja orang di doenia, djikaloe ada orang jang soeka banjak hati birahi, itoe barang aloes soeka mentjoba pada manoesia itoe, soepaja manoesia poenja hati bole bergerak soekain satoe prampoean moeda, djikaloe itoe orang, soedah maoe mengganggoe pada itoe prampoean jang moeda itoe prampoean balik koembali kaätsal barang jang aloes, maka itoe wesio toewa liat Tjoe Hauw Liam poenja tingka lakoe mendjadi kesian, maka itoe wesio toewa tiada maoe trangken itoe resia barang jang aloes sama Tjoe Hauw Liam, djikaloe Tjoe Hauw Liam di ganggoe sama itoe prampoean moeda dia poenja hati tiada berderak, nistjaja di blakang hari dia bole djadi orang jang alim menoereonken di kitab tjerita memboedjoek orang di doenia poenja hati.

Itoe wesio toewa jang terseboet dia dari moeda sampe toewa ada tinggal di dalem itoe geredja di waktoe pagi dan sore ia membatja kitab, sering-seringkali kedatangan prampoean jang tjakep boeat mentjoba hatinja itoe wesio, tetapi itoe wesio tiada ingetan boeat soeka orang prampoean di dalem doenia lagi, tjoema dia poenja ingetan soenggoe hati membatja kitab soepaja di blakang hari dia poenja aloes poelang di See Hong mendjadi Nabi, sekarang dia soeda toewa ia masoek di goenoeng troes bertapa.



IV

TJERITA SA-ORANG SOEDAGAR BOEA LAIJ
JANG AMAT TEMAHA.

Adalah sa-orang socdagar berdagang boea laij di dalem satoe pasar, maka pada waktoe itoe, itoe boea laij terlaloe amat mahal harganja, kebetoelan itoe satoe hari di dalem itoe pasar ada sa-orang Saij Kong pake badjoe petja dateng minta-minta sama itoe soedagar serta itoe Saij Kong menoenggoe di depan kretanja itoe soedagar, tempo itoe soedagar liat satoe Saij Kong mendeketin kretanja hendak minta-minta, maka itoe soedagar oesir itoe Saij Kong sampe bebrapa kali dengen maki-makiïn itoe Saij Kong, tetapi itoe Saij Kong tiada maoe pergi dari sitoe, hanja ia lantas berkata: Di dalem kreta soedagar, itoe boea laij ada bilang ratoes kesianinlah saja sa-orang toewa kepengen makan itoe boea laij minta satoe bidji, djikaloe soedagar soedah kasi saja satoe bidji itoe boea laij tentoelah soedagar tiada boleh mendjadi roegi, kenapa soedagar maki-maki sama saja, mintalah soedagar poenja kasian boeat kasi satoe bidji boea laij sama saja, djikaloe soedah di kasi tentoelah saja lantas pergi ka lain tempat.

Kendati itoe Saij Kong berkata begitoe, tetapi itoe soedagar tiada nmaoe kasi itoe boea laij sama itoe Saij Kong. Di waktoe itoe di dalem itoe pasar ada jang liat kesian pada itoe Saij Kong jang minta begitoe sanget itoe boea laij satoe bidji, lantas itoe orang kloearin oewang beli itoe boea laij satoe bidji sasoedanja lantas ia kasi sama itoe Saij Kong, serta itoe Saij Kong trima itoe boea laij membri trima kasi sembari ia berkata sama itoe orang: Saija satoe orang jang soedah pegang igama, tiada doega ini hari sobat bisa kesian sama saja soedah beliïn satoe bidji boea laij, ini boea laij sebetoelnja saja maoe boeat hormat sama saja poenja sobat-sobat.

Lantas itoe orang berkata: Kenapa Soehoe tiada maoe makan sendiri, tapi Soehoe maoe kasi sama lain orang ?

Lantas itoe Saij Kong berkata : Ini boea laij sebetoelnja saja maoe tanem bakal bibit, djikaloe saja poenja boea laij soedah toemboeh kloear boea, nanti saja balik djoewal di ini pasar. Sasoedanja abis bitjara lantas masing-masing berdjalan poelang.

Tjerita Saij Kong tanem itoe boea laij di satoe tempat, maka tiada berapa lamanja dia kloear semi dari itoe bidji laij mendjadi satoe poehoen laij jang besar serta banjak daonnja kloear kembang serta berboea, tempo dia poenja boea laij soedah besar, banjak djoega itoe orang kampoeng dateng liat mendjadi heran itoe poehoen laij sarat boeanja, hingga itoe orang-orang kampoeng jang dateng liat itoe Saij Kong poenja poehoen laij sampe loepa ia poenja pakerdjahan, sasoedanja itoe boea laij di bagiken satoe persatoe pada itoe orang jang dateng liat itoe poehoen, djadi itoe soedagar poenja boea laij di dalem kreta hilang tiada ketahoean, serta itoe soedagar preksa dia poenja kreta boea laij soedah djadi kosong, dia tjari itoe Saij Kong tapi tiada ketemoe, sebab dia tiada tahoe ada di mana, maka itoe soedagar djadi menjesel tra bisa soedah dan orang di dalem pasar samoeanja djadi tertawa serta masing-masing berkata: Djangan hinain orang jang minta-minta, djikaloe kita ada poenja misti menoeloeng sama orang jang dapet soesa pergi satoe tentoe datang sepoeloe kita poenja hawa redjeki, djikaloe kita tiada bisa menoeloeng sama orang jang soesa, kendatinja kita berharta banda berlaksa keti bikin plesir sahari hari kantong kosong tiada berasa apa bedanja seperti golok di gosok di batoe kaloe soedah tadjem tentoe melanggar diri sendiri. Djadi orang pasar boeat gegetoen itoe soedagar sebab satoe boea laij hinain orang jang soesa, maka ini hari dia dapet keroegian.



V

TJERITA HONG SENG DAPET ILMOE KESAKTIAN
JANG ADJAIB, TETAPI TIADA BERGOENA
DI DALEM DOENIA.

Di goenoeng Lo San di mana dalem itoe kampoeng ada satoe orang bernama Hong Seng, saban hari dia soeka pergi di goenoeng Lo San itoe, di waktoe liong Seng sampe di atas itoe goenoeng di sitoe ia ketemoe satoe Saij Kong lagi doedoek di atas itoe goenoeng begitoe djoega Hong Seng membri hormat bahasain panggil Soehoe dan apa djoega Hong Seng poenja perkatahan menoeroet atoeran doeloe.

Lantas itoe Saij Kong berkata. Saja selempang angkaoe maoe djadi moerid saja tiada bisa kerdja, djikaloe angkaoe bisa kerdja tjape baroe boleh djadi moerid saja.

Di waktoe itoe Hong Seng lihat soedah sore lantas Hong Seng menginep di roemahnja itoe Saij Kong di atas itoe goenoeng. Di waktoe ampir pagi itoe Saij Kong panggil Hong Seng, serta Hong Seng menjamperken pada Saij Kong itoe, lantas itoe Saij Kong soeroe Hong Seng ambil kampak boeat pergi potong kajoe di hoetan serta Hong Seng trima prenta ia lantas bawa itoe kampak pergi di hoetan memotong kajoe dan sampe sorenja ia bawa poelang itoe kajoe karoemahnja itoe Saij Kong. Telah berapa lamanja jang Hong Seng tinggal di roemahnja itoe Saij Kong, maka Hong Seng merasa tiada tahan, sebab dia poenja pakerdjahan terlaloe tjape, maka Hong Seng poenja ingetan maoe poelang sadja di kampoeng, tempo Hong Seng maoe berangkat poelang, kebetoelan itoe hari Hong Seng lihat dia poenja goeroe Saij Kong lagi doedoek sama satoe tetamoe minoem arak sebrapa tjangkir dari pagi sampe sore. Di dalem itoe roemah tiada ada teng dan tiada ada lilin boeat menerangin itoe roemah, begitoe djoega itoe Saij Kong lantas goenting salembar kertas boendernja seperti boelan, sasoedahnja itoe Saij Kong lantas tempelken itoe kertas di mana dia poenja tembok di dalem itoe roemah maka itoe kertas mendjadi terang seperti sinarnja boelan poernama. Itoe Saij Kong poenja moerid-moerid samoeanja dapet prenta dari itoe Saij Kong, boeat kloearin makanan. Lantas itoe tetamoe berkata: Sekarang Soe Heng ini malem amat soeka hati makan dan minoem, tetapi ini barang barang makanan jang ada di atas ini medja soepaja boleh bagi ini moerid-moerid rame-rame adjak Hong Seng minoem sama-sama, tempo Hong Seng liat itoe arak jang di atas medja tinggal satjoepan, maka Hong Seng berpikir di dalem anem toedjoe orang boeat minoem ini satjoepan arak tentoe mendjadi abis tiada boleh sampe.

Lantas itoe tetamoe berkata: Sekarang Soe Heng kasi ini boelan terang boeat kita senang hati berminoem, kenapa Soe Heng tiada maoe toeroenin satoe bidadari boeat kita plesir di sini. Sentara lamanja di dalem itoe boelan poenja terang kliatan satoe bidadari jang amat elok parasnja hingga tiada ada bandingannja di dalem doenia dari poenja ka elokan serta itoe bidadari poenja pakean samoeanja tersoelam dengan amat indahnja, samantara itoe lantas itoe bidadari toeroen di tanah mengigel sembari menjanji dengan amat aloes soearanja di dalem lagoe jang amat merdoe serta si bidadari itoe menanja pada itoe tetamoe jang lagi doedoek makan minoem di roemahnja Saij Kong itoe Maka di antara itoe orang orang jang ada di medja pesta, adalah tiga orang jang tertawa sadja dan satoe orang berkata: Ini malem amat saja poenja soeka hati boeat kasi slamat sama bidadari. Djadi itoe tiga orang lantas moendoer dari medja pesta, itoe boelan poenja terang hampir gelap, moeridnja Saij Kong lantas kloearin lilin taro di atas medja, tjoema itoe Saij Kong sendiri doedoek boeat tanja dia poenja tetamoe: Sekarang sobat minoem apa soedah sampe. Lantas itoe tetamoe bilang soedah sampe, sasoedahnja iloe tetamoe moendoer dari itoe medja pesta. Itoe kertas jang itoe Saij Kong goenting boender jang di tempel di tembok bersinar seperti boelan poenja terang, itoe koetika tjoema kelihatan soeatoe katja boender ketjil tergantoeng di tembok, djadi Hong Seng lihat itoe Saij Kong poenja ilmoe kepandean, ia tiada tega hati boeat tinggal poelang, sebab ingetannja maoe soenggoe hati beladjar ilmoe kesaktian pada itoe Saij Kong. letapi itoe Saij Kong tiada maoe toeroenin soenggoe hati dari dia poenja ilmoe jang heran pada Hong Seng, lantas itoe itoe Saij Kong berkata sama Hong Seng; Moerid mentjari ilmoe dewa djalan beratoes pal poenja djaoe, djikaloe tiada bisa hidoep senang di dalem doenia apa goenanja, itoe peladjaran ketjil sadja djoega boleh di peladjarken, sekarang moerid ada di sini soedah doea tiga boelan lamanja pergi pagi poelang sore mentjari kajoe di hoetan tiada berasa tjape roet goeroe poenja prenta, djikaloe moerid tiada berasa tjape nanti besok pagi goeroe maoe prenta moerid boeat berdjalan

Lantas Hong Seng berkata: Saja di sini soedah berapa lama goeroe prenta belon tahoe saja menjela tjape ataoe meninggal goeroe poenja prenta, tjoemah saja poenja ingetan maoe beladjar satoe ilmoe sadja djikaloe goeroe soeka adjar.

Lantas itoe Saij Kong menanja pada Hong Seng : Moerid maoe minta ilmoe apa ?

Lantas Hong Seng berkata: Saja minta ilmoe soepaja orang djangan lihat badan saja.

Serta itoe Saij Kong denger mendjadi tertawa, begitoe djoega itoe Saij Kong lantas menoeroenin itoe ilmoe pada Hong Seng. Serta Hong Seng saban hari batja itoe ilmoe sasoedahnja tamat itoe ilmoe membri trima kasi lantas ia berdjalan poelang ka roemahnja.

Tjerita Hong Seng serta sampe di roemahnja mendjalan masoek ka dalem roemahnja kelanggar dia poenja bini poenja djidat sampe djadi betelor, lantas dia poenja bini maki-maki itoe Saij Kong jang ada di goenoeng Lo San tiada poenja hati jang baek, maka sebelah tetangganja tiada ada satoe jang tiada ketawa samoeanja djadi tertawa dari itoe Hong Seng djalan koeliling tiada ada satoe manoesia jang maoe tanja, sebab Hong Seng pake ilmoe siloeman bisa hilang hilangan, soenggoe Hong Seng dapet itoe ilmoe tapi di dalem doenia tiada bergoena satoe apa seperti sa-ekor andjing gila tiada boleh tjampoer sama bangsanja, maka orang di doenia djangan inget maoe beladjar segala ilmoe gila kaloe tiada di idzinin dari Toehan jang Maha Koeasa.



VI

TJERITA SATOE WESIO JANG BERPAKE HATI SOETJI

DARI HIDOEP SAMPE MATI.

Adalah satoe wesio toewa di geredja kota Shoa Tang bilangan Tiung Tjeng Kwan, l maka wesio itoe soedah beroemoer dlapan poeloe tahon lebih dan hatinja terlaloe amat soetji.

Pada hari kebetoelan itoe wesio toewa lagi djalan terkoenjoeng koenjoeng djatohlah ia di tanah tiada bisa bangoen koembali, tempo itoe wesio moeda lihat jang itoe wesio toewa soedah djatoh, lantas marika itoe menoeloeng pada itoe wesio dan bawa itoe wesio toewa di dalem kamar itoe geredja, tetapi wesio moeda samoeanja tiada dapet tahoe jang itoe wesio toewa soedah mati jang mana aloesnja lantas melajang pergi di kota Ho Lam.

Di dalem itoe kota Ho Lam poenja bilangan ada saorang moeda anaknja saorang hartawan pergi di hoetan dengan bawa dia poenja boedak-boedak kira-kira lebih dari sepoeloe orang hendak memboeroe mendjangan atawa pehtoh, tempo Itoe Kong Tjoe memboeroe saekor pehtoh di dalem itoe hoetan sekoenjoeng-koenjoeng ia djatoh dari koeda ka tanah hingga ia djadi kelenger, tatkala boedak-boedaknja itoe melihat jang Kong Tjoe itoe telah djatoh kelenger, lantas marika itoe masing-masing menoeloeng padanja sasoedahnja lantas di bawa poelang ka roemahnja, sasoedahnja itoe lantas itoe boedak-boedak panggil bangoen pada Kong Tjoe itoe, lantas itoe boeka dia poenja mata sembari berkata : Kenapa angkaoe adjak satoe wesio masoek di delam ini roemah dengan ia tjoebit-tjoebit kami poenja koeping, ini wesio kami tiada tahoe dia wesio apa. Sasoedahnja itoe Kong Tjoe abis berkata-kata, lantas ia toetoep koembali dia poenja mata.

Lantaran itoe Kong Tjoe dapet sak begitoe roepa, hingga dia poenja bini dan goendik seberapa hari itoe boeat pikiran, ini Kong Tjoe dia poenja sakit lantaran terkenah di djalanan, kita misti soeroe pergi boeang-boeangin, sentara lamanja Kong Tjoe poenja bini panggil dia poenja boedak soeroe bawa oewang dan beras boeat sambahjang boeang-boeangin.

Samantara itoe lantas itoe Kong Tjoe mendoesin sembari menanja : Apa angkaoe tahoe di kota Hoa Tang bilangan Tiang Tjen Kwan ?

Lantas itoe boedak-boedak samoeanja sahoetin bilang tahoe. Itoe Kong Tjoe berkata lagi: Kami poenja ingetan maoe djalan-djalan plesir di itoe kota angkaoe rame-rame boleh toeroet kami.

Lantas itoe boedak-boedak samoeanja berkata: Kong Tjoe poenja sakit belon baek, sebab itoe tempat djaoe, nanti lain hari kaloe Kong Tjoe soedah baek boleh pergi di itoe tempat Tiang Tjeng Kwan boeat lihat di itoe tempat poenja plesiran, traoesa Kong Tjoe menanja lagi. Sasoedahnja itoe Kong Tjoe abis bitjara, itoe boedak lantas berlaloe dari sitoe djalan kloear bawa itoe oewang dan beras berangkat pergi ka geredja Tiang Tjeng Kwan.

Tjerita di itoe geredja Tiang Tjeng Kwan wesio-wesio moeda ka datengan satoe tetamoe membri hormat, lantas itoe tetomoe menanja: Wesio toewa pergi di mana?

Lantas itoe wesio moeda bilang: saja poenja wesio soedah poelang di See Hong, tinggal ada dia poenja koeboeran di sini. Sasoedahnja abis bitjara, lantas itoe wesio adjak boedaknja Kong Tjoe lihat itoe koeboeran, maka itoe boedakaja Kong Tjoe ketemoe satoe koeboeran jang lebarnja tjoemah tiga kaki serta itoe koeboeran belon tertoetoep tapi itoe koeboeran soedah toemboe roempoet, tjoemah wesio lihat itoe koeboeran ia tiada tahoe apa maoenja, bilang djangan di ganggoe kita poelang sadja, waktoe goeroe pesen orang djadi wesio segala perdjalanan misti di pantang djangan di langgar. Djadi samoeanja tiada brani masing-masing troes poelang di geredja bersama-sama boedaknja Kong Tjoe. Saoedahnja sampe di dalem itoe geredja, itoe boedaknja Kong Tjoe berkata: Angkaoe poenja goeroe bikin tjamboeroehan hati boeat djoestain orang di doenia dan lagi dari perkara hoe boleh di pertjaja boeat bikin baek orang poenja penjakit. Sekarang Kong Tjoe soeroe saja dateng di sini boeat minta hoe soepaja Kong Tjoe bisa mendjadi baek dia poenja penjakit. Kong Tjoe poenja orang toewa Taij Djin saban tahon nanti bawa barang boeat teejan oewang ataoe pake-pakean sadja, soepaja soehoe rame-rame kloearin mandjoer boeat menoeloeng Kong Tjoe poenja sakit bisa lekas djadi baek.

Serta itoe wesio denger begitoe membri hormat lantas toelis hoe, sasoedahnja itoe hoe di toelis itoe wesio kasi boedaknja Kong Tjoe, sasoedahnja itoe boedaknja Kong Tjoe trima itoe hoe troes balik koembali poelang di kota Ho Lam. Serta itoe boedak sampe di roemah toeannja lantas itoe hoe di bakar di mangkok poeti jang berisi ajer, sasoedahnja itoe Kong Tjoe minoem itoe ajer hoe lantas ia poenja semangat poelang koembali dan sakitnja mendjadi baek.

Itoe Kong Tjoe poenja sakit lantaran soeka melantjong pergi di hoetan memboeroe binatang. Itoe waktoe kebetoelan aloesnja itoe wesio toewa lagi melajang maoe poelang di See Hong meliwat di itoe hoetan lantas di sitoe ia dapet lihat itoe Kong Tjoe lagi memboeroe saekor pehtoh, itoe pehtoh ada tinggal anak soesoehan, maka itoe aloesnja wesio toewa lihat itoe pehtoh mendjadi kesian, ia lantas melajang toeroen boemi boeat menganggoe itoe Kong Ijoe bikin sakit, sasoedahnja itoe Kong Tjoe sakit, maka itoe pehtoh bole lari poelang di mana dia poenja goa.

Maka kaloe orang maoe djadi wesio ataoe maoe pegang igama nabi See Hong orang itoe misti pantang lima perkara, ia itoe ka satoe perkara tiada boleh boenoeh barang berdjiwa, ka doea tiada boleh bikin doesta sama lain orang ataoe mentjoeri lain orang poenja harta banda ka tiga tiada boleh bersoeka in prampoean djahat ataoe anak bininja orang, ka ampat tiada boleh mengomong sembarangan resia di doenia dan ka lima tiada boleh minoem arak dan makan barang daging-daging. Djikaloe orang bisa pantang itoe lima perkara baroe boleh tetep boeat mendjalanken igama nabi See Hong, djikaloe orang baroe inget sadja memakan sajoer memikir maoe djalanken nabi See Hong poenja igama, tapi tiada bisa pantang itoe lima perkara jang soedah di larang, maoe minta senang mendjadi paja seperti orang gila djalan koeliling memang mistinja di goda begitoe orang jang kaja boleh mendjadi miskin tiada pegang itoe lima perkara, kaloe sahari-hari soedjoet sanget sama nabi See Hong poenja igama orang jang miskin boleh mendjadi kaja tinggal slamat anak tjoetjoenja. Maka itoe wesio toewa beroemoer dlapan poeloe tahon ada geredja Tiang Tjeng Kwan ia soedjoet pegang igama nabi See Hong, maka itoe waktoe tempo aloesnja maoe poelang di negri See Hong melajang di hoetan bisa menoeloeng sa-ekor pehtoh poenja djiwa dan bikin sakit satoe Kong Tjoe, sasoedahnja bisa bikin tambah keangkeran samoeanja wesio jang ada di dalem itoe geredja, selembar hoe bisa bikin baek penjakitnja Kong Tjoe.

VII

TJERITA IEN TIAN SA-ORANG JANG MISKIN DAPET PANGKAT DJADI PENG PO SIANG SIE.

Di kota Lek Siah ada satoe orang miskin bernama Ien Tian, tetapi Ien Tian poenja pikiran banjak pinter dari segala perkara telah bebrapa kali ia pergi eksamen tiada dapet pangkat.

Pada satoe hari kebetoelan dia poenja sobat-sobat oendang dia adjak makan minoem di dalam itoe kampoeng. Memang di dalam itoe kampoeng ada satoe roemah besar tiada ada orang jang brani tinggal di dalem itoe roemah, kerna itoe roemah tinggal kosong bebrapa lamanja, maka di dalemnja itoe roemah sampe toemboe roempoet alang-alang dan sabageinja sebab itoe kendati siang hari djoega orang tiada brani masoek di dalem itoe roemah orang kampoeng sitoe bilang banjak siloeman di dalem itoe roemah.

Selagi Ien Tian minoem bersama dia poenja sobat-sobat itoe, lantas ada satoe sobat kloearin bitjara memain katanja: Djikaloe sobat Ien Tian brani tinggal satoe malam di itoe roemah besar, nanti saja rame-rame bikin koempoelan boeat kloearin oewang beli makanan dan minoeman lagi adjak sobat len Tian minoem sampe soeka hati.

Serta Ien Tian denger itoe perkatahan sembari berkata: Ia, itoe perkara traoesa di boeat soesa, djikaloe sobat maoe kloearin makanan lagi, tentoe saja brani boeat pergi di itoe roemah besar serta tinggal satoe malem di sitoe, sasoedahnja abis makan lantas marika itoe (sobat-sobat Ien Tian) adjak Ien Tian berdjalan pergi di itoe roemah besar sembari berkata : Saja rame-rame toenggoe di loear, djikaloe sabat Ien Tian lihat ada apa-apa lekas berkaok soepaja saja boleh toeloeng. Serta Ien Tian denger mendjadi tertawa sembari berkata: Kendatinja ada siloeman ataoe satan nanti saja tangkap kasi lihat sobat rame-rame, sasoedahnja len Tian abis bitjara lantas ia masoek di dalam itoe roemah, itoe malem kebetoelan boelan moelain terang serta Ien Tian sampe di belakang itoe roemah di sitoe ada satoe ranggon, begitoe djoega Ien Tian troes naik ka atas itoe ranggon, adapoen itoe ranggon terlaloe amat bresi, djadi Ien Tian berdoedoek di atas itoe ranggon sambil memandang boelan poenja trang, sekian lamanja len Tian doedoek di sitoe sembari berpikir djadi tertawa bilang itoe sobat-sobat poenja omong djoesta, di dalam ini roemah tiada ada satoe apa, sasoedahnja ia berpikir begitoe lantas ia ambil satoe batoe bakal bantal boeat dia tidoer, maka Ien Tian lantas tidoer di atas itoe ranggon, waktoe Ien Tian lagi maoe poeles, kaget kadengeran dari bawah itoe ranggon ada soeara kasoet seperti orang berdjalan naik di ranggon itoe, djadi Ien Tian belaga tidoer poeles, samantara itoe ada klihatan satoe orang pake badjoe biroe dan tangannja pegang teng serta itoe orang dapet lihat Ien Tian lagi tidoer di sitoe, itoe orang lantas moendoer koembali tiada brani madjoe, lantas dari belakangnja itoe orang jang bawa teng ada satoe orang toewa berkata: Ini bakalnja orang berpangkat besar, Ien Siang Sie tidoer di sini kami jang djaga, maka kami tiada maoe bentak pada angkaoe boeat masoek di sini. Sekarang angkaoe boleh pasang teng jang terang seperti siang, djangan kaoe ganggoe ini Ien Siang Sie di belakang hari ia pegang pangkat besar boeat bantoe negri, serta itoe teng soedah di pasang, Ien Tian bebalik belaga batok, serta itoe orang toewa lihat Ien Tian soedah mendoesin begitoe djoega itoe orang toewa berloetoet di depannja Ien Tian sembari berkata: Saja ada satoe anak prampoean ini malem saja maoe kasi kawin sama Ien Siang Kong, tiada doega len Siang Kong soedah ada disini djangan bikin saja poenja kesalahan.

Lantas Ien Tian bangoen sembari kata: Ini sore trima dengan hormat saja maloe tiada ada apa boeat kasi sama angkaoe.

Lantes itoe orang toewa berkata. Saja harep Siang Kong poenja hawa kedjajahan boleh bikin abis ini hawa ketjilakahan, beroentoeng sekali sekarang saja boleh doedoek sama Siang Kong trima dengan senang hati.

Serta len Tian dengar mendjadi soeka hati, sentara lamanja klihatan di dalem itoe ranggon teratoer barang-barang jang heran serta kloear perampoean jang moeda-moeda kira-kira ada ampat poeloe orang membri slamat pada Ien Tian, sasoedahnja itoe prampoean membri slamat, lantas itoe ora,ng toewa berkata: Ini saja poenja orang jang bikin tetaboehan boeat samboet penganten baroe soepaja len Siang Kong boleh denger ini tetaboehan, sasoedahnja Ien Tian denger itoe soeara tetaboehan mendjadi soeka hati serta doedoek makan minoem sama itoe orang toewa sembari denger itoe tetaboehan. Tempo Ien Tian soedah minoem berapa tjangkir arak, lantas itoe orang toewa panggil dia poenja boedak prampoean soeroe adjak kloear Sio Tjiah boeat ketemoe pada Ien Tian, lantas itoe boedak prampoean troes masoek, samantara itoe ada kloear satoe boedak toewa menganter penganten prampoean jang amat haroem bahoenja serta pakeannja terlaloe amat indah, lantas itoe orang toewa prenta itoe penganten prampoean soeroe sodja pada Ien Tian serta Ien Tian samboet sodja, maka ia lihat itoe penganten prampoean terlaloe amat elok parasnja hingga tiada ada jang bisa bandingin dari kaelokannja si penganten itoe. Maka dari sebab itoe len Tian poenja hati djadi sauget timboel birahinja, sasoedahnja abis kawin masing masing masoek di kamar membri slamat soeka hati boeat itoe satoe malem. Pada besok paginja Ien Tian ambil satoe tjangkir mas bawa toeroen dari atas ranggon kloear kasi lihat sama dia poenja sobat sobat, dari itoe dia poenja sobat-sobat pikir ini barang boekannja orang jang miskin jang poenja, marika itoe pertjaja jang Ien Tian dapet satoe orang jang kaja. Sasoedanja abis lihat itoe tjangkir mas jang Ien Tian dapet, lantas marika itoe masing masing poelang karoemahnja, maka sobat-sobatnja Ien Tian poen bikin pesta lagi adjak Ien Tian makan minoem, sebab marika itoe soedah djandji sama Ien Tian koetika Ien Tian di soeroe masoek dan menginep di dalem itoe roemah besar jang di sangkanja banjak siloeman, tetapi Ien Tian beroentoeng dapet satoe tjangkir mas, jang mana di belakang hari ia pergi eksamen lantas dapet pangkat Tjin Soe, sasoedahnja Ien Tian pegang pangkat Tjin Soe ia tinggal di kota Radja sampe pegang jiangkat djadi Peng Po Siang Sie, maka itoe tjangkir mas ia simpen dengen baik djangan sampe hilang, sampe di belakang hari Ien Tian dapet pangkat Peng Po Siang Sie itoe, hingga dia poenja sobat-sobat jang ada di dalem itoe kampoeng mendjadi boeat heran sekali jang Ien Tian pegang pangkat begitoe besar, djadi samoeanja orang membri slamat pada Ien Tian.

Kaloe di lihat Ien Tian poenja peroentoengan, maka orang di doenia tiada boleh kata orang jang miskin tiada bisa mendjadi kaja dan orang jang kaja tiada boleh di bilang tiada bisa mendjadi senang djikaloe waktoe Toehan Allah maoe kasi, kita misti menoenggoe kita poenja peroentoengan asal djangan kita berboeat kedjahatan sama lain orang seperti Ien Tian sama sobat-sobatnja, di dalem itoe kampoeng Ien Tian paling miskin, tapi saadanja orang di dalem itoe kampoeng Ien Tian paling pintar, maka di dalem itoe kampoeng poenja orang saban hari bikin barang makanan adjak Ien Tian bermakan minoem sebab Ien Tian boedi bahasanja manis bisa mengadjar orang jang bodo kasi mengarti segala jang baik, maka Toehan Allah kaboelken dia poenja peroentoengan mendjadi senang hingga dapet pangkat djadi orang besar.



VIII

TJERITA WESIO KONG SENG SEH KAWIN SAMA

SILOEMAN RASE SAMPE DAPET SATOE

ANAK LELAKI.

Adalah sa-orang bernama Kong Seng Seh asal toeroenan dari Nabi Kong Tjoe, tetapi Kong Seng Seh itoe djadi orang tjoemah pekerdjaannja bisa menjoenging segala soerat soerat.
Pada satoe hari kebetoelan ada dia poenja sobat-sobat panggil padanja adjak dia melantjong, lantas Kong Seng Seh toeroet pergi melantjong pada sohat-sobatnja itoe, sampe ingetannja ia tiada maoe poelang. Kebetoelan Kong Seng Seh sampe di satoe geredja Po To Sie namanja, maka Kong Seng Seh masoek di dalem itoe geredja, tatkala ia soedah ada disitoe lantas Kong Seng Seh mendjadi wesio di geredja Tjauw Lek Sie.

Di mana djalanan seblah koelen dari itoe geredja ada satoe roemah tempat tinggalnja Tan Sian Seng, sebab itoe koetika Tan Sian Seng sama satoe Kong Tjoe di dalem itoe roemah soadah djadi setori besar, maka itoe Kong Tjoe lantas pinda di lain kampoeng boeat tinggal sendirian.

Pada satoe hari kebetoelan Kong Seng Seh lagi djalan-djalan koeliling ia liwat di satoe roemah, kebetoelan toeroen emboen, maka Kong Seng Seh tiada bisa berdjalan troes, tetapi ia balik koembali dan ia brenti di itoe roemah boeat sabentaran, samantara itoe lantas kloear dari dalem itoe roemah satoe anak moeda serta tjakep roepanja membri hormat pada Kong Seng Seh serta ia adjak Kong Seng Seh masoek di dalem dia poenja roemah, tempo Kong Seng Seh soedah masoek di dalem itoe roemah, maka Kong Seng Seh liat itoe roemah terlaloe amat lebar dia poenja tempat dan di mana tembok tamboknja itoe roemah ada tertoelis kembang-kembangan beroepa roepa matjem, begitoe djoega Kong Seng Seh mendjadi amat senang hatinja soeka sama itoe anak moeda.

Maka tiada antara lamanja lantas itoe anak moeda bikin sedia tempat tidoer, adapoen itoe anak moeda poenja ingetan maoe angkat Kong Seng Seh mendjadi goeroe, dari itoe Kong Seng Seh liat itoe anak moeda poenja sanget hati, ia lantas tarik napas sembari berkata : Saja orang pelantjongan begimana saja boleh tinggal lama di sini.

Lantas itoe anak moeda berkata: Saja poenja ingetan maoe angkat inko djadi goeroe aken adjar saja segala soerat-soerat.

Serta Kong Seng Seh denger mendjadi soeka hati, tetapi ia tiada brani trima boeat djadi goeroe, tjoema ia minta mendjadi sobat andé sadja, dan begitoe djoega Kong Seng Seh lantas menanja pada itoe anak moeda, katanja: Saja maoe menanja pada sobat, sobat tinggal di sini soedah berapa lama?

Lantas itoe anak moeda berkata: Ini roemah dari saja poenja toeroenan, sebab waktoe saja poenja kake mojang, poenja roemah soedah kena terbakar mendjadi lapangan, tjoema saja di sini boeat menoempang sedikit hari sadja, ini roemah orang she Tan jang poenja. Ini sore soepaja sobat tinggal sama-sama saja, boeat tidoer di satoe kamar.

Serta Kong Seng Seh denger mendjadi soeka hati, di waktoe itoe la masoek tidoer sama-sama itoe Kong Tjoe di dalem satoe kamar dengan senang hati.

Tjerita besok paginja itoe anak moeda bangoen lebih doeloe ia masoek ka dalem roemahnja, sasoedahnja baroe Kong Seng Seh bangoen ia doedoek di pintoe itoe kamar, waktoe Kong Seng Seh lagi doedoek, kaget ada satoe orang toewa Pek Taij Kong kloear membri hormat pada Kong Seng Seh sembari berkata: Sasoedahnja Senseh poentja adjaran sama saja poenja anak djanganlah ambil sobat soepaja adjar dengen soenggoe hati. Begitoe djoega itoe orang toewa kasi pakean dan kopia dan kos, sasoedahnja Kong Seng Seh trima itoe pakean, lantas itoe orang toewa soeroe sedia makanan, sasoedahnja ia lantas adjak Kong Seng Seh makan, sahabisnja makan lantas itoe orang toewa bangoen dari krosinja dan ia ambil toengketnja troes ia masoek ka dalem, djadi itoe anak moeda bersama sama Kong Seng Seh doedoek makan dari pagi sampe sore sambil beladjar ilmoe soerat sama Kong Seng Seh, sasoedahnja itoe anak moeda abis makan lantas ia prenta sa-orang boedaknja soeroe ambil dia poenja pipé sekalian panggil satoe boedak prampoean. Sasoedahnja itoe boedak ambil itoe pipé dengan adjak itoe boedak prampoean, lantas itoe anak moeda prenta koembali itoe boedak dengen berkata: Angkaoe tjoba lihat Pek Taij Kong apa soedah tidoer apa belon, djikaloe Pek Taij Kong soedah tidoer angkaoe boleh panggil Hiang No dateng di sini. Sasoedahnja itoe boedak lelaki trima prenta ia lantas masoek ka dalem boeat lihat itoe Pek Taij Kong apa dia soedah tidoer ataoe belon, kebetoelan itoe waktoe Pek Taij Kong itoe soedah tidoer, maka itoe boedak lantas adjak boedak prampoean Hiang No kloear dateng di tempat makannja itoe Kong Tjoe. Adapoen iloe Hiang No poenja roepa terlaloe amat elok serta pakeannja terlaloe amat indah, maka serta itoe Hiang No soedah sampe di sitoe bersama itoe boedak lelaki, begitoe djoega itoe anak moeda prenta itoe Hiang No boeat berpantoen sembari boenjiïn itoe pipé, sasoedahnja Hiang No trima prenta dari dia poenja Kong Tjoe lantas ia boenjiïn itoe pipé sembari menjanji dengan soewara jang amat merdoe, sampe Kong Seng Seh denger mendjadi soeka hatinja sembari berpikir tiada bisa soedah dari sebab memandang Hiang No poenja roepa terlaloe amat tjakap serta ia poenja tingka lakoe terlaloe amat elok, oleh sebab itoe maka Kong Seng Seh poenja hati djadi timboel birahi pada Hiang No.

Serta itoe Kong Tjoe lihat mendjadi tertawa sembari berkata: Inko poenja perlihatan sanget sekali mendjadi heran, soepaja inko tinggal di sini setengah tahon lamannja baroe inko bole poelang.

Begitoe djoega Kong Seng Seh menanja pada itoe Kong Tjoe: Di waktoe ini saja poenja hati banjak pikiran antero malam tiada bisa tidoer belon taoe apa saja poenja pikiran sampe saja loepa makan.

Lantas itoe Kong Tjoe berkata: Saja lihat inko poenja njawak begitoe koeroes, belon tahoe apa jang inko pikirin. Sasoedahnja itoe Kong Tjoe abis bitjara lantas ia troes djalan masoek ka dalem dia poenja roemah. Long Seng Seh lantas masoek di dalem kamarnja mendjadi sakit kerna ia boeat pikiran itoe hari tempo ia plesir sama Kong Tjoe, ia lihat Hiang No poenja roepa begitoe tjakap hingga timboel dia poenja birahi.

Tjerita Kong Tjoe ketemoe sama dia poenja orang toewa Pek Taij Kong, begitoe djoega Pek Taij Kong berkata sama itoe Kong Tjoe: Itoe malem anak bikin plesir sama itoe senseh, sekarang itoe senseh ada sedikit sakit, melainken anak poenja ade prampoean jang bisa obatin itoe senseh poenja sakit, anak boleh prenta orang pergi panggil di roemahnja anak poenja mah kiai djangan lama soepaja dia bisa lekas dateng di sini. Begitoe djoega Kong Tjoe prenta dia poenja boedak boeat panggil dia poenja ade prampoean, serta itoe boedak trima prentah lantas ia berangkat pergi panggil itoe Kong Tjoe poenja ade prampoean. Tiada antara lamanja itoe boedak adjak dia poenja Sio Tjiah dateng ketemoe sama Kong Tjoe begitoe djoega itoe Kong Tjoe lantas berkata: Ade dateng di sini saja toenggoeh soedah lama, saja harep ade bole kasi obat sama saja poenja senseh jang lagi dapet sakit.

Serta itoe anak prampoean denger, mendjadi maloe sembari berkata: Djikaloe di lihat itoe senseh poenja sakit lantaran terlaloe banjak dia poenja pikiran tiada boleh terbilang apa jang dia poenja pikiran sampe mendjadi sakit. Sekarang saja kasi obat jang dingin boleh hilangken itoe hati jang panas. Sasoedanja itoe anak prampoean abis bitjara lantas ia kloearin satoe obat pil boeat kasi senseh makan, serta itoe pil soedah di minoem oleh Kong Seng Seh maka ia poenja sakit lantas mendjadi baek dan ia membri trima kasi pada Kong Tjoe. Lantas itoe Kong Tjoe berkata: Nanti saja kasi inko barang jang heran boeat bikin plesiran.

Lantas Kong Seng Seh menanja: Ade maoe kasi barang apa?

Kong Tjoe berkata: Barang jang heran boeat inko poenja plesiran.

Serta Kong Seng Seh denger begitoe, ia mendjadi boeat pikiran, begitoe djoega Kong Tjoe lantas berkata: Saja poenja orang toewa telah melihat inko poenja kepinteran sampe begitoe pande, maka inko maoe di boeat mantoe sama saja poenja bapa, hendak di perdjodoken sama saja poenja ade prampoean bernama Ho Song Nio dia itoe baroe beroemoer toedjoe blas tahon.

Serta Kong Seng Seh denger mendjadi soeka hatinja sembari ia berkata: Hareplah Kong Tjoe bole bikin djadi itoe perkara kawin.

Serta itoe Kong Tjoe denger Kong Seng Seh poenja permintahan, ia lantas masoek ka dalem kasi tahoe pada dia poenja bapa, maka itoe orang toewa mendjadi soeka hati akan bikin berdjodohan anak prampoeannja dengan Kong Seng Seh itoe. Begitoe djoega Kong Tjoe balik kloear kasi tahoe pada Kong Seng Seh, dari itoe perkara kawin ini hari nanti di bikin tentoe.

Tjerita Kong Seng Seh di waktoe ia dapet kabar maoe kawin sama Song Nio, maka dia poenja sakit mendjadi baek.

Maka di waktoe itoe sore lantas di atoer barang-barang jang misti di pake boeat mengawinken dengan keramean, sasoedahnja lantas Kong Seng Seh dengan Song Nio kloear sodja pada Pek Taij Kong dari sitoe penganten ]aki bini itoe masoek di dalem kamar penganten. Samantara lamanja Kong Seng Seh kloear dari kamarnja dan ia doedoek di pertengahan itoe roemah sama Kong Tjoe, maka Kong Tjoe lantas berkata : Ini inko poenja boedi samjie kapan saja bisa bales, sekarang djadi saja hanjak boeat pikiran.

Lantas Kong Seng Seh berkata: Saja inget maoe poelang di saja poenja kampoeng, sebab soedah lama saja ada di sini.

Itoe Kong Tjoe berkata. Inko traoesa koeatir, nanti saja anter inko poelang sanipe di roeinah inko. Sasoedahnja Kong Tjoe abis bitjara sama Kong Seng Seh, lantas Pek Taij Kong kloear ketemoe sama Kong Seng Seh, lantas Pek Taij Kong berkata : Djikaloe mantoekoe maoe poelang kami djoega nanti anter padamoe. Sahabisnja berkata begitoe lantas Pek Taij Kong kasi Kong Seng Seh oewang mas seratoes tail sembari Pek Taij Kong berpesan katanja : Di waktoe angkaoe berdjalan djangan angkaoe boeka matamoe kendati ada soeaia apa tinggal diam, sadja. Lantas Pek Taij Kong adjak Song Nio bersama-sama Kong Seng Seh dan Kong Tjoe berangkat djalan dengan Kong Seng Seh meremken matanja maka Kong Tjoe dandan tangan kanannja Kong Seng Seh dan Pek Taij Kong dandan tangan kirinja Kong Seng Seh itoe adjak berdjalan toeroet angin, maka tiada antara lamanja lantas sampe di kampoengnja Kong Seng Seh, begitoe djoega itoe Pek Taij Kong sama itoe Kong Tjoe hilang tiada ketahoean kemana perginja, melainkan bininja sadja masi tinggal padanja, maka Kong Seng Seh baroe taoe jang itoe Kong Tjoe sama Pek Taij Kong boekannja manoesia. Lantas Kong Seng Seh ketok dia poenja roemah serta iboenja kloear lihat Kong Seng Seh bawa satoe prampoean moeda serta tjakap roepanja, lantas iboenja adjak masoek kadalem dia poenja roemah. Adapoen itoe Song Nio terlaloe ämat pinternja bisa mendjaga dan merawatin dia poenja mertoewa prampoean, sampe Kong Seng Seh pergi exsamen dapet pangkat Tjin Soe di belakang kali Kong Seng Seh mendjadi Jan An mamegang prentah mamereksa perkara negri.

Song Nio jang tinggal di roemah sama mertoewanja, ia dapet satoe anak lelaki di kasi nama Siauw Han, itoe waktoe Kong Seng Seh berpangkat ada di astana, sebab dia poenja hati amat soetji, maka di dalem astana poenja mantri samoeanja tiada senang hati lihat Kong Seng Seh itoe, oleh sebab itoe maka Kong Seng Seh lepas pangkatnja dan poelang ka kampoengnja.

Pada satoe hari tempo Kong Seng Seh pergi menembak di hoetanhoetan, kaget ia ketemoe satoe prampoean tjakap sama satoe anak moeda, begitoe djoega Kong Seng Seh lantes kenalin itoe anak moeda ialah Kong Tjoo Song Nio poenja inko bersama dia poenja bini tempo ia poenja hari kawin, dari itoe Kong Tjoe lantas berkata sama Kong Seng Seh : Sekarang Toehan Allah toeroenin satoe bahaja pada saja, hareplah moeihoe poenja toeloengan. Lantas Kong Seng Seh menanja: Kong Tjoe ada dapet perkara apa?

Lantas itoe Kong Tjoe kasi kloear dia poenja soerat kasi lihat pada Kong Seng Seh, serta Kong Seng Seh soedah lihat itoe soerat ia mendjadi kaget sembari menanja; lantas itoe Kong Tjoe berkata: saja memang boekannja manoesia, tapi asal siloeman rase. Sekarang poetoesan saja misti di poekoel geledek, maka ini hari maoe pergi di tempat boekoeman mati hidoep saja belon tahoe saja hareplah moeihoe jioenja toeloengan pada saja.

Samantara itoe langit mendjadi gelap dan geledek pada toeroeri menjamber-njamber kesana kemari dengen berboenji soearanja seperti goenoeng maoe petja, tempo Kong Seng Seh lihat kedjadian itoe ia djadi amat ketakoetan tapi ia berdiam di itoe tempat bersama sama itoe Kong Tjoe dan istrinja, maka itoe Kong Tjoe tiada djadi di samber geledek sebagimana dia poenja doegahan jang dia soedah dapet itoe soerat hoekoeman jang terseboet, dari itoe lantas Kong Tjoe bersama istrinja membri trima kasi pada Kong Seng Seh, sasoedahnja lantas Kong Seng Seh adjak Kong Tjoe makan dan minoem dengan soeka hatinja, sasoedahnja abis makan lantas itoe Kong Tjoe berangkat poelang.

Kerna doeloe hari itoe Kong Seng Seh saorang jang amat mela rat pekerdjahannja tjoemah djalan koeliling sadja, tetapi kemoedian sekarang ia dapet satoe istri jang amat elok parasnja serta soedah dapet satoe anak lelaki, maka samoeanja orang di dalem itoe kampoeng mendjadi heran dari peroentoengannja Kong Seng Seh,itoesebab bermoela ialah saorang amat melarat sekali tapi dengen takdirnja Allah ta-allah maka Kong Seng Seh bisa dapet pangkat djadi orang besar.

Itoe Kong Tjoe jang atsal siloeman rase kerna ia berhati soetji dan berboeat kebaktian pada Kong Seng Seh itoe, maka lantaran itoe ia poenja hoekoeman di bebasken sadja tiada djadi di samber geledek atas dirinja.



IX
TJERITA SAORANG SENSEH POKHOA JANG SOEKA
DJOESTAIN ORANG.

Adalah saorang senseh pokhoa mendjoeal dia poenja kepinteraii boeat melihatin (petang-petangin) orang poenja peroentoengan. Itoe waktoe adalah saorang bernama le Kong lagi doedoek di dalem dia poenja roemah, kebetoelan itoe senseh mendatengin le Kong poenja roemah, di sitoe ia lantas kloearin kepandeannja boeat melihatin orang poenja peroentoengan, kebetoelan le Kong poenja boedak lagi dapet sakit soedah berapa lama ia makan obat tiada bisa baik. Lantas Ie Kong menanja sama itoe senseh: Apa senseh bisa melihatin orang poenja peroentoengan mati hidoep bisa dapet tahoe ? Lantas itoe senseh berkata: Djikaloe Siang Kong maoe tanja Siang Kong poenja boedak jang dapat sakit, nanti saja bole kasi tahoe, Siang Kong boleh ambil ini soerat beritoengan, sasoedahnja Ie Kong djoempoet itoe soerat beritoengan, lantas itoe senseh berkata: Siang Kong poenja boedak jang dapet sakit tiada boleh djadi kenapa kaloe saja lihat dalem ini beritoengan, tetapi Siang Kong nanti dapet soesah dari saja poenja perlihatan, sasoedahnja itoe senseh berkata lagi sama itoe Kong Tjoe: Di dalem ini tiga hari Siang Kong misti mati.

Serta Ie Kong denger itoe perkatahan, ia lantas mendjadi kaget sembari berpikir. Di waktoe Ie Kong lagi berpikir, itoe senseh berkata lagi: Saja ada poenja satoe ilmoe dewa, djikaloe Siang Kong bisa kasi saja sepoeloe tail oewang mas nanti saja mintain Siang Kong djangan djadi mati.

Lantas Ie Kong berpikir, manoesia di doenia mati hidoep soedah dengan toelisan dari Toehan Allah, di mana manoesia boleh boeat minta toeloengan dari orang poenja peroentoengan, maka Ie Kong tiada maoe denger dari itoe senseh poenja bitjara. Lantas itoe senseh berkata lagi: Siang Kong djangan sajang sedikit ongkos, djikaloe Siang Kong sajang itoe sedikit ongkos nanti Siang Kong djadi menjesel tiada bisa soedah boekannja saja takoetin sama Siang Kong sebetoel-betoelnja saja kasi tahoe lebi doeloe. Kendati itoe senseh kata begitoe, djoega Ie Kong tiada maoe denger dari omongnja itoe senseh, maka itoe senseh lantas ia pergi ka lain tempat.

Tjerita le Kong sampe tiga hari lamanja berdoedoek di dalem dia poenja roemah, kebetoelan itoe satoe malem Ie Kong lagi maoe tidoer, kaget kedengeran di djendela kamar ada soearanja orang. Lantas Ie Kong mengintip di kamarnja ia dapet lihat ada satoe orang bediri di betoelan itoe djendela kamar dengen itoe orang tangannja pegang sendjata toembak, begitoe djoega Ie Kong ambil dia poenja pedang troes sabet itoe setan sampe poetoes doea dan djatoh di mana depan dia poenja kamar jang bernjala terang, serta Ie Kong lihat boekannja setan jang djatoh, hanja anak-anakan kertas poetoes dia poenja pinggang. Dari itoe Ie Kong tiada brani tidoer lagi, tapi ia tinggal doedoek sadja di krosi. Samantara itoe kedengeran lagi soeara orang korek djendela kamar itoe, serta Ie Kong mengintip ia dapet denger soeara orang tarik napas, lantas Ie Kong djadi ketakoetan dengen tiada ada akal lagi aken melaloeken segala penggoda itoe, begitoe djoega Ie Kong lantas lari kloear, tempo Ie Kong sampe di loear ia ketemoe satoe orang tingginja sampe bisa toetoep boelan, moekanja item dan matanja djeli, sakoetika itoe djoega lantas le Kong tjaboet dia poenja pedang melanggar itoe setan tinggi, begitoe djoega itoe setan mendjadi mara memboeroe pada Ie Kong, serta Ie Kong abisin dia poenja tenaga kekosenan sabet sama pedang pada itoe setan hingga itoe setan lantas djatoh di tanah.

Serta Ie Kong ambil lilin aoeloeken itoe setan jang djatoh di tanah, tetapi kedapetan boekannja setan hanja satoe anak-anakan djoega dari perboeatannja itoe senseh pokhoa jang bikin dengan dia poenja ilmoe boeat djoestain pada manoesia di doenia menoetoep manoesia poenja mata. Itoe ilmoe kaloe maoe di bikin poena misti sirem sama dara andjing, maka le Kong lantas potong andjing dan ambil daranja jang mana lantas itoe dara andjing di siremin selebar roemahnja maka itoe senseh poenja ilmoe djoega mendjadi poena, maka di blakang hari itoe senseh dapet hoekoeman djalan melarat serta kadoea matanja mendjadi boeta dan saban hari ia djalan minta, minta di koeliling kampoeng, ini dari sebab itoe kerna itoe senseh soeka mendjoestain orang poenja oewang, djikaloe orang tiada kasi oerang padanja lantas ia kloearin dia poenja ilmoe boeat mengganggoe pada itoe orang. Maka di kasi inget pada orang samoeanja djikaloe maoe beladjar ilmoe melihatin, djangan soeka djoestain orang poenja oewang, tetapi apa jang terseboet di dalem itoe kitab poenja tjerita ia misti kasi mengarti deugen sebetoelnja pada itoe orang jang soeroe melihatin, djikaloe di tjeritain meliwatin dari mengartinja itoe kitab, maka itoe orang jang djadi senseh bole dapet hoekoeman mata boeta djalan koeliling minta-minta, ia itoe lebi doeloe di kasi toendjoek pada orang di dalem doenia djikaloe orang soeka bikin djoesta pada sesamanja manoesia di doenia.



X
TJERITA JAP SENG SOEDAH MÂ.TI HIDOEP KOEMBALI,
KAMOEDIAN IA D.iPET PANGKAT DJADI
PENG PO SIANG SIE.

Di dalem kota Hoaij Jang ada saorang bernama Jap Seng dia poenja kapinteran terlaloe amat banjak dari segala soerat-soerat. Tetapi soedah bebrapa kali ia pergi exsamen tiada bisa dapet pangkat.

Sekalian orang pendoedoek kota Hoaij Jang lihat Jap Seng poenja kepinteran mendjadi amat heran, maka marika itoe masing-masing soeka menoeloeng ongkos pada Jap Seng soepaia Jap Seng boleh djadi orang berpangkat. Jap Seng trima sobatnja poenja pertoeloengan mendjadi soeka hatinja, maka Jap Seng menoenggoe sampe begitoe lama belon djoega ia bisa dapet pangkat, oleh sebab itoe Jap Seng boeat pikiran mendjadi maloe, dengan pikiran begitoe sampe Jap Seng djatoh sakit dan ia poelang ka roemahnja. Di waktoe Jap Seng lagi sakit, maka banjak djoega sobat-sobatnja (lateng menengokin padanja, maka sobat-sobatnja itoe berkata padanja: Dari tal perkara dapet pangkat traoesa sobat boeat pikiran, sebab itoe samoea dari peroentoengan kita orang manoesia soedah di tetapken toelisan dari Toehan Allah, soepaia sobat poenja sakit makan obat boleh lekas djadi baek.

Begitoe djoega Jap Seng berkala: Saja bisa poelang di roemah saja, itoe samoeanja dari sobat poenja toeloengan. Sekarang sobat dateng disini menengokin sama saja jang dapet sakit, saja rasa saja poenja sakit tentoe soesah baek, tiada apa jang boeat saja tinggalken kasi sama sobat boeat tanda mata pada sobat. Sekarang sobat boleh poelang doeloe bawa saja poenja sekeping soerat Sahabisnja Jap Seng bitjara, lantas ia poenja sobat berpamitan padanja, troes berangkat djalan poelang.

Tjerita Jap Seng poenja sakit djadi semingkin keras, waktoe Jap Seng sakit keras maka ia poenja sobat dateng koerabali menengokin padanja, serta Jap Seng ketemoe pada sobatnja, lantes Jap Seng berkata : Saja poenja sakit djadi semingkin keras tiada tahoe kapan jang saja poenja peroentoengan. Sasoedahnja Jap Seng habis bitjara troes meninggal doenia, begitoe djoega Jap Seng poenja aloes melajang pergi di achirat, disana Jap Seng poenja aloes ketemoe satoe anak moeda kira-kira beroemoer anem blas tahon, dari itoe Kong Tjoe membri hormat pada Jap Seng poenja aloes, lantas itoe Kong Tjoe berkata: Soedah berapa kali Sian Seng pergi exsamen tetapi tiada bisa dapet pangkat djadi orang besar itoe begimana Sian Seng poenja peroentoengan.

Begitoe djoega Jap Seng poenja aloes berkata: Ja, itoe saja poenja peroentoengan tipis, kendatinja saja poenja kapinteran tinggi kaloe saja poenja peroentoengan soesah, tentoe saja tiada bisa dapet djadi orang berpangkat, siapa jang liat saja poenja kepintaran, tjoema bilang bisa djadi orang berpangkat, saja toenggoe begitoe lama dan saban exsamen saja madjoein saja poenja kepinteran, tetapi tiada bisa dapet pangkat satoe apa.

Serta itoe Kong Tjoe denger Jap Seng poenja perkatahan, ia poen lantas berkata: Nanti saja kasi Sian Seng pangkat, apa Sian Seng soeka trima?

Itoe pangkat ada di kota Lam Ho dari Sian Seng poenja tempat tiada sebrapa djaoenja, soepaja Sian Seng ikoet sama saja indjek ini mega berdjalan pergi boeat trima itoe pangkat.

Begitoe djoega Jap Seng denger mendjadi soeka hati sembari terkata : Tempo saja di kota Hoaij Jang saja poenja peroentoengan djelek. Soepaja saja poelang doeloe boeat lihat saja poenja roemah.

Serta itoe Kong Ijoe denger ia lantas adjak Jap Seng naek di satoe mega melajang di atas langit, serta soedah sampe di bilangan kota Hoaij Jang, begitoe djoega itoe Kong Tjoe soeroe aloesnja Jap Seng poelang di roemahnja, sasoedahnja Jap Seng poenja aloes toeroen di doenia boeat poelang di roemalinja, begitoe djoega itoe Kong Tjoe naik koembali di atas meg'a itoe poelang ka sorga.

Tjerita aloesnja Jap Seng tempo sampe di roematinja ia dapet lihat dia poenja istri lagi bawa tetampa dari dalem maoe kloear, serta istrinja ketemoe padanja, begitoe djoega istrinja djadi terkedjoet dan lantas ia lioeang itoe tetampa trees lari.

Lantas Jap Seng berkata: Apa kaoe tiada kenal kita soeamimoe? soedah ada tiga ampat tahon lamanja jang saja tiada poelang di roemah, barangkali sekarang kaoe soedah tiada bisa kenalin saja poenja roepa.

Lantas istrinja berkata dari djaoe: Siang Kong soedah mati lama kenapa Siang Kong bilang Siang Kong djadi orang berpangkat? Siang Kong poenja peti sampe sekarang masi tinggal di dalem roe mah boeat menoenggoe Siang Kong poenja anak sampe djadi besar, maka itoe peti masi di taroh, djangan Siang Kong bikin mengoda di dalem ini roemah sama orang jang hidoep.

Serta Jap Seng denger begitoe lantas ia masoek ka dalem roemah nja menjamperin itoe pegi mati dan ia lantas tolak itoe peti djadi terboeka djatoh di tanah begitoe djoega Jap Seng poenja aloes masoek koembali ka dalem badannja sendiri. Serta istrinja lihat jang ianja (Jap Seng) soedah hidoep koembali, lantas istrinja adjak ia masoek ka dalem boeat ketemoein sama dia poenja iboe. Serta iboenja lihat jang ianja (Jap Seng) soedah hidoep koembali mendjadi soeka hatinja lantBS ia menanja pada Jap Seng : Anak begimana boleh poelang koembali ka doenia ? Sebab anak soedah mati lama.

Lantas Jap Seng berkata: Itoe waktoe saja melantjong ketemoe satoe Kong Tjoe jang lantas menganterin saja pergi di sini, begimana iboe bilang saja mati? Djikaloe orang soedah mati dimana boleh hidoep koembali, barangkali iboe soeda loepa jang saja pergi melantjong.

Serta iboenja denger mendjadi soeka hati, maka sedari itoe hari Jap Seng tinggal berkoempoel sama dia poenja iboe dan istrinja, dengen keslamatan sedalem roemahnja.

Pada satoe hari Jap Seng pergi exsamen, maka ia lantas dapet pangkat djadi Kie Djin, sasoedahnja, Jap Seng dapet pangkat itoe, ia tinggal di kota Eadja sampe bebrapa lamanja ia tinggal di sitoe kemoedian Baginda Keiser membri koernia pada Jap Seng pangkat Peng Po Siang Sie, hingga Jap Seng mendjadi senang dalem djabatannja itoe jang begitoe besar dan moelia.

Maka dari itoe orang mati seperti orang mengimpi dia poenja mait ada di dalem roemah, dia poenja aloes melantjong di koeliling negri djikaloe orang mati soedah habis tiga tahon lamanja tiada berasa jang koetika dia hidoep di doenia, apa bedanja seperti Jap Seng djoega dia tiada berasa jang dirinja soedah mati, tjoemah dia berasa dirinja pergi melantjong di koeliling tempat sadja. Kerna Jap Seng poenja peroentoengan belon sampe oemoer jang dia misti mati Ttiaka dia bisa balik koembali poelang ka doenia. Lantaran Jap Seng mendjadi mati, kerna ia pikirin dia poenja diri jang sampe tjoekoep kepinterannja tapi tiada bisa pegang pangkat, sakingnja Jap Seng orang jang miskin maka ia tiada maoe trima dia poenja peroentoengan boeat menoenggoe, beroentoeng Jap Seng poenja aloes ketemoe satoe melekat jang menjaroe djadi dia poenja sobat dan anterken aloesnja Jap Seng poelang di roemahnja koembali dan beroentoeng djoega Jap Seng saorang jang miskin jang mana peti maitnja masi tersimpen di dalem roemahnja kerna belon bisa di koeboer, maka Jap Seng poenja mait bisa masoek koembali ka badannja hingga ia djadi bidoep koembali, tjobah itoe peti mait soedah di koeboer, tentoe aloesnja tiada bisa membalik di badannja sendiri, hanja ia mendjadi mati troes.

Maka di pikir djadi manoesia djangan banjak pikiran kesel, kaloe orang pikir kesel tentoe boleh mendjadi penjakit kaloe soedah sakit nistjaja boleh mendjadi mati, kaloe boekannja toelisan dari Toehan Allah tentoe itoe aloes melajang di koeliling tempat tiada masoek di acherat.



XI

TJERITA TJIOE SENG DAN IE SENG JANG BERSOBAT SATOE SAMA LAIN DENGAN SETIA HATI.

Adalah doea orang jang bersobatan satoe sama lain dengan amat setianja ia itoe jang satoe bernama Tjioe Seng dan jang lain bernama Ie Seng. Adapoen itoe Ie Seng saorang jang miskin ia menoempang di roemahnja Tjioe Seng, tetapi Tjioe Seng ada perna toewa, maka Ie Seng panggil Tjioe Seng poenja istri bahasain inso.

Tjioe Seng poenja istri saorang prampoean jang alim, kendatinja Ie Seng tinggal satoe roemah sama Tjioe Seng, djoega istrinja Tjioe Seng belon tahoe mengomong sama Ie Seng.

Pada satoe hari istrinja Tjioe Seng habis beranak dapet sakit mendjadi mati, sasoedahnja istrinja Tjioe Seng mati maitnja lantas di koeboer.

Kemoedian tiada berapa lamanja Tjioe Seng itoe kawin lagi sama saorang prampoean Ong Sie namanja, maka dengen prampoean ini Tjioe Seng tjinta seperti istrinja jang doiloe djoega. Adapoen sedari Tjioe Seng habis kawin sampe berapa hari lamanja Ie Seng itoe belon tahoe ketemoe moeka sama insonja, kerna Ie Seng saorang jang banjak ingetan dan ada ampoenja tingka lakoe dan adat jang aloes sekali, oleh sebab itoe, maka Ie Seng tahoe jang dia poenja diri masi moeda dan tiada pantes ia misti ketemoe sama insonja jang baroe itoe.

Pada satoe hari Ong Sie poenja ade piauw datang di roemahnja Tjioe Seng. Waktoe Ie Seng baroe poelang lantas boedaknja Tjioe Seng kasi tahoe padanja, tapi Ie Seng tiada maoe masoek, lianja ia lantas pergi di lain tempat dengan tiada ketahoean pada Tjioe Seng.

Tjerita Tjioe Seng lagi doedoek di roemahnja boeat pikiran le Seng soedah pinda di lain tempat. Lantas ada satoe boedak dari Oeij Soe Toh poenja roemah lagi angon kerbo di sawahnja Tjioe Seng, begitoe djoega boedaknja Tjioe Seng tangkap boedaknja Oeij Soe Toh itoe bawa menghadep di depannja Tjioe Seng, lantas Tjioe Seng berkata : Angkaoe djadi boedak angon kerbo kenapa angkaoe brani lepas itoe kerbo di kami poenja sawah ? Kaloe begitoe angkaoe maoe bikin roesak kami poenja taneman, apa angkaoe maoe andelken angkaoe poenja madjikan saorang jang pegang pangkat di dalem ini kampoeng. Tatkala Tjioe Seng lagi mengomel kata katain itoe boedak, kebetoelan ada le Seng dapet lihat lantas le Seng berkata Ie engan membri nasehat pada Tjioe Seng, katanja; Inko djangan mara doeloe, sebab ini orang boedaknja Oeij Soe Toh saorang jang berpangkat di ini kampoeng, lebi baek di ampoenken sadja dia poenja kesalahan.

Lantas Tjioe Seng berkata; Ini Oeij Soe Toh hinaken kita keliwat dari misti, tentoe kita djadi bermoesoe kepadanja, kendatinja dia pegang pangkat di astana kaloe dia pegang atoeran tiada patoet,tentoe orang brani melanggar, apa lagi dia poenja perdjalanan seperti satoe andjing maoe n akan orang poenja daging kendatinja dia orang berpangkat besar kami tiada takoet

Kerna Tjioe Seng tiada maoe danger dari perkatahannja le Seng jang dengen membri nasehat padanja, maka le Seng lantas berdjalan pergi di lain tempat.

Sedari Tjioe Seng habis perkara sama boedaknja Oeij Soe Toh itoe, le Seng tiada maoe dateng lagi di roemahnja Tjioe Seng.

Tjerita Tjioe Seng pikir le Seng poenja perkatahan ada betoel, maka Tjioe Seng lantas pergi tjari di roemahnja le Seng, serta Tjioe Seng ketemoe sama le Seng, sembari menanja: Ade maoe pergi di mana, saja tjari lama tiada bisa ketemoe.

le Seng denger djadi tertawa sembari berkata: Saja poenja. badan seperti awan ketioep angin dan seperti boeroeng terbang tiada tentoe tempat mentjoknja, sedari saja berpisa sama inko begitoe lama beroentoeng sekarang bisa ketemoe lagi. Sasoedahnja habis bitjara, lantas Tjioe Seng prenta soeroe sedia barang makanan dan minoeman sasoedahnja sedia itoe makanan lantas Tjioe Seng adjak le Seng doedoek makan sama-sama. Di waktoe Tjioe Seng minoem sembari berkata: Dari itoe ade kenapa berpisa sama saija, kaloe ade mentjela saja poenja istri Ong Sie tentoe segala perkara ade kasi tahoe sama saja, kenanja ade lantas tinggal pergi di lain tempat. Sekarang ade di mana tempat tinggal jang tentoe saja minta tahoe.

Serta le Seng denger lantas ia djadi tertawa sembari berkata:Boekan sebab dari inso poenja lantaran saja pergi di lain tempat.Sekarang saja tinggal di goenoeng Lo San di atas itoe goenoeng ada. geredja Tjeng Kiong Sie, tjoema saja niaoc bikin senang saja poenja ingetan sadja. Sasoedahnja habis makan le Seng tinggal sebrapa hari di dalem roemabnja Tjioe Seng.

Tempo le Seng maoe berangkat pergi di goenoeng Lo San, lantas Tjioe Seng prenta dia poenja boedak soeroe sedia koeda sama sama berangkat pergi di goenoeng Lo San itoe, tetapi le Seng poenja koeda lebi kentjeng dan sampe lebi doeloe di itoe goenoeng Lo San.

Tjenta Tjioe Seng tempo ia soedah sampe di goenoeng Lo San ia ketemoe satoe Saij Kong, lantas Tjioe Seng menanja sama itoe Saij Kong, tapi ia tiada maoe saboetin satoe apa, melaenken ia tinggal tertawa sadja dan troes berdjalan pergi di lain tempat; di djalaaan itoe goenoeng Lo San terlaloe amat ramenja orang berdjalan moendar mandir, Tjioe Seng liat mendjadi heran sekali, dan Tjioe Seng prenta dia poenja boedak boeat tjari djalanan bakal naik di atas itoe goenoeng, sentara lamanja ada satoe djalanan jang boleh boeat naek ka atas itoe goenoeng, serta Tjioe Seng berdjalan di sitoe ia ketemoe satoe anak ketjil moeridnja le Seng, lantas Tjioe Seng menaja sama itoe anak ketjil : Di atas ini goenoeng apa ada geredja Tjeng Klong Sie tempat saja poenja soedara le Seng ? Lantas itoe anak ketjil bilang, ada di atas goenoeng tempat saja jiocnja goeroe. Begitoe djoega itoe anak ketjil adjak Tjioe Seng naek di atas goenoeng dan tempo ia sampe di satoe geredja, lantas itoe anak ketjil masoek kasi tahoe pada le Seng, sasoedahnja le Seng dapet tahoe lantas ia kloear samboet jjada Tjioe Seng dan ia adjak Tjioe Seng masoek di dalem itoe geredja. adapoen di dalem itoe geredja terlaloe amat ramenja, lantas le Seng prenta dia poenja rnoerid soeroe kloearin barang makanan dan minoeman, sasoedahnja, soedah sedia itoe makanan lantas le Seng adjak Tjioe Seng makan sama-sama, sampe malem kira-kira ‘djem poekoel doea Tjioe Seng masoek tidoer di dalem kamar, tapi le Seng tiada tidoer hanja ia doedoek sampe djam poekoel ampat pagi sembari berpikir. Samantara itoe Tjioe Seng lantas bangoen dari tidoernja dan ia permisi pada le Seng minta poelang itoe hari djoega, tetapi le Seng tahan padanja dan ia soeroe Tjioe Seng tinggal doeloe sampe tiga hari lamanja.

Tempo sampe katiga hari lamanja, lantas le Seng anterken Tjioe Seng poelang ka roemahnja, serta Tjioe Seng sampe di depan roemahnja ia dapet lihat istrinja lagi doedoek makan minoem sama dia poenja boedak lelaki, serta itoe boedak lihat Tjioe Seng maoe masoek di dalem roemahnja, maka ia lantas lari kloear tetapi ia ketemoe Tjioe Seng jang kebetoelan ada di pintoe, lantas Tjioe Seng tabas itoe boedak poenja batang leher mendjadi mati di sitoe djoega.

Sasoedahnja Tjioe Seng memboenoeh boedaknja sigra djoega ia menjamperin istrinja jang masi doedoek di depan medja makan, lantas Tjioe Seng djambak ramboetnja Ong Sie (istrinja), sembari Tjioe Seng menanja : Angkaoe kenapa brani bersinah (berkendak) sama kami poenja boedak ? Lantas Ong Sie berkata: Boekannja saja seagadja maoe bersinah sama itoe boedak, sebab Siaag Kong tiada ada di roemah, dari itoe waktoe saja makan itoe boedak toewangin saja arak djaga saja makan. Ujikaloe saja bersinah sama itoe boedak apa tandanja?

Serta Tjioe Seng denger Ong Sie poenja perkatahan begitoe, ia lantas mendjadi amat maraaja sembari berkata: Djikaloe begitoe angkaoe poenja ingatan seperti satoe binatang ! Angkaoe maoe minta ketrangan apa tandanja jaag angkaoe soadah bersinah sama itoe boedak. Menoeroet atoeran sebetoel-betoelnja angkaoe saorang prampoean tiada boleh doedoek makan sama orang lelaki, kendatinja jang kaoe tiada bersinah misti djoega kami sangka angkaoe bersepeketaan atoe hati sama itoe boedak, apa iagi angkaoe doedoek minoem sama sama, itoe arak memang bikin loepa orang poenja pikiran dan bikia tambah orang poenja birahi, djikaloe itoe arak soedah di minoem sampe mabok apa djadinja lelaki sama prampoean, tentoe angkaoe berboeat pakerdjahannja resia, sekarang angkaoe misti trima kami poenja pedang djatoh di batang lehermoe, sebab angkaoe soedah melanggar atoeran manoesia di doenia pake hati binatang, djikaloe kami kasi tinggal lama di doenia angkaoe boleh bikin boesoek lain prampoean poenja nama. Sasoedahnja ïjioe Seng habis berkata begitoe, lantas ia tjaboet pedangnja troes tabas batang leher istrinja mendjadi mati, sasoedahnja Ong Sie mati lantas maitnja di soeroe koeboer.

Maka sedari itoe waktoe le Seng tinggal koembali sama-sama Tjioe Seng di dalem itoe roemah, aken merawatin roemah tanggaoja koembali, dan apa jang dia orang meniat kerdja troes mendjadi, maka di blakang hari Tjioe Seng sama le Seng djadi orang kaja besar di dalem itoe karapoeng.



XII

TJERITA ONG SENG SAORANG JANG AMAT MISKIN
MENDJADI KAJA DAEI TOELOENGAN NENE-
NJA ATSAL SILOEMAN EASE.

Di dalem kota Peng Goan Kwan adalah saorang bernama Ong Seng, adapoen ini Ong Seng poenja tabiat terlaloe amat males bekerdja melainken saban hari ia soeka djalan koeliling sadja, maka di mana ada roemah kosong di sitoe Ong Seng masoek tidoer.

Itoe waktoe moesin panas Ong Seng masoek di dalem kampoeng di mana kebonnja saorang bernama Tjoe Sie, maka roemah-roemah di sitoe banjak jang soedah roesak dan di dalem kebonnja Tjioe Sie tanjak djoega orang kampoeiig tinggal, tjoemali ada satoc paseban sadja jang kosong, maka Ong Seng lantas masoek tinggal di itoe peaeban, di waktoe malem Ong Seng poen tidoer di dalemnja itoe paseban dengan senang.

Tempo soedah siang tatkala Ong Seng soedali bangoen tidoer dan ia maoe djalan poelang, maka tiba-tiba ia baroe sampe di mana betoelan tempat roempoet-roempoet di sitoe Ong Seng dapet poengoet satoe toesoek koende dengan ada matanja, maka itoe soerat boenjinja begini : „Itoe roemah atsal dari orang siie Ong poenjd Kake mojang jang bikin". Sasoedahnja Ong Seng dapet lihat boenjinja soerat itoe iapoen mendjadi boeat pikiran dengan pegang itoe toesoek koende.

Samantara itoe ada satoe prampoean toewa dateng tjari toesoek koende lantas Ong Seng menanja sama itoe prampoean toewa : Angkaoe tjari apa ?

Begitoe djoega itoe prampoean toewa berkata: Saja tjari loesoek koende, tiada ketahoean hilangnja di mana itoe toesoek koende.

Lantas Ong Seng berkata: Baroesan saja ada dapet toesoek koende, apa angkaoe poenja ataoe boekan ? Djikaloe betoel angkaoe poenja angkaoe boleh ambil koembali; kendatinja saja saorang jang miskin tapi saja tiada maoe serakain barang orang.

Lantas itoe prampoean toewa lihat itoe toesoek koende, ia kenalin betoel dia poenja itoe toesoek koende, maka ia lantas membri trima kasi pada Ong Seng, sembari berkata: Ini toesoek koende tinggalan dari saja poenja laki jang poenja.

Lantas Ong Seng menanja : Angkaoe poenja laki siapa namanja?

Itoe prampoean toewa berkata : Saja poenja laki bernama Ong Kang.

Sersa Ong Seng denger mendjadi kaget sembari berlsata: Ong Kang saja poenja kaké begimana angkaoe bisa ketemoe ?

Tempo itoe prampoean toewa denger Ong Seng poenja perkatahan begitoe lantas ia mendjadi kaget sembari berkata: Kaloebegitoe Siang Kong, Ong Kang poenja tjoetjoe. Saja sebetoelnja siloeman rase soedah bertapa beriboe tahon, doeloe seratoes tahon di moeka saja sama Siang Kong poenja kaké ada berdjodohan, di belakang kali Siang Kong poenja kaké meninggal doenia, djadi saja poelang di goa tinggal bertapa di sitoe. Kebetoelan saja liwat di ini kampoeng saja poenja toesoek koende katinggalan, dari itoe Siang Kong soedah poengoet boleh terbilang Toehan Allah mendjadiken boeat ketemoe pada Siang Kong.

Lantas Ong Seng berkata : Saja sering-sering djoega denger saja poenja kaké berbini sama siloeman rase, sekarang itoe perkataan boleh di pertjaja. Sasoedahnja Ong Seng kata begitoe, lantas Ong Seng adjak itoe prampoean toewa boeat poelang di roemahnja, begitoe djoega itoe prampoean toewa toeroet Ong Seng djalan poelang sama sama. Koetika Ong Seng aampe di roemahnja, begitoe djoega OngSeng panggil dia poenja bini soeroe kloear boeat samboet pada itoe prampoean toewa, serta Ong Seng poenja bini kloear dari dalem roemahnja dengan berpake-pakean jang soedab petja-petja menjamboet pada itoe prampoean toeiva dan ia adjak masoek ka dalem roeniabnja.

Tempo itoe prampoe.in toewa soedah lihat bininja Ong Seng dengan berpake-pakean jang petja itoe hingga ia mendjadi tarik napas sembari berkata: Kenapa Ong Kang poenja tjoetjoe sampe begini miskin.

Demikian djoega itoe prampoean toewa lihat di dapoernja Ong Seng tiada ada masak satoe apa, maka itoe prampoean toewa menanja pada istrinja Ong Seng, lantas Ong Seng poenja istri kasi tahoe satoe per satoe dari dia poenja kamiskinan. Lantas itoe prampoean toewa berkata: Saja tiada ada bawa satoe apa, melainkan ada ini satoe toesoek koende tjoetjoe boleh pegi djoeal, oewangnja boleh boeat beli beras, nanti lagi tiga hari lamanja saja dateng koembali disini.

Satelah Ong Seng denger itoe prampoean toewa poenja perkatahan ia mendjadi amat soeka hati, lantas Ong Seng bahasain panggil ïjoh Mah boleh tinggal di sini doeloe djangan poelang.

Lantas itoe prampoean toewa berkata: Tjoetjoe poenja satoe bini masi koerang makan, nanti saja poelang doeloe di roemah saja,lamanja sampe tiga hari saja balik koembali dateng disini. Sasoedahnja itoe prampoean toewa habis bitjara lantas ia berangkat poelang ka roemahnja. Tatkalah itoe prampoean toewa soedah berdjalan poelang, lantas Ong Seng berkata sama dia poenja bini: Sebab saja djalan koeliling, kabetoelan itoe satoe hari saja masoek tidoer di dalem paseban sasoedahnja pagi saja maoe djalan poelang dapet poengoet satoe toesoek koende, apa maoe ketemoe itoe prampoewan toewa tjari dia poenja toesoek koende lantas saja bajar itoe toesoek koende jjadanja. Tiada tahoe masi kita poenja sanak kaloewarganja sama itoe mak toewa, maka saja adjak ia mampir di roemah soepaja istri djadi berkenalan padanja, tiada doega itoe mak toewa poenja hati moera sekali tinggalin dia poenja toesoek koende boeat kita poenja ongkos, maka di pikir itoe mak toewa poenja boedi sampe kapan jang kita bisa bales.

Lantas istrinja berkata; Dari itoe kendatinja kita miskin soedah dengan peroentoengan kita berlaki bini, misti pake hati sabar djangan pake hati djahat seraka barangnja orang, maka ini hari saja sama Siang Kong kendatinja Siang Kong sa-orang jang miskin tiada bisa mentjari booat kasi anak bini pake jang bagoes-bagoes, djikaloe saja poenja pikiran djaliat tentoe snja mentjari laki jang djangan tiada menoenggoe lagi sama Siang Kong, tetiipi belon tahoe saja poenja peroentoengan ikoet laki jang dj;ija boleh mendjadi senang kaloe Toehan Allah maoe bikin siija poenja peroenioengnn djelek, kendatinja saja ikoet lagi jang djaja belon dapet senang mendjadi paja, maka siija djuga Siang Kong sampe ini hari koerang makan dan koerang Templat:Artikelutamapake dari sebab saja djaga saja sa-orang prampoean poenja nama bikin bagoes di belakang hari, belaki sekali djangan sampe doea tiga kali, kaloe boleb di minta itoe peroentoengan djangan sampe djadi begitoe, kendatinja dapat laki kaja ataoe miskin itoe soedah kita poenja peroentoengan sendiri pengasinja Toehan jang Maha Koewasa, maka ini hari dapetbih toeloengan dari Toehan Allah Siang Kong ketemoe sama itoe mak toewa, soepaja Siang Kong boleh toenagoe doeloe sampe tiga hari lamanja. Sasoedahnja habis bitjara lantas masing-masing masoek di kiimarnja dan kamoedian Ong Seng bersama istrinja menoenggoe sampe tiga hari lamanja.

Tjerita itoe mak toewa soedah sampe tiga hari lamanja ia bawa sebrapa oewang mas dan membeli beras dan sama barang-barang makanan mendateng di roemahnja Ong Seng. Serta Ong Seng dapettahoe jang itoe mak toewa dateng koembali, lantas ia panggil istrinja boeat kloear sama-sama menjamboet pada mak toewa itoe, sasoedahnja Ong Seng adjak masoek itoe mak toewa di dalem roemahnja, tjepet istrinja Ong Seng masak nasi dan masak sajoer, sasoedahnja mateng itoe makanan lantas Ong Seng mengatoer di medja dan Ong Seng lantas adjak itoe mak toewa makan sama-sama, sasoedahnja la habis makan lantas itoe mak toewa masoek tidoer bersama -sama istrinja Ong Seng.

Tempo istrinja Ong Seng lagi maoe tidoer tetapi hatinja tiada enak, maka hal itoe telah di ketahoei oleh mak toewa itoe jang lantas berkata: Tjoetjoe traoesa boeat koeatir hati, kendati mak atsal siloeman rase, tetapi mak poenja pikiran berhati baek, maka ini hari mak bisa djadi satoe dewa prampoean, djangan tjoetjoe boeat pikiran sama mak poenja atsal siloeman. Serta istrinja Ong Seng denger, ia lantas djadi tertawa sembari berkata : Begimana mak boleh dapet tahoe saija poenja hati ada tjoeriga? Sabetoelnja saja poenja hati tiada ada itoe tjoeriga barang sedikit. Lantas itoe mak toewa tinggal mesem sadja, troes ia tidoer sama-sama di dalem itoe kamar.

Tjerita besok paginja itoe mak toewa bangoen ketemoe sama Ong Seng, sembari berkata: Tjoetjoe orang masi moeda djangan males tiada soeka bekerdja, djikaloe tjoetjoe males, kendati ada tinggalan dari orang toewa harta berlaksa keti kaloe tinggal makan mengangoer, di mana itoe harta boleh djadi pandjang.

Lantas Ong Seng berkata: Saija poenja orang toewa tinggalin oewang tiada ada sebrapa banjaknja, maka sekarang saja tiada bisa bekerdja apa, ingetan saja maoe berdagang tiada ada poenja oewang, maoe djadi koeli tiada ada jang maoe panggil, maka sekarang saja tinggal melarat djalan koeliling boeat mentjari saja poenja penghidoepan.

Lantas itoe mak toewa berkata : Koetika tjoetjoe poenja kake masi pegang pakerdjahan negri ada sedikit tinggalin oewang mas pasir kira-kira Ijanjaknja ampat poeloe tail, tapi itoe lain-lain barang poesaka samoeanja sanak soedara soedah ambil. Sekarang itoe mas pasir mak simpen tiada pake satoe apa, tjoetjoe boleh ikoet mak sama-sama boeat ambil itoe mas dan tjoetjoe boleh djoewal, oewangnja boleh bakal berdagang. Serta Ong Seng danger itoe mak toewa poenja perkatahan, hingga mendjadi soeka hatinja, maka ia lantas berdjalan sama-sam.a mengikoet itoe mak toewa poelang ka roemahnja.

Tjerita Ong Seng soedah tinggal di roemah nénenja (itoe mak toewa) ada kira-kira anem toedjoe hari lamanja, maka Ong Seng ingetannja ia maoe poelang dan ia kasi tahoe sama nenenja, lantas itoe mak toewa kloewarin satoe boengkoesan sembari berpesen sama Ong Seng : Tjoetjoe poelang boleh lekas-lekas berdjalan, djikaloe soedah sore tjoetjoe boleh tjari tempat boeat menginep. Sasoedahnja itoe mak toewa habis berpesen begitoe, lantas Ong Seng trima itoe barangbarang dengan membri trima kasi pada itoe mak toewa, sasoedahnja Ong Seng lantas berangkat djalan dengan membawa itoe boengkoesan barang pengasinja itoe mak toewa.

Di waktoe Ong Seng lagi berdjalan terkoenjoeng-koenjoeng toeroen angin besar dan emboeu samantara itoe toeroen hoedjan, begitoe djoega Ong Seng mentjari tempat menginep, serta Ong Seng sampe di satoe paseban itoe hoedjan djadi semingkin keras toeroennja. Adapoen di dalem itoe peseban banjak djoega orang jang brenti di dalemnja maka di antara orang-orang itoe ada satoe soedagar toekang kain koelit kajoe berkata : Ini kain koelit kajoe di Kota Eadja sekarang: dapet harga mahal, sekarang soedah sore maka tiada kaboeroe kita pergi kasana. Ini kain koelit kajoe memang kloear dari kota Koeu Lam, sekarang di kota Koen Lam djoega itoe barang soedah selah tiada ada, maka di Kota Kadja itoe barang harganja djadi begitoe mahal di blakang kali orang di Kota lîadja kendati ada oewang orang soesa beli itoe barang.

Lantas itoe toekang roemah makan denger itoe soedagar poenja peikatahan, ia lantas kasi tahoe pada Ong Seng, maka Ong Seng djadi menjesel, ingetan ia maoe berdagang itoe kain koelit kajoe, begitoe djoega Ong Seng lantas beli itoe kain koelit kajoe, maka kira-kira sampe sapoeloe hari lamanja Ong Seng djoeal itoe barang tiada bisa dapet harga baek, hanja ia mendjadi roegi, maka Ong Seng poenja pikiran djadi tambah keselnja.

Lantas itoe toekang roemah makan kasi tahoe pada Ong Seng, bahwa orang berdagang itoe djamaklah kaloe tiada dapet oentoeng,tentoe mendjadi roegi. Sekarang sobat boleh lekas poelang tjari lain dagangan sadja.

Serta Ong Seng denger perkatahannja toekang roemah makan itoe, ia lantas maoe berangkat poelang, tetapi tempo ia boeka dia poenja boengkoesan oewang, maka ia dapet lihat di dalem kantong itoe oewang mas soeda hilang, hingga ia mendjadi kauet dan ia lantas ka;i tahoe sama toekang roemah makan, tetapi itoe toekiing roemah makan berkala : Saja tiada tahoe sobat poenja boengkoesan di dalemnja ada berisi barang apa. Lantas ada satoe sobat bilang sama Ong Seng soeroe klagt sama polici soepaja itoe toekang roemab makan boleh, ganti sobat poenja oewang.

Lantas Ong Seng berkata; Ja itoe saja poenja oewang bilang soedab saja poenja peroentoengan, boekannja itoe toekang roemat makan poenja sala boeat mentjoeri saja poenja oewang.

Serta itoe toekang roemab makan denger Ong Seng poenja perkataban sa-orang jang baek, maka toekang roemab makan lantas ganti oewangnja Ong Seng lima tail. Sasoedabnja Ong Seng trima itoe oewang lantas ia berangkat djalan maoe pergi tjari dia poenja nene joenja roemah.

Di waktoe Ong Seng lagi berdjalan ia dapet lihat ada sa-orang pikoel boeroeng poejoe, begitoe djoega Ong Seng menanja sama itoe toekang boeroeng poejoe: Satoe boeroeng sobat djoeal brapa harganja.

Lantas itoe toekang boeroeng berkata : satoe boeroeng harga seratoes tangtji tiada bokb koerang lagi, saja maoe djoewal sama sekali. Lantas Ong Seng borong beli itoe boeroeng poejoe satoe boeroengan, maka sebrapa harganja itoe boeroeng Ong Seng lantas tajar. Sasoedabnja Ong Seng trima itoe boeroeng poejoe ia ketemoe satoe soedagar dari Kota Eadja jang lantas kasi tahoe padanja: Sobat teli ini boeroeng poejoe, sobat boleh bawa di Kota Eadja sebab di sana banjak orang mengadoe boeroeng itoe dengan betarohan, tentoe di sana sobat boleh dapet banjak oentoeng mendjoeal boeroeng itoe.

Satelah Ong Seng denger itoe soedagar poenja perkatahan, maka sekoetika itoe djoega Ong Seng lantas pikoel itoe koeroengan boeroeng poejoe dan sigra ia berlaloe dari sitoe berangkat djalan hendak pergi ka Kota Eadja itoe, tetapi tempo Ong Seng baroe sampe di stengah djalan ia ketinipa hoedjan jang toeroen amat lebatnja hingga Ong Seng misti mampir di satoe roemah makan akan menoempang menginep di sitoe boeat sebrapa hari lamanja. Sasoedabnja Ong Seng menoempang di roemab makan itoe hingga sebrapa hari lamanja maka Ong Seng poenja boeroeng poejoe samoeanja pada mati, melainkan tjoemah ketinggalan saekor sadja jang masi hidoep, lantas Ong Seng kasi taboe sama toekang roemah makan, begitoe djoega itoe toekang roemah makan libat itoe saekor boeroeng poejoe jang masi hidoep di dalem itoe koeroengan, lantas itoe toekang roemah makan kasi tahoe pada Ong Seng, katanja: Ini boeroeng poejoe jang ada saekor ialah boeroeng jang baek dan pengaroe, kendatinja jang lain-lain boeroeng itoe samoeanja mati dan tinggal ini satoe sadja, tentoe sobat boleh dapet oentoeng besar. Tjobah nanti hari pasar sobat boleh bawa itoe boeroeng di pasar saja kasi oewang sama sobat boleh betaro sama orang-orang di sitie.

Begitoe djoega Ong Seng trima itoe toekang roemah makan poenja oewang ia laiilas bawa iloe boeroeng pergi di pasar boeat adoe itoe loeroeng poijoe sama orang di sitoe, serta Ong Seng sumpe di pasar itoe maka ia lantas adoe Loeroengnja sama boeroeng orang lain dengan betarolian oewang, maka sedari ia moelain adoe boeroeng itoe hingga sampe bebrapa kali ia poenja boeroeng menang sadja maka Ong Seng dapat banjak oentoeng oewang oleh lantaran menang betaroh adoe boeroeng itoe, hingga sampe satengah tahon lamanja Ong Seng mengadoo itoe boeroeng poejoe tiada ada jang bisa moesoein pada boeroengnja itoe. Lantas itoe toekang roemah makan kasi tahoe pada Ong Seng, katanja: Nanti sobat boleh djadi kaja lantaran dari ini boeroeng poejoe poenja toeloeagan, nanti sobat boleh pergi sama-sama saja ka Kota Eadja boeat adoe itoe boeroeng poejoe, sebab sekarang di Kota Eadja, anakda Baginda Keiser Poetra Makota (Taij Tjoe) soeka adoe boeroeng poejoe itoe dengan bertarohan besar.

Satelah Ong Seng dengar itoe perkatahan, ia poen mendjadi soeka hati, maka ia lantas bawa dia poenja boeroeng poejoe itoe dan ia berangkat djalan sama-sama itoe toekang roemah makan pergi ka Kota Eadja. Serta Ong Seng sampe di Kota Eadja lantas Ong Seng adoe boeroengnja sama boeroengnja Taij Tjoe dengan melawan tarohan oewang dlapan ratoes tail oewang mas maka satoe kali sadja Ong Seng poenja boeroeng mendjadi menang, dan kadoea kalinja Taij Tjoe kloearin dia poenja boeroeng nama Giok Sin Toen melanggar boeroengnja Ong Seng, tiada brapa kali patok lantas Taij ïjoe poenja boeroeng mendjadi mati. Begitoe djoega Taij Tjoe menanja pada Ong Seng: Kau poenja boeroeng maoe djoeal brapa?

Lantas Ong Seng berkata: Ini boeroeng saja, saja tiada maoe djoeal.

Lantas Taij Tjoe menanja lagi: Apa angkau maoe kasi sadja sama kami ?

Serta Ong Seng dengar ia lantas berpikir, djikaloe kita tiada kasi, tentoelah ini Taij Tjoe mendjadi mara. Sahabisnja ia berpikir begitoe lantas ia berkata: Begimana Taij Tjoe poenja soeka, atsal saja boleli dapet hidoep selamanja.

Lantas Taij Tjoe berkata : Nanti kami kasi kaoe seriboe tail oewang mas, apa kaoe soeka trima apa tiada?

Serta Ong Seng dengar mendjadi tertawa sembari berkata: Saja sa-orang jang bodo itoe oewang tiada bergoena satoe apa, tjoemah hareplah Taij Tjoe poenja moera bati pada saja.

Lantas Taij Tjoe menanja koembali pada Ong Seng: Angkat poenja maoe begimana?

Ong Seng lantas berkata : Saja sosdah banjak dapet oentoeng: oewang lantaran ini saekor boeroeng, tjoemah hareplah Taij Tjoe poenja kesian pada saja.

Sasoedahnja lantas Taij Tjoe kloearin ia poenja oewang mas bilang poeloe tail banjaknja kasi pada Ong Seng, sasoedahnja Ong Seng trima itoe oewang mas dari Tag Tjoe, maka Ong Seng poen serahia itoe boeroeng pada Taij Tjoe jang lantas di trima dengan segala soeka hatinja. Sasoedahnja Ong Seng lantas berangkat djalan poelang samasama itoe toekang roemah makan. Serta ia orang berdoea soedah sampe di roemah makan, lantas Ong Seng hitoeng itoe oewang, maka itoe oewang ada berlaksa tail oewang mas lantaran menang adoe boeroeng poejoe sama Taij Tjoe. Begitoe djoega Ong Seng maoe bagi itoe oewang sama itoe toekang roemah makan, tetapi itoe toekang roemah makan tiada brani ambil banjak, melainkan ia ambil dengan sekedarnja sadja. Sasoedahnja lantas Ong Seng berangkat djalan poelang dengan bawa itoe oewang jang begitoe banjak, satelah Ong Seng sampe di roemahnja ia kloearin itoe oewang dari boengkoesannja, tempo itoe mak toewa dan istrinja Ong Seng lihat Ong Seng dapet banjak centoeng oewang mendjadi soeka hati. Begitoe djoega itoe mak toewa prentah Ong Seng soeroe beli sawah dan bikin roemah, maka Ong Seng lantas toeroet dari prentah nenenja dan Ong Seng bikin roemah dan beli sawah sasoedahnja ia doedoek senang sama istrinja dan itoe mak toewa sampe tiga tahon lamanja ada sama Ong Seng djadi bertambah kaja maka ia djadi sa-orang hartawan.

Kemoedian pada satoe hari itoe mak toewa maoe poelang karoemahnja, serta ia kasi tahoe sama Ong Seng dan istrinja Ong Seng, maka tempo itoe mak toewa berangkat djalan poelang, Ong Seng bersama istrinja menganter pada mak toewa itoe, sembari Ong Seng dan istrinja menangis tra bisa soedah, kerna ia orang berdoea laki bini inget dari nenenja poenja boedi jang begitoe besar maka ini hari ia bisa mendjadi orang kaja.

Tatkala ia orang berdjalan tiada berapa lamanja, maka itoe nene poen hilang tiada ketahoean kemana perginja, maka Ong Seng bersama istrinja balik poelang koembali ka roemahnja, dan sedari waktoe itoe ia orang berdoea laki bini doedoek senang dengan slamatnja.

Oleh kerna Ong Seng itoe poen soedah djadi kaja besar, maka di dalem itoe kampoeng samoeanja orang boeat gegetoen jang Ong Seng boleh djadi satoe orang kaja besar, tempo Ong Seng miskin dengan amat melaratnja ada pagi tiada sore tapi ia akoer sama dia poenja anak bini dan belon tahoe satoe kali ia djadi berbantahan dengan istrinja, maka ini hari Toehan Allah kaboelken pada Ong Seng mendjadi kaja besar hingga ia orang hidoep senang bersamasama anak bininja.



XIII

TJERITA PIN SENG KONGÏJOE BERTJINTA-AN SAMA
SAORANG PRAMPOEAN MOEDA BERNAMA TJENGHONG
ATSAL ANAK SILOEMAN EASE, KEMOEDIAN
PIN SENG BOEAT GOENDIK PADANJA.

Sebermoelah di tjeritain di kota Taij Goan ada saorang bernama Pin Sie, dia poenja roemah terlaloe amat besar sekali dan di belakangnja itoe roemah ada tanah kosong di mana ada terdiri satoe peseban jang soedah lama tinggal kosong, maka itoe tempat pekarangan hampir separonja jang tiada terpake hingga di belakang itoe roemah djadi banjak siloeman, maka antero malem itoe roemah jang kosong poenja pintoe terboeka sendiri dan tertoetoep sendiri, hingga anak tjoetjoenja Pin Sie jang tinggal di dalem itoe roemah besar djadi ketakoetan dan marika itoe lantas pinda di lain tempat. Tetapi Pin Sie tinggalin satoe boedak toewa boeat toenggoe itoe roemah.

Maka pada tiap-tiap waktoe malem itoe boedak toewa dengar ada orang tertawa dengan mengomong soeara menjanji.

Pada satoe waktoe Pin Sie poenja anak lelaki dapet sakit seperti orang gila, maka Pin Sie lantas panggil doekoen dan senseh boeat obatin anaknja poenja penjakit mendjadi semboeh (baek). Begitoe djoega Pin Sie menanja sama itoe boedak toewa : jang di soeroe djaga roemah besar, katanja: Apa angkaoe poenja penglihatan ataoe pengdengaran di dalem itoe roemah?

Lantas itoe boedak toewa berkata : Antero malem saja lihat di atas ranggon ada api menjala jang mana api itoe sebentar trang sebentar glap.

Serta Pin Sie poenja anak Pin Seng dengar itoe boedak toewa poenja perkatahan, lantas ia troes masoek di dalem itoe roemah serta Pin Seng soedah sampe di dalem roemah itoe, tapi tiada ada kedengaran satoe apa. Dari sitoe Pin Seng lantas pergi di ranggon dan la naik di atas ranggon itoe, djoega di sitoe ia lihat tiada ada satoe apa; tetapi tempo Pin Seng maoe toeroen dari rangson, kaget ada kedengaran soearanja orang mengomong Tempo Pin Seng dapet dengar soeara itoe maka ia lantas balik koembali menjamperka,n di satoe kamar kosong serta mengintip di sitoe maka di lihatnja di dalem itoe kamar poenja teng lilinnja bernjala trang seperti siang, dengan trangnja api itoe maka Pin Seng dapet lihat njata ada satoe orang lelaki stengah toewa lagi doedoek moekanja mengadep ngidoel, di samping seblah kirinja ada satoe prampoean jang oemoernja kira-kira soedah ampat poeloe tahon dan di samping seblah kanan ada satoe anak prampoean jang oemoernja kira-kira baroe doea poeloe tahon, katiga orang itoe masing-masing doedoek menghadepin medja makan jang di atasnja banjak teratoer roepa-roepa barang makanan dan sama satjoepan arak, maka marika itoe doedoek makan sembari tertawa dan sembari bitjara.

Setelah Pin Seng soedah lihat kedjadian itoe sebrapa lamanja,lantas Pin Peng boeka itoe pintoe kamar troes masoek sembari tertawa troes berkata: Sobat makan dengan senang, apa sobat tiada tahoe ada tetamoe deteng, sehabisnja Pin Seng berkata-kata, maka itoe tiga orang menengok pada Pin Seng, tetapi itoe prampoean toewa sama itoe prampoean moeda begitoe djoega ia lantas bangoen dari krosi troes lari. Tjoema itoe orang toewa lelaki lantas bentak Pin Seng, sembari ia menanja: Angkau siapa orang brani dateng disini ? Lantas Pin Seng berkata: Saja toean roemah, kenapa sobat minoem sendiri sadja, tiada maoe panggil toean roemah.

Lantas itoe orang lelaki toewa berkata : Saja kira boekannja toean roemali dateng disini. Sahabisnja itoe orang toewa kata begitoe, lantas ia bangoen dari krosi membri hormat pada Pin Seng serta ia adjak Pin Seng doedoek sama-sama di medja makannja, Pin Seng poen lantas doedoek bersama-sama di sitoe, begitoe djoega itoe orang toewa prenta dia poenja boedak soeroe toekar itoe barang makanan jang ada di medja, sasoedahnja di toekar itoe barang makanan, lantas itoe orang toewa adjak Pin Seng niinoem, sembari ia berkata: ini hari saja adjak makan sama-sama Kong Tjoe ada di sini, hareplah djangan di tjela ini barang makanan.

Serta Pin Seng dengar mendjadi soeka hatinja, troes ia minoem samasama itoe orang toewa. Begitoe djoega itoe orang toewa panggil dia poenja anak lelaki, sasoedahnja itoe orang toewa poenja anak dateng membri hormat pada Pin Seng dan doedoek sama sama di medja makan, lantas itoe orang kasi tahoe pada Pin Seng : Ini saja poenja anak nama Ouw Seng Siok.

Tatkala ia orang bertiga doedoek makan, maka Ouw Seng Siok banjak kloearken bitjara dengan perkatahan jang patoet-patoet pada Pin Seng Kong Tjoe, hingga Pin Seng dengar mendjadi soeka hati, kerna Ouw Seng Siok poenja bitjara sampe pinter, maka Pin Seng Kong Ijoe angkat soedara padanja di djadiken perna moeda (ade).

Lantas itoe orang toewa berkata : Kong Tjoe tahoe saja poenja kake mojang ada di loear penoeng Kho San, saja atsal Kho San Sie poenja toeroenan sasoedahnja merk Tong Tiauw saja ada lima toeroenan, sampe sekarang ini soedah tiada ada satoe toeroenan, hareplah Kong Tjoe boleh kasi saja satoe pengartian.

Pin Seng Kong Tjoe berkata: Di goenoeng Kho San ada satoe prampoean membela sama Keiser He Ie banjak dia poenja gandjaran sampe tiada boleh terbdang.

Lantas itoe orang toewa dengar mendjadi soeka hati sembari berkata: Itoe. Kong Tjoe kasi saja dengar itoe perkatahan banjak kasi saja beroentoeng, djadi Kong Tjoe sama saja boekannja orang lain. Sasoedahnja itoe orang toewa kata begitoe lantas ia prenta anaknja Ouw Seng Siok pergi panggil iboenja bersama dia poenja anak prampoean Tjeng Hong, sentara lamanja Ouw Seng Siok masoek di dalem roemah, lantas itoe prampoean toewa iboenja Ouw Seng Siok bawa satoe anak prampoean Tjeng Hong kloear boeat ketemoe sama Pin Seng Kong Tjoe, serta Pin Seng pandang Tjeng Hong jroenja tampang moeka begitoe tjakap sampe tiada bisa soedah, kerna ia kira orang di dalem doenia tiada ada jang seperti Tjeng Hong poenja tjakap.

Begitoe djoega itoe orang toewa toendjoek sama itoe orang toewa prampoean sembari ia berkata pada Pin Seng: Ini orang toewa jiramprampoean saja poenja bini dan ini anak prampoean, saja poenja anak prampoean jang bernama Tjeng Hong, maka saja soeroe kloear ketemoe sama Kong Tjoe soepaja dia boleh dengar Kong Tjoe poenja bitjara djangan mendjadi loepa.

Pin Seng Kong Tjoe dengar itoe orang toewa poenja bitjara mendjadi soeka hati, maka ia sembari minoem sembari bitjara dengan matanja memandang pada Tjeng Hong tiada bisa soedah. Tjeng Hong lihat Pin Seng Kong Tjoe memandang padanja, ia poen berasa maloe hingga ia tinggal toendoek sadja. Pin Seng Kong Tjoe memandang Tjeng Hong semingkin lama djadi semingkin bergerak hatinja hingga timboel ia poenja birahi maka ia gait kakinja Tjeng Hong, tetapi Ijeng Hong tiada mendjadi mara.

Maski begimana sangetnja Pin Seng Kong Tjoe poenja birahi jang soedah menimboelken hawa napsoenja pada Tjeng Hong, tetapi la tiada bisa raba Tjeng Hong poenja badan, sebab di kiri kanannja ada orang toewanja bersama-sama doedoek makan. Oleh sebab Pin Seng Kong Tjoe tiada dapet maksoednja, maka ia lantas tepok medja sembari berkata:

Ujikaloe saja bisa dapet bini jang seperti ini roepanja, kendatinja di toekar soeroe saja djadi radja Lam Ban Ong dioega saja tiada maoe toekar.

Serta itoe mak toewa lihat Pia Seng Kong Tjoe soedah mabok dengan kloearin perkatahan jang tiada senonoh, maka itoe mak toewa lantas dandan Tjeng Hong poenja tangan adjak masoek, djadi Pin Seng Kong Tjoe hilang dia poenja pengharepan, maka lantaran itoe lantas la minta permisi poelang, begitoe djoega Pin Seng berdjalan poelang masi pikirin Tjeng Hong sa-orang.

Tjerita Pin Seng Kong Tjoe soedah sampe di dalem dia poenja roemah dengan pikirin Tjeng Hong tiada bisa soedah hingga antero malem la pergi di atas itoe ranggon, maka di sitoe Pin Seng Kong Tjoe tjoemah baoein kembang tjoelan poenja haroem, tetapi tiada ada kedengeran soearanja orang. Maka pada waktoe itoe Pin Seng Kong Tjoe maoe adjak dia poenja istri boeat pinda koembali tinggal di itoe tempat roemah besar, tetapi istrinja tiada maoe toeroet boeat pinda lagi ka sitoe.

Djoega antero malem Pin Seng Kong Tjoe bawa dia poenja kitab doedoek sendiri di bawahnja itoe ranggon. Kebetoelan itoe malem Pin Seng Kong Tjoe lagi berdiri di lankannja itoe ranggon, kaget ada klihatan satoe setan ramboetnja rijap-rijapan, moekanja item dan matanja mendelik memandang pada Pin Seng Kong Tjoe, tatkala Pin Seng Kong Tjoe lihat itoe setan ia djadi tertawa sembari toeding matanja itoe setan, dengan berkata : Angkaoe poenja moeka item, kaoe itemin sendiri dengan pake bak, djoega kami kenal angkaoe sa-orang maoe bikin takoet pada kami, djoega kami tiada takoet, angkaoe kendatinja setan djoega atsal manoesia.

Serta itoe setan dengar itoe perkatahan, lantas ia troes pergi dan sitoe. Begitoe djoega Pin Seng Kong Tjoe maoe tidoer tengah malem ada kedengaran soearanja orang di belakang kamar itoe ranggon. tempo Pin Seng Kong Tjoe dapet dengar soeara itoe, maka ia tiada djadi tidoer, hanja ia lantas djalan plahan-plahan menjamperin di itoe kamar jang mana di sitoe ia lantas mengintip ka dalemnja itoe kamar maka Pin Seng dapet lihat Tjeng Hong lagi doedoek sendirian di dalem kamar itoe.

Setelah Pin Seng soedah lihat njata bahwa jang doedoek di sitoe tjoemah Tjeng Hong sendiri sadja, maka Pin Seng lantas masoek ka dalem itoe kamar. Tempo Tjeng Hong ketemoe pada Pin Seng, lantas Tjeng Hong maoe lari, tetapi Pin Seng Kong Tjoe menjegat djalannja dan troes Pin Seng berloetoet di depannja Tjeng Hong sembari berkata; Saja membelain nona saorang, hingga antero malem saja dateng di sini, beroentoeng ini malem tiada ada lain orang doedoek bersama nona, sekarang soepaja nona bisa boeka saja poenja hati jang kesel, kendatinja saja djadi mati saja tiada djadi penasaran atsal boleh ketemoe sama nona saorang.

Lantas Tjeng Hong berkata: Maski Kong Tjoe poenja hati amat tjinta pada saja saorang, tetapi saja tiada bisa trima Kong Tjoe poenja maoe, sebab saja satoe anak prawan belon trima soeroehannja orang toewa.

Serta Pin Seng Kong Tjoe dengar perkatahan jang demikian itoe, hingga ia mendjadi sedi sembari kloear ajer matanja lantas ia ber kata: Kendatinja sekarang saja ketemoe pada nona djoega tiada ada pengharepan sama lain orang, soepaja nona sampelah boeat belaki bini pada saja.

Serta Tjeng Hong dengar begitoe, lantas ia boeka itoe pintoe kamar, serta Pin Seng Kong Tjoe lihat itoe pintoe kamar soedah terboeka, tjepet Pin Seng Kong Tjoe masoek di dalem itoe kamar dan ia doedoek sama-sama Tjeng Hong.

Lantas Tjeng Hong berkata: Beroentoeng berdjodoan ini hari, pada ini malem Kong Tjoe djangan boeat pikiran.

Lantas Pin Seng Kong Tjoe menanja: Nona bilang begitoe apa sebabnja ?

Tjeng Hong berkata: Itoe malem saja, poenja intjek menjaroe djadi setan tinggi boeat takoetin sama Kong Ijoe, tapi Kong Tjoe tiada takoet.

Sekarang di dalem satoe roemah poenja barang-barang soedah di angkat bawa pinda di lain tempat, tjoema tinggal saja sendiri ada di sini, besok pagi saja sendiri djoega maoe pinda di lain tempat.

Akan sekarang ini saja slempang saja poenja intjek poelang kemari, saja harep Kong Tjoe boleh lekas pergi sasoedahnja kita habis mengemong.

Serta Pin Seng Kong Tjoe dengar begitoe, lantas ia tahan Tjeng Hong tiada kasi pergi dari sitoe, kerna Pin Seng Kong Tjoe maoe adjak bikin plesiran, tetapi Tjeng Hong toendoek sadja dengan tiada bisa bitjara satoe apa. Di waktoe Pin Seng Kong Tjoe lagi oesoet badannja Tjeng Hong, samantara itoe datenglah itoe orang toewa lelaki sembari mara troes berkata sama Tjeng Hong; Angkaoe maoe bikin maloe kami poenja toeroenan, sekarang angkaoe lekas kloear dari ini kamar.

Tjeng Hong jang soedab di morkai (marain) oleh ajahnja (bapanja) itoe, iapoen. lantas menoendoeken kepalanja sembari djalan kloear dari itoe kamar dengan menangis. Itoe orang toewa djoega toeroet kloear dari kamar itoe.

Tatkala Pin Seng Kong Tjoe libat Tjeng Hong djalan kloear sembari menangis hingga Pin Seng poenja hati seperti di bela sama piso lantas Pin Seng berkata: Dari itoe kesalahan saja sendiri, boekannja Tjeng Hong poenja sala, kendatinja saja di hoekoem mati saja trima akan menaunggoeng Tjeng Hong poenja kedosaban. Sahabisnja Pin Seng bitjara begitoe, lantas ia berdjalan poelang ka roemahnja.

Tjerita Pin Seng Kong Tjoe di waktoe Tjeng Beng Ujit ia pergi melihat koeboeran orang toewanja, sasoedahnja Pin Seng maoe djalan poelang ia ketemoe tloea ekor andjing lagi mengoedak saekor rase,maka rase itoe lari sekentjeng-kentjengnja memboeroe pada Pin Seng Kong Tjoe, begitoe djoega Pin Seng Kong Tjoe boeka dia poenja angkin boengkoes itoe saekor rase bawa poelang ka roemahnja, sasoedahnja Pin Seng Kong Tjoe taroh rase itoe lantas dengan sekoetika itoe djoega itoe rase mendjadi saorang anak prampoean tjakap ia itoe namanja Tjeng Hong. Serta Pin Seng Kong Tjoe lihat pada Tjeng Houg itoe, ia lantas menanja: Kenapa nona boleh dateng di sini?

Lantas Tjeng Hong berkata: Di waktoe saja pergi djalan-djalan plesir, kaloe tiada ketemoe sama Kong Tjoe nistjaja saja poenja diri soedab masoek di dalem peroet andjing, maka itoe saja poenja pengharepan tiada ada lain orang jang bisa kesian, melainkan Kong Tjoe saorang djoewa.

Lantas Pin Seng Kong Tjoe berkata : Antero hari saja boeat pangenan pada nona saorang, tidoer mengirapi djoega saja ketemoe nona saorang, sekarang saja bisa ketemoe lagi nona ada di sini seperti saja dapet satoe inten seklapa besarnja djoega saja tiada berasa sajang, melainkan nona saorang.

Tjeng Hong berkata: Ia, itoe Toehan Allah soedab toelisin saja berdjodoän sama Kong Tjoe, saja trimalah peroentoengan boeat djadi goendiknja Kong Ijoe, kendati saja sampe mati djoega saja inget Kong Tjoe saorang.

Serta Pin Seng Kong Tjoe dengar Tjeng Hong poenja perkatahan jang demikian itoe, ia mendjadi soeka hatinja, maka koetika itoe djoega Pin Seng Kong Tjoe adjak Tjeng Hong boeat tinggal di lain tempat, Tjeng Hong poen ikoet padanja dengan segala soeka hati.Sasoedahnja ia tinggal beroemah di lain tempat, maka Tjeng Hong hormatin Pin Seng Kong Tjoe seperti satoe radja di dalem roemah dengan amat bertjinta-tjintaän satoe sama lain tiada bisa soedah sahingga Pin Seng Kong Tjoe loepa sama dia poenja anak bini jiing ada di roemah, kerna Pin Seng sahari-hari tinggal plesir sadja sama Tjeng Hong jang amat elok parasnja.

Kemoedian pada satoe malem tempo Pin Seng Kong Tjoe lagi batja kitab soerat-soerat, terkoenjoeng-koenjoeng Ouw Djie dateng masoek di roemahnja sembari Ouw Djie berloetoet dan berkata depannja Pin Seng : Saja poenja roemah maoe dapet bahaja kesoesahan, kaloe boekannja Kong Tjoe jang toeloeng, tentoe saja tiada bisa dapet toeloengan dari orang lain.

Lantas Pin Seng menanja: Kaoe dateng di sini ada perkara apa?

Ouw Djie lantas berkata: Kong Tjoe apa kenal Bouw San Long?

Lantas Pin Seng berkata: Itoe Bouw San Long saja poenja tetangga poenja anak.

Ouw Djie berkata : Besok pagi itoe Bouw San Long maoe dateng memboeroe rase, hareplah Kong Tjoe menoenggoe di sitoe.

Lantas Pin Seng Kong Tjoe berkata: Di waktoe itoe saja poenja maloe ada di bawah ranggon, djikaloe boekannja Tjeng Hong dateng di sini boeat minta toeloengan saja tiada maoe perdoeli itoe perkara.

Ouw Djie berkata: Saja poenja ade soedah mati lamanja soedah tiga tahon koetika ia pergi melantjong di sawah lantaran di oeber tiga ekor andjing.

Serta Pin Seng Kong Tjoe dengar begitoe lantas ia keboetin badjoenja sembari berkata: Segala perkara kami tiada maoe tjampoer sekarang ini, tjoema kami inget maoe batja kitab sekolaäti sadja.

Tempo Ouw Djie dengar begitoe, ia djadi menangis sampe hilang dia poenja soewara, sebab ia minta toeloengan sama Pin Seng Kong Tjoe, tetapi Pin Seng Kong Tjoe tiada maoe toeloeng padanja, dari itoe Ouw Djie lantas djalan poelang, tempo Ouw Djie soedah poelang, lantas Tjeng Hong kloear berkata sama Pin Seng Kong Tjoe: Dji kaloe Kong Tjoe soeka toeloeng dari itoe perkara, Kong Tjoe boleh toeloeng padanja, djangan Kong Tjoe bikin kepiran saja poenja sanak koelawarga: Memang saja anaknja siloeman rase, kendatinja doeloe saja poenja intjek dapet kesalahan sama Kong Tjoe djoega Kong Tjoe boleh kasi ampoen dari dia poenja dosa.

Serta Pin Seng Kong Tjoe dengar Tjeng Hong poenja perkatahan jang demikian itoe, lantas berkata : Djikaloe nona maoe sanget menoeloeng, nanti besok pagi saja prenta orang boeat menoenggoe, traoesa nona ambil mara lebi doeloe.

Tjeng Hong dengar djadi tertawa sembari berkata: Ia, dari Kong Tjoe poenja pertoeloengan saja inget selama-lamanja selagi hidoep di dalem doenia.

Di tjeritain pada besok paginja, Bouw San Long pergi djalan di hoetan-hoetan memboeroe mendjangan atawa matjan. Waktoe itoe Pin Seng Kong Tjoe ketemoe sama Bouw San Long, di lihatnja Bouw San Long ada bawa banjak hewan hoetan ia itoe boeroeng-boeroeng dan pehtoh maka di antara binatang-binatang itoe jang di bawa oleh Bo San Long adalah saekor rase boeloe item, tetapi ia poenja koelit masi panas, lantas Pin Seng Kong Tjoe minta itoe rase item, lantas Bo San Long soeka kasi, sasoedahnja Pin Seng Kong Tjoe trima itoe sa-ekor rase item lantas ia serahin sama Tjeng Hong, begitoe djoega Tjeng Hong lantas pondong itoe rase bawa poelang di roemahnja bersama-sama Pin Seng Kong Tjoe.

Tempo sampe ka tiga harinja itoe rase item hidoep koembali serta la boeka matanja lantas ia kenalin Tjeng Hong dia poenja anak, begitoe djoega Tjeng Hong kasi tahoe pada bapanja, dari dia poeiija perkara satoe persatoe, lantas itoe saekor rase item (bapanja Tjeng Hong) djadi manoesia membri trima kasi pada Pin Seng Kong Tjoe.

Lantas Tjeng Hong berkata : Djikaloe tiada Kong Tjoe menoeloengpada saja, tentco saja mati, tiada bisa toeloeng bapa saorang, djadi saja inget Kong Tjoe saorang jang soetji soedali toeloeng kita ramerame poenja djiwa. Sasoedalinja Tjeng Hong kata begitoe, ia lantas ketemoein Kong Tjoe, kasi talioe jang dia poenja bapa soedah hidoep koembali, sembari Tjeng Hong berkata: Djikaloe Kong Tjoe inget sama saja, saja harep Koag Tjoe poenja kesian, jang saja maoe minta itoe ranggon jang ada di pekarangan roemah besar, boeat kasi saja poenja sanak koelawarga tinggal di sitoe, soepaja saja bisa membales orang toewa poenja kabaekan.

Serta Pin Seng Kong Tjoe dengar Tjeng Hong poenja permintaban, ia lantas kasi itoe ranggon boeat Tjeng Hong poenja sanak koelawarga tinggal, begitoe djoega Tjeng Hong poenja bapa (rase item) membri trima kasi pada Pin Seng Kong Tjoe, sasoedahnja itoe orang toewa lantas berangkat poelang di itoe ranggon.

Tjerita Pin Seng Kong Tjoe di dalem dia poenja roemah djadi berkoempoelan sama-sama soedaranja siloeman rase. Maka sebrapa tahon lamanja Pin Seng dapet satoe anak laki-laki dari Tjeng Hong, tempo itoe anak soedah besar di adjar taktjé sampe djadi pinter hingga kamoedian itoe anak dapet pangkat djadi orang besar.

Memang itoe Tjeng Hong saorang prampoean asal anak siloeman rase, tetapi Tjeng Hong poenja bati amat setianja boeat djaga Kong Tjoe Pin Seng, maka ia bisa dapet anak laki-laki sampe djadi orang berpangkat besar.



XIV

TJERITA SAOEANG PEAMPOEAN TAN SIE, JANG AMAT
SETIA PADA SOEWAMINJA.

Bahwa di kota Taij Goan aJalah saorang nama Hong Seng Kong Tjoe, maka dia itoe saban malem soeka djalan-djalan di koeliling kampoeng.

Kebetoelan itoe saioe malem tempo Hong Seng Kong Tjoe lagi djalan djalan sebagimana biasa, terkoenjoeng-koenjoeng ia ketemoe satoe, anak prampoean jang lagi djalan sendirian dengan tangannja membawa satoe boengkoesan, begitoe djoega Hong Seng Rong Tjoe memboeroe pada itoe anak prampoean dan tiba-tiba Hong Seng Kong Tjoe soedah berdekatan satos sama lain, lantas Hong Seng Kong Tjoe poenja hati timboel birahi dan ingetannja maoe soeka sama itoe anak prampoean, maka Hong Seng Kong Tjoe lantas menanja pada itoe anak prampoean : Kenapa nona saorang prampoean tengati malem djalan sendiri?

Lantas itoe anak prampoean berkata : Orang berdjalan traoesa angkaoe tjapein hati djoega traoesa angkaoe menanja kepada saja.

Hong Seng Kong Tjoe berkata: Nona traoesa boeat koeatir hati, barangkali boleli djoega saja bantoe kakoeatan boeat menganterkan nona poelang.

Lantas itoe anak prampoean berkata; Saja poenja iboe dan bapa temaha harta orang, maka saja djadi maloe, dari itoe saja hendak singkirken saja poenja maloe dan saja berdjalan sendiri akan pergi di lain tempat.

Hong Seng Kong Tjoe lantas berkata : Djikaloe nona poenja tempat tinggal tiada jang tentoe, saja poenja roemah tiada berdjahoeän dari sini, liareplah nona Ijoleh brenti di roemah saja.

Begitoe djoega itoe anak prampoean dengar Hong Seng poenja perkatahan, ia poen roendjadi soeka hati, maka ia lantas ikoet poelang sama Hong Seng Kong Tjoe dan boengkoesannja itoe anak prampoean Hong Seng Kong Tjoe toeloeng bawain serta berdjalan sama-sama.

Tjerita: Hong Seng Kong Tjoe bawa itoe anak prampoean sampe di dalem dia poenja roemah, serta itoe anak prampoean sampe di itoe roemah di lihatnja tiada ada satoe orang, begitoe djoega itoe anak prampoean menanja pada Hong Seng Kong Tjoe : Kenapa Siang Kong tinggal di ini roemah tiada ada tetangganja.

Lantas Hong Seng Kong Tjoe berkata: Ini roemah tempat saja poenja soehian, djikaloe saja poenja pikiran lagi kesel maka saja dateng disini membatja kitab-kitab akan meliboerken hati saja jang kesel soepaja bisa mendjadi senang saja poenja badan.

Lantas itoe anak prampoean berkata lagi: Kong Tjoe poenja tempat ini terlaloe baek sekali. Djikaloe Kong Tjoe sanget tjinta sama saja, ini tempat saja harep Kong Tjoe misti toetoep rapet djangan kasi orang tahoe jang saja ada di sini.

Serta Hong Seng Kong Tjoe dengar, mendjadi soeka hati, lantas la toeroet sebagimana permintahannja itoe anak prampoean, dan itoe malem Hong Seng Kong Tjoe mcnginep sama-sama itoe anak prampoean. Hingga sampe bebrapa hari Hong Seng Kong Tjoe ada di dalem itoe roemah sama-sama itoe anak prampoean, tiada ada orang jang dapet tahoe.

Kemoediaii pada satoe hari Hong Seiig Kong Tjoe poelang di roemahnja sendiri, sasoedabnja ia sampe di roemahnja ia lantas kasi tahoe, sama dia poenja istri Tan Sie, jang ianja ada piara saorang goendik di taro di lain roemah. Serta Tan Sie dengar ia poenja hati djadi tjoeriga sembari berkata: Kaloe Siang Kong piara goendik di loearan taroh di lain roemah, lebi baek Siang Kong adjak dia poelang di sini soepaja dia tinggal bersama-sama saja akan mendjaga dan merawatin pada Siang Kong saorang.

Tetapi Hong Seng Kong Tjoe tiada maoe dengar istrinja poenja perkatahan itoe, hanja ia masi kasi tinggal djoega itoe anak prampoean di dalem itoe roemah soehian dengan amat bertjinta-tjintahan satoe sama lain hingga tiada brentinja dia orang berdoea bikin plesiran dengan sepoewas-poewas hati.

Maka pada satoe hari kebetoelan Hong Seng Kong Tjoe pergi di pasar, tatkala ia sarape di dalem pasar itoe, ia ketemoe satoe Saij Kong, serta itoe Saij Kong lihat Hong Seng Kong Tjoe poenja romah, lantas itoe Saij Kong menanja: Kong Tjoe ada berboeat apa barang jang tiada baek, boleh kasi tahoe sama saja.

Lantas Hong Seng Kong Tjoe berkata: Saja saorang jang alim tiada tahoe bekerdja barang jang tiada baek. Ini waktoe soehoe lihat saja poenja romah begimana ?

Lantas itoe Saij Kong berkata: Saja lihat Kong Tjoe poenja badan ada timboel hawa jang tiada baek, tetapi saja tiada bisa berkata apa. Kendati poen si Saij Kong kasi tahoe begitoe padanja, tetapi Hong Seng Kong Tjoe tiada maoe mengakoe satoe apa, hanja ia tinggal toetoep sadja dia poenja resia.

Di waktoe itoe Saij Kong berdjalan pergi sembari berkata : Itoe Kong Tjoe poenja badan boeat ini waktoe misti dia boleh djadi niati.

Serta Hong Seng Kong Tjoe dengar itoe Saij Kong poenja perkatahan, ia djadi tjoeriga hati sembari berpikir, apa barangkali itoe prampoean jang ada di dalem soehian, asal siloeman, maka tempo ia baroe dateng di soehian dia soeroeh toetoep rapet itoe soehian tiada kasi sobat-sobat dateng. Sasoedahnja Hong Seng Kong Tjoe habis berpikir troes ia pergi di soehiannja, serta Hong Seng Kong Tjoe sampe di sitoe ia lihat itoe pintoe soehian tertootoep, begitoe djoega Hong Seng Kong Tjoe ambil satoe pit lantas ia korek djendela kamar, sasoedahnja berlobang itoe djendela kamar lantas Hong Seng Kong Tjoe mengintip dari sitoe jang mana di lihatnja di dalem itoe kamar ada satoe setan lagi tidoer di atas randjang, itoe setan giginja seperti gergadji dan badannja ia berselimoet sama manoesia poenja koelit, begitoe djoega Hong Seng Kong Tjoe lihat djadi ketakoeian ia lantas lempar itoe pit troes ia lari poelang. Serta itoe siloeman Leng Kwie dengar ada soearanja orang lantas dia berbalik dia poenja badan djadi satoe anak prampoean poenja matjem bangoen dari itoe randjang memboeroe kloear tetapi tiada ada satoe orang.

Tjerita Hong Seng Kong Tjoe lari tersanga-sanga sampe stengah djalan ia ketemoe koembali sama itoe Sag Kong troes Hong Seng Kong Tjoe berloetoet di depannja itoe Saij Kong serta Hong Seng Kong Tjoe minta toeloengan dari itoe Saij Kong. Lantas itoe Saij Kong berkata : Djikaloe Kong Tjoe maoe ambil djiwanja itoe siloeman terlaloe soesah, djoega saja tiada tega hati boeat keniaja dia poenja djiwa.

Sekarang Kong Tjoe boleh trima lebi doeloe saja poenja keboetan, boleh gantoeng di atas pintoe kamar. Djikaloe Kong Tjoe maoe kètemoe lagi sama saja, boleh dateng di gredja Tjeng Tee Bio, sekarang Kong Tjoe boleh lekas-lekas poelang.

Serta Hong Seng Kong Tjoe dengar begitoe, ia lantas trima itoe keboetan dengan membri trima kasi troes ia lari poelang ka roemahnja, sasoedahnja ia sampe di dalem roemahnja lantas itoe keboetan ia gantoeng di atasnja pintoe kamar dan sasoedahnja Hong Seng bersama istrinja troes masoek di dalem kamar serta toetoep itoe pintoe kamar dengan koentji jang tegoe. Waktoe kira-kira sampe djem poekoel doea malem, ada kedengaran di loear pintoe kamar soearanja orang, tempo Hong Seng Kong Tjoe dengar soeara itoe, ia poen tiada brani bangoen boeat mengintip, tetapi ia lantas soeroeh istrinja boeat intip itoe soeara, begitoe djoega Tan Sie (istrinja Hong Seng lantas bangoen dari randjang dengan djalan plahan-plahan akan mangintip dari lobang pintoe kamar, tiba-tiba Tan Sie soedah sarape di mana pintoe kamar itoe lantas ia mengintip dari sitoe di lihatnja ada satoe anak prampoean jang kira-kira baroe beroemoer anem bias tahon serta dia poenja roepa tjakap lagi berdjalan moendar-mandir dengan matanja memandangken itoe keboetan sadja, tetapi ia tiada brani deketin itoe pintoe kamar, maka tiada antara lamaiija itoe anak prampoean lantas pergi dari sitoe. Begitoe djoega Tan Sie balik koembali naik di randjang troes tidoer, keinoedian kira-kira djem poekoel tiga itoe siloeman Leng Kwie dateng koembali sembari maki-maki itoe Saij Kong, sasoedahnja itoe siloeman Leng Kwie moentain dia poenja ilmoe maka ia dapet ambil itoe Saij Kong poenja keboetan jaag di gantoeng di pintoe kamar, troes ia pata patain bikin poena, sasoedahnja itoe siloeman Leng Kwie bikin petja itoe pintoe kamar troes ia masoek ka dalem kamar itoe, serta ia naik di randjang Hong Seng Kong Tjoe di mana ia lantas rogo hatinja Hong Seng jang lagi tidoer sasoedahnja lantas itoe siloeman tjaplok hati itoe troes ia djalan kloear koembali dari itoe kamar. Tatkala itoe siloeman lagi tjolong hatinja Hong Seng Knng Tjoe, Tan Sie istrinja Hong Seng dapet tahoe, tetapi ia tiada brani besoeara satoo apa, kerna ia poenja hati terlaloe amat ketakoetan. Serta itoe malem djoega Hong Seng poenja boedak prampoean bawa api masoek di kamarnja Hong Seng Kong Tjoe, serta itoe boedak lihat Hong Seng Kong Tjoe mati soedah djatoh di tanah dengan dia poenja hati soedah kosong, lantas itoe boedak prampoean tjepat tjepat panggil Taa Sie bangoen, sasoadahnja Tan Sio bandoen lantas ia dapet lihat batoel soeaminja soedah mati. Maskipoei Tan Sie lihat jang Hong Seng Kong Tjoe soedah mati, tetapi Tan Sie tiada brani tangisi, hanja ia lantas angkat mait soewaminja naikkea koembali di randjangnja. Kemaedian pada besok paginja Tan Sie lantas kasi tahoe sama soewaminja poenja ade Hong Djie Long, dan hal ketjilakahan soewaminja. Serta Hong Djie Long dapet tahoe lantas la pergi ka geredja Tjeng Tee Bio boeat kasi tahoe pada itoe Saij Kong.

Tjerita di geredja Tjeng Tee Bio itoe Saij Kong lagi doedoek di dalem itoe geredja, serta Hong Djie Long dateng itoe Saij Kong soedah dapet tahoe, jang itoe Hong Seng Kong Tjoe soedah kena dl keniaja sama itoe siloeman Leng Kwie, lantas itoe Saij Kong mendjadi mara troes ia ikoet Hong Djie Long pergi di roemahnja Hong Seng Kong Iioe. basoedahnja itoe Saij Kong bersama Hong Djie Long sampe di itoe roemah, lantas itoe Saij Kong menanja: Itoe roemah jang di seblah kidoel, siapa jang poenja roemah?

Lantas Hong Djie Long berkata: Itoe roemah saja jang tinggalin.

Itoe Saij Kong lantas berkata: Kong Tjoe tinggal di itoe roemah apa bada koerang satoe apa? Dan apa Kong Tjoe seiing boeat preksa di dalem itoe roemah poenja kamar-kamar? Selagi itoe Saij Kong bitjara sama Hong Djie Long belon poetoes, lantas ada satoe boedak toewa berkata; Saja di waktoe pergi di geredja Tjeng Tee Bio, serta saja poelang di saja poenja tempat tinggal ada satoe prampoean toewa dateng minta menginep, djadi saja poenja bini kasi itoe orang brenti di roemah saja, maka itoe orang masi ada sampe sekarang ini.

Lantas itoe Saij Kong berkata: Ia itoe orang dialah asal siloeman jang kami maoe tjari. Sasoedahnja itoe Saij Kong abis bitjara, lantas la bawa sendjata pedangnja mendatengin di roemahnja itoe boedak, Kong ketemoe sama itoe prampoean toewa lantas itoe Saij Kong berkata: Angkau satoe siloeman jang soedah brani bikin roesak kami poenja keboetan, djoega angkau brani dateng lagi di sini dengan angkau soedah keniaja djiwanja Hong Seng Kong Tjoe.

Serta itoe prampoean toewa dengar, ia djadi ketakoetan maoe Jari kloear tiada ada pintoe, begitoe djoega itoe Saij Kong memboeroe padanja, dan serta itoe Saij Kong kena pegang itoe prampoean toewa lantas itoe Saij Kong poekoel itoe prampoewan toewa hingga ia djatoh di tanah jang mana ia lantas lolosken dirinja dari koelit manoesia. mendjadi siloeman Leng Kwie tidoer di tanah seperti sa-ekor babi; lantas itoe Saij Kong tabas itoe siloeman poenja kepala, sasoedahnja poetoes dia poenja kepala lantas badannja mendjadi awan item bergoeloeng-goeloeng di tanah. Tempo itoe Saij Kong lihat itoe awan bergoeloeng-goeloeng, lantas itoe Saij Kong rogo dia poenja djimat Ho Lo dan la toetoep itoe awan item samoewanja dengan itoe Ho Lo sampe itoe awan item habis samoewanja masoek di dalem itoe Ho Lo sasoedahnja itoe Saij Kong masoekin itoe djimat Ho Lo di dalem kantongnja, maka klihatan di tanah tjoema ada koelit manoesia sadia begitoe djoega itoe Saij Kong goeloeng itoe koelit manoesia masoekin UI dalem dia poenja kantong. Sasoedahnja itoe, maka itoe Saij Kon^ maoe berangkat poelang di geredja Tjeng Tee Bio, tempo itoe Saij Kong maoe berangkat djalan poelang. lantas Tan Sie berloetoet di depannja itoe Saij Kong, sembari Tan Sie mintain soepaja dia poenja soewami boleh hidoep koembali. Serta itoe Saij Kong lihat Tan Sie begitoe amat sangetnja mintain soewaminja soepaja boleh hidoep koembali, begitoe djoega itoe Saij Koag berkata: Saja poenja ilmoe tjetek,sebetoelnja saja tiada bisa bikin hidoep orang soedah mati. Nanti saja toendjoeken satoe orang jang bisa bikin hidoep Sio Tjiah poenja soewami, di sitoe Sio Tjiah boleh minta sama itoe orang jang setia soepaja ia nanti boleh toeloeng Sio Tjiah poenja soewami bikin hidoep koembali.

Lantas Tan Sie menanja sama itoe Sa^ Kong : Siapa soehoe maoe kasi tahoe jang bisa menoeloeng saja poeoja soewami.

Itoe Saij Kong lantas berkata: Di dalem pasar saorang jang gila seringkali dia soeka tidoer di mana tempat peroempoetan, sama itoe orang Sio Tjiah boleh minta toeloengan, djikaloe itoe orang ganggoe sama Sio Tjiah hareplah Sio Tjiah djangan mendjadi mara, djoega Hong Djie Long Kong Tjoe misti tahoe itoe orang poenja adat djikaloe itoe orang gila menganggoe Hong Djie Loug poenja inso Hong Djie Long Kong Tjoe djangan mendjadi mara, memang soedah adatnja di dalem doenia kaloe orang jang jjinter banjak dia poenja ilmoe dewa dia itoe soeka tjobah orang poenja hati, djikaloe itoe orang sanget bersoedjoet saboleh-boleh dia menoeloeng orang poenja kemalaratan dengan tiada memandang oerangnja manoesia, djikaloe orang memandang manoesia poenja oewang, kendatinja banjak dia poenja ilmoe dewa djoega tiada bergoena hingga boleh djadi poéna, sebab melanggar atoerannja Toehan Allah tiada setia menoeloeng sama manoesia dengan memandang hartanja orang, dari itoe saja poenja pesenan Hong Djie Long Kong Tjoe sama Tan Sio Tjiah djangan loepa. Sasoedahnja itoe Saij Kong habis bitjara dengan pesen begitoe, lantas itoe Saij Kong berangkat djalan poelang ka geredja Tjeng Tee Bio.

Samantara itoe maka Hong Djie Long Kong Tjoe adjak insonja Tan Sie pergi di pasar. Tiba-tiba itoe Hong Djie Long bersama insonja Tan Sie sampe di pasar di sitoe ia orang ketemoein satoe orang toekang minta-minta. Adapoen itoe toekang minta-minta poenja ingoes melélé dan baoenja terlaloe amat boesoek, hingga tiada ada satoe orang jang kepangen deketin padanja. Serta Tan Sie lihat itoe toekang minta-minta jang lagi doedoek di mana tempat jang kotor, lautas Tau Sie djalan berloetoet menjamperin di depaunja itoe toekang minta-minta. Serta itoe toekang minta-minta lihat Tan Sie, maka si toekang minta-minta djadi tertawa sembari berkata : Nona saorang jang tjakap apa soeka sama saja?

Tatkala Tan Sie dengar itoe toekang minta-minta berkata begitoe,apa boleh boeat Tan Sie tahan dia poenja maloe sembari kasi tahoe satoe per satoe dia poenja perkara.

Lantas itoe toekang minta-minta djadi tertawa koembali sembari berkata; Djikaloe orang prampoean sasoedahnja dia poenja soewami mati, niaoe minta di bikin hidoep koembali, apa lagi nona saorang jang masi moeda serta tjakap nona poenja tampang mooka boleh tjari lain orang bakal laki.

Serta Tan Sie dengar perkataban itoe, ia poen mendjadi sedi bingga saboleb-boleb dia bermoehoen pada itoe toekang minta-minta boeat mintain dia poenja soawami aoepaja boleh hidoep koembali.

Maka sekoetika itoe djoega. si toekang minta-minta mendjadi nlara dengan ia angkat toengketnja poekoel Tan Sie poenja badan, tetapi Tan Sie tahan sadja dan paksa boeat minta toeloengan sama itoe toekang minta-minta, begitoe djoega itoe toekang minta-minta bereak di mangkoknja, sasoedahnja itoe toekang minta-minta lantas berkata sama Tau Sie: Ujikaloe nona brani makan ini reak di mangkok. nanti saja toeloeng nona poenja soewaini.

Maka Tan Sie apa boleh boeat ia tahan maloenja, kerna ia inget soewaminja saorang soepaja boleh djadi hidoep koembali, dan Tan Sie tiada loepain pesenannja itoe Saij Kong, maka begitoe djoega Tan Sie paksa boeat minoem itoe reaknja toekang minta-minta, sasoedahnja Tan Sie minoem itoe, lantas itoe toekang minta-minta tertawa berkakakan di dalem pasar hingga orang dateng menonton sampe begitoe banjak, apa boleh boeat Tan Sie tahan dia poenja maloe, samantara itoe si toekang minta-minta lantas berdjalan pergi dari sitoe dan ia troes masoek di geredja Tjeng Tee Bio ; Tan Sie djoega lantas bangoen dari sitoe dan troes ia metnboeroe pada itoe toekang minta-minta ka dalem geredja Tjeng Tee Bio, serta Tan Sie sampe di dalem geredja Tjeng Tee Bio itoe, ia tiada tahoe itoe toe kang minta-minta pergi di mana, begitoe djoega Tan Sie berdjalan kloear koembali sembari menangis troes ia poelang di roemahaja dengan menjesel tra bisa soedah, serta Tan Sie sampe di dalem roemahn j a ia troes masoek di dalem kamarnja di mana ia lantas naek di atas randjang tempat mait soewaminja dan ia lantas pelok maitnja Hong Seng Kong Tjoe, sembari Tan Sie menangis tiada bisa soedah sahingga Tan Sie mendjadi moenta di badaunja Hong Seng Kong Tjoe, samantara itoe Hong Seng Kong Tjoe poenja badan mendjadi angat, sampe pada tengah malem Hong Seng Kong Tjoe menapas seperti orang tidoer.

Maka pada ka esokan paginja Hong Seng Kong Tjoe mendoeain dari tempat tidoer, ia melihat di kiri kanan tiada ada orang. Serta Hong Seng Kong Tjoe panggil dia poenja istri Tan Sie minta thee, serta Tan Sie dengar soewaminja poenja soeara, ia poen lantas memboeroe ka dalem kamar, serta ia lihat soewaminja soedah hidoep koembali, lantas Tan Sie mengoetjap sjoekoer pada

Toehan jang Maha Kaewasa. Kerna Tan Sie saking sangetnja membela pada soewaminja,

maka Toehan Allah kabjelken Tan Sie poenja perdjodoan sama soewaminja sampe toewa dengan keslametan dan kesenangan di dalem

doenia.

XV

TJERITA SAOEANG PEAMPOEAN TIAN SIE JANG
TIADA SETIA SAMA SOEWAMINJA.

Adalah di tjeritaken di kota Tjoh Tjioe di goenoeng Lara Hoa San ada siloeman Koepoe-Koepoe dari Kebon Kembangnja dewa Lie Lo Koen, telah toeroen di doenia mendjadi manoesia Tjeng Tjoe Sian Seng namanja, ada poen ini Tjeng Tjoe Sian Seng mempoenjai ilmoe dewa terlaloe amat banjak dan djoega Tjeng Tjoe Sian Seng soedah beristri sama orang She Tian poenja anak prampoean bernama Tian Sie.

Pada satoe pagi Tjeng Tjoe Sian Seng toeroen dari goenoeng Lam Hoa San djalan plesir di bawah itoe goenoeng, tiba-tiba Tjeng Tjoe Sian Seng sampe di satoe koeboeran baroe, maka di sitoe ia ketemoe saorang prampoean jang berpake pakean sereba poeti serta dia poenja roepa terlaloe amat tjakap, lagi doedoek di itoe koeboeran dengan tangannja pegang kipas sembari ia kipasin itoe koeboeran.

Tempo Tjeng Tjoe Sian Seng lihat jang itoe prampoean lagi berboeat begitoe roepa, maka ia poenja hati mendjadi amat heran dan sigra djoega ia menjamperken pada prampoean itoe, sembari menanja : Itoe koeboeran nona poenja apa jang di koeboer disitoe? Maka nona kipasin itoe koeboeran apa sebabnja?

Lantas itoe prampoean berkata: Ini koeboeran saja poenja soewami. Tempo saja poenja soewami masi hidoep ia terlaloe amat tjinta pada saja, maka di waktoe soewami saja maoe mati, dia ada pesen sama saja, djikaloe saja maoe ikoet lain orang, toenggoelah ini koeboeran poenja tanah sampe djadi kering, djadi saja boeat pikirin ini koeboeran, sebab ini koeboeran tanahnja masi baroe sampe kapan dia bisa djadi kering, dari itoe saja ambil ini kipas boeat kipasin ini koeboeran soepaja dia poenja tanah lekas djadi kering. Djikaloe soewami saja poenja tanah koeboeran soedah kering, ingetan saja hendak tjari lagi laki jang djaja soepaja boleh djadi senang di dalem doenia, sebab saja saorang prampoean masi moeda serta belon dapet satoe anak, djikaloe saja tiada ingetan maoe berlaki lagi, djadi tinggal pertjoemah saja poenja diri di dalem doenia, dari itoe Siang Kong boleh tahoe saja poenja perkara.

Serta Tjeng Tjoe Sian Seng dengar djadi tertawa sembari berkata: Memang saorang prampoean poenja tabiat maoe lekas mendjadi senang, tiada pandang di belakang hari boleh djadi begimana.

Di waktoe nona poenja soewami masi hidoep amat dia poenja tjinta sampe selama-lamanja, ini hari nona poenja soewami tiada beroentoeng mendjadi mati, djikaloe nona poenja soewami tiada tjinta masa ia pesen sama nona, sampe koeboerannja poenja tanah kaloe soedah djadi kering baroe nona boleh berlaki sama lain orang. Sekarang nona saorang prampoean pegiing kipas tiada ada poenja tenaga kekoewatan ini boeat kipasitoe tanah soepaja lekas kering, nanti saja toeloengkipasin koeboeran nona poeuja soewami soepaja lekas kering tanahnja.

Serta itoe prampoean dengar mendjadi soeka liatinja lantas itoe kipas ia kasi sama Tjeng Tjoe Sian Seng, serta Tjeng Tjoe Sian Seng trima itoe kipas sembari batja dia jJoenja ilmoe dewa, sasoedahnja lantas Tjeng Tjoe Sian Seng kipas doea tiga kali itoe tanah koeboeran lantas mendjadi kering, sasoedahnja itoe tanah dj adi kering lantas Tjeng Tjioe Sian Seng kasi taoe sama itoe prampoean, nona poenja soewami poenja koeboeran soodah kering tanalinja. Lantas itoe orang prampoean libat itoe koeboeran tanahnja soedah kering ia mendjadi amat soeka hatinja dan la membri trima kasi pada Tjeng Tjoe Sian Seng serta ia tjaboet dia poenja toesoek koende jjerak dan bersamaitoe kipas ia kasi sama Tjeng Tjoe Sian Seng, sasoedahnja Tjeng Tjoe Sian Seng trima itoe kipas bersama itoe toesoek koende, lantas itoe orang prampoean berdjalati poelang. Begitoe djoega Tjeng Tjioe Sian Seng berdjalan poelang dengan bawa itoe toesoek koende bersama itoe kipas, Tjeng Tjoe Sian Seng berdjalan sambil boeat pikiran, serta Tjeng Tjioe Sian Seng sampo di roemahnja di goenoeng Lam Hoa San troes ia doedoek dengan jjegang itoe toesoek koende sama itoe kipas sembari taris napas boeat pikiran jang saorang prampoean moeda poenja pikiran sampe begitoe, saniantara itoe Tian Sie kloear dari dalem roemah serta ia lihat soewaminja lagi tarik napas, begitoe djoega Tian Sie menanja : Siang Kong ada perkara apa, maka Siang Kong tarik napas?

Lantas Tjeng Tjioe Sian Seng berkata: Kebetoelan saja lagi djalan-djalan saja ketemoe satoe prampoean moeda pakeannja sereba poeti, itoe prampoean moeda ingetannja maoe kawin lagi, maka ia doedoek di mana koeboeran soewaminja sembari kipasin itoe koeboeran poenja tanah soejjaja boleh lekas djadi kering, kaloe itoe tanah soedah djadi kering itoe prampoean moeda maoe tjari laki jang djaja, dari itoe saja bantoein kipas itoe koeboeran soewaminja sampe djadi kering, lantas itoe prampoean moeda kasi saja oepa satoe toesoek koende perak dan sama satoe kipas, djadi saja boeat pikiran tiada bisa soedah, saorang prampoean poenja ingetan sampe begitoe.

Lantas Tian Sie berkata : Itoe saorang prampoean jang tiada pinter lakinja baroe mati ingetan tjari lain. Di kolong doenia djoega djarang ada seperti itoe prampoean poenja ingetan. Kaloe saja saorang prampoean moeda djoega Toehan Allah so idah berdjodoin sama Siang Kong, kendatinja Siang Kong soedah mati bebrapa poeloe tahon, djoega saja tiada ingetan maoe ikoet lain orang; memang terbilang di dalem kitab agama manoesia saorang prampoean tjoemah boleh berlaki satoe kali, kendatinja miskin atawa kaja soedah trima peroentoengan kita orang berdoea tiada boleh mendjoestain saorang lelaki djalan koeliling mentjari laki jang lain, apa lagi laki soedah meninggal doenia belon ada tiga tahon lamanja soedah ingetan maoe berlaki jang lain, boleh terbilang di dalem doenia poenja orang mentjelakita saorang prampoean jang tiada bisa tahan napsoe, apa itoe tiada boleh mendjadi maloe.

Lantas Tjeng Tjoe Sian Seng berkata: Djikaloe Sio Tjiah poenja perkatahan begiîoe, Sio Tjiah poenja ingetan lebi menang dari saorang lelaki, djikaloe saorang prampoean mengarti kitab manoesia di dalem doenia boeat mendjaga soewaminja serta merawatin di dalem roemah itoe boleh terbilang prampoean jang pinter di dalem doenia djarang adanja, ajra lagi saorang prampoean bisa inget mendjaga dia poenja diri sampe soetji, kendatinja di dalem doenia ia djalan melarat, djoega aloesnja di belakang hari poelang di sorga, maka itoe soesah di tjari seperti Sio Tjiah poenja pikiran manoesia di dalem doenia, kaloe begini ini kipas tiada bergoena satoe apa. Sasoedahnja Tjeng Tjoe Sian Seng abis bitjara, lantas ia robek-robek bikin petja itoe kipashingga djadi antjoer, serta Tian Sie lihat itoe kipas soedah di robek dia djoega tiada mendjadi mara, melainkan tinggal begimana biasa orang berlaki bini tinggal slamat di dalem roemah.

Di tjeritaken pada soewatoe hari Tjeng Tjoe Sian Seng belaga. sakit keras, maka tempo Tian Sie lihat soewaminja dapet sakit keras, ia toenggoein di dalem kamar sembari ia menangis dengan sanget sedinja. Lantas Tjeng Tjoe Sian Seng berkata: saja poenja sakit semingkin hari semingkin bertambah keras, saja doega saja poenja sakit tiada bisa mendjadi baek. Sajang sekali itoe kipas doeloe saja soedah bikin petja, tjobah kaloe masi ada, djikaloe saja meninggal doenia soepaja Sio Tjiah boleh kipasin saja poenja koeboeran djikaloe soedah kering, Sio Tjiah boleh ikoet lain orang.

Lantas Tian Sie berkata: Siang Kong traoesa boeat tjoeriga hati, saja saorang prampoean moeda kendatinja Siang Kong mendjadi mati, ikoet Siang Kong saorang, tiada berhati lain, djikaloe Siang Kong koerang pertjaja saja minta mati di depannja Siang Kong soepaja boeat menerangken saja poenja hati Siang Kong boleh tahoe.

Serta Tjeng Tjoe Sian Seng libat istrinja poenja hati begitoe keras, lantas Tjeng Tjoe Sian Seng belaga mati, tatkala Tian Sie libat soewaminja soedah mati, hingga Tian Sie menangis tiada bisa soedah.

Kemoedian Tian Sie soeroe koeboer maitnja Tjeng Tjoe Sian Seng di depan itoe goenoeng Lam Hoa San, sasoedahnja itoe mait di koe boer, lantas Tian Sie piara aboe dari semangatnja Tjeng Tjoe Sian Seng di dalem roemah serta Tian Sie pake poeti dan Tian Sie menangis sadja, kerna inget soewaminja saorang jang amat di tjintaken olehnja.

Tjerita Tjeng Tjoe Sian Seng menjaroe djadi saorang anak moeda serta dia poenja roepa tjakap, membawa satoe boedak toewa dateng di roemahnja Tian Sie. Serta itoe anak moeda sama itoe boedak toewa dateng, lantas Tian Sie kloear samboet sembari menanja : Kong Tjoe dateng di sini ada perkara apa?

Lantas itoe Kong Tjoe berkata : Saja maoe menengokin sajapoenja goeroe Tjeng Tjoe Sian Seng jang soedah meninggal doenia. Sasoedahnja itoe Kong Tjoe kasi tahoe sama Tian Sie, troes ia Soedjoet di depan gambarnja Tjeng Tjoe Sian Seng sembari menangis. Serta Tian Sie lihat itoe anak moeda poenja roepa begitoe tjakap, maka Tian Sie djadi timboel birahi dia poenja hati maoe soeka sama itoe anak moeda. Sekoetika itoe djoega Tian Sie tjepet-tjepet atoer barang makanan dan minoeman di atas medja, sasoedahnja lantas Tian Sie adjak itoe Kong Tjoe bersama-sama doedoek makan. Di waktoe lagi makan, Tian Sie poenja mata memandang pada itoe Kong Tjoe dengan tiada bisa soedah, tetapi Kong Tjoe poera-poera tiada tahoe. Tian Sie jang soedah memandang roepanja itoe Kong Tjoe jang begitoe amat tjakap, maka Tian Sie djadi sangat birahi, lagi poen Tian Sie terlaloe amat soeka hatinja sebab di dalem itoe goenoeng tiada ada orang jang dapet tahoe, dari itoe Tian Sie poenja hati tiada boleh tahan maka ia lantas tarik badjoenja itoe Kong Tjoe, sembari berkata: Saja saorang prampoean moeda soeka sama Kong Tjoe, saja tiada bisa bitjara, ini hari saja sedia makanan adjak Kong Tjoe doedoek makan, ingetan saja maoe ambil boeat laki sama Kong Tjoe.

Lantas itoe Kong Tjoe berkata: Tjeng Tjoe Sian Seng saja poenja goeroe, di mana ada itoe atoeran goeroe mati istrinja saja ambil bakal bini.

Setelah Tian Sie dengar perkatahan itoe, lantas ia bangoen dari krosi dan ia troes masoek di dalem dia poenja kamar di mana ia lantas toekar pakeannja dengan pakean jang baroe serta pake bahoe- bahoean jang amat haroem, sasoedahnja Tian Sie abis berias lantas ia kloear dari itoe kamar dan ia lantas doedoek koembali di depan medja makan, sembari berkata sama Kong Tjoe: Kendatinja Tjeng Tjoe Sian Seng Kong Tjoe poenja goeroe, tetapi sekarang sama saja Kong Tjoe belon kenal, dari itoe Kong Tjoe djangan mara boeat tolak saja poenja permintahan, sebab saja pandang Kong Tjoe anak saorang jang berpangkat, soepaja dapet laki lagi seperti Kong Tjoe saorang tentoelah saja boleh mendjadi senang.

Serta Kong Tjoe dengar mendjadi soeka hatinja, maka koetika itoe djoga si Kong Tjoe kloearin doea poeloe tail oewang perak soeroe boeat sedia barang-barang pakean kawin, serta Tian Sie trima itoe oewang perak doea poeloe tail, mendjadi amat soeka hatinja, sigra djoega ia lantas bikin sedia itoe barang-barang jang misti di pake bceat pakean penganten.

Pada satoe hari kebetoelan hari baek, maka Tian Sie lantas berpake-pakean badjoe penganten dan itoe Kong Tjoe djoega berpake-pakean badjoe penganten itoe, sasoedahnja dia orang berdoea sembahjang djadi penganten baroe lantas Tian Sie bersama itoe Kong Tjoe masoek di dalem kamar dengan segala soeka hatinja, tiba-tiba sampe stengah malem itoe Kong Tjoe belaga sakit hoeloe hati tiada bisa tahan dengan berkaok-kaok sadja, lantas Tian Sie panggil itoe Kong Tjoe poenja boedak toewa Lauw Tjong, sasoedahnja Lauw Tjong dateng, lantas Tian Sie menanja Kong Tjoe poenja sakit, lantas itoe boedak toewa Lauw Tjong berkata: Memang Kong Tjoe ada poenja penjakit sakit hoeloe hati, djikaloe Kong Tjoe poenja sakit misti pake satoe barang baroe bisa hilangken Kong Tjoe poenja sakit.

Lantas Tian Sie menanja sama itoe boedak toewa: Barang apa jang misti di pake boeat obatin Kong Tjoe poenja sakit. Lantas Lauw Tjong berkata: Tempo senseh Taij Ie Soe bikin obat orang poenja otak, itoe otak orang mati jang belon sampe ampat poeloe hari, sebab itoe orang poenja otak belon kering, di ambil dia poenja otak toewangin arak panas, sasoedahnja di kasi makan sama Kong Tjoe, maka itoe Kong Tjoe boleh djadi baek.

Serta Tian Sie dengar begitoe, lantas ia berkata: Saja poenja laki baroe mati kira-kira doea poeloe hari lamanja, djikaloe itoe saja poenja laki poenja peti di boeka boleh ambil dia poenja otak kepala, sebab saja sama Kong Tjoe soedah djadi belaki bini badan doea djadi satoe, atsal Kong Tjoe boleh mendjadi baek dari sakitnja.

Serta Lauw Tjong dengar, lantas ia ambil kampak dan ia pergi bersama-sama Tian Sie kakoeboerannja Tjeng Tjoe Sian Seng, serta dia orang berdoea sampe di itoe koeboeran, begitoe djoega Lauw Tjong lantas bongkar itoe koeboeran, sasoedahnja itoe koeboeran di bongkar, lantas Lauw Tjong kampak Tjeng Tjoe Sian Seng poenja peti dan lantas ia kloearken maitnja Tjeng Tjoe Sian Seng dari dalem peti itoe, tempo mait itoe soedah di kloearken dan maoe di bela kepalanja, terkoenjoeng-koenjoeng maitnja Tjeng Tjoe Sian Seng itoe djadi hidoep koembali, begitoe djoega Tian Sie lantas angkat Tjeng Tjoe Sian Seng adjak poelang ka roemahnja. Serta Tian Sie soedah sampe di roemahinja bersama-sama soewaminja (Tjeng Tjoe Sian Seng), lantas Tian Sie lihat di dalem kamar penganten itoe Kong Tjoe sama dia poenja boedak soedah tiada klihatan tiada tahoe dia pergi di mana

Lantas Tjeng Tjoe Sian Seng menanja: Sio Tjiah boekan pake poeti di waktoe saja meninggal doenia, kenapa ini hari Sio Tjiah pake sereba mera serta haroem baoenja? Maka saja maoe menanja sama Sio Tjiah saja tiada tahoe sebab apa.

Setelah Tian Sie dengar pertanjahannja Tjeng Tjoe Sian Seng itoe, ia poen tiada bisa bitjara satoe apa, melainkan ia tinggal diam sadja.

Samentara itoe Tjeng Tjoe Sian Seng prenta Tian Sie kloearin makanan, lantas Tian Sie tjepet kloearin itoe makanan di taro di medja, sasoedahnja sedia itoe makanan di atas medja, lantas Tjeng Tjoe Sian Seng doedoek makan dan minoem sembari berkata sama Tian Sie: Orang belaki bini ada di doenia seratoes malem jang mendjadi kabaekannja orang jang bertjintaän? Lelaki ataoe prampoean djikaloe lihat barang jang baroe tentoe loepa sama jang lama. Djikaloe doeloe hari tiada beroetang djodo dengan boedi tentoe ada di doenia tiada boleh djadi laki bini, sebab doeloe kaloe ada beroetang boedi maka ini hari mendjadi laki bini, kenapa Sio Tjiah tega hati sekali bawa kampak membela soewami poenja peti, lantaran Sio Tjiah pandang jang baroe loepain jang lama, ingetan Sio Tjiah maoe mendjadi senang. Kerna peroentoengan saja belon misti saja mati maka Toehan Allah kasi saja hidoep koembali di dalem doenia. Sahabisnja Tjeng Tjoe Sian Seng bitjara begitoe, lantas ia berkata lagi sembari tangannja menoendjoek: Tjobah Sio Tjiah lihat itoe orang jang mendatengin ia lah barang jang baroe serta tjakap orangnja atsal toeroenan orang hartawan.

Serta Tian Sie berbalik kepalanja maka ia lihat betoel itoe Kong Tjoe bersama itoe boedak lagi mendatengin, hingga Tian Sie mendjadi kaget hatinja, serta Tian Sie lihat Tjeng Tjoe Sian Seng soedah tiada ada di medja, sebab Tjeng Tjoe Sian Seng soedah menghilang. Lantaran itoe Tian Sie mendjadi maloe, dan lantas ia masoek di dalem kamarnja di sitoe ia lantas gantoeng dirinja sampe mendjadi mati. Sasoedahnja Tian Sie mati lantaran gantoeng diri, lantas Tjeng Tjoe Sian Seng masoeken maitnja Tian Sie di dalem peti mati sembari Tjeng Tjoe Sian Seng berkata: Angkaoe mati kami jang tanem, kami mati angkaoe tjari laki jang djaja, angkaoe belon mendjadi senang soedah mendjadi paja, maka saorang prampoean poenja bitjara tiada boleh di tentoeken dia poenja ingetan, kendatinja manis dia poenja bitjara djangan di pertjaja dia poenja kelakoean, djikaloe dapet di goda oleh saorang lelaki jang djaja tentoe loepa sama laki jang paja, sekarang angkaoe belon dapet senang soedah dapet binasa lebi doeloe, misti kami bawa angkaoe poenja peti di dalem roemah bamboe. Sasoedahnja Tjeng Tjoe Sian Seng habis berkata-kata begitoe di depannja peti istrinja, lantas Tjeng Tjoe Sian Seng bawa itoe mait istrinja di masoeken di dalem roemah bamboe, sasoedahnja lantas Tjeng Tjoe Sian Seng bakar itoe roemah hingga bernjala besar sampe peti itoe toeroet anggoes mendjadi aboe, sasoedahnja itoe roemah dan itoe peti soedah angoes mendjadi aboe, lantas Tjeng Tjoe Sian Seng poelang di goenoeng toeroet dia poenja goeroe Lie Lo Koen, dan ia tiada ingetan maoe toeroen lagi di doenia, hanja ia tinggal di langit djadi dewa.



{{C|XVI

TJERITA ISTRINJA KHE HANG BERTJINTA-AN SAMA
SILOEMAN RASE, KHE HANG MERATJOENKEN ITOE.

Adalah ditjeritaken di negri Tjoh Kok di sitoe ada saorang soedagar bernama Khe Hang, dan saban hari soedagar itoe pergi di lain negri boeat berdagang di sana.

Kebetoelan itoe satoe hari Khe Hang poenja istri tinggal sendirian di dalem roemah, tempo ia lagi tidoer dapet mengimpi seperti dia poenja soewami sama-sama tidoer. Serta besok paginja ia bangoen dari tidoernja di liatnja pintoe kamar belon terboeka soedah tiada ada orangnja.

Kemoedian pada sorenja Khe Hang poenja istri maoe tidoer, ia panggil anaknja lelaki adjak tidoer sama-sama. Di waktoe tengah malem satoe siloeman rase dateng di tempat tidoer itoe, dan itoe anak jang lagi tidoer kena pegang itoe siloeman poenja boentoet hingga itoe anak mendjadi kaget lantas ia panggil iboenja, tempo iboenja dapet lihat itoe siloeman, ia poen lantas betreak hingga itoe siloeman rase troes hilang tiada katahoean kemana perginja. Itoe anak lantas bangoen bawa linting api soeloein di kolong randjangnja tapi tiada ada satoe apa, maka itoe anak lantas tidoer koembali. Tempo liwat bebrapa djam lamanja, istrinja Khe Hang jang lagi tidoer sekoenjoeng-koenjoeng ia tertawa sendirinja, tatkala itoe anak denogar iboenja tertawa, maka ia lantas bangoen koembali bawa api soeloein dia poenja iboe, serta iboenja lihat itoe anak bawa api, lantas ia mendjadi mara dan maki pada anaknja itoe : Angkaoe begitoe brani mengganggoe kami.

Itoe anak dengar begitoe, ia lantas moendoer dan ia pergi di mana djendela kamar, di sitoe ia dapet dengar soeara seperti orang menjambit sama batoe dengan tiada brentinja hingga sampe pagi. Itoe anak mengintip dari djendela itoe, tetapi di lihatnja tiada ada satoe orang.

Sedari itoe malem jang itoe siloeman soedah kena ganggoe pada istrinja Khe Hang dengan batjinta-tjintaan, maka istrinja Khe Hang poen antero hari tinggal di dalem kamar tiada maoe kloear, tempo-tempo dia tertawa dan bitjara sendirinja di dalem itoe kamar seperti orang gila.

Kebetoelan itoe satoe malem itoe anak ambil satoe piso jang tadjem dan ia semboeni di belakang bangta. Kira-kira sampe tengah malem itoe siloeman rase dateng tidoer sama-sama iboenja itoe anak, begitoe djoega itoe anak dengan plahan-plahan oesoet di samping iboenja, kebetoelan ia kena pegang itoe siloeman poenja boentoet jang mana ia lantas potong itoe boentoet sampe poetoes. Serta itoe siloeman berasa jang ia poenja boentoet soedah koetoeng, ia poen mendjadi kaget lantas ia lari kloear. Lantas istrinja Khe Hang maki-maki pada anaknja, tetapi itoe anak tiada bisa menjahoet satoe apa, hanja ia lantas tidoer koembali sampe pagi.

Kemoedian pada besok paginja itoe anak dapet lihat ada dara, berhamboeran di tanah dari kamar roemahnja hingga sampe di kebon kembangnja Ho Wan Gwee, serta itoe anak sampe di kebonnja Ho Wan Gwee, di sitoe ia dapet lihat ada poehoen bamboe di mana dalemnja ada satoe goa, djadi itoe anak tiada brani boeat tinggal lebi lama di sitoe, hanja ia lantas balik poelang koembali.

Tjerita soedagar Khe Hang serta poelang di roemahnja ia dapet lihat istrinja seperti orang sakit gila, kerna saban hari ia maki-makiin anaknja. Maka soedagar Khe Hang lantas panggil senseh boeat obatin dia poenja istri. Sasoedahnja itoe senseh dateng lantas kasi obat sama istrinja Khe Hang, sasoedahnja istrinja Khe Hang minoem itoe obat, lantas ia djadi boeang-boeang ajer, kemoedian itoe senseh kasi makan lain obat akan hidoepin hawa tambah dara, maka istrinja Khe Mang poenja sakit mendjadi semboeh (baek), tempo Khe Hang lihat dia poenja istri soedah baek, lantas ia membri trima kasi pada senseh itoe. Kebetoelan itoe sore itoe anak pergi semboeni di kebonnja Ho Wan Gwee, waktoe boelan maoe moelain terang, itoe anak dapet dengar ada soewaranja orang lagi bitjara, lantas itoe anak lihat ada doea orang lelaki lagi doedoek minoem, jang satoe bitjara besok pagi saja maoe pergi mentjoeri arak, dan jang saorang tinggal tidoer di atas batoe. Adapoen itoe doea orang poenja kaki dan tangan seperti manoesia akan tetapi di mana belakanguja berboentoet, sasoedahnja itoe anak lihat itoe doea siloeman rase, lantas ia poelang kasi taoe sama dia poenja orang toewa Khe Hang, lantas Khe Hang menanja. padanja: Semalem angkau menginep di mana?

Lantas itoe anak berkata: Saja menginep di roemahnja Ho Wan Gwee. Sekarang saja maoe ikoet tia-tia pergi berdagang.

Tempo itoe malem saja dengar itoe siloeman rase bitjara dia maoe pergi tjolong arak di roemah inkoe, nanti saja tinggal di roemahnja inkoe dan saja maoe minta soepaja inkoe temenin iboe poenja sakit. Inkoe memang soeka pergi memboeroe di hoetan, nanti saja maoe minta obat sama inkoe, akan keniaja itoe doea siloeman rase.

Serta Khe Hang dengar dia poenja anak kata begitoe, lantas ia adjak bersama-sama pergi berdagang di pasar. Serta itoe anak sampe di roemah inkoenja lantas ia masoek ka dalem itoe roemah, kasi tahoe sama dia poenja inkim dari itoe perkara satoe persatoe, tempo inkimnja dapet tahoe, begitoe djoega ia sedia ratjoen dan kasi sama itoe anak, sasoedalınja itoe anak trima itoe ratjoen, lantas ia masoekan di dalem tempajan arak.

Kebetoelan itoe malem kedatengan itoe siloeman tjolong itoe arak dan lantas ia ambil itoe arak akan bawa poelang ka goanja. Tempo itoe siloeman djalan baroe sampe di pasar, ia ketemoe sama itoe anak jang lantas belaga tanja sama itoe siloeman, katanja: Empe dari mana ini?

Tempo itoe siloeman lihat itoe anak, ia poen mendjadi kaget lantas ia menanja: Angkaoe anak di mana, siapa poenja anak, orang she apa Lantas itoe anak berkata saja orang she Ouw, sering kali saja lihat empe doea orang ada di kebon Ho Wan Gwee, kenapa empe boleh loepa sama saja, djikaloe empe tjemboeroean bati sama saja, saja djoega ada boentoet.

Lantas itoe empe lihat itoe anak betoel dia ada poenja boentoet, boekannja manoesia, tiada tahoe itoe boentoet palsoe. Lantas itoe siloeman berkata: Empe ada doea soedara, empe sendiri soeka sama istrinja orang she Ong dan empe poenja ade soeka istrinja orang she Khe, tetapi itoe anaknja orang she Khe terlaloe djahat dan dia soedah bikin poetoes empe poenja soedara poenja boentoet. Di dalem sepoeloe hari ini empe maoe pergi lagi akan membales sama itoe anak poenja kedjahatan.

Lantas itoe anak berkata: Saja ada sedikit doeit empe boleh beli makanan di dalem ini pasar, nanti kaloe saja ada tempo saja. dateng di roemah empe bersama-sama plesir Sasoedahnja itoe siloeman trima itoe doeit membri trima kasi pada itoe anak lantas ia berangkat djalan pergi di kebon kembangnja Ho Wan Gwee. Tjerita itoe malem siloeman rase berdoea doedoek minoem itoe arak, sasoedahnja itoe doea siloeman minoem itoe arak lantas mendjadi mati doea-doeanja di mana kebonnja Ho Wan Gwee. Sasoedahnja itoe anak lihat itoe doea siloeman soedah mati, lantas ia kasi tahoe sama dia poenja bapa Khe Hang, serta Khe Hang lihat itoe doea siloeman poenja bangke, betoel itoe satoe siloeman dia poenja boentoet koetoeng.

Sasoedahnja lantas Khe Hang adjak anaknja poelang di roemahnja, serta Khe Hang lihat dia poenja istri poenja sakit soedah djadi baek betoel. Lantas Khe Hang pergi di roemahnja Ong Wan Gwee, serta ia ketemoe sama Ong Wan Gwee lantas Khe Hang bitjara dari hal dia poenja istri poenja penjakit. Maka Ong Wan Gwee kata dia djoega poenja istri soedah baek dari sakitnja jang soedah kena di ganggoe sama siloeman rase. Khe Hang lihat dia poenja anak ia djadi heran sekali dia poenja kepinteran melebiin dari lain orang sampe bisa tangkep siloeman dan bikin baek orang poenja penjakit gila, maka di belakang kali anaknja Khe Hang soedah besar dapet pangkat djadi djendral prang.



XVII

TJERITA TANG HE SOE DI GODA SAMA SAORANG
PRAMPOEAN ATSAL SILOEMAN RASE, SAMPE
IA MENDJADI MATI.

Sebermoela di tjeritaken di kota Tjeng Tjioe ada saorang anak sekola bernama Tang He Soe. Di waktoe moesin dingin saban sore Tang He Soe bakar areng taroh di bawah dia poenja tempat tidoer.

Pada satoe sore kebetoelan Tang He Soe poenja sobat-sobat dateng panggil padanja akan di adjak plesir makan minoem. Begitoe djoega Tang He Soe dateng di roemah sobatnja, lantas ia doedoek bersama-sama di medja makan. Di dalem pesta itoe adalah saorang senseh jang pinter lihat orang poenja kompas djiwa, maka itoe senseh lihat Tang He Soe dan sama Ong Kioe Seng poenja kompas djiwa, itoe senseh mendjadi heran lantas ia kasi tahoe pada Tang He Soe dan Ong Kioe Seng: Sobat poenja kompas djiwa boekannja orang persadja, barangkali sobat ada berboeat barang jang tiada baek, maka ini kompas djiwanja sobat sebentar ada sebentar tiada dia poenja kekedoetan, djikaloe sobat ada poenja barang jing tiada baek sobat boleh kasi tahoe sama saja, tjoema saja harep sobat doea orang misti hati-hati di dalem bebrapa boelan ini, djangan sobat poenja hati tjerobo misti djalan jang betoel, djikaloe sobat poenja hati tjerobo itoe bahaja tentoe soeka deket pada sobat poenja diri, tetapi saja tiada bisa kasi tahoe sobat doea orang poenja resia, sebab saja saorang djadi senseh, djikaloe saja kasi tahoe jang betoel, tentoe saja dapet dosa dari Toehan Allah, sebab manoesia di doenia ketjilakaan dan kebaekan di dalem dia poenja diri soedah mistinja toelisan dari Toehan Allah, djikaloe toelisan dari Toehan Allah kita dapet tjilaka djoega masi boleh teroba, kita misti pake hati jang baek boeat djaga perkara di dalem doenia, maka itoe bahaja tiada bisa kena di dalem kita poenja badan jang tjilaka.

Djikaloe memang kita sengadja mendjalanken dengan pake hati temaha soeka berboeat barang jang tiada baek, kendatinja itoe bahaja boekannja toelisan dari Toehan Allah djoega boleh kena kita poenja diri sendiri djadi binasa, maka saja harep sobat doea orang boleh hati-hati djangan sampe loepa saja poenja pesenan. Sasoedahnja itoe senseh habis bitjara, lantas marika itoe masing-masing berdjalan poelang ka roemahnja; sebab itoe waktoe soedah tengah malem.

Tempo Tang He Soe soedah sampe di roemahnja, maka ia lihat itoe roemah dia poenja api masi menjala trang, lantas Tang He Soe troes masoek di dalem dia poenja kamar, serta ang He Soe maoe naek tidoer di randjang, ia dapet oesoet satoe boentoet siloeman, hingga ia mendjadi kaget serta ia maoe lari kloear, tatkala itoe lantas ada satoe anak prampoean bengoen dari atas randjang itoe sembari ia menanja sama Tang He Soe: Kong Tjoe maoe pergi di mana?

Tang He Soe jang dapet dengar pertanjahan itoe, ia poen djadi semingkin tambah takoetnja sembari berkata: Mintalah dewa boleh ampoenken saja poenja sala.

Serta itoe anak prampoean dengar lantas ia djadi tertawa sembari berkata: Kenapa Kong Tjoe lihat saja seperti dewa? Sebetoelnja saja boekannja dewa, tapi saja satoe manoesia, kenapa Kong Tjoe ketakoetan sampe begitoe.

Lantas Tang He Soe berkata: Saja tiada takoet dewa poenja kepala, tjoemah saja takoet dewa poenja boentoet.

Serta itoe anak prampoean dengar ia poen djadi tertawa lagi sembari berkata: Kong Tjoe poenja penglihatan barangkali sala, di mana manoesia ada poenja boentoet, tjobah Kong Tjoe boleh raba saja poenja badan apa ada itoe boentoet apa tiada. Sahabisnja itoe anak prampoean berkata begitoe, ia lantas tarik tangannja Tang He Soe oesoetin di mana dia poenja badan, sasoedahnja Tang He Soe oesoet badannja itoe anak prampoean, ia baboein terlaloe amat haroem badannja itoe anak prampoean, hingga Tang He Soe djadi timboel birahinja sama anak prampoean itoe, tempo itoe anak prampoean lihat Tang He Soe oesoet dia poenja badan, maka ia djedi tertawa sembari berkata: Kong Tjoe poelang mabok arak, djadi Kong Tjoe poenja penglihatan sala, djikaloe orang banjak minoem tentoe dia poenja mata kaboer-kaboer dan ingetannja djoega tiada betoel, lihat barang jang djelek di bilang bagoes, apa perkara mendjadi kepiran, Kong Tjoe djoega lihat saja Kong Tjoe bilang saja satoe dewa, Kong Tjoe ketakoetan tiada bisa soedah. Sebetoelnja saja boekannja dewa, hanja atsal manoesia, saja dateng di sini hendak menengokin pada Kong Tjoe kebetoelan Kong Tjoe tiada ada di roemah, maka saja tidoeran di kamarnja Kong Tjoe, djadi kepoelesan saja tiada tahoe Kong Tjoe poelang, djangan lah Kong Tjoe boeat tjoeriga hati lagi sama saja.

Serta Tang He Soe dengar itoe anak prampoean poenja perkatahan, mendjadi soeka hati lantas ia menanja: Nona orang di mana anaknja siapa, ada apa perkara boeat tjari sama saja?

Lantas itoe anak prampoean berkata: Saja anaknja orang she Tjioe soedah lama saja bertetangga sama Kong Tjoe, di belakang kali saja pinda di lain tempat, sasoedahnja saja poenja orang toewa meninggal doenia saja tiada dapet tempat tinggal, maka saja dateng di sini maoe tjari Kong Tjoe kebetoelan Kong Tjoe tiada ada di roemah, saja menoenggoe Kong Tjoe poenja poelang. Sekarang Kong Tjoe djangan boeat tjoeriga hati lagi sama saja, saja minta bersama-sama Kong Tjoe maoe tidoer di sini.

Serta Tang He Soe dengar itoe anak prampoean poenja bitjara, mendjadi soeka hatinja lantas Tang He Sre boeka dia poenja pakean dan ia troes tidoer bersama itoe anak prampoean.

Adalah di tjeritaken sedari Tang He Soe itoe ketemoe sama itoe anak prampoean, hingga sampe bebrapa boelan lamanja Tang He Soe tiada tahoe pergi lagi sama dia poenja sobat-sobat, sebab saban hari itoe prampoean siloeman rase adjak plesir di dalem roemah dengan amat bertjinta-tjintaan satoe pada lain.

Kemoedian pada satoe hari Tang He Soe kebetoelan lagi djalan- djalan di pasar, maka di sitoe ia ketemoe sama dia poenja sobat, serta dia poenja sobat lihat Tang He Soe poenja badan begitoe koeroes serta moekanja amat poetjet, hingga dia poenja sobat mendjadi kaget, maka ia lantas kasi tahoe sama Tang He Soe, katanja: Kenapa Kong Tjoe poenja badan begitoe koeroes? Kong Tjoe ada dapet sakit apa?

Serta Tang He Soe dengar perkatahan sobatnja, lantas ianja ambil katja lihat dia poenja roman betoel poetjet sekali serta koeroes. Sasoedahnja ia katjain badannja, sigra djoega ia lantas pergi sama senseh ai roemah obat. Lantas itoe senseh preksa penjakitnja Tang He Soe, mendjadi heran serta berkata: Kong Tjoe poenja kompas djiwa djalannja soedah perlahan ia itoe sebentar ada sebentar tiada, djikaloe itoe kompas djiwa soedah tiala ada tentoe orang djoega boleh mendjadi mati. Sekarang Kong Tjoe saja kasi pake obat tempel di poeser dan apa djoega Kong Tjoe poenja tenaga kekoeatan djangan di kloearken lagi, djikaloe Kong Tjoe kloearken tentoe Kong Tjoe boleh mendjadi mati.

Serta Tang He Soe dengar itoe senseh poenja perkatahan, lantas ia berdjalan poelang ka roemahnja, setelah ia sampe di roemahnja, lantas itoe prampoean siloeman maoe adjak plesir lagi, tetapi Tang He Soe tiada maoe, lantas itoe prampoean siloeman mendjadi mara sembari berkata: Djikaloe Kong Tjoe maoe hidoep, ini malem Kong Tjoe boleh tidoer sendiri djangan tjampoer tidoer sama saja, sebab Kong Tjoe poenja sakit dari batok lantaran banjak plesir, djikaloe Kong Tjoe minoem obatnja itoe senseh, Kong Tjoe boleh ambil satoe kamar tidoer sendiri.

Begitoe djoega Tang He Soe minoem itoe obat lantas tidoer di lain kamar, sasoedahnja Tang He Soe tidoer sendiri tiap-tiap malem ia mengimpi plesir sama satoe prampoean moeda, hingga tiada berapa hari Tang He Soe lantas djadi moenta dara troes mati. Sasoedanja Tang He Soe mati, maka itoe prampoean siloeman taroh maitnja Tang He Soe di dalem peti dan lantas ia bawa di koeboer.

Tjerita Ong Kioe Seng serta ia dengar Tang He Soe soedah mati, begitoe djoega Ong Kioe Seng dateng di roemahnja Tang He Soe, serta Ong Kioe Seng lihat itoe prampoean siloeman poenja roepa tjakep sekali, mendjadi soeka hati maoe kendakin sama itoe prampoean siloeman, begitoe djoega itoe prampoean siloeman berkata: Saja amat tjinta sama saja poenja soewami Tang He Soe, begimana saja poenja soewami mati belon brapa lama lantas ikoet sama lain orang bakal laki lagi sebab tempo Tang He Soe masi hidoep ia tjoeriga saja siloeman, maka ini hari dia sakit mendjadi mati.

Saja atsal anak orang baek-baek dan mengarti peratoerannja manoesia, djikaloe saja lantas ikoet sama Ong Kong Tjoe bakal laki lagi, tentoe saja mendjadi maloe boeat kete moe sama lain orang.

Serta Ong Kioe Seng dengar djadi tertawa sembari berkata: Nona saorang moeda serta roepa tjakap, ini waktoe nona poenja laki soedah meninggal doenia misti nona tjari laki lagi, sebab saja soeka sama nona saorang bakal bini perbaek, boekannja saja maoe boeat main gila sadja, kenapa nona tampik saja poenja permintaän?

Serta itoe prampoean siloeman dengar Ong Kioe Seng poenja perkatahan, ia poen mesem moekanja dan ia lantas toeroet Ong Kioe Seng djadi laki bini.

Kemoedian di tjeritaken sasoedah Ong Kioe Seng beristri sama itoe prampoean siloeman, waktoe malem ia tidoer mengimpi ketemoe sama Tang He Soe, adapoen di dalem impiannja Ong Kioe Seng, itoe Tang He Soe berkata saja mati lantaran kena itoe prampoean siloeman rase keniaja saja poenja djiwa, antero hari itoe prampoen siloeman adjak saja plesir, djikaloe saja tiada maoe toeroet, itoe prampoean siloeman mendjadi mara sama saja dateng kasi taoe sama sobat, djoega sobat djangan boeka ini resia, antero hari sobat boleh bakar doepa jang wangie di dalem roemah sobat di dalem toedjoe hari sobat boleh dapet tahoe, saja poenja pesenan sobat djangan loepa. Sasoedahnja Ong Kioe Seng dengar Tang He Soe poenja perkatahan, lantas Ong Kioe Seng mendoesin sembari berpikir, serta sampe besok paginja Ong Kioe Seng kasi tahoe sama itoe prampoean siloeman, katanja: Sekarang saja ada sakit, saja maoe tidoer di lain kamar nona boleh tidoer sendiri di dalem kamar.

Lantas itoe prampoean siloeman berkata: Djikaloe manoesia tinggal berdjodoan sama dia poenja istri, meloepain orang poenja ketjintaan, djikaloe tiada mati tentoelah hidoep. Sasoedahnja itoe prampoean siloeman abis bitjara djadi tertawa.

Setelah Ong Kioe Seng dengar itoe prampoean siloeman poenja perkatahan, ia pikirin tiada bisa soedah, begitoe djoega Ong Kioe Seng tidoer di lain kamar hingga antero malem ia pasang doepa jang wangi di dalem kamarnja sendiri. Sedari Ong Kioe Seng pasang doepa itoe, maka itoe prampoean siloeman tiap-tiap ia tidoer ia berasa badannja kekedoetan, oleh sebab itoe, maka itoe prampoean siloeman dari tempat tidoernja pergi di kamarnja Ong Kioe Seng, serta itoe prampoean siloeman lihat di depan kamar ada terpasang doepa jang wangi, begitoe djoega in lantas ambil itoe doepa dan ia lantas boeang di loear kamar sembari ia menanja sama Ong Kioe Seng: Kong Tjoe atoer begini siapa jang adjar?

Lantas Ong Kioe Seng berkata: Djikaloe orang di roemah ada sakit misti pertjaja sama doekoen boeat mintain itoe penjakit soepaja hilang, boekannja saja poenja maoe sendiri, ini doekoen poenja adjaran boeat soeroe pasang ini doepa saban malem, nona kenapa mendjadi mara.

Serta itoe prampoean siloeman dengar Ong Kioe Seng poenja perkataan begitoe, maka ia lantas kloear dari sitoe dengan koerang senang hatinja. Tempo ia (si prampoean siloeman) soedah masoek di dalem kamarnja sendiri lantas ia tarik napas sembari berkata: Ong Kong Tjoe dia poenja redjeki masi besar, kita soedah sala keniaja itoe Tang He Soe, djadi Tang He Soe ada di achirat menoenggoeh sama kita poenja tjilaka, memang kita doeloe hari ada djoega berdjodoan, maka ini hari bisa ketemoe sama Tang He Soe, tjoemah kita pesen Ong Kong Tjoe djangan lah bikin roesak saja poenja koelit. Sasoedahnja ia habis berkata-kata begitoe, samantara itoe djoega ia mendjadi mati balik ka atsalnja djadi rase.

Tempo Ong Kioe Seng lihat dia poenja istri tiada kloear-kloear dari dalem kamar, maka Ong Kioe Seng djadi tjoeriga hati dan ia lantas boeka itoe kamar di mana ia dapet lihat ada saekor rase soedah mati di atas randjangnja. Tatkala itoe ia lantas panggil tetangganja akan kasi lihat itoe bangke rase, serta tetangganja Ong Kioe Seng lihat itoe bangke rase lantas itoe orang ambil dan ia lantas keset koelitnja itoe rase, dan troes di djemoer bikin kering.

Lantaran itoe, maka Ong Kioe Seng lantas djadi sakit dan di waktoe malem Ong Kioe Seng tidoer ia mengimpi lihat saekor rase dateng berkata: Saja dapet poetoesan dari achirat, bilang Tang Kong Tjoe temaha libat prampoean jang tjakap sahari-hari adjak plesir sampe dia mati, boekannja saja poenja sala. Sekarang saja poenja koelit, ada di mana? Kendatinja saja mati djoega saja maoe minta koembali saja poenja koelit, djikaloe Ong Kong Tjoe tiada maoe bajar tentoe Ong Kong Tjoe poenja sakit tiada bisa baek, saban malem saja dateng goda.

Serta Ong Kioe Seng dengar itoe saekor rase poenja bitjara, ia mendjadi kaget dan troes mendoesin, sasoedahnja Ong Kioe Seng bangoen dari tidoernja ia lantas djalan kloear pergi sama tetangganja boeat tanja dari itoe koelit rase ada di mana, begitoe djoega dia poenja tetangga bilang tiada tahoe soedah hilang kamana barangkali andjing soedah makan. Kerna itoe koelit rase soedah hilang tiada bisa dapet koembali, maka Ong Kioe Seng djadi boeat pikiran, lantaran itoe ia poenja sakit djadi semingkin keras dan troes ia mendjadi mati.



XVIII

TJERITA TJOE DJIE TAN BERSOBAT SAMA MALEKAT
LIOK KWAN KOEA DARI GEREDJA SIP ONG TIAN.

Sebermoela terseboetlah tjerita di kota Leng Jang ada saorang bernama Tjoe Djie Tan, maka Tjoe Djie Tan itoe ampoenja tabiat terlaloe amat baek serta ia soeka beladjar ilmoe soerat-soerat.

Pada satoe hari kebetoelan Tjoe Djie Tan poenja sobat panggil padanja akan di adjak makan minoem, maka Tjoe Djie Tan toeroet lah pada sobatnja itoe pergi di tempat pesta. Tempo Tjoe Djie Tan lagi minoem, maka adalah saorang sobatnja jang lantas kloearin perkatahan dengan memain pada Tjoe Djie Tan, katanja: Sobat poenja nama sampe kesohor baek, kaloe ini malem sobat bisa pergi di acherat di tempatnja Sip Ong Tian tentoe sobat dapet pangkat djadi satoe Pan Koea, djikaloe sobat bisa sampe di itoe tempat, nanti saja bikin pesta lagi boeat hormat pada sobat.

Memang di kota Leng Jang ada geredjanja Sip Ong Tian, maka di dalem itoe geredja poenja gambar melekat-melekat atawa setan-setan terbikin dari kajoe r mannja seperti hidoep, jang di seblah wetan di dalem itoe geredja ada satoe Pan Koea poenja gambar moekanja idjo, koemisnja mera amat dia poenja angker.

Selagi Tjoe Djie Tan poenja sobat omong bermain padanja di dalem tempat pesta itoe, kaget di itoe malem ada kedengaran soewaranja orang mendatengin di tempat pesta itoe, tempo Tjoe Djie Tan poenja sobat-sobat dengar itoe soewara masing-masing marika itoe djadi ketakoetan hingga boeloe badannja berasa serem. Tatkala Tjoe Djie Tan lihat dia poenja sobat-sobat itoe pada ketakoetan, lantas Tjoe Djie Tan bangoen dari krosi pergi di loear sembari berkata: Memang saja panggil Giam Tjong Soe dateng di sini.

Serta dia poenja sobat-sobat dengar begitoe, lantas marika itoe masing-masing bangoen dari krosi tinggal pergi ka lain tempat, melainkan jang masi ada di sitoe ialah Tjoe jie Tan saorang jang mana ia lantas angkat setjangkir arak toewang di tanah sembari berkata: Giam Tjong Soe djangan mendjadi mara, sebab saja poenja sobat-sobat mengomong tiada toeroet atoeran, jang sekarang saja mintain lah ampoen soepaja Giam Tjong Soe djangan mara. Lantas itoe melekat Pan Koea troes balik poelang di geredja Sip Ong Tian.

Pada besok paginja Tjoe Djie Tan poenja sobat-sobat samoeanja mendjadi soeka hati, lantas marika itoe panggil Tjoe Djie Tan adjak minoem lagi. Di waktoe Tjoe Djie Tan minoem sampe malem ia poen soedah djadi satengah mabok dan ia berdjalan poelang sendiri. Serta ia sampe di roemahnja ia doedoek sendiri berminoem lagi, tatkala Tjoe Djie Tan lagi berminoem sendirian, terkoenjoeng-koenjoeng ada satoe orang mendatengin masoek di roemahnja, sembari itoe orang berkata: Saja di geredja Sip Ong Tian poenja melekat Pan Koea dateng disini. Setelah Tjoe Djie Tan deugar perkatabannja orang itoe, ia lantas bangoen dari krosi sembari berkata: Saja mistinja mati ini tempo, sebab itoe hari saja ada koerang adjar sama melekat Pan Koea.

Serta itoe melekat Pan Koea dengar Tjoe Djie Tan poenja perkataan, lantas ia djadi tertawa sembari berkata: Boekannja Tjoe Siang Kong mistinja mati, sebab itoe hari saja harep Tjoe Siaug Kong poenja moera hati, kabetoelan ini malem saja poenja hari jang senang, sebab saja inget Tjoe Siang Kong poenja djandjian maka saja datenga disini.

Apa bila Tjoe Djie Tan dengar itoe melekat Pan Koea kata begitoe, lantas Tjoe Djie Tan mendjadi soeka hati dan ia lantas adjak itoe melekat Pan Koea doedoek sama-sama akan berminoem. Sasoedahnja itoe, Tjoe Djie Tan lantas menanja pada melekat Pan Koen: Tjong Soe poenja nama apa?

Lantas itoe melekat Pan Koea berkata: Saja orang she Liok, djadi di panggil Liok Kwan Koea, sekarang Tjoe Siang Kong maoe menanja apa lagi barang jang heran? Sahabisnja melekat Liok Kwan Koea kata begitoe, lantas Tjoe Djie Tan angkat setjangkir arak adjak Liok Kwan Koea minoem dengan segala soeka hati, begitoe djooga Tjoe Djie Tan minoem sampe mabok lantas ia tidoer di mana medja makan, tatkala itoe Liok Pan Koea prenta dia poenja orang anterken Tjoe Djie Tan masoek di kamar akan tidoerken di sitoe, sasoedahnja itoe setan anterken Tjoe Djie Tan ka dalem kamarnja, lantas Liok Kwan Koea sendiri masoek di dalem kamarnja Tjoe Djie Tan dan ia doedoek di depan randjangnja Tjoe Djie Tan, tatkala itoe Liok Kwan Koea lantas boeka peroetnja Tjoe Djie Tan kasi kloear dia poenja oetjoes, begitoe djoega Tjoe Djie Tau seperti orang mengimpi, lantas ia mendoesin maka ia lihat ada Liok Kwan Koea lagi doedoek di depan randjangnja, begitoe djoega Tjoe Djie Tan berkata: Dhoeloe hari saja tiada berbantahan sama Liok Kwan Koea, kenapa Liok Kwan Koea maoe boenoeh sama saja?

Lantas Liok Kwan Koea berkata: Tjoe Siang Kong traoesa boeat koewatir hati, soepaja Tjoe Siang Kong poenja peroet saja toekar jang baek boleh dapet pikiran jang tadjem seperti saorang jang pinter, dari itoe Tjoe Siang Kong koerang pertjaja, boleh lihat di atas randjang Tjoe Siang Kong tiada ada satoe apa Tjoe Siang Kong poenja dara.

Lantas Tjoe Djie Tan bangoen oesoet di mana randjangnja betoel tiada ada satoe apa, tjoemah jang Tjoe Djie Tan dapet lihat di atas medja ada sepotong daging, lantas Tjoe Djie Tan menanja sama itoe melekat Liok Kwan Koea: Itoe daging apa jang ada di atas medja?

Liok Kwan Koea lantas kasi tahoe dengan berkata: Itoe lah Tjoe Siang Kong poenja hati jang Tjoe Siang Kong beladjar soerat-soerat tiada bisa pinter, maka saja tahoe ini daging boeat toetoep Tjoe Siang Kong poenja kepinteran. Saja ada di acherat bikin satoe pil sian tan soepaja Tjoe Siang Kong boleh simpen itoe pil Sa- soedahnja itoe melekat Liok Kwan Koea habis bitjara, lantas ia bangoene dari krosi kloear dari itoe kamar berdjalan poelang ka geredja Sip Ong Tian. Itoe waktoe soedah siang maka Tjoe Djie Tan bangoen dari randjangnja, serta ia lihat di badannja tiada ada satoe apa, dan lantas ia poenja pikiran bertambah lebi madjoe. Telah liwat bebrapa hari, itoe Tjoe Djie Tan dateng di geredja Sip Ong Tian di mana ia lantas toelis sekeping soerat boeat kasi suma melekat Liok Kwau Koea, sasoedahnja Tjoe Djie Tan toelis itoe soerat, ia lantas taroh di depan gambarnja Liok Kwan Koea, dan Tjoe Djie Tan lantas balik poelang ka roemahnja.

Kemoedian pada malemnja Liok Kwan Koea dateng lagi di roemahnja Tjoe Djie Tan, serta Liok Kwan Koea ketemoe sama Tjoenali Djie Tan, lantas Liok Kwan Koea berkata: Sekarang Tjoe Siang Kong poenja peladjaran sampe tamat boleh terpake, akan tetapi Tjoe Siang Kong poenja djaja redjeki ada tipis tiada bisa djadi orang berpangkat besar, tjoemah bisa dapet pegang pangkat ketjil sadja.

Lantas Tjoe Djie Tan menanja: Kapan jang saja poenja peroentoengan boleh dapet itoe pangkat?

Lantas melekat Liok Kwan Koea berkata: Ini tahon di boelan Pee Gwee, waktoe maoe bikin eksamen di sitoe Tjoe Siang Kong boleh pergi eksamen tentoe boleh dapet pangkat eksamen djadi Kaij Goan. Sasoedahnja melekat Liok Kwan Koea habis bitjara, lantas ia balik koembali poelang di tempat geredja Sip Ong Tian.

Pada besok paginja Tjoe Djie Tan ketemoe sama dia poenja sobat-sobat, serta marika itoe lihat Tjoe Djie Tan poenja kepinteran, masing-masing mendjadi heran lantas marika itoe menanja pada Tjoe Djie Tan: Begimana ini hari sobat poenja kepinteran bisa meliwatin dari lain orang? Ada apa sobat poenja peladjaran jang baek?

Lantas Tjoe Djie Tan berkata: Saja ada ambil sobat sama melekat Liok Kwan Koea.

Serta sobat-sobatnja Tjoe Djie Tan dengar Tjoe Djie Tan kata begitoe, lantas marika itoe berkata: Saja djoega maoe ambil sobat sama itoe melekat Liok Kwan Koea.

Lantas Tjoe Djie Tan berkata: Djikaloe sobat maoe ambil sobat sama itoe Liok Kwan Koea, nanti saja kasi tahoe lebi doeloe sama itoe melekat Liok Kwan Koea. Sasoedahnja Tjoe Djie Tan habis bitjara lantas ia berangkat pergi di geredja Sip Ong Tian di sitoe ia toelis sekeping soerat jang mana ia lantas taroh soerat itoe di depan gambarnja melekat Liok Kwan Koea, sasoedahnja lantas Tjoe Djie Tan berdjalan poelang ka roemahnja.

Kemoedian di waktoe malemnja itoe melekat Liok Kwan Koea dateng di roemahnja Tjoe Djie Tan di mana ia lantas ketemoe pada Tjoe Djie Tan itoe, maka Tjoe Djie Tan kasi tahoe pada melekat Liok Kwan Koea satoe persatoe dan hal jang ia poenja sobat-sobat hendak bersobat pada Liok Kwan Koea itoe. Sasoedahnja Liok Kwan Koea dapet tahoe, ia bilang baek dan tatkala itoe djoega Liok Kwan Koea balik poelang ka geredja Sip Ong Tian.

Maka terseboet lah tjerita bahwa pada besok paginja Tjoe Djie Tan pergi ketemoein pada ia poenja sobat-sobat kasi tahoe satoe persatoe jang melekat Liok Kwan Koea soeka bersobat pada marika itoe. Lantas Tjoe Djie Tan poenja sobat-sobat sediain makanan di atas medja dan marika itoe toenggoe sampe waktoe sore, tempo hari soedah djadi malem lantas Liok Kwan Koea dateng di roemah itoe sobat-sobat, serta marika itoe libat melekat Liok Kwan Koea poenja roman koemisnja mera moekanja idjo dan matanja tjeli seperti kilap, hingga marika itoe lihat djadi ketakoetan dan troes masing-masing marika itoe tinggal pergi dari sitoe, begitoe djoega Tjoe Djie Tan adjak melekat Liok Kwan Koea poelang di roemahnja sendiri, sasoedahnja Liok Kwan Koea sampe di roemahnja Tjoe Djie Tan, lantas Tjoe Djie Tan berkata: Saja banjak trima Liok Tjong Soe poenja kebaekan, tetapi saja ada satoe perkara apa Liok Tjong Soe soeka boeat toeloeng sama saja.

Lantas melekat Liok Kwan Koea menanja: Siang Kong maoe prentah apa sama saja?

Tjoe Djie Tan berkata: Liok Tjong Soe poenja kekoewasahan boleh toekar manoesia poenja hati peroet, kaloe moeka tiada bagoes boleh djoega di toekar mendjadi bagoes, dari itoe saja poenja permintahan sama Liok Tjoeng Soe djikaloe soeka toeloeng sama saja.

Serta melekat Liok Kwan Koea dengar, ia djadi tertawa sembari berkata: Itoe perkara ada gampang toenggoeh lah sedikit hari lagi, nanti soedah dapet saja dateng ketok pintoe Tjoe Siang Kong. Sa soedahnja Liok Kwan Koea habis bitjara lantas ia bangoen dari krosi troes poelang ka geredjanja.

Tjerita Tjoe Djie Tan menoenggoe kabarnja melekat Liok Kwan Koea, sampe bebrapa hari lamanja kebetoelan itoe malem Liok Kwan Koea ketok pintoe roemahnja Tjoe Djie Tan. Tempo Tjoe Djie Tan dapet dengar soewara pintoe itoe, ia lantas bangoen bawa api boeka pintoe, maka di lihatrja Liok Kwan Koea bawa satoe boengkoesan, lantas Tjoe Djie Tan menanja pada Liok Kwan Koea: Itoe boeng- koesan apa jang Liok Tjong Soe bawa?

Lantas melekat Liok Kwan Koea berkata: Ini satoe boengkoesan jang Tjoe Siang Kong pesen sama saja. Saja dapet satoe kepala dari saorang prampoean jang roepanja terlaloe amat tjakap, saja dateng di sini hendak kasi tahoe pada Tjoe Siang Kong djikaloe lihat djangan kaget. Sasoedahnja Liok Kwan Koea kata begitoe, lantas Tjoe Djie Tan adjak Liok Kwan Koea masoek di dalem dia poenja kamar. Waktoe itoe istrinja Tjoe Djie Tan lagi tidoer, lantas Liok Kwan Koea tjaboet dia poenja piso dan sigra djoega ia poetoesin kepalanja Tjoe Djie Tan poenja istri serta itoe kepala soedah poetoes istrinja Tjoe Djie Tan poenja kepala, lantas Liok Kwan Koea ambil itoe kepala prampoean jang tjakap dan di samboengken di lehernja Tjoe Djie Tan poenja istri, sasoedah selesih pekerdjahan itoe lantas Liok Kwan Koea boengkoes koembali kepala istrinja Tjoe Djie Tan setelah itoe Liok Kwan Koea lantas djalan kloear bersama-sama Tjoe Djie Tan, sasoedahnja sampe di loear roemahnja Tjoe Djie Tan, Liok Kwan Kosa berdjalan poelang sendiri ka geredja Sip Ong Tian.

Tjerita besok paginja tempo istrinja Tjoe Djie Tan mendoesin ia merasa leernja gatel, maka ia lantas prenta dia poenja boedak prampoean soeroe ambil ajer panas, sasoedahnja itoe boedak ambil ajer panas, lantas istrinja Tjoe Djie Tan tjoetji moeka sahabisnja ia tjoetji moeka lantas di ambilnja katja dan ia katjain moekanja maka di lihatnja ia poenja moeka terlaloe amat tjakap, tetapi ia tiada tahoe apa djadinja.

Samantara itoe ia lantas masoek kasi tahoe pada soewaminja, tatkala Tjoe Djie Tan lihat tampang moeka istrinja itoe tjoemah dia djadi tertawa sadja, tetapi ia tiada boeka itoe resia maski dia dapet lihat di mana leher istrinja ada bekas tanda mera.

Adalah di tjeritaken poela, bahoea itoe kepala prampoean tjakap jang di toekar sama kepalanja Tjoe Djie Tan poenja istri ia itoe kepalanja saorang prampoean atsal anak Gouw Sie Gie jang belon kawin dia soedah mati dia itoe baroe beroemoer sembilan blas tahon, tempo dia mati belon di kiasin dari dia poenja kedosahan itoe anak prampoean mati lantaran di boenoeh oleh pendjahat kepala brandal, adapoen kedjadian pemboenoehan itoe moelanja begini, pada waktoe boelan tahon baroe Gouw Sie Gie pergi djalan-djalan melantjong di dalem geredja Sip Ong Tian, tempo Gouw Sie Gie melantjong tiada ada poenja temen, lantas ada satoe orang kepala brandal dapet lihat di roemahnja Gouw Sie Gie ada satoe anak prampoean terlaloe amat elok parasnja ia itoe anak dari Gouw Sie Gie, maka itoe kepala brandal mendjadi soeka sama anaknja Gouw Sie Gie. Maka di waktoe malem itoe kepala brandal pasang tangga naik di atas genteng roemahnja Gouw Sie Gie, serta itoe kepala brandal toeroen ka kamar troes ia boenoeh saorang boedak prampoean jang djaga pintoe kamar itoe hingga mendjadi mati, sasoedahnja itoe kepala brandal lantas masoek di dalem kamarnja Gouw Sie Gie poenja anak prampoean, itoe waktoe lantas itoe kepala brandal maoe bikin pekerdjahan resia sama itoe anak prampoean jang ada di dalem itoe kamar, serta itoe anak prampoean tiada maoe toeroet kemaoeannja itoe kepala brandal, begitoe djoega itoe kepala brandal mendjadi timboel maranja dan boenoeh mati itoe anak prampoean, sasoedahnja itoe kepala brandal lari kloear koembali meninggalken mait itoe.

Tempo Gouw Hoe Djin istrinja Gouw Sie Gie dapet dengar ada soeara begitoe riboet, sigra djoega ia lantas panggil dia poenja boedak prampoean sampe bebrapa kali tetapi itoe boedak tiada menjahoet, maka Gouw Hoe Djin lantas pergi di kamar anak prampoeannja, serta ia sampe di depan pintoe kamar di lihatnja itoe boedak prampoean soedah mati di boenoeh orang hingga Gouw Hoe Djin mendjadi kaget, dan ia troes masoek di dalem kamar maka di sitoe poen ia dapet lihat anaknja djoega soedah mati di boenoeh orang hingga Gouw Hoe Djin djadi semingkin kaget dan troes ia menangis tiada bisa soedah di depan mait anaknja itoe.

Kemoedian pada besok paginja Gouw Hoe Djin itoe kasi tahoe pada soewaminja dari hal ketjilakaän anaknja itoe, maka sekoetika itoe djoega Gouw Sie Gie lantas pergi pada Tie Kwan membri tahoe atas perkara pemboenoehan itoe, demikian djoega Tie Kwan berdjandji ajang ianja nanti serepin boeat tjari ketrangan dari itoe perkara akan tangkep si pemboenoeh itoe, kaloe tiada dapet dengan sigra, tentoe sampe tiga boelan lamanja kaloe dapet di tangkep itoe si pemboenoeh nanti di kasi tahoe, sebab sekarang ini perkara belon trang tiada ketahoean siapa pemboenoehnja. Serta Gouw Sie Gie dengar atas perdjandjian itoe lantas Gouw Sie Gie berlaloe dari kantornja Tie Kwan itoe, troes ia berangkat poelang ka roemahnja.

Pada bebrapa hari lamanja Gouw Sie Gie dapet dengar kabar jang di roemahnja Tjoe Djie Tan ada orang toekar kepala, tempo Gouw Sie Gie dapet dengar kabar itoe ia poen mendjadi heran, maka Gouw Sie Gie lantas prenta satoe orang prampoean toewa boent pergi di roemahnja Tjoe Djie Tan akan lihat itoe kedjadjian jang heran, maka itoe prampoean toewa pergi lah di roemahnja Tjoe Djie Tan itoe, serta ia sampe di roemahnja Tjoe Djie Tan, maka di lihatnja Tjoe Djie Tan poenja istri poenja tampang moeka sama seperti moeka anaknja Gouw Sie Gie, maka itoe prampoean toewa sangka tiada sala jang itoe kepalanja Tjoe Djie Tan poenja istri ia lah kepala dari anaknja Gouw Sie Gie jang mati terboenoeh, maka itoe prampoean toewa tjepet-tjepet poelang kasi tahoe pada Gouw Sie Gie.

Serta Gouw Sie Gie dapet dengar atas perbilangannja itoe prampoean toewa, hingga Gouw Sie Gie mendjadi heran tra bisa soedah, dan tempo itoe djoega Gouw Sie Gie apa boleh boeat ia lantas pergi di roemahnja Tjoe Djie Tan, akan preksa hal itoe, tatkala Gouw Sie Gie sampe di roemahnja Tjoe Djie Tan itoe, ia dapet lihat istrinja Tjoe Djie Tan poenja moeka betoel sama seperti dia poenja anak poenja moeka, maka Gouw Sie Gie sangka sangat bahwa prampoean oitoe anaknja sendiri, maka sekoetika itoe djoega Gouw Sie Gie lantas berkata sama Tjoe Djie Tan: Kaloe begiroe angkaoe jang boenoeh kami poenja anak prampoean.

Lantas Tjoe Djie Tan berkata: Itoe malem saja poenja istri mengimpi di toekar dia poenja kepala, sebetoelnja saja tiada tahoe apa sebabnja. Apa sebab sobat bilang saja jang boenoeh sobat poenja anak prampoean, djikaloe sobat koerang pertjaja sobat boleh klagt sama pembesarnja negri bawa saja poenja seroemah tanggah.

Apabila Gouw Sie Gie dengar begitoe, ia poen lantas pegi sama Tie Kwan boeat beklagt dari itoe perkara, maka Tie Kwan lantas preksa Tjoe Djie Tan poenja penjahoetan, tapi Tie Kwan tiada bisa bikin poetoes itoe perkara, melainkan di prenta Tjoe Djie Tan boeat poelang doeloe di roemahnja. Tempo Tjoe Djie Tan soedah sampe di roemahnja sembari ia berpikir tra bisa soedah. Kemoedian di waktoe malemnja Liok Kwan Koea dateng di roemahnja Tjoe Djie Tan, sembari kasi tahoe: Tjoe Siang Kong traoesa boeat koewatir hati, nanti saja soeroeh Gouw Sie Gie poenja anak prampoean poenja aloes kasi impian sama diapoenja bapa Gouw Sie Gie, jang dia soedah kena di boenoeh sama kepala begal Jo Taij Lian, boekannja perkara Tjoe Siang Kong, dan nanti saja ambil dia poenja kepala koembali boeat toekar, soepaja djangan djadi berbantahan satoe apa sama Gouw Sie Gie, djoega saja nanti soeroeh itoe maling Jo Taij Lian mengakoe troes trang di depannja Tie Kwan dari dia poenja perkara. Sasoedahnja melekat Liok Kwan Koea kasi tahoe, ia lantas balik poelang di gredja Sip Ong Tian.

Pada soewatoe malem Gouw Sie Gie dapet impian dari anaknja jang kasi tahoe satoe persatoe dari dia poenja perkara. Setelah besok paginja Gouw Sie Gie bangoen dari tidoernja ia inget dari dia poenja impian, maka ia lantas pergi di kantornja Tie Kwan di mana ia lantas kasi tahoe pada Tie Kwan dari dia poenja perkara satoe per satoe, maka Tie Kwan lantas prenta soeroeh orang tangkap itoe kepala begal Jo Taij Lian, tempo itoe Jo Taij Lian kena di tangkap dan lantas di bawa di depannja Tie Kwan, begitoe djoega Tie Kwan lantas preksa itoe Jo Taij Lian jang lantas sadja mengakoe dengan troes trang jang ia soedah berboeat dari itoe pemboenoehan. Maka Tie Kwan lantas djatohken hoekoeman mati pada Jo Taij Lian, maka sekoetika itoe djoega algodjo lantas potong kepalanja Jo Taij Lian itoe.

Sasoedahnja Jo Taij Lian di potong kepalanja, lantas Tie Kwan soeroe Gouw Sie Gie poelang. Tempo Gouw Sie Gie soedah sampe di roemahnja, sigra djoega ia lantas pergi di roemahnja Tjoe Djie Tan tatkala Gouw Sie Gie sampe di sitoe Tjoe Djie Tan trima dengan segala soeka hati, maka sedari itoe hari Gouw Sie Gie bersama Tjoe Djie Tan mendjadi rempoek satoe sama lain, hingga Gouw Sie Gie lihat Tjoe Djie Tan seperti dia poenja mantoe sendiri dan demikian djoega ijoe Djie Tan pandang Gouw Sie Gie seperti dia poenja mertoewa sendiri. Setelah sampe tiga poeloe tahon lamanja jang Tjoe Djie Tan berdoedoek senang sama anak bininja; kebetoelan itoe satoe sore Liok Kwan Koea dateng di roemahnja Tjoe Djie Tan, sembari Liok Kwan Koea kasi tahoe pada Tjoe Djie Tan, katanja: Akan sekarang ini Tjoe Siang Kong poenja oemoer soedah sampe.

Lantas Tjoe Djie Tan menanja: Kapan jang saja poenja oemoer bakal sampe?

Lantas Liok Kwan Koea berkata : Nanti lagi lima hari.

Setelah Tjoe Djie Tau dengar begitoe, ia poen mendjadi amat kagetnja lantas ia berkata lagi: Apa Liok Tjong Soe boleh toeloeng sama saja poenja oemoer?

Lantas Liok Kwan Koea berkata: Itoe toelisan manoesia di doenia samoeanja dari Toehan Allah poenja prentah mati dengan hidoep, kaja dan miskin, soesah dan senang, waktoe belon toeroen di doenia soedah di pastiken sama Toehan Allah dari masing-masing manoesia poenja peroentoengan, di mana manoesia boleh roba lagi prentahnja Toehan Allah, apa lagi Tjoe Siang Kong saorang jang pinter serta mengarti segala soerat, mati dan hidoep djoega satoe djalanan, apa hidoep di doenia mistinja mendjadi soeka hati, sasoedahnja mati ada di achirat mendjadi soesah bati, lain perkara saja boleh toeloeng, ini perkara mati dan hidoep saja tiada boleh toeloeng, sebab toelisan dari Toehan Allah jang bikin tetap itoe prentah, djoega Tjoe Siang Kong djangan mendjadi goesar hati. Sasoedahnja Liok Kwan Koea habis bitjara, lantas ia balik poelang di geredja Sip Ong Tian.

Tjerita Tjoe Djie Tan sasoedahnja ia dapet tahoe dari dia poenja hari mati, maka ia lantas bikin sedia peti mati dan pakean mati, setelah sedia itoe barang-barang lantas Tjoe Djie Tan berpake-pakean itoe dan ia lantas masoek di dalem dia poenja kamar di sitoe ia mendjadi mati,

Tempo istrinja lihat jang ianja (Tjoe Djie Tan) soedah mati, hingga ia djadi menangis dengan amat sedinja dan sekoetika itoe djoega ia angkat maitnja Tjoe Djie Tan di masoeken di dalem peti mati, samantara itoe Tjoe Djie Tan poenja setan dari loewar masoek ka dalem roemahnja dan tatkala istrinja lihat djadi ketakoetan, begitoe djoega Tjoe Djie Tan poenja setan berkata sama istrinja: Betoel saja soedah mendjadi setan tiada beda seperti manoesia, traoesa nona boeat takoet sama saja, sebab saja inget nona soedah djadi djanda djaga anak terlaloe soesah maka seringkali saja nanti dateng tengokin.

Lantas istrinja berkata: Djikaloe Siang Kong poenja aloes masi ada kenapa tiada maoe masoek djadi manoesia lagi.

Lantas Tjoe Djie Tan berkata: Toelisan dari Toehan Allah tiada boleh di robah lagi, kaloe mistinja toelisan mati di mana boleh hidoep koembali.

Lantas istrinja menanja:Sekarang Siang Kong ada di acherat pegang pekerdjahan apa?

Tjoe Djie Tan berkata: Melekat Liok Kwan Koea kasi saja pekerdjahan djadi pembesar di achirat djoega saja tiada soesah bekerdja tinggal senang di dalem tempatnja Sip Ong Tian. Sasoedahnja Tjoe Djie Tan poenja aloes habis bitjara, lantas ia poelang di geredja Sip Ong Tian.

Tjerita Tjoe Djie Tan poenja anak lelaki baroe beroemoer lima tahon, nama Tjoe Hoei, kemoedian Tjoe Hoei soedah beroemoer lima blas tahon ia masoek di eksaman di mana ia lantas dapet pangkat Tjin Soe, sampe Tjoe Hoei beroemoer doea poeloe lima tahon Keiser kasi pangkat padanja djadi Taij Hoa Keng, itoe waktoe Tjoe Hoei kasi tahoe sama dia poenja iboe, jang ianja soedah begitoe besar ia belon tahoe ketemoe sama dia poenja bapa satoe kali.

Lantas iboenja berkata: Djikaloe maoe tahoe anak poenja orang toewa, anak boleh pergi sembahjang maka anak boleh dapet ketemoe sama anak poenja bapa. Setelah Tjoe Hoei dengar iboenja poenja perkataän, sekoetika itoe djoega ia lantas naek koeda berangkat dari roemahnja dan tiba-tiba ia sampe di stengah djalan ia lihat ada satoe kreta, di dalem itoe kreta Tjoe Hoei lihat dia poenja bapa, lantas Tjoe Hoei toeroen dari koeda troes berloetoet di depan itoe kreta, lantas Tjoe Djie Tan dari dalem kreta ia kloearin satoe pedang kasi sama Tjoe Hoei, sembari Tjoe Djie Tan berkata: Angkae boleh simpen ini pedang dengan baek, soepaja di blakang hari angkaoe boleh dapet pangkat djadi orang besar djangan angkaoe loepa kami poenja pesenan.

Tjoe Hoei lantas trima itoe pedang, tetapi tempo Tjoe Hoei angkat dia poenja kepala maka di lihatnja dia poenja bapa soedah tiada ada disitoe, begitoe djoega Tjoe Hoei bawa itoe pedang naek koeda troes ia poelang koembali, serta Tjoe Hoei sampe di roemahnja lantas ia masoek kadalem dan doedoek di krosi sembari ia tjaboet itoe pedang maka di lihatnja itoe pedang ada tertoelis soerat boenjinja begini: Inget misti besar hati misti pake sabar, apa jang kita poenja kepinteran maoe boender tentoe mendjadi boender, maoe sikak dia mendjadi sikak seperti ini pedang poenja tadjem, menimbang perkara soepaja dengan adil. Sasoedahnja Tjoe Hoei libat itoe pedang troes ia simpen.

Kemoedian sampe di blakang hari Tjoe Hoei pegang pangkat djadi Soe Mah serta ada poenja lima anak laki-laki, ia itoe jang satoe bernama Tjoe Tin, jang ka doea nama Tjoe Tjam, jang ka tiga nama Tjoe Boet, jang ka ampat nama Tjoe Oei dan jang ka lima nama Tjoe Tjim.

Pada soewatoe malem Tjoe Hoei tidoer dapet mengimpi jang dia poenja bapa dateng kasi tahoe itoe pedang anak boleh kasi tjoetjoe Tjoe Oei, djangan loepa kami poenja pesenan. Sasoedahnja Tjoe Hoei mendoesin inget bapanja poenja pesenan, lantas itoe pedang Tjoe Hoei kasi sama dia poenja anak Tjoe Oei, sasoedahnja Tjoe Oei trima itoe pedang maka di blakang hari ia dapet pangkat djadi Tjong Hian Kwan sampe toeroen menoeroen Tjoe Djie Tan poenja toeroenan samoeanja djadi orang berpangkat besar membela negri poenja perkara.



XIX

TJERITA ONG HONG TOEKAR MANTOE, IA HAREP BOLEH
MENDJADI SENANG BAGI ANAKNJA PRAMPOEAN.

Bahoea di tjeritaken ada lah doea orang soedara di kota Tjiat Kang, ia itoe soedara jang toewa bernama Ong Tjoen dan jang moeda bernama Ong Hong, ada poen doea soedara itoe masing-masing ada poenja anak prampoean, maka Ong Tjoen poenja anak prampoean bernama Keng Eng jang mana ia soedah bertoendangan dengan saorang anak moeda bernama Phoa Hoa anak dari Phoa Pee Ban saorang hartawan di dalem kota Tjiat Kang. Dan Ong Hong poenja anak prampoean bernama Keng Tjin djoega soedah bertoendangan dengan saorang anak moeda bernama Siauw Nge anak dari Siauw Piat Khe saorang jang berpangkat Tie Kwan.

Tempo Keng Eng baroe beroemoer sepoeloe tahon maka iboenja soedah meninggal doenia, dan kemoedian sampe Keng Eng beroemoer tiga blas tahon bapanja (Ong Tjoen) dapet sakit keras, itoe waktoe Ong Tjoen rasa jang ia poenja sakit tiada bisa baek dan ia rasa djoega jang ia nanti lekas meninggal doenia, maka dari itoe Ong Tjoen panggil dia poenja ade Ong Hong jang lantas dateng di depannja, tatkala Ong Tjoen lihat adenja, maka Ong Tjoen lantas berpesen padanja: Djikaloe kami meninggal doenia, ade poenja tjoetjoe Keng Eng soedah bertoendangan sama anaknja Phoa Pee Ban, Phoa Hoa namanja, maka apa djoega barang-barang pandjeran dari Phoa Hoa kaloe Keng Eng soedah besar boleh sarahken dan kawinin sama Phoa Hoa, djangan ade loepa kami poenja pesenan. Sasoedahnja Ong Tjoen habis bitjara lantas ia meninggal doenia, sigra djoega Ong Hong lantas koeboer maitnja Ong Tjoen, sasoedahnja selesei menanem mait itoe, lantas Ong Hong adjak Keng Eng poelang di roemahnja sendiri, maka sedari itoe Keng Eng tinggal di roemah intjeknja bersama Keng Tjin seperti soedara poetoesan peroet.

Kemoedian itoe satoe hari, harinja tahon baroe, maka Phoa Hoa dateng di roemahnja Ong Hong dan Siauw Nge djoega dateng di roemahnja Ong Hong itoe, kerna masing-masing hendak membri slamat tahon baroe pada Ong Hong. Adapoen datengnja kadoea orang itoe boekannja satoe sama lain soedah berdjandji boeat dateng sama-sama, hanja masing-masing ia orang poenja maoe sendiri, tetapi dia orang berdoea sampe sama-sama di roemahnja Ong Hong di mana ia orang berdoea lantas ketemoe pada Ong Hong maka masing-masing membri slamat tahon baroe pada Ong Hong itoe.

Adapoen itoe Phoa Hoa poenja tampang moeka terlaloe amat tjakapnja seperti moekanja orang prampoean dan djoega Phon Hos poenja pakean terlaloe amat indahnja ia itoe dengan pakean sereba soetra jang mahal harganja.

Tetapi Siauw Nge itoe poenja roepa item serta dia poenja mata gede djadi romannja djelek sekali dan Siauw Nge poenja pakeanpoen dengan pakean jang biasa ia itoe dari pada kaen-kaen sadja jang harganja tiada sebrapa mabal.

Tempo Phoa Hoa dan Siauw Nge itoe soedah membri slamat tahon baroe pada mertoewanja (Ong Hong), lantas Ong Hong adjak Phoa Hoa dan Siauw Nge doedoek akan berminoem thee. Serta Ong Hong lihat jang bakal dia poenja mantoe Siauw Nge romannja djelek sekali serta ianja anak orang miskin, maka Ong Hong poenja pikiran djadi timboel ingetan jang tiada baek. Sasoedahnja ia orang bertiga habis minoem thee, lantas Siauw Nge bersama Phoa Hos berpamitan pada mertoewanja boeat berangkat poelang, sasoedahnja lantas kadoea orang itoe kloear dari roemahnya Ong Hong troes berdjalan poelang di masing-masing roemahnja.

Kemoedian pada soewatoe hari Siauw Nge poenja bapa (Siauw Plat Khe) dapet sakit keras, jang mana lantaran sakitnja itoe maka Siauw Piat Khe mendjadi mati. Memang Sianw Fiat Khe selamanja ia djadi Tie Kwrau dia tiada soeka makan semirnja anak negri, boeat meninggalkan ka adilannja, maka Siauw Piat Khe tiada bisa mendjadi kaja, hanja ia tinggal miskin di dalem djabatannja, melainkan ia hidoep dari dia poenja gadji sadja jang di bajar oleh negri. Maka Siauw Nge lantas koeboer mait bapanja, sasoedahnja selesei ia koeboer mait bapanja itoe, maka Sianw Nge djadi menoenggoe sampe tiga tahon lamanja.

Di tjeritain Ong Hong dapet pikiran jang tiada baek, kerna ia soedah dapet lihat bakal mantoenja (Siauw Nge) poenja roepa terlaloe amat djelek dan atsal anaknja orang miskin, tetapi jang bakal mantoe inkonja (Ong Tjoen) ia itoe Phoa Hoa atsal anaknja orang hartawan serta Phoa Hoa poenja roepa tjakap. Itoe waktoe Phoa Hoa berdjodoan sama Keng Eng memang dari masi anak-anak satoe sama lain belon kenal dia poenja roepa dan Keng Tjia djoega berdjodjoan sama Siauw Nge sadari masi anak-anak satoe sama lain djoega belon kenal, dari itoe Ong Heng djadi dapet ingetan jang dia poenja anak Keng Tjin maoe di kasi kawin sama Phoa Hoa akan soepaja dia poenja anak selama-lamanja bisa dapet senang, maka inkonja poenja anak Keng Eng hendak di kasi kawin sama Siauw Nge saorang jang miskin, maka apa djoega barang panjeran dari Phoa Hoa samoeanja di kasi pada Keng Eng boeat kawin sama Siauw Nge. Sasoedahnja Ong Hong habis berpikir lantas ia masoek ka dalem boeat ketemoe sama Keng Eng, sasoedahnja Ong Hong ketemoe sama Keng Eng, begitoe djoega Ong liong kasi tahoe pada Keng Eng, jang dia maoe di kasi kawin sama Siauw Nge. Lantas Kêng Eng berkata: Itoe perkara melainkan intjek poenja maoe, saja tiada boleh bitjara satoe apa.

Setelah Ong Hong dengar Keng Eng poenja perkataan, ia poen mendjadi soeka hati, lantas ia kloear soeroe sedia barang-barang perabot boeat mengawinken, sasoedahnja sedia itoe perabot, lantas itoe satoe hari Ong Hong bikin pesta boeat hari kawinnja Keng Eng lebi doeloe, sasoedahnja habis kawin, lantas Siauw Nge adjak Keng Eng poelang di roemahnja.

Kemoedian sampe ka tiga harinja Ong Hong bikin pesta lagi boeat mengawinin dia poenja anak sendiri Keng Tjin sama Phoa Hoa, itoe waktoe Phoa Hoa dateng di roemahnja penganten prampoean, di iringin dengan segala keramean hingga boenjinja tetaboean terlaloe amat ramenja, sasoedahnja Phoa Hoa sampe di roemahnja Ong Hong lantas Phoa Hoa adjak penganten prampoean Keng Tjin poelang di roemahnja sendiri.

Sedari Phoa Hoa habis kawin sama Keng Tjin mendjadi laki bini jang amat tertjinta satoe sama lain hingga saban hari Phoa Hoa bikin plesiran sadja dan tiada ingetan maoe beladjar soerat-soerat dan djoega ia tiada ingetan maoe berdagang, hanja saban hari ia biki plesir sadja dengan bikin ongkos besar, apa djoega bapanja Phoa Pee Ban poenja adjaran ia tiada maoe toeroet, sampe Phoa Pee Ban poenja hati terlaloe amat kesel hingga ia mendjadi sakit jang mana lantaran sakitnja itoe ia lantas mendjadi mati. Maka bebrapa banjak Phoa Pee Ban poenja harta samoewanja di kasi sama dia poenja anak Phoa Hoa, serta Phoa Hua dapet harta bapanja, hingga djadi semingkin bertambah borosnja (lojar) di boeat plesir sahari-hari, tiada sampe sepoeloe tahon lamanja Phoa Hoa poenja harta banda soedah habis di boeat plesir sadja sampe Phoa Hoa djalan melarat dan istrinja ia djoewal sama orang boeat djadi boedak. Tempo mertoewanja dapet dengar jang ia poenja anak Keng Tjin soedah di djoewal oleh mantoenja sama orang di dj diken boedak, maka Ong Hong lantas ambil dia poenja oewang pergi di roemahnja itoe orang serta teboes anaknja, sasoedahnja Ong Hong lantas adjak Keng Tjin poelang di roemahnja.

Itoe waktoe Phoa Hoa djalan melarat ia maoe poelang di roemah mertoewanja, tetapi mertoewanja tiada maoe trima, djadi Phoa Hoa poenja ingetan pergi di laeu tempat tiada ketahoean dia pergi di mana.

Maka terseboet lah tjerita sedari Siauw Nge habis kawin sama Keng Eng, maka Keng Eng itoe terlaloe amat tjintanja pada soewaminja dengan lagi Keng Eng hormat pada soewaminja itoe lebi-lebi dari soewatoe boedak menghormatin toeannja, maka Siauw Nge poen mendjadi terlebi tjinta bagi istrinja itoe, djoega Siauw Nge saban hari membatja kitab-kitab ilmoe nabi Kong Tjoe hingga ia mendjadi paham atas peladjaran itoe kerna dari radjinja.

Itoe satoe tahon negri bikin eksamen, maka Siauw Nge lantas pergi di tempat bikin eksamen itoe, sasoedahnja Siauw Nge dapet pangkat Tjong Goan, dari itoe Siauw Nge tinggal di kota Radja merawatin negri poenja perkara, telah bebrapa lamanja jang Siauw Nge pegang pangkat Tjong Goan itoe di kota Radja, kemoedian ia dapet pangkat Siang Sie dan istrinja Keng Eng dapet pangkat djadi It Pin Hoe Djin hingga ia orang berdoea laki bini tinggal senang selama-lamanja ada di kota Radja, kerna mendjabat pangkat jang amat moelia itoe.

Adalah di tjeritaken poela, Ong Hong serta ia dapet dengar jang Siauw Nge djadi orang berpangkat besar dan tjoetjoenja Keng Eng mendjadi senang, maka Ong Hong djadi menjesel tiada bisa soedah serta Ong Hong berpikir tiada habis-habisnja, tempo Ong Hong lagi doedoek berpikir, sekoenjoeng-koenjoeng ada saorang sobatnja dateng berkata: Maka orang di doenia djangan pandang di depan mata poenja kekajaän dan mentjela pada orang jang miskin, tiada pikir di blakang hari si kaja boleh djadi miskin dan si miskin boleh djadi kaja, kaloe soeka bikin hilang orang poenja peroentoengan inget sendiri maoe djaja, sepoeloe pinter manoesia di doenia tiada sama Toehan Allah poenja koewasa kaja dan miskin, paja dan senang di dalem doenia satoe djalan poenja peroentoengan, belon boleh di pastiin nanti begimana djadinja, melaenkan orang di doenia misti berdjalan dengan atoeran jang paioet dan segala perkara misti di timbang toeroet orang banjak poenja timbangan. Sekarang sobat Ong Hong berpikir tiada bergoena lagi, ibarat beras soedah djadi nusi, sobat poenja pikiran ingin dapet mantoe jang djaja soepaja mendjadi senang di blakang hari bagi sobat poenja anak, maka sobat dapet ingetan djabat menoekar djodo, sobat belon mendjadi djaja sekarang socdah djadi paja di seboet orang di dalem doenia.

Serta Ong Hong dengar sobatnja poenja perkataan, maka ia berasa maloe lantaran itoe lantas Ong Hong berdjalan masoek ka dalem roemabnja di mana ia lantas minoem ratjoen hingga ia djadi mati.



XX

TJERITA ONG TJOE HOK KAWIN SAMA ENG LENG
SAORANG PRAMPOEAN ANAK SILOEMAN RASE.

Adalah di tjeritaken saorang bernama Ong Tjoe Hok atsal orang kota Lo Tian, tempo Ong Tjoe Hok masi ketjil ia poenja bapa soedah meninggal doenia dan serta Ong Tjoe Hok soedah beroemoer ampat blas tahon ia masoek eksamen dapet pangkat Sioe Tjaij, maka Ong Tjoe Hok poenja iboe Gouw Sie djadi amat tjintanja dan ia tiada kasi Ong Tjoe Hok pergi melantjong di koeliling tempat. Itoe waktoe Ong Tjoe Hok soedah berdjodoan sama Siauw Sie, tetapi sebelonnja Ong Tjoe Hok kawin padanja, Siauw Sie soedah meninggal doenia.

Maka terseboet lah pada waktoe boelan tahon baroe Ong Tjoe Hok pergi melantjong di roemah inkoenja. Adapoen Ong Tjoe Hok poenja inkoe ada poenja anak lelaki bernama Gouw Seng, serta Ong Tjoe Hok ketemoe sama Gouw Seng, maka Gouw Feng lantas adjak Ong Tjoe Hok pergi melantjong djalan- tjalan di kampoeng-kampoeng, tatkala Gouw Seng dan Ong Tjoe Hok lagi djalan-djalan, sekoenjoeng- koenjoeng Gouw Seng poenja boedak dateng panggil padanja di soeroe poelang, maka Gouw Seng lantas balik poelang bersama-sama boedak nja. Ong Tjoe Hok jang tinggal sendiri di djalanan ia poen troesken kehendakannja berdjalan-djalan di koeliling kampoeng di mana ia dapet lihat banjak anak prampoean jang elok parasnja jang lagi djalan di koeliling itoe kampoeng dan djoega Ong Tjoe Hok dapet lihat saorang anak prampoean jang amat elok parasnja membawa setjabang kembang bwee ia berdjalan sama dia poenja boedak. Maka Ong Tjoe Hok memandang pada anak prampoean itoe tiada bisa soedah, itoe anak prampoean jang di pandang, ia lantas berkata sama dia poenja boedak: Itoe saorang lelaki memandang kami, matanja seperti maling, sekarang kita misti tinggalken ini kembang di djalanan. Sasoedahnja itoe anak prampoean bitjara begitoe sama dia poenja boedak, lantas ia taroh itoe setjabang kembang di mana itoe djalanan, sembari ia tertawa troes berdjalan pergi dari sitoe, serta Ong Tjoe Hok lihat itoe kembang ada di tanah, ia lantas poengoet, sasoedahnja Ong Tjoe Hok poengoet itoe kembang semangatnja sampe hilang separo maka ia lantas berdjalan poelang, sasoedahnja Ong Tjoe Hok sampe di roemahnja lantas itoe kembang ia taroh di bawah bantalnja, sembari Ong Tjoe Hok boeat pangenan sama itoe anak prampoean sampe ia tiada bisa makan dan tiada bisa tidoer.

Tempo Gouw Sie lilat Ong Tjoe Hok poer ja roman seperti orang kesel, maka Gouw Sie kira jang Ong Tjoe Hok ada dapet sakit, dari itoe lantas Gouw Sie prenta dia poenja boedak boeat panggil senseh jang mengarti obatin orang poenja penjakit, sasoedahnja itoe boedak trima prenta, lantas ia pergi di roemah obat panggil itoe senseh, serta itoe senseh dateng preksa Ong Tjoe Hok poenja penjakit, lantas ia kasi obat sasoedahnja itoe senseh berdjalan poelang.

Serta Ong Tjoe Hok, soedah minoem itoe obat, lantas sebentar sebentar ia poenja ingetan loepa, hingga iboenja (Gouw Sie) djadi semingkin kesel, maka sekoetika itoe djoega Gouw Sie lantas soeroe panggil Gouw Seng; serta Gouw Seng sampe di depan randjangnja Ong Tjoe Hok, dan serta Ong Tjoe Hok lihat Gouw Seng, hingga ajer matanja toeroen seperti hoedjan, begitoe djoega Gouw Seng boedjoek hatinja Ong Tjoe Hok dengan kloearin bahasa jang manis. Maka Ong Tjoe Hok lantas kloearin dia poenja resia satoe persatoe ia kasi tahoe sama Gouw Seng, serta Gouw Seng dengar iapoen djadi tertawa sembari berkata: Ade poenja perniatan tiada soesah, nanti saja boleh pergi tjari dari ade poenja perniatan, kendati boekannja orang di kampoeng sitoe, nanti saja boleh pake ongkos jang lebi besar tentoe itoe orang soeka kasi dia poenja anak prampoean, tjoemah ade djangan boeat pangenan, pertjoemah-tjoemah sadja, soepaja ade poenja sakit boleh lekas baek, itoe perkara samoeanja ada sama saja.

Serta Ong Tjoe Hok dengar Gouw Seng poenja perkataän, mendjadi soeka hatinja. Begitoe djoega Gouw Seng kloear dari kamar kasi tahoe sama dia poenja Ko (Gouw Sie), dari itoe perkara ade Ong Tjoe Hok poenja sakit lantaran ia boeat pangenan sama satoe anak prampoean jang tjakap, waktoe itoe anak prampoean djalan di kampoeng bertahon baroe tjari dia poenja sanak koelawarga, dari itoe anak prampoean poenja roemah tiada ketahoean di mana dan tiada tahoe dia poenja nama, siapa poenja anak, djadi saja rasa soesah boeat di tjari. Sasoedahnja Gouw Seng habis bitjara ia poen lantas poelang di roemahnja, djadi Gouw Sie bertambah dia poenja kesel.

Adalah di tjeritaken sedari Ong Tjoe Hok dengar Gouw Seng poenja perkatahan, hingga sampe bebrapa hari dia poenja pikiran mendjadi senang bisa makan dan bisa tidoer. Kebetoelan itoe satoe hari Gouw Seng dateng ketemoe lagi pada Ong Tjoe Hok, serta ketemoe, lantas Ong Tjoe Hok menanja pada Gouw Seng: Itoe perkara jang iako tjari apa soedah dapet?

Lantas Gouw Seng berkata: Jang ade poenja soeroehan saja tjari soedah dapet itoe anak boekannja orang lain poenja anak, hanja saja poenja Ko sendiri poenja anak prampoean, djadi sama ade soedara piauw. Sekarang saja soedah bikin tetap dan saja soedah kasi tahoe sama saja poenja Ko, maka saja poenja Ko djoega soeka trima dengan segala soeka hati djikaloe tiada mentjela sama itoe anak prampoean.

Serta Ong Tjoe Hok dengar mendjadi soeka hati dan ia lantas menanja lagi. Di mana Ie poenja roemah?

Lantas Gouw Seng lagain sembari kasi tahoe: Dari goenoeng Lam San poenja djalanan seblah koelon kira-kira tiga poeloe pal lebi dari sini, di sitoe saja poenja Ko poenja tempat tinggal bersama-sama dia poenja anak prampoean.

Setelah Ong Tjoe Hok dengar djadi tambah dia poenja soeka hati, begitoe djoega Gouw Seng berdjalan poelang, tempo Gouw Seng soedah berlaloe, maka Ong Tjoe Hok lantas ambil itoe setjabang kembang bwee dari bawah bantalnja, kendatinja itoe kembang soedah kering tetapi belon rontok dari tjabangnja, maka Ong Tjoe Hok memandang itoe kembang seperti ia lihat satoe anak prampoean ada di sitoe.

Telah bebrapa hari lamanja jang Ong Tjoe Hok menoenggoe pada Gouw Seng tiada dateng, lantas Ong Tjoe Hok soeroe orang panggil pada Gouw Seng, djoega Gouw Seng tiada brani dateng, hingga Ong Tjoe Hok djadi timboel dia poenja napsoe mara, serta iboenja (Gouw Sie) lihat Ong Tjoe Hok lagi mara-mara, maka ia slempang jang Ong Tjoe Hok poenja penjakit nanti timboel koembali, djadi Gouw Sie bilang sama Ong Tjoe Hok, maoe di tjariin lain anak prampoean maoe di kasi kawin. Tempo Ong Tjoe Hok dengar iboenja poenja perkatahan, ia poen gojang kepala sadja tiada maoe sama laen anak prampoean, melaenkan ia maoe toenggoe kabarnja Gouw Seng, tetapi Gouw Seng tiada ada kasi kabar lagi padanja.

Lantaran itoe maka Ong Tjoe Hok berpikir jang itoe djalanan goenoeng Lam San tiga poeloe pal tiada sebrapa djahoe, begitoe djoega Ong Tjoe Hok ambil itoe kembang bwee taroh di dalem dia poenja badjoe dan troes ia berangkat pergi di djalanan goenoeng Lam San. Serta Gouw Sie lihat Ong Tjoe Hok tiada ada lantas ia menanja sama dia poenja boedak, begitoe djoega itoe boedak, poen tiada dapet tahoe jang Ong Tjoe Hok kloear berangkat pergi di goenoeng Lam San dengan djalan sendiri sadja.

Maka terseboet lah tjerita Ong Tjoe Hok berdjalan kira-kira soedah tiga poeloe pal poenja djahoe ia masoek di goenoeng Lam San poenja djalanan, maka di dalem itoe goenoeng Lam San tiada ada satoe menoesia jang berdjalan di sitoe, tjoemah ada soewaranja boeroeng di bawah itoe goenoeng dan djoega tjoemah ada satoe kampoeng ketjil tiada ada brapa banjak orang jang tinggal, sebab di sitoe tjoemah klihatan ada satoe roemah jang terdiri di dalem pager pekarangan serta ada poehoen engtoh di dalem itoe pager, di mana deketnja itoe roemah ada soewatoe taman (kebon) kembang jang di tanemin denman roepa-roepa poehoen kembang jang amat haroem dan sedep bahoeüja, tempo Ong Tjoe Hok dapet lihat itoe roemsh, sigra djoega ia lantas djalan menoedjoe ka itoe roemah, serta Ong Tjoe Hok sampe di loearnja itoe roemah tetapi ia tiada brani masoek, kerna di mana depannja pager pekarangan roemah itoe ada satoe batoe poewaliim (marmer) jang amat bresinja, maka Ong Tjoe Hok Itoe doedoek diatasnja itoe batoe, samantara itoe Ong Tjoe Hok dapet dengar soewaranja orang prampoean panggil Siauw Sie poenja nama. Begitoe djoega Ong Tjoe Hok lantas mengintip dari loear pager maka di lihatnja di dalem itoe pager bnnjak djoega anak prampoean jang tjakap-tjakap berdjaian mondar mandir di dalem itoe pager, di antara anak-anak prampoean itoe tjoemah ada satoe anak prampoean bawa kembang enghoa, serta itoe anak prampoean dapet lihat Ong Tjoe Hok, ia poen djadi tertawa sembari ia djalan masoek di dalem roemah itoe!

Ong Tjoe Hok jang dapet lihat itoe anak prampoean, ia poen lantas kenalin bahwa anak prampoean itoe jang ia tahoe ketemoe di djalanan koetika boelan tahon baroe, maka Ong Tjoe Hok djadi soeka hatinja, tempo ia dapet pikiran maoe masoek di dalem itoe roemah tapi ia takoet sala dan ia maoe panggil dia poenja Ie djoega ia takoet sala, maoe menanja tiada ada orang, djadi Ong Tjoe Hok tinggal doedoek di batoe menoenggoe dari pagi sampe sore boeat pangenan sama itoe anak prampoean sampe loepa lapar. Tempo-tempo itoe anak prampoean mengintip dari dalem pager pandang sama Ong Tjoe Hok, hingga Ong Tjoe Hok djadi timboel dia poenja napsoe birahi dan Ia tiada bisa pergi dari sitoe hanja ia menoenggoe sadja.

Tempo hari soedah djadi sore, kaget ada satoe prampoean toewa dan dalem roemah bawa toengkat bangboe djalan kloear, serta ia soedah sampe di loear pekarangan roemahnja ia ketemoe pada Ong Tjoe Hok, maka itoe prampoean toewa lantas menanja pada Ong Tjoe Hok itoe, katanja: Kong Tjoe orang di mana dari pagi sampe sore ada di sini, ada apa Kong Tjoe poenja perniatan sampe loepa lapar. Tatkala Ong Tjoe Hok libat itoe prampoean toewa, lantas ia bangoen dari batoe membri hormat sembari berkata; Saja di sini maoe tjari saja poenja sanak koelawarga.

Lantas itooe prampoean toewa berkata : Kong Tjoe boleh kloearin perkatahan jang koewat, sebab saja poenja koeping toeli, lagi saja maoe tanja Kong Ijoo poenja sanak orang she apa dan namanja apa?

Serta Ong Tjoe Hok dengar itoe prampoean toewa poenja portanjaän, ia poen tiada bisa menjahoet satoe pata, melaenkan ia tinggal diam sadja, serta itoe prampoean toewa lihat jang Oug Tjoe Hok tiada bisa menjahoet, maka itoe prampoean toewa djadi tertawa sembari berkata: Heran sekali Kong Tjoe tiada tahoe, maoe tjari Kong Tjoe poenja sanak poenja nama, djikaloe saja lihat Kong Tjoe saorang jang bodo toenggoe di sini pertjoema sadja, lebi baek Kong Tjoe ikoet saja masoek di dalem roemah, di dalem saja poenja roemah djoega ada sedia beras serta ada randjang jang kosong Kong Tjoe boleh menginep doeloe, toenggoe besok pagi Kong Tjoe boleh serepin Kong Tjoe poenja sanak jang Kong Tjoe maoe tjari padanja.

Serta Ong Tjoe Hok dengar itoe prampoean toewa poenja perkatahan, ia mendjadi soeka hati maka ia lantas ikoet masoek di dalem itoe roemah, serta Ong Tjoe Hok masoek di dalem roemah itoe ia dapet tjioem bahoe jang amat haroem serta banjak kembang-kembang jang teratoer di atas medja, begitoe djoega Ong Tjoe Hok lantas doedoek di dalem itoe roemah, itoe prampoean toewa poen lantas panggil namanja Siauw Sie di soeroe lekas masak boeboer, samantara itoe kloear satoe boedak bawa makanan dan di atoer di atas medja, begitoe djoega itoe prampoean toewa berkata: Kong Tjoe poenja iboe anaknja orang she Gouw, djadi Kong Tjoe tjoetjoe ja orang she Gouw, dari itoe saja poenja doegaän apa betoel apa sala.

Lantas Ong Tjoe Hok berkata: Ia betoel saja tjoetjoenja orang she Gouw, dari saja poenja iboe memang orang she Gouw. Lantas itoe prampoean toewa dengar Ong Tjoe Hok poenja perkatahan, mendjadi kaget sembari berkata: Kaloe begitoe Kong Tjoe saja poenja tjoetjoe, Kong Tjoe poenja iboe saja poenja ade prampoean, telah bebrapa tahon ini jang saja soedah djadi miskin, itoe waktoe Kong Tjoe masi ketjil sampe sekarang ini tiada ada kabar-kabarnja, tiada doega tjoetjoe sekarang soedah besar djadi saja tiada bisa kenalin sama tjoetjoe.

Begitoe djoega Ong Tjoe Hok berkata: Kaloe begitoe saja panggil Toaie, saja djoega loepa dari Toaie poenja nama.

Lantas itoe prampoean toewa berkata: Sekarang saja masoek orang she Tjin, sebab itoe waktoe saja banjak sakit djadi saja poenja iboe kasi sama orang she Tjin boeat piara maka saja sedikit poenja pengar an. Begitoe djoega itoe prampoean toewa soeroe Ong Tjoe Hok doedoek makan, tempo Ong Tjoe Hok lagi doedoek makan, itoe prampoean toewa dengar di loear ada soewara orang tertawa, begitoe djoega itoe prampoean toewa kasi taoe sama Ong Tjoe Hok, itoe di loear Toaie poenja anak prampoean bernama Eng Leng. Lantas Eng Leng di adjak masoek sama satoe anak prampoean, serta Eng Leng sampe di depan medja. ia poen masi ter.awa djoega dengan tiada bisa soedah sembari toetoep dia poenja moeloet, lantas itoe prampoean toewa delikin pada Erg Leng, sembari berkata: Kaoe saorang prampoean di depan tetamoe kenapa angkaoe tertawa sadja?

Dari itoe Eng Leng tahan dia poenja tertawa dan ia membri hormat pada Ong Tjoe Hok, lantas itoe prampoean toewa berkata sama Eng Leng: Ini tetamoe Ong Kong Tjoe kaoe poenja ie poenja anak soepaja kaoe boleh adjar kenal, djangan tertawa sadja.

Serta Ong Tjoe Hok lihat Eng Leng poenja roman terlaloe amat tjakapnja, lantas Ong Tjoe Hok menanja sama itoe prampoean toewa: Eng Leng oemoernja baroe brapa?

Lantas itoe prampoean toewa kasi tahoe sama Ong Tjoe Hok, katanja: Ini Eng Leng baroe beroemoer anem blas tahon amat dia poenja bodo seperti kerbo.

Demikian djoega Ong Tjoe Hok berkata: Kaloe begitoe saja ada lebie toewa satoe tahon.

Lantas itoe prampoean toewa berkata: Kaloe begitoe tjoetjoe ini tahon baroe beroemoer toedjoe blas tahon, apa tjoetjoe soedah berdjodoan sama anak orang, apa belon?

Lantas Ong Tjoe Hok berkata: Saja belon berdjodoan sama anak orang.

Begitoe djoega itoe prampoean toewa berkata lagi: Djikaloe tjoetjoe poenja kepinteran serta roepa tjakap, kenapa sampe beroemoer toedjoe blas tahon belon ada berdjodoan sama anak orang. Sajang Eng Leng masi hitoengan sanak koelawarga kaloe tiada menjela saja ingetan maoe djodoin sama tjoetjoe.

Setelah Ong Tjoe Hok dengar begitoe, ia lantas pandang koembali pada Eng Leng dengan tiada bisa soedah, dan Eng Leng djoega memandang pada Ong Tjoe Hok tiada bisa soedah, serta Eng Leng maoe tertawa begitoe djoega dia poenja boedak prampoean tarik tangannja Eng Leng adjak djalan kloear sembari toetoep Eng Leng poenja moeloet, setelah Eng Leng sampe di loear baroe Eng Leng tertawa lagi tiada bisa soedah troes berdjalan masoek di dalem kamarnja. Lantas itoe prampoean toewa prenta dia poenja boedak soeroe sedia tempat tidoer, sasoedahnja sedia itoe tempat tidoer lantas itoe prampoenn toewa prenta Ong Tjoe Hok boeat masoek tidoer, maka Ong Tjoe Hok masoeklah di dalem kamar itoe dan ia tidoer disitoe.

Kemoedian pada besok paginja itoe prampoean toewa ketemoe pada Ong Tjoe Hok sembari berkata: Tjoetjoe boleh tinggal di sini barang ampat lima hari, djikaloe tjoetjoe menjela tempat jang sepi pikiran mendjadi kesel, di belakang ini roemah ada kebon kembang dan di kamar toelis ada banjak kitab-kitab tjerita doeloe kala, tjoetjoe boleh djalan-djalan di kebon kembang akan bikin senang tjoetjoe poenja pikiran, djikaloe tjoetjoe soedah bosen djalan-djalan di kebon kembang, tjoetjoe boleh pergi di kamar toelis boeat lihat dan batja tjerita-tjerita doeloe kala.

Lantas Ong Tjoe Hok berkata: Dari itoe Toa le traoesa koewatir.

Setelah itoe prampoean toewa dengar Ong Tjoe Hok poenja perkataän, maka ia lantas masoek di dalem roemah. Begitoe djoega Ong Tjoe Hok djalan masoek di kebon kembang melihat-lihat kembang jang indah warnanja dan haroem bahoenja, selagi Ong Tjoe Hok berdjalan-djalan di sitoe, maka ia sampe di mana betoelan satoe poehoen jang besar di sitoe ia dapet dengar ada soeara orang tertawa di atas poehoen itoe, maka Ong Tjoe Hok lantas angkat dia poenja kepala lihat di atas itoe poehoen ada Eng Leng lagi tertawa, serta Eng Leng lihat Ong Tjoe Hok ada di bawah itoe poehoen, lantas tjepet-tjepet maoe toeroen, tetapi Ong Tjoe Hok tiada kasi, maski begitoe Eng Leng poen toeroen djoega dari atas itoe poehoen, maka Ong Tjoe Hok lantas pegang tangannja Eng Leng, Eng Leng jang di pegangin tangannja itoe djadi tertawa dan Ong Tjoe Hok djoega djadi tertawa sembari kloearin dari dalem badjoenja sebatang kembang bwee lantas ia kasi sama Eng Leng, serta Eng Leng trima itoe se batang kembang bwee sembari berkata: Kenapa ini kembang bwee boleh tinggal sampe ini hari dan sampe kering.

Lantas Ong Tjoe Hok berkata: Ini kembang di waktoe hari tahon baroe ada ketinggalan di tanah saja poengoet maoe menanja tiada tahoe apa maoenja, djadi saja boeat pangenan tiada bisa loepa, sama ini kembang, boeat pikiran dari hari tahon baroe pangenin ini sebatang kembang sampe saja djadi sakit, saja boeat heran ini kembang djikaloe saja lihat seperti ade poenja roman, maka ini hari beroentoeng saja bisa ketemoe sama ado sendiri, soepaja ade djangan loepa ade poenja ketjintaän.

Eng Leng berkata: Djikaloe inko soeka sama kembang, ini waktoe di dalem kebon kembang banjak kembang roepa-roepa, kembang apa djoega inko boleh petik, djikaloe inko tiada maoe petik, nanti saja soeroe boedak toewa petik kasi sama inko.

Lantas Ong Tjoe Hok berkata : Betoel ade poenja bodo seperti kerbo.

Eng Leng berkata : Begimana inko kata saja saorang jang bodo, apa itoe tiada betoel saja poenja bitjara?

Ong Tjoe Hok lantas berkata : Boekannja saja tjinta sama ini kembang, tapi saja tjinta sama orangnja sendiri.

Lantas Eng Leng berkata; Djikaloe orang bertjintaän misti ada temponja, misti menoenggoe orang poenja bitjara begimana djadinja.

Ong Tjoe Hok berkata: Saja soeka sama ade boekannja boeat soeka-soeka poenja pertjintaän, misti laki dan bini poenja pertjintaan.

Lantas Eng Leng berkata : Saja heran sekali kenapa inko ada itoe ingetan.

Ong Tjoe Hok berkata : Ini malem ade boleh tidoer sama-sama saja soepaja djadi laki bini poenja ketjintaän.

Serta Eng Ijeng dengar sembari berpikir, kita ini boekannja manoesia maka tiada boleh kita tidoer sama-sama manoesia. Sasoedahnja Eng Leng berpikir begitoe ia tjepet-tjepet djalan masoek di dalem roemah, jang mana ia lantas ketemoe pada iboenja dan iboenja lantas menanja: Kaoe pergi di mana?

Lantas Eng Leng berkata: Saja lagi bitjara sama inko di dalem kebon kembang.

Lantas itoe prampoean toewa berkata: Nasi mateng soedah lama kenapa kaoe bitjara tiada bisa soedah sama kaoe poenja inko?

Eng Leng berkata: Inko maoe adjak saja tidoer sama-sama.

Serta Ong Tjoe Hok dengar Eng Leng berkata begitoe, lantas Ong Tjoe Hok delikin pada Eng Leng. Eng Leng jang didelikin itoe ia poen tiada mendjadi mara hanja ia tinggal tertawa sadja.

Itoe prampoean toewa jang djoega dengar Eng Leng poenja pengadoean itoe, ia poen tiada maoe dengar dari itoe perkataän, tjoemah ia gegerin sadja sama Eng Leng, maka sekoetika itoe djoega Eng Leng lantas masoek di dalem roemah.

Pada besok paginja Ong Tjoe Hok ketemoe sama Eng Leng sendiri sembari berkata: Kenapa itoe resia ade bitjara sama laen orang dari saja poenja ketjintaän sama ade.

Lantas Eng Leng berkata: Saja djoega tiada maoe kasi tahoe sama laen orang, tjoemah saja kasi tahoe sama saja poenja iboe, sebab inko ada menginep di sini segala resia apanja di simpen misti kasi tahoe sama orang toewa.

Serta Ong Tjoe Hok dengar begitoe, ia poen tiada bisa bitjara satoe apa lagi, maka sedari itoe hari Ong Tjoe Hok tinggal di itoe roemah dengan senang seperti orang tidoer tiada bisa mendoesin.

Maka terseboetlah tjerita Ong Tjoe Hok poenja iboe Gouw Sie ada di dalem dia poenja roemah menoenggoe Ong Tjoe Hok soedah bebrapa hari tiada poelang, lantaran itoe Gouw Sie lantas prenta orang boeat tjari Oug Tjoe Hok di mana-mana kampoeng, itoe orang lantas pergi tjari Ong Tjoe Hok tetapi tiada bisa ketemoe, maka itoe orang lantas balik poelang koembali kasi tahoe pada Gouw Sie, begitoe djoega Gouw Sie soeroe panggil dia poenja tjoetjoe Gouw Seng, serta Gouw Seng ketemoe sama dia poenja Ko (Gouw Sie) lantas Gouw Seng kasi tahoe, tentoe ade Ong Tjoe Hok pergi di goenoeng Lam San, di djalanan itoe goenoeng tiada ada brapa kampoeng, Ko boleh prenta orang soeroe pergi tjari. Lantas Gouw Sie prenta dia poenja boedak soeroe pergi di goenoeng Lam San boeat tjari Ong Tjoe Hok, serta itoe boedak trima prenta ia lantas berdjalan pergi di goenoeng Lam San, dan tempo itoe boedak sampe di goenoeng Lam San itoe, ia dapet lihat Ong Tjoe Hok jang kebetoelan baroe kloear dari i.oe roemah, maka itoe boedak lantas menjamperin pada Ong Tjoe Hok serta ketemoe maka itoe boedak kasi tahoe satoe persatoe pada Ong Tjoe Hok dari Gouw Sie poenja kedoekaän. Tempo Ong Tjoe Hok dapet tahoe iboenja panggil poelang, begitoe djoega Ong Tjoe Hok lantas masoek di dalem itoe roemab kasi tahoe sama itoe prampoean toewa, jang ia minta Eng Leng maoe adjak poelang, begitoe djoega itoe prampoean toewa dengar mendjadi soeka hati, lantas ia soeroe Eng Leng ikoet Ong Tjoe Hok poelang, Eng Leng poen trima prenta iboenja dengan segala soeka hati dan laatas ia ikoet Ong Tjoe Hok poelang di roemahnja.

Tempo Ong Tjoe Hok bersama Eng Leng berdjalan tiada brapa lamanja ia sampe di roemahnja, serta Gouw Sie lihat Ong Tjoe Hok bawa satoe anak prampoean, lantas Gouw Sie menanja: Itoe anak prampoean siapa poenja anak kaoe adjak poelang.

Lantas Ong Tjoe Hok kasi tahoe sama dia poenja iboe, ini anak prampoean Ie poenja anak.

Serta Gouw Sie dengar Ong Tjoe Hok poenja perkataän, lantas ia berpikir, itoe hari Gouw Seng kloearin perkataan djoesta sama Ong Tjoo Hok, kenapa ini hari Ong Tjoe Hok bawa poelang satoe tjoetjoe prampoean. Sasoedahnja Gouw Sie habis berpikir lantas ia menanja sama itoe anak prampoean: Kaoe siapa poenja anak?

Eng Leng berkata: Itoe waktoe saja di boentingin sama saja poenja iboe apa Ie soedah loepa?

Lantas Gouw Sie berkata: Betoel kami poenja intji Tjin Sie, tapi soedah lama dia mati, kenapa ini hari masi ada dia poenja anak barangkali boleh djadi djoega, sekarang kaoe boleh masoek di dalem ini roemah.

Sasoedahnja Eng Leng masoek, lantas Gouw Sie menanja sama Gouw Seng: Barangkali itoe anak prampoean tjoetjoe boleh dapet tahoe.

Lantas Gouw Seng berkata: Ko Tjin Sie soedah meninggal doenia sedari itoe Kothio tinggal sendiri di dalem roemahnja, tetapi di belakangkali Kothio dapet di ganggoe sama siloeman rase, itoe siloeman rase saban hari bikin plesiran sama Kothio sampe Kothio dapet sakiet losoen mendjadi mati, itoe siloeman rase beranak sa anak prampoean di kasi nama Eng Leng tinggal di dalem itoe roemah, di belakang hari tetangga-tetangga dan sanak koelawarga lihat Kothio soedah mati lantaran di goda sama itoe siloeman rase, mintain hoe sama Thio Tian Soe, begitoe djoega itoe Thio Tian Soe kasi hoe boeat tempel di dalam itoe roemah, tempo itoe hoe soedah ditempel di dalem itoe roemah, maka itoe siloeman rase tiada boleh tahan lantas lari bawa dia poenja anak prampoean, djadi di dalem itoe roemah tjoemah kedengaran soewaranja Eng Leng tertawa. Lagi saja tiada tahoe apa dia ataoe boekan itoe anak prampoean.

Lantas Gouw Sie berkata : Itoe anak prampoean masa dia bisa hidoep koembali.

Gouw Seng berkata : Djikaloe Ko kata begitoe, nanti saja minta boeat ketemoe sendiri sama itoe anak prampoean. Sasoedahnja Gouw Seng kata begitoe, lantas Gouw Sie masoek ka dalem roemahnja prenta itoe anak prampoean soeroe kloear, serta itoe anak prampoean soedah kloear, Gouw Seng lihat dia poenja roman tertawa sadja, djadi Gouw Seng tiada bisa kenalin betoel, melainkan Gouw Song tinggal tarik napas sadja. lantas Gouw Sie tjoeriga jang itoe anak prampoean boekannja manoesia, sebab dia djadi orang tiada ada dia poenja sedi, djadi Gouw Sie apa boleh boeat tinggal diam sadja tiada bisa bitjara satoe apa.

Kemoedian pada satoe hari Gouw Sio lantas bikin pesta mengawinken dia poenja anak Ong Tjoe Hok, tempo Gouw Sie bikin pesta kawin itoe ia poen masi tjoeriga jang itoe anak prampoean boekannja manoesia. Dan orang-orang kamjweng sitoe banjak jang dateng menonton penganten baroe, maka marika itoe lihat jang itoe penganten prampoean tertawa tiada bisa soedah, sehingga Gouw Sie mendjadi mara sama itoe anak prampoean (si penganten) dan Gouw Sie soeroe boedaknja kasi tahoe sama itoe anak prampoean djangan dia tertawa sadja.

Serta hari soedah djadi sore, maka Ong Tjoe Hok bersama pengaten baroe (Eng Leng) lantas masoek di dalem pangkeng penganten begitoe djoega Eng Leng kerkata: Di waktoe itoe bari jang saja soedah ikoet sampe di sini apa djoega tjintanja Siang Kong saja trima, djikaloe sekarang ini saja lihat Siang Kong poenja iboe keliwat tjinta tiada membeda hati, maka saja bilang sebetoelnja djangun Siang Kong boeat slempang hati memang saja atsal anak siloeman rase, itoe waktoe saja poenja iboe siloeman rase tinggal pergi di lain tempat, maka ia kirim saja sama Kwie Bo sampe saja tinggal di sitoe kira-kira sepoeloe tahon lebi, memang saja tiada poenja soedara, melainkan Siang Kong dan Siang Kong poenja iboe poenja ketjintaan hati sampe ini hari tinggal satoe roemah, tjoemah Siang Kong tiada sajang sedikit ongkos bikin-senang hatinja, Siang Kong tiada tega boeat tinggal sama saja.

Lantas Ong Tjoe Hok berkata: Djangan nona boeat kesel liati, apa djoega nona poenja permintaan saja toeroet sebab ini hari soedah djadi laki bini tinggal di sini.

Lantas Eng Leng berkata: Siang Kong boleh lihat di dalem, itoe koeboeran, jang masi tinggal maitnja iboe saja, sekarang saja misti poelang koembali di dalem itoe koeboeran, apa djoega saja poenja perkataan Siang Kong djangan boeat takoet.

Ong Tjoe Hok berkata: Saja menjesel jang nona tiada bisa tinggal lama di sini.

Lantas Eng Leng berkata: Sebab saja boekannja manoesia, atsal siloeman setan di mana saja bisa tinggal lama di sini.

Lantas Ong Tjoe Hok menanja: Itoe Siauw Eng siapa?

Eng Leng berkata: Itoe Siauw Eng saja poenja iboe siloemau rase soepaja saban hari Siang Kong boleh pergi di itoe koeboeran boeat bikin bresi djangan Siang Kong tjoeriga hati lagi sasoedahnja Eng Leng habis bitjara, lantas ia poelang di tempatnja koerabali di dalem koeboeran Tjin Bong.

Maka di tjeritaken waktoe boelan Tjeng Eeng Gouw Sie prenta pada Ong Tjoe Hok boeat pergi di itoe koeboeran, di waktoe itoe Ong Tjoe Hok datang di itoe koeboeran bikin bresi, sesoedahnja lantas Eng Leng kloear dari itoe koeboeran sembari empo satoe anak lelaki ia kasi sama Ong Tjoe Hok, sasoedanja Ong Tjoe Hok trima itoe anak, lantas Eng Leng masoek koembali di dalem itoe koeboeran, begitoe djoega Ong Tjoe Hok empo itoe anak bawa poelang di roemahnja, sedari itoe hari ia piara itoe anak sampe besar, tempo itoe anak soedah djadi pinter dari segala ilmoe soerat-soerat, maka di belakang hari itoe anak dapat pangkat djadi orang besar.



XXI

TJERITA SONG TOEN JANG BERHATI BAEK SAMPE
DAPET SATOE ANAK LAKI-LAKI.

Bahoewa ada lah di tjeritaken di dalem kota Soh Tjioe bilangan Koen San Kwan ada satoe orang bernama Song Toen atsal toeroenan orang berpangkat, Song Toen itoe ada ampoenja istri bernama Lo Sie, adapoen Song Toen itoe saorang jang tiada soeka berdagang, melaenkan ia poengoet atsil dari oewang sewa tanah dan sawah, maka dengan atsil itoe Song Toen memboeat ongkos penghidoepannja sahari-hari di dalem roemahnja.

Maski Song Toen soedah beroemoer ampat poeloe tahon, akan tetapi ia belon dapet satoe anak lelaki atawa prampoean dari istrinja itoe. Maka pada soewatoe hari Song Toen kasi tahoe pada istrinja dengan berkata: Dari dhoeloe sampe sekarang, kaloe orang piara anak boeat toenggoeh kita poenja hari toewa dan kaloe orang simpen padi boeat toenggoeh kita poenja lapar. Sekarang saja soedah beroemoer ampat poeloe tahon lebi belon ada poenja satoe anak, di mana ada manoesia di doenia beroemoer sampe seratoes tahon, djikaloe kita soedah toewa sama siapa kita nanti kasi ini harta banda boeat djaga kita poenja hari toewa, sebab kita tiada ada poenja sanak dan tiada poenja soedara, melaenkan tinggal kita berdoea laki bini sadja. Sasoedahnja Song Toen habis bitjara lantas dia poenja ajer mata toeroen seperti hoedjan.

Lantas istrinja (Lo Sie) berkata: Dari, hal itoe Siang Kong traoesa boeat soesah hati, sebab Siang Kong poenja toeroenan atsal orang baek-baek belon tahoe berboeat djahat sama orang di doenia, di mana boleh djadi Toehan Allah boeat poetoesin Siang Kong poenja toeroenan, dan lagi tempo-tempo Siang Kong pagi dan sore soeka menoeloeng sama orang jang tiada poenja, dari itoe Siang Kong traoesa boeat koewatir dengan berpikir perkara jang tiada bergoena boleh di bikin habis, djikaloe Siang Kong inget pagi dan sore boleh bermoehoen pada Toehan jang Maha Koewasa, soepaja di kaboelken selama Siang Kong ada di dalem doenia boleh dapet anak laki-laki boeat samboengin Siang Kong poenja toeroenan, traoesa Siang Kong boeat sedi hati.

Serta Song Toen dengar istrinja poenja perkatahan ia poen lantas berpikir, di waktoe Song Toen lagi berpikir kedatengan Lauw Soen Tjoan, begitoe djoega Song Toen lantas ia masoek doedoek sama-sama. Lantas Lauw Soen Tjoan lihat Song Toen poenja hati kesel, lantas Lauw Soen Tjoan menanja: Song Siang Kong ada apa perkara boeat pikiran sampe begitoe kesel?

Begitoe djoega Song Toen berkata: Saja di dalem roemah ada satoe resia jang saja tiada boleh bitjara satoe apa.

Serta Lauw Soen Tjoan dengar begitoe, ia poen tiada bisa bitjara satoe apa, tetapi ia lantas poelang di roemahnja.

Maka terseboet lah tjerita Song Toen bersama istrinja saban hari ia pergi di mana tempat geredja-geredja boeat minta anak sampe begitoe dia poenja sanget. Demikian djoega Lauw Soen Tjoan sendiri tiada poenja anak, di itoe waktoe Lauw Soen Tjoan soedah beroemoer ampat poeloe anem tahon dan dia poenja istri bernama Tjie Sie soedah bersoewami padanja bebrapa poeloe tahon tetapi ia belon dapet satoe anak. Itoe waktoe Lauw Soen Tjoan dapet dengar bahwa saorang soedagar garem di kota Bie Tjioe soedah pergi berniat minta anak di kota Tin Tjioe sama geredja Nio-Nio di loear kota Soh Tjioe; maka ingetannja Lauw Soen Tjoan maoe pergi di itoe tempat akan berniat minta anak sama geredja Nio-Nio itoe. Samantara itoe lantas Lauw Soen Tjoan pergi di roemahnja Song Toen akan kasi tahoe dari ia ampoenja maksoed.

Tatkala itoe kebetoelan Song Toen lagi doedoek berpikir dengan tiada bisa bitjara satoe apa, terkoenjoeng-koenjoeng dateng lah Lauw Soen Tjoan di hadepannja sembari Lauw Soen Tjoan berkata: Djikaloe Song Siang Kong maoe berniat akan minta satoe anak, boleh pergi di geredja Nio-Nio di kota Tin Tjioe, kerna di dalem itoe geredja Nio-Nio terlaloe amat soeka boeat menoeloeng sama anak negri di sitoe.

Serta Song Toen dengar Lauw Soen Tjoan poenja perkataän, mendjadi soeka hati lantas ia menanja pada Lauw Soen Tjoan: Sobat kapan maoe pergi di kota Tin Tjioe, saja maoe toeroet sobat pergi bersama-sama di kota Tin Tjioe itoe.

Lantas Lauw Soen Tjoan berkata: Sekarang saja maoe pergi djikaloe Siang Kong soeka boeat toeroet sama-sama.

Song Toen berkata: Nanti saja betoelken doeloe saja poenja pakean soepaja boleh sama-sama berangkat djalan.

Lantas Lauw Soen Tjoan berkata: Djikaloe begitoe ada baek, nanti saja toenggoe di sini sesoedahnja Lauw Soen Tjoan habis bitjara, lantas Song Toen masoek di roemahnja kasi tahoe sama dia poenja istri, jang dia maoe pergi pasang hio di geredja Nio-Nio di kota Tin Tjioe. Serta Lo Sie denger ia poen mendjadi soeka hati serta ia lantas bikin sedia pakeannja Song Toen, sesoedahnja sedia itoe pakean lantas Song Toen prenta dia poenja boedak soeroe bawa keloear, sasoedahnja sampe di loear maka Song Toen ketemoe koembali sama Lauw Soen Tjoan jang mana ia lantas berangkat sama-sama toeroen di praoe pergi di kota Tin Tjioe.

Tempo Song Toen bersama Lauw Soen Tjoan berdjalan dengen praoe tiada antara lamanja maka sampe lah ia di kota Tin Tjioe itoe dan lantas ia orang berdoea naek di darat pergi di geredjanja Nio-Nio, itoe waktoe di dalem geredja belon ada satoe orang jang datang, melainkan dia orang berdoea sadja jang datang di sitoe, maka Lauw Soen Tjoan dan Song Toen itoe lantas pasang hio di depan gambarnja Nio-Nio bersoedjoet aken minta anak laki-laki, sasoedahnya dia orang berdoea habis pasang hio lantas ia orang masing-masing kloearin oewangnja sepoeloe tangtji kasi persent sama orang jang djaga geredja itoe sasoedahnja itoe orang trima itoe oewang, lantas Lauw Soen Tjoan bersama Song Toen berangkat pergi dari gredja itoe akan toeroen koembali di praoenja hendak berangkat poelang, akan tetapi kebetoelan itoe waktoe Lauw Soen Tjoan poenja praoe pergi di djembatan Hong Kio lagi ambil moeatan barang-barangnja soedagar boeat bawa di kota Soh Tjioe. Kerna itoe waktoe masi pagi maka Song Toen djalan-djalan koembali di dalem geredjanja Nio-Nio, tempo Song Toen sampe di samping geredja maka di lihatnja di sitoe ada satoe goeboek pendek, sekoetika itoe djoega Song Toen lantas deketin goeboek itoe di mana ia dapet lihat di dalemnja itoe goeboek ada satoe Wesio Toewa sakit lagi maoe mati, lantas Song Toen panggil-panggil itoe Wesio Toewa, tetapi ia tiada maoe menjahoet, djadi Song Toen poenja ingetan kesian sama itoe Wesio Toewa, maka Song Toen brenti di samping itoe goeboek, samantara itoe ada satoe orang mendatengin sembari berkata: Apa sobat maoe berhati baek?

Lantas Song Toen menanja: Sobat bilang berhati baek, apa jang misti di kerdjaken perkara jang baek?

Lantas itoe orang berkata lagi, ini satoe Wesio orang di kota Hiap Saij sekarang ia soedah beroemoer toedjoe poeloe dlapan tahon, sedari dia djadi Wesio saban hari ia membatja Kitab Kim Kong Keng di dalem tiga tahon lamanja ia ada di dalem geredja Nio-Nio ia membatja Kitab itoe dan saban hari di roemah makan poenja orang bawain nasi padanja, sekarang ini Wesio dapet sakit keras dengen tiada poenja oewang satoe peser, soedah ada setengah boelan lamanja ia tiada bisa makan dan tiada bisa tidoer, djadi ini Wesio poenja sakit semingkin keras toenggoe pagi sore dia poenja mati, djikaloe sobat ada kesian boleh kloearin sedikit ongkos boeat beli peti mati itoe perkara sobat poenja kebaekan bisa kesian sama orang jang soesah.

Setelah Song Toen dengar itoe orang poenja perkataän, sembari berpikir, ini hari kita meniat maoe minta satoe anak boeat samboeng kita poenja toeroenan, misti kita pake hati jang baek boeat menoeloeng orang jang soesah soepaja Toehan jang maha koewasa dapet tahoe, sasoedahnja Song Toen habis berpikir ia lantas menanja sama itoe orang: Di mana ada orang djoewal peti mati?

Lantas itoe orang berkata: Di loear ini gang ada waroeng petinja Tan Sam Long.

Song Toen berkata: Djikaloe sobat tahoe boleh sama-sama saja pergi di waroeng peti itoe. Sasoedahnja Song Toen habis berkata ia lantas adjak itoe orang pergi sama-sama di waroeng petinja Tan Sam Long boeat beli satoe peti mati akan mengamal pada itoe Wesio toewa.

Tjerita Tan Sam Long waktoe ia lagi doedoek di waroeng petinja, kedatengan Song Toen bersama itoe orang, begitoe djoega Tan Sam Long lantas menanja: Sobat dateng di sini apa sobat maoe beli peti mati?

Lantas Song Toen berkata: Ja, saja maoe beli peti mati soepaja sobat kasi harga jang patoet.

Tan Sam Long lantas berkata: Ini satoe peti sama pakeannja harga tiga tail perak

Lantas Song Toen berkata: Saja tiada maoe tawar lagi atsal sobat bilang sebetoelnja itoe harga.

Lantas itoe orang bantoe berkata: Ini sobat beli peti mati boeat kasi pake Wesio toewa jang ada tinggal di geredja Nio Nio, soepaja sobat boleh bantoe separo harga boeat sobat poenja kebaekan hati, djangan taroh harga begitoe tinggi

Tan Sam Long berkata: Djikaloe ini sobat maoe pake hati baek, saja djoega tiada brani ambil oentoeng banjak, begimana saja poenja poko sadja harga satoe tail stengah oewang perak, tiada boleh koerang lagi.

Lantas Song Toen berkata: Saja poenja oewang contant tjoemah ada stengah tail oewang perak sobat boleh trima doeloe, nanti saja pergi di djembatan Hong Kio boeat tjari saja poenja sobat Lauw Soen Tjoan. Begitoe djoega Tan Sam Long lantas kasi itoe peti dengan pakeannja sama itoe orang, maka itoe orang lantas bawa itoe peti mati di tempatnja itoe Wesio toewa demikian djoega Song Toen lantas berangkat pergi di djembatan Hong Kio boeat tjari Lauw Soen Tjoan, kebetoelan itoe waktoe Lauw Soen Tjoan bersama praoenja soedah tiada ada di sitoe, soedah pergi di laen tempat. Telah bebrapa lamanja Song Toen toenggoe Lauw Soen Tjoan, tetapi Lauw Soen Tjoan belon djoega balik sama praoenja, selagi Song Toen toenggoe begitoe lama, maka Tan Sam Long dateng menjoesoel pada Song Toen boeat minta doeit peti, tetapi Song Toen tiada bisa bajar, maka Tan Sam Long berkata: Djikaloe sobat tiada bisa bajar itoe oewang, sobat boleh boeka sadja sobat poenja pakean boleh taroh gade sama saja dengan harga satoe tail oewang perak, sebab saja tiada kenal sama sobat, djangan sobat mendjadi mara, djikaloe sobat soedah dapet pindjem oewang sama sobat poenja sobat, sobat boleh ambil koembali sobat poenja pakean.

Begitoe djoega Song Toen berpikir apa boleh boeat lantas ia boeka pakeannja jang baroe kasi sama Tan Sam Long dengan taro harga satoe tail oewang perak, sasoedahnja Tan Sam Long trima itoe pakean ia lantas bawa poelang dan Song Toen djoega balik koembali di itoe geredja di goeboeknja itoe Wesio toewa jang soedah mati, serta Song Toen lihat itoe Wesio toewa poenja peti di bawa ka koeboer, hingga Song Toen poenja ajer mata melele seperti hoedjan, sasoedahnja di koeboer maitnja itoe Wesio toewa, lantas Song Toen panggil satoe praoe ketjil dan ia toeroen di praoe itoe berangkat poelang ka roemahnja.

Serta itoe praoe soedah sampe di kota Soh Tjioe bilangan Koen San Kwan poenja soengei soedah di waktoe tengah malem, lantas Song Toen naek di darat berdjalan poelang ka roemahnja dengan tiada pake badjoenja jang baroe hanja ia pake badjoenja jang lama, serta Song Toen soedah ketemoe sama istrinja begitoe djoega istrinja lantas menanja: Kenapa Siang Kong poelang tiada pake badjoe jang baroe.

Song Toen jang di tanja oleh istrinja itoe, ia poen tiada bisa bitjara satoe apa melaenkan ia gojang kepalanja sadja dengan tarik napas.

Lantas Lo Sie (istrinja Song Toen) berkata: Siang Kong ada perkara apa, boleh kasi tahoe sama saja.

Begitoe djoega Song Toen kasi tahoe satoe persatoe jang ia soedah toeloengin itoe Wesio toewa poenja mait, soedah kloearin doeit boeat ongkos beli peti tiada sampe oewang, maka ia gade dia poenja pakean sama itoe toekang peti.

Lantas Lo Sie berkata: Kaloe begitoe Siang Kong poenja hati soeka menoeloeng sama orang jang soesah tiada djadi apa, sebab Siang Kong pake hati jang baek, traoesa boeat kesel hati lagi.

Serta Song Toen dengar istrinja poenja perkatahan dengan manis boedi bahasanja, maka Song Toen mendjadi soeka hati dan Song Toen lantas masoek tidoer di dalem kamarnja Tempo Song Toen soedah tidoer poeles maka ia dapet mengimpi ketemoe sama satoe Wesio toewa jang lantas membri trima kasi serta berkata: Siang Kong poenja peroentoengan memang tiada ada poenja anak serta oemoer pendek, sebab Siang Kong pake hati baek djadi Toehan Allah tambah Siang Kong poenja oemoer lima tahon lagi, serta Toehan Allah prentah saja boeat djadi anaknja Siang Kong akan membales Siang Kong poenja boedi jang Siang Kong soedah toeloeng saja poenja mait, boeat beliin peti Sasoedahnja itoe Wesio habis bitjara lantas aloesnja melajang djalan kloear dari roemahnja Song Toen. Itoe waktoe soedab djem poekoel lima pagi begitoe djoega Lo Sie mendoesin lantas ia panggil-panggil soewaminja poenja nama, Song Toen lantas mendoesin dari tidoernja, setelah kadoen laki istri itoe soedah bangoen dari tempat tidoernja, lantas Song Toen kasi tahoe sama istrinja satoe persatoe dari dia poenja impian. Lantas istrinja berkata: Saja djoega itoe malem saja ada mengimpi ketemoe satoe orang badannja pake badjoe di taboer benang mas lari masoek di dalem kamar saja, saja ketakoetan troes mendoesin panggil-panggil Siang Kong poenja nama, ini pengimpian belon boleh tahoe begimana nanti djadınja.

Adalah di tjeritaken poela sedari Song Toen dapet impian itoe sampe bebrapa lamanja ia tinggal di dalem roemahnja, itoe waktoe dia poenja istri Lo Sie ada boentingan soedah sepoeloe boelan lamanja, kaget itoe satoe hari Lo Sie poenja peroet berasa sakit dan ia lantas melahirken satoe anak laki-laki di kasi nama Song Kim Long, tempo Song Toen lihat itoe anak lelaki, ia poen mendjadi soeka hatinja.

Sjahadan itoe satoe tahon djoega Lauw Soen Tjoan dapet satoe anak prampoean di kasi nama Gie Tjoen. Tempo Lauw Soen Tjoan dengar jang Song Toen dapet satoe anak laki laki, maka Lauw Soen Tjoan poenja pikiran maoe ambil besan sama Song Toen, tetapi itoe waktoe Song Toen tjela sama Lauw Soen Tjoan atsal toekang praoe poenja toeroenan, boekannja atsal orang berpangkat atawa soedagar poenja toeroenan, kendatinja dia berharta oewang poenja anak tjoetjoe kaloe terpili bangsa toekang, memang orang tjela bakal besan, maka itoe waktoe Song Toen tiada brani bilang satoe apa sama Lauw Soen Tjoan, hanja ia tinggal diam sadja.

Kemoedian tempo Song Kim Long soedah beroemoer anem tahon, Song Toen dapet sakit keras hingga ia mendjadi mati lantaran sakitnja itoe, maka Lo Sie lantas koeboer maitnja Song Toen; sedari Song Toen meninggal doenia Lo Sie djadi djanda mendjaga Song Kim Long dan itoe waktoe Lo Sie pegang harta bandanja Song Toen, boeat piara dia dan anaknja poenja penghidoepan. Kerna Lo Sie saorang prampoean djanda dengan mendjaga anaknja dapet hidoep dari harta itoe, tetapi Lo Sie tiada mentjari ke atsilan dagang atawa lain-lain, maka di dalem sepoeloe tahon lamanja itoe harta mendjadi habis hingga ia mendjadi miskin dan tiada antara lamanja Lo Sie mendapet sakit keras mendjadi mati, tempo Song Kim Long lihat iboenja soedah meninggal doenia, lantas ia mengoeboerken mait iboenja itoe dengan baek. Sedari itoe maka Song Kim Long mendjadi piatoe tiada poenja iboe dan bapa dan djoega ia tiada poenja soedara dan sanak, melainkan ia tinggal sendiri, sampe Song Kim Long beroemoer dlapan belas tahon ia tiada bisa bajar oewang sewa roemah, maka jang poenja roemah lantas oesir soeroe ia kloear dari itoe roemah, lantaran itoe Song Kim Long djadi tiada poenja tempat tinggal jang tentoe, melainkan ia djalan koeliling menoempang sana sini

Kebetoelan itoe satoe hari Hoan Kie Djin djadi Tie Kwan di kota Tjiat Kang bilangan Kang San Kwan, itoe waktoe memang Hoan Kie Djin maoe tjari orang jang pinter serta paham dari perkara soerat dan toelis serta hitoeng-hitoengan.

Kerna Song Kim Long itoe memang saorang jang terpeladjar dari perkara soerat-soerat dan paham dari perkara hitoeng menghitoeng dan menoelis, serta Song Kim Long dapet dengar jang Hoan Kie Djin maoe tjari orang boeat bantoe dia poenja pekerdjahan, maka Song Kim Long lantas pergi di roemahnja Hoan Kie Djin, boeat minta itoe pekerdjahan, serta Hoan Kie Djin lihat Song Kim Long poenja roman saorang jang moeda serta preksa dia poenja peladjaran sampe pinter, maka Hoan Kie Djin pake bakal djoeroe toelis, itoe waktoe Hoan Kie Djin kasi Song Kim Long satoe perangkat pakean jang baroe, tempo boedaknja Hoan Kie Djin jang lain-lain dapet tahoe jang Hoan Kie Djin ada begitoe tjinta pada Song Kim Long, maka marika itoe samoeanja djadi bentji sama Song Kim Long, hingga Hoan Kie Djin dapet gosokan dari dia poenja orang maka Hoan Kie Djin lantas oesir Song Kim Long dari pekerdjahannja, maka Song Kim Long lantas berlaloe dari roemahnja Hoan Kie Djin, hingga ia tiada ala poenja tempat tinggal lagi, melainkan ia pergi tinggal di dalem satoe geredja Kho Bio.

Kerna Song Kim Long atsal toeroenan orang berpangkat poenja anak tjoetjoe, maka kendatinja Song Kim Long ada di dalem itoe geredja bertjampoeran dengan orang toekang minta-minta, aken tetapi Song Kim Long poenja adat ada laen sekali dari marika itoe, sebab Song Kim Long tiada brani djalan koeliling boeat pergi minta-minta, hingga ia tahan lapar sampe bebrapa hari lamanja, lantaran ia tahan lapar itoe maka ia poenja badan mendjadi koeroes dan ia merasa amat lemesnja.

Kemoedian pada soewatoe hari Song Kim Long poenja peroet terlaloe amat laparnja hingga ia tiada bisa tahan lagi, maka apa boleh boeat ia lantas kloear dari geredja Kho Bio itoe pergi di kampoeng boeat minta makan, serta ia baroe sampe di djalanan besar, terkoenjoeng-koenjong toeroen hoedjan besar hingga Song Kim Long poenja pakean samoeanja djadi basa maka ia lantas berlari pergi di geredja Kwan Tee Bio, itoe waktoe Song Kim Long ada di dalem geredja Kwan Tee Bio, ia poenja badan kedinginan dan ia poenja peroet kelaparan, itoe hoedjan toeroen dari pagi sampe tengahari baroe bisa brenti, lantas Song Kim Long kloear koembali dari geredja Kwan Tee Bio itoe, kira-kira ia berdjalan belon brapa tindak djaoenja ia ketemoe satoe orang ia itoe bapanja poenja sobat baek Lauw Soen Tjoan, tetapi Song Kim Long tiada brani tegor padanja, banja Song Kim Long berlaga tiada kenal dan ia troes lari, tempo Lauw Soen Tjoan dapet lihat Song Kim Long, lantas Lauw Soen Tjoan panggil padanja sembari menanja: Kong Tjoe maoe pergi kamana, kenapa Kong Tjoe sampe begini roepa?

Serta Song Kim Long ketemoe pada Lauw Soen Tjoan, lantas Song Kim Long poenja ajer mata kloear seperti hoedjan serta ia kasi tahoe satoe persatoe dari dia poenja perkara dengan dapet ke Soesahan. Lantas Lauw Soen Tjoan berkata: Memang soedah mistinja orang di doenia kaloe belon peroentoengan senang, misti lebi doeloe djalan melarat. Sekarang djikaloe Song Kong Tjoe soeka tinggal sama saja boeat merawatin di dalem praoe poenja perkara tjoemah Kong Tjoe makan kenjang boeat toekar hari sadja.

Serta Song Kim Long dengar begitoe, ia lantas berloetoet sembari berkata: Djikaloe intjek soeka adjak sama saja banjak trima kasi, tentoe saja toeroet intjek poenja prentah. Sasoedahnja habis bitjara lantas Lauw Soen Tjoan adjak Song Kim Long toeroen di dalem dia poenja praoe boeat merawatin pekerdjahannja Lauw Soen Tjoan itoe.

Adalah kira-kira Song Kim Long bantoe merawatin Lauw Soen Tjoan poenja pekerdjahan di dalem praoe sampe doea tahon lamanja, maka Lauw Soen Tjoan poenja ingetan maoe poengoet mantoe sama Song Kim Long, lantas Lauw Soen Tjoan kasi tahoe sama dia poenja istri (Tjie Sie), jang sekarang Gie Tjoen soedah besar saja poenja ingetan maoe poengoet mantoe sama Song Kim Long.

Lantas Tjie Sie berkata: Djikaloe Siang Kong maoe poengoet mantoe sama Song Kim Long itoe ada baek, sebab dia poenja bapa Siang Kong poenja sobat baek, djadi Song Kim Long pegang kita poenja pekerdjahan dengan soenggoe hati, memang kita tiada ada poenja anak lelaki tjoemah ada satoe anak prampoean.

Lantas Lauw Soen Tjoan soeroe panggil Song Kim Long boeat berdami dari itoe perkara Begitoe djoega Song Kim Long dateng ketemoe pada Lauw Soen Tjoan lantas Lauw Soen Tjoan kasi tahoe satoe persatoe sama Song Kim Long. Begitoe djoega Song Kim Loag berkata: Begimana intjek poenja maoe saja toeroet, tetapi sekarang saja tiada poenja ongkos.

Lantas Lauw Soen Tjoan berkata: Kong Tjoe traoesa boeat koewatir hati, segala ongkos nanti saja kasi boeat kawin Sasoedahnja Lauw Soen Tjoan kata begitoe, lantas Song Kim Long berlaloe dari sitoe ia balik di tempat pekerdjahannja.

Maka di tjeritaken tempo Lauw Soen Tjoan soedah poelang di roemahnja lantas ia panggil sanak soedaranja boeat bikin hari kawinnja Song Kim Long dengan Gie Tjoen, sesoedahnja Song Kim Long djadi pengaten ia terlaloe amat tjintanja sama dia poenja istri dan tambahan Lauw Soen Tjoan poenja dagangan semingkin madjoe. Kemoedian sampe satoe tahon doea boelan lamanja Song Kim Long dapet satoe anak prampoean, maka Song Kim Long terlaloe amat tjintanja sama dia poenja anak prampoean, sampe itoe anak prampoean beroemoer doea blas boelan ia dapet sakit tjatjar maka dengan penjakitnja itoe ia poen mendjadi mati. Song Kim Long boeat pikiran tiada bisa soedah tinggal saban hari ia menangis sadja lantaran itoe maka Song Kim Long sampe dapet sakit batok dan badannja mendjadi koeroes telah bebrapa banjak senseh jang soedah obatin bagi penjakitnja Song Kim Long itoe, tetapi tiada bisa mendjadi baek dari Song Kim Long poenja penjakit.

Kemoedian itoe satoe hari Lauw Soen Tjoan panggil senseh pokkoa boeat melihatin Song Kim Long poenja penjakit. Lantas itoe senseh berkata: Ini Song Kim Long poenja sakit lamanja satoe tahon, lekasnja tiga boelan misti mati.

Setelah Lauw Soen Tjoan dengar itoe senseh poenja perkatahan, ia poen djadi menjesel tiada bisa soedah sembari tjari pikirannja sendiri, tempo Lauw Soen Tjoan lagi berpikir, kebetoelan dateng satoe soedagar maoe moewat barang bawa pergi di Kang Pak Hoe, begitoe djoega Lauw Soen Tjoan trima itoe barang-barang troes di moewat ka dalem praoenja, sasoedahnja lantas Lauw Soen Tjoan panggil Song Kim Long di adjak toeroen praoe sama-sama, sasoedahnja Song Kim Long toeroen di praoe lantas itoe praoe di berangkatin pergi di Kang Pak Hoe.

Tempo itoe praoe baroe sampe di soengei goenoeng Kho San lantas Lauw Soen Tjoan brentikan praoenja di pinggir itoe goenoeng, sasoedahnja lantas Lauw Soen Tjoan adjak Song Kim Long naik ka darat boeat mentjari kajoe bakar serta dia orang berdoea sampe di dalem hoetan, lantas Lauw Soen Tjoan prentah Song Kim Long potong kajoe, maka Song Kim Long moelain bekerdja potong kajoe itoe, selagi Song Kim Long memotong kajoe, begitoe djoega Lauw Soen Tjoan dengan diam-diam ia berlaloe dari itoe hoetan pergi di praoenja di mana ia sendiri lantas berangkatin itoe praoe pergi di Kang Pak Hoe. Maka Song Kim Long tinggal sendiri di dalem hoetan memotong kajoe sambil menoenggoe mertoewanja, sampe pada di waktoe sore jang Song Kim Long soedah toenggoein dia poenja mertoewa, tetapi mertoewanja tiada balik lagi ka dalem hoetan, maka Song Kim Long lantas kloear dari hoetan itoe ia menoedjoe ka pinggir soengei, maka di sitoe di lihatnja itoe praoe dan Lauw Soen Tjoan soedah tiada ada, maka Song Kim Long lantas menangis dengan amat sedinja di pinggir itoe soengei. Serta hari soedah djadi sore terkoenjoeng-koenjoeng datenglah satoe Wesio toewa menjamperken pada Song Kim Long serta itoe Wesio toewa menanja: Kong Tjoe menangis sadja di sini apa sebabnja, Kong Tjoe orang di mana maka dateng sendiri di ini tempat.

Lantas Song Kim Long membri hormat pada itoe Wesio toewa; sembari kasi tahoe satoe persatoe dari dia poenja resia.

Itoe Wesio toewa berkata: Di sini tiada ada tempat orang tinggal, lebi baek Kong Tjoe toeroet saja poelang di geredja. Sasoedahnja itoe Wesio toewa habis berkata begitoe, lantas Song Kim Long ikoet itoe Wesio toewa poelang di geredjanja. Setelah ia sampe di itoe geredja, itoe Wesio toewa sedia boeboer adjak Song Kim Long makan sama-sama, lantas Song Kim Long berkata: Saja poenja mertoewa Lauw Soen Tjoan djoeragan praoe, itoe waktoe saja di poengoet mantoe sama Lauw Soen Tjoan, kira-kira ada doea, tahon lamanja saja dapet sakit lantaran saja poenja anak prampoean mati, sekarang Lauw Soen Tjoan lihat saja sakit makan obat tiada bisa baek, maka dia bikin akal tinggal saja di dalem ini hoetan.

Lantas itoe Wesio toewa berkata: Kong Tjoe poenja sakit, Kong Tjoe misti batja kitab Kim Kong Keng, djikaloe Kong Tjoe poenja sakit boleh djadi baek tinggal di ini geredja, djikaloe itoe kitab Kim Kong Keng Kong Tjoe belon tahoe nanti saja adjarin soepaja bisa tamat boeat batja itoe kitab. Serta itoe Wesio toewa habis bitjara, lantas ia rogo di dalem tangan badjoenja kloearin itoe kitab Kim Kong Keng kasi sama Song Kim Long, serta Song Kim Long lihat itoe kitab Kim Kong Keng ia lantas bisa batja, kerna Song Kim Long memang atsal Wesio toewa dari geredja Nio-Nio di kota Tin Tjioe memang itoe Wesio toewa paham membatja itoe kitab Kim Kong Keng, sasoedahnja ia mati aloesnja toeroen di doenia lagi djadi Song Kim Long, maka itoe waktoe Song Kim Long batja itoe kitab Kim Kong Keng lantas bisa tamat.

Telah bebrapa lamanja Song Kim Long tinggal di dalam itoe geredja sama itoe Wesio toewa, maka ia poenja penjakit soedah maoe djadi baek. Kemoedian itoe satoe hari Song Kim Long tidoer di dalem itoe geredja begimana biasa, tempo ia bangoen pagi dia poenja badan soedah ada di roempoet, lantas Song Kim Long mendoesin dan ia lihat itoe geredja soedah tiada ada lagi, maka Song Kim Long hatinja djadi tjoeriga dan ia doega bahwa itoe Wesio toewa boekannja manoesia, ia itoe melekat dari See Hong. Begitoe djoega Song Kim Long lantas berloetoet dengan mengoetjap sjoekoer pada Toehan Allah jang soedah menoeloeng dia poenja badan ada di tengah hoetan, sasoedahnja lantas Song Kim Long berlaloe dari sitoe troes ia pergi tjari kampoeng maoe minta makan, serta Song Kim Long sampe di satoe goenoeng di lihatnja tiada ada satoe manoesia, tjoemah ada kelihatan pekakas prang jang tertantjep di pinggir itoe goenoeng, dari sitoe Song Kim Long berdjalan troes, serta ia sampe di soewatoe tempat maka di sitoe ia dapet lihat ada satoe geredja To Tee Kong, begitoe djoega Song Kim Long troes masoek di dalem itoe geredja, tatkala Song Kim Long soedah sampe di dalem itoe geredja, maka di lihatnja sana sini tiada ada satoe orang, tjoemah ada kelihatan dlapan peti besar, dari itoe Song Kim Long lantas berpikir, ini peti tentoe maling jang taroh di sini; sal abisnja ja berpikir begitoe, lantas ia keloeur dari itoe geredja menoedjoe di pinggir soengei. Kerna itoe waktoe Song Kim Long poenja djaja redjeki maoe timboel bakal djadi orang hartawan, maka serta Song Kim Long sampe di pinggir itoe soengei, ia dapet lihat ada saboea praoe besar jang lagi berlaboe di pinggir soengei itoe, lantaran dia poenja kemoedi roesak di poekoel ombak besar; maka Song Kim Long lantas deketin itoe praoe, tempo itoe toekang praoe ketemoe pada Song Kim Long, lautas itoe toekang praoe menanja: Sobat maoe apa, apa sobat maoe moewat barang?

Lantas Song Kim Long belaga kata: Saja orang di kota Hiap Saij bernama Tjie Kim ikoet berdagang sama saja poenja intjek pergi di kota Ho Tong, serta saja poenja intjek sampe di sini ketemoe kepala begal, maka itoe kepala begal rampok dan ia boenoeh mati saja poenja intjek, djadi intjek saja poenja barang-barang itoe rampok taroh di dalem geredja To Tee Kong, tetapi sekarang itoe kepala begal dan bersama dia poenja kawan-kawan soedah mati kenah ratjoen, beroentoeng saja boleh dapet koembali intjek saja poenja barang belon terganggoe satoe apa itoe dlapan peti, djikaloe sobat maoe moewat saja poenja barang, sobat boleh angkat itoe dlapan peti djikaloe soedah sampe di saja poenja roemah, nanti saja persent satoe peti boeat sobat poenja soesah.

Lantas itoe djoeragan praoe adjak dia poenja orang samoeanja pergi di geredja To Tee Kong, serta itoe djoeragan praoe sampe di dalem itoe geredja, ia lihat betoel ada itoe dlapan peti, maka ia lantas soeroe orangnja gotong itoe peti bawa toeroen kadalem praoe, lantas itoe djoeragan tanja sama Song Kim Long: Sobat maoe pergi di mana?

Lantas Song Kim Long berkata: Saja maoe pergi di kota Lam Kiah boeat tjari saja poenja soedara.

Itoe toekang praoe berkata lagi: Saja poenja praoe maoe pergi di kota Kwa Tjioe, sobat poenja barang-barang boleh naiken doeloe di kota Kwa Tjioe di sana sobat boleh toekar lain praoe boeat pergi di kota Lam Kiah.

Lantas Song Kim Long berkata: Djikaloe begitoe ia baek djoega. Lantas itoe praoe troes berangkat pergi di kota Kwa Tjioe.

Kiar-kira tiada antara lamanja Song Kim Long poenja praoe sampe di kota Kwa Tjioe, tempo itoe praoe soedah brenti di pinggir soengei, lantas Song Kim Long naek ka darat di mana ia lantas tjari roemah makan boeat dia menoempang, samentara itoe Song Kim Long dapet satoe roemah makan di dalem kota itoe, maka Song Kim Long poen balik koembali ka praoe, serta ia sampe di itoe praoe, lantas ia soeroe itoe toekang praoe angkat naek itoe peti, sasoedahnja itoe toekang praoe angkat toedjoe peti bawa masoek di dalem roemah makan, maka jang satoe peti tinggal di itoe praoe, demikian djoega Song Kim Long lantas berkata sama itoe toekang praoe: Itoe satoe peti jang masi ada di praoe, memang saja soedah berdjandji maoe persent pada sobat, soepaja sobat rame-rame boleh bagi sebrapa adanja di dalem itoe peti poenja barang.

Begitoe djoega itoe toekang praoe lantas boeka itoe peti, sasoedahnja terboeka klihatan di dalemnja itoe peti ada berisi barang-barang pakean dari soetra jang aloes aloes matjemnja, lantas itoe toekang praoe bagi satoe persatoe pada kawannja dari itoe barang pakean soetra, sasoedahnja lantas Song Kim Long poelang di roemah makan setelah ia sampe di roemah makan lantas ia soeroe panggil toekang koentji, tempo itoe toekang koentji soedah sampe di roemah makan serta ketemoe sama Song Kim Long, lantas Song Kim Long soeroe bikin satoe koentji, sasoedahnja djadi itoe koentji lantas Song Kim Long boeka satoe peti, ada poen di dalem itoe peti banjak berisi oewang mas dan moestika-moestika jang mahal harganja, lantas Song Kim Long ambil satoe oewang mas jang beratnja kira-kira satoe tail maka itoe oewang ia kasi persent sama itoe toekang koentji, sasoedahnja itoe toekang koentji trima itoe oewang lantas ia berangkat poelang ka roemahnja. Demikian djoega Song Kim Long masoek di dalem kamar di mana ia lantas ambil satoe moestika dari kerang, sasoedahnja ia lantas kloear bawa itoe moestika di dalem kota hendak di djoeal sama soedagar toko moestika, serta Song Kim Long sampe di toko moestika, lantas ia kasi liat itoe moestika sama itoe soedagar, itoe soedagar taksir harganja itoe moestika seriboe tail oewaug mas, maka Song Kim Long lantas djoewal itoe moestika sama itoe soedagar, serta Song Kim Long dapet itoe oewang jang di bajar oleh soedagar itoe, maka dengan sigra Song Kim Long berlaloe dari toko itoe berdjalan poelang ka roemah makan sembari berpikir, djikaloe kita tinggal lama di dalem ini roemah makan kita slempang nanti toekang roemah makan boeat tjoeriga hati pada kita, lebi baek kita lekas tjari satoe roemah jang besar kita beli dengan harga jang patoet, soepaja kita boleh tinggal senang di kita poenja roemah sendiri, soepaja ini resia djangan sampe orang dapet tahoe, sasoedahnja Song Kim Long habis berpikir, lantas ia pergi tjari satoe roemah hendak di belinja, kebetoelan itoe waktoe ada orang maoe djoewal satoe roemah besar terdoedoek di dalem kota Lam Kiah pintoe Gie Hong Moei, maka Song Kim Long lantas beli itoe roemah sama pekarangannja dan kebon dengan harga lima riboe tail oewang mas, sasoedahnja Song Kim Long dapet beli roemah itoe, lantas ia soeroe orang angkat dari dia poenja toedjoe peti besar jang ada di dalem roemah makan, bawah pinda di roemahnja sendiri, maka itoe orang lantas angkat itoe toedjoe peti pindaken di roemahnja Song Kim Long.

Sedari Song Kim Long doedoekin roemah itoe maka ia mendjadi saorang jang kaja besar di kota Lam Kiah, ia itoe lantaran ia dapat itoe toedjoe peti jang di dalemnja berisi oewang mas dan moestika-moestika. Maka di dalem kota Lam Kiah poenja orang panggil Song Kim Long bahasain Tjie Hoan Gwee, kerna tempo Song Kim Long datang di itoe kota Lam Kiah, ia menjaroe pake nama Tjie Kim; Song Kim Long jang soedah djadi seorang hartawan ia poenja badan djoega soedah mendjadi gemoek serta roepanja bertambah tjakap ia itoe beda sekali seperti doeloe dia poenja roman, hingga di belakang kali dia poenja mertoewa sendiri (Lauw Soen Tjoan) tiada kenalin padanja.

Tjerita Lauw Soen Tjoan soedah poelang di roemahnja, begitoe djoega Gie Tjoen menanja sama dia poenja bapa: Saja poenja soewami Song Kim Long kenapa ia tiada poelang sama tia-tia?

Lantas Lauw Soen Tjoan berkata: Di waktoe itoe kami prentah Song Kim Long pergi di darat boeat tjari kajoe serta dia sampe di darat dia troes pergi masoek di hoetan boeat tjari kajoe, dari sitoe entah dia troes kemana lagi kami tiada tahoe, barangkali dia di makan matjan ataoe dia mati di dalem itoe hoetan, sekarang anak traoesa pikirin lagi sama Song Kim Long, soepaja anak boleh tjari laki lagi jang djaja.

Serta Gie Tjoen dengar bapanja poenja perkataän, lantas ia tepok dadanja dengan menangis tiada bisa soedah sembari berkata: Kendatinja saja poenja soewami tiada bisa mentjari serta ia dapet sakit, soedah saja trima oentoeng, pagi dan sore saja maoe tahoe dari dia poenja hari toetoep mata (mati), djikaloe Song Kim Long soedah mati saja djoega tiada ingetan maoe belaki lagi, di mana boleh tia-tia kloearin perkataän jang tiada patoet melanggar atoeran manoesia di dalem doenia soeroe saja tjari lain laki lagi, djadi saja denger orang toewa poenja perkataän melanggar peratoeran manoesia.

Sasoedahnja Gie Tjoen habis bitjara, ia menangis lagi dengan amat sedinja sampe tiada bisa soedah. Tempo Lauw Soen Tjoan lihat anaknja (Gie Tjoen) menangis sampe begitoe amat sedinja, maka Lauw Soen Tjoan poenja pikiran djadi sereba sala.

Hata sampe kepada ka tiga harinja lantas Gie Tjoen toekar dia poenja pakean dengan pake pakean sereba poeti sasoedahnja Gie Tjoen toekar itoe pakean, sekoetika itoe djoega ia lantas pergi di pinggir soengei akan sambahjangin dia poenja soewami Song Kim Long, djadi Lauw Soen Tjoan bersama Tjie Sie tiada bisa bitjara satoe apa, hanja ia toeroet sadja Gie Tjoen poenja maoe sendiri. Sasoedahnja Gie Tjoen habis sambalijang maka ia lantas balik poelang di roemah bapanja.

Tempo itoe satoe hari boelan tahon baroe Lauw Soen Tjoan boedjoek pada Gie Tjoen, di soeroe lepas poeti, akan tetapi Gie Tjoen sendiri tiada maoe tahoe, hanja ia pake poeti itoe sampe tiga tahon lamanja.

Bahoewa di tjeritaken poela Song Kim Long ada di kota Lani Kiah mendjadi saorang jang kaja besar. Kebetoelan itoe satoe hari Song Kim Long poenja pikiran senang maka ia bawa tiga riboe tail oewang perak bersama ampat orang boedak laki-laki toeroen di satoe praoe berangkat pergi ka kota Soh Tjioe Koen San Kwan maoe pergi tjari roemah mertoewanja. Kira-kira tiada antara lamanja maka itoe praoe lantas sampe di soengei Koen San Kwang mana Song Kim Long lantas naek di darat pergi tjari tempat boeat memondok, maka Song Kim Long ketemoe satoe roemah jang di tinggalin oleh saorang bernama Ong Seng, tempo Song Kim Long sampe di roemahnja Ong Seng, begitoe djoega Ong Seng kloear samboet padanja serta di adjata masoek ka dalem roemah itoe sembari Ong Seng menanja: Sobat orang di mana?

Lantas Song Kim Long menjaroe, kata; Saja orang di kota Lam Kiah nama Tjie Kim, saja dateng di sini maoe tjari bini anak orang di kampoeng sini.

Maka Ong Seng berkata: Djikaloe Tjie Hoan Gwee maoe tjari orang di kampoeng sini, tjoemah ada anaknja djoeragan praoe Lauw Soen Tjoan, itoe prampoean poenja roepa terlaloe amat tjakapnja hingga tiada ada orang bisa bandingin dari dia poenja roepa. Itoe prampoean poenja soewami soedah mati lamanja baroe tiga tahon, djikaloe Tjie Hoan Gwee soeka nanti saja boleh pergi mintain sama Lauw Soen Tjoan.

Serta Song Kim Long dengar, ia poen mendjadi soeka hati lantas ia kloearin oewang perak sepoeloe tail kasi sama Ong Seng boeat ongkos, sembari berkata: Djikaloe boleh kedjadian saja dapet bakal bini Lauw Soen Tjoan poenja anak prampoean, kendatinja saja habis seriboe tail oewang mas djoega saja tiada sajang.

Setelah Ong Seng trima itoe oewang perak sepoeloe tail, mendjadi soeka hati lantas ja pergi di roemahnja Lauw Soen Tjoan, kebetoelan Ong Seng ketemoe Lauw Soea Tjoan di dalem dia poenja praoe lagi doedoek, lantas Ong Seng membri hormat pada Lauw Soen, Tjoan lantas Lauw Soen Tjoan menanja : Sobat datang di sini apa maoe moewat harang ataoe sobat maoe menoempang praoe?

Lantas Ong Seng berkata: Saja dateng di sini maoe minta sobat poenja anak prampoean djikaloe sobat soeka kasi sama Tjie Hoan Gwee orang di kota Lam Kiah, itoe Tjie Hoan Gwee soeka kasi oewang pandjer banjaknja seriboe tail oewang mas.

Lauw Soen Tjoan lantas berkata: Saja soeka sekali kasi berdjadoan sama orang jang kaja, tetapi saja poenja anak prampoean mendjaga keras dia poenja diri tiada maoe kawin lagi, djadi saja tiada brani tama sobat poenja permintaan itoe, kaloe maoe sobat boleb adjak sendiri itoe Tjie Hoan Gwee boeat datang di roemah saja, djikaloe saja poenja anak prampoean penoedjoe di hatinja sendiri, tentoe boleh mendjadi.

Serta Ong Seng dengar begitoe, lantas ia balik poelang di roemahnja aken kasi tahoe sama Song Kim Long. Serta Ong Seng soedah sampe di roemahnja ia lantas kasi tahoe sama Song Kim Long satoa persatoe dari hal itoe. Tempo Song Kim Long soedah dapat tahoe dan perbilangannja Ong Seng, maka Song Kim Long mendjadi soeka nati dan sekoetika itoe djoega Song Kim Long berangkat sama-sama Ung beng pergi di roemahnja Lauw Soen Tjoan, serta Lauw Soen Ijoan lihat Ong Seng, lantas ia membri hormat dan ia adjak Ong beng bersama Tjie Hoan Gwee masoek di dalem roemahnja. Tempo Ung iseng dan ïjie Hoan Gwee soedah doedoek bersama Lauw Soen Ijoan, Ijie ïloan Gwee tiada bitjara satoe apa, hanja ia tinggal doedoek diam sadja, itoe waktoe Gie Tjoen dari dalem pandang Tiia Hoan Gwee dengan tiada bisa soedah hingga Gie Tjoen poenja hati djadi tjoeriga, kerna Gie Tjoen lihat Tjie Hoan Gwee poenja roepa seperti roepanja Song Kim Long, lantaran itoe maka Gie Tjoen lantas kasi tahoe sama dia poenja iboe (Tjie Sie), itoe Tjie Hoan Gwee tenoe Ong Jim Long, boekannja orang Iain.

Serta iboenja dengar itoe perkataan, djadi tertawa sembari berkata: Di mana boleh djadi anak poenja laki Song Kim Long boleh hidoep koembali, sebab Song Kim Long mati soedah tiga talion lamanja, djangan kata dia poenja badan masi ada, sekali poen dia poenja toelang soedah habis di makan rajap.

Djadi sekarang anak lihat orang jang kaja, anak bilang anak poenja laki.

Tjoen dengar begitoe, ia poen mendjadi maloe hingga la tiada bisa bitjara satoe apa lagi, hanja ia lantas djalan masoek di Ualeni la poenja kamar. Demikian djoega Tjie Sie lantas kloear kasi tahoe pada soewaminja (Lauw Soen Tjoan), jang dia poenja anak trie ijoen soedah penoedjoe sama Tjie Hoan Gwee.

Maka Lauw Soen Tjoan djoega lantas kasi tahoe sama Ong Seng,jang dia poenja anak soedah soeka sama Tjie Hoan Gwee, begitoe djoega Ong Seng kasi tahoe sama Tjie Hoan Gwee jang itoe anaknja Lauw Soen Tjoan soedah soeka boeat berdjodoan pada Tjie Hoan Gwee. berta Tjie Hoan Gwee dapet tahoe jang itoe perkara soedah djadi, lantas Ijie Hoan Gwee kloearin seriboe tail oewang mas kasi sama Ong Seng, sasoedahnja Ong Seng trima itoe seriboe tail oewang mas, la Isntas serain sama Lauw Soen Tjoan, boeat bikin ongkos kawin.

Kemoedian pada besok paginja Lauw Soen Tjoan lantas bikin betoel dia poenja roemah boeat bikin hari kawinnja Gie Tjoen sama ijie Hoan Gwee, sasoedahnja sedia lantas Tjie Hoan Gwee djadi penganten dateng sama-sama Ong Seng di roeraahnja Lauw Soea Tjoan, begitoe djoega Tjie Hoan Gwee ketemoe pada Gie Tjoen, ma ka kedoea penganten itoe masoek di dalem kamarnja. Tempo malemnja tatkala Gie Tjoen bersama Tjie Hoan Gwee ada di dalem kamar penganten, lantas Tjie Hoan Gwee belaga tanja pada Gie Tjoen ; Nona poenja laki meninggal doenia lantaran sakit apa?

Serta Gie Tjoen dengar soewaranja Tjie Hoan Gwee seperti soewamlnja poenja soewara, lantas Gie Tjoen menangis sembari mamtiki: Siang Kong banjak bikin soesah sama saja sampe tiga tahon lamanja saja pakein poeti, kenapa ini hari Siang Kong tiada maoe bilang dengan sebetoel-betoelnja, tapi menjaroe pake nama laen.

Tatkala Song Kim Long dengar Gie Tjoen poenja perkataan, ia mendjadi sedi sembari berkata: Sekarang betoel nona saja poenja istri berdjodoan sampe selama-lamanja ada di dalem doenia, sekarang saja ada di kota Lam Kiab djadi saorang jang hartawan, besok pagi nona boleh ikoet saja poelang di kota Lam Kiah di sana nona boleh doedoek senang selama-lamanja. Sasoedahnja habis bitjara, lantas masing-masing tidoer dengan senangnja.

Adalah di tjeritaken pada besok paginja Lauw Soen Tjoan ber sama dia poenja istri (Tjie Sie) tjepat-tjepat sedia makanan boeat hormat sama mantoe baroe, serta Song Kim Long kloear dari kamar membri hormat sama dia poenja mertoewa lelaki dan prampoean, sembari berkata: Gak Hoe dan Gak Bo traoesa pandang mantoe jang berharta oewang, koetika dahoeloe Gak Hoe dan Gak Bo poenja mantoe mati di hoetan dengan sangsaranja, maka djangan pandang orang jang kaja dan hinain orang jang miskin, kaloe toehan Allah masi soeka kasi manoesia hidoep di doenia boekannja orang jang boleh toeloeng djadi berharta oewang, melaenkan dari toeloengan Toehan jang Maha koewasa, sekarang saja boekannja Tjie Hoan Gwee, sebetoel-betoelnja saja Song Kim Long soepaja Gak Hoe dan Gak Bo djangan ambil ingetan jang sala.

Serta Lauw Soen Tjoan bersama Tjie Sie dengar Song Kim Long poenja perkataan, mendjadi maloe hingga ia tiada bisa menjahoet satoe apa. Begitoe djoega Song Kim Long lantas adjak Gie Tjoen berangkat poelang ka kota Lam Kiah.

Tempo Song Kim Long soedah sampe di kota Lam Kiah di dalem dia poenja roemah sendiri ia tinggal slamat djadi orang kaja besar di bilangan itoe kota sampe di belakang hari Song Kim Long bersama Gie Tjoen beroemoer sembilan poeloe tahon dengan tiada sakit lagi troes mendjadi mati, maka toeroen menoeroen anak tjoetjoenja Song Kim Long ada di kota Lara Kiah terseboet orang jang berharta besar.



XXII

TJEEITA BENG TJAIJ SIN JANG BERBOEDI, TELAH

DI TOELOENG OLEH SETAN PRAMPOEAN SIAUW TJENG.

Di dalem kota Tjiat Kang ada lah saorang bernama Beng Tjaig Sin jang mempoenjai tingka lakoe terlaloe amat haloes dan alim, maka kaloe dia mengomong sama dia poenja sobat-sobat dengan perkataan jang sebenar-benarnja, lagi poen tiada tahoe sala satoe pataapa jang dia poenja bitjara.

Akan tetapi Beng Tjaij Sin itoe soeka melantjong pergi di kota Xim Hoa, tempo satoe waktoe Beng Tjaij Sin pergi di kota Kim Hoa ia sampe di satoe geredja Lam Djiak Sie, ada poen di dalem itoe geredja terlaloe amat beresinja, maka Beng Tjaij Sin djalandjalan di dalem itoe geredja kesana kemari dari sitoe ia sampe di empang träte, kebetoelan di itoe empang träte dia poenja kembang terlaloe amat saratnja, begitoe djoega Beng Tjaij Sin menoenggoe poelangnja Wesio di itoe geredja, serta sampe sore lantas ada satoe orang datang menanja: Sobat di sini kerdja apa?

Lantas Beng Tjaij Sin berkata: Saja lihat ini kembang träte terlaloe amat indah matjemnja.

Begitoe djoega itoe orang berkata: Di sini soewatoe tempat jang soenji (sepi) tiada ada orang, beroentoeng sobat ada di sini.

Apa bila Beng Tjaij Sin dengar perkatahan itoe, maka ia mendjadi soeka hatinja dan ia doedoek sama-sama itoe orang di mana trangnja boelan jang seperti siang, lantas Beng Tjaij Sin menanja sama itoe orang : Sobat orang di mana :

Lantas itoe orang berkata : Saja nama Jan Tjek He.

Serta Beng Tjaij Sin dengar, ia djadi tjoeriga hati sembari berkata: Djikaloe saja dengar sobat poenja soewara boekannja orang di kampoeng sini, atsal orang di negri Tjin Kok poenja soewara, lebi baek sobat bersama-sama saja tinggal di sini.

Lantas Jan Tjek He bilang jang dia tiada bisa toeroet, sebab dia misti poelang, begitoe djoega Jan Tjek He berangkat poelang ka tempatnja, djadi Beng Tjaij Sin tinggal sendiri di sitoe. Itoe. malem Beng Tjaij Sin trada bisa tidoer sebab dia orang baroe ada di itoe tempat menginap, tatkala Beng Tjaij Sin lagi doedoek ia dapat dengar soewara orang bitjara di satoe roemah ketjil jang ada di loear tembok geredja, sekoetika itoe djoega Beng Tjaij Sin lantas mengintip ka dalem itoe roemah di mana ia dapat lihat ada ampat poeloe orang prampoean moeda dan sama satoe prampoean toewa lagi doedoek di itoe roemah, di, dalem itoe ampat poeloe prampoean moeda ada saorang jang berkata: Kenapa Siauw Tjeng lama tiada dateng di sini.

Lantas itoe prampoean toewa berkata: Di waktoe-waktoe Siauw Tjeng djoega dateng, sampe sekarang ini ia belon däteng lagi.

Itoe prampoean moeda berkata: Barangkali intjem ada mara sama dia. Lantas itoe prampoean toewa berkata: Saja belon tahoe sàtoe kali kloearken perkatahan jang sala sama Siauw Tjeng. Tempo itoe prampoean toewa belon habis bitjara terkoenjoeng-koenjoeng dateng satoe anak prampoean jang oemoernja kira-kira baroe dlapan bias tahon serta dia poenja roepa tjakap, serta itoe prampoean toewa, lihat itoe anak prampoean, ia poen djadi tertawa sembari berkata: Maka djadi orang djangan soeka tjeritain orang di belakang, tjoba kita berdoea di sini bitjara jang tiada baek boeat menjela sama Siauw Tjeng, tentoe lah Siauw Tjeng boleh djadi mara boeat dengar kita poenja perkatahan, memang Siauw Tjeng saorang jang pinter kita tiada boleh djoestain padanja, selama ini Siauw Tjeng tiada dateng di sini barangkali ia soedah dapet saorang laki-laki.

Demikian djoega Siauw Tjeng (itoe anak prampoean) berkata: lentjem traoesa lah terlaloe angkat saja poenja diri, dari itoe orang djangan soeka memoedji orang poenja kebaekan di depan orang banjak, djikaloe itoe orang jang kita poedji, di belakang hari memake hati djahat tentoe kita sendiri mendjadi maloe. Sasoedahnja Siauw Tjeng habis bitjara, lantas masing-masing marika itoe masoek tidoer, begitoe djoega Beng Tjaij Sin dengar di dalem itoe roemah soewaranja orang soedah sepi, maka dia djoega sendiri masoek tidoer. Di waktoe Beng Tjaij Sin baroe maoe masoek tidoer, terkoenjoeng-koenjoeng Siauw Tjeng datang tertawa sembari berkata: Begini malem Siang Kong belon tidoer.

Lantas Beng Tjaij Sin berkata: Apa angkaoe tiada maloe satoe prampoean tjakap tengah malem dateng sendiri di dalem kamarnja orang lelaki?

Lantas Siauw Tjeng berkata: Maka tengah malem saja sampe di sini djangan sampe orang tahoe, djikaloe Siang Kong soeka trima sama saja.

Serta Beng Tjaij Sin dengar begitoe, ia lantas bentak Siauw Tjeng: Angkaoe boleh lekas pergi djangan tinggal lama di sini! Begitoe djoega Siauw Tjeng dengar soewaranja Beng Tjaij Sin, ia djadi ketakoetan troes ia moendoer dari pintoe kamar, tempo Siauw Tjeng berlaloe dari sitoe dia poenja toesoek koende ketinggalan di djoknja Beng Tjaij Sin, begitoe djoega Siauw Tjeng balik koembali, serta Beng Tjaij Sin lihat Siauw Tjeng balik koembali, lantas Beng Tjaij Siu menanja: Angkaoe kenapa tiada maoe pergi.

Lantas Siauw Tjeng berkata : Maka saja balik koembali, sebab saja poenja toesoek koende ketinggalan di sini. Sigra djoega Beng Tjaij Sin lantas ambil itoe toesoek koende troes lempar kaloear pintoe kamar sembari Beng Tjaij Sin berkata: Kami tiada temaha angkaoe poenja barang. Angkaoe boleh lekas pergi dari sini.

Siauw Tjeng lantas poengoet toesoek koendenja sembari berkata: Betoel Siang Kong poenja hati seperti batoe dan besi poenja keras, djikaloe Siang Kong maoe menginep di sini Siang Kong misti tahoe. Koetika dahoeloe ada satoe soedagar bersama dia poenja boedak menginap di ini kamar, di waktoe malem dia dapat sakit hoeloa hati troes mendjadi mati.

Ini malem Jan Tjek He tinggal poelang sama Siang Kong, apa Siang Kong tiada mendoesin Siang Kong di taroh gade di dalem ini kamar, sebab saja tiada tega hati, soedali banjak orang jang dapat tjilaka di dalem ini tempat, maka saja maoe kasi tahoe sama Siang Kong, sebab Siang Kong satoe orang jang alim poenja pikiran, djangan Siang Kong ambil man dahoeloe sama saja.

Saja bernama Siauw Tjeng djoega boekannja manoesia, saja poenja oemoer delapan bias tahon dapat di goda sama penjakit sampe mendjadi mati saja poenja mait di koeboer di samping ini geredja, maka saja datang di sini sama Siang Kong boekannja maoe ambil dengan soeka hati, tetapi saja slempang ini malam Siang Kong dapat kesoesahan, Serta Beng Tjaij Sin dengar Siauw Tjeng poenja perkataan, ia mendjadi kaget sembari menanja : Sekarang apa akal menoengaroe sampe besok pagi?

Lantas Siauw Tjeng berkata : Sekarang Siang Kong boleh pegi di roemahnja Jan Tjek He traoesa Siang Kong boeat tjoeriga hati, sebab Jan Tjek He saorang jang pinter, djikaloe saja simpen sendiri sama Siang Kong slempang tengah malem kedatenggan Lo Mo Kwie jang soeka isep orang poenja dara, maka saja kasi tahoe sama Siang Kong, soepaja Siang Kong lekas pergi dari sini.

Setelah Beng Tjaij Sin dengar Siauw Tjeng poenja perkataan ia lantas membri trima kasi serta menanja: Djikaloe besok pagi saja dapet keslamatan, apa jang saja misti bales sama nona poenja boedi.

Apa bilah Siauw Tjeng dengar itoe porkatahan, ia poen mendjadi kloear ajer matanja dengan berkata: Banjak djoega di sini saja lihat soedagar-soedagar poenja ingetan, soesah dapat seperti Siang Kong poenja pikiran, djikaloe Siang Kong ada kesian hati sama saja, saja minta Siang Kong poenja toeloengan dari saja poenja toelang Siang Kong boleh pindaken di tempat lain, sebab saja di sini beroemah tiada senang hati, kerna banjak lain setan datang mengoda saja poenja haloes, dari itoe mintalah Siang Kong poenja toeloengan.

Lantas Beng Tjaij Sin bilang baek traoesa nona koewatir hati sekarang nona poenja koeboeran ada di mana?

Siauw Tjeng berkata : Saja poenja koeboeran adanja di bawah poehoen pee jang Iioe di atasnja itoe poehoen ada satoe sarang boeroeng dan di bawahnja itoe poehoen saja poenja koeboeran. Sasoedahnja Siauw Tjeng habis bitjara, troes ia kloear dari itoe tempat.

Kemoedian sampe besok paginja Beng Tjaij Sin pergi di roemahnja Jan Tjek He jang kebetoelan ada di roemah, lantas Jan Tjek He sedia makanan dan minoeman adjak Beng Tjaij Sin makan dari pagi sampe sore, sehabisnja ia doedoek makan, lantas Beng Tjaij Sin maoe berangkat poelang, akan tetapie Jan Tjek lie tahan, padanja dan ia soeroe Beng Tjaij Sin menginap lagi di roemahnja, maskipoen bagitoe Beng Tjaij Sin paksa djoega maoe poelang, lantas Jan Tjek He berkata: Saja soedali tahoe Siang Kong saorang jaag laki-laki, djadi ini resia saja tiada boleh bitjara satoe apa. Sekarang Siang Kong traoesa takoet boeat menginep sama-sama saja di sini, sebab saja ada poenja sntoe djimat pedang ketjil, kendatinja itoe pedang tiada tadjam tapi ia bisa moendoerken. perkara jang tiada baek. Sasoedahnja Jan Tjek He habis bitjara lantas ia boeka dia poenja peti ambil itoe pedang ketjil dan lantas ia gantoeng pedang itoe di atas djendela kamar, sasoedahnja itoe Jan Tjek He lantas masoek tidoer, tetapi itoe waktoe Beng Tjaij Sin tiada bisa tidoer, kira-kira djam poekool satoe malem ada kelihatan bajangan orang di loear djendela kamar serta soedah dekat itoe bajangan poenja mata berkoenang-koenang hingga terlaloe amat trangnja, tempo Beng Tjaij Sin maoe panggil Jan Tjek He, kaget pedi.ngnja Jan Tjek He kloear sendiri dari dalem saroengnja, menoedjoe sama itoe bajangan orangjang mana itoe bajangan lantas mendjadi linjap, koetika itoe djoega Jan Tjek He lantas mendoesin dan tempo ia oesoet itoe pedang serta ia lihat di sinarnja boelan, kelihatan itoe pedang soedah kloear dari saroengnja kira-kira doea dim pandjangnja, begitoe djoega Jan Tjek He masoeken koembali itoe pedang sembari ia berkata sendirinja: Angkaoo satoe Lo Mo Kwie begitoe brani datang di sini boeat mengganggoe sama kami. Selagi Jan Tjek He bitjara sendirinja, lantas Beng Tjaij Sin nienanja padanja: Kenapa sobat bitjara begitoe, soepaja sobat kasi tahoe sama saja.

Jan Tjek He berkata: Saja tiada brani djoestain sama Siang Kong, djikaloe ada setan datang menggoda di sini, kena saja poenja pedan? tentoe mendjadi soesah.

Lantas Beng Tjaij Sin menanja lagi: Djikaloe itoe setan melanggar itoe pedang, apa tandanja jang klihatan di itoe pedang ?

Jan Tjek He menjahoet : Djikaloe itoe setan soeda kena itoe pedang, maka di oedjoengnja itoe pedang berbaoe boesoek dari hawanja itoe siloeman. Djikaloe Siang Kong koerang pertjaja, tjobah Siang Kong boleh lihat ini pedang dan djoega besok pagi Siang Kong boleh lihat di loear kamar tentoe ada bekas tanda daranja manoesia.

Maka Beng Tjaij Sin lantas lihat itoe pedang betoel sinarnja seperti koenang-koenang. Dan besok paginja Beng Tjaij Sin kloear dari kamar manoedjoe di djendela kamar itoe, betoel di sitoe ada bekas tanda dara dan telapakkan raanoesia lari masoek di satoe koeboeran. Maka Beng Tjaij Sin lantas menanja lagi pada Jan Tjek He: Kaloe begitoe ini pedang poenja mandjoer boleh singkirin segala siloeman ataoe setan-setan, saja haraplah sobat boleh kasi tahoe ilmoenja begimana maka ini pedang poenja mandjoer sampe begitoe.

Lantas Jan Tjek He berkata. Djikaloe Siang Kong poenja adat saorang jang betoel tiada maoe bikin djoesta sama manoesia, tetapi Siang Kong poenja peroentoengan boleh mendjadi senang boekan di bawah prentahnja orang, maka saja tiada boleh kasi tahoe ini pedang poenja resia. Beng Tjaij Sin berkata: Saja haraplah sobat poenja pertoeloengan, sebab di sini ada ade saja poenja koeboeran, saja maoe ambil dia poenja toelang saja maoe bawa poelang di saja poenja kampoeng, sebab di ini kampoeng banjak penggodanja, saja haraplah sobat boleh anterken saja pergi di itoe poehoen pee jang lioe.

Setelah Jan Tjek He dengar begitoe, maka sigra djoega ia lantar berangkat sama-sama Beng Tjaij Sin pergi di itoe poehoen di mana bawahnja poehoen itoe ada satoe koeboeran ketjil, maka Beng Tjaij Sin lantas soeroe orang bongkar itoe koeboeran dan ia poeogoet toelang-toelangnja itoe mait di boengkoes sama setangan mera. Tempo Beng Tjaij Sin maoe berangkat poelang, terkoenjoeng-koejoeng ada kedengaran soewaranja orang panggil-panggil, serta Bang Tjaij Sin balik, maka di lihatnja ada saorang prampoean moeda Siauw Tjeng dengan berkata : Betoel Siang Kong saorang jang alim, apa djoega perkatahan boleh di pertjaja, Siang Kong poenja boedi saja tiada bisa bales, sekarang saja minta maoe toeroet poelang sama-sama Siang Kong boeat berkenalan sama Siang Kong poenja iboe. Sasoedahnja habis bitjara lantas Siauw Tjeng toeroet sama-sama Beng Tjag bin toeroen di praoe berangkat poelang ka kota Tjiat Kang. Maka tiada antara lamanja itoe praoe sampe di kota Tjiat Kang itoe jang mana Beng Tjaij Sin lantas naek di darat bersama-sama Siauw Tjeng, troes Beng Tjaij Sin manoedjoe di roemahnja, tatkala itoe Beng Tjaij Sin poenja iboe dapat liat jang Beng Tjaij Sin poelang dengan bawah satoe anak prampoean, tetapi Beng Tjaij Sin poenja iboe tiada brani kasi tahoe sama mantoenja (Beng Tjaij Sin poenja istri) kerna itoe waktoe Beng Tjaij Sin poenja istri lagi dapat sakit, dari itoe iboenja Beng Tjaij Sin toetoep itoe resia, melainkan ia tanja sama Beng Tjaij Sin: Ini anak prampoean anaknja siapa ?

Lantas Beng Tjaij Sin berkata : Ini anak prampoean bernama Siauw Tjeng, ia soeka ikoet saja poelang di roemah boeat ketemoe sama iboe.

Serta iboenja dengar mendjadi kaget, ia belon sampe berkata,lantas Siauw Tjeng menjaoet ; Saja saorang poenja mak bapa djaoe roemahnja dan soedara djoega djaoe, tjoemah saja hareji Siang Kong poenja moerah hati soedah kesian dan toeloeng saja poenja djiwa, djadi saja belon bisa bales Siang Kong poenja boedi, maka ini hari saja trimalah djadi Siang Kong poenja boedak akan merawatken di dalem roemahnja Siang Kong.

Setelah iboenja Beng Tjaij Sin dengar Siauw Tjeng kata begitoe, maka ia poen mendjadi soeka hatinja, lantas ia berkata: Djikaloe di dengar nona poenja perkataan inget saja poenja anak poenja boedi.

saja saorang toewa djoega dengar mendjadi soeka hati, djikaloe di blakang hari nona ada koerang apa-apa, nona djoega djangan sampe menjesel pada saja orang jang toewa.

Lantas Siauw Tjeng barkata: Saja djoega sebetoelnja tiada ber hati doea, saja lihat intjem seperti djoega saja posnja orang toewa, dari doenia sampe di achirat djoega saja tiada nanti hilangken Siang Kong poenja boedi, soepaja intjem djangan boeat menjela pada saja.

Serta iboenja Beng Tjaij Sin dengar mendjadi soeka hatinja sembari berkata lagi: Sekarang saja poenja anak sama nona djadi seperti soedara sadja, sebab di sini ada dia poenja istri, begimana nona poenja pikiran?

Lantas Siauw Tjeng menjahoet: Begimana intjem poenja perkataan saja toeroet.

Demikian djoega iboenja Beng Tjaij Sin mendjadi amat tjintanja bagi Siauw Tjeng itoe, maka sekoetika itoe djoega Siauw Tjeng diadjak masoek kadalem roemah akan ketemoein istrinja Beng Tjaij Sin, adapoen Siauw Tjeng panggil istrinja Beng Tjaij Sin di bahasain inso. Tempo Siauw Tjeng soedah ada di dalem roemab lantas Siauw Tjeng masoek di dapoer di mana ia lantas bekerdja masak barang makanan, sasoedabnja lantas iboenja Beng Tjaij Sin prenta Siauw Tjeng soeroe masoek tidoer, akan tetapi Siauw Tjeng tiada brani masoek di dalem itoe kamar, sasoedabnja Beng Tjaij Sin poenja iboe berlaloe dari kamar itoe pergi di lain tempat, lantas Siauw Tjeng kloear pergi di loear roemah, tempo iboenja Beng Tjaij Sin datang koembali di kamar itoe, di lihat Siauw Tjeng tiada ada di sitoe maka ia lantas panggil-panggil pada Siauw Tjeng, begitoe djoega Siauw Tjeng menjahoet, katanja: Di dalem kamar ada satoe pedang tergantoeng saja takoet masoek.

Serta Beng Tjaij Sin sendiri dengar Siauw Tjeng kata begitoe, hingga Beng Tjaij Sin dapat ingat betoel itoe pedang di gantoeng di dalem itoe kamar, maka Beng Tjaij Sin lantas pindain pedang itoe di lain kamar, sasoedabnja baroe Siauw Tjeng brani masoek di dalem itoe kamar di mana ia lantas doedoek di satoe krosi dengan tiada bisa bitjara satoe apa.

Tatkala itoe Beng Tjaij Sin masoek di dalem itoe kamar ketemoein Siauw Tjeng, maka Beng Tjaij Sin menanja padanja: Apa nona maoe libat soerat-soerat tjerita doeloe kala?

Lantas Siauw Tjeng berkata: Koetika saja masi anak-anak saja soeka batja kitab Giam Keng, tapi sekarang saja soedah loepa separoh, djikaloe Siang Kong ada poenja kitab tjerita doeloe kala, saja minta pindjcm satoe kitab, sebab di waktoe malem -tiada ada kerdjaban apa-apa, maka saja maoe lihat itoe kitab tjerita doeloe.

Beng Tjaij Sin lantas bilang; Baek nanti saja ambilkan itoe kitab. Sasoedabnja Beng Tjaij Sin ambil kitab itoe ia balik koembali di itoe kamar dan kasi kitab itoe pada Siauw Tjeng.

Siauw Tjeng jang soedah trima itoe kitab ia poen doedoek kembali di krosi semben membatja kitab itoe, sehingga sampe djam poekoel doea malem ia baroe brenti batja kitab itoe, maskipoen begitoe, akan tetapi ia tiada bisa tidoer, hanja ia doedoek koembali di krosi itoe sembari ia berpikir, kita di lain tempat poenja setan sekarang Siang Kong adjak sampe di sini, tapi Siang Kong sama saja tjoemah djadi seperti soedara sadja tiada ada menjala satoe apa sama kita sehabisnja Siauw Tjeng berpikir begitoe lantas ia bangoen dari krosi djalan kloear dari itoe kamar tiada ketahoean kemana perginja.

Tatkala itoe Beng Tjaij Sin intip pada Siauw Tjeng, kerna iugetannja Beng Tjaij Sin maoe tidoer sama-sama Siauw Tjeng di dalem itoe kamar, tetapi ia slempang iboenja dapat tahoe, djadi Beng Tjaij Sin poenja pikiran serebasala, maka oeroenglah Bong Tjaij Sin poenja maksoed aken menjampeken ingetannja.

Kemoedian pada besok paginja Beng Tjaij Sin poenja iboe maoe minta ajer panas, tapi di lihatnja Siauw Tjeng tiada ada, maka iboenja Beng Tjaij Sin djadi balik koembali boeat membatja dia poenja kitab Kwan Im Keng.

Saban hari Beng Tjaij Sin berpikir sereba sala, kerna ia lihat istrinja poenja sakit semingkin hari djadi semiTigkin keras, dan djoega la dapat Siauw Tjeng ingetannja maoe bikin senang dia poenja hati.

Betoel Siauw Tjeng saorang memang astalnja setan, tetapi dia poenja ingetan seperti manoesia, soedah ada setengah talion Linianja ia datangdi roemah iboenja Beng Tjaij Siu, belon tahoe satoe kali ia makan minoem sama-sama Beng Tjaij Sin itoe.

Maskipoen Beng Tjaij Sin tahoe jang itoe Siauw Tjeng boekan atsal manoesia, tetapi ia tiada brani bilang sama iboenja dari itoe resia. Sampe Beng Tjaij Sin poenja istri meninggal doenia, itoe waktoe Beng Tjaij Sin maoe ambil Siauw Tjeng bakul istri djoega itoe waktoe iboenja Beng Tjaij Sin belon brani bilang satoe apa. Lantas Siauw Tjeng sendiri kasi tahoe sama iboenja Beng Tjaij Sin, katunja: Saja tinggal di sini soedah lama, tentoelah intjem tahoe djahat baeknja, apa lagi kaloe saja soedah ikoet sama Siang Kong djadi laki bini, tentoe sekali saja soenggoeh hati boeat djaga intjem bakal mertoewa, soepaja orang boleh poedji saja poenja kebaekan mendjaga saorang lelaki poenja roemah tangga.

Iboenja Beng Tjaij Sin berkata: Saja soedah tahoe nona poenja hati sampe baek bisa hormat sama orang lelaki serta bisa merawatin di roemah tangga poenja perkara sampe beres, tjoemah saja slempang nona tiada bisa dapat satoe anak laki-laki boeat samboeng toeroenannja saja poenja anak.

Lantas Siauw Tjeng berkata; Dari itoe anak poenja perkara melainkan Toehan Allah, orang djadi bini tiada boleh bisa, tjoemali trima Siang Kong poenja redjeki toelisan dari Toehan Allah djikaloe Siang Kong poenja toelisan masi ada anak, ambil sembarang orang djoega bisa dapat anak, apa djoega kasiannja Toehan Allah di badan saja, saja misti trima peroentoengan atsal saja tiada pikiran sala mendjalanken lain ingatan.

Serta iboenja Beng Tjaij Sin dengar Siauw Tjeng poenja perkatahan, mendjadi pertjaja lantas di bikin tetap djadi laki bini sama Beng Tjaij Sin.

Tempo Beng Tjaij Sin soedah dapat tahoe jang iboenja soedah bikin tetap hari kawinja liingga Beng Tjaij Sin mendjadi soeka hati, dan ia lantas kaai tahoe pada dia poenja sanak koelawarga aken datang di dalem pesta kawinnja. Setelah sampe harinja maka dibikin pesta kawin itoe jang mana lantas datang Beng Tjaij Sin poenja sanak koelawarga dan sobat andenja di dalem pesta itoe hingga terlaloe amat ramenja, itoe waktoe Siauw Tjeng berpake-pakean penganten jang mana membikin dia poenja roepa mendjadi lebi amat tjakapnja hingga samoeanja tetamoe jang melihat Siauw Tjeng poenja roepa, djadi tertjengang-tjengang seperti ia melihat satoe bidadari jang baroe toeroen di doenia, maka masing-masing marika itoe membri slamat pada Siauw Tjeng.

Kerna Siauw Tjeng saorang prampoean jang pinter, maka ia panda menjoenging segala roepa gambar-gambaran poehoen dan sebaginja, apa lagi kaloe ia soenging poehoen lamhoa dan poehoen hweehoa hingga terlaloe amat indanja matjem gambar itoe. Dari itoe Siauw Tjeng soeka soenging poehoen itoe, maka tempo Siauw Tjeng belon kawin ia ada bikin satoe soengingan poehoen lamhoa dan poehoen bweehoa jang mana soengingan gambar itoe di simpennja, sampe ia maoe kawin baroe ia gantoeng gambar itoe di depan djendela kamar penganten, maka waktoe hari kawinnja Beng Tjaij Sin dengan Siauw Tjeng itoe, banjak sanak koelawarganja Beng Tjaij Sin dapet lihat itoe gambar poehoen lamhoa dan poehoen bweehoa terlaloe amat indahnja, hingga masing-masing marika itoe mendjadi soeka hati.

Tempo waktoe soedah tengah malem jang mana samoeanja Beng Tjaij Sin poenja tetamoe soedah pada poelang kerna pesta soedah boebaran, maka Beng Tjaij Sin lantas masoek di dalem kamar penganten baroe, di sitoe Beng Tjaij Sin menanja pada Siauw Tjeng: Tempo itoe hari kenapa nona tiada brani tidoer di ini kamar?

Lantas Siauw Tjeng berkata: sebab saja soedah lama dapat, hawa doenia, djadi sekarang saja tiada takoet tidoer di ini kamar,apa lagi tidoer sama-sama Siang Kong boeat tidoer di ini kamar teiitoe sekali saja djoega tiada takoet. Sasoedahnja Siauw Tjeng habis bitjara lantas masing-masing troes tidoer.

Maka terseboetlah tjerita sedari Beng Tjaij Sin habis kawin sampe tiga hari lamanja, Beng Tjaij Sin poenja hati tiada enak sadja, kerna ia slempang penggoda di kota Kim Hoa nanti mendatengin lagi, dari itoe maka pada waktoe sore Beng Tjaij Sin lantas ambil pedangnja bawa masoek di dalem kamarnja sembari berkata pada Siauw Tjeng: Ini pedang dewa jang poenja ia kasi sama saja dan ini pedang belon tahoe di boeat boenoeh manoesia, kenapa nona lihat ini pedang, nona mendjadi takoet?

Begitoe djoega Siauw Tjeng berkata: Djikaloe Siang Kong maoe taroh itoe pedang boleh gantoeng di loear pintoe kamar. Sahabis Siauw Tjeng kata begitoe, lantas Beng Tjaij Sin ambil itoe pedang dan troes di gantoengnja di loear pintoe. Kebetoelan itoe malem Beng Tjaij Sin tiada bisa tidoer dan Siauw Tjeng jang ada di randjang djadi ketakoetan bersemboeniken dirinja di dalem bangtal, samentara itoe kedengaran soewara amat ramenja di mana loear raoeka pintoe, tempo Beng Tjaij Sin dapat dengar soewara itoe, ia poen lantas djalan perlahan lahan menjamperken di moeka pintoe akan melihat kedjadian itoe, kira-kira djam poekoel doea malem kaget kedengaran ada soewaranja orang betreak troes lari, sasoedahnja itoe Beng Tjaij Sin lantas masoek di kamarnja di mana ia libat Siauw Tjeng tiada koerang soewatoe apa.

Maka pada besok paginja Beng Tjaij Sin adjak Siauw Tjeng kloear di moeka pintoe, serta ia lihat itoe saroeng pedang kloear ajer sadja sampe bebrapa pasoh banjaknja.

Sedari itoe hari Beng Tjaij Sin mendjadi senang hingga sampe berapa tahonnja Beng Tjaij Sin masoek eksamen dapat pangkat djadi Tjin Soe dan Siauw Tjeng dapat satoe anak laki-laki, dan di blakang kali Beng Tjaij Sin piara satoe goendik lagi djoega dapat satoe anak laki-laki, maka sampe di blakang hari Beng Tjaij Sin poenja doea anak laki-laki dapat pangkat djadi orang besar dengan tinggal slamat selama-lamanja di dalem doenia.

XXXII

TJEÄTTA TOEKANO TAUW TJIO POENJA ANAK PRAMPOEAN

Dl MASOEKIN SETAN TJGEI BONG KWIE,

KEMOEDIAN IA KAWIN SAMA TJIOK SENG.

Bahoewa adalah di tjeritaken di negri Tjo Kok di mana pinggir soengeinja ada banjak toemboeh roempoet Tjoei Bong Tjauw. Adapoen roempoet Tjoei Bong Tjauw itoe poenja boea matjemnja seperti katjang, djikaloe orang kena makan boeanja itoe roempoet Tjoei Bong Tjauw tentoe mendjadi mati dan haloesnja orang itoe mendjadi setan Tjoei Bong Kwie, memang itoe setan Tjoei Bong Kwei tiada bisa poelang di achirat boeat djadi manoesia lagi, melainkan ia tinggal melajang sadja di soengei To Hoa Kong, maka di itoe soengei To Hoa Kong banjak setan Tjoei Bong Kwie itoe, djikaloe ada orang negri liwat di itoe djalanan To Hoa Kong, itoe setan Tjoei Bong Kwie soeka panggil panggil orang boeat menggoda sadja, djoega sering kali itoe setan Tjoei Bong Kwie panggil inko atawa ade sama itoe orang jang liwat di sitoe.

Adalah di tjeritaken poela pada soewatoe hari kebetoelan ada satoe orang lelaki bernama Tjiok Seng djalan di mana pinggirnja soengei To Hoa Kong itoe, tiba-tiba ia sampe di stengah djalan maka ia merasa haoes hendak minoem ajer, tatkala itoe kebetoelan ia ketemoe satoe prampoean toewa, lantas Tjiok Seng minta ajer bakal minoem, sekoetika itoe djoega itoe prampoean toewa lantas adjak Tjiok Seng masoek di daleni satoe roemah atap jang terdiri di mana pinggir djalanaa itoe, inaka Tjiok Seng ikoet itoe prampoean toew masoek di dalem itoe roemali, aamautara itoe kloear koembali itoe prampoean toewa dengan membawa satoe tjangkir berisi thee di kasiken pada Tjiok Seng jang lantas trima dengan segala soeka hati,akan tetapi tempo Tjiok Seng baroe maoe minoem itoe thee, maka ia dapat tjioem baoenja itoe thee ada lain sekali sama thee-thee jang biasa, maka Tjiok Seng tiada djadi minoem akan thee itoe, hingga ia lantas baugoen dari krosi maoe djalan kloewar, begitoe djoega itoa prampoean toewa tahan padanja sembari berkata: Siang Kong toenggoe doeloe, nanti saja panggil saja poenja anak prampoean Tho Sam: Nio boeat kloearin satoe tjangkir thee, maka semantara itoe lantas kloear dari dalem roemah satoe prampoean moeda tangannja bawa tjangkir, thee, itoe anak prampoean oemoernja kira-kira lima bla» tahon dan dia poenja roepa terlaloe amat tjakapnja, serta Tjiok Seng lihat itoe anak prampoean, lantas ia trima itoe tjangkir thee, tempo Tjiok Seng maoe minoem itoe tliee djoega baoenja lain sekali sama lain-lain thee, tetapi apa boleh boeat dia lantas minoem djoega itoe thee aampe abis, serta Tjiok Seng maoe minta lagi itoe Ihee, lantas itoe prampoean toewa kloearin dia poenja gelang satoe bidji dan demikian djoega itoe prampoean moeda sembari mesem moekanja, tempo Tjiok Seng lihat itoe prampoean toewa poenja tingka lakoe maka ia poenja hati djadi tjoeriga.

Lantas itoe prampoean moeda berkata : Nanti Siang Kong dateng sore sadja, saja boleh toenggoeh di sini, ini Siang Kong minta, daoen thee bersama saja poenja tjintjin Siang Kong boleh simpen soepaja Siang Kong boleh dapat ingetan, ini perkara saja bilang sebetoel-betoelnja saja boekannja manoesia, setan Tjoei Bong Kwio, djikaloe Siang Kong mendjadi mati tiada bisa dapet toeloengan lagi begimana, roepaja ini tjintjin Siang Kong boleh dapat ingat saja poenja nama, saja poenja nama Tho Sam Nio.

Satelah Tjiok Seng dengar itoe prampoean moeda poenja perkataan, ia djadi ketakoetan sembari kerkata; Kaloe begitoe nona atsal anaknja orang hertawan jang beroemah di bilangan Lam Tjoan, memang saja ada dengar nona poenja nama, dan telah bebrapa tahon ini nona soedah meninggal doenia lantaran kesalahan kena makan boeanja roempoet Tjoei Bong Tjauw, kaloe begitoe nona djadi setan ada di sini, kenapa orang poenja tjerita, djikaloe orang djadi setan tiada bisa tahoe dia poenja nama dnn dia poenja roemah tempat tinggalnja, itoe saja minta nona kasi tahoe satoe persatoe.

Lantas Tho Sam Nio berkata djikaloe Siang Kong mati di sini saja poenja haloes pergi di achirat boeat djadi manoesia, dari itoe saja tiada bisa tega hati lihat Siang Kong saorang djadi dapat tjilaka, lebi baek Siang Kong lekas djalan poelang.

Sasoedahnja Tjiok Seng dengar Tho Sam Nio poenja perkataan ia poen djadi semingkin amat takoetnja, maka ia lantas kloear dari roemah troes berdjalan poelang. Tempo Tjiok Seng soedah poelang di roemahnja sendiri, lantas ia dapat ingetan aken pergi di roemahnja Tho Sam Nio poenja orang toewa ia itoe Tho Hoan Gwee, maka sekoetika itoe djoega Tjiok Seng poen berdjalan pergi di roemahnja Tho Hoan Gwee itoe di mana ia lantas kasi tahoe pada Tho Hoan Gwee dan istrinja dari hal Tho Sam Nio jang soedah mati di pinggir itoe soengei To Hoa Kong.

Apa bila Tho Sam Nio poenja iboe dan bapa dengar kabar itoe jang Tjiok Seng soedah kasi tahoe padanja, lantas Tho Hoan Gwee soeroe pasang kreta jang mana ianja bersama istrinja lantas naek di kreta itoe troes berangkat pergi ke soengei To Hoa Kong. Tempo Tho Hoan Gwee dan istrinja sampe di pingger soengei To Hoa Kong itoe, lantas ia dapat lihat Tho Sam Nio poenja roepa hingga ia djadi menangis tiada bisa soedah, koetika itoe djoega lantas kloear saorang prampoean moeda jang lantas berkata: Sekarang orang soedah djadi setan tiada menjela kaja dan miskin, tatapi satoe Siang Kong Tjiok San saorang jang berhati baek meminta thee sama satoe prampoean toewa, begitoe djoega Tho Sara Nio tiada maoe djoestain pada Tjiok Siang Kong, sekarang Tjiok Siang Kong soedah poelang di roemahnja haraplah di bales dia poenja boedi, bapa dan iboe djangan boeat iboek bati lagi, nanti saja pegi di kota Koen Siah di roemahnja toekang tauw tjio, sebab itoe toekang tauw tjio ada poenja satoe anak prampoean, nanti saja masoekin di dalem dia poenja badan, sasoedahnja saja boleh boeat djaga iboe dan bapa selama-lamanja ada di dalem doenia.

Serta Tho Hoan Gwee bersama istrinja dengar itoe soewara,begitoe djoega ia lantas balik poelang ka roemahnja.

Maka terseboetlah tjerita di kota Koen Siah toekang tauw tjio poenja anak prampoean tempo ia ada di dalem dapoer lagi masak barang makanan, sekoenjoeng-koenjoeng ia djatoh pangsan (klenger) tiada ingat orang, hingga toekang tauw Ijio itoe laki istri mendjadi kaget tempo melihat anaknja djatoh klenger,Maka sigra djoega ia menoeloeng pada anaknja jang lantas bisa inget koembali sembari berkata : Saja maoe tjari saja poenja bapa poenja roemah di bilangan Lam Tjoan saorang jang hartawan orang she Tho, saja poenja nama Tho Sam Nio,

Apa bila toekang tauw tjio itoe laki istri dengar itoe anak poenja bitjara, hingga ia mendjadi kaget troes menangis pada koetika itoe djoega, sasoedahnja lantas itoe toekang tauw tjio anterken itoe anak pergi di roemahnja Tho Hoan Gwee. Tempo Tho Hoan Gwee lihat itoe anak prampoean, ia mendjadi kaget sembari menanja: Angkaoe anaknja siapa? Datang di sini maoe apa?

Tatkala itoe djoega itoe anak prampoean lantas berloeloet dengan behasain panggil bapa dan iboe, sembari berkata : Saja bernama Tho Sam Nio, koetika doeloe saja kena makan boeanja roempoet Tjoei Bong Tjauw mendjadi mati saja poenja haloes tiada bisa poelang ka achirat, kebetoelan itoe satoe hari saja ketemoe pada Tjiok Kong Tjoe. Memang itoe Tjiok Kong Tjoe sama saja ada berdjodoan, haraplah iboe bapa soepaja kawinin saja sama Tjiok Kong Tjoe itoe. Serta Tho Hoaa Gwee clenger itoe anak prampoan poenja bitjara, lantas ia dapat tahoe bahwa auaknja jang mati soedah bisa hidoep kombali, hingga Tho Hoaii Gwee dan istrinja mendjadi soeka hati. Maka Tho Hoan Gwee lantas soeroeh orang pergi panggil Tjiok Seng, samentara itoe Tjiok Seng datang di roemahnja Tho Hoaa Gwee jang mana Tho Hoan Gwee lantas kasi tahoe padanja, jang ianja maoe di kawinkan sama Tho Sam Nio.

Serta Tjiok Seng soedah dapat tahoe dari inaksoednja Tho Hoaw Gwee itoe jang maoe kawinken ianja dengan Tho Sam Nio, maka Tjiok Seng mendjadi soeka hati serta menoeroet kehendaknja Tho Hoan Gwee itoe.

Maka pada soewatoe hari jang ierkemtodian, Tho Hoan Gwee membikin pesta mengawinin Tho Sam Nio dengan Tjiok Seng dengan amat ramenja, ia itoe samoeanja sanak koelawarga dan sobat bandenja Tho Hoan Gwee dateng di dalem itoe pesta dengan soeka hatinja sampe pesta itoe soedah boebaran baroe masing-masing marika itoe berdjalan poelang ka roemahnja.

Sedari Tjiok Seng dengan Tho Sam Nio djadi laki bini maka ia terlaloe amat tjintanja satoe sama lalu dengan rempoeknja antara laki istri itoe, sehingga sampe berapa tahon lamanja Tho Sam Nio banjak dapet anak dan tjoetjoe jang mana samoeanja marika itoe mendjadi orang hartawan di dalem itoe kota adanja.



XXIV

TJERITA ISTRINJA SOE DJIN MENGIMPIKEN

SOEWAMINJA JANG PERGI MELANTJONG LAMANJA

SEPOELOE BOELAN.

Sebermoela di Tjeritaken adalah saorang moeda Soe Djin (anak sekola) di kota Hong Jang Hoe, adapoen Soe Djin itoe saban hari bawa dia poenja naija pergi melantjong di koeliling tempat.

Adalah pada soewatoe hari tempo Soe Djin maoe pergi melan tjong ia kasi tahoe pada istrinja, bahwa lamanja selengah tahon ia nanti poelang koembali sasoedahnja ia pergi melantjong. Apalabila Soe Djin soedah kasi tahoe pada istrinja, maka Soe Djin lantas berdjalan pergi di koeliling kota.

Sedari Soe Djin itoe pergi hingga sampe sepoeloe boelan lamanja istrinja poen tiada dapet kabar Soe Djin itoe soedah pergi di mana.

Itoe satoe malem kebetoelen trang boelan Soe Djin poenja istri ingat bagi soewaminja jang soeda pergi melantjong begitoe lama belon ada kabarnja, tatkala ia lagi berpikir jang demikian itoe, terkoenjoeng-koenjoeng dateng satoe prampoean moeda jang amat elok parasnja menjamperken dan menanja pada istrinja Soo Djin itoe sembari berkata: Apa intji maoe ketemoe sama intji poenja soewami? Serta istriaja Soe Djin dengar pertanjaannja prampoean moeda itoe, ia poen iantaa meajahoet : Memang saja maoe tjari gaja poenja soewami, sebab dia soeda lama pergi melantjoag sampe sekarang tiada ada kabarnja.

Ijantaa itoe prampoeati luoeda berkata ; Djikaloe intji maoe pergi boleh sama-sama saja pergi tjari intji poenja laki, djangan intji boeat koewatir hati. Sasoedabnja habis bitjara, lantas Soe Djin poanja istri bersama-sama itoe anak prampoean kloear dari dia poenja roemah lantas berdjalan toeroetin sinarnja boelan, kerna itoe anak prampoean berdjalan saking amat tjepatnja, hingga istrinja Soe Djin djadi ketinggalan djhaoe dari sobab itoe, maka istrinja Soe Djin sembari berdjalan sembari panggil anak prampoean itoe, katanja ; Ade berdjalan djangan terlaloe lekas, sebab saja tiada bisa djalan tjepit. Adapoen kedoea prampoean itoe berdjalan baroe sampe di setengah djalan, dia itoe istrinja Soe Djin ketamoe pada Soe Djin itoe jaog bertoenggang koeda poeti, tempo Soe Djin dapet lihat dia poenji istri hingga ia mendjadi kaget lantas ia toeroen dari atas koeda itoe sembari ia mananja pada istrinja: Nona begini malem maoe pergi kemana?

Lantai istrinja berkata: Saja maoe tjari Siang Kong sebab Siang Kong soedah pergi begitoe lama tiada ada kabarnja, beroentoeng sekarang saja bisa ketemoe pada Siang Kong ada di sini.

Selagi Soe Djin bitjara sama istrinja, maka Soe Djin dapet lihat itoe anak prampoean jang begitoe amat elok parasnja ada di sitoe, lantas Soe Djin menanja pada istrinja. Ini anak prampoean siapa?

Lantas istrinja berkata: Traoesa Siang Kong tanja dari ini anak prampoean, kaloe Siang Kocg maoe tahoe ini anak ialab jang soedah anterin saja djalan boeat tjari pada Siang Kong.

Tatkala itoe djoegaitoe anak prampoean menjahoet : Diinidjalanan saja poenja roemah tiada berdjahoean, djikaloe Siang Kong soedi hareplah Siang Kong bersama intji bole mampir doeloe di roemah saja.

Apabila Soe Djin dan istrinja dengar itoe prampoean poenja perkataan, maka ia orang berdoea lantas ikoet itoe anak prampoean poelang di roemahnja, serta dia orang bertiga sampe di itoe roemah, lantas Soe Djin masoek di roemah itoe, kerna itoe malem boelan terlaloe amat terangnja, maka itoe anak prampoean lantas adjak Soe Djin dan istrinja naek di satoe ranggoa ketjil jang mana di atasnja itoe ranggon ada sedia satoe tempat tidoer dari batoe dan meja serta krosinja djoega dari batoe. Maka Soe Djin bersama istrinja itoe lantas doedoek di atas tempat tidoer itoe dan djoega itoe anak prampoean doedoek di sitoe bersama-sama, adapoea sinarnja boelan soedah menerangin di dalem ranggon itoe, maka pada koetika itoe tiadalah di pasangin api damar jang akan menerangin ranggon itoe, samantara itoe lantas itoe anak prampoean prenta dia poeuja boedak di soeroe sedia barang makanan dan minoeman, tempo barang-barang itoe soedah sedia di atas medja batoe, lantas Soe Djin poenja istri membri trima kasi pada itoe anak prampoean sembari berkata; Sekarang ade di sini banjak hormat pada saja, dari ade poenja boedi sama aja boeat bales.

Lantas itoe anak prampoean berkata: Ini hari intji seperti ikan dapat ajer dan oepama boeroeng lian sama boeroeng hong terkoempoel di gatoe poehoen. jang besar, djikaloe orang prampoean ini malero ketemoe sama dia poenja soewami tentoe mendjadi senang hati, maka saja membri slamat sama intji saorang.

Tatkala itoe lantas Soe Djin poenja istri angkat setjangkir arak daa djoega itoe. anak prampoean angkat tjangkir arak itoe membri lamai satoe sama lain troes minoem itoe arak sampe soeka hatinja.

Di waktoe itoe anak prampoean minoem, maka Soe Djin pandang padanja dengan tiada bisa soedab, kerna di libatnja ifoe anak prampoean poenja tampang moeka terlaloe amat tjakap, hingga Soe Djin lantas kîoearin perkataan dengan memain, katanja: Seperti orang laki bini djikaloe lama tiada ketemoe satoe dengan lain, ada di ibaratken barang panas soedab dingin.

Lantas itoe anak prampoean berkata: Dari itoe Siang Kong poetnja perkataan boekannja begitoe, seperti saorang prampoean ketemoe dengan dia poenja soowami tentoe djoega dia mendjadi soeka hati.

Sekarang Siang Kong boleh minoem dengan senang hati.

Setelah Soe Djin dengar perkataan itoe, sigra djoega ia lantas angkat itoe tjangkir arak troes di minoemnja sampe bebrapa tjangkir lagi hingga ia mendjadi setengah mabok, maka dengan maboknja itoe ia poen tertawa sadja dengan berkata: Djikaloe nona bisa meajanji nanti saja minoem lagi.

Apabila itoe anak prampoean dengar Soe Djin kata begitoe, maka ia lantas ambil dia poenja Jang Kim jang mana ia lantas paekoel itoe Jang Kim dengan lagoe jang amat merdoe sembari menjanji dengan sairnja dimikian boenjinja :

Di waktoe ini boelannja terang, Sinarnja bagoes boekan sembarang, dari dahoeloe sampe sekarang, lûtji tjiBtaken Siang Kong saorang. Sinaraja lioelan seperti sijang, Angia barat terbang melajang, Intji tjinta bertambah sajaag, Siang Kong di mata terbagang-bajang.

Angin menioep beser&boetan, Hoedjan poen toeroen kalang kabootan. Sedari Siang Kong tiada kelihatan, Intji di roemab boeat seboetan,

Hoedjan toeroen sauget deresnja, Dari langit djatoh ka doenia,

Sana sini intji menanja, Baroe ketemoe ini roepanja. Siang Kong melantjong djalan sendiri. Djalan koeliling di dalem negri, Tntji menoenagoe berhari-hari, Baroo sekarang dapet di tjari.

Intji tjari bersama saja ini, Di mana tempat Siang Kongseniboe Kernanja djado dijadi begini, Maka biang Kong sampe di sini.

Di sini saja soedah bernanti. Bersama intji Iah soodah pasti, Di ranggon ini kita berhenti. Makan, minoem bersoeka hati.

Sehabisnja itoe anak prampoean menjanji begitoe dengan menoeroeti Isigoenja Jung Kira, maka Soe Djin mendjadi amat loeka hatinja

Note: bagian ini aku Kuningin aja ya, soalnya udah terlanjur di Merahin tadi. Mau lanjut nyunting, tapi aku nggak tahu bikin garis tengahnya, makasih yang udah mau bantu hingga ia tinggal gojang kepala sadja, kerna ia soedah dengar lagoe itoe serta sairannja itoe anak prampoean jang menjindir padanja, oleh lantaran itoe maka Soe Djin poenja hati djadi timboel birahi bagi anak prampoean itoe jang amat elnk parasnja.

Itoe anak prampoean sasoedahijja ia poekoel Jang Kim dan menjanji itoe, lantas ia bangoen dari krosi batoe belaga tnaoe masoek tidoer, jang mana lantas di lihatnja oleh Soe Djin itoe, hingga Soe Djin maoe ikoet pada itoe anak prampoean jang lagi berdjalan toeroen dari atas ranggon.

Akan tetapi pada sekedjap itoe djoega Soe Djin dapet ingat akan istrinja jang ada bersama-sama di sitoe, maka Soe Djin batalken kehendakannja itoe dan ia maoe adjak istrinja poelang pada koetika itoe djoega. Tempo Soe Djin baroe inaoe adjak istrinja poelang, lantas ia ingat koembali bahoewa pada koetika itoe soedah waktoe tengah malem, maka Soe Djin oeroengken dari kehendakannja itoe dan ia tiada djadi adjak istrinja poelang, dengan demikian itoe maka Soe Djin tinggalin istrinja di atas itoe ranggon dengan doedoek sendirian sadja. Pada tatkala itoe Soe Djin lantas toeroen dari atas ranggen menjoesoel pada itoe anak prampoean. Serta Soe Djin ketemoe pada anak prampoean itoe, lantas Soe Djin menanja: Nona maoe pergi di mana?

Lantas itoe apak prampoean berkata : Sekarang intji boleh Siang Kong adjak poelang doeloe, djangan Siang Kong masoek di roemah saja ini

Soe Djin berkata : Begimana saja boleh adjak poelang, kerna sekarang soedah waktoe tengah malero. Tatkala Soe Djin lagi bitjara, lantas kedengaran soewara istrinja Soe Djin jang lagi menangis sembari berkata: Kaloe begitoe ade maoe keniaja saja poenja soewami.

Lantas itoe anak prampoean berkata: Saja tiada maoe keniaja intji poenja soewami. Sahabisnja ia berkata begitoe ia lantas tolak istrinja Soe Djin jang lantas djatoh dari atas itoe ranggon, pada koetika itoe djoega istrinja Soe Djin ada di dalem roemahnja sendiri mendoesin dari tidoernja, dari itoe maka ia dapat tahoe bahwa kedjadian jang ia dapetin itoe boekan dengan sebenarnja, hanja ia mengimpi dapet lamatan soewaminja poelang.

Maka di tjeritakenlah sedari waktce itoe hingga sampe sepoeioe hari lamanja betoel Soe Djin poelang dengan toenggang koeda poeti, seria ia sampe di roemahnja maka ia lantas ketemoeken pada istrinja jang Innlas kasi tahoe dari dia poenja impian pada Soe Djin, lantas Soe Djin berkata itoe malem djoega saja dapet mengimpi ketemoe nona dengan adjak saloe prninpoean moeda, maka di dalem saja poenja impian itoe, itoe prampoean moeda memoekoel Jang Kim sembari nenjanji dengan soewara jang amat merdoe, sahabisnja itoe prampoean mceda meiijarji saja lantas toeroen dari atas ranggon di tempat mana jang itoe prampoean moeda merjanji. Setelah saja sampe di bawahnja itoe ranggon kaget saja bangoen mendoesin kedengaran nona poenja soewara jaug memanggil-manggil pada saja, belon tahoe itoe impian begimana nanti djadinja apa betoel ataoe djoesta. Sasoedahnja Soe Djin habis berkata bogitoe, lantas istrinja djadi tertawa sembari berkata: Sekarang kita eoedah keteinoe lagi, orang berlaki bini soepaja miata keslamatan solaina-lamanja di daloni doeuia dengan ketjintaän satoe sama lain.

Lantas Soe Djin berkata: Dari uona poeuja perkataan itoe ada betoel, saja djoega harep boleh djadi begitoe dengan kita orang berdoea. Sahabisnja Soe Djin bitjara dengan istrinja, lantas Soe Djin doedoek makan minoem sama istrinja dengan bersoeka-soeka hati.

Maka sedari itoe hari Soe Djin tiada maoe pergi melantjong lagi bebagimana jang soedali-soedah, hanja ia tinggal diam di roemahnja dengan mentjari ia poenja redjeki akan raendjadi kesenangan atas lirinja dan bersama istrinja itoe, kira-kira tiada brapa tahon lamanja, maka Soe Djin itoe bisa heroentoeng mendjadi soedagar besar ia itoe dari pada ia poenja simpanan oawang jang dia dapet saban hari dari pentjariannja.



XXV

TJERITA LIE HOA HOE POENJA ANAK TJOE DJIE

SOEDAH MATI, HIDOEP KOEMBALI.

Adalah di tjeritaken saorang anak negri di kota Siang Tjioe, Lie Hoa tioe namanja, adapoen Lie Hoa Hoe itoe saorang jang kaja dengaa ada memjjoenjai banjak sawah dan tanah-tanah.

Tempo Lie Hoa Hoe soedah beroemoer lima poeloe tahon ia belon dapet satoe anak lelaki, molaoakan ada satoe anak prampoean fladja bernama Siauw Hoei, kerna Siauw Hoei itoe poenja roepa terlaloe amat tjakap, maka Lie Hoa Hoe bersama istrinja djadi amat ajangnja bagi Siauw Hoei itoe, akan tetapi tempo Siauw Hoei baroe beroemoer ampat bias tahon ia dapat sakit panas, hingga lantaran sakitnja itoe ia mendjadi mati. dengan amat doeka tjitanja Lie Hoa Hoe bersama istrinja lantas mengangkat maitnja Siauw Hoei itoe di bawahiija di dalem satoe kamar dan di taroh di sitoe. kemoedian Lie Hoa Hoe ambil dia poenja boedak prampoean di boeat goendik olehnja; ada kira-kira setahon lamanja itoe boedak (goeudiknja Lie Hoa Iloe) melahirken satoe anak laki-laki jang lantas di kasi nama Tjoe Djie, itoe Tjoe Pjie poenja roman djoega tjakap maka Lie Hoa Hoe amat sajangaja akan Tjoe Djie itoe.

Sampe Tjoe Djie soedah beroemoer anam tahon ia belon bisa mengomong satoe apa. Memang Lie Hoa Hoe saorang jang berpake hati baik belon tahoe berboeat djahat pada sesamanja manoesia, maka ia mendjadi heran begimanu anaknja boleh djadi begitoe. Maka pada soewatoe hari kebetoeîan ada satoe Wesio jang djalan minta teejan di pasar itoe hari ia dateng di roemalinja Lie Hoa Hoe.

Kerna itoe Wesio memang ia meogarti melihatin orang posnja peroentoengan, maka tempo itoe Wesio ketemoe pada Lie Hoa Hoe di dalem roemahnja, ]antes Lie Hoa Hoe soeroe itoe Wesio melibatin anaknja poenja peroentoenggan, begitoe djoega itoe Wesio lantas petang-pelanggin dari peroentoenggannja itoe anak jang lantas ia kasi tahoe pada Lie Hoa Hoe dari pendapetannja ia poenja hitoenean bagi peroentoengannja itoe anak, sasoedahnja itoe lantas Lie Hoa Hoe kloearin kira-kiia sepoeloe tail oewang mas jang mana ia lantas kasi pada Wesio itoe, tetapi itoe Wesio tiada maoe trima, sebab di lihatndja itoe oewang begitoe sedikit.

Lie Hoa Hoe lantas tambah itoe oewang sampe djadi tiga poeloe tail banjaknja dan ia kasiken koembali pada Wesio itoe, djoega itoe Wesio tiada maoe trima hanja ia lantas berkata: Siang Kong miati sedia seratoes tail oewang mas koerang dari sebegitoe saja tiada maoe trima.

Serta Lie Hoa Hoe dengar perkatahan itoe,'lantas ia mendjadi mara dan simpen koembali itoe oewang bawah masoek di dalem roemahnja, demikian djoega itoe Wesio lantas bangoen sembari berkata Siang Kong djangan boeat menjesel di blakang hari, Troes itoe Wesio berlaloe dari roemahnja Lie Hoa Hoe, poelang ka gredjanja.

Serta itoe Wesio soedah djalan poelang, begitoe djoega Lie Hoa Hoe poenja anak Tjoe Djie dapat sakit hoeloe bati hingga ia bertreak-treak dengan sekoewat-koewatnja sampe dia poenja moeka djadi poetjet seperti kertas koening. Tempo Lie Hoa Hoe lihat anaknja dapet sakit keras hingga bebrapa tiap obat soedah di kasi makan tapi tiada bisa toeloeng, dari itoe Lie Hoa Hoe lantas bawa dlapan poeloe tail oewang mas pergi menjoesoel pada itoe Wesio, serta ia ketemoe, lantas Lie Hoa Hoe minta toeloenggan akan obatin dia poenja snak jang lagi sakit, dengan maoe di kasi persen dlapan poeloe tail oewang mas, serta itoe Wesio lihat itoe oewang mas dlapan poeloe tail, lantas ia tertawa sembari berkata; Kendatinja Siang Kong kasi saja beratoes tail, djoega saja tiada bisa toeloeng, sekarang Siang Kong poenja anak soedah mati.

Apabila Lie Hoa Hoe dengar begitoe, maka ia lantas pergi di kantornja Tie Kwan di mana ia lantas klagt itoe Wesio jang soedali bikin mati dia poenja anak.

Maka pada koetika itoe djoega, itoe Tie Kwan lantas prenta dia poenja opas akan tangkap Wesio itoe. samentara itoe dateng' koembali itoe opas membawa itoe Wesio jang lantas di badepken di depannja Tie Kwan itoe. Begitoe djoega Tie Kwan soeroe preksa itoe Wesio poenja badan jang mana lantas kedapetan dari dalam badannja Wesio itoe ada doea peti ketjil jang masing-masing didaiemnja ada berisi satoe boneka kajoe jang di toetoepin sama lima warna bendera ketjil-ketjil, sasoedahnja di preksa itoe doea peti ketjil, bagitoe djoega Tie Kwan lantas bentak itoe Wesio: Angkaoe kenapa begitoe djahat hati boeat kaniaja sama anak negri di kota Siang Tjio dengan tipoe, djikaloe angiaoe tiada maoe mengakoe nanti kami kasi hoekoman poekol sampe mati.

Meski dengan antjeman itoe akan tetapi itoe Wesio tida djoega maoe mengakoe satoe apa, lantas Tie Kwan prenta opasnja poekol itoe Wesio sampe mati, maka dengan prenta itoe, lantas itoe opas poekoel itoe Wesio sehingga mati di sitoe djoega, Wesio mati lantas Tie Kwan soeroe Lie Hoa Hoe poelang di reomahnja. maka Lie Hoa Hoe itoe sigra kloear dan kantor Tie Kwan terdialan poelang ka roemahnja.

Itoe waktoe soedah sore serta Lie Hoa Hoe sampe di roemahnja ia lihat istrinja lagi doedoek di atas randjang toenggoein anaknja iang soedah mati, samenlara itoe lantas itoe anak mendoesm koembalt hingga Lie Hoa Hoe dan istrinja mendjadi kaget lantas lapondong itoe anak di taroh di tanaj, sentara lamanja itoe anak bisa mengemong dengan memanggil mah dan bapa, koetika itoe djoega Lie Hoa Hoe lantas masoek di kamar goendiknja di mana la lihat itoe anak soedah mendoesin. Lantas Lie Hoa Hoe menanjapada itoe anak: Kenapa angkaoe soedah mati bisa hidoep koembali.

Itoe anak lantas berkata: Adapoen saja ini atsal orang, di kota Soh Tjioe anaknja orang she Tjism beroemoer anam tahon, saja punja bapa dan iboe scedah mati, lantas saja ikoet sama saja poenja inso, kemoedian inso saja oesir saja tiada kasi tinggal di roemahnja. Kebetoelan itoe satce hari saja lagi memam di loear pintoe saja ketemoe satoe Wesio Jauw Tjeng jang lantas boenoeh mati saja poenja diri di bawa pohoen Siong dan ia tros tanam punja mait di sitoe, maka saja poeiija haloes djadi setan ikoet itoe Wesio, dari itoe selama -lamanja saja tiada bisa djadi manoesia, beroentoeng im han saja dapat toeloengan membales itoe Wesio poenja kedjahatan, saja trimalah boeat djadi Siang Kong poenja anak.

Serta Lie Hoa Hoe dengar perkatahannja itoe anak, lantas la berkata: Kaloe begitoe angkaoe setan boekannja manoesia, begiinena anakaoe maoe ikoet djadi saja poenja anak.

Lantas itoe anak berkata: Sekarang sedia aer panas satoe tjangkir, nanti saja boleh masoek di dalem Siang Kong poenja kamar boeat soeroepin Siang Kong poenja anak Tjoe Djie.

Tempo istrinja Lie Hoa Hoe dengar, lantas la berkata lagi pada Lie Hoa Hoe : Djoe Djie soedah mati toedjoe hari lamanja lentoe dia poenja mait belon roesak.

Serta Lie Hoa Hoe dengar begitoe la mendjadi soeKa hati, maka sekoetika itoe djoega itoe setan soeroepin di badannja Ijoe Ujie jang lantas djadi mendoesin koembali. Sasoedahnja sampe pagi lantas Tjoe Pjie ketemoe sama dia poenja iboe, begitoe djoega iboenja melanja: Sekarang kaoe poenja intji Siauw Hoei ada di Lantas Tjoe Djie berkata: Intji Siauw Hoei ada di achirat di sana ia dapat sonang soedah kawin sama anaknja Tjoh Kang Oag, begimana saja boleh panggil poelang, sebab dia mati soedah lama tentoe dia poenja daging soedah tiada kroewanan, dari itoe kendatinja haloesnja maoe poelang djoega soesah koembali, saja harep iboe djangan boeat koewatir hati lagi, atsal sekarang saja boleh djaga iboe poenja hari toewa.

Setelah Lie Hoa Hoa dan istrinja dengar Tjoe Djie kata begitoe, maka kadoea laki istri itoe djadi pikirin pa la Siauw Hosi itoe. Maka pada soewatoe malem Siauw Hoei poenja haloes dateng di tempat tidoer iboe bapanja, tatkala itoe istrinja Lie Hoa Hoe dapet lihat Siauw Hoei dateng sebagimana biasa dia poenja tingka lakoe tempo ia masi hidoep. Lantas Siauw Hoei berkata di depan ibɔe bapinja: Sekarang djadi pertjoemah sadja iboa dan bapa booat pangenan pada saja, sebab saja tiada bisa poelang di doenia lagi.

Lantas iboenja berkata: Kami dengar sekarang anak soedah djaja tinggal di tempatnja radja, begimana kami bisa toeroet sama anak.

Siauw Hoei berkata lagi: Memang saja poenja soewami satoe anak radja serta ia amat tjinta pada saja, sekarang iboe djanganlah bocat sesellan pada saja, tinggal senang di dalem doenin dengan kesalamatan sadja. Sasoedahnja Siauw Hoei habis bitjara lantás haloesnja melajang pergi di achirat dan begitoe djoega iboe bapanja troesmen- doesin dengan menangis sadja.

Kemoedian dari pada itoe Lie Hoa Hoe lantas dapet sakit, jang mana ia goedah makan bebrapa tiap obat senseh tetapi tiada bisa toeloeng.

Pada satoe hari kebetoelan Tjoe Djie ketemoe doea setan ia itoe jang satoe pegang toengket besi dan jang satoe lagi pegang tali tambang doek, begitos djoega Tjoe Djie menangis di depannja itoe doea setan, samentara itoe Tjoe Djie ketemoe tjihonja (Siauw Hoei poenja soewami, anakaja Tjoh Kang Ong), jang dateng ketemoe pada Tjoe Djie, lantas Tjoe Djie menanja: Tjihoe begimana jang Hoe- tjin poenja sakit sampe sekarang belon bisa baek, saja harep tjihoe toeloeng kasi tahoe.

Lantas tjihoenja berkata: Sekarang inkoe traoesa boeat soesah hati lagi, sebab tjihoe soedah mintain sama Taij Ong Tjoh Kang Ong jang mana ia tambahin inkoe poenja bapa dan iboe poenja oemoer seratoes tahon lamanja dan sekalian inkoe poenja peroentoengan di oemoer ampat blas tahon masoek eksamen nanti dapat pangkat djadi Tjin Soe, dan di dalem ini roemah iboe bapa inkoe dapat keslamatan tiada koerang soeatoe apa, djoega itoe sakit lekas djadi baek. Sasoedahnja. Tjoe Djie dengar Tjihoenja poenja perkataan, lantas ia mem- bri trima kasi, maka sekoetika itoe djoega Tjihoonja adjak itoe doea setan sigra berlaloe dari sitoe pergi melajang poelang ka achirat.

Demikian djoega Tjoe Djie masoek di dalem kamar bapanja di mana ia lihat bapanja soedah djadi baek dari sakitnja maka Tjoe Djie bersama iboenja djadi soeka hati tempo lihat Lie Hoa Hoe soodah djadi baek dengan slamet atas dirinja. Kemoedian tempo Tjoe Djie sosdah beroemoer delapan blas tahon, Tjoe Djie masoek eksamen di mana ia lantas dapet pingkat djali Tjin Soe dan pa la kemoedian hari ia poen dapet tambah pangkat lebi besar hingga ia doedoek senang dengan iboe bapanja.

Di waktoe Lie Hoa Hoe dan istrinja itoe beroemoer seratoes tahon tiada dengan sakit lagi ialah kedoea laki-istri itoe lantas meninggal doenia, jang mana Tjoe Djie lantas merawatin iboe bapanja poenja mait di koeboer dengan sepatoetnja tjara orang berpangkat besar mengoeboerken mait itoe.

Sampe di blakang hari Tjoe Djie djadi seorang hartawan di dalem pangkatnja, maka orang basahin panggil Lie Hoan Gwoe, ada tinggal di kota Siang Tjive, sampe toeroen menoeron sama anak tjoetjoenja djadi orang berpangkat besar tinggal senang selama-lamanja di doenia.

TJERITA SIOE TJAIJ TJIE TJENG MENJAROE DJADI

GAN TJOEN KAWIN SAMA KHO TJIOE HONG

SIO TJIAH ANAKNJA KHO TJAN.

Sabermoela adalah di tjeritaken seorang soedagar bernama Kho Tjan tinggal beroemah di bilangan Sajj Tong Teng dalem kota Ho Tong.

Adapoen Kho Tjan itoe beristri dengan seorang prampoean bernama Kim Sie, maka dengan istrinja itoe ia dapat doea anak, ia itoe satoe anak lelaki di kasi nama Kho Piauw dan jang satoe anak prampoean bernama Kho Tjioe Hong; tempo ka dosa anak itoe soedah sedikit besar, dan Kho Tjan sendiri soedah beroemoer toea, maka Kho Tjan panggil satoe senseh taktje (meester sekola) akan mengadjar soerat bagi kedoea anak itoe (Kho Piauw dan Kho Tjioe Hong Sio Tjiah). Maka di dalam peladjaran itoe Kho Tjioe Hong Sio Tjiah dapet banjak kepinteran, dengan mengarti tamat dari segala soerat-soerat jang telah di adjar oleh sensehuja, ia itoe dari Kho Tjioe Hong Sio Tjiah beroemoer toedjoe tahon sampe beroemoar seblas tahon jang dia orang beladjar dengan radjinnja hingga ia paham akan membatja dan toelis segala soorat-soerat itoe.

Kemoedian tempo Kho Tjioe Hong Sio Tjiah soedah beroemoer tiga blas tahon ia beladjar dari segala pekerdjahannja orang prampoean ia itoe menjoelam dan mendjait serta bikin roepa roepa barang makanan jang sedap-sedap rasanja, maka dari segala pekerdjahan itoe soedahlah ia pahamken dengan amat sempoernanja.

Sjahadan tempo Kho Tjioe Hong Sio Tjiah itoe becoemoer anam blas tahon ia poenja roopa semingkin amat tjakepaja serta pinter dari segala pekerdjahan, hingga Kho Tjan djadi semingkin sajang dan tjiuta padanja, dari itoe maka Kho Tjan ada ingetan mioe tjari mantoe dengan saorang jang pinter dari segala socrat-soerat serta jang roepanja tjakap kendati kaja atace miskin tiada djadi apa, atsal itoe orang poenja peladjaran sampe tjoekoep. Maka dengan hal jang demikian itoe, Kho Tjan lantas tersiarken perkataan di koeliling tempat jang ianja hendak tjari mantoe aken berdjodoken dengan anak prampoeannja itoe.

Adalah di tjeritaken bahoewa di kota Sob Tjioe bilangan Gouw Kang Kwan ada seorang bernama Tjie Tjeng jang berpangkat Sioe Tjaij, akan tetapi Tjie Tjeng itoe seorang jang miskin dan piatoe, kerna ia poenja iboe dan bapa soedah meninggal doenia tatkala Tjie.

Tjeng itoe masi terlaloe moeda, dari itoe maski Tjie Tjeng seorang jang berpangkat Sioe Tjaij tetapi ia tiada mampoe kawin, kerna ia tiada poenja oewang akan bikin ongkos kawin itoe, dan tambaban ia (Tjie Tjeng) sendiri menoempang tinggal sama dia poenja boedak toewa bernama Tjie Hin, maka Tjie Hin saban hari membantoe ongkos sama Tjie Tjeng jang amat soesah dan sangsara dalem kemiskinannja itoe.

Maka di tjeritaken poela saorang anak moeda bernama Gan Tjoen atsal anakuja orang hartawan, aken tetapi Gan Tjoen itoe poenjs roepa terlaloe amat djeleknja kerna moekanja bopeng dan matanja gede, kendatinja dia poenja roepa begitoe djelek tetapi dengan dia poenja pakean jang sereba soetra jang dia pake saban hari itoelab jang membikin tjakep djoega dia poenja roepa kerna dari pada tjahajanja pakean soetra-soetra itoe.

Adapoen Gan Tjoen itoe ialah soedara piauw dari Tjie Tjeng, maka kemoedian Tjie Tjeng dapat toeloengan dari Gan Tjoen jang lihat Tjie Tjeng poenja kemiskinan dan amat sangsaranja hingga ia djadi kesian dan ia lantas adjak Tjie Tjeng tinggal bersama-sama dia di dalem satoe roemah besar.

Maskipoen Gan Tjoen itoe saorang jang hartawan aken tetapi sampe ia soedah beroemoer delapan blas tahon is belon djoega dapat djodo dengan saorang prampoean jang aken djadi istrinja, dari itoe maka Gan Tjoen poenja pikiran ia hendak tjari istri jang amat tjakepnja serta pinter merawatin roemah tangga poenja perkara.

Itoe Tjie Tjeng jang soedah tinggal di roemahnja Gan Tjoen, ia pegang pekerdjahannja Gan Tjoen, ia itoe mengadjar taktjeh dengan ongkosnja Gan Tjoen.

Maka terseboetlah pads soewatoe hari dalem boelan Tjap Gwee, Gan Tjoen poenja sobat bernama Joe Sin soedagar boea-boeahan dari djaoe soedah datang di roemahnja Gan Tjoen itoe, dengan ia membawa satoe nenampan jang berisi boea boeahan jang ia baroe dapet beli dari Saij Tong Teng dan in poelang dari sitoe ia lantas mampir di roemahnja Gan Tjoen, dengan mengasi itoe boea-boenhan pada Gan Tjoen.

Aken bal anterannja Joe Sin itoe ialah djadi soewatoe pembalesan pada Gan Tjoen jang banjak menoeloeng pada Joe Sin, kerna kaloe Joe Sin kekoerangan oewang boeat berdagang seringkali ia dateng pindjam sama Gan Tjoen jang lantas kasi sebrapa jang Joe Sin sampe pake boeat tambahken poko dagangannj Tempo Joe Sin datang di roemahuja Gan Tjoen pada hari itoe, maka Gan Tjoen trima dengan segala soeka hati serta di adjak doedoek sama-sama aken beromong-omong.

Maka kata Joe Sin: Tempo saja ada di Saij Tong Teng di sana saja dapet dengar Kho Hoan Gwee jang tinggal di bilangan Saij Tong Teng itoe dialah jang paling hartawan dengan ada poenja satoe anak prampoean jang terlaloe amat elok parasnja serta pinter di dalem segala pekerdjahan dan mengarti segala soerat-soerat kerna ia sampe tamat dari dia poenja peladjaran. Maka itoe Kho Hoan Gwee maoe tjari mantoe jang pinter boeat djodoken sama dia poenja anak prampoean itoe.

Apabila Gan Tjoen dengar Joe Sin poenja perkataan, ia poen lantes berpikir dengan tiada bisa soedah, sampe pada malemnja is tidoer tiada bisa poeles kerna pikirannja itoe terlaloe amat riboet di dalem hatinja.

Serta sampe besok paginja Gan Tjoen lantes berpake-pakeannja jang sereba soetra, sasoedahnja ia lantas dateng di coemahnja Joe Sin, tetapi tatkala itoe Joe Sin belon boeka pintoe roemahnja. Maka Gan Tjoen lantas ketok pintoenja Joe Sin. Tempo Joe Sin dengar orang ketok pintoe sigra djoega Joe Sin boeka pintoenja di mana ia dapet lihat Gan Tjoen dengan berpake-pakean jang amit indahnja, lantas Joe Sin adjak Gan Tjoen masoek di dalem roemahinja sasoe- dahnja ia orang berdoen doedoek, begitoe djoeg Joe Sin menanja: Gan Siang Kong begini pagi dateng di roemah saja, ada apa perkara ?

Lantas Gan Tjoen berkata: Saja ada satoe perkara maoe minta toeloeng inko boeat oeroesin, maka pagi-pagi saja dateng di sini maoe kasi tahoe sama inko.

Joe Sin berkata: Saja belon tahoe Siang Kong ada perkara apa maoe minta toeloeng sama saja, djikaloe saja boleh toeloeng, tentoe sekali saja nanti toeloeng.

Serta Gan Tjoen dengar Joe Sin kata begitoe, lantas ia berkata : Djikaloe inko bisa toeloeng, segala ongkos nanti saja kasi. Tempo kemaren pagi jang inko soedah tjerita sama saja inko bilang itoe Kho Hoan Gwee maoe tjari mantoe, djikaloe inko boleh toeloeng mintain anaknja Kho Hoan Gwee boeat saja, djikaloe bisa berdjodoan saja tiada loepaken inko poenja boedi . Setelah Joe Sin dengar perkataännja Gan Tjoen itoe, ia poen djadi tertawa sembari berkata: Gan Siang Kong djangan mara, saja bilang sebetoel-betoelnja djikaloe lain orang poenja anak prampoean saja boleh toeloeng mintain, djikaloe Siang Kong soeka, tetapi djikaloe Gan Siang Kong soeros saja boeat minta Kho Hoan Gwee poenja anak prampoean itoe, saja rasa soesahlah djadinja.

Lantas Gan Tjoen berkata: Djikaloe begitoe inko tiada bisa toeloeng sama saja. Joe Sin berkata: Boekannja saja tiada maos toeloengin Gan Siang Kong poenja perkara, sebab itoe Kho Hoan Gwee saorang jang soesah aken kita masoek bitjara boeat minta dia poenja anak prampoean.

Gan Tjoen lantas berkata: Dari apa jang di boeat soesah, oewang saja ada brapa banjak dia maoe minta pandjer saja djoega bisa kasi, tjoemah saja harep inko toeloeng bitjarain; djikaloe lain orang poenja anak saja tiada maoe, begimana inko tiada maoe toeloeng sama saja boeat bikin djadi itoe perkara kawin sama itoe Kho Hoan Gwee poenja anak prampoean.

Serta Joe Sin dengar Gan Tjoen poenja perkataan begitoe, maka Joe Sin dapet ingat jang ianja seringkali minta pindjem oewang sama Gan Tjoen, djikaloe ia tiada maoe trima Gan Tjoen poenja prentah, tentoe boleh djadi poetoes sobat ande, dari itoe Joe Sin apa boleh boeat ia lantas trima Gan Tjoen poenja prenta, kondatinja itoe Kho Hoan Gwee saorang jang teritip boeat preksa mantoe, saboleh-boleh Joe Sin nanti masoek bitjara, ia tiada perdoeli dapet atawa tiada dapet atsal dia soedah trima Gan Tjoen poenja prentah boeat minta anaknja Kho Hoan Gwee. Maka dengan ingetannja Joe Sin itoe ia poen lantas berkata lagi: Sekarang Siang Kong djangan boeat koewatir hati lagi, nanti saja boleh pergi di roemahnja Kho Hoan Gwee.

Serta Gan Tjoen dengar Joe Sin poenja perkataan jang dengan soenggoe hati nanti maoe toeloeng padanja, maka Gan Tjoen mendjadi soeka hati serta ia rogo kantongnja kloearin lima tail oewang perak jang mana ia lantas kasi pada Joe Sin boeat ongkos sewa praoe, sasoedahnja lantas Gan Tjoen berangkat djalan poelang ka roemahnja sendiri. Tempo Gan Tjoen soedah poelang di roemahnja hingga sampe malem ia tiada bisa tidoer kerna ia boeat pikiran itoe perkara, serta sampe besok paginja Gan Tjoen lantas panggil dia poenja boedak Siauw It di soeroe ikoet sama Joe Sin boeat pergi di roemahnja Kho Hoan Gwee, apabila Siauw It trima prentah maka ia lantas pergi lebi doeloe di roemahnja Joe Sin jang lantas adjak Siauw It toeroen di praoe sama-sama berangkat pergi di tempatnja Kho Hoan Gwee.

Kerna itoe waktoe Gan Tjoen poenja pikiran kalang kaboet, maka dari itoe ia lantas pake-pakeannja akan pergi di geredja Kwan Tee Koen, sasoedahnja ia lantas berangkat pergi di geredja itoe di mana ia meniat boeat tanja sama melekat Kwan Tee Koen, dari dia poenja peroentoengan djodo, sasoedahnja itoe lantas Gan Tjoen ambil boengboeng jiamsie jang mana ia lantas kotjok itoe tjiamsie di depan gambarnja melekat Kwan Tee Koen, serta kloear aatoe batang tjiamsie noemoer toedjoe poeloe tiga maka di dalem itoe tjiamsie perkataännja ada, koerang baek, tempo Gan Tjoen soedah lihat itoe tjiamsie lantas ia mendjadi mara troes ia kloear dari geredja itoe berdjalan poelang ka roemahnja. Sasoedahnja Gan Tjoen sampe di roemahnja, ia poen doedoek berpikir tentoe ini perkara djodo soesah mendjadi, sebab dia poenja roepa djelek sekali, maskipoen ia ada poenja banjak harta bauda djoega pramposan tiada soedi aken roepanja itoe, sasoedahnja Gan Tjoen habis berpikir lantas in ambil satoe katja moeka jang mana ia lantas pandangken moekanja di bajangan katja itoe, betoel di lihatnja ia poenja roepa djelek sekali tiada sama dengan lain orang poenja roepa, apabila Gan Tjoen lihat roepanja begitoe djelek hingga ia djadi timboel maranja dan ia lantas banting itoe katja di mana medja mendjadi antjoer katja itoe dengan Gan Tjoen menarik napas tiada bisa soedah.

Maka terseboetlah Joe Sin bersama Siauw It jang soedah naik di satoe praoe berangkat pergi di tempatnja Kho Hoan Gwee, maka tiada antara lamanja praoe itoe sampe di pinggir soengei goenoeng See San jang mana itoe praoe lantas singgah di sitoe, maka Joe Sin bersama Sinuw It itoe koetika djoega ia naik di darat troes pergi di roemah Kho Hoan Gwee. Lebi doeloe Joe Sin prenta Siauw It bawa soerat boeat kasi sama Kho Hoan Gwee, maka Siauw It lantas masoek di roemahnja Kho Hoan Gwee dengan kasi itoe soerat, sasoedahnja Kho Hoan Gwee lihat soeratnja Joe Sin, lantas Kho Hoau Gwee kloear samboet pada Joe Sin serta di adjak masoek di dalem roemahnja di mana ia lantas doedoek sama-sama Kho Hoan Gwee.

Lantas Kho Hoan Gwee menanja pada Joe Sin: Sobat dateng di sini ada apa perkara ? Lantas Joe Sin berkata: Saja dengar Kho Hoan Gwee maoe tjari mantoe, djikaloe betoel sabegimana itoe kabar, saja ada satoe sanak jang ada mempoenjai harta banda tjoekoep, lagi itoe anak sekarang dia baroe beroemoer dlapan blas tahon serta dia poenja peladjaran sampe, djikaloe Kho Hoan Gwee soeka trima boeat mantoe, nanti saja boleh djadi tjomblangnja.

Kho Hoan Gwee berkata: Itoe sobat poenja sanak dia poenja tingkalakoe begimana, saja minta sobat bawa kemari sobat poenja sanak itoe, djikaloe saja lihat soedah penoedjoe, tentoe sekali saja soeka trima boeat djadiken saja poenja mantoe.

Serta Joe Sin dengar Kho Hoan Gwee poenja perkataan begitoe. sembari ia pandang Siauw It jang ada berdiri di blakang krosinja, djadi Joe Sin tiada brani bilang dengan sabetoelnja dari Gan Tjoen poenja tingka lakoe, hanja Joe Sin lantas lagain pada Kho Hoan Gwee, sembari berkata: Djikaloe Kho Hoan Gwee maoe tahoe saja poenja sanak poenja tingka lakoe, boleh terbilang ini tempo anak moeda jang pinter, tempo dia beroemoer ampat blas tahon ia bikin eksamen dupet pangkat djadi Tong Seng kemoedian sampe ka doen tahonnja ia bikin eksamen lagi dapet pangkat djadi Sioe Tjaij, dari sebab dia poenja bapa dan iboe soelah toewa maka dia tiada di kasi pergi bikin eksamen lagi, melainkan di soeroe merawatin di dalem dia poenja roemah tangga; sebab dia itoe anaknja orang kaja sampe makan dan sampe pake, maka ini hari saja maoelah djadi tjomblang boeat dateng minta sama Kho Hoan Gwee poenja anak prampoean, sebab tempo boelan jang soedah saja dateng di goenoeng See Sun membeli boea-boeahan, saja dapet dengar Kho Hoan Gwee maoe tjari mantoe Jang pinter, djikaloe boleh kedjadian pastes djoogs Kho Hoan Gwee bakâl mantoe sama itoe aajn poenja sanak.

Setelah Kho Hoan Grwee dengar Joe Sin poenja perkataan, hingga ia mendjadi soeka hatiuja sembari barkata: Djikaloe betoel sobat poenja sanak pinter serta dia poecja roman tjakep, djikaloe saja soedah ketemoe sendiri lihat dia poenja roman pinter, tentoe sekali dia boleh mendjadi saja poenja mantoe, djikaloe boleh adjak dia dateng di sini boeat ketemoe sama saja sendiri lain tiada saja poenja pesenan.

Lantas Joe Sin berkata: Saja tiada brani bikin djoesta sama Kho Hoan Gwee, djikaloe lain hari nanti Kho Eoan Gwee boleh dapet tahoe sendiri, aebab saja poenja sanak tiada taUoe pergi melantjong di keliling tempat, djoega saja tiada brani tentoeken jang dia nanti bisa dateng di sini, djikaloe saja adjak saja poeuja sanak dateng di sini boleh kedjadian mantoe Kho Hoan Gwee itoe ada lobi baek, tapi djikaloe tiada kedjadian, tentoe saja djadi dapet maloe sama saja poenja sanak, djoega sanak saja boleh mendjadi mara sama saja.

Kho Hoan Gwee berkata : Djikaloe saja penoedjoe sobat poenja lihat tiada poenja tingka lakoe tentoe sekali boleh mendjadi, djikaloe saja lihat tiada penoedjoe itoe lah tiada bisa mendjadi, kendati begitoe djoega tiada boleh di boeat sesalan sama sobat sebab masing masing orang poenja djodo dari mendapat laki bini soedah di toelisin dengan tetap oleh Toehan Allah ia itoe kendatinja langka laoetan dan kahalingan goenoeng kaloe memang soeda di tetapken dari Toehan Allah. tentoe tiada boleh hilang ka mana dan lama lama djoega bisa ketemoe koembali, tjoemah saja orang toewa saking sajang saja poenja anak prampoean, maka kaloe boleh saja maoe tjari mantoe jang pinter, kendatinja miskin atawa kaja saja tiada pandang, asal itoe orang jang bakal mantoe saja, orang jang pinter soepaja boleh djoega di harap di blakang hari kendatinja dia miskin kaloe peroentoengannja boleh mendjadi kaja tentoe lah boleh mendjadi senang sama sama saja poenja anak prampoean di dalem, doenia. Kaloe saja poenja ingetan satoe anak prampoean maoe di kawinin sama satoe orang jang kaja, mejnang itoe orang kaja trima senang dari bapanja poenja harta banda, tiada pikir dari peladjaran akan mentjari kehidoepan di dalem doenia atawa dari segala pengartian soerat soerat, djadi saja maoe poengoet mantoe, maka saja pili itoe orang poenja tingka lakoe, kaloe saja maoe kasi saja poenja anak prampoean sama orang kaja traoesa ini hari saja melit mentjari mantoe, kaloe saja pili sampe lihat baek, di blakang hari itoe orang mendjadi djahat saja tiada boeat seselan soedah peroentoengan saja poenja anak prampoean maoe djadi melarat, djikalo? sobat soeka dengar saja poenja perkataan begitoe tentoe boleh kedjadian, djangan sobat menjcla saja orang jang teritip boeat pili mantoe, tentoelah orang toèwa- maoe minta keslamatan tiada soeka lihat anak tjoetjoenja mendjadi djahat.

Apabila Joe Sin dengar Klio Hoan Gwee poenja perkataan itoe, poen tiada bisa bitjara satoe apa lagi, hanja ia lantas minta permisie poelang pada koetika itoe djoega, akan tetapi Kho Hoan Gwee tiada kasi dan tahan padanja aken di adjak makan doeloe kerna di atas medja soeda sedia barang makanan, maka Joe Sin poen lantas toeroet permintaännja Kho Hoan Gwee itoe jang lantas doudoek sama-sama bermakan minoem di sitoe, sasoedahnja Joe Sin habis makan dan membri trima kasi pada Kho Hoan Gwee, maka sekoetika itoe djoega berangkat djalan poelang ka kota Soh Tjioe.

Maka terseboetlah tjerita sedari Joe Sin bersama Siauw It pergi di roemahnja Kho Hoan Gwee, ada poen Gan Tjoen di roemahnja menoonggoeh kabar itoe dari Joe Sin.

Maka samentara itoe sampelah di soengei Gouw Kang satos praoe jang bermoeat Joe Sin bersama Siauw It, di mana Joe Sin dan Siauw It itoe lantas naik di darat poelang di roemahnja Gan Tjoen.

Apabila Gan Tjoen ketemoe pada Joe Sin, lantas Gan Tjoen menanja pada Joe Sin dari itoe perkara begimana djadinja. Lantas Joe Sin berkata: Kho Hoan Gwee poenja perkataan ia minta Siang Kong dateng sendiri di roemahnja, sebab Kho Hoan Gwee maoe lihat Gan Siang Kong poenja tingka lakoe begimana, djikaloe Kho Hoan Gwee lihat penoedjoe sama Gan Siang Kong, tentoe itoe perkara boleh mendjadi, bockannja Kho Hoan Gwee poenja maoe sendiri, tapi dia poenja anak prampoean maoe pili laki jang tjakap tiada pandang orang jang berharta oewang poenja anak, kendatinja anak orang miskin kaloe dia poenja peladjaran sampe tjoekoep serta tjakep dia poenja roepa bisa bandingin Kho Sio Tjiah poenja kepinteran, tentoe sekali Kho Hoan Gwee trima dengan soeka hati, lain tiada, tjoemah Kho Hoan Gwee poenja permintaän begitoe, hareplah Gan Siang Kong boleh dapet tahoe.

Serta Gan Tjoen soedah dengar Joe Sin poenja perkataän begitoe, ia poen tiada bisa bitjara satoe apa, melainkan ia tinggal diam sadja dengan berpikir di dalem hatinja. Dan Joe Siu lantas kloear dari roemahnja Gan Tjoen, berdjalan poelang ka roemahnja sendiri. Tempo Joe Sin soedah poelang, lantas Gan Tjoen tanja sama dia poenja boedak Siauw It dari hal itoe, kerna Gan Tjoen slempang Joe Sin poenja perkataan tiada dengan sebetoelnja dari Kho Hoan Gwee poenja permintaan itoe.

Serta Siauw It dengar Siang Kongnja poenja pertanjaän, Siauw It lantas bilang sebetoel-betoelnja satoe persatoe sebegimana Joe Sin poenja perkataän.

Setelah Gan Tjoen dengar Siauw It poenja perkataän jang tjotjok dengan Joe Sin poenja perkataan itoe, lantas Gan Tjoen berpikir tiada bisa soedah, serta Gan Tjoen dapet pikiran satoe tipoe, ia lantas pergi di roemahnja Joe Sin boeat berdami lagi dari itoe perkara. Apabila Joe Sin dapet tahoe jang Gan Tjoen dateng lagi di roemahuja, lantas Joe Sin kloear samboet pada Gan Tjoen jang lantas masoek di dalem itoe roemah dan doedoek sama-sama Joe Sin, begitoe djoega Joe Sin lantas menanja: Siang Kong ada apa akal lagi maoe kasi tahoe sama saja? Lantas Gan Tjoen berkata: Saja ada poenja ade pianw bernama Tjie Tjeng tempo dhoeloe saja poenja temen sekola, tetapi dia poenja peladjaran ada lebi pinter dari saja, lagi poen dia poenja roepa sampe tjakep, sekarang dia berpangkat eksamen djadi Sioe Tjaij, boeat ini waktoe kita boleh bikin satoe tipoe dengan saja poenja ade piauw boeat pergi ketemoe sama Kho Hoan Gwee aken bikin berdjodoan dengan dia poenja anak prampoean djikaloe soedah kedjadian nanti saja jang kloearin ongkos, djikaloe itoe penganten prampoean soedah poelang di saja poenja roemah, saja sendiri ambil bakal bini.

Maka Joe Sin berkata: Djikaloe itoe Tjie Sioe Tjaij soeka tentoe boleh mendjadi, tapi saja slempang nanti Tjie Sioe Tjaij tiada maoe teeroet Gan Siang Kong poenja peratoeran.

Lantas Gan Tjoen berkata: Saja poenja ade piauw Tjie Tjeng saorang jang miskin segala ongkos saja jang kasi, dari dia sekola sampe dapet eksaman djadi Sioe Tjaij samoeanja ongkos saja jang kasi, sampe saja poenja Ko dan Kothio (iboe bapanja Tjie Tjeng) mati djoega samoeanja saja jang ongkosin. Sekarang Tjie Tjeng mengadjar taktjeh ada di roemah saja djoega saja jang pikoel ongkos sahari hari, masa ini hari saja minta toeloeng boeat menjoeroe pake eaja poenja nama boeat minta kawin sama anaknja Kho Hoan Gwee, Tjie Tjeng tiada maoe toeloeng, itoe saja rasa tentoelah dia misti toeloeng boeat toeroet saja poenja maoe. Sasoedahnja Gan Tjoen habis bitjara lantas in minta permisi poelang, dengan berkata lagi: Nanti besok pagi saja kasi kabar lagi sama sobat.

Begitoe djoega Joe Sin bangoen dari krosi anter Gan Tjoen djalan poelang ka roemahnja.

Adapoen inilah di tjeritaken pada satoe sore Tjie Tjeng lagi doedoek di dalem kamar toelis, maka koetika itoe Gan Tjoen panggil Tjie Tjeng aken di adjak makan minoem, maka Tjie Tjeng lantas kloear dari kamar itoe troes pergi ketemoe pada Gan Tjoen di roemah besar di mana Gan Tjoen lantas membri hormat pada Tjie Tjeng di adjak doedoek sama sama di medja makan, tempo Tjie Tjeng minoem kira kira soedah tiga tjangkir arak, lantas Gan Tjoen berkata padanja: Ini hari saja ada sedikit perkara, maoe minta toeloeng sama ade boeat bikin oeroes itoe perkara, saja belon tahoe ade soeka trima apa tiada.

Tjie Tjeng lantas berkata: Apa djoega inko poenja perkara jang saja boleh toeloeng tentoe saja toeloeng boeat oeroes, sekarang saja belon tahoe inko ada perkara apa maoe minta toeloeng dari saja.

Lantas Gan Tjoen berkata: Itoe perkara saja tinda brani djoestaken sama ade, sebab Joe Sin pergi minta anaknja Kho Hoan Gwee di bilangan goenoeng See San, itoe waktoe Kho Hoan Gwee bitjara sama Joe Sin, dia kloearin perkataän jang sombong maoe pili mantoe jang tjakep roepanja serta tjoekoep peladjarannja, djoega Kho Hoan Gwee sendiri maoe lihat jang bakal djadi mantoenja roepanja begimana, djikaloe Kho Hoan Gwee penoedjoe bakal mantoe tentoe boleh kedjadian sama dia poenja anak prampoean. Djikaloe saja sendiri pergi ketemoe sama Kho Hoan Gwee slempang tiada boleh mendjadi, sebab saja poenja roman djelek sekali tentoe dia poenja anak prampoean tiada soeka, maka ini hari saja maoe minta toeloeng sama ade boeat pake saja poenja nama, bersama-sama Joe Sin ade boleh pergi di roemahnja Kho Hoan Gwee boeat djoestain sama Kho Hoan Gwee itoe, djikaloe ini boleh kedjadian besar ade poenja boedi tentoe saja bales.

Lantas Tjie Tjeng berkata: Djikaloe ini perkara saja pikir tentoe soesah mendjadi, sebab di blakang hari tentoe banjak oeroesan. perkara jang tiada baek, lebi baek inko soeroe saja lain perkara bakal oeroes, kaloe ini perkara saja rasa soesah, saja sleinpang Kho Hoan Gwee dapat tahoe djadi perkara besar.

Gan Tjoen berkata: Memang ini perkara maoe bikin djoesta sama Kho Hoan Gwee, soepaja boleh dapat dia poenja anak prampoean, kaloe soedah Kho Hoan Gwee trima pandjer tentoe dia misti mengarti, dari itoe traoesa ade boeat takoet, sebab Kho Hoan Gwee djoega tiada kenal sama ade siapa poenja orang, tjoemah jang dia kenal tjomblang lelaki saorang, dan lagi Kho Hoan Gwee poenja roemah ada di Saij Tong Teng bilangan goenoeng See San dia poenja djalanan dari sini ada seratoes pal poenja djaoe dengan djalan laoet masoek soengei besar, tentoe djoega Kho Hoan Gwee sendiri tiada bisa dapet tahoe ade traoesa boeat koewatir hati lagi, kaloe ade soedah bawa anak prampoeannja Kho Hoan Gwee poelang di sini seraken sama saja, maka apa perkara saja jang menanggoeng ade poenja kasoesahan.

Serta Tjie Tjeng dengar Gan Tjoen poenja perkataan, ia poen lantas berpikir dengan tiada bisa soedah, djikaloe dia tiada toeroet inkonja poenja prentah, mendjadi soesah atas dirinja sendiri, djadi apa boleh boeat ia foeroet inkonja poenja maoe, sasoedahnja Tjie Tjeng habis berpikir lantas berkata: Saja poenja pakean tiada sama dengan orang, sebab saja saorang jang miskin saja soeka toeroet djoega inko poenja prentah, tetapi saja poenja pakean samoeanja pada petja tiada ada jang baroe.

Lantas Gan Tjoen berkata: Ade traoesa koewatir hati, dari pakean dan ongkos-ongkos samoeanja nanti saja kasi sama ade, besok pagi nanti saja soeroe sedia ade poenja pakean dan ongkos.

Tjie Tjeng dengar, mendjadi soeka hati serta membri trima kasi pada Gan Tjoen dan ia lantas bangoen dari krosi troes ia balik poelang di dalem kamar toelisnja.

Adapoen di tjeritaken pada besok paginja Gan Tjoen bangoen pagi-pagi dateng di kamar toelisnja Tjie Tjeng sembari Gan Tjoen soeroe dia poenja boedak lelaki bawa satoe peti jang di dalemnja berisi barang pakean soetra-soetra dan sama satoe tromol ketjil terisi roepa-roepa minjak wangi jang amat sedap baoenja, setelah itoe boedak lelaki sampe di kamar toelis lantas itoe boedak taroh itoe barang-barang di sitoe, maka tatkala itoe djoega Gan Tjoen panggil Tjie Tjeng di soeroe trima itoe peti pakean, Tjie Tjeng jang sasoedahnja trima itoe peti pakean, maka ia lantas toekar dia poenja pakean jang petja itoe dengan pakean soetra jang baroe jang terlaloe indah warnanja hingga menimboelken Tjie Tjeng poenja roepa djadi lebi tjakap, maka itoe minjak wangi poen di pakenja djoega hingga baoenja terlaloe amat sedap di mana Tjie Tjeng poenja badan, sasoedahnja Tjie Tjeng berpake pakean itoe, maka Gan Tjoen lantas kloearin doea tail oewang perak kasi sama Tjie Tjeng, sembari Gan Tjoen pesen padanja: Apa resia ade misti toetoep djangan sampe orang di loear dapet tahoe. Dan sekarang ade boleh toenggoe dahoeloe di sini, nanti saja soeroe Siauw It pergi panggil Joe Sin soepaja ade boleh berangkat sama-sama dia pergi di goenoeng See San di roemahnja Kho Hoan Gwee.

Lantas Tjie Tjeng berkata: Inko traoesa koewatir, sebab saja trima inko poenja boedi saja belon bisa bales. Djikaloe Joe Sin soedah datang inko boleh pesan satoe persatoe itoe perkataan djangan sampe terboeka itoe resia.

Demikian djoega Gan Tjoen lantas prentah Siauw It akan pergi di roemahnja Joe Sin boeat panggil padanja, serta Siauw It trima prentah ia lantas pergi di roemahnja Joe Sin.

Maka semantara itoe Siauw It balik kombali bersama sama Joe Sin di roemahnja Gan Tjoen, serta Gan Tjoen ketemoe sama Joe Sin, lantas Gan Tjoen kasi tahoe padanja: Sekarang saja poenja ade piauw Tjie Tjeng ini menjaroe pake saja poenja nama boeat pergi di roemahnja Kho Hoan Gwee, soepaja ini resia inko boleh toetoep rapet djangan sampe djadi tersiar di koelilingan. Djikaloe inko poenja pertoeloengan ini boleh kedjadian dapet anaknja Kho Hoan Gwee saja bakal bini, nanti saja kasi persent sama inko seratoes tail bakal berdagang boea-boeahan soepaja inko poenja dagangan mendjadi besar.

Lantas Joe Sin berkata: Sekarang Gan Siang Kong djangan boeat koewatir hati lagi, saja harap ini perkara boleh mendjadi. Sasoedahnja Joe Sin habis bitjara, lantas ia adjak Tjie Tjeng dan Siauw It toeroen di praoe jang lantas bertolak dari sitoe berdjalan pergi ka goenoeng See San. Maka pada waktoe soedah sore itoe praoe sampe di goenoeng See San jang mana itoe praoe lantas singgah di sitoe.

Sampe besok paginja Tjie Tjeng toelis soerat pake nama Gan Tjoen,maka itoe soerat di soeroe Siauw It bawa ka roemahnja Kho Hoan Gwee, maka Siauw It naek kadarat dengan bawa itoe soerat pergi di roemahnja Kho Hoan Gwee itoe.

Adalah di tjeritaken serta Kho Hoan Gwee dapet soeratnja Tjie Tjeng jang menjaroe djadi Gan Tjoen, maka Kho Hoan Gwee lantas pake-pake dengan pakean jang berharga mahal, sasoedahnja ia menoenggoe di roemahnja boeat samboet pada Tjie Tjeng.

Itoe Siauw It jang soedah bawa itoe soerat pada Kho Hoan Gwee, ia poen lantas balik koembali di praoenja di mana ia lantas kasi tahoe pada Tjie Tjeng dan Joe Sin, jang ianja soedah kasi soerat Itoe pada Kho Hoan Gwee. Maka apa bila Tjie Tjeng soedah dapet tahoe, lantas Tjie Tjeng adjak Joe Sin naek ka darat dan dari sitoe ia teroes pergi di roemahnja Kho Hoan Gwee. Adapoen Tjie Tjeng jang pake namanja Gan Tjoen berdjalan lebi dhoeloe dan Joe Sin djalan di blakangnja Gan Tjoen palsoe, serta Kho Hoan Gwee lihat Gan Tjoen palsoe poenja roepa terlaloe amat tjakepnja, hingga Kho Hoan Gwee djadi banjak soeka hatinja, lantas Kho Hoan Gwee adjak Gan Tjoen palsoe bersama Joe Sin masoek di dalem dia poenja roemah, sasoedanja lantas Gan Tjoen palsoe membri hormat pada Kho Hoan Gwee, dengan ia tiada brani doedoek sama-sama dan lantas Joe Sin djoega membri tiima kasi pada Kho Hoan Gwee. Demikian djoega Kho Hoan Gwee lantas menanja pada Joe Sin: Apa ini sobat poenja sanak jang nama Gan Tjoen Siang Kong?

Lantas Joe Sin menjahoet: Ia ini dia jang namanja Gan Tjoen Siang Kong.

Serta Kho Hoan Gwee dengar Gan Tjoen palsoe poenja nama,ia mendjadi soeka hati dan lantas Kho Hoan Gwee menanja sama Gan Tjoen palsoe dari hal peratoeran di doenia manoesia mentjari atsil.

Maka apa djoega Kho Hoan Gwee poenja pertanjaän samoewanja Gan Tjoen palsoe bisa kasi tahoe satoe persatoe dengan trang, maka Kho Hoan Gwee mendjadi soeka hati, maski begitoe, akan tetapi Kho Hoan Gwee pikir jang Gan Tjoen palsoe poenja peladjaran dari soerat-soerat belon boleh tahoe, maka Kho Hoan Gwee lantas prentah dia poenja boedak soeroe panggil senseh Tan Kian dan bersama dia poenja anak sendiri Kho Piauw, maoe tjobah Gan Tjoen palsoe poenja peladjaran soerat-soerat. Samentara itoe lantas Tan Kian Sian Seng bersama Kho Piauw dateng ketemoe pada Kho Hoan Gwee, maka Kho Hoan Gwee lantas kasi tahoe pada Gan Tjoen palsoe dan Joe Sin dengan mengadjar kenal pada Tan Kian Sian Seng dan Kho Piauw itoe, lantas Kho Hoan Gwee berkata: Ini saja poenja Senseh jang adjar taktjeh saja poenja anak Kho Piauw, ia tinggal di roemah saja. Djoega Senseh boleh adjar kenal sama ini doea sobat orang di bilangan Gouw Kang Kwan, ini jang moeda nama Gan Tjoen Siang Kong dan ini satoe sobat soedagar toekang djoeal boea-boeahan nama Joe Sin.

Setelah Tan Kian Sian Seng dengar Khu Hoan Gwee poenja perkataän, lantas ia membri hormat pada Gan Tjoen palsoe, sembari berkata: Di kota Soh Tjioe bilangan Gouw Kang Kwan poenja orang banjak orang jang pinter, tetapi itoe orang poenja kepinteran tiada Saja maoe tanja sama Gan Siang Kong di dalem Gan Siang Kong poenja kampoeng ada tiga orang jang pinter, itoe siapa orangnja jang kesohor dia poenja nama dari dahoeloe sampe sekarang.

Lantas Gan Tjoen palsoe berkata: Jang saja poenja ketahoean djikaloe sobat maoe tahoe, dari dhoeloe sampe sekarang jang namanja kesohor ia itoe satoe Hoan Lee, doea Thio Kan dan tiga Liok Kwie Bong itoe tiga orang jang kesohor dia poenja nama pinter apa djoega dia mengarti. Sahabisnja Gan Tjoen palsoe kasi tahoe itoe, ia poen kasi tahoe djoega pada Tan Kian Sian Seng dari perkara soerat-soerat dengan ia kasi tahoe artinja satoe persatoe, tiada ada jang sala, hingga Tan Kian Sian Seng mendjadi beran sasoedahnja ia dengar perkataännja Gan Tjoen palsoe itoe, dari itoe maka Tan Kian Sian Seng lantas kasi tahoe pada Kho Hoan Gwee dari hal kepinterannja Gan Tjoen palsoe.

Serta Kho Hoan Gwee dengar Tan Kian Sian Seng poenja perkataan, ia djadi lebi soeka hati, kerna ia soedah dapet tahoe terang bahwa jang bakal djadi manioenja saorang jang amat pinter, maka Kho Hoan Gwee lantas prenta dia poenja boedak soeroe sedia barang makanan dan minoeman, apabila soedah sedia itoe makanan dan minoeman di atas medja lantas Kho Hoan Gwee adjak Gan Tjoen palsoe doedoek makan bersama Joe Sin dan Tan Kian Sian Seng serta Kho Piauw doedoek makan sama-sama, sasoedahnja habis makan lantas Kho Hoan Gwee kasi tahoe sama Joe Sin, katanja: Sekarang saja soedah pe- noedjoe sama Gan Siang Kong, djikaloe boleh saja minta Gan Siang Kong dateng di sini boeat kawin, sebab saja poenja istri Kim Sie amat tjinta sama dia poenja anak prampoean, nanti toenggoe di boelan Tjap Djie Gwee Tjeh Djie di itoe hari soepaja bikin tetap Gan Tjoen Siang Kong dateng di sini boeat kawin.

Lantas Joe Sin berkata: Dari itoe perkara melainkan Hoan Gwee poenja maoe saja djoega toeroet. Sekarang saja maoe minta permisi poelang doeloe. Sasoedahnja Joe Sin habis bitjara ia lantas adjak Gan Tjoen palsoe dan Siauw It, membri trima kasi troes berangkat djalan ka pinggir soengei di mana ia lantas toeroen di praoenja, maka praoe itoe berangkat djalan poelang ka kota Soh Tjioe.

Adalah di tjeritaken poela Gan Tjoen toelen jang lagi doedoek di roemahnja dengan menoenggoe kabar dari bal perkara kawin dengan anaknja Kho Hoan Gwee, selagi Gan Tjoen toelen berpikir dari hal itoe, pada koetika itoe sampelah praoenja Tjie Tjeng, di mana Tjie Tjeng lantas naek ka darat bersama-sama Joe Sin dan Siauw It troes berdjalan poelang di roemahnja Gan 1 joen toelen. Serta Tjie Tjeng bersama Joe Sin dan Siauw It sampe di roemahnja Gan Tjoen, di lihatnja pintoe roemah itoe tertoetoep, lantas Tjie Tjeng ketok pintoe itoe, jang mana sekoetika itoe djoega Gan Tjoen boeka pintoenja, maka Tjie Tjeng bersama Joe Sin troes masoek di dalem roemah itoe di mana ia lantas doedoek bersama-sama Gan Tjoen, begitoe djoega Joe Sin kasi tahoe pada Gan Tjoen, satoe persatoe dari hal perkara Kho Hoan Gwee soedah djadi dengan soedah di tetapken hari kawin itoe jang nanti di bikin pada boelan Tjap Djie Gwee Tjeh Djie.

Apabila Gan Tjoen dengar kabar itoe jang di kasi tahoe oleh Joe Sin, maka Gan Tjoen mendjadi soeka hatinja dan sigra djoega Gan Tjoen ambil doea poeloe tail oewang perak kasi persent pada Joe Sin, sasoedahnja Joe Sin trima itoe oewang lantas ia membri trima kasi pada Gan Tjoen dan sekoetika itoe djoega Joe Sin berangkat djalan poelang ka roemahnja.

Sedari Gan Tjoen dapet tahoe jang ianja bakal djadi kawin dengan Kho Tjioe Hong Sio Tjiah pada boelan Tjap Djie Gwee Tjeh Djie, maka Gan Tjoen itoe poenja hati terlaloe amat senangnja dengan manoenggoe akan sampenja hari itoe. Maka tiada antara lama lagi sampelah boelan Tjap Djie Gwee Tjeh It jang mana pada hari itoe Gan Tjoen lantas bikin sedia barang pesalin boeat kawin, maka barang-barang itoe Gan Tjoen soeroe bawa toeroen di praoe, sasoedahnja seleseh barang-barang itoe di bawa toeroen di praoe, lantas Gan Tjoen soeroe Siauw It pergi panggil Joe Sin. Maka samantara itoe Joe Sin dateng di roemahnja Gan Tjoen, dan koetika itoe djoega Gan Tjoen prentah Tjie Tjeng soeroe toekar pakeannja dengan pakean jang sereba soetra jang mahal harganja, sasoedahnja Tjie Tjeng berpake pakean itoe, Gan Tjoen lantas pesen padanja soepaja ini resia djangan sampe orang dapat tahoe.

Lantas Tjie Tjeng berkata: Djikaloe ini resia orang dapat tahoe, tentoe ini perkara djadi perkara besar, djikaloe djadi perkara inko begimana.

Gan Tjoen berkata: Ade traoesa koewatir, djikaloe sampe djadi perkara saja poenja tahoe, soepaja ade boleh hati-hati sadja. Djikaloe ade soedah kawin sama anaknja Kho Hoan Gwee, itoe hari djoega ade adjak poelang djangan tinggal lama lagi, djikaloe itoe penganten prampoean soedah sampe di roemah saja, itoe saja poenja perkara.

Serta Tjie Tjeng dengar, apa boleh boeat ia bilang baek jang ia toeroet inkonja poenja prentah. Demikian djoega Gan Tjoen lantas persen sama dia poenja orang-orang jang bakal ikoet sama Tjie Tjeng, ini resia djangan sampe djadi terboeka, djikaloe itoe penganten prampoean soedah datang di sini nanti kami kasi banjak persent pada angkaoe rama-rame. Serta itoe orang rame-rame dengar, mendjadi soeka hati dan membri trima kasi.

Kemoedian pada besok paginja boelan Tjap Djie Gwee Tjeh Djie, Joe Sin lantas adjak Tjie Tjeng toeroen di praoe. Dan barang-ba rang bakal penganten soedah di moewatin di dalem doea praoe besar dan satoe praoe moeat orang-orang pengikoetnja Tjie Tjeng.

Tjie Tjeng jang menjaroe djadi penganten Gan Tjoen dan bersama Joe Sin jang djadi tjomblang lelaki doedoek di satoe praoe dengan orang-orang jang bakal memboenjiken tetaboean. Maka itoe praoe koempoelannja ada sepoeloe praoe jang lantas berangkat djalandi soengei dari kota Soh Tjioe pergi di goenoeng See San. Maka pada waktoe tengahari praoe pengaten dan jang lain-lain itoe sampe di goenoeng See San di mana Joe Sin lantas naek lebi doeloe kedarat troes pergi di roemahnja Kho Hoan Gwee jang soedah sedia banjak tetamoe dan tetaboean pat-iem.

Apa bila Kho Hoan Gwee soedah dapat tahoe jang penganten lelaki poenja praoe soedah sampe, maka koetika itoe djoega Kho Hoan Gwee lantas soeroe orang bawa djoeli akan samboet penganten Gan Tjoen palsoe. Serta Gan Tjoen palsoe lihat itoe djoeli dengan tetaboean pat-iem dateng samboet padanja, lantas Gan Tjoen palsoe naek di djoeli itoe jang lantas di gotong dengan di iringken tetaboean pat-iem jang di boenjiken dengan amat rame soearanja, pergi di roemahnja Kho Hoan Gwee. Sasoedahnja penganten Gan Tjoen palsoe toeroen dari djoeli akan berdjalan masoek di roemahnja penganten prampoean, lantas Kho Hoan Gwee bersama istrinja Kim Sie kloear samboet, begitoe djoega penganten Gan Tjoen palsoe membri hormat pada mertoewa lelaki dan mertoewa prampoean itoe dan djoega pada jang lain-lain, sembari Gan Tjoen palsoe angkat kadoea tangannja troes masoek sampe di thia roemahnja Kho Hoan Gwee di mana ia ketemoe penganten prampoean Kho Tjoe Hong Sio Tjiah maka di sitoe kedoea penganten laki istri itoe membri slamat pada Kho Hoan Gwee dan istrinja, sasoedahnja itoe pengaten lelaki dan prampoean bersoedjoet pada Toehan jang Maha koewasa, dari sitoe kadoes penganten itoe lantas masoek di dalem kamar penganten jang soedah di riasken dengan amat indahnja serta haroem baoenja. Tempo Gan Tjoen palsoe soedah masoek di dalem kamar penganten itoe, di sitoe ia lantas boeka dia poenja badjoe pengaten dan ia troes kloear koembali kete moein sama tetamoe-tetamoenja Kho Hoan Gwee, apabila itoe tetamoe-tetamoe lihat Gan Tjoen palsoe poenja roman begitoe tjakap,maka marika itoe samoeanja mendjadi soeka hati.

Maka di dalem pesta kawin itoe terlalee amat ramenja dengan segala tetaboean di boenjiken. Tetamoe-tetamoe jang doedoek makan minoem mendapat banjak soeka hati kerna marika itoe pelesir makan minoem dari tengahari sampe waktóe lohor.

Itoe wak toe Siauw It lantas dateng ketemoein sama Gan Tjoen palsoe jang mana ia lantas kasi tahoe, ini waktoe soedah ampir sore misti berangkat poelang.

Setelah Gan Tjoen palsoe dapet ingat, ia poen lantas membri slamat pada Kho Hoan Gwee, maoe adjak poelang penganten pram- poean. Begitoe djoega Kho Hoan Gwee soeroe sedia barang-barangnja penganten prampoean akan di moewatin di praoe dan djoega segala tetaboean di soeroe sedia akan mengiringken berangkatnja penganten itoe jang hendak berdjalan poelang.

Tempo kadoea penganten laki istri itoe baroe maoe naek di djoeli, sakoenjoeng-koenjoeng dateng saorang djoeragan praoe jang membri kabar bahoewa pada sekarang ini praoe tida bisa di lajarken, kerna di mana moeloet moeara dan di laoetan telah timboel angin keras dan ombak besar.

Oleh kerna datangnja kabar itoe, maka berangkatuja penganten itoe di oeroengken dan Kho Hoan Gwee lantas prentah itoe tetaboean di soeroe brenti doeloe, maka penganten laki istri itoe poen masoek koembali ka dalem roemahnja.

Pada sekedjap itoe maka di sitoe djoega timboel angin keras dan hoedjan besar, serta tjomblang lelaki (Joe Sin) lihat begitoe, lantas ia banting kakinja sembari tarik napas, doedoek bersama-sama Kho Hoan Gwee. Itoe hoedjan troes toeroen sampe sepandjangnja malem itoe sebentar brenti sebentar toeroen koembali, hingga Kho Hoan Gwee tiada ada akal lagi, maka ia lantas berkata pada Joe Sin: Lebi baek ini penganten boleh tinggal doeloe di sini djangan berangkat doeloe.

Lantas tjomblang prampoean bilang, itoe ada lebi baek. Dan djoega itoe tetamoe bilang itoe betoel. Maka Kho Hoan Gwee lantas prentah tjomblang prampoean boeat bikin betoel tempat tidoernja penganten baroe. Lantas itoe mah tjomblang masoek kasi tahoe sama penganten lelaki: Sekarang Siang Kong boleh tinggal doeloe di sini boeat menoenggoe angin dan hoedjan sampe brenti, djikaloe soedah trang Siang Kong boleh bawa poelang nona penganten. les Serta Gan Tjoen palsoe dengar mah tjomblang kata begitoe ia poen tiada bisa bitjara satoe apa, tetapi ia lantas panggil Siauw It, serta Siauw It dateng begitoe djoega Gan Tjoen palsoe kasi tahoe: Sekarang begimana akal, kerna Kho Hoan Gwee belon maoe kasi poelang. Djikaloe kami maoe paksa djoega, kami slempang nanti Kho Hoan Gwee djadi tiada enak hati.

Itoe tetamoe-tetamoe jang dengar Gan Tjoen palsoe lagi bitjara sama Siauw It, lantas marika itoe berkata: Itoe Siang Kong poenja mertoewa jang poenja maoe, Siang Kong traoesa boeat koewatir hati lagi.

Serta Gan Tjoen palsoe dengar samoeanja tetamoe poenja perkataan, ia tiada bisa bitjara satoe apa, hingga ia tinggal diam sadja dengan menoenggoe sampe waktoe tengah malem.

Itoe waktoe poen sekalian tetamoe samoeanja berangkat poelang ka masing-masing roemahnja, kerna soedah tengah malem dan pesta poen soedah boebaran, hingga djadi lah sepi koembali di roemah itoe, melainkan tinggal Gan Tjoen palsoe bersama Joe Sin dan Siauw It dan lain-lain pengikoetnja dan djoega Kho Hoan Gwee dan Kho Piauw masi doedoek ada di loear temenin Joe Sin bitjara.

Maka samentara itoe kloearlah mah tjomblang jang lantas panggil penganten Gan Tjoen palsoe boeat masoek tidoer di kamar pengan- ten, serta Gan Tjoen palsoe masoek di kamar di lihatnja penganten prampoean soedah tidoer lebi doeloe di atas randjang jang berbahoe. baroem dengan amat indah kelamboenja jang tersuelam dengan benang mas dan soetra-soetra meroepaken boenga botan dan boeroeng hong.

Lantas Gan Tjoen palsoe toetoep itoe pintoe kamar penganten, sasoedahnja Gan Tjoen palsoe doedoek di krosi troes tidoer di sitoe.

Pada besok paginja Gan Tjoen palsoe bangoen kloear dari kamar penganten ia teroes pergi di kamar toelis tempat inkoenja (Kho Piauw) akan menoenggoeh bresinja halimoen di oedara atawa langit djadi trang koembali, maski Gan Tjoen palsoe soedah toenggoe bebrapa djam lamanja akan tetapi langit itoe belon djoega bisa djadi terang koem- bali, dari sebab itoe Gan Tjoen palsoe poenja pikiran djadi bingoeng.

Kho Piauw jang ada di dalem itoe kamar toelis, ia poen lantas adjak Gan Tjoen palsoe berminoem-minoem di sitoe dengan soeka hati sampe waktoe malem. Maka waktoe itoe poen Gan Tjoen palsoe masoek koembali di kamar penganten di mana Kho Tjioe Hong Sio Tjiah soedah tidoer lebi doeloe, maka Gan Tjoen palsoe lantas toetoep pintoe kamar troes ia tidoer lagi dikrosi. Serta sampe besok paginja Gan Tjoen palsoe bangoen tidoer boeka pintoe kamar djalan kloear pergi di kamar toelis. Itoe pagi tempo Kho Tjioe Hong Sio Tjiah bangoen tidoer ia lihat tiada ada orang di itoe kamar, sembari Kho Tjioe Hong Sio Tjiah berpikir, soedah doea malem lamanja jang kita soedah tidoer lebi doeloe, barangkali Gan Siang Kong tiada senang hati boeat berkoempoelan djadi laki bini. Sasoedahnja Kho Tjioe Hong Sio Tjiah berpikir, maka ia lantas pesen dia poenja boedak, katanja: Ini malem kaoe rame-rame misti toenggoe Gan Siang Kong masoek tidoer, djikaloe Gan Siang Kong soedah masoek di kamar, kaoe rame-rame boleh boekain dia poenja kopia, badjoe dan kasoet.

Serta itoe boedak prampoean samoeanja dengar Kho Tjioe Hong Sio Tjiah poenja prentah, maka marika itoe masing-masing menoenggoe di loear kamar. Itoe malem Gan Tjoen palsoe lihat itoe langit belon djoega bisa trang, hingga ia poenja pikiran mendjadi lebi kesel.

Tempo Gan Tjoen palsoe masoek di kamar penganten, lantas itoe boedak prampoean maoe boekain kasoetnja dan badjoenja Gan Tjoen palsoe, akan tetapi Gan Tjoen palsoe tiada maoe kasi pakeannja di boeka, hanja ia troes naek di randjang sama pakeannja tidoer sendiri, dan itoe Kho Tjioe Hong Sio Tjiah lihat Gan Tjoen palsoe poenja tingka itoe ia tiada brani goda, hinga masing-masing troes tidoer.

Sampe pada besok paginja djoega Kho Tjioe Hong Sio Tjiah tiada brani bilang sama dia poenja bapa dan iboe dari itoe resia. Itoe pagi kebetoelan langit soedah djadi terang dan angin soedah tedoe, maka Gan Tjoen palsoe lantas minta permisi pada Kho Hoan Gwee maoe poelang. Maka itoe koetika Kho Hoan Gwee sendiri lantas menganter pada Gan Tjoen palsoe dan dia poenja anak prampoean doedoek di satoe praoe bersama Joe Sin, sasoedahnja samoeanja toeroen di praoe, lantas itoe praoe berlaloe dari itoe soengei berdjalan poelang ka kota Soh Tjioe.

Kerna Sianw It lihat Gan Tjoen palsoe soedah tinggal di roemah mertoewanja sampe ampat hari lamanja, maka lebi doeloe Siauw It naek di praoe ketjil berangkat poelang di kota Soh Tjioe.

Adalah di tjeritaken poela sedari Tjio Tjeng pergi kawan sama Kho Tjioe Hong Sio Tjiah hingga sampe tiga hari lamanja, Gan Tjoen toelen poen menoenggoe di roemahnja dengan berpikir kesel, kerna Tjie Tjeng belon bisa balik poelang bawa itoe penganten prampoean. Tempo Gan Tjoen lagi berpikir itoe maka terkoenjoeng-koenjoeng Siauw It poenja praoe sampe lebi doeloe, di mana Siauw It lantas naek di darat kasi tahoe sama dia poenja toewan Gan Tjoen jang itoe praoe penganten soedah berangkat kira-kira sepoeloe pal poenja djaboe akan datang di sini, soepaja Gan Siang Kong boleh dapet tahoe.

Gan Tjoen lantas menanja sama Siauw It: Di waktoe itoe hari kawin kenapa penganten tiada maoe toeroen di praoe boeat berangkat poelang?

Lantas Siauw It berkata: Itoe hari Kho Hoan Gwee slempang praoe tiada bisa djalan sebab di laoetan ada timboel angin keras dan ombak besar, maka Tjie Siang Kong tinggal doeloe di roemahnja Kho Hoan Gwee, djadi penganten sampe tiga hari lamanja.

Apa bila Gan Tjoen dengar begitoe, ia poen lantas berkata lagi: Sekarang Tjie Tjeng djadi penganten sampe tiga malem lamanja, apa di antero malam itoe Tjie Tjeng tidoer di kamar penganten prampoean?

Lantas Siauw It berkata: Dari Tjie Siang Kong betoel dia tidoer di kamar penganten sama-sama nona penganten itoe, tetapi saja tiada tahoe apa Tjie Siang Kong ada kerdja resia sama itoe nona penganten atawa tiada.

Serta Gan Tjoen dengar Siauw It poenja perkataan itoe, lantas ia maki Siauw It sembari berkata; Ini perkara boekan kami soedah pesen sama angkaoe, kendatinja Tjie Tjeng maoe tidoer di kamar penganten sama-sama; kaoe djoega boleh panggil kasi tahoe ini perkara sekalian kasi tahoe sama Tjie Tjeng djangan sampe dia tidoer di kamar penganten kerna apa kaoe boleh tinggal diam sadja.

Lantas Siauw It berkata : Saja satoe boedak, djoega saja soedah kasi tahoe sama Tjie Siang Kong, Tjie Siang Kong tiada maoe dengar, sebab dari mah tjomblang poenja maoe ia dapat prentah dari Kho Hoan Gwee, djikaloe Tjie Siang Kong ada poenjja ingetan djahat saja tiada bisa dapat tahoe, melainkan melekat jang bisa preksa itoe resia.

Di waktoe Siauw It belon abis bitjara, ada kedengaran di pinggir soengei, soewara tetaboean penganten, begitoe djoega Siauw It keloear dari dalem roemah menoedjoe di pinggir soengei di mana ia lihat betoel Tjie Tjeng poenja praoe soedah sampe, tatkala itoe Joe Sin lebi doeloe naek ka darat dan ia troes pergi di roemahnja Gan Tjoen, serta Joe Sin ketemoe sama Gan Tjoen, sembari tertawa serta ia kasi tahoe satoe persatoe dari resianja Tjie Tjeng.

Lantas Gan Tjoen berkata; Kaloe di lihat Tjie tjeng poenja tabeat seperti orang jang alim segala perkara boleh di pertjaja, tiada tahoe ini hari Tjie Tjena: poenja hati seperti binatang, saja jang keloearin ongkos, dia jang soeka hati, kaloe begitoe sekarang Tjie Tjeng boleh djadi moesoe sama kita orang. Sasoedanja Gan Tjoen habis bitjara, lantas ia adjak orangiija pergi di pinggir soougei, serta Gan Tjoen lihat Tjie Tjeng, begitoe djoega Gan Tjoen lantas djambak Tjie Tjeng poenja ramboet dan troes poekoel Tjie Tjeng poenja badan, sembari berkata: Angkaoe poenja ingetan seperti binatang! Kami keloearin ongkos boeat kawin, angkaoe sendiri ambil bakal istri.

Tjie Tjeng lantas menjahoet: Dari itoe perkara inko boleh preksa doeloe, djangan dengar orang poenja perkataan, dari apa saja poenja ingetan seperti binatang, inko jang keloearin ongkos, saja jang senang hati, maka saja minta soepaja inko boleh preksa jang terang dari itoe perkara djangan sangka orang dengan boeta toeli sadja.

Maski Gan Tjoen dengar Tjie Tjeng poenja perkataan begitoe, akan tetapi ia tiada maoe tahoe, hanja ia troes poekoel djoega Tjie Tjeng poenja badan hingga djadi kalang kaboet di pinggir soengei itoe; serta toekans; praoe lihat pengaten baroe lagi di poekoelin oleh saorang moeka djelek, ia djoega tiada dapat tahoe itoe penganten baroe ada perkara apa, maka kena itoe orang poekoelin, dari sebab itoe, lantas itoe toekang praoe pisain sembari ia kasi tahoe pada Kho Hoan Gwee, serta Kho Hoan Gwee dapet tahoe, lantas timboel maranja troes ia maki pada Joe Siu sembari berkata: Angkaoe djadi tjomblang djoestain orang poenja anak prampoean. Sasoedahnja Kho Hoan Gwee habis berkata-kata begitoe, lantas ia pegang tangannja Joe Sin dan poekoel Joe Sin poenja badan, hingga itoe waktoe di pinggir soengei djadi berklaian antara Kho Hoan Gwee sama Joe Sin, dan Gan Tjoen sama Tjie Tjeng sampe kalang kaboet. Sedang marika itoe lagi berklai saling poekoel, kebetoelan ada Tie Kwan liwat di sitoe, serta Tie Kwan lihat jang di pinggir soengei ada orang lagi berklai, lantas Tie Kwan soeroe brentiin djoelinja di sitoe, serta Tie Kwan panggil dia poenja opas soeroe tangkap itoe orang jang lagi berklai, itoe opas jang trima prentah sigra ia samperin pada orang jang berklai itoe dan ia lantas tangkap itoe Kho Hoan Gwee sama Joe Sin dan Gan Tjoen sama Tjie Tjeng, sasoedanja lantas itoe opas bawa marika itoe di kantornja Tie Kwan. Serta Tie Kwan lihat Kho Hoan Gwee saorang jang toewa, maka lebi doeloe Tie Kwan menanja padanja: Angkaoe orang di mana, dan ada perkara apa angkaoe boleh djadi berklai di pinggir soengei?

Lantas Kho Hoan Gwee menjahoet : Hamba orang di goenoeng See San kampoeng Saij Tong Teng, hamba poenja nama Kho Tjan, hamba ada poenja satoe anak prampoean, jang mana hamba lantas tjari mantoe akan kawinken pada hamba poenja anak prampoean itoe, sasoedahnja dapet itoe mantoe saorang jang roepanja tjakap maka hamba soeka bakal mantoe padanja. Di waktoe anak prampoean hamba poenja hari kawin itoe penganten lelaki dateng kawin di roemah hamba, apa maoe dari pada hari kawin itoe sampe troes tiga hari lamanja ada timboel angin keras dan ombak besar di laoetan, dari sebab itoe hamba tahan tiada kasi poelang itoe penganten, tetapi hamba soeroe ia tinggal doeloe di roemah hamba boeat menoenggoe sampe angin dan ombak djadi tedoe.

Sekarang soedah habis kawin maka hamba anterin hamba poenja anak prampoean sampe di sini, entah apa sebabnja hamba poenja mantoe kena di poekoel sama ini orang jang roepanja djelek sampe begitoe paja. Akan tetapi itoe orang jang roepanja djelek bilang dia poenja nama Gan Tjoen, ini saja poenja mantoe dia bilang namanja Tjie Tjeng.

Di waktoe tjomblang lelaki datang melamar, dia bilang ini orang jang roepanja tjakap nama Gan Tjoen, kenapa ini hari itoe orang jang roepanja djelek mengakoe namanja Gan Tjoen, itoe hamba tiada habis pikir, hamba harep Taij Djin boleh tanja sama itoe tjomblang lelaki.

Lantas Tie Kwan menanja lagi pada Kho Tjan: Itoe tjomblang lelaki namanja siapa, jang dateng melamar kaoe poenja anak prampoean. Kho Tjan lantas berkata: Itoe tjomblang lelaki namanja Joe Sin, sekarang dia ada di loear ini kantor.

Pada koetika itoe djoega Tie Kwan soeroe Kho Tjan moendoer doeloe, sigra Kho Tjan moendoer dari sitoe. Lantas Tie Kwan pang- gil Joe Sin jang sigra djoega datang menghadap di depannja Tie Kwan. Apa bila Tie Kwan lihat Joe Sin lantas Tie Kwan maki padanja sembari berkata: Kenapa ang kaoe djadi tjomblang bikin palsoe anaknja orang? Djikaloe angkaoe tiada maoe bilang dengan sebetoel- betoelnja ini perkara, tentoe angkaoe dapet hoekoeman jang berat.

Demikian djoega Joe Sin lantas kasi tahoe dengan sebetoelnja dari itoe perkara katanja: Bermoela kali hamba dateng di roemahnja Gan Tjoen, hamba ada tjerita bilang Kho Tjan maoe tjari mantoe, tempo Gan Tjoen dengar hamba poenja perkataan itoe, lantas Gan Tjoen prentah hamba di soeroe pergi di roemahnja Kho Tjan akan minta dia poenja anak prampoean, tetapi itoe waktoe hamba kasi tahoe djoega pada Gan Tjoen, jang Kho Tjan itoe maoe tjari mantoe dengan saorang jang pinter serta jang tjakap roepanja, begimana hamba bisa minta anaknja Kho Tjan, kerna Gan Tjoen poenja roepa djelek.

Di blakang hari Gan Tjoen prentah dia poenja ade piauw saorang jang berpangkat Sioe Tjaij bernama Tjie Tjeng di soeroe mengakoe pake namanja Gan Tjoen, begitoe djoega Tjie Tjeng trima inkonja poenja prentah, sebab Tjie Tieng saorang jang miskin serta ia menoempang tinggal di roemahnja Gan Tjoen, djadi apa boleh boeat Tjie Tjeng pake Gan Tjoen poenja nama dan ia ikoet sama saja pergi di roemahnja Kho Tjan, serta Kho Tjan lihat Tjie Tjeng poenja roepa tjakap, maka Kho Tjan penoedjoe dan ambil mantoe padanja, dari pada ongkos samoeanja Gan Tjoen jang keloearken akan Tjie Tjeng kawin sama anaknja Kho Tjan, djikaloe Tjie Tjeng soedah kawin bawa poelang itoe penganten prampoean di roemahnja Gan Tjoen, sebetoel- betoelnja Gan Tjoen jang maoe bakal istri, boekannja Tjie Tjeng jang ambil bakal istri. Apa maoe itoe hari kawin sampe troes tiga hari, praoe tiada bisa djalan, sebab di laoet kedatengan angin keras dan ombak besar, djadi Tjie Tjeng tiada bisa bawa poelang penganten prampoean, maka dari sebab itoe ini hari Gan Tjoen mendjadi mara, soepaja Taij Djin boleh tahoe hamba poenja perkataän.

Serta Tie Kwan dengar Joe Sin poenja pengakoean begitoe, lantas Tie Kwan soeroe Joe Sin moendoer doeloe, maka Joe Sin lantas moendoer dari sitoe, sasoedahnja lantas Tjie Tjeng masoek ketemoe pada Tie Kwan, serta Tie Kwan lihat Tjie Tjeng poenja roman tjakap, djadi kesian jang dia soedah di poekoel sampe babak beloer oleh Gan Tjoen, begitoe djoega Tie Kwan lantas tanja sama Tjie Tjeng: Angkaoe boekan soedah examen dapet pangkat djadi Sioe Tjaij bisa membatja kitab ilmoe nabi Kong Tjoe, tentoe angkaoe mengarti dengan tamat dari nabi Tjoe Kong Tan poenja hadat igama manoesia, kenapa angkaoe brani pake nama palsoe boeat melamar anaknja Kho Tjan? Djikaloe begitoe angkaoe maoe bikin djoesta sama anak orang. Sekarang angkaoe holeh kasi penjahoetan pada kami dengan sebetoel-betoelnja, djikaloe tiada, nanti kami kasi angkaoe hoekoeman jang berat.

Lantas Tjie Tjeng berkata: Sebetoelnja ini perkara boekannja hamba jang poenja maoe, tapi dari hamba poenja inko Gan Tjoen poenja prentah, djikaloe hamba tiada maoe toeroet, tentoe hamba poenja inko mendjadi mara, sebab hamba saorang jang miskin ada menoempang di roemahnja inko hamba, dari itoe betoel hamba pake inko hamba poenja nama boeat pergi kawin sama anaknja Kho Tjan, kabetoelan itoe hari kawin sampe troes tiga hari lamanja kedatengan angin keras dan ombak besar maka praoe tiada bisa djalan poelang dari sebab itoe maka Kho Tjan tiada kasi hamba poelang, djadi hamba tinggal di roemahnja sampe tiga hari lamanja Tempo Tjie Tjeng belon habis bitjara lantas Gan Tjoen masoek bitjara pada Tie Kwan, ia mengadoe jang Tjie Tjeng soedah pake hati ajahat hamba jang keloearin ongkos, dia jang ambil soeka hati lebi doeloe.

Serta Tie Kwan dengar Gan Tjoen poenja perkataän lantas Tie Kwan bentak padauja sembari berkata: Angkaoe traoesa banjak bitjara ! Boekannja kami tanja sama angkaoe lekas angkaoe boleh moendoer.

Begitoe djoega Gan Tjoen lantas moendoer. Tie Kwan tanja lagi pada Tjie Tjeng: Sasoedahnja angkaoe kawin sama anaknja Kho Tjan angkaoe ganggoe itoe penganten prampoean poenja badan, apa tiada?

Lantas Tjie Tjeng berkata: Hamba inget djoega Gan Tjoen jang keloearin ongkos, betoel hamba ada tidoer di kamar penganten sama- sama penganten prampoean dalem satoe randjang, tapi hamba tiada brani melanggar penganten prampoean poenja badan, sebab hamba. ingat Gan Tjoen jang keloearin ongkos, tjoemah hamba toeloengin djadi penganten sadja, djikaloe hamba tiada dengar Kho Tjan poenja prentah, hamba slempang Kho Tjan boeat tjemboeroean hati sama hamba.

Serta Tie Kwan dengar, ia poen djadi tertawa sembari berkata: Dari dahoeloe sampe sekarang baroe ini kami dengar kaoe poenja tjerita, sedang angkaoe saorang jang moeda ketemoe dengan satoe prampoean jang tjakap serta ada di dalem kamar bersama-sama sampe tiga malem lamanja, dari itoe kaoe kata jang angkaoe tiada kerdja barang resia sama penganten prampoean, itoe perkataan terlaloe heran di pikirken, seperti saekor koetjing ketemoe pepesan, masa itoe koetjing tiada makan itoe pepesan? Dari itoe sebab kami mendjadi heran dengar kaoe poenja bitjara.

Apa bila Tjie Tjeng dengar Tie Kwan poenja perkataan jang dengan menjindir padanja, lantas Tjie Tjeng berkata: Djikaloe Taij Djin koerang pertjaja, Taij Djin boleh tanja Kho Tjan poenja anak prampoean sendiri, apa betoel atawa tiada dari hamba poenja perkataan.

Tie Kwan lantas berkata: Djikaloe Kho Tjan poenja anak prampoean ada bikin itoe resia, di mana dia brani bilang dengan sebetoel- betoelnja. Sekarang lebi baek nanti kami panggil tjomblang prampoean soeroe pergi di praoe penganten boeat tanja sama Kbo Sio Tjiah, sekarang angkaoe boleh moendoer doeloe. Sasoedahnja Tjie Tjeng moendoer, lantas tjomblang prampoean masoek ketemoe pada Tie Kwan. Serta Tie Kwan lihat itoe mah tjomblang, lantas Tie kwan prentah soeroe dia pergi tanja sama Kho Sio Tjiah. Begitoe djoega itoe mah tjomblang troes pergi di praoe penganten di mana ia lantas tanja pada Kho Sio Tjiah dari itoe perkara resia, sasoedahnja itoe mah tjomblang tanja, Kho Sio Tjiah bilang dengan sebetoel-betoelnja jang dia poenja badan masi poeti be- resi. Lantas itoe mah tjomblang balik kasi tahoe pada Tie Kwan.

Serta Gan Tjoen dengar itoe mah tjomblang kata begitoe, lantas ia masoek kasi tahoe pada Tie Kwan, katanja: Djikaloe Kho Si Tjiah belon roesak dia poenja badan, hamba minta boeat bini.

Serta Tie Kwan dengar Gan Tjoen poenja perkataän, lantas Tie Kwan bentak padanja: Nanti kami boleh tanja sama Kho Tjan!

Lantas Kho Tjan datang di hadepan Tie Kwan, jang mana Tie Kwan lantas menanja pada Kho Tjan: Angkaoe poenja anak maoe kasi sama Tjie Tjeng apa sama Gan Tjoen, sebab Gan Tjoen jang keloearin ongkos.

Kho Tjan berkata: Bermoela hamba lihat Tjie Tjeng jang datang di roemah hamba, sekarang Tjie Tjeng soedah djadi mantoe hamba, djikaloe Tjie Tjeng tiada menjela sama ham ba poenja anak prampoean tentoe djadi mantoe hamba, djikaloe hamba kasi kawin sama Gan Tjoen tentoe hamba poenja anak prampoean tiada soeka kerna Gan Tjoen poenja roepa djelek, dari itoe hamba maoe tentoein kawin sama Tjie Tjeng.

Serta Tie Kwan dengar begitoe, lantas berkata: Dari kaoe poenja perkataan akoer sama kami poenja maoe, sebab Tjie Tjeng saorang jang baek tiada maoe pake hati sala, dia pen soedah njataken dia poenja hati sampe tiga malem jang dia ada tidoer di kamar penganten dalem satoe randjang, Tjie Tjeng tiada brani bikin roesak kaoe poenja anak prampoean. Itoe Gan Tjoen orang jang bodo soedah roepa djelek tiada tahce diri, keloearin ongkos maoe ambil orang poenja anak prampoean. Djoega itoe tjomblang lelaki Joe Sin banjak makan soewappan maka ia dengar Gan Tjoen poenja prentah. Sekarang angkaoe boleh bawa poelang kaoe poenja anak prampoean di roemah samoea.

Nanti kami poetoesin ini perkara, lebi doeloe kami hoekoem tjomblang lelaki Joe Sin dengan poekoel pantatnja tiga poeloe rotan. Sasoedahnja Tie Kwan habis bitjara, lantas ia prentah opasnja soeroe bawa Joe Sin akan poekoel pantatnja dengan tiga poeloe rotan. soedahnja Joe Sin di poekoel pantat, lantas Tie Kwan oesir Gan Tjoen di soeroe poelang sembari kata: Angkaoe tiada poenja maloe, maoe bikin djoesta orang poenja anak, sekarang angkaoe djangan banjak tjerita lagi, kaoe boleh lekas poelang di roemah moe.

Serta Gan Tjoen dengar mendjadi maloe lantas ia berdjalan poelang dengan menjesel hatinja. Dan Joe Sin djoega berdjalan poelang dengan menanggoeng kasakitan dari poekoelan rotan di pantatnja.

Kho Tjan bersama Tjie Tjeng membri trima kasi pada Tie Kwan jang amat adil itoe, sasoedahnja lantas Kho Tjan bersama Tjie Tjeng itoe balik poelang di praoenja. Tempo Kho Tjan berdjalan sama Tjie Tjeng akan balik di praoenja, maka Kho Tjan menanja pada Tjie Tjeng: Sekarang Hian Sajj (Baba Mantoe) poenja istri maoe bawa poelang di mana?

Lantas Tjie Tjeng berkata: Sekarang saja poenja iboe dan bapa soedah mati tiada ada poenja sanak koelawarga lagi, sebab saja saorang jang miskin, melainkan Gak Hoe sadja poenja timbangan.

Kho Tjan berkata: Djikaloe begitoe Hian Saij tiada poenja roemah, lebi baek Hian Saij poelang di roemakoe sadja, nanti ongkos-ongkos akoe boleh kasi sama Hian Saij, begimana Hian Saij poenja ingetan.

Lantas Tjie Tjeng berkata: Djikaloe Gak Hoe soeka menoeloeng sama saja, banjak saja poenja pengharepan sama Gak Hoe, seperti iboe bapa saja sendiri poenja toeloengan. Begitoe djoega Kho Tjan dengar Tjie Tjeng poenja perkataän, mendjadi soeka hati, lantas Kho Tjan prentah toekang praoe soeroe tolak praoenja akan berangkat poelang di goenoeng See San. Serta itoe praoe sampe di goenoeng See San, lantas Kho Tjan bersama Tjie Tjeng dan Kho Tjioe Hong Sio Tjiah dan lain-lain orang pengikoetnja naek di darat troes poelang di roemah Kho Tjan.

Maka sedari itoe hari sampe bebrapa tahon lamanja Tjie Tjeng tinggal senang di dalem roemah mertoewanja bersama dia poenja istri, dan sampe di blakang hari Tjie Tjeng dapet satoe pangkat jang besar ada di dalem astananja keiser, mengoeroes perkara negri. Sampe toeroen menoeroen Tjie Tjeng poenja anak tjoetjoe mendjadi orang besar dengan slamat tinggal senang di dalem doenia.



Templat:Large

TJERITA TAIJ SOE KONG, SAORANG JANG ALIM.

Maka terseboet lah tjerita saorang bernama Taij Soe Kong pada satoe hari waktoe siang ia tidoer di tempat kamar toelisnja, selagi Taij Soe Kong itoe tidoer poeles, dapet impian terkoenjong-koenjong kloear satoe kodok dari satoe lobang jang ada di sitoe, adapoen kodok itoe di toenggangin oleh satoe orang jang besarnja seperti semoet, maka kodok itoe poen berdjalan berbaris-baris sama kawan-kawannja jang djoega kloear dari itoe lobang, dan ada poela satoe orang jang berpake kopia soetra djalan kloear dari pintoe kamarnja Taij Soe Kong, dari itoe Taij Soe Kong mendjadi kaget lantas ia mendoesin dari tidoernja jang mana ia troes bangoen dan berdjalan masoek di dalem roemahnja.

Tempo Taij Soe Kong maoe tidoer di dalem kamarnja sendiri, ia dapat dengar di mana bawahnja randjang ada soewara orang bi- tjara demikian katanja: Kita poenja toewan roemah tiada maoe perdoeli kita poenja rajat rame-rame, patoet djoega kita poenja toewan roemah saorang jang alim.

Lantas Taij Soe Kong toeroen dari randjangnja sembari berkata : Makanja kami tiada maoe perdoeli, sebab kaoe barang jang ketjil dari itoe kaoe boleh djaga kaoe poenja diri biar baek. Serta itoe orang jang di kolong randjang dengar djadi tertawa sembari menjahoet: Maka saja inget toewan roemah poenja baek hati, kendatinja toewan roemah tiada soeka pake sama saja, djoega saja misti taroh hormat pada toewan roemah.

Setelah Taij Soe Kong dengar perkataan itoe, ia poen djadi tertawa dan troes ia kloear dari dia poenja kamar pergi di lain tempat.

Sedari Taij Soe Kong tiada maoe perdoeli sama itoe orang ketjil, maka sampe sekarang ini ia tiada kelihatan lagi.



XXVIII

TJERITA OUW SIE NIO SAORANG PRAMPOEAN ATSAL

SILOEMAN RASE MENDJADI DEWA.

Adalah di tjeritaken saorang di goenoeng Taij San bernama Siang Seng tinggal sendiri di dalem dia poenja roemah dengan senang hati.

Kebetoelan itoe satoe malem boelan Pee Gwee Tjap Gouw sinarnja boelan terlaloe amat terangnja menerangin di koelilingan tempat dan serta berbaoe kembang terlaloe amat haroemnja, maka koetika itoe Siang Seng doedoek berpikir dengan memandangken boelan poenja trang.

Tempo Siang Seng itoe lagi doedoek dengan memikir itoe, kaget ada saorang anak prampoean dateng menjamperken sembari tertawa dengan menanja: Siang Sioe Tjaij lagi pikirin apa sampe begitoe?

Serta Siang Seng lihat itoe anak prampoean jang terlaloe amat elok parasnja seperti bidadari baroe toeroen di doenia, hingga Siang Seng mendjadi kaget serta dia poenja hati djadi birahi akan anak prampoean itoe, maka koetika itoe djoega Siang Seng lantas menanja pada itoe anak prampoean poenja tempat tinggal di mana.

Itoe anak prampoean jang dengar Siang Seng poenja pertanjaän, ia poen tinggal tertawa sadja tiada bisa bitjara satoe apa. Maka Siang Seng djoega tiada maoe menanja lagi, melainkan ia doedoek sama-sama dengan baek pada malem itoe. Maski poen begitoe, tetapi Siang Seng poenja mata memandang pada anak prampoean itoe dengan tiada bisa soedah Begitoe djoega itoe anak prampoean lihat djadi tertawa sembari berkata: Siang Sioe Tjaij pandang pada saja apa Siang Sioe Tjaij poenja maoe?

Lantas Siang Seng berkata: Saja pandang nona meranja seperti hoea sianto, boeat ini malem sadja jang saja pandang nona poenja tjakap djanganlah nona menjela pada saja.

Itoe anak prampoean berkata: Saja poenja roman tiada tjakap, djikaloe Siang Sioe Tjaij lihat saja poenja ade Ouw Sie Nio tentoe Sioe Tjaij boleh bergerak hati dan pikiran djadi kalang kaboet.

Serta Siang Seng dengar itoe anak prampoean poenja perkataän, maka sekoetika itoe djoega Siang Seng poenja hati ingin minta ketemoe pada Ouw Sie Nio boeat ini malem djoega, djikaloe saja soedah ketemoe dengan Ouw Sie Nio itoe poenja roepa tentoe saja mendjadi soeka hati membales nona poenja boedi. Serta itoe anak prampoean dengar lantas ia djadi tertawa kerna ia lihat Siang Seng poenja pikiran seperti orang gila, di waktoe Siang Seng lagi bitjara sama itoe anak prampoean, samentara itoe dateng Ouw Sie Nio jang lantas ketemoeken ia poenja intji Ouw Sam Nio, sembari menanja: Intji seboet-seboet saja ada apa perkara?

Apa bila Ouw Sam Nio dengar adenja poenja pertanjaän, lantas ia djadi tertawa sembari berkata: Ini Siang Sioe Tjaij pikirannja amat gila sama ade, hareplah ade boleh toenggoe di sini sebentaran boeat temenin sama Siang Sioe Tjaij. Sahabis Ouw Sam Nio kata begitoe ia berangkat pergi. Sasoedahnja Ouw Sam Nio berlaloe dari sitoe, maka Siang Sioe Tjaij bersama Ouw Sie Nio mendjadi soeka hati lantas masing-masing keloearin dia poenja resia. Kerna Ouw Sie Nio lihat Siang Seng saorang jang baek, maka koetika itoe djoega Ouw Sie Nio lantas kasi tahoe pada Siang Seng demikian katanja: Sebetoel-betoelnja saja ini atsal siloeman rase boekannja manoesia, lantaran Sioe Tjaij pandang saja poenja roepa tjakap sampe Sioe Tjaij djatoh hati pada saja, djoega Sioe Tjaij djangan mendjadi mara, sebetoelnja saja poenja intji atsal siloeman lowak, selama ini dia soedah bikin djoesta sama manoesia hingga dia soedah boenoeh tiga orang laki-laki dan ia isep dara djantoeng hatinja orang itoe. Sebetoelnja saja lihat Sioe Tjaij amat tjinta dari itoe saja djoega tiada tega hati pada Sioe Tjaij kaloe sampe dapet ketjilakaän, baeklah sekarang Sioe Tjaij poenja pikiran lekas-lekas poetoesin sobat ande dengan saja poenja intji, soepaja djangan sampe saja poenja intji kena keniaja Sioe Tjaij poenja djiwa, sebab saja poenja intji boekannja manoesia, atsal siloeman lowak, kendatinja dia poenja boedi bahasa manis dan baek, djoega ia soeka boeat bikin soesah sama manoesia di dalem doenia.

Serta Siang Seng dengar Ouw Sie Nio poenja perkataän, lantas ia djadi ketakoetan sembari ia minta-minta akan Ouw Sie Nio poenja toeloengan.

Demikian djoega Ouw Sie Nio berkata: Saja kendatinja atsal siloeman rase peladjaran saja inget mendjadi dewa toelen. Nanti saja kasi satoe djimat soepaja Siang Sioe Tjaij boleh tempel di moeka pintoe, djikaloe Sioe Tjaij soedah tempel itoe djimat, intji saja dateng tentoe ia tiada brani keniaja Sioe Tjaij poenja djiwa. Sasoedahnja Ouw Sie Nio kata begitoe, lantas ia bikin satoe djimat jang mana ia lantas kasi pada Siang Seng, maka Siang Seng lantas tempel itoe djimat di moeka pintoe roemahnja. Tempo Ouw Sam Nio dateng di sitoe ia libat ada itoe djimat lantas ia moendoer kombali sembari berkata: Betoel saja poenja ade bikin djoesta sama saja, ia soedah dapet laki jang baroe, ia tiada inget sama soedara, dari itoe kaoe doea orang ada di dalem roemah dengan soeka hati bikin pelesiran sama satoe orang lelaki tjakap, djoega kita tiada maoe djadi berbantahan, melainkan kaoe poenja oentoeng sendiri. Sahabisnja Ouw Sam Nio kata begitoe, lantas ia berlaloe dari sitoe pergi ka lain tempat. Adalah di tjeritaken poela jang Ouw Sie Nio soedah bebrapa lama ia tinggal sama-sama Siang Seng dengan banjak dapat soeka hati, kerna satoe sama lain ada menaroh tjinta jang amat sanget.

Kemoedian itoe satoe hari Siang Seng keloear dari roemahnja toeroen goenoeng Taij San ia ketemoe saorang anak prampoean jang tjakap roepanja dateng menjamperin pada Siang Seng, sembari ia berkata: Sioe Tjaij tinggal di roemahnja Ouw Sie Nio sampe begitoe lama Sioe Tjaij tiada kasi satoe peser oewang padanja.

Lantas Siang Seng berkata: Memang saja maoe poelang doeloe boeat ambil oewang bawa dateng di sini akan bikin ongkos. Begitoe djoega Siang Seng lantas berlaloe dari sitoe berdjalan poelang ka roemahnja.

Kemoedian tiada antara lamanja Siang Seng poen datang koembali di roémahnja Ouw Sie Nio, jang mana di dalem roemah itoe Ouw Sie Nio soedah sedia barang makanan boeat hari kawinnja Siang Seng dengan Ouw Sie Nio itoe.

Pada malemnja tempo Siang Seng bersama Ouw Sie Nio baroe naek di randjang, kaget kedengaran orang poenja soewara. Ouw Sie Nio lihat ada doea anak prampoean jang lantas bentak pada Ouw Sie Nio, katanja: Kaoe satoe siloeman rase kenapa brani tidoer sama manoesia ada di sini!

Serta Siang Seng lihat mendjadi ketakoetan dengan meminta-minta ampoen pada Ouw Sam Nio. Lantas Ouw Sam Nio berkata: Ber- moela Siang Kong soedah baek sama saja, kenapa ini hari Siang Kong loepain saja poenja boedi.

Satelah Ouw Sie Nio dengar itoe perkataän, ia djadi mara dengan berkata: Di waktoe itoe intji kenapa seboet-seboet saja poenja nama, sekarang Sioe Tjaij soeka sama saja intji maoe djadi mara sama saja,kaloe begitoe soedara mendjadi poetoes. Tempo Ouw Sie Nio belon habis bitjara, kebetoelen ada orang dari kota Hiap Saij dengan menoenggang kalde dateng di hoetan maoe tjari binatang hoetan, dari pagi sampe sore ia poen belon dapet saekor binatang hoetan, lantas ada satoe orang dari hoetan keloear berkata: Saja djalan di koeliling tempat soedah sepoeloe boelan lamanja saja tjari saja poenja ade tiada bisa ketemoe. Sekarang sobat ada di sini barangkali dapet ketemoe saja poenja ade ada di mana.

Demikian djoega itoe orang dari kota Hiap Saij bilang tiada tahoe.

Pada tatkala itoe Siang Seng bersama Ouw Sie Nio dengar soewara jang iboe bapanja tjari padanja, maka Siang Seng djadi ketakoetan dan ia lantas semboeni sadja. Maka sekoetika itoe djoega Ouw Sie Nio lantas keloearin dia poenja ilmoe bikin doea tempajan di atoer di mana djalanan goenoeng sembari ia batja ilmoenja jang samantara itoe djoega keloear hawa item, serta itoe orang lihat mendjadi soeka hati lantas masing-masing bawa dia poenja binatang akan memboeroe di dalem hoetan, begitoe djoega Siang Seng dengar banjak orang memboeroe, ia djadi ketakoetan dan Ouw Sie Nio lantas semboenie di dalem tempajan sembari kasi tahoe pada Siang Seng ka- tanja: Sioe Tjaij djangan loepain saja poenja toeloengan, sekarang Sioe Tjaij boleh doedoekin ini tempajan.

Serta Siang Seng dengar Ouw Sie Nio poenja perkataän, hingga Siang Seng djadi lebi sanget ketakoetannja dan ia lantas doedoekin itoe tempajan, samantara itoe kaloear awan poeti terbang ka oedara hingga bendera-benderanja orang pemboeroe samoeanja pada djatoh, maka marika itoe mendjadi kaget tempo ia lihat bendera-bendera itoe pada djatoh dan marika itoe lantas berkata; Kong Tjoe boleh gojang ini tempajan tentoe ini barang jang ada di dalem tempajan tiada mati, djikaloe itoe barang tiada mati, Kong Tjoe boleh ambil koembali itoe tempajan. Sasoedahnja itoe orang pemboeroe habis berkata lantas ia pergi di lain tempat dan Siang Seng lantas bangoen dari itoe tempajan serta ia lihat di dalemuja itoe tempajan soedah kosong tiada ada Ouw Sie Nio di sitoe.

Kemoedian pada soeatoe hari tempo Siang Seng doedoek di tengah tegalan, ia dapat lihat Ouw Sie Nio lagi doedoek di bawahnja satoe poehoen, maka Siang Seng lantas deketin dan pegang tagannja Ouw Sie Nio, sembari menanja: Sedari nona berpisaän sama saja, saja inget tiada bisa soedah, sekarang ini beroentoeng nona bisa ke- temoe lagi sama saja, hareplah nona boleh poelang sama-sama di roemah saja.

Lantas Ouw Sie Nio berkata: Sekarang saja boekannja seperti dahoeloe boeat plesir di dalem doenia, nanti di belakang hari Siang Sioe Tjaij boleh ketemoe lagi sama saja. Sasoedahnja Ouw Sie Nio habis bitjara lantas ia hilang dari sitoe tiada ketahoean kemana perginja. Dan Siang Seng poen lantas poelang ka roemahnja dengan beringet aken Ouw Sie Nio itoe jang berdjandji nanti bisa ketemoe koembali padanja, maka Siang Seng menoenggoelah aken djandjian itoe sampe bertahon-tahon lamanja.

Tempo sampe doea poeloe tahon lamanja jang Siang Seng itoe tinggal sendiri di roemahnja, kebetoelan itoe satoe hari Ouw Sie Nio datang di roemahnja Siang Seng, serta Siang Seng dapat lihat Ouw Sie Nio poenja roepa mendjadi soeka hati. Lantas Ouw Sie Nio berkata: Sekarang saja poenja nama di sorga soedah toelis Dewa Toelen, maka saja tiada bisa bikin plesiran lagi di dalem doenia. Saja inget Sioe Tjaij poenja boedi maoe membales, ini tempo saja berpisaän sama Sioe Tjaij soedah ada doea poeloe tahon lamanja, djoega Sioe Tjaij djangan boeat kesel hati pikirin saja saorang, nanti di belakang kali saja adjak Sioe Tjaij sama-sama mendjadi dewa djangan soesah lagi ada di dalem doenia soepaja Sioe Tjaij bersama-sama saja tinggal di atas sorga, djangan sampe poetoes kita orang berdoea poenja ketjintain. Sasoedahnja Ouw Sie Nio habis bitjara ia lantas klóear dari itoe roemah troes hilang tiada ketahoean kemana perginja.

Kemoedian sampe satoe tahon lamanja waktoe Siang Seng maoe meninggal doenia, Siang Seng poenja sobat Lie Boen Giok dateng menengokin pada Siang Seng, maka tempo itoe lah Siang Seng meninggal doenia jang mana Siang Seng poenja aloes lantas di samboet oleh Ouw Sie Nio jang lantas adjak poelang sama-sama di sorga.

Dan maitnja Siang Seng di koeboer dengan baek oleh ia poenja sanak koelawarga dan sobat andenja.



XXIX

TJERITA TJIOK SENG BERTJINTA DENGAN ISTRINJA

DARI HIDOEP SAMPE MATI.

Bahoewa ini lah di tjeritaken di kota Tjeh Jang bilangan kampoeng Tjiok Tjoan ada saorang nama Tjiok Seng beroemoer lima poeloe tahon. Pada soeatoe hari Tjiok Seng itoe dapat sakit keras jang mana dengan penjakitnja toe ia lantas mendjadi mati, maka pada tatkala itoe poen banjaklah sanak koelawarganja datang tengokin Tjiok Seng jang soedah meninggal doenia, hingga sekalian marika itoe dan istrinja Tjiok Seng menanggoeng doeka tjita serta menangis dengan amat sedinja, sedang marika itoe lagi kesedi-sedian di depan maitnja Tjiok Seng, samantara itoe Tjiok Seng mendoesin koembali sembari berkaok-kaok minta toeloengan.

Apa bila sanak koelawarga itoe lihat Tjiok Seng hidoep koembali, hingga marika itoe djadi soeka hati dengan menanja pada Tjiok Seng dari hal jang dia soedah mati bisa hidoep koembali.

Lantas Tjiok Seng berkata: Saja soedah djalan kira-kira brapa pal poenja djaoe, dengan ada bebrapa banjak orang jang ikoet sama saja, di antara orang-orang itoe, tjoemah ada satoe orang toewa oesir saja poelang, ia tiada kasi ikoet sama-sama, begitoe djoega saja poelang dengan ketakoetan seperti orang mengimpi baroe mendoesin.

Serta sanak koelawarga itoe dengar Tjiok Seng poenja tjerita itoe, tetapi marika itoe koerang pertjaja. Lantas Tjiok Seng kasi tahoe sama dia poenja istri dari dia poenja hal jang adjaib itoe, tetapi istrinja djoega tiada pertjaja, begimana orang mati boleh hidoep koembali.

Lantas Tjiok Seng berkata: Sekarang di dalem ini roemah boleh rawatin dengan betoel, lekas bikin bresi tempat tidoer saja.

Begitoe djoega istrinja dengar djadi tertawa. Lantas Tjiok Seng bangoen dari krosi troes keloear pergi sama-sama koelawarganja di mana ia lantas kasi tahoe, katanja: Sekarang saja soeroe istri saja bikin bresi tempat tidoer, tetapi dia tiada maoe perdoeliken.

Apa bila sanak koelawarganja dengar itoe perkataän, maka marika itoe djoega djadi tertawa, tempo Tjiok Seng lihat sanak koelawarganja tertawain dia, lantas Tjiok Seng banting kakinja serta tepok medja dengan berkata: Kaoe rame-rame lihat kami djadi tertawa, memang kami poenja ingatan maoe mati sama-sama tjinta di doenia. sampe di achirat kita orang berlaki bini. Serta Tjiok Seng poenja koelawarga itoe tengar begitoe, lantas ia masoek kasi tahoe sama istrinja Tjiok Seng, maka apa boleh boeat Tjiok Seng poenja istri betoelin tempat tidoer, sasoedahnja lantas Tjiok Seng bersama-sama istrinja tidoer di satoe bantal di dalem kamarnja.

Tempo sanak koelawarganja lihat hal itoe mendjadi heran, maka marika itoe lantas intip dari pintoe kamar jang mana di lihatnja moeka istrinja Tjiok Seng dengan mesam seperti orang tertawa dan pada sekedjep itoe matanja lantas merem dengan tiada ada soearanja seperti orang tidoer sama-sama soewaminja. Sampe besok paginja Tjiok Seng poenja sanak koelawarga dateng lagi di roemahnja Tjiok Seng djoega Tjiok Seng dan istrinja itoe belon bangoen, oleh sebab itoe maka masing-masing marika itoe poenja pikiran boeat tjoeriga, lantas ia tolak pintoe kamarnja Tjiok Seng dan masoek di dalem kamar itoe di mana ia orang lantas pegang Tjiok Seng poenja badan berasa dingin seperti ajer batoe dan dia poenja idoeng poen soedah tiada bernapas lagi. Begitoe djoega istrinja Tjiok Seng poenja badan djoega soedah berasa dingin seperti badan soewaminja itoe, hingga marika itoe mendjadi kaget, kerna telah di ketahoei jang Tjiok Seng itoe bersama istrinja soedah meninggal doenia.

Kemoedian pada koetika itoe djoega marika itoe (sanak koelawarganja Tjiok Seng) masing-masing keloearken ongkos mengoeboerken maitnja Tjiok Seng dan istrinja dengan atoeran di koeboer di ping- gir goenoeng Tjeh Jang San.



XXX

TJERITA KHO SENG SAORANG JANG BOEDIMAN TELAH

DI TOELOENG OLEH SETAN PRAMPOEAN.

Bahwa ada lah saorang anak moeda di kota Kim Leng bernama Kho Seng. Adapoen Kho Seng itoe saorang jang miskin, tetapi ia pin- ter dari dia poenja peladjaran serta horinat sama dia poenja Bapa dan Iboe.

Tempo ia poenja Bapa soedah meninggal doenia, melainkan ia tinggal berdoea sadja sama Iboenja di dalem satoe roemah.

Kerna Kho Seng itoe saorang jang pinter dari peladjarannja serta pande menoelis gambar dan soerat-scerat, maka dengan pekerdjahan itoe lah jang Kho Seng kerdjaken saban hari boeat mentjari kehasilannja akan di boeat ongkos piara Iboenja.

Maski Kho Seng soedah beroemoer doea poeloe lima tahon, Iboenja masi larang padanja tiada di kasi pergi di lain tempat boeat pegang pekerdjahan, melainkan di soeroe tjari redjeki di dalem kampoengnja sendiri. Maka dari apa Iboenja poenja larangan Kho Seng poen tiada brani tolak, hanja ia toeroet dengan kesabaran hatinja.

Pada soewatoe hari Kho Seng ketemoe satoe prampoean toewa dengan bawa satoe anak prampoean hendak menjewa roemah kosong jang ada di depan roemah Iboenja Kho Seng, maka itoe prampoean toewa djadi sewa roemah itoe dan ia tinggal di sitoe bersama-sam itoe anak prampoean jang baroe beroemoer delapan blas tahon serta roepanja tjakap, tempo itoe anak prampoean ketemoe sama Kho Seng, ia poen tiada maoe moendoer dari sitoe hanja ia tinggal berdiri sadja di depannja Kho Seng, hingga Kho Seng pandang padanja dengan tiada bisa soedah sampe hatinja mendjadi bingbang.

Sedari itoe prampoean toewa tinggal di sitoe, maka itoe anak prampoean sering-sering datang di roemah Iboenja Kho Seng bosat memindjem piso dan lain-lain barang, kerna pram poean toewa itoe tiada ada poenja perabot roemah tangga.

Kemoedian pada soewatoe hari Kho Seng ketemoe lagi sama itoe anak prampoean jang kebetoelan lagi mengintip di samping pin- toe roemahnja, Kho Seng jang dapet lihat roepanja anak prampoean itoe, hingga ia poenja hati djadi semingkin bingbang, tempo Kho Seng soedah poelang di roemahnja lantas ia kasi tahoe sama Iboenja, jang ia terlaloe amat kesian lihat roemahnja itoe anak prampoean jang begitoe kosong tiada ada poenja perabot roemah tangga.

Lantas Iboenja berkata: Memang itoe anak prampoean seringkali dia datang di sini memindjem piso pada kami, dan dia bilang di dalem roemahnja tjoemah ada ia poenja Iboe jang amat miskin dengan tiada ada poenja perabot roemah tangga, maka itoe anak prampoean sering kali pindjem kami poenja piso ataoe lain-lain perabot.

Sasoedahnja Kho Seng dengar Iboenja poenja perkataän, lantas ia djalan keloear. Sampe kepada besok paginja Kho Seng djalan menjebrang datang di roemahnja itoe prampoean toewa di mana ia dapat lihat itoe prampoean toewa bersama dia poenja anak prampoean lagi doedoek makan berdoea di thia. Tempo Kho Seng sampe di pintoenja itoe roemah, lantas itoe prampoean toewa belaga djalan masoek ka dalem roemahnja dan itoe anak prampoean poen poera-poera diam sadja disitoe. Maka Kho Seng lantas masoek di thia roemah itoe di mana ia dapat lihat lebi njata pada tampang moekanja anak prampoean itoe jang terlaloe amat tjakapnja, hingga Kho Seng poenja hati djadi semingkin bingbang dan timboel birahinja jang amat sangat. Tempo Kho Seng maoe deketin pada anak prampoean itoe, akan tetapi ia slempang Iboenja itoe anak prampoеan mendjadi mara, maka Kho Seng djadi ketakoetan dan ia lantas balik poelang ka roemahnja sendiri, di mana ia lantas kasi tahoe pada Iboenja dari hal itoe anak prampoean piara Iboenja dengan amat radjinnja, kesian dari dia orang poenja kemiskinan dan kemelaratannja jang begitoe sangat. Djikaloe dia dateng minta beras ataoe lain-lain barang makanan Iboe boleh kasi padanja. Sasoedahnja Kho Seng kasi tahoe begitoe pada Iboenja, lantas ia ambil beras banjaknja satoa gantang ia bawa keroemahnja itoe anak prampoean, dan ia kasi beras itoe pada itoe anak prampoean jang lantas membri trima kasi pada Kho Seng itoe. Sedari itoe hari jang Kho Seng soedali memboeang boedi kepada anak prampoean itoe, maka Kho Seng sabau hari dateag di roemahnja itoe anak prampoean dengan masoek keloear seperti roemahnja sendiri dan kaloe Kho Seng dapet makanan apa djoega, ia poen kasi separoh pada Iboenja sendiri dan separoh ia bagi pada itoe anak prampoean.

Sampe di belakang hari itoe anak prampoean djoega sering kali pergi di roemah Iboenja Kho Seng. Pada soewatoe hari kebetoelan Iboenja Kho Seng dapet sakit borok di kakinja, itoe anak prampoean lihat Iboenja Kho Seng dapet sakit begitoe, maka saban hari itoe anak prampoean masakin ajer boeat tjoetji itoe borok.

Oleh kerna dari radjinnja itoe anak prampoean jang soedah merawatin Iboenja Kho Seng poenja sakit borok, dengan ia tiada menjela dari baoenja itoe borok jang begitoe boeaoek, melainkan ia rawatin dengan radjin sampe itoe borok hampir mendjadi baek. Maka Kho Seng poenja Iboe jang lihat itoe anak prampoean poeuja keradjinan jang soedah merawatin ianja poenja penjakit borok, lantas Kho Seng poenja Iboe berkata sama itoe anak prampoean ; Djikaloe kita bisa dapet mantoe seperti nona poenja bisa hormat mertoewa kendatinja mati djoega soeka hati.

Lantas itoe anak prampoean berka,ta : Saja anaknja orang miskin dan saja poenja Iboe soedah toewa, di mana saja bisa boeat hormat sama mertoewa, tjoemah intjim tjinta sama saja seperti anak sendiri, apa boleh boeat saja boeat hormat intjim seperti saja poenja orang toewa sendiri.

Begitoe djoega Kho Seng poenja Iboe berkata: Di waktoe sore intjim soesah hati tia.da orang jang merawatin, di mana bisa dapet seperti nona poenja tjinta hati sama intjim. Di waktoe Iboenja Kho Seng lagi bitjara, lantus Kho Seng dari loear djalan masoek, begitoe djoega Iboenja lantas kata sama Kho Seng: Ini nona poenja boedi anak misti inget djangan loepa boeat membales ka baekannja.

Apa bila Kho Seng dengar Iboenja kata begitoe ia poen lantas membri hormat serta membri trima kasi pada itoe anak prampoean.

Demikian djoega itoe anak prampoean berkata: Kho Siang Kong hormatin saja poenja Iboe boekannj» patoet, djoega saja tiada bisa baies Siang Kong poenja boedi, boeat apa Siang Kong bilang trima kasi sama saja jang belon sampe membales Siang Kong poenja boedi jang amat beratnja.

Apa bila Kho Seng dengar itoe anak prampoean poenja perkataan, maka Kho Seng poenja hati djadi lebitjinta bagi anak prampoean itoe, bingga Kho Seng tahan padanja tiada kasi poelang, tetapi itoe anak prampoean minta permisi poelang djoega, serta itoe anak prampoean kloear dari piutoenja Kho Seng, hingga Kho Seng memandang padanja dengan tiada bisa soedah, pada tatkala itoe poen itoe anak prampoean balik moekanja melihat Kho Seng sembari mesem sadja, maka oleh lantaran itoe Kho Seng poenja hati djadi semingkin birahi dan ia lantas ikoet sama itoe anak prampoean, tiba-tiba soedah dekat antara satoe dengen lain, lantas Kho Seng berkata: Nanti besok pagi sadja nona poelang.

Maski itoe anak prampoean dengar perkataannja Kho Seng itoe, tetapi itoe anak prampoean tiada maoe tahoe, hanja ia troes berdjalan poelang djoega, dan Kho Seng poen balik kombali poelang ka roemahnja.

Maka terseboet lah tjerita tempo Kho Seng soedah poelang di roemahnja hingga ia boeat pikiran saban hari akan anak prampoean itoe dan djoega tiap-tiap hari Kho Seng pergi di roemahnja itoe anak prampoean.

Kemoedian pada soewatoe hari jang mana kebetoelan Kho Seng dateng di roemahnja itoe anak prampoean, maka di sitoe ia ketemoe saorang anak moeda, begitoe djoega Kho Seng kasi tahoe: Saja dateng di sini maoe ketemoe sama itoe anak prampoean.

Lantas itoe anak moeda berkata : Djikaloe Siang Kong dateng di sini djangan soeka main gila dengan boeka soeara jang tiada keroewan.

Kho Seng lantas menjahoet: Kaloe saja ada di sini saja tiada brani bitjara jang tiada patoet. Apa djoega kaoe poenja maoe kasi tahoe pada saja, boleh kasi tahoe lebi sijang.

Lantas itoe anak moeda berkata; Djikaloe saja kasi tahoe ini resia, djangan kasi tahoe sama lain orang. Sasoedahnja itoe anak moeda habis bitjara lantas ia berlaloe dari sitoe. Tempo Kho Seng libat tingka lakoenja itoe anak moeda, Kho Seng djadi simpen mara ataoe berdendam hati, sebab dia dateng di sitoe hendak ketemoe sama itoe anak prempoean, begitoe djoega Kho Seng doedoek sendiri di sitoe dari pagi sampe sore toenggoein itoe anak prampoean jang amat di tjintakenja. Samantara itoe dateng lah itoe anak prampoean ketemoe pada Kho Seng, sembari ia tertawa dengan berkata : Saja poenja perdjodoan sama Siang Kong telah bebrapa lama saja belon bisa ketemoe, ini hari saja dapet ketemoe sama Siang Kong hingga saja djadi amat soeka tjita.

Serta Kho Seng dengar itoe anak piampoean poenja perkataan jang begitoe manis boedi bahasanja, hingga Kho Seng poenja hati semingkin amat birahinja, tempo Kho Seng poenja ingetan baroe maoe kloearin perkataan jang resia, sekoenjoeng-koenjoeng kedengaran di loear pintoe ada soearanja orang tarik kasoet mendatengin, ada poen orang itoe ia lah itoe anak moeda jang lantas tolak pintoe roemahnja itoe anak prampoean, maka sekoetika itoe djoega Kho Seng lantas tanja itoe anak moeda: Kenapa kaoe berboeat tingka lakoe begitoe roepa?

Serta itoe anak moeda dengar pertanjaännja Kho Seng itoe, ia poen djadi tertawa sembari berkata : Saja dateng di sini maoe lihat satoe prampoean jang soetji serta dia poenja roepa tjakap, sekarang Siang Kong djangan ambil goesar hati pada saja.

Apa bila itoe anak prampoean dengar itoe anak moeda poenja perkataan, ia poen lantas bersengoetken moekanja tiada bisa sahoetin satoe pata perkataan melainkan ia lantas rogo badjoenja kloearken satoe kantong, tempo itoe anak moeda dapat lihat ia poen lantas lari kloear dari pintoe dan itoe anak prampoean lantas sambit itoe kantong pada itoe anak moeda, jang mana seniantara itoe lantas toeroen satoe barang jang heran di tanah, tempo Kho Seng dapet dengar, lantas ia ambil lilin soaloein itoe barang, serta Kho Seng dapet lihat di mana itoe tanah ada satoe badan rase poeti kepalanja soedah terpisa hingga Kho Seng djadi ketakoetan, begitoe djoega itoe anak prampoean berkata: Siang Kong maoe tahoe ini siloeman rase poeti datang di sini menjaroe djadi anak moeda maoe dateng ganggoe sama saja, tetapi memang saja soedah tahoe ini siloeman tiada maoe hidoep koembali, dari itoe maka saja ambil dia poenja djiwa.

Serta Kho Seng dengar, sembari berkata : Kerna ini hari saja ketemoe badannja siloeman, djadi saja poeuja hati tiada senang, saja minta permisi poelang doeloe, nanti besok sore saja dateng koembali. Sasoedahnja Kho Seng habis bitjara lantas ia kloear dari itoe roemah menoedjoe ka roemahnja sendiri.

Sjahadan di tjeritaken pada besok sorenja itoe aaak prampoean lantas batja dia poenja ilraoe siloeman jaag samantara itoe kloear bebrapa djenis barang-barang pakean dari soetra-soetra jang amat haloes dan sama satoe randjang dengan kelaraboenja jang berwarna indah serta haroem bahoenja dan lagi ada bebrapa rospa barang-barang perhiasan jang di djadiken dengan ilmoe itoe, maka barang-barang itoe sangkaplah samoeanja di atoerken di dalem roemah dan dalem kamarnja itoe anak prampoean hingga kamar itoe mendjadi endah roepanja.

Maka apa bila Kho Seng lihat akan barang-barang itoe jang soedah teratoer di dalem roemah dan di dalem kamarnja itoe anak prampoean, hingga Kho Seng djadi tertjengang-tjengang dengan tiada bisa soedah, kerna di lihatnja barang barang itoe terlaloe amat indah roepanja. Maka pada koetika itoe djoega itoe anak: prampoean lantas berkata: Boekannja Siang Kong boleh dapet tahoe ini resia, tjoemah harep Siang Kong poenja redjeki jang besar, soepajii ketentoean boleh djadi laki bini dengan saja, traoesa Siang Kong boeat menjela satoe apa.

Lantas Kho Seng berkata : Kerna saja saorang jang miskin di mana ada itoe ongkos boeat kawin.

Itoe anak prampoean berkata: Betoei Siang Kong saorang jang miskin, tetapi saja saorang jang kaja, harep ini malera soepnja berkoempoel djadi laki bini, memang saja kesian Siang Kong saorang jang miskin, lain tiada saja poenja peseuan sama Siang Kong soepaja mendjadi rempoek selama-lamanja.

Apabila Kho Seng dengar begitoe, ia mendjadi soeka hati, troes ia djadi laki bini dengan itoe anak prampoean, sampe bebrapa 1amanja Kho Seng poenja Iboe meninggal doenia, sasoedahnja Kho Seng mengoeboerken Iboenja, maka itoe anak prampoean tinggal sendiri, di waktoe malem Kho Seng tiada brani pergi kemana-mana. Lantas itoe anak prampoean berkata: Harep Siang Kong djangan pake tjoeriga hati, djoega ini resia djangan kasi tahoe sama lain orang² sebal saja ada poenja boentingan soedah delapan boelan, slempang pagi dan sore saja misti melahirken satoe anak, tetapi Siang Kong djangan bilang saja poenja anak, misti tjari satoe baboetete boeat djaga ini anak.

Serta Kho Seng dengar djadi tertawa sembari berkata : Di mana kita tjari baboetete. Sampe bebrapa hari jang terkemoedian lantas itoe anak prampoean melahirken satoe anak lelaki serta tjakap roepanja, sasoedahnja itoe anak di lahirken, itoe anak prampoean kasi tahoe pada Kho Seng, katanja: Sekarang ini satoe kantong Siang Kong boleh simpen dengan baek djangan kasi orang tahoe. Djikaloe Siang Kong poenja miskin tiada bisa kawin lagi, Siang Kong boleh bawa ini kantong boeat tjari kahasilan boeat piara ini anak. Sasoedahnja itoe anak prampoean habis bitjara lantas ia kloear dari roemahnja Kho Seng tiada ketahoean dia pergi di mana, hingga Kho Seng boeat pikiran tiada bisa soedah.

Sampe Kho Seng poenja anak beroemoer delapan bias tahon, ia pergi eksamen dapet pangkat djadi Tjin Soe sampe boeat djaga Iboe Bapanja poenja nama. Maka di blakang hari itoe anak dapat pangkat lebi besar jang mana dengan pangkatnja itoe ia mendjadi senang di dalem doenia hingga sampe di bari toewanja.



XXXI
TJERITA KIE SENG DAPAT TOELOENGAN DARI SILOEMAN RASE.

Maka ini lah di tjeritaken saorang bernama Kie Seng jang soeka minoem arak. Kebetoelan itoe satoe malem Kie Seng poenja tempajan arak kosong, lantas ia balik itoe tempajan arak bakal ia tidoer, maka Kie Seng lantas tidoer di sitoe. Sampe tengah raalein tempo Kie Seng mendoesin dia oesoet selimoetnja ada orang sama-sama tidoer di sitoe dan serta Kie Seng kena oesoat koepingnja itoe orang berasa seperti ia pegang koeping koetjing, dari itoe Kie Sang mendoesin lihat dia poenja tempajan arak kosong djadi tertawa sembari berkata: Djikaloe ini arak abis kita poenja sobat jang minoem, traoesa sampe bikin dia kaget soeroe dia bangoen. Sahabisnja Kie Seng kata begitoe, lantna ia tidoer koembali sama-sama itoe orang.

Sampe pada tengah malem itoe siloeman lantas membaliken roepanja seperti roepanja orang moeda anak sakola dengan membri trima kasi pada Kie Seng, jang Kie Seng tiada sampe binasaken dia poenja djiwa.

Lantas Kie Seng berkata: Djikaloe saja poenja barang sajsoeka sobat bakal makan dengan soeka hati djoega saja poenja ingetan seperti doeloe Koan Tiong sama Pauw Siok Gee satoe sama lain bersobatan dengan soeka hati, saja djoega poenja hati djikaloe ada sobat jang baek dengan senang hati saja soeka makan minoem sama-sama, maka sobat traoesa ambil koeatir hati. Demikian djoega itoe siloeman rase trima dengan soeka hati lantas ia tidoer koembali bersama-sama Kie Seng. Di waktoe pag tempo Kie Seng mendoesin dari tidoernja di lihatnja itoe siloeman soedah tiada ada kerna ia soedah pergi lebi doeloe.

Kemoedian pada sorenja Kie Seng sedia barang makanan dan minoeman akan menoenggoe itoe siloeman poenja dateng, maka samantara itoe dateng lah itoe siloeman ka sitoe di mana ia lantas doedoek sama-sama Kie Seng bermakan minoem, tatkala itoe lantas siloeman itoe berkata : Saja harap sobat poenja boedi sama apa jang saja boeat bales.

Lantas Kie Seng menjahoet: Djikaloe sobat berminoem dengan soeta hati sama saja, traoesa bitjara sampe begitoe.

Lantas itoe siloeman berkata: Betoel sobat saorang jang miskin tetapi soeka ambil sobat ande, nanti besok sore saja dateng koembali, sekarang ini wang doea tail sobat boleh trima bakal besok sobat pergi kapasar boeat beli barang-barang makanan, soepaja sorenja saja dateng di sini bersama-sama minoem.

Sasoedahnja Kie Seng trima itoe oewang, maka itoe siloeman lantas djalan poelang. Serta sampe besok paginja Kie Seng lantas pergi di pasar membeli barang-barang makanan. Kemoedian sampe di waktoe sore itoe siloeman dateng koembali doedoek makan minoem sama Kie Seng, begitoe djopga itoe siloeman berkata: Di belakang ini goa ada satoe lobang jang di dalemnja ada tersimpen banjak oewang mas dan perak beriboe-riboe tail sobat boleh pergi ambil itoe oewang, djikaloe sobat soedah dapet itoe oewang sobat boleh berdagang.

Apa bila Kie Seng denger itoe perkataan, sigra djoega ia lantas pergi di belakang itoe goa di mana ia dapet lihat betoel ada satoe lobang jang di dalemnja ada trisi banjak oewang hingga Kie Seng mendjadi soeka hati. Lantas itoe siloeman berkata: Sobat boleh pergi di pasar membeli barang jang heran-heran ataoe padi dan beras, kendatinja orang lihat djadi tertawa sobat djangan perdoeli satoe apa.

Begitoe djoega Kie Seng lantas pergi di pasar membeli barang-barang jang heran, maka dengan barang-barang itoe lah jang mendjadi dagangannja Kie Seng hingga Kie Seng mendjadi satoe orang jang kaja besar serta bisa beli sawah beratoea ratoes bahoe. Di waktoe Kie Seng maoe tanam padi, lebi doeloe Kie Seng tanja sama itoe siloeman, maka apa djoega jang itoe siloeman kasi tahoe denaan mengadjarken resia, itoe taneman mendjadi bagoes dan dapet harga mahal. Maka Kie Seng hormat pada itoe siloeman seperti dia poenja soedara sendiri dan saban hari ia doedoek makan sama-sama itoe siloeman, sampe Kie Seng poenja istri itoe siloeman panggil perna inso dan itoe siloeman panggil anaknja Kie Seng perna tjoe-tjoe.

Di belakang kali Kie Seng djadi orang kaja besar serta banjak anak tjoe-tjoe, kemoedian sampe Kie Seng meninggal doenia serta maitnja Kie Seng soedah di koeboer, itoe siloeman djoega lantes poelang ka dalem goanja troes bertapa mendjadi dewa.



XXXII

TJERITA LAUW GOAN TJIN DAPET SATOE ANAK
LELAKI, LANTARAN BERBOEAT KABE-
DJIKAN DI DALEM DOENIA.

Adalah di tjeritaken di kota Lok Jang poenja Tie Kwan bernama Lauw Goan Tjin jang mana pada soewatoe hari Lauw Goan Tjin itoe pinda pangkat djadi Taij Sioe di kota Tjeng Tjioeding

Adapoen Lauw Goan Tjin itoe poenja istri bernama Ong Sie, dan tempo Lauw Goan Tjin beroemoer anam poeloe tahon ia minta brenti dari djabatan pangkatnja itoe, maka ia lantas poelang di kampoengnja sendiri.

Itoe waktoe Ong Sie beroemoer tiga poeloe anem tahon dan ia soedah djadi istrinja Lauw Goan Tjin masoek doea poeloe tahon lamanja, ia poen belon dapet satoe anak lelaki ataoe prampoean.

Sedari Lauw Goan Tjin lepas djabatannja itoe, ia poen doedoek senang di dalem kampoengnja dengan dia poenja kekajaän jang terlaloe amat besar adanja dan banjak dia poenja sawah-sawah dan kebon-kebon, jang mana pekerdjahan ini ia serahken sama Ong Boen Jong tjoe-tjoenja Ong Sie.

Lagi poen Lauw Goan Tjin itoe saban hari berboeat kabedjikan pada sesamanja manoesia di doenia jang dapet kemalaratan, dari itoe maka Lauw Goan Tjin itoe boleh di seboet ia lah saorang bangsawan, hartawan, dermawan dan boediman. Maski poen Lauw Goan Tjin ada di dalem kesenangan itoe, akan tetapi ia poenja pikiran tiada tetap, kerna ia ingin sekali mendapat satoe anak lelaki jang akan samboeng toeroenannja dan aken mengoeroesken harta kekajaännja djikaloe ia soedah toetoep mata.

Kebetoelan itoe satoe tahon boelan Tjeng Beng, Lauw Goan Tjin pesen Ong Boen Jong aken bikin sedia barang-barang sembajang boeat sembajangin di koeboerannja Lauw Goan Tjin poenja bapa dan iboe, apa bila barang-barang sembajang itoe soedah sedia lantas Lauw Goen Ijin adjak dia poenja istri Ong Sie naek di satoe djoeli berangkat pergi di koeboeran. Tempo Lauw Goan Tjin sampe di koeboeran iboe bapanja, lantas Lauw Goan Tjin toeroen dari djoeli bersama-sama istrinja, dan ia menjamperken di depan itoe koeboeran di mana Lauw Goan Tjin itoe lantas berloetoet dengan soedjoetnja serta menangis dengan amat sedinja troes ia berkata: Saja inget mendjadi anak orang di doenia, sekarang saja poenja oemoer soedah hampir toedjoe poeloe tahon belon ada poenja satoe anak lelaki ataoe prampoean, ini tahon saja dateng meniat di koeboeran bapa dan iboe, lain tahon belon boleh tahoe siapa jang nanti dateng tengokin iboe bapa poenja koeboeran. Memang manoesia di doenia kaloe tiada ada toeroenan terbilang Poet Hauw sebab tiada bisa samboeng toeroenan orang toewa, apa lagi seperti saja ini oemoer soedah sampe toewa, sama siapa saja boeat harepan ganti saja akan lihat koeboeran iboe dan bapa waktoe boelan Tjeng Beng Djit. Sasoedahnja Lauw Goan Tjin habis berkata-kata begitoe dalem tangisannja jang begitoe sedi, hingga dia poenja orang samoeanja mendjadi sedi. Begitoe djoega Ong Sie berkata: Traoesa Siang Kong menangis sampe begitoe sedi, kendatinja Siang Kong poenja oemoer soedah toewa tetapi badan masi gaga, barang kali saja poenja badan tiada bisa boenting, Siang Kong boleh ambil satoe prampoean jang moeda bakal goendik lagi barangkali dengan prampoean itoe Siang Kong boleh harep bisa dapet toeroenan anak lelaki, sekarang Siang Kong menangis di sini tiada bergoena satoe apa.

Serta Lauw Goan Tjin dengar istrinja poenja perkataän, lantas ia tjit ajer matanja dan sekoetika itoe djoega Lauw Goan Tjin prentah dia poenja boedak soeroe bikin betoel itoe barang-barang sembajang bawa poelang bersama boeat anterin Ong Hoe Djin poelang, sasoedahnja itoe boedak trima prentah, Ong Boen Jong anterin dia poenja kho (Ong Sie) poelang di roemahnja. Begitoe djoega Lauw Goan Tjin berangkat djalan bersama-sama satoe boedak djalan kaki dengan perlahan-lahan soepaja boeat hilangken dia poenja pikiran jang kesel. Tiba-tiba Lauw Goan Tjin sampe di dekatnja satoe roemah, maka di lihatnja di mana itoe roemah ada tertoelis Merk Senseh melihatin bernama Kim Tjin Sian Seng, dan djoega di mana itoe Merk ada tertoelis dari hal kepandeannja itoe Senseh, „Hong Kam Tong Sin“, dari itoe Lauw Goan Tjin lantas mampir dan masoek di roemahnja itoe Senseh Kim Tjin Sian Seng di mana Lauw Goan Tjin lantas ketemoe pada Kim Tjin Sian Seng itoe jang lantas membri hormat pada Lauw Goan Tjin, sasoedahnja Lauw Goan Tjin doedoek minoem thee, lantas Kim Tjin Sian Seng menanja: Taj Djin dateng di sini maoe melihatin apa?

Lantas Lauw Goan Tjin berkata: Saja maoe melihatin sama Senseh, boeat tanja anak, begimana misti djadi peroentoengan saja.

Begitoe djoega Kim Tjin Sian Seng bangoen dari krosi troes preksa ajer moekanja Lauw Goan Tjin, sasoed haja lantas itoe Kim Tjin Sian Seng kasi tahoe pada Lauw Goan Tjin, katanja: Taij Djin poenja peroentoengan memang tiada ada poenja anak dan oemoer djoega tinggal sore dan pagi.

Lantas Lauw Goan Tjin berkata: Sekarang saja poenja oemoer soedah hampir toedjoe poeloe tahon kendatinja mati djoega saja tiada boeat seselan, tjoemah saja boeat seselan dari moeda sampe toewa tiada bisa dapet satoe anak lelaki ataoe prampoean sedari saja inget selamanja ada di doenia, kendatinja tiada bisa berboedi besar sama orang, djoega saja soeka toeloeng orang poenja kesoesahan ia itoe dengan orang jang dapet sakit ataoe orang jang melarat koerang makan dari hal itoe saja berboedi soedah lama soeka toeloeng orang jang dapet kemalaratan itoe. Maka saja berpikir sampe tiada bisa habis jang saja tiada dapet tahoe di mana saja poenja kedosahan pams eini hari poetoes saja poenja toeroenan kaki mojang. Serta Kim Tjin Sian Seng dengar sembari tertawa troes berkata: Djikaloe saja timbang Taij Djin poenja pikiran ada sala, dari doeloe sampe sekarang djikaloe orang berharta oewang tentoe hak orang jang kesasar ketoempangan sama orang, maka itoe orang boleh mendjadi kaja, djikaloe tiada ada hak orang jang kesasar boeat ketoempangan sama itoe orang, kendatinja bisa kaja djoega tiada sebrapa. Sekarang Taj Djin saorang jang berharta oewang di mana Taij Djin boleh tahoe atsal oesoelnja itoe harta, sebab Taij Djin trima harta itoe toeroenan dari orang toewa, banjak sedikit tentoe ada hak orang jang kesasar, djikaloe tiada begimana Taij Djin boleh djadi begini kaja besar. Djikaloe Taij Djin sendiri pegang atoeran dengan adil boeat mentjari di dalem doenia, tentoe Taij Djin tiada bisa berharta banda mendjadi orang kaja, memang dari doeloe sampe sekarang djikaloe orang pegang atoeran jang betoel boeat mentjari ka hidoepannja di doenia, tjoemah sampe boeat piara dia poenja anak bini sadja hidoep senang di dalem doenia, kendatinja Taij Djin sekarang ini pake hati baek dengan berboedi sama anak negri jang dapet soesa, saja slempang djangan tiada bisa teboes perkara jang dhoeloe-dhoeloe poenja kesalaän, melainkan sekarang Taij Djin misti pake hati sendiri poenja peringattan berboedi sama orang jang dapet kesoesaän ataoe jang dapet kemalaratan, apa djoega dhoeloe-dhoeloe anak negri di sitoe poenja oetang sama Taij Djin poenja orang toewa ataoe kaki mojang misti Taj Djin pereksa jang betoel djangan pertjaja dari itoe toelisan sadja jang ada di dalem boekoe, djikaloe Taij Djin bisa pake itoe hati, baroe bisa dapet banjak oentoeng dan tambah oemoer, moedah-moedahan bisa dapet anak laki-laki jang akan samboeng Taij Djin poenja toeroenan.

Apa bila Lauw Goan Tjin dengar Kim Tjin Sian Seng poenja perkataän, ia berpikir dengan tiada bisa soedah dan sekoetika itoe djoega ia lantas keloearin oewang perak sepoeloe tail maoe kasi persent pada Kim Tjin Sian Seng, tetapi Kim Tjin Sian Seng tiada maoe trima, hanja ia lantas membri trima kasi dan troes ia keloear dari itoe roemah bersama-sama Lauw Goan Tjin, setelah sampe di loear roemah itoe Kim Tjin Sian Seng lantas hilang tiada ketahoean kemana perginja. Lantas Lauw Goan Tjin bersama dia poenja boedak berdjalan poelang ka roemahnja. Sasoedahnja Lauw Goan Tjin sampe di roemahnja lantas ia panggil Ong Ben Jong di soeroe bawa keloear boekoe-boekoe orang oetang, sasoedahnja Ong Boen Jong bawa keloear itoe boekoe, lantas Lauw Goan Tjin pereksa satoe persatoe di dalem itoe boekoe sekalian Lauw Goan Tjin soeroe panggil orang kampoeng jang ada beroetang padanja, setelah itoe orang kampoeng samoeanja soedah datang, maka Lauw Goan Tjin lantas tanja satoe persatoe dari masing-masing orang itoe poenja oetang sampe trang, maka ada lah jang masi bisa bajar dan ada djoega jang tiada bisa bajar, djikaloe jang masi bisa bajar di dalem seratoes di soeroe bajar doea poeloe, maka itoe orang kampoeng samoeanja djadi soeka hati troes bajar bikin loenas dari dia orang poenja oetang, sasoedahnja Lauw Goan Tjin trima, lantas ia bakar itoe boekoe-boekoe bikin abis, tempo bebrapa orang lihat Lauw Goan Tjin bakar itoe boekoe, maka marika itoe banjak jang membri trima kasi pada Lauw Goan Tjin. Demikian djoega Lauw Goan Tjin pesen pada Ong Boen Jong: Djikaloe tjoetjoe poengoet sewa dengan manis keloearin boedi bahasa sama orang jang beroetang sewa tanah ataoe roemah, djikaloe dia tiada bisa bajar, djangan tjoetjoe paksa boeat minta, melainkan begimana dia orang poenja koeat boeat bajar dengan perlahan, djikaloe tjoetjoe poengoet sewa padi ataoe beras djangan tjoetjoe pake datjin jang berat ataoe gantang jang besar boeat bikin djoesta sama orang jang bajar sewa, melainkan tjoetjoe boleh pake datjin dan gantang sebagimana biasa orang banjak pake jang dengan sepatoetnja, sebab kami maoe pake hati baek soepaja boleh teboes kami poenja kaki mojang jang dhoeloe-dhoeloe poenja kedosaän, harep tjoetjoe djangan loepa kami poenja pesenan.

Serta Ong Boen Jong trima prentah, dan djoega itoe orang kampoeng samoeanja membri trima kasi, sasoedahnja marika itoe masing-masing berangkat djalan poelang ka roemahnja.

Sjahadan terseboetlah tjerita di kota Pak Kiah saorang jang berpangkat Kie Djin bernama Lie Soen, maka Lie Soen itoe beroemoer tiga poeloe anem tahon dan ia poenja istri bernama Thio Sie, maka dengan Thio Sie ini, Lie Soen dapet satoe anak lelaki di kasi nama Lie Gan Tjeng, tempo Lie Gan Tjeng beroemoer toedjoe blas tahon Lie Soen pinda di kota Pak Kiah itoe, sebetoelnja Lie Soen atsal orang di kota See Oo ia lah saorang jang, miskin, kerna Lie Soen dapet pangkat djadi Tjin Soe maka ia adjak dia poenja istri dan anak tinggal di kota radja (Pak Kiah) itoe, telah liwat bebrapa tahon lamanja Keiser kasi pangkat pada Lie Soen djadi Tjie Tong Kwan, itoe tempo Lie Soen trima itoe pangkat lantas ia adjak dia poenja istri dan anak pergi di Tjie Tong Kwan. Tempo Lie Soen sampe di bilangan Tjie Tony Kwan di goenoeng Ho San, di lihatnja itoe goenoeng poenja djalanan dan poehoen-poehoen terlaloe amat bagoes matjemnja.

Kira-kira Lie Soen doedoek djadi Tjie Tong Kwan belon satoe boelan lamanja, sakoenjoeng-koenjong ia dapet sakit keras hingga bebrapa kali Thio Sie bersama dia poenja anak Lie Gan Tjeng panggil senseh dan kasi makan obat senseh itoe, djoega Lie Soen poenja sakit tiada bisa semboeh, dari itoe Lie Soen sendiri poenja kira jang ia poenja sakit tiada boleh baek koembali, maka Lie Soen lantas panggil dia poenja istri dan anaknja, apa bila Thio Sie bersama Lie Gan Tjeng dateng di hadepanja Lie Soen, lantas Lie Soen berkata: Saja poenja hati sanget ingin dapet pangkat djadi orang besar, sekarang Keiser soedah kasi pangkat djadi Tjie Tong Kwan di sini, tetapi belon brapa lama pegang djabatan itoe, sekarang saja soedah dapet sakit begini keras, maka saja rasa ini penjakit tentoe tiada bisa baek. Sekarang Hoe Djin sama Lie Gan Tjeng djikaloe saja djadi mati begimana, sebab saja tiada ada poerja sanak dan tiada poenja soedara jang boleh di boeat toempangken Hoe Djin dan anakkoe Lie Gan Tjeng, tjoemah saja dengar lama di kota Lok Jang namanja Lauw Goan Tjin kesohor dia orang soeka toeloeng sama orang jang dapet soesa, tiada perdoeli Lauw Goan Tjin kenal ataoe tiada kenal, djikaloe siapa orang jang sanget maoe minta toeloeng tentoe dia toeloeng.

Memang Lanw Goan Tjin saja poenja sobat baek serta saja soedah angkat soedara padanja. Djikaloe saja mati, Hoe Djin bersama anakkoe Lie Gan Tjeng boleh bawa sepoetjoek soerat di roemahnja Lauw Goan Tjin boeat minta menoempang tinggal di roemahnja. Sasoedahnja Lie Soen habis bitjara lantas ia prenta Lie Gan Tjeng ambil pit dan bak bersama sekeping kertas, sasoedahnja Lie Gan Tjeng bawa masoek itoe perabot toelis ia taroh di atas medja, lantas Lie Soen bangoen dari pembaringannja troes doedoek di krosi mengangkat itoe pit sembari berpikir demikian Memang kita tiada ada sobat dengan Lauw Goan Tjin itoe, apa perkataän jang kita misti toelis di dalem ini soerat. Sehabisnja ia berpikir ia dapet satoe akal, maka Lie Soen lantas prenta dia poenja istri dan anak aken ambil ajer panas, apa bila Thio Sie dan Lie Gan Tjeng trima prenta itoe lantas ia berdoea djalan keloear dari kamar akan ambil ajer panas. Tatkala Thio Sie dan Lie Gan Tjeng itoe djalan keloear, lantas Lie Soen tjepat-tjepat lepit itoe kertas di masoeken di dalem empelop dan di loearnja itoe empelop di toelisken alamat namanja Lauw Goan Tjin dan namanja sendiri (Lie Soen) jang kirim itoe soerat. Samentara itoe Thio Sie bersama Lie Gan Tjeng masoek koembali di dalem itoe kamar dengan membawa satoe tjangkir thee. Lantas Lie Soen serahin itoe soerat ketangannja Thio Sie, sembari Lie Soen berkata: Djikaloe Hoe Djin bersama anakkoe Lie Gan Tjeng sampe di kota Lok Jang boleh tjari roemahnja Lauw Goan Tjin, sasoedahnja Hoe Djin kasi ini soerat, Hoe Djin misti panggil bahasain empe pada Lauw Goan Tjin boeat minta menoempang tinggal di roemahnja akan piara ini anak Lie Gan Tjeng, djoega Hoe Djin poenja boentingan ini soedah doea boelan lamanja, djikaloe anak lelaki soepaja Hoe Djin boleh adjar soerat, djikaloe dapet anak prampoean melainkan saja harep Hoe Djin kasi djodo sama orang jang baek, kendatinja saja mati djoega mendjadi soeka hati. Sasoedahnja Lie Soen pesen Thio Sie, lantas Lie Soen pesen Lie Gan Tjeng demikian katanja: Angkaoe djikaloe sampe di roemahnja Lauw Pee Hoe angkaoe misti taroh hormat seperti hormatken bapa sendiri, djangan beda-beda djoega angkaoe misti sajang angkaoe poenja iboe dan angkaoe misti beladjar soerat-soerat dengan radjin soepaja bisa dapet pangkat koembali, djikaloe angkaoe tinggalken kami poenja pesenan kendatinja kami ada di achirat djoega tiada senang hati boeat kaboelken angkaoc ada di doenia, djikaloe kami soedah mati, kami poenja mait masoekin di dalem peti dan kirim di dalem geredja Hoe Khoe Sie soepaja bernanti doeloe akan minta toeloengan sama angkaoe poenja empe boeat ongkos tanem. Sasoedahnja Lie Soen habis bitjara lantas ia ineramken matanja dan menarik djiwanja troes mendjadi mati. Begitoe djoega Thio Sie bersama Lie Gan Tjeng: menangis dengan amat sedinja di badepan maitnja Lie Soen itoe, sasoedahnja lantas maitnja Lie Seen di masoeken di dalem peti dan troes di bawa pergi di dalem geredja Hoe Khoe Sie di mana ia lantas taroh peti mait itoe dengan rapi, sasoedahnja seleseh pekerdjahan itoe lantas Thio Sie bersama Lie Gan Ijeng keloear dari geredja itoe troes berangkat pergi di kota Lok Jang.

Adalah di tjeritaken pada soeatoe hari kebetoelan Lauw Goan Tjin lagi doedoek senang di dalem roemahnja, sakoenjoeng-koenjoeng dateng Thio Sie bersama Lie Gan Tjeng masoek katemoe pada Lauw Goan Tjin, lantas Lauw Goan Tjin menanja pada Thio Sie : Inso orang dari mana, dateng di sini ada apa perkara?

Begitoe djoega Lie Gan Tjeng menjahoet: Saja orang dari kota See Oo, saja dateng di sini maoe kasi tahoe pada Pee Hoe, saja poenja bapa bernama Lie Soen, saja poenja iboe bernama Thio Sie, saja sendiri bernama Gan Tjeng. Itoe waktoe bapa saja djadi Tie Kwan di kota Tjie Tong Kwan ia doedoek djadi Tie Kwan itoe ada satoe boelan lamanja lantas ia dapet sakit keras, di waktoe bapa saja maoe meninggal doenia lebi doeloe ia ada pesen sama saja, jang di kota Lok Jang Kwan ada Lauw Pee Hoe, sebab Lauw Pee Hoe sama saja poenja bapa koetika moeda ada angkat soedara, sekalian saja poenja bapa kasi sepoetjoek soerat boeat Lauw Pee Hoe, djoega saja poenja bapa ada pesen iboe saja dan sama saja sendiri, djikaloe ia meninggal doenia ia soeroe saja menoempang di roemah Lauw Pee Hoe, sekarang bnpa saja soedah meninggal doenia, maka saja dateng di sini boeat tjari pada Lauw Pee Hoe.

Serta Lauw Goan Tjin dengar itoe perkataan ia djadi kaget lantas ia trima itoe soerat jang mana di lihatnja betoel ada tertoelis alamat namanja Lauw Goan Tjin, maka Lauw Goan Tjin lantas boeka itoe empelop soerat di mana ada berisi tjoema sekeping kertas poeti tiada ada tanda soerat satoe apa, tempo Lauw Goan Tjin dapet lihat kertas itoe ia poen djadi boeat pikiran tiada bisa soedah sembari ia berkata di dalem hatinja : Djikaloe kita tiada maoe kenal boeat mengakoe soedara dengan Lie Soen itoe, djadi ini orang iboe sama anak boeat tjoeriga hati, lebi baek kita simpen sadja ini resia djangan kasi tahoe sama lain orang. Sasoedahnja Lauw Goan Tjin habis berpikir lantas ia simpen itoe soerat sembari ia berkata pada Thio Sie dan Gan Tjeng : Betoel, teehoe dan tjoetjoe djikaloe Lie Hian Tee soedah meninggal doenia, teehoe sama tjoetjoe boleh tinggal di sini selama-lamanja.

Memang saja poenja sanak soedara traoesa teehoe boeat koeatir hati apa-apa. Sasoedahnja Lauw Goan Tjin habis bitjara lantas ia soeroe boedaknja panggil Ong Hoe Djin boeat dateng samboet pada Thio Sie itoe, samentara itoe maka Ong Hoe Djin lantas keloear samboet pada Thio Sie dan Thio Sie lantas membri hormat dengan bahasain panggil toa ëm. Begitoe djoega Ong Hoe Djin lantas adjak Thio Sie masoek di dalem roemahnja. Demikian djoega Lauw Goaa Tjin soeroe sedia barang makanan boeat hormatin Thio Sie sama Lie Gan Tjeng, sasoedahnja sedia itoe makanan di atas medja, lantas Ong Hoe Djin bersama Lauw Goan Tjin adjak Thio Sie dan Lie Gan Tjeng doedoek makan sama-sama, di waktoe marika itoe lagi doedoek makan lantas Lauw Goan Tjin tanja Thio Sie: Lie Hian Tee poenja peti mati di koeboer di mana?

Lantas Thio Sie berkata : Djikaloe Empe maoe tahoe, waktoe Lie Siang Kong meninggal doenia ia tiada tinggalin oewang, melainkan tjoemah ia tinggalin sedikit ongkos boeat beli peti sadja, tiada bisa keloearin ongkos boeat mengoeboerken peti mati itoe, sekarang Lie Siang Kong poenja peti mati di kirim di dalem satoe geredja.

Apa bila Lauw Goan Tjin dengar begitoe, ia lantas berkata: Teehoe traoesa boeat koewatir hati, nanti lagi sedikit hari saja keloearin ongkos bakal koeboer petinja Lie Hian Tee.

Serta Thio Sie dengar Lauw Goan Tjin poenja perkataan, ia poen mendjadi soeka hati, maka ia tinggal di dalem itoe roemah dengan amat senangnja, kira-kira Thio Sie bersama Lie Gan Tjeng tinggal di roemahnja Lauw Goan Tjin ada doea boelan lamanja, Lauw Goan Tjin kasi Thio Sie dan Lie Gan Tjeng satoe roemah boeat tinggal dan saban hari Lauw Goan Tjin kasi ongkos bakal makan dan djoega antero hari kaloe Lauw Goan Tjin poenja istri Ong Hoe Djin bikin makanan jang sedap dan enak rasanja, maka Ong Hoe Djin seringkali soeroe dia poenja boedak boeat anterin itoe makanan di roemahnja Thio Sie, maka Thio Sie bersama Lie Gan Tjeng tinggal senang di itoe tempat, dengan ia inget Lauw Goan Tjin poenja boedi ia belon bisa bales. Demikian djoega Lauw Goan Tjin lihat Thio Sie poenja hati boedi begitoe manis dan Lie Gan Tjeng poenja roman tjakap serta hati-hati menghormatken pada sesamanja manoesia, maka Lauw Goan Tjin amat tjinta pada Lie Gan Tjeng itoe.

Itoe waktoe Lauw Goan Tjin maoe pergi di Tjie Tong Kwan boeat koeboer Lie Soen poenja mait. Itoe satoe hari kebetoelan Lauw Goan Tjin lagi doedoek sama Ong Hoe Djin, Lauw Goan Tjin keloear ajer matanja dengan tiada bisa soedah, kerna ia ingat jang dirinja tiada ada poenja anak boea serta oemoer soedah toewa.

Serta Ong Hoe Djin lihat, ia mendjadi kaget sembari menanja pada soewaminja: Sebab apa Siang Kong menangis sampe begitoe dengan tiada bisa soedah?

Lantas Lauw Goan Tjin berkata: Djikaloe saja lihat Lie Gan Tjeng poenja roman serta tingka lakoenja begitoe aloes dan baek, tentoe di belakang hari Lie Gan Tjeng boleh djadi saorang jang berpangkat besar boeat samboeng orang toewanja poenja nama, djikaloe saja dapet anak seperti Lie Gan Tjeng poenja tingka lakoe serta manis boedi behasanja, kendatinja saja mati djoega tiada boeat seselan, maka saja inget saja poenja diri tiada ada poenja anak jang akan samboeng saja poenja toeroenan, dari itoe saja boeat seselan tiada bisa soedah.

Lantas Ong Hoe Djin berkata : Telah brapa kali saja boedjoek Siang Kong boeat ambil satoe goendik, tetapi Siang Kong tiada maoe dengar saja poenja moeloet. Sekarang Siang Kong tjari anaknja orang jang baek boleh ambil bakal goendik.

Serta Lauw Goan Tjin dengar istrinja poenja perkataan itoe, lantas ia berkata : Hoe Djin traoesa bitjara begitoe, sebab saja poenja oemoer seperti mata hari soedah maoe silem, djikaloe saja masi stengah oemoer patoet djoega ambil goendik boleh mendjadi, djikaloe orang toewa ambil goendik jang moeda kendatinja di kasi harta banda beratoes riboe doedoek senang di dalem roemah, djoega itoe prampoean moeda tiada trima misti tjari laki jang moeda, saja maoe inget senang, djadi sangsara, dari dhoeloe sampe sekarang djoega ada itoe peroentoengan. Djikaloe Toehan Allah maoe bikin habis saja poenja toeroenan orang she Lauw, kendatinja saja ambil seratoes goendik djoega tiada bergoena satoe apa, itoe pribahasaan di doenia orang poenja perkataan maoe piara bini moeda soepaja bisa dapet toeroenan, sebetoelnja itoe orang maoe bikin plesiran sadja di dalem dia poenja hati mentjari enak boekannja mentjari anak, djikaloe perkara anak itoe samoeanja dari Toehan Allah tetapi kita poenja toeroenan boeat samboeng kita poenja nama, tiada boleh manoesia sendiri poenja bisa boeat mentjari, maka saja tiada maoe dengar Hoe Djin poenja perkataan kerna tiada bergoena satoe apa. Sasoedahnja Lauw Goan Tjin habis bitjara lantas ia djalan keloear.

Tempo Ong Hoe Djin lihat soewaminja soedah keloear, begitoe djoega Ong Hoe Djin dapet ingetan boeat soeroeh orang pergi panggil mah tjomblang, apa bila itoe mah tjomblang Sie Po dateng ia lantas menanja pada Ong Hoe Djin, jang mana Ong Hoe Djin lantas kasi tahoe pada Sie Po itoe akan tjari anak orang jang baek boeat goendiknja Lauw Goan Tjin. Maka sekoetika itoe djoega Sie Po lantas keloear pergi tjari anak prawan di dalem kota Lok Jang Kwan. Kebetoelan itoe satoe hari Sie Po dapet satoe anak prampoean jang amat tjakap roepanja di bilangan kota Pok Liang. Sigra djoega Sie Po kasi tahoe pada Ong Hoe Djin: Djikaloe Hoe Djin soeka boleh pergi lihat itoe anak prampoean

Setelah Ong Hoe Djin dengar itoe kabar, ia poen mendjadi soeka hatinja, lantas ia prentah Ong Boen Liong ambil seratoes tail oewang mas soeroe kasi sama Sie Po boeat pergi beli itoe anak prampoean, sasoedahnja Sie Po trima itoe oewang mas seratoes tail lantas ia berangkat pergi di kota Pok Liang.

Sjahadan terseboet tjerita saorang jang berpangkat eksamen Tjin Soe bernama Pwe Sip beroemoer lima poeloe tahon di waktoe ia pegang pangkat Tie Kwan di bilangan Jang Hoe Kwan. Pwe Sip poenja istri bernama The Sie soedah lama meninggal doenia dengan tinggalin satoe anak prampoean bernama Lan Soen jang roepanja terlaloe amat tjakep serta haloes tingka lakoenja. Kemoedian telah bebrapa tahon lamanja Pwe Sip pegang pangkat Tie Kwan itoe, ia poen naik pangkat djadi Tie Hoe di Teng Jang Kwan, dari itoe Pwe Sip pegang peratoeran negri dengan amat adilnja tiada soeka makan anak negri poenja harta banda, maka seringkali dia poenja orang kasi tahoe pada Pwe Sip: Djikaloe Tie Hoe maoe kaja tiada soesah boeat pegang ini pangkat.

Serta Pwe Sip dengar orangnja poenja perkataan, ia djadi tertawa sembari berkata: Djikaloe orang maoe djadi kaja pegang pangkat misti temaha dengan harta bandanja anak negri, perkara jang betoel di bikin sala atsal dapet smeernja anak negri boeat meninggalken kita poenja keadilan itoe tiada haroes di toeroet kerna sekarang kami tiada ada ingetan maoe djadi orang kaja, melainkan pegang atoeran dengan betoel, soepaja anak negri djadi senang hati. Memang Keiser prentah kami djadi Tie Hoe di ini kota, djadi orang ketjil poenja iboe bapa di mana ada iboe bapanja orang tega hati keniaja anaknja sampe dapet soesah, djikaloe maoe di pikir dapet gadjinja Keiser mendjadi Tie Kwan tentoe tiada sampe tjoekoep di mana akal boeat boleh djadi kaja, sekarang kaoe rame-rame djangan ingetan djahat soepaja angkaoe boleh djadi senang boeat pegang pangkat selamanja di dalem doenia.

Serta itoe orang dengar semoeanja tiada bisa bitjara satoe apa, sampe Pwe Sip doedoek djadi Tie Hoe di kota Keng Jang Kwan ada stengah tahon lamanja tiada ada satoe anak negri bikin setori dengan senang boeat mentjari kahidoepannja bikin sawah dan berdagang.

Adalah koetika boelan Lak Gwee moesin panas keras, pada soewatoe hari Pwe Sip bersama dia poenja anak prampoean waktoe doedoek makan, ia tjari ajer tiada bisa dapet. Di belakang hari Pwe Sip panggil dia poenja anak prampoean Lan Soen, serta Lan Soen dateng lantas Pwe Sip berkata: Ini tempo djangan kata maoe kaja, maoe makan setjangkir ajer soesah dapet, apa lagi maoe pikir kaja tentoe terlaloe soesah sekali.

Lan Soen berkata: Tia-tia djangan terlaloe minoem itoe ijs, sebab itoe ijs memangnja terlaloe dingin, ini waktoe moesin panas keras kaloe kita poenja badan tiada koeat tentoe djadi timboel banjak penjakit, djoega ini ijs orang jang berharta oewang minoem banjak tiada boleh djadi satoe apa, sebab dia banjak makan barang jang anget djadi koeat dia poenja badan sekarang tia-tia saorang jang miskin kendatinja pegang pangkat djadi orang besar, tapi peroentoengan boeat makan redjeki tipis. Dan djoega ini tempo anak negri samoeanja pergi tjari boea semangka ataoe batang trate di sawah-sawah soepaja itoe barang boleh hilangken ahoes.

Serta Pwe Sip dengar Lan Soen poenja perkataan, lantas ia berkata: Dari itoe makanan ini waktoe djoega tiada boleh di makan, djikaloe anak negri banjak makan tentoe djoega djadi penjakit. Sekarang di dalem pemboeian orang jang berdosa ada doea ratoes orang samoeanja itoe orang kekoerangan ajer bakal minoem, kami poenja pikiran maoe lepas dia boeat tjari ajer. Lantas Lan Soen berkata: Tia-tia tiada boleh pertjaja itoe orang jang ada di pemboeian poenja hati, maka dia brani merampok ataoe keniaja orang, sebab dia poenja hati tiada haek, djikaloe tia-tia lepas itoe orang jang berdosa dari dalem boei kaloe dia lari tentoe tia-tia dapet dosa besar sama keiser.

Lantas Pwe Sip berkata: Kami poenja hati baek boeat mendjaga anak negri, masa orang maoe bikin djahat pada kami, dari itoe angkaoe traoesa boeat tjoeriga hati lagi. Sasoedahnja Pwe Sip habis bitjara lantas ia kloear pergi di kantornja, serta Pwe Sip doedoek di kantornja, lantas sipir dateng kasi tahoe: Orang di dalem pemboeian samoeanja kekoerangan ajer, harep Taij Djin boleh pergi preksa.

Demikian djoega Pwe Sip lantas prentah itoe sipir boeka pemboeian, soepaja itoe orang jang berdosa kloear mentjari ajer ataoe lain-lain makanan pergi pagi poelang sore di dalem sepoeloe hari lamanja. Angkaoe misti djaga itoe orang dengan hati-hati djangan sampe dia bisa lari.

Apa bila itoe sipir trima prentah, lantas ia balik poelang di pemboeian dan ia boeka itoe pintoe boei soeroeh itoe orang jang berdosa kloear pergi pagi poelang sore, serta itoe pendjahat kira kira ada doea ratoes orang dengar di boekain pintoe boei, lantas masing-masing bereboet lari kloear, hingga itoe sipir tiada bisa tahan pada marika itoe, maka di antara doea ratoes orang itoe banjak jang djahat maoe boenoeh itoe sipir dan ada djoega jang berkata: Angkaoe djangan banjak tjerita, ini waktoe Taij Lo Ja pake hati baek lepas kita orang rame-rame pergi kloear, kenapa angkaoe maoe tahan.

Tatkala itoe djoega lantas marika itoe samoeanja lari kloear, djadi sipir tiada boleh tahan. Tempo Pwe Sip dapet kabar jang itoe orang samoeanja lari dari pemboeian, hingga Pwe Sip djadi menjesel tiada bisa soedah sembari berkata: Kerna kami tiada maoe dengar Lan Soen poenja perkataän, maka ini hari ada ini perkara, kami berhati baek dengan berkesian bagi si pendjahat itoe jang tiada dapet ajer, sekarang itoe pendjahat tiada inget kesian pada kami, dari itoe maka samoeanja djadi tinggal lari tentoe kami dapet dosa sama Keiser. Begitoe djoega Pwe Sip lantas toelis sepoetjoek soerat soeroe orang bawa pergi di kota Pok Liang, sasoedahnja itoe orang trima itoe soerat lantas ia berangkat pergi ka kota Pok Liang.

Adalah di tjeritaken Srie Baginda Keiser Song Tjin Tjong serta dapet soeratnja Tie Hoe Pwe Sip, lantas Baginda berkata di antara mantri-mantrinja: Djikaloe begitoe Pwe Sip ada makan anak negri poenja smeer boeat bikin djoesta di dalem astana poenja pekerdjahan, sekarang begimana kaoe rame-rame poenja timbangan dari Pwe Sip poenja perkara.

Maka ada satoe mantri jang tahoe Pwe Sip poenja tingka lakoe, lantas ia kasi tahoe pada Baginda Keiser, katanja: Hamba tahoe betoel Pwe Sip djadi orang tiada soeka bikin djoesta sama anak negri djoega ia dengan setia hati mamegang Srie Baginda poenja pekerdjahan, djikaloe Pwe Sip soeka makan smeernja anak negri, tentoe Pwe Sip banjak mempoenjai harta banda sedari Pwe Sip mendjabat pangkat Tie Kwan sampe ia mendjabat pangkat Tie Hoe djoega Pwe Sip tiada ada poenja kekajaän, melainkan ia hidoep dengan gadjinja sadja jang di bajar oleh negri jang mana ia boeat piara anak bininja dengan setjoekoepnja. Sahabis itoe mantri bitjara, lantas ada lain mantri jang bentji sama Pwe Sip, menghadep bitjara pada Srie Baginda Keiser: Dari ini perkara misti Srie Baginda menitahken akan panggil Pwe Sip dateng di astana, soepaja mantri Hoat Soe boleh preksa Pwe Sip poenja perkara itoe. Djikaloe Pwe Sip tiada makan smeernja anak negri, mengapa ia brani lepas itoe orang jang berdosa dari dalem pemboeian? Hingga marika itoe bikin roesoeh di dalem kota, tentoe Pwe Sip soedah makan smeernja anak negri, dari itoe Srie Baginda misti panggil Pwe Sip poelang akan preksa dia poenja perkara lebi doeloe. Serta Srie Baginda Keiser Song Tjin Tjong dengar itoe mantri poenja perkataän, lantas Srie Baginda menitahken saorang mantri akan pergi panggil Pwe Sip, serta itoe mantri trima prentah dengan membawa sepoetjoek soerat dari Baginda Keiser, ia poen lantas berangkat pergi di roemahnja Pwe Sip.

Adalah di tjeritaken poela Pwe Sip lagi doedoek di dalem kantornja, serta ia dapet soeratnja Baginda Keiser, lantas ia prentah Lan Soen akan bikin betoel peti pakean dan lain-lain barang, sasoedahnja Lan Soen trima prentah maka sekoetika itoe djoega ia bikin betoel itoe peti pakean.

Maka sekoetika itoe djoega itoe mantri prentah Pwe Sip dan Lan Soen pergi di kota radja (Tong King), sasoedahnja Pwe Sip berangkat pergi, lantas boedak-boedak nja pada lari di lain tempat akan mentjari penghidoepannja.

Tempo Pwe Sip dateng di astananja Srie Baginda Keiser Song Tjin Tjong, begitoe djoega Baginda Keiser prentah mantrinja soeroe bawa Pwe Sip pergi di kantornja Taij Lie Sie, serta Pwe Sip sampe di kantor Taij Lie Sie lantas mantri Hoat Soe preksa perkaranja Pwe Sip, akan tetapi belon bisa dapet ketrangan jang betoel, maka Pwe Sip di tahan dan di masoeken di dalem pemboeian. Kerna Pwe Sip saorang jang soedah toewa, maka sekean lamanja dia ada di dalem pemboeian ia dapet sakit hingga siang dan malem ia tiada bisa makan.

Kebetoelan itoe satoe hari Lan Soen bawa nasi dan lain-lain makanan dateng di pemboeian, serta Lan Soen sampe di pintoe pemboeian, begitoe djoega Pwe Sip panggil masoek ka dalem pemboeian, apa bila Lan Soen soedah masoek dan ketemoe pada Pwe Sip, lantas Pwe Sip berkata: Ini hari kami tiada dengar anak poenja perkataän, maka dapet ini bahaja ketjilakaän, bisa kesian sama manoesia jang ada di dalem pendjara maoe minta kebaekan, kena manoesia membales djahat pada kami hingga kami di lepas dari djabatan dan perkara misti tinggal tergantoeng, kerna di sangka kami makan anak negri poenja harta banda, maka sekarang ini kami ada di dalem pemboeian dapet sakit sesak tentoe tiada lama kami misti mati, djikaloe kami mati, di mana anak maoe tinggal tentoe anak djadi boedak ataoe laskarnja orang, kendatinja anak djadi orang poenja boedak misti pake hati jang baek dan segala pekerdjahan misti trang djangan djalan semboeni toetoep orang poenja mata, kendatinja anak di dalem doenia djalan melarat tjoemah kami harep soepaja djaga diri dengan baek, djikaloe soeka berlaki tjari jang baek djangan pandang kaja dan miskin ataoe pinter dan bodo, djoega anak djangan mendjalanken perboeatan jang kedji bagi dirimoe, soepaja bisa djaga mah bapa poenja nama, kendatinja kami mati ada di achirat kami djadi soeka hati dengar anak poenja tingka lakoe dan prangi jang baek, lain tiada, kami poenja pesenan djangan anak koe loepaken. Sasoedahnja Pwe Sip habis bitjara lantas ia meninggal doenia, serta Lan Soen lihat bapanja soedah toetoep mata hingga Lan Soen menangis dengan amat sedinja dan sekoetika itoe djoega Lan Soen lantas minta sama sipir akan bawa poelang mait bapanja.

Serta sipir dengar permintaannja Lan Soen, sipir tiada brani kasi tetapi ia lantas berkata : Sebab Sio Tjiah poenja bapa orang berdosa di astana, dari itoe kami tiada brani kasi bawa poelang maitnja itoe. Sekarang Sio Tjiah boleh pergi bersama-sama saja di kantornja Taij Lie Sie. Sasoedahnja sipir habis berkata, lantas ia berangkat djalan sama-sama Lan Soen pergi di kantornja Taij Lie Sie, maka sambil berdjalan Lan Soen sembari menangis dengan tiada bisa soedah hingga sampe di kantornja Taij Lie Sie itoe, maka di sitoe Lan Soen lantas berloetoet di depannja mantri Hoat Soe, dengan moehoen soepaja ianja boleh bawa poelang mait bapanja.

Tatkala itoe mantri Hoat Soe liat Lan Soen poenja kesedian dengan begitoe sangat, hingga mantri Hoat Soe djadi kesian, lantas mantri Hoat Soe toelis sepoetjoek soerat akan kasi tahoe pada Srie Baginda Keiser, sasoedanja soerat itoe habis di toelis demikian djoega mantri Hoat Soe prentah orangnja bawa itoe soerat di astananja Srie Baginda Keiser Song Tjin Tjong.

Maka terseboetlah tjerita Srie Baginda Keiser Song Tjin Tjong ada di dalem astananja serta Baginda itoe dapet soeratnja mantri Hoat Soe jang membilang Pwe Sip soedah mati di dalem pemboeian serta dia poenja anak prampoean Lan Soen maoe minta bawa poelang maitnja Pwe Sip itoe. Maka dengan adilnja Srie Baginda Keiser Song Tjin Tjong itoe, apa bila Baginda lihat soerat itoe dari pada permoehoenannja Lan Soen jang hendak bawa poelang mait bapanja, maka Srie Baginda Keiser membri idzin atas permoehoenan itoe boleh di kasi bawa poelang maitnja Pwe Sip di roemahnja sendiri, serta itoe mantri trima titahnja Srie Baginda, sigra djoega ia lantas balik poelang dengan bawa soeratnja Srie Baginda Keiser, di mana ia lantas serahken soerat itoe pada mantri Hoat Soe, maka mantri Hoat Soe lantas prentah sipir boei bersama Lan Soen Sio Tjiah jang ia di bri idzin boleh bawa poelang maitnja Pwe Sip. Pada tatkala itoe Lan Soen lantas adjak itoe sipir akan pergi di pemboeian boeat ambil maitnja Pwe Sip. Setalah Lan Soen bersama sipir itoe soedah sampe di pemboeian, lantas Lan Soen soeroeh beli karanda (peti mati), sasoedahnja karanda itoe di bawa dalem boei lantas Lan Soen masoeken mait bapanja di dalem karanda itoe akan di bawa poelang ka roemahnja.

Akan tetapi pada waktoe itoe Lan Soen poenja pikiran sereba sala, kerna ia tiada ada poenja ongkos bakal mengoeboerkeu mait bapanja itoe: Kemoedian dengan sekedjap itoe Lan Soen dapet pikiran akan melinjapken kesoesabannja itoe, maka ia lantas ambil sekeping kertas di mana ia lantas toelisken soerat jang demikian boenjinja: ,,Maij Sin Tjong Hoe," artinja itoe soerat Lan Soen djoeal diri dan tanem dia poenja bapa itoe oewang di bikin ongkos. Sahabisnja Lan Soen toelis itoe soerat lantas ia berloetoet di depan karanda bapanja sembari menangis dengan berkata: Sekarang tia-tia djadi oraug baloes kaboelken saja djoeal diri soepaja djadi bpedaknja orang jang baek, itoe oewang saja bakal ongkos koeboer tia-tia poenja mait. Sasoedabnja Lan Soen meniat di depan mait bapanja lantas ia bangoen bawa itoe soerat djalan kloear dari roemaiinja pergi di mana pasar, maka di sitoe Lan Soen lantas doedoek sembari pegang itoe soerat kibarin boeat kasi orang taoe, di dalem pasar orang banjak liat Lan Soen saorang anaknja orang berpangkat ini liari bapanja mati sampe ia djoeal diri bakal ongkos tanem, di dalem orang banjak itoe tiada ada satoe orang dateng menanja maoe beli Lan Soen.

Pada samantara itoe dateng saorang prampoean toevya Sie Po membri hormat sembari menanja pada Lan Soen: Sio Tjiab sampe djoeal diri lantaran dapet soesah dari perkara apa? Lantas Lan Soen menanja: Intjim orang di mana maka kenal saja poenja nama? Sie Po lantas berkata: Saja orang di kota Lok Jang tempo The Hoe Djin masi ada saja seringkali dateng di roemahnja Pwe Tie Kwan, itoe waktoe saja lihat Sio Tjiah masi ketjil, saja poenja nama Sie Po, maka ini hari saja kenal sama Sio Tjiah jang Sio Ijiah dapet ini kemalaratan sampe djoewal diri, djikaloe Sio Tjiah maoe djoewal diri djangan sampe djadi orang poenja boedak, soepaja bisa djadi orang poenja bini moeda, djikaloe Sio Tjiah maoe, nanti saja tjariin satoe tempat soepaja Sio Tjiah boleh djadi senang.

Lantas Lan Soen berkata: Djikaloe intjim bisa toeloengin saja poenja kesoesahan ini boeat bikin ongkos bakal tanem saja poenja bapa, kendatinja djadi boedak ataoe djadi bini moeda saja misti toeroet itoe orang jang keloearin ongkos poenja maoe, soepaja bisa dapet ongkos bakal koeboer saja poenja orang toewa sadja.

Lantas Sie Po berkata: Di kota Lok Jang Lauw Tjie Soe Lo Ja beroemoer soedah toewa belon dapet satoe anak lelaki ataoe prampoean djadi Ong Hoe Tojin soeroe saja boeat tjari satoe anak prampoean jang roepanja tjakep bakal bini moedanja Lauw fjie Soe Lo Ja, telah brapa lama Oug Hoe Djin peseu saja boeat tjari anuk orang di koeliling tempat saja soedah tjari tetapi Ong Hoe Djin tiada penoedjoe akan orang itoe, ini hari kebetoelan Sio Tjiah maoe djoeal diri boeat ongkos tanem Sio Tjiah poenja orang toewa. Sekarang Sio Tjiah boleh toeroet saja pergi di kota Lok Jang boeat ketemoe sama Ong Hoe Djin, djikaloe Ong Hoe Djin penoedjoe sama Sio Tjiah tentoe boleh mendjadi, brapa ongkos Sio Tjiah maoe minta tentoe Ong Hoe Djin kasi, sasoedahnja Sie Po habis bitjara, lantas ia adjak Lan Soen Sio Tjiah berangkat pergi ka kota Lok Jang.

Tjerita di kota Lok Jang Lauw Goan Tjin beroemoer soedah toewa dan tiada poenja anak, dari itoe maka Ong Hoe Djin prentah Sie Po mentjari satoe anak prampoean jang tjakap bakal goendiknja Lauw Goan Tjin. Semantara itoe Sie Po bawa Tjan Soen Sio Tjiah datang ketemoe pada Ong Hoe Djin, serta Ong Hoe Djin lihat Lan Soen Sio Tjiah poenja roman begitoe tjakap, djoeal dia poenja diri bakal ongkos koeboer bapanja, maka boleh terbilang ialah saorang anak prampoean jang Oe Hauw bisa tjinta bapanja poenja soesah. Maka itoe Ong Hoe Djin doega sepoeloe sembilan bagian tentoe Lauw Goan Tjin soeka bakal goendik pada Lan Soen Sio Tjiah itoe. Lantas Ong Hoe Djin menanja pada Lan Soen Sio Tjiah katanja: Sekarang nona poenja ingetan begimana? Jang intjim Sie Po soedah bawa dateng di sini, djikaloe orang ambil boeat bini moeda apa nona soeka toeroet?

Begitoe djoega Lan Soen Sio Tjiah berkata: Sekarang saja saorang jang miskin, djoeal diri bakal tanam saja poenja bapa, djangan kata orang maoe bakal bini moeda, sekali poen orang bakal boedjang djoega saja trima, melainkan saja toeroet begimana Hoe Djin poenja maoe.

Setelah Ong Hoe Djin dengar begitoe, lantas Ong Hoe Djin soeroe Ong Boen Jong bawa kloear oewang perak seratoes tail, maka sekoetika itoe djoega Ong Boen Jong bawa kloear oewang itoe dan Ong Hoe Djin lantas soeroe Ong Boen Jong anterken Lan Soen Sio Tjiah bersama-sama Sie Po boeat pergi tanem Lan Soen poenja bapa. Sasoedahnja lantas Ong Boen Jong adjak Lan Soen Sio Tjiah dan Sie Po berangkat pergi di roemahnja Lan Soen Sio Tjiah, apabila Lan Soen Sio Tjiah sampe di roemahnja lantas itoe oewang semoeanja di bikin ongkos troes ia koeboer bapanja poenja mait, setelah seleseh mengoeboerken mait itoe, lantas Lan Soen Sio Tjiah bersama-sama Ong Boen Jong dan Sie Po balik poelang koembali ka kota Lok Jang di roemahnja Lauw Goan Tjin.

Tempo Lan Soen Sio Tjiah soedah sampe di roemahnja Lauw Goan Tjin itoe, lantas Ong Hoe Djin prentah boedaknja soeroe bikin bresi satoe kamar tempat tidoer, sasoedahnja lantas Ong Hoe Djin prentah Lan Soen Sio Tjiah berias dan pake-pakean jang baroe, sehabisnja Lan Soen Sio Tjiah berias, lantas Ong Hoe Djin kasi satoe kamar boeat Lan Soen Sio Tjiah tinggal.

Sampe pada ka doea harinja Ong Hoe Djin ketemoe sama dia poenja soewami Lauw Goan Tjin, lantas Ong Hoe Djin membri hormat sembari kloearin perkataan jang manis, demikian katanja : Saja maoe kloearin satoe perkataan hareplah Siang Kong djangan mendjadi mara.

Lantas Lauw Goan Tjin menanja pada Ong Hoe Djin: Hoe Djin maoe bitjara apa boleh kasi tahoe sama saja, di mana boleh orang berlaki bini dengar perkataan mendjadi mara.

Ong Hoe Djin berkata: Siang Kong kendatinja sekarang soedah beroemoer hampir toedjoe poeloe tahon djoega Siang Kong poenja badan masi gaga, dan lagi Siang Kong bilang belon dapat anak, seka ang Siang Kong saja soedah tjariïn satoe bini moeda anaknja orang She Pwe serta roepanja tjakep, saja soeka trima Siang Kong ambil bakal bini moeda pada Pwe Lan Soen itoe, barangkali moedah-moedahan Siang Kong boleh dapet satoe anak laki-laki boeat samboeng Siang Kong poenja toeroenan.

Lantas Lauw Goah Tjin berkata: Saja saorang soedah toewa memang peroentoenggan tiada bisa dapet anak, saja slempang nanti bikin kepiran anak orang jang masi moeda, begimana Hoe Djin boleh inget begitoe? Sekarang Hoe Djin boleh panggil itoe anak prampoean dateng di sini ketemoe sama saja.

Demikian djoega Ong Hoe Djin lantas prentah boedaknja panggil Lan Soen Sio Tjiah jang sekoetika itoe djoega lantas Lan Soen Sio Tjiah kloear membri hormat pada Lauw Goan Tjin, tempo Lauw Goan Tjin lihat Lan Soen Sio Tjiah poenja roman begitoe tjakep, lantas Lauw Goan Tjin menanja : Kaoe orang she apa, anaknja siapa, ini hari djoeal diri itoe oewang maoe di bikin apa?

Lantas Lan Soen Sio Tjiah berkata: Saja anak negri di Kota Pok Keng, anaknja orang she Pwe, saja poenja nama Lan Soen, maka saja djoeal diri lantaran bapa saja mati tiada ada ongkos bakal tanem, dari itoe oewang saja pake bakal ongkos tanem saja poenja bapa, hareplah Taij Djin poenja kesian saja anak piatoe tiada sanak tiada soedara.

Apabila Lauw Goan Tjin dengar Lan Soen Sio Tjiah poenja perkataan, sembari berpikir troes berkata: Djikaloe kami lihat angkaoe poenja tingka lakoe serta roepamoe, boekan anaknja orang kampoeng, tentoe angkaoe atsal anaknja orang jang berpangkat, angkaoe boleh bilang dengan sebetoel-betoelnja pada kami, djangan angkaoe simpen itoe resia, barangkali kami boleh toeloeng dari angkaoe poenja kasoesahan ini.

Serta Lan Soen Sio Tjiah dengar perkataan itoe, maka apa boleh boeat Lan Soen lantas kasi tahoe dia poenja resia dengan berkata: Saja poenja bapa bernama Pwe Sip tempo itoe ia pegang pangkat djadi Tjie Soe di kota Keng Jang Hoe. Sahabisnja Lan Soen Sio Tjiah berkata begitoe, ajer matanja toeroen seperti hoedjan.

Setelah Lauw Goan Tjin dengar Lan Soen poenja perkataan, ia mendjadi kaget troes berkata : Kami lihat ini anak prarnpoean betoel boekannja anak orang kampoeng, djadi sekarang ia kasi tahoe satoe persatoe dari dia poenja resia betoel anaknja orang berpangkat, sajang jang dia poenja bapa saorang jang baek sampe dapet bahaja katjilakaan hingga dia poenja anak dj adi melarat. Sekarang Lan Soen Sio Tjiah djangan ambil mara dari apa kami poenja kesalahan.

Lantas Lan Soen Sio ïjiali berkata; Sekarang saja tiada ada poenja tempat tinggal, melainkan harep Taij Djin poenja kesian, djikaloe Taij Djin bisa menoeloeng dari saja poenja kesoesahan itoe boedi nanti Toehan Allah bales pada Taij Djin dengan senang selama-lamanja ada di doenia, apa lagi Taij Djiti maoe toeloeng sama saja poenjab apa boeat di koeboer pada tempat jang baek. Begitoe djoega Lsn Soen Sio Tjiah berloetoei di depannja Lauw Goan Tjin, lantas Lauw Goan Tjin tjepat angkat Lan Soen Sio Tjiah pcenja badan, sembari berkata: Sekarang Sio Tjiah boleh pake poeti koembali, nanti toenggoe sedikit hari kami pergi di kota Pok Kena: boeat tjari tempat jang baek akan koeboer Sio Tjiah poenja orang toewa dan sekalian kami maoe pergi di Tjie Tong Kwan akan koeboer maitnja Lie Kwan Leng jang djoega belon di koeboer.

Sasoedahnja Lan Soen Sio Tjiah dengar begitoe, lantas ia moendoer dan troes masoek kerlalem roemah itoe di mana ia lantas toekar koembali dia poenja pakean sereba poeti.

Kemoedian pada soeatoe hari Lauw Goan Tjin panggil satoe Senseh jang meni arti preksa koeboeran jang baek, sasoedahnja dateng itoe Senseh Tee Lie Sian Seng, begitoe djoega Lauw Goan Tjin adjak Lan Soen Sio Tjiah bersama T hio Sie dan Lie Gan Tjeng berangkat pergi tjari koeboeran, sasoedahnja Senseh Tee Lie Sian Seng dapet doea tempat koeboeran jang baek, Lantas Lauw Goan Tjin prentah lebi doeloe Thio Sie bersama Lie Gan Tjeng bawa karanda ninitnja Lie Kwan Leng dan troes di koeboer disitoe. Dan kemoedian Lauw Goan Tjin lantas prentah Lan Soen Sio Tjiah akan koeboer karanda mait bapanja di tempat koeboeran itoe, sasoedahnja seleseh mengoeboerken mait itoe lantas Lauw Goan Tjin bersama-sama Thio Sie, Lie Gan Tjeng, dan Lan Soen serta boedak-boedaknja berangkat djalan poelang ka roemahnja.

Maka terseboetlah tjerita tempo Lauw Goan Tjin soedah poelang dari tempat pekoeboeran, ia ketemoe sama dia poenja istri Ong Hoe Djin, lantas Ong Hoe Djin berkata: Kendatinja Lau Soen atsal anaknja orang berpangkat, sekarang dia soedah djalan melarat, apalagi Siang Kong soedah toeloeng tjariïn tempat boeat koeboer bapanja serta Siang Kong soedah kloearin ongkos, tentoe itoe boedinja Siang Kong besar sekali, apa lagi Lan Soen trima jang Siang Kong bakal bini moeda, memang anaknja orang berpangkat dia poenja redjeki besar, barangkali moedahmoedahan Siang Kong bisa dapet satoe anak laki-laki sama Lan Soen, kenapa Siang Kong tiada maoe ambil bakal bini moeda, dari itoe Siang Kong tiada pikir di blakang hari ada toeroenan lagi, harep Siang Kong boleh pikir dari saja poenja perkataan ini.

Serta Lauw Goan Tjin dengar Ong Hoe Djin poenja perkataan mendjadi mara sembari berkata: Apa di dalem doenia koerang prampoean jang lain boeat saja ambil bakal goendik, di mana saja boleh bikin roesak dan boesoekin Pwe Sip poenja anak prampoean djikaloe saja ada itoe hati boeat bikin boesoek Pwe Sip poenja anak prampoean, tentoe Toehan Allah dan melekat-melekat tiada soekain saja bikin roesak anaknja Pwe Sip, sebab Pwe Sip sa-orang jang soetji pegang; peratoeran dengan adil serta bisa sajang dia poenja anak negri, kendatinja dia miskin tiada soeka makan soewapan dari anak negri, sedari dia pegang pangkat Tie Koan sampe dapet pangkat djudi Tie Hoe, djikaloe Pwe Sip saorang jang seraka dengan harta bandanja anak negri tentoe ini hari ia djadi saorang jang hartawan tiada sampe Lan Soen Sio Tjiah dapet kemalaratan seperti ini, maka itoe Pwe Sip saorang jang di poedji poeti bresi kendati sekarang ia tinggalin anaknja dengan kemalaratan, tentoe di blakang hari boleh di harap koembali apa lagi ini hari saja poenja oemoer soedah toewa Hoe Djui paksa soeroo ambil bakal bini' moeda dengan Lan Soen itoe, belon tentoe kita dapat anak, soedah berdosa lebi doeloe sama Toehan jang maha koeasa, sebab orang soedah toewa ambil bini dengan orang jang moedah, djikaloe tiada bisa pandjang kita poenja oemoer di doenio, mendjadi kepiran orang poenja anak prampoean kendatinja Hoe Djin paksa sama saja, djoega saja tiada nanti toeroet Hoe Djin poenja bitjara.

Apabila Ong Hoe Djin dengar Lauw Groan Tjin poenja perkataan itoe, iapoen tiada bisa bitjara satoe apa lagi, tapi ia lantas panggil Sio Tjiah kloear, sasoedahnja Lau Soen Sio Tjiah ketemoe pada Óng Hoe Djin dan Lauw Goan Tjin demikian djoega Lauw Goan Tjin berkata : Kami pikir Sio Tjiah poenja bapa sama kami saorang berpangkat djadi Tjie Soe, sekarang kami poenja oemoer soedah toewa tiada ada poenja anak prampoean ataoe lelaki, djikaloe Sio Tjiah tiada menjela sama kami, kami poenja pikiran maoe poengoet anak sama Sio Tjiah, begimana Sio Tjiah poenja pikiran. Lantas Lan Soen Sio Tjiah berkata: Jang saja harep Taij Djin dan Hoe Djin piara sama saja, saja trima boeat mendjadi boedak pagi dan sore merawatin Taij Djin bersama Hoe Djin, di mana saja brani trima Taij Djin dan Hoe Djin bakal anak, sebab saja saorang jang melarat.

Lantas Lauw Goan Tjin berkata: Sio Tjiah atsal anaknja orang jang berpangkat, kendatinja Sio Tjiah djalan melarat, djoega kami maoe ambil bakal anak, djaugan Sio Tjiah menjela dari kami poenja pengharepan.

Lantas Lan Soen Sio Tjiah berkata: Taij Djin dan Hoe Djin sekarang ambil saja bakal anak, kendatinja saja poenja badan antjoer mendjadi tepoeng sama apa jang saja bakal bales dari Taij Djin dan Hoe Djin poenja boedi, djikaloe Taij Djin tiada menjela saja saorang jang melarat, djadi sekarang saja djoega soeka ambil bapa sama Taij Djin dan ambil mah sama Hoe Djin.

Serta Lauw Goan Tjin dengar mendjadi soeka hati dan lantas kasi tahoe pada Ong Hoe Djin, jang sekarang Lan Soen Sio Tjiah kita soedah ambil anak. Demikian djoega Lan Soen Sio Tjiah membri hormat pada Lauw Goan Tjin dan Ong Hoe Pjin, dengan bahasaken panggil bapa dan mab, maka Lauw Goan Tjin dan Ong Hoe Djin djadi tjinta boekannja patoet bagi Lan Soen Sio Tjiah itoe, sasoedahnja habis bitjara lantas masing-masing djalan masoek di dalem roemah.

Adalah di tjeritaken poêla sasoedahnja Lauw Goan Tjin arabil anak dengan Lan Soen Sio Tjiah itoe, begitoe djoega Ong Hoe Djin berkata: Sekarang Lan Soen misti tjariin satoe djodo jang baek, kaloe saja pikir Siang Kong boleh ambil djodonja Lan Soen dengan Ong Boen Jong, djoega Ong Boen Jong poenja kepinteran sampe boeat kaki tangan merawatin kita poenja roemah tangga, djikaloe Siang Kong ada soeka hati boleh kasi kawin Lan Soen dengan Ong Boen Jong saja rasa ada lebi baek.

Serta Lauw Goan Tjin dengar Ong Hoe Djin poenja perkataan, ia djadi tertawa sembari berkata: Boeat tjoetjoe Ong Boen Jong tjari lain sadja anak prampoean jang tjakep djangan kasi berdjodoan dengan Lan Soen, sekarang saja poenja maoe Hce Djin boleh sedia Khe Tjeungnja Lan Soen jang saja soedah pili maoe poengoet mantoe sama Lie Gan Tjeng, dari itoe nanti pili hari jang baek soepaja dibikin tentoe, sasoedahnja Ong Hoe Djin trima prentah lantas ia bikin sedia Khe Tjeungnja Lan Soen.

Peristimiwa pada satoe hari Lauw Goan Tjin kasi tahoe pada iboenja Lie Gan Tjeng dari hal perkara kawin itoe. Demikian djoega iboe nja Lie Gan Tjeng berkata; Begimana akal jang saja bisa bikin ongkos boeat kavvinin Lie Gan Tjeng, sebab Lie Gan Tjeng saorang telnn ada poenja pentjarian, djoega ini hari saja sendiri menoempang sama empe poenja roemah, dan dari segala ongkos saja poenja makan samoeanja empe jang kasi, maka dari itoe saja belon brani trima empe poenja prentah boeat kasi kawin Lie Gan Tjeng.

Lantas Lauw Goan Tjin berkata : Teehoe traoesa koeatir, apa ongkos samoeanja saja jang pikoel, sekarang ini pakean penganten lelaki, Teehoe boleh kasi tama tjoetjoe Lie Gan Tjeng, nanti besok pagi Lie Gan Tjeng poenja hari kawin.

Apabila iboenja Lie Gan Tjeng trima prentah lantas ia bawa poelang itoe pakean penganten.

Hata ka esokan harinja waktoe pagi di roemahnja Lauw Goan Tjin membikin pesta, maka samoeanja telaraoe-tetamoe dateng ketemoe pada Lauw Goan Tjin. Semantara itoe Lie Gan Tjeng jang berpak epakean badjoe penganten kloear membri slamet pada Lauw Goan Tjin, sasoedahnja lantas Lauw Goan Tjin adjak dia poenja tetamoe doedoek makan minoem dengan soeka hati dari waktoe siang sampe tengah malem pesta itoe baroe boebaran maka samoeanja tetamoe masingmasing berdjalan poelang.

Di tjeritaken pada besok paginja Lie Gan Tjeng bersama dia poenja istri Ijan Soen Sio Tjiah kloear dari kamarnja membri slamet pada Lauw Goan Tjin dan Ong Hoe Djin, sasoedahnja lantas Lauw Goan Tjin prentah Thio Sie (iboenja Lie G an Tjen g) boeat bikin sedia barang-barang sembajang, begitoe djoega Thio Sie prentah Lan Soen aken sediaken itoe barang sembajang, setelah soedali sedia, lanta? Lauw Goan Tjin prentali dia poenja boedak bawa itoe barang sembajang di koeboerannja Lie Tie Kwan dan Pwe Tie Hoe, begitoe djoega Lauw Goan Tjin bersama Thio Sie, Lie Gan Tjeng dan Lan Soen Sio Tjiah berangkat bersama-sama akan sembajang di koeboeran.

Serta Lauw Goan Tjin bersama-sama Thio Sie, Lie Gan Tjeng dan Lan Soen Sio Tjiah sampe di tempat, pekoeboeran, lantas marika itoe sembajang di koeboerannja Lie Tie Kwan dan Pwe lie Hoe, saliabisnja sembajang lantas Lauw Goan Tjin bersama Thio Sie, Lie Gan Tjeng dan Lan Soen Sio Tjiah berangkat poelang dan begitoe djoega itoe boedak bawa poelang koembali itoe barang sembajang.

Bahoewa di tjeritaken sepoelangnja Lauw Goan Tjin dari tempat pekoeboeran, maka malem djem poekoel tiga, waktoe Lauw Goan Tjin tidoer senang ia reengimpi ketemoe doea orang jang badjoenja tersoelam dengan benang mas dan dia poenja kopia tertaboer dengan ajer mas, itoe" doea orang dateng berloetoet di depannja Lauw Goan Tjin, hingga Lauvv Goan Tjin mendjadi kaget lantas ia angkat tangannja itoe doea orang, sembari Lauw Goan Tjin menanja : Apa doea me lekat dateng di sini maoe ambil sama saja? Lantas itoe melekat jang di seblah kiri berkata; saja di kota Keng Jang poenja Tjie Soe bernama Pwe Sip, ini Tjie Tong Kwan poenja Kwan Leng Lie Kek Giang jang Toehan Allah soedah kesian saja doea orang pegang atoeran negri dengan adil serta setia hati boeat toeloeng radja poenja perkerdjahan bisa sajang sama anak negri, maka Toehan Allah tjinta sama saja dan di angkat saja, djadi melekat Seng Ong dan Lie Kek Giang Toeban Allah angkat di Tian ijiauw hoekoeman poenja Poan Khoea, itoe waktoe saja ada di doenia dapet hoekoeman negri saja mati di dalam boei, djadi saja poenja anak prampoean tiada ada poenja tempat tinggal, maka trima Iiuw Taij Djin poenja boedi besar sekali serta Lauw Taij Djin tjariïn mantoe jang pinter dan saja poenja peti mati jang ada di doenia soedah di koeboer dengan betoel, boleh terbilang saja doea orang sekarang soedan djadi besar, maka saja ingat Lauw Taij Djin poenja boedi saja tiada bisa bales, maka saja berdoea pergi di sorga mintain pada Toehan Allah Lauw Taij Djin di tambah oemoer lagi, begitoe djoega Toelian Allah soeka trima lantas kasi poetoesan Lauw Taij Djin di tambah oemoer tiga poeloe tahon lagi serta dapet doea anak laki-laki, soepaja Lauw Taij Djin boleh dapet tahoe.

Lantas Lie Kek Giang berkata: Itoe waktoe saja ada di ijie Tong Kwan dapet sakit keras, jang saja belon taboe kenal satoe kali pada Lauw Taij Djin, begitoe djoega saja inget saja poenja bini dan anak masi ketjil tiada tempat tinggal, dari itoe saja dengar Lauw Taij Djin ada di kota Lok Jang sa-orang jang berhati boedi soeka kosian sama orang jang dapet soesah, maka saja lantas toelis sapoetjok soerat di dalem itoe soerat tiada ada apa jang saja poenja perkatahan, serta Lauw Taij l^jin ketemoe saja poenja soerat sama saja poenja anak dan bini, begitoe djoega Lauw ïaij Djin piara saja poenja anak bini, sampe saja poenja anak Taij Djin kasi kawin sama Pwe Lan Soeii Sio Tjiah, kendatinja Toehan Âllah soedah tambab Lauw ïaij Djin poenja oemoer serta bakal dapet doea anak laki-laki, djoega saja sendiri beloii bisa bales Lauw Taij Djin poenja boedi, sekarang saja poenja istri Thio Sie ada boenting'in satoe anak prampoean Ong Beng, besok pagi itoe anak lahir di doenia, djoega saja soeka kasi itoe anak prampoean pada Lauw Taij Djin boeat di djadiken mantoe.

Sasoedahnja melekat Pwe Seng Ong dan melekat Lie Poan Khoea rnembri trima kasi lantas kloear dari pintoe kamarnja Lauw Groan Tjin, tatkala itoe djoega Lauw Gom Tjin kaget troes mendoesia soedali waktoe pagi dan djoega Ong Hoe Djin mendoesia pada waktoe itoe, maka Lauw Goan Tjin lantas kasi taboe pada istrinja, dari ia poenja impian satoe persatoe. Lantas Ong Hoe Djin berkata : Saja djoega harep Siang Kong poenja boedi, jang Siang Kong djadi orang bisa tjinta sama orang jang miskin, maka dari dhoeloe sampe sekarang djarang ada orang jang seperti Siang Kong moera hati, djikaloe saja poenja doega-an tentoe tiada djoesta itoe malekat poenja perkataan.

Lauw Goan Tjin berkata: Pwe Tie Hoe dan Lie Tie Kwan koetika ia masi hidoep di doenia masing-masing pegang atoeran dengan adil, maka ini dia mati Toehan Allah kasi pangkat djadi malekat, djoega ingat membales saja poenja boedi jang saja soedah kawinin Pwe Tie Hoe poenja anak prampoean Pwe Lan Seen Sio Tjiali dengan Lie Gan Tjeng anaknja Lie Tie Kwan, maka ka doea melekat itoe kasi tahoe pada saja, jang saja poenja oemoer di tambah oleh Toehan jang maha koeasa melandjoet sampe tiga poeloe tahon serta bakal di kasi doea anak laki-laki, maski sekarang saja poenja oemoer soedah toedjoe poeloe tahon, tetapi saja tenaga masi tjoekoep tiada berbeda seperti orang jang moeda, dari itoe orang jang soedah beroemoer toedjoe poeloe tahon kaloe dapet anak laki-laki lagi itoe boleh terbi lang heran, di dalem doenia djarang ada jang begitoe. Sasoedahnja Lauw Goan Tjin habis bitjara pada Ong Hoe Djin, lantas Lauw Goan Tjin pake-pake kloear dari dia poenja kamar pergi di roemahnja Lie Gan Tjeng, itoe waktoe Lie Gan Tjeng bersama dia poenja istri Pwe Lan Soen Sio Tjiah lagi doedoek sama Thio Sie bitjara tempo itoe malem ia dapet impian, serta ia dapet talioe Lauw Goan Tjin datang, begitoe djoega Lie Gan Tjeng bersama Lan Soen Sio Tjiah dan Thio Sie kloear samboet, sasoedahnja lantas Thio Sie membri slamat pada Lauw Goan Tjin : Sekarang Toehan Allah soedah kaboelken empe poenja oemoer pandjang serta dia kasi doea anak laki-laki, itoe satoe malem saja mengimpi Lie Siang Kong kasi tahoe, maka saja dapet tahoe jang empe di tambah oemoer serta slamat tinggal di doenia. Lantas Lie Goan Tjeng berkata, saja djoega itoe malem dapet impian ketemoe saja poenja bapa dan sama saja poenja mertoewa soedah djadi melekat ada di sorga jang soedahi inget Pee Hoe poenja keboedian, maka saja poenja bapa dan mertoewa ada di sorga en melaporken pada Toehan Allah, dari Pee Hoe poenji hati boedi serta bisa kesian bagie sesamanja manoesia jang dapet soesah, maka Toehan Allah tambahken Pee Hoe poenja oemoer serta di kasi anak, maka ini hari saja membri slamat Pee Hoe poenja peroentoengan tinggal senang di dalem doenia.

Serta Lauw Goan Tjin dengar Lie Gan Tjeng poenja perkataan, impian mendjadi heran, kerna itoe impian satoe roepa, sasoedahnja lantas Liaw Goan Tjin brangkat poelang ka roemahnja.

Maka terseboetlah tjerita Ong Hoe Djin itoe soedah beroemoer ampat poeloe tahon, kaget Ong Hoe Djie itoe soeka makan barang jang asem dan tempo tempo Ong Hoe Djin soeka moenia, tempo Lauw Goan Tjin dapet tahoe ka adaännja Ong Hoe Djin itoe, lantas Lauw Goan Tjin berkata: Memang kaloe orang jang stengah oemoer soeka makan barang jang asem tentoe di badannja banjak penjakit, sekarang Hoe Djin dapet itoe penjakit soeka moenta, nanti saja panggil satoe senseh aken preksa Hoedjin poenja penjakit, sahabisnja Lauw Goan Tjin kata begitoe lantas ia prentah boedaknja pergi panggil senseh, maka itoe boedak lantas berdjalan pergi di roemahnja senseh itoe. Semantara itoe poelang koembali itoe boedak dengan bawa satoe senseh dan tempo itoe senseh ketemoe pada Lauw Goan Tjin, lantas Lanw Goan Tjin soeroe itoe senseh preksa penjakit Ong Hoe Djin, lantas itoe senseh pegang tangannja Ong Hoe Djin boeat preksa itoe penjakit, sasoedahnja itoe senseh dapet tahoe dari hal penjakit itoe, lantas ia berkata pada Lauw Goan Tjin. Dari Hoe ijin poenja sakit jang sekarang ini saja kira Hoe Ojin poenja badan lagi berisi, dan dari itoe penjakit soeka moenta moenta memang orang prampoean kaloe dia poenja badan maoe berisi temtoe bermoela timboel mengidam, sekarang saja tiada bisa kasi obat boeat hilangken itoe penjakit, melainken Lauw Taij Djin boleh ambil An Taij sadja dan tiap-tiap hari soeroe Hoe Djin minoem itoe obat, memang itoe obat An Taij boeat segerin anak di dalem peroet, djikaloe itoe anak seger tentoe dia poenja mah djoega mendjadi seger, djikaloe orang prampoean ada poenja boentingan, tempo-tempo timboel angin keras ataoe hoedjan keras itoe anak di dalem peroet dapet penjakit tentoe dia poenja mah djadi sakit, maka saja kasi taoe pada Lauw Taij Djin, soepaja sering-sering Taij Djin soeroe Hoe Djin makan itoe obat An Taij, boekannja saja tiada maoe kasi lain obat, memang orang prampoean jang ada poenja boentingan misti makan obat An Taij Tjap Sah Taij Po, dari apa saja poenja pesenan harep Lauw Taij Djin djangan loepa.

Lantas Lauw Goan Tjin berkata; Sekarang saja poenja oemoer soedah toedjoe poeloe tahon dan Ong Hoe Djin soedah beroemoer ampat poeloe tahon, sedari saja beristri dengan dia sampe sekarang ini balon tahoe dapet satoe anak, kerna saja poenja istri Ong Hoe Djin dapet sakit moenta-moenta, maka saja maoe panggil senseh, soepaja senseh boleh kasi obat jang baek boeat hilangken itoe nioenta.

Lantas itoe senseh berkata: Djikaloe Lauw ïaij Djin tiada pertjaija dari saja poenja perkatahan, jang Hoe Djin ada berbadan doea, boleh lihat sadja nanti sebrapa hari ini Hoe Djin poenja peroet djadi semingkin besar djoe.ga Lauw Taij Djin boleh ambil obat An Taij kasi Hoe Djin minoem, ten toe boleh bikin hilang itoe moenta dan lain-lainnja penjakit. Sasoedahnja itoe senseh pesen begitoe, lantas Lauw Goan Tjin membri trima kasi dan ia kasi pada itoe senseh sepoeloe tail oewang perak, jang begitoe djoega itoe senseh membri trima kasi dan lantas ia berdjalan poelang.

Sasoedahnja itoe senseh berdjalan poelang. Lauw Goan Tjin poenja pikiran separo pertjaja separo tiada pertjaja, demikian djoega Lauw Goan Tjin prentah boedaknja akan panggil doekoen prampoean Seng Po, serta itoe doekoen dateng lantas Lauw Goan Tjin soeroe ketemoe pada Ong Hoe Djin, tempo itoe doekoen ketemoe pada Ong Hoe Djin, lantas itoe doekoen preksa badannja Ong Hoe Djin, sasoedahnja lantas ia kloear kasi tahoe pada Lauw Goan Tjin. Demikian djoega Lauw Goan Tjin menanja sama itoe doekoen: Angkaoe preksa badannja Hoe Djin begimana?

Lantas itoe doekoen berkata : Sekarang Lauw Taij Djin maoe dapet banjak oentoeng betoel Hoe Djin poenja badan ada boentingan dan sekarang soedah dekat dia poenja boelan.

Serta Lauw Goan Tjin dengar itoe doekoen poenja perkatahan, mendjadi soeka hati dan ia kloearin doea tail oewang perak kasi sama itoe doekoen, sasoedahnja itoe doekoen trima itoe oewang lantas ia berdjalan poelang.

Peristiwa pada soeatoe hari Ong Hoe Djin poenja peroet berasa sakit, serta doekoen dateng tiada brapa lama lantas Ong Hoe Djin melahirken satoe anak laki-laki jang roepanja tjakap, ia itoe matanja djeli, hidoengnja bangir dan moeloetnja pesegi sebanding dengan roepanja, lantas Lauw Goan Tjin berkata pada Ong Hoe Djin: Kaloe begitoe betoel djoega jang itoe waktoe saja poenja impian ketemoe pada Pwe Tie Kwan dan Lie Tie Hoe jang soedah djadi melekat Seng Ong, maka ini hari Toehan Allah kaboelken kasi kita satoe anak laki-laki, maka ini anak kita kasi nama Lauw Tian Joe alias Bong Tjeng.

Serta Ong Hoe Djin dengar mendjadi soeka hati, dan djoega di antero kota Lok Jang poenja anak negri mendjadi heran jang Lauw Goan Tjin soedah beroemoer toedjoe poeloe tahon baroe dapet satoe anak laki-laki djoega Lauw Goan Tjin beristri dengan Ong Hoe Djin soedah ada doea poeloe ampat tahon lamanja, belon tahoe dapet anak, sampe ini tahon Ong Hoe Djin beroemoer ampat poeloe tahon dapet anak laki-laki, maka anak negri di kota Lok Jang samoeanja marika itoe bawa barang anteran dateng membri slamat pada Lauw Goan Tjin, Lauw Goan ïjin djoega membikin pesta di roemahnja sampe lima hari lamanja, di waktoe membikin pesta, Lie Gan Tjeng bersama Lan Soen Sio Tjiah membri slamat sembari berkataPee Hoe jang berhati boedi bisa kesiaii bagi orang jang dapet kesoesahan, maka ini hari Pee Hoe di kasi satoe anak laki-laki soepaja bisa samboeng Pee Hoe poenja toeroenan sedari Pes Hoe tanem saja poenja bapa dan soedah kasi saja kawin dari itoe Pee Hoe poenia boedi saja belon bisa bales.

Lantas Lauw Goan Tjin berkata : kami poenja pengharepan bagi tjoetjoe soepaja berlaki istri boleh mendjadi akoer selamanja, besok noesa soepaja tjoetjoe boleh mendjadi orang berpangkat besar akan samboeng tjoetjoe poenja orang toewa poenja nama, ini tahon tjoetjoe boleh pergi di kota radja boeat bikin eksaraen soepaja boleh dapet pangkat.

Serta Lie Gan Tjeng dengar ia membri trima kasi troes ia moendoer berdjalan poelang bersama-sama Lan Soen Sio Tjiah terseboetlah saorang bernama The Kie Bit, pada soeatoe hari The Rie Bit itoe prentah dia poenja orang boeat pergi tjari Lan Soen Sio Tjiah, itoe waktoe orangnja The Kie Bit dapet deno-arjang Lan Soen Sio Tjiah poenja bapa dan iboe soedah menino-aal doenia, dan la dapet kabar djoega jang Lau Soen Sio Tjiah soe'dah ada di kota Lok Jang ia djoeal dirinja pada Lauw Goan Tjiu, dari itoe The Kie Bit poenja orang dapet dengar Lauw Goan Tjin saorang jang boediman serta Lan Soen Sio Tjiah soedah di kasi kawin deno-an Lie Gan Tjeng, maka The Kie Bit poenja orang dateng di roemahnja Lauw Goan Tjin di mana ia kasi tahoe pada Lie Gan Tjens, jang The Kie Bit soeroe tjari Lan Soen Sio Tjiah dan sekalian disoeroe adjak poelang di kota radja, demikian djoega Lie Gan Tjeng masoek di dalem dia poenja roemah kasi tahoe pada Lan Soen Sio Tjiah dari Itoe perkara satoe persatoe, serta Lan Soen Sio Tjiah dengar, mendjadi soeka hati sembari berkata: Memang saja poenja inkoe ada di kota radja, sekarang boleh kasi tahoe pada Lauw Pee Hoe. Begitoe djoega Lie Gan Tjeng adjak Lan Soen Sio Tjiah masoek di roemahnja Lauw Goan Tjm, sasoedahnja. Lie Gan Tjeng kasi tahoe jang dia maoe berangkat pergi di kota radja bersama dia poenja iboe dan istri.

Lantas Lauw Goan Tjin prentah dia poenja boedak akan sedia barang makanan dan minoeman boeat kasi slamat pada Lie Gan Tjendan iboenja Thio Sie, sasoedahnja sedia itoe barang makanan di atas medja, lantas Lauw_ Goan Tjin bersama Ong Hoe Djin adjak Lis Gan Tjeng dan Thio Sie serta Lan Soen Sio Tjiah doedoek makan bersama-sama.

Lantas Lauw Goan Tjin berkata pada Thio Sie: Itoe satoe tahon jang saja dapet impian ketemoe pada Lie Hian Tee, ia kasi tahoe jang Hong Beng Sio Tjiah ada berdjodoan sama saja poenja anak Lauw Tian Joe, itoe waktoe Lauw Tian Joe belon di lahirken di dalem doenia djadi saja tiada brani bitjara satoe apa, sekarang Lauw Tian Joe soedah lahir di doenia, djikaloe Taehoe tiada menjela dengan saja, saja soeka boeat bikin djodo mendjadi laki istri antara ka doea anak itoe.

Lantas ïtio Sie berkata: Apa djoega empe poenja perkatahan saja soeka trima, sebab empe poenja boedi saja balon bisa bales jang empe soedab toeloeng saja sa-orang jang soesah bersama saja poenja satoe anak laki-laki, djikaloe empe tiada menjela saja poenja anak prampoean Hong Beng empe maoe ambil mantoe, saja djoega soeka trima.

Serta Lanw Goan Tjin dengar begitoe, ia mendjadi amat soeka hatinja sembari ia pesen pada Lan Soen Sio T iali dan Lie Gan Tjeng: Djikaloe tjoetjoe berangkat pergi di kota radja soepaja djalan dengan hati-hati soepaja boleh dapet keslamatan sampe di kota radja.

Setelah Lan Soen Sio Tjiah dan Lie Gan Tjeng dengar Lauw Goan ïjin poenja pesenan itoe, troes kloear ajer matanja dan ia membri trima kasi pada Lauw Goan Tjin dan Ong Hoe Djin, sasoedahnja lantas ia berangkat djalan pergi ka kota radja.

Hata terseboetlah tjerita Kong Tjoe Lauw ïian Joe soedah beroemoer doea tahon, pada soeatoe hari Kong Tjoe Lauw Tian Joe itoe ikoet dia poenja baboe memain di mana djalanan, di si toe ada satoe boedak prampoean bernama Tiauw In beroemoer dlapan bias tahon serta dia poenja roepa tjakap, lantas Tiauw In itoe adjak main sama Kon Tjoe, tempo Tiauw In maoe empo Kong Tjoe Lauw Tian Joe tiada maoe lantas menangis, serta Kong Tjoe Lauw Tian Joe poenja baboe dengar lantas ia mendjadi mara sembari berkata: Mengapa angkaoe ganggoe ini Kong Tjoe sampe dia djadi menangis, djikaloe saja kasi tahoe pada Lauw Taij Djin dan Hoe Djin tentoe Lauw Taij Djin dan Hoe Djin mendjadi mara angkaoe di kasi hoekoeman poekoel kaoe poenja pantat sama rotan.

Lantas Tiauw In berkata: Angkaoe satoe andjing toewa dan babi toewa, ini hari kaoe djadi baboenja Kong Tjoe, brani maki pada saja apa kaoe sa-orang jang kosen, tjoemah mengandelken Kong Tjoe poenja keangkeran bikin saja poenja maloe, traoesa kaoe boeat angkoe sama saja, dari dhoeloe sanijae sekarang saja belon tahoe dengar orang lelaki soedah beroemoer toedjoe poeloe tahon baroe dapet satoe anak, dari itoe perkara saja djoega tiada pertjaja jang Lauw Taij Djin poenja anak sendiri. Sasoedahnja Tiauw In habis bitjara lantas ia berdjalau pergi di lain tempat.

Demikian djoega itoe baboe empo Kong Tjoe ia bawa masoek ka dalem di mana ia lantas kasi tahoe pada Lauw Goan Tjin dari perkatahannja Tiauw In satoe persatoe. Apabila Lauw Goan Tjin dengar ia tinggal mesem sadja sembari berkata: Memang barang jang heran kami soedah beroemoer toedjoe poeloe tahon baroe dapet satoe anak laki-laki, dari dhoeloe sampe sekarang djarang ada itoe orang, sekarang angkaoe sama Tiauw In traoesa bikin setori apa-apa tinggal baek begimana biasa. Demikian djoega itoe baboe etnpo Kong Tjoe berdjalan masoek dengan tiada bisa bitjara satoe apa. Serta sampe sore Lauw Goau Tjin pesen dia poenja istri Ong Hoe Djin soeroe boedak prampoesta boeat bikin bresi satoe kamar Soe Pang, sasoedahnja itoe kamar di bikin bresi, lantas Lauw Goan Tjin sendiri masoek di dalem itoe kamar, tiba-tiba sampe di waktoe tengah malem Lauw Goan Tjin soeroe satoe orang panggil ïiauw In, serta Tiauvv In dateng di dalem kamarnja Lauw Goan Tjin, begitoe djoega Lauw Goan Tjin toetoep itoe pintoe kamar, sasoedalinja lantas Lauw Goan Tjin berkata pada Tiauw In: Mengapa angkaoe begitoe brani menjela pada kami orang soedali toewa tiada bisa dapet anak, dari itoe angkaoe doega kami poenja anak lain orang poenja bibit, betoel kami soedah toewa tetapi kami poenja tenaga seperti orang jang moeda, djikaloe angkaoe koerang pertjaja nanti kaoe boleh tahoe dari kami poenja tenaga.

Apabila Tiauw In dengar begitoe, ia poen tiada bisa bitjara satoe apa, hanja ia toetobp moekanja tinggal diam sadja dan apa djoega Tiauw In poenja resia dengan Lauw Goan Tjin tiada bisa di tjeritaken dengan trang, kerna ka doea orang itoe ada di dalem kamar, maski kita tiada bisa trangken, tentoe sekalian orang soedah tahoe apa jang soedah di boeat oleh ka doea orang itoe di dalem kamar. Hata pada besok paginja Lauw Goan Tjin boeka pintoe kamar, lantas Tiauw In kloear dari itoe kamar berdjalan masoek ka dalem roemah dau Lauw Goan Tjin lantas doedoek di loear.

Tempo Ong Hoe Djin ketemoe pada Lauw Go n Tjin, begitoe djoega Lauw Goan Tjin kasi tahoe resia satoe persatoe, serta Ong Hoe Djin dengar djadi tertawa dengan soeka hati dan ia soeroe Lauw Goan Tjin ambil Tiauw In bakal goendik selama-lamanja, lantas Lauw Goan Tjin djoega soeka trima boeat ambil Tiauw In di djadiken goedik.

Adalah kira-kira sepoeloe boelan lamanja jang Tiauw In di boeat goendik oleh Lauw Goan Tjin, maka pada masa itoe Tiauw In ada boentingan soedah sampe boelannja, maka pada soeatoe hari Tiauw In dapet sakit peroet tiada bisa tahan lantas ia melahirken satoe anak laki-laki, dari sebab im djadi Tiauw In pertjaja Lauw Goan Tjiu sa-orang jang soedah toewa dia poenja tenaga kekoeatan seperti orang jang moeda. Serta Lauw Goau Tjin dan Ong Hoe Djin dapet tahoe Tiauw In melahirken satoe anak laki-laki, mendjadi soeka hati.

Pada tatkala itoe Lauw Goan Tjin dapet kabar jang Lie Gan Tjeng dapet pangkat eksamen djadi Tjoug Goan, maka itoe satoe hari djoega Lauw Goan Tjin djadi tambah dia poenja soeka hati, sasoedahnja Lauw Goan Tjin lihat Lie Gan Tjeng poenja soerat, lantas ia masoek kasi tahoe pada Ong Hoe Djin, begitoe dj oega Kong Tjoe Lauw Tian Joe ketemoe lantas Lauw Goan Tjin kasi tahoe padanja; Sekarang angkaoe poenja inko ada di kota radja, soedah dapet pangkat mendjadi Tjong Goan, angkaoe poenja inko ada kirimin satoe kembang Kiong Hoa boeat kasi pada angkaoe, soepaja anak di blkaang hari bisa toeroet kepinteran seperti anak poenja inko Lie Gau Tjeng. Demikian djoega Kong ïjoe Lauw Tian Joe trima itoe kembang lantas ia tantjep di kopianja trees ia lari masoek ka dalem ketemoeken pada iboenja. Maka orang-orang jang di dalem itoe roemah tempo marika itoe lihat Kong ïjoe Lauw Tian Joe, masing-masing djadi soeka hali. Lantas Lauw Goan Tjin toelis sekeping soerat akan membri slamat pada Lie Gan Tjeng, sasoedahnja Lauw Goan Tjin habis toelis soerat itoe lantas ia serahken sama itoe orang di soeroe bawa ka kota radja, lantas itoe orang berangkat pergi ka kota rauja.

Sasoedahnja itoe orang berangkat pergi, lantas Lauw Goan Ijin bersama Ong Hoe Djin pergi di kamarnja Tiauw In, serta Lauw Goan Tjin dan Ong Hoe Djin lihat itoe anak lelaki, mendjadi soeka hati dan itoe anak di kasi nama Lauw Tian Sek alias Bong Hoe.

Sedari itoe waktoe, saban hari Lauw Goan Tjin prentah dia poenja boedak preksa djalanan ataoe djembatan di bilangan kota Lok Jang, djikaloe ada djalanan jang roesak ataoe djembatan roesak di soeroe bikin betoel dengan ongkosnja Lauw Goan Tjin dan djoega saban tahon Lauw Goan Tjin kloearken ongkos akan bikin betoel dan bresiken koeboerannja Pwe Tie Kwan dan Lie Tie Hoe, serta di sembahajangken sampe bebrapa tahon lamanja.

Tempo Kong Tjoe Laaw Tian Joe dan Kong Tjoe Lauw Tian Sek soedah besar, Lauw Goan Tjin panggil satoe senseli boeat adjar soerat-soerat nabi Kong Tjoe.

Maka terseboetlah tjerita Lie Gan Tjeng dapet pangkat Tjong Goan ada di kota radja, itoe toeloengan dari The Kie Bit bersama istrinja Goei Sie, djoega The Kie Bit ada poenja satoe anak prampoean bernama Koan Sio Tjiah, sampe Lie Gan Tjeng dapet pangkat Tjong Goan djoega The Kie Bit amat tjinta pada Lie Gan Tjeng itoe. Sampe sepoeloe tahon lamanja Lie Gan Tjeng tinggal di kota radja, Srie Baginda Keiser Song Djin Tjong wafat (meninggal doenia) maka Taij Tjoe (poetra makota) Song Djin Tjong jang mengantiken doedoek tachtah keradjahan djadi Keiser, itoe waktoe Srie Baginda Keiser Song Djin Tjong terlaloe amat tjintanja pada Lie Gan Tjeng maka Baginda Keiser kasi pangkat pada Lie Gan Tjeng rljadi Lee Po Siang Sie, serta Lie Gan Tjeng trima itoe pangkat membri trima kasi ia kasi tahoe dari 2'erkaranja Lauw Goan Tjin jang soedah menoeloeng padauja. Dari itoe Srie Baginda Keiser Song Djin Tjong membri idzin jang Lie Gan Tjeng boleh poelang dhoeloe boeat ketemoe pada Lauw Goan. Tjin dan sekalian Baginda Keiser kasi pangkat Lauw Goan Tjin tambah lebih besar pangkat preman. Serta Lie Gan Tjeng trima titahnja Baginda Keiser, lantas Lie Gan Tjeng adjak Thio Sie bersama Lan Soen Sio Tjiah dan Hor g Beng Sio Tjiah pergi di roemanja The Kie Bit, di mana ia kasi tahoe jang ia maoe poelang di kota Lok Jang, dari itoe The Kie Bit mendjadi soeka hatinja dan ia menganter djalan sampe di loear kota radja, sasoedahnja Lie Gan Tjeng berangkat sama Thio Sie, Lan Soen Sio Tjiah dan Hong Beng Sio Tjiah pergi di kota Lok Jang, lantas The Kie Bit balik poelang koembali ka roemahnja.

Sjahadan di tjeritaken Lauw Goan Tjin bersama Ong Hoe Djin serta ia dapet dengar Lie Gan Tjeng dateng sama Thio Sie, Lan Soen Sio Tjiah dan Hong Beng Sio Tjiah toeroen dari djoeli dengan Lie Gan Tjeng pake badjoe kepangkatan Lee Po Siang Sie, begitoe djoega Lie Gan Tjeng bersama Thio Sie, Lan Soen Sio Tjiah dan Hong Beng Sio Tjiah membri hormat dengan burloetoet di depannja Lauw Goan Tjin dan Ong Hoe Djin, demikian djoega Lauw Goan Tjin dan Ong Hoe Djin tjepet samboet hormat pada Lie Gan Tjeng dan Thio Sie serta Lan Soen Sio Tjiah dan Hong Beng Sio Tjiah troes di adjak masoek ka dalem roemahnja. Serta Lie Gan Tjeng liat Kong Tjoe Tian Joe dan Kong Tjoe Tian Sek poenja roman seperti Lauw Goan Tjin, hingga Lie Gan Tjeng mendjadi soeka hati sembari berkata: Betoel djoega empe Lauw Goan Tjin sa.orang jang memboeat banjak kebadjikan, maka ini hari Toehan Allah kasi doea anak laki-laki boeat samboeng empe poenja toeroenan.

Maka pada waktoe itoe, Lauw Goan Tjin soeroe sedia barang makanan akan membri slamat pada Lie Gan Tjeng dan Thio Sie, sasoedahnja sedia itoe makanan, lantas Lauw Goan Tjin adjak Lie Gan Tjeng bersama Thio Sie dan Ong Hoe Djin doedoek makan sama-sama di waktoe minoem bebrapa tjangkir arak, lantas Lauw Goan Tjin berkata: Saja orang toewa bisa simpen soeatoe resia perkatahan sampe sepoeloe tahon lebi, sampe sekarang ini saja belon bitjara satoe apa dari itoe resia Teehoe dan tjoetjoe, sekarang tjoetjoe beroentoeng dapet pangkat djadi Lee Po Siang Sie sa-orang senang, maka ini liari saja maoe kasi tahoe satoe perkara sebetoel-betoelnja Lie Tie Hoe sama saja belon tahoe satoe kali kenal, maka itoe waktoe tjoetjoe sama Teehoe dateng dengan melarat membawa soerat, serta saja boeka Lie Tie Hoe poenja soerat tiada ada toelisan satoe apa, melainkan kertas poeti sadja, itoe waktoe saja tiada taoe Lie Tie Hoe poenja maoe begimana, kerna saja pikir anak sama mah waktoe dateng melarat, djadi saja toeroet Teehoe poenja perkatahan saja bilang sebetoelnja jang saja ada angkat soedara, maka Teehoe sama tjoetjoe panggil saja dengan bahasain empe serta tinggal senang di roemah saja, djikaloe itoe waktoe saja bitjara sebetoelnja tentoelah Teehoe djadi tjoeriga hati, maka saja simpen itoe resia sampe ini hari, toenggoe tjoetjoe djadi orang jang senang baroe saja maoe tjeritain dari itoe perkara satoe persatoe boeat kasi tahoe itoe resia. Memang dari dhoeloe sampe sekarang djikaloe kita ada poenja sobat jang djalan melarat, seboleh-boleh kita toeloeng boeat dia poenja penghidoepan, djangan tinggal stengah djalan misti sabarken kita poenja hati menoenggoe sampe kita poenja sobat dapet senang. apa djoega kita poenja pertoeloengan, teiitoe itoe sobat inget sedikit boeat membales kita poenja boedi, djikaloe ada orang poenja ingetan di kasi baek di bales djahat, kita toeloeng mendjadi senang melainkan Toehan jang maha koeasa poenja perkara, tiada nanti Toehan jang koeasa membedain redjeki kita mingkin menambah tiada mendjadi koerang, djikaloe kita bisa piara orang beratoes djangan menjela ongkos makannja atsal kita setia hati, djoega Toehan Allah nanti kaboelken kita poenja redjeki boeat kita mengoeroes dan siang dengan malem kita bermoehoen pada Toehan jang koeasa djangan sampe kita poenja badan orang piara, kendatinja kita kasi orang ongkos djangan orang kasi kita ongkos boeat piara kita poenja diri, dari itoe tjoetjoe djangan loepaken dari saja poenja pesenan, dan tjoetjoe boleh lihat ini soerat jang dari tjoetjoe poenja orang toewa.

Serta Thio Sie dan Lie Gan Tjeng lihat mendjadi heran troes ia membri trima kasi pada Lauw Goan Tjin jang soedah banjak memboeang boedi padanja serta dengan sabar hatinja, demikian djoega Lauw Goan Tjin berkata: Sekarang Kong Tjoe Tian Joe soedah besar soepaja di bikin tetap dengan Hong Beng Sio Tjiah.

Serta Thio Sie dengar mendjadi soeka hatinja sembari berkata: Begimana Teehoe poenja maoe saja toeroet

Demikian djoega Lan Soen Sio Tjiah lantas bangoen dari krosi sembari berkata: Ini hari saja trima tiatia poenja boedi saja belon bisa bales, saja poenja inkoe The Kie Bit ada poenja satoe anak prampoean bernama Siok Koan Sio Tjiah, sama ade Tian Sek sama oemoer soepaja tiatia bikin berdjodoan.

Lantas Lauw Goan Tjin berkata: Begimana Sio Tjiah poenja maoe, djoega tiatia misti toeroet

Demikian djoega Lie Gan Tjeng toelis sekeping soerat akan membri tahoe pada Srie Baginda Keiser Song Djin Tjong, dari perkaranja Lauw Goan Tjin satoe persatoe, dan sekalian Lie Gan Tjeng toelis sepoetjoek soerat boeat kasi pada The Kie Bit, sasoedahnja Lie Gan Tjeng toelis itoe soerat, lantas ia prentah satoe orang boeat bawa itoe soerat, maka itoe orang lantas pergi bawa soerat itoe ka kota radja.

Alkaisah terseboetlah Srie Baginda Keiser Song Djin Tjong semajam di tachta keradjahan dalem astana, maka tatkala itoe Srie Baginda Keiser dapet soeratnja Lie Gan Tjeng, Baginda mendjadi soeka hatinja sembari memoedji dari Lauw Goan Tjin poenja boedi sampe begitoe baek, maka Lie Gan Tjeng poenja pangkat nama kesohor di koeliling negri sa-orang jang inget orang poenja boedi soetji dia poenja hati. Itoe waktoe The Kie Bit djoega dapet kabar dari Lie Gan Tjeng, jang dia jioenja anak prampoean Siok Koan Sio Tjiah soedah djadi berdjodoan dengan Kong Tjoe Lauw Tian Sek, maka The Kie Bit mendjadi soeka hati.

Sampe di blakang hari Kong Tjoe Lauw Tian Joe bersama Xong Tjoe Lauw Tian Sek dateng di kota radja aken bikin eksamen, maka Kong Tjoe Lauw Tian Joe dapet pangkat cljadi ïjong Goan dan Kong Tjoe Lauw Tian Sek dapet pangkat djadi Tjin Soe, serta Lauw Goan Tjin lihat dia poenja doea anak masing-masing soedak dapet pangkat djadi orang besar hingga Lauw Goan Tjin mendjadi amat soeka hatinja.

Telah sampe bebrapa tahon lamanja Lauw Tian Joe dan Lauw Tian Sek masing-masing dapet anak laki-laki.

Peristiwa itoe satoe tahon Lauw Goan Tjin poenja oemoer soedah seratoes tahon, maka pada soeatoe malern Lauw Goan Tjin ketemoe satoe melekat Seng Ong jang lantas kasi tahoe pada Lauw Goan Tjin, jang Toehan Allah panggil poelang ka sorga. Serta sampe besok paginja Lauw Goan Tjin mendoesin lantas ia bangoen sasoedahnja Lauw Goan Tjin lantas mandi dengan keramas membresiken badannja dan ia pake badjoe baroe, serta Ong Hoe Djin lihat rnendjadi kaget, kerna dia djoega di soeroe mandi dan keramas serta toekar pakean jang baroe,- sasoedahnja lantas Lauw Goan Tjin doedoek di krosi bersama sama Ong Hoe Djin dengan bersoeka-soeka hati, semantara itoe Lie Gan Tjeng bersama Thio Sie, Lauw Tian Joe dan Lauw Tian Sek serta anak bininja membri hormat pada Lauw Goan Tjin dan Ong Hoe Djin, serta Lauw Goan Tjin lihat dia poenja anak tjoetjoe begitoe banjak mendjadi soeka hati troes ia tertawa dan mendjadi mati di dalem oemoer seratoes tahon.

Serta Ong Hoe Djin lihat Lauw Goan jin soedah mati, troes ia menangis mendjadi mati di dalem oemoer dlapan poeloe tahon, serta Lauw Tian Joe bersama Lauw Tian Sek dan Lie Gan Tjeng liat mendjadi kaget lantas masing-masing menangis dengan amat sedinja, sasoedahnja lantas djinazatnja Lauw Goan Tjin dan Ong Hoe Djin di masoeken di dalem karanda dan lantas di koeboer.

Sasoedahnja selesih mengoeboerken djinasat itoe, maka masingmasing lantas poelang di roemahnja.

Hata sampe anem tahon lamanja Lauw Tian Joe dapet pangkat djadi Eng Po Siang Sie dan Lauw Tian Sek dapet pangkat djadi Gie Soe Taij Hoe, maka Lauw Goan Tjin poenja toeroenan ada di kota radja toeroen menoeroen tiada poetoesnja djadi orang berpangkat, dari itoe Toehan Allah menerangken sa-orang jang banjak meiaboeat kebadjikan di dalem doenia soeka membri derma pada orang jang soesah, maka anak tjoetjoenja mendjadi senang di dalem doenia selama-lamanja.

___________
XXXIII
TJERITA JAUW TONG SA-ORANG JANG BERBOEDI
DAEI TIGA TOEROENAN

Bahoewa ini lah di tjeritaken sa orang hartawan di kota Tang Kiah, bernama Jauw Tong, maka Jauw Tong itoe soedah tiga toeroenan memboeat kebadjikan serta soeka membri derma dengan boedi pekartinja bagi segamanja-manoesia jang dapet kemalaratan di doenia, dan djoega Jauw Tong itoe saban hari membikin betoel djalanan dan djembatan jang mana roesak aken soepaja sekalian manoesia dapet djalanan senang di mana djalanan ataoe di djembatan itoe, maka Jauw Tong itoe senantiasa memboeat kebadjikannja itoe, bin jga anak negri di kota Tang Kiah samoeanja poedji Jauw Tong saorang bosdiraan, dermawan dan hartawan, maka marika itoe samoeanja doega bahoewa pada di kamoedian hari Jauw Tong itoe poenja anak tjoetjoe bakal djadi orang berpangkat besar dengan senangnja ada di doenia. Aken tetapi doegaannja marika itoe tiada meiidjadi tjotjok adanja, kerna pada di kamoedian harinja Jauw Tong poenja anak tjoetjoe dan istrinja seroemah tangganja marika itoe masing masing soeka berdjalan plesir membikin ongkos besar jang tiada patoet, dari itoe maka orang di kota lang Kiah mendjadi heran begimana toeroenannja Jauw Tenoboleh djadi djahat.

Sjahdan terseboetlah tjerita di kota See Keng ada saorang bernama lio Pek Djin atsal bangsawan toeroenaii dari Srie Baginda Keiser merk Song Tiauw, ada poen Tio Pek Djin itoe soeka sekali mengambil anak negri poenja poesaka sawah ataoe tanah dan djoega orang poenja anak bini, bingga Tio Pek Djin itoe senantiasa memboeat kedjahatannja itoe, sampe orang di kota See Kang itoe samoeanja doega bahoewa nanti di blakang bari Tio Pek Djin poenja anak tjoetjoe bakal dapet kasoesahan djalan melarat, aken tetapi doegaannja marika itoe sala adanja, kerna anak tjoetjoenja Tio Pek Djin samoeanja dapet pangkat djadi orang besar serta tinggal senang di dalem doenia, hingga samoea nja orang di kota See Kang mendjadi heran, mengapa Jauw Tong saorang jang memboeat banjak kebadjikan di doenia, ia poenja anak tjoetjoe djadi melarat.

Maka pada soeatoe hari Jauw Tong toelis rekes (soerat permoelioenan) menoendjoek atoeran klagt pada Pauw Boen Tjim saorang pembesar jang amat adil serta bidjaksana atas memerek? aken segala perkara. Demikian djoega Pauw Boen Tjim menanja pada Jauw Tons: katanja: Angkau poenja pekerdjaha.i apa, dateng berklagt pada kami ?

Lantas Jauw Tong berkata : Djikaloe Liuw Taij Djin maoe tahoe jang saja dateng berklagt, saja poenja kake mojang sampe tiga toeroenan memboeat kebadjikan serta soeka mengamal pada sesamanja manoesia jang dapet soesah dan lasji sering kali saja kloearken ongkos membikin betoel djembalan ataoe djalanan jang mana roesak, mengapa saja poenja anak tiga orang anak laki laki dan doea anak prainpoean dan mantoe samoeanja dia poenja pekerdjahan djalan tiada patoet dengan membikin ongkos besar niemborosken saja poenja oewang di boeat main gila, maka saja da'eng berklagt minta aken soepaja Pauw Taij Djin bikin patoet atoeran doenia begimana, ia itoe orang jang berhati baek memboeat kebadjikan mengapa toehan Allah kasi toeroenan orang jang tiada baek?

Lantas Pauw Boen Tjim berkata; Betoel angkaoe poenja tiga toeroenan pake hati baek serta memboeat kebadjikan, tapi dari kami poenja timbangan kaoe poenja kake mojang maka dhoeloe hari bisa berharta oewang, tentoe dia itoe poengoet sewa tanah atawa sawah dan roemah atawa pegang gade telah mengambil oentoeng terlaloe berat dari orang jang miskin itoe, maka kaoe poenja tiga toeroenan bisa berharta oewang, maskipoen angkaoe mengamal berlaksa kali dengan oewang pada orang jang soesah, tetapi itoe orang jang soesah ada di dalem doenia memang dhoe oe hari marika itoe banjak berboeat kedjahatan dari hati jang kedjam, maka ia di toeroenken di doenia djadi orang jang melarat, waktoe kaoe bisa kasi oewang sama dia orang boeat toekar hari dan toekar tahon, samoeanja itoe orang bilang kaoe berhati baek, djikaloe kaoe tiada bisa kasi ongkos sama itoe orang jang melarat, tentoe itoe orang tjela dari kaoe poenja hati temaha sajang sama harta, djadi kaoe bisa toeloeng orang jang soesah, kaoe bilang pake hati baek, tapi kami poenja timbangan tiada bergoena, melainken djikaloe orang maoe pake hati baek dengan pikiran jang patoet bisa menimbang perkara jang adil dan djangan soeka mendjcestaken sama orang, dari itoe saban hari melekat ada di samping kita boeat menjaksiken kita poenja kelakoeau dan ingetan, djikaloe soedah betoel itoe melekat pergi ka sorga melaporken pada Toehan jang koeasa dari kita poenja kabaekan, maka Toehan jang koeasa menoeroenken kita poenja anak tjoetjoe djadi orang jang senang, djangan kaoe boeat menjesel jang angkaoe soedah boeang oewang di boeat ongkos begitoe banjak, dari itoe oewang tiada bisa toetoep kaoe poenja kedjahatan pada Toehan jang koeasa, preksa perkara manoesia di doenia, kendatinja kaoe tiada ada satoe kepeng oewang kaloe kaoe bisa pake hati jaag adil djoega tiada hilang kaoe poenja kebaekan, kendatinja manoesia tiada tahoe Toehan jang koeasa djoega soedah tahoe kaoe berhati baek, sekarang maoe bitjara apa lagi?

Lantas Jauw Tong berkata : Di kota See Kang ada saorang bernama Tio Pek Djin pekerdjahannja djahat soeka ambil orang poenja harta banda dan anak bini orang; dia poenja anak tjoetjoe samoeanja djadi orang berpangkat besar dengan senang ada di doenia, tjoemah Tio Pek Djin mengandelken atsal toeroenan Srie Baginda Keiser merk Song Tiauw, maka di dalem negri poenja pembesar tiada brani preksa perkaranja Tio Pek Djin, itoe saja mendjadi heran orang djahat di kaboelken anak tjoetjoenja mendjadi senang, kaloe bagitoe peratoeran doenia tiada adil, maka saja harep Pauw Taij Djin boleh preksa itoe perkara.

Apabila Pauw Boen Tjim dengar itoe pengadoean, ia mendjadi mara lantas ia prentah opas boeat panggil Tio Pek Djin, semantara itoe Tio Pek Djin dateng bersama sama itoe opas mengadap di depan pengadilannja Pauw Boen Tjim, begitoe djoega Pauw Boen Tjim menanja: Angkaoe poenja pekerdjahan apa jang kaoe boeat hidoep mendjadi satoe orang hartawan ?

Lantas Tio Pek Djin berkata: Kendatinja saja tiada tahoe mengamal pada orang jang soesah, tapi saja dagang dan poengoet sewa dengan sepatoetnja, djoega saja belon tahoe memboeat djahat pada orang.

Lantas Pauw Boen Tjim berkata: Sekarang ada saksi bernama Jauw Tong jang bilang angkaoe soeka ambil orang poenja anak bini dan harta banda, mengapa angkaoe bilang kaoe poenja pekerdjahan tiada djalan djahat.

Lantas Tio Pek Djin berkata: Sebetoel betoelnja saja tiada ada boeat itoe pekerdjahan jang djahat, apa djoega saja poenja pekerdjahan samoeanja saja serahken sama saja poenja orang Lie Khe Noh boeat oeroes saja poenja pekerdjahan.

Serta Pauw Boen Tjim dengar sembari ia berpikir, tentoe itoe Lie Khe Noh mengandelken madjikannja atsal toeroenan Srie Baginda Keiser merk Song Tiauw, tentoe pembesar negri tiada brani preksa perkara madjikannja, maka Lie Khe Noh mengandelken, seperti saekor koetjing pake keangkerannja matjan, maka Lie Khe Noh brani bekerdja jang tiada baek mengakalin anak bini orang dan mengambil harta banda orang, sasoedahnja Pauw Boen Tjim habis berpikir lantas ia prentah satoe opas soeroe ambil Lie Khe Noh. Semantara itoe Lie Khe Noh bersama sama itoe opas dateng di depannja pengadilan Pauw Boen Tjim. Lantas Pauw Boen Tjim menanja pada Lie Khe Noh: Angkaoe poenja madjikan Tio Pek Djin apa dia poenja pekerdjahan di dalem roemah poenja keasilan poengoet sewa tanah ataoe roemah dan sawah samoeanja kaoe poenja madjikan soedah serahken padamoe, mengapa kaoe brani bekerdja djahat merampok orang poenja anak bini dan mengambil orang poenja roemah ataoe sawah dengan pake kaoe poenja madjikan poenja nama bekerdja barang jang djahat, sekarang itoe perkara kaoe poenja madjikan soedah mengakoe kaoe poenja pekerdjahan djahat, lebi baek kaoe mengakoe di depan kami dengan troes trang.

Lantas Lie Khe Noh mengakoe jang betoel dia poenja pekerdjahan djahat. Lantas Pauw Boen Tjim bikin satoe poetoesan Lie Khe Noh dapet hoekoeman di masoeken di dalem koeali minjak panas, dan Tio Pek Djin di lepas dari dia poenja perkara di soeroe poelang, dan Jauw Tong djoega di lepas perkaranja di soeroe poelang, lantas Jauw Tong dan Tio Pek Djin membri trima kasi troes ia kloear dari kantornja Pauw Boen Tjim, masing masing berdjalan poelang ka roemahnja.

Bahoewa terseboetlah tjerita di kota Tang Khe Moei Goea ada saorang bernama Le Poen Tek ada dia poenja anak bernana Lee Djin Sian, adapoen Lee Poen Tek itoe berdayang djoeal sajoer sajoeran, tahoe dan tauwdji dengan dia poenja tempat bresi.

Tempo Lee Djin Sian soedah besar dia poenja hati terlaloe amat baek dan ia soeka poengoet soerat soerat di djalanan mengamal tenaganja, tiap tiap pagi Lee Djin Sian berdjalan di koeliling kampoeng aken memoengoet soerat soerat itoe.

Hata pada soeatoe hari kebetoelan Lee Djin Sian ketemoe satoe orang toewa jang tangannja memegang saboea kitab Pek Swee Sioe Heng Keng, maka itoe orang toewa memanggil Lee Djin Sian, serta Lee Djin Sian deket pada orang toewa itoe lantas ia membri hormat, demikian djoega itoe orang toewa kasi itoe kitab Pek Swee Sioe Heng Keng sembari berkata: Angkaoe trima ini kitab saban hari boleh di batja dengan bersoedjoet kepada Taij Jang Seng Koen dan Taij Im Seng Koe, djikaloe kaoe soedah bersoedjoet dengan sanget hati, kaoe boleh mengamal ini kitab sama orang di dalem doenia, soepaja orang di dalem doenia boleh taoe Taij Jang Seng Koen dan Taij Im Seng Koen poenja toeloengan, djikaloe kaoe bisa menoeroenken mengamalken sama orang di dalem doenia dalem sepoelo kitab, tentoe kaoe di kaboelken sama Toehan jang koeasa kasi keslamatan kaoe poenja diri, djikaloe kaoe bisa mengamalken sama oaang di dalem doenia boeat seratoes kitab, Toehan Allah mengaboelken di dalem seroemah tangga poenja keslamatan dan djikaloe kaoe bisa mengamal seriboe kitab serta kasi mengarti orang di dalem doenia samoeanja, maka Toehan jang koeasa kaboelken kaoe poenja anak tjoetjoe tinggal senang di dalem doenia dengan keslamatan, sekalian kaoe poenja hari toewa kaoe poenja aloes boleh melajang poelang kasorga, djoega kaoe membatja ini kitab tjoemah memake hati jang patoet, djangan soeka mendjoestain orang di dalem doenia, apa djoega kaoe poenja makan boleh toeroet bagimana biasa, atsal kaoe poenja tingka lakoe dengan djalan betoel begimana matahari dan boelan berdjalan di doenia, dari itoe kaoe bisa pegang itoe perkara djoega sampe kaoe poenja kesoedjoetan pada Toehan Allah, dari itoe kami poenja pesenan kaoe djangan loepa. Sasoedanja Lee Djin Sian trima itoe kitab, membri hormat pada itoe orang toewa, semantara itoe, lantas itoe orang toewa hilang tiada ketahoean kemana perginja, begitoe djoega Lee Djin Sian bawa poelang itoe kitab ka roemahnja.

Maka di tjeritaken poela Jauw Tong sasoedanja sampe di roemhanja, serta ia lihat dia poenja tiga anak lelaki dan doea anak prampoean bersama dia poenja istri antero hari bikin plesiran, demikian djoega Jauw Tong lantas panggil dia penja istri dan anaknja, sasoedahnja lantas Jauw Tong berkata: Sekarang ini harta banda samoeanja istri boleh merawatin soepaja boleh boeat piara ini anak anak samoeanja, kerna saja poenja ingetan maoe pergi bertapa di atas goenoeng, tjoemah saja maoe bawa ini ongkos doea riboe tail boeat bikin mengamal di mana gredja jang roesak ataoe orang jang miskin dan jang lain istri boleh ambil boeat merawatin roemah tangga

Setelah istrinja dengar mendjadi soeka hati boeat trima itoe harta banda jang ada di dalem roemah. Lantas Jauw Tong ambil doea riboe tail dan sigra ia berangkat djalan kloear dari roemahnja

Sjahadan di tjeritaken poela Lee Djin Sian soedah sampe di itoe geredja lantas ia doedoek di sitoe sembari membatja kitab Pek Swee Sioe Heng Keng itoe, maka samoeanja orang jang pergi kapasar dapet lihat Lee Djin Sian lagi membatja kitab itoe, maka marika itoe masing-masing lantas mampir di itoe geredja dan tanja pada Lee Djin Sian: Kace batja itoe kitab goenanja apa boeat kita manoesia di doenia?

Lantas Lee Djin Sian berkata: Djikaloe sobat-sobat maoe mengamal ini kitab boeat kasi tahoe orang di kolong doenia, siapa jang raaoe mengamal tamtoe banjak dapet keslumatan di dalem dia poenjarojmali tangga.

Serta marika itoe dengar Lee Djin Siun poenja perkataan, lantas marika itoe masing-masing kloearin sedikit ongkos boeat bantoe mengamal, semantara itoe Jauw Tong sampe di itoe geredja Eng Lok Sie, di sitoe Jauw ïong lantas menanja pada itoe orang-orang jang bekoeinpoel. Lantas itoe orang saraoeanja kasi tahoe pada Jauw Tong demikian katanja; Djikaloe sobat soeka mengamal ini kitab Pek Swee Sioe Heng Keng, soepaja boleh serahken sama Lee Djin Sian itoe. Apabila Jauw Tong dengar mendjadi soeka hatinja, maka ia lantas kloearken oewangnja seriboe lima ratoes tail boeat serahin ptîda Lee Djin Sian, sesoedahnja Lee Djin Sian trima itoe oewang lantas ia pergi di mana tempatnja orang bikin kitab, maka sebrapa dapetnja dari orang mengamal itoe oewang lantas di boeat ongkos oepa bikin kitab dan itoe kitab lantas di tersiarken di dalera doenia, maka itoe kitab dari dhoeloe fanipe sekarang masi ada tinggal di doenia.

Hata pada kemoedian hari Lee Djin Sian poenja toeroenan djadi orang berpangkat mengoeroesken negri poenja perkara, sebab Toehan jang koeasa menjataken bahoewa Lee Djin Sian saorang jang setia hati boedjoek orang di doenia poenja bati soepaja mendjadi baek. Maka ini lab di tjeritaken lagi Jauw Tong sampe di saboea goenoeng besar bernama Taij Grak Lam San, maka di sitoe Jauw Tong doedoek merabatja kitab Pek Swee Sioe Hena: Keng, kebetoelan itoe satoe hari ada oraug kasi kabar jang di dalem dia poenja roemali telah dapet kesoesahan ia itoe dia poenja harta banda soedah mendjadi moesna dan dia poenja anak b:ni samooanja pada mati. Begitoe djoega Jauw Tong berkata: Apa djoega toelisan manoesia ada pada jang koeAsa, tlari itoe harta banda soedah moesna dan anak binikoe soedah mati itoe tiada djadi apa, memang itoe iiak boekannja kita jang poenja. Sahingga Jauw Tong poenja soeara sampe melajang ka sorga, demikian djoega Toehan jang koeasa lihat Jauw Tong, djadi kesian jang Jauw Tong soedah trima oentoeng. Lantas Toehan jang koeasa prentah Taij Pek Tjeh toeroen di doenia menjaroe djadi orang toewa dengan bawa satoe anak pranipoean jang baroe beroemoer dlapan bias tahon, boeat mentjobah hatinja Jauw Tong. Apabila Taij Pek Tjeh trima prentahnja Toehan, lantas Taij Pek Tjeh ambil siloeman rase jang soedah bertapa seriboe tahon lantas ia adjak toe roen di doenia, serta Taij Pek Tjeh sampe di goenoeng Taij Gak Lam San lantas ia ketok tempat tinggalnja Jauw Tong, demikian djoega Jauw Tong boekain pintoe maka di lihatnja ada satoe orang toewa dengan bawa satoe orang prampoean moeda. Lantas Jauw Tong menanja: Sobat dateng di sini maoe apa?

Begitoe djoega itoe orang toewa menanja: Mengapa Jauw Wan Gwee ada di sini:

Lantas Jauw Tong berkata: Saja poenja ingetan maoe mendjadi dewa, tiada maoe lihat lagi perkara di doenia. Serta itoe orang toewa dengar Jaiiw Tong poenja perkataan, ia djadi tertawa sembari berkat: Jauw Wan Gwee boekan atjal toelangnja orang jang boleb mendjadi dewa, melainkan Wan Gwee boleh dapet kesenangan sadja di dalem doenia. Sekarang saja poenja anak prampoean baroe beroemoer dlapati bias talion, saja soeka kasi Wan Gwee boeat kaki tangan prentali di dalem roemali djikaloe Wan Gwee soeka trima.

Lantas Jauw Tong berkata : Sekarang saja poenja oemoer hampir toedjoe poeloe tahon, sobat poenja anak masi begitoe moeda, djikaloe saja trima nanti boleh djadi kepiran stengah djalan.

Maka itoe orang toewa berkata: Memang Wan Gwee soedah berdjodoan sama saja poenja anak, kendatinja Wan Gwee soedah toewa, saja poenja anak masi moeda, itoe poen tiada djadi apa soepaja bisa mendjadi atoer orang berdoea.

Serta Jauw Tong dengar mendjadi soeka hati sembari berkata: Djikaloe sobat kata begitoe, apa boleb boeat saja trima mendjadi djodo orang berdoea. Sasoedahnja habis bitjara waktoe malem, itoe orang toewa lantas kloear dari pintoe troes hilang tiada ketahoean kemana perginja.

Hata terseboetlah Janw Tong sasoedahnja berdjodoan dengan itoe siloeman rase, maka telah bebrapa tahon lamanja Jauw Tong dapet satoe anak laki-laki di kasi nama Jauw Gie.

Tempo Jauw Gie soedah besar ia pergi bikin eksamen di kota radja di mana ia lantas dapet pangkat mendjadi Ijong Goan, sasoedahnja Jauw Gie dapet pangkat Tjong Goan itoe, lantas Srie Baginda Keiser mengoerniaken pangkat pada Jauw Gie djadi Taij Tian Soen Sioe akan memereksa di koeliling negri poenja pembesar.

Maka telah bebrapa tahon lamanja Jauw Gie tinggal di kota radja ia dapat lima anak laki-laki jang mana samoeanja anak itoe dapet pangkat merawatken negri poenja perkara. Maka pada soeatoe tempo Jauw Gie pikir dia poenja orang toewa Jauw Tong soedah beroemoer seratoei satoe tahon oleh sebab itoe, lantas Jauw Gie bermoehoen idzin pada Srie Baginda Keiser Song Djin Tjong, akan minta poelang di roemahnja boeat bikin hari tahonnja dia poenja orang toewa. Maka dengan ridlanja Srie Baginda Keiser membri idzin atas permoehoenanja Jauw Gie itoe, apa bila Jauw Gie trima titahnja Si-ie Baginda Keiser, lantas ia berangkat poelang di roemahnja di mana ia lantas ketemoe dengan iboe bapanja, maka iboe bapanja poen mendjadi soeka hati.

Itoe waktoe Jauw Tong lihat dia poenja anak tjoetjoe samoeanja djadi orang besar, ia poen mendjadi amat senang hatinja. Maka tempo Jauw Gie bikin bapanja poenja hari shedjit, itoe waktoe banjak djoega pembesar-pembesar negri dateng membri slamat pada Jauw Tong hingga Jauw Tong mendjadi amat soeka hatinja. Sasoedahnja lantas Jauw Tong toekar dia poenja pakean dan ia lantas masoek di dalem kamarnja, di sitoe ia mendjadi mati, lantas istrinja panggil Jauw Gie s.jmbari berkata : Sekarang anak poenja bapa soedali meninggal doenla.

Begitoe djoega Jaiiw Gie riboet pikirannja dan lantas ia masoek di dalem kamar bapanja sembari menangis dengan amat sedinja. Sampe pada besok paginja maka maitnja Jamv Tong di bikin betoel dan di masoeken di dalem karanda, maka koetika itoe djoega mait itoe lantas di koeboer di tempat pekoeboeran jang soetji. Sasoedahnja lantas itoe siloeman rase iboenja Jainv Gie pesen pada Jauw Gie demikian katanja : Anak poenja bapa soedah meninggal doenia dan aloesnja melajang kasorga, djangan anak loepa kami poenja pesenan, misti anak setia hati boeat pegang perkaranja negri, soepaja anak boleh slamat selama-lamanja pegang Baginda Keiser poenja pekerdjahan, sekarang anak boleh lekas poelang koenibali di kota radja, sebab kami ini boekannja manoesia, atsal siloeman rase soedah bertapa seriboe tahon di goenoeng ïaij Gak Lam San, itoe waktoe Taij Pek Seng Koen adjak kami berdjodoan dengan kaoe poenja bapa, soepaja boleh samboeng bapa moe poenja toeroenan, memang bapa moe saorang jang soetji, maka ïoehan jang koeasa prentah kami boeat mendjadi laki bini dengan uia, soepaja anak boleh tahoe di blakang hari kami poenja boedi, sebab sekarang katni maoe poelang kasorga moehoen gandjaran pada Toehan jang koeasa, dari itoe ana c djangan loepa pesenan kami, sasoedahnja itoe siloeman rase habis bitjara lantas ia kloear dari roemahnja troes hilang tiada ketahoean kemana perginja.

Serta Jauw Gie lihat iboenja soedah hilang, lantas Jauw Gie preutah dia poenja istri dan anak tjoetjoenja bersedia boeat berangkat poelang di kota radja, sasoedahnja anak tjoetjoenja trima prentah lantas Jauw Gie bersama istrinja dan anak tjoetjoenja berangkat djalan poelang di kota radja di mana dia orang rauie-rame tinggal slamat dan dengan amat senangnja di dalem ia poenja djabatan memegang pangkat djadi orang besar merawatin negri dengan amat adilnja, hingga djadilah amat kesohor namanja Jauw Gie itoe dan setoeroen-toeroenannja jang ada di doenia.

_______
XXXIV
TJERITA LIAN HIAN SA ORANG PRAMPOEAN ATSAL SILOEMAN
RASE MENOELOENG SONG DJIAUW, JANG DI
GODA OLEH SETAN PKAMPOEAN LIE SIE.

Alkaisah terseboet saorang bernama Song Djiauw atsal orang di kota Kie Tjioe. Adapoen Song Djiauw itoe soeka tinggal di tempat jang soenji (sepi) serta ia tinggal sendiri di dalem roemahnja.

Peristiwa itoe satoe hari tempo Song Djiauw lagi doedoek di roemahnja, terkoenjoeng koenjoeng Tang Lim Seng dateng ketenioe padanja, sembari Tang Lim Seng berkata : Sobat tinggal di tempat jang soenji serta tinggal sendirian di dalem ini roemah, apa sobat tiada takoet sama setan dan siloeman jang soeka menggoda pada manoesia?

Lantas Song Djiauw berkata: Saja saorang laki laki di mana takoet setan ataoe siloeman, kendatinja itoe siloeman dateng mengoda padakoe, saja tiada takoet, kerna saja ada poenja satoe sendjata jang mandjoer, begimana djoega saja boeka pintoe dengan soeka hati saja trima itoe setan siloeman, kaloe dia dateng mengoda nistjaja saja bikin binasa dia poenja badan.

Serta Tang Lim Seng dengar ia poen djadi tetawa dan ia membri trima kasi lantas ia berdjalan poelang. Serta Tang Lim Seng sampe di roemahnja ada dia poenja sobat bernama Kie Tee, maka pada waktoe malem Tang Lim Seng prenta Kie Tee aken ketok pintoe roemahnja Song Djiauw boeat bikin takoet padanja. Maka itoe koetika djoega Kie Tee lantas pergi di roemahnja Song Djiauw di mana ia lantas ketok pintoe roemahnja Song Djiauw itoe. Serta Song Djiauw menanja, lantas Kie Tee kloearken soeara seperti setan poenja soeara, djadi Song Djiauw tiada brani boeka pintoenja serta ia tiada brani bersoeara satoe pata lagi. Maka Kie Tee lantas balik poelang boeat kasi taoe pada Tang Lim Seng, sasoedanja Tang Lim Seng dapet taoe, maka pada besok paginja Tang Lim Seng pergi di roemahnja Song Djiauw, serta Tang Lim Seng ketemoe, lantas Song Djiauw kasi taoe satoe persatoe dari hal jang tadi malem ada setan ketok pintoe, saja tiada brani ketemoe.

Apabila Tang Lim Seng dengar bagitoe, ia djadi tetawa serta tepok tangan sembari berkata: Mengapa sobat tiada brani sama itoe setan boeat boekain pintoe, kaloe begitoe tjoemah sobat boeka soeara besar sadja, tiada ada poenja kebranian satoe apa. Sasoedahnja Tang Lim Seng habis bitjara lantas ia berdjalan poelang, begitoe djoega Song Djiauw mendjadi maloe.

Kemoedian sampe satengah tahon lamanja, pada soeatoe malem terkoenjoeng koenjoeng ada satoe anak prampoean amat elok parasnja dateng ketok pintoe roemahnja Song Djiauw, serta Song Djiauw dengar orang ketok pintoe, ia kira jang dia poenja sobat maoe dateng mengoda, begitoe djoega Song Djiauw lantas boeka pintoe roemahnja, sentara lamanja itoe anak prampoean lantas masoek, serta Song Djiauw liat itoe anak prampoean poenja roepa begitoe tjakep, ia poen mendjadi kaget sembari menanja: Kaoe dateng di sini begini malem ada perkara apa?

Lantas itoe anak prampoean berkata: Saja poenja nama Lian Hian anak prampoean di atas Tjeh Lauw poenja Lo Kie, maka saja dateng di sini hendak ambil sobat pada Siang Kong, boeat menoempang tinggal di dalem ini roemah, maka apa djoega Siang Kong poenja prenta saja djoega toeroet.

Serta Song Djiauw dengar itoe anak prampoean poenja bitjara, ia mendjadi soeka hati, kerna ia lihat itoe anak prampoean poenja tampang moeka terlaloe tjakap serta ramboetnja berbaoe haroem dan koelitnja poeti lagi poen dia itoe masi moeda kira-kira oemoernja baroe anam blas tahon, maski ong Djiauw lihat begitoe tjakap roepanja itoe anak prampoean, tetapi ong Djiauw tiada brani dekatin itoe anak prampoean poenja badan, kerna ia poenja hati tjoeriga jang anak prampoean itoe atsal siloeman.

Lantas Lian Hian berkata: Saja anaknja orang baek-baek, dan bapa saja orang she Lie, saja soedah lama harep Siang Kong poenja kebaekan maka ini hari saja dateng di sini.

Setelah Song Djiauw dengar perkataän itoe, ia mendjadi amat soeka hatinja, lantas ia pegang itoe anak prampoean poenja tangan, kaget itoe anak prampoean poenja tangan berasa dingin seperti ajer batoe, hingga Song Djiauw mendjadi kaget sembari menanja: Mengapa nona poenja tangan begini dingin sekali.

Lantas Lian Hian berkata: Saja kena emboen waktoe malem ini, djoega memang ada berdjodoan dengan Siang Kong, saja dateng di sini soedah sala djikaloe Siang Kong tiada menjela pada saja, soepaja toeroet permintaan saja, waktoe ini malem tidoer sama-sama orang berdoea, djangan sampe ini resia orang dapet tahoe.

Maka Song Djiauw kerkata: Memang di sini tiada ada banjak tetangga, melainkan ada satoe tetangga saorang prampoean djanda, djoega dia itoe tiada tahoe dateng di sini.

Lantas Lian Hian berkata: Djikaloe begitoe di sini tempat jang soenji, maka saja traoesa koeatir hati, nanti besok pagi saja boleh pergi dan saja tinggalin saja poenja sepasang kasoet, djangan sampe orang dapet tahoe.

Serta Song Djiauw lihat itoe kasoet, ia mendjadi soeka hati, serta sampe paginja Lian Hian lantas tinggal pergi.

Maka di tjeritaken pada besok paginja serta Song Djiauw lihat itoe kasoet ia djadi soeka hati, kemoedian sampe malemnja Lian Hian dateng lagi ia lihat Song Djiauw, mendjadi heran lantas ia menanja: Siang Kong ada hawa apa begini haroem di dalem kamar? Sekarang saja bilang, jang saja maoe berpisa dengan Siang Kong kira-kira sepoeloe hari lamanja nanti saja dateng koembali. Setelah Lian Hian habis bitjara, lantas ia berangkat pergi dari itoe roemah.

Hata pada malemnja ada satoe anak prampoean bernama Lie Sie, jang dengar Lian Hian soedah pergi dari roemahnja Song Djiauw, maka tatkala itoe Lie Sie dateng di roemanja Song Djiauw itoe, sembari ia tertawa serta berkata: Saja poenja roman dengan Lian Hian poenja roman, Siang Kong lihat jang mana tjakepan?

Lantas Song Djiauw berkata: Djikaloe saja lihat Lian Hian poenja tjakap di dalem doenia tiada ada bandingannja.

Serta Lie Sie dengar begitoe, hingga ia poenja tingka seperti orang jang mara sembari berkata: Djikaloe begitoe Siang Kong lihat Lian Hian poenja tjakap seperti bidadari maka di dalem doenia tiada ada jang sama, djikaloe Siang Kong, soeka hati, saja temenin Siang Kong di sini sampe sepoeloe hari lamanja, saja poenja resia djangan Siang Kong kasi tahoe pada Lian Hian. Maka Song Djiauw trimalah dengan soeka hatinja, maka ia lantas tinggal sama-sama Lie Sie itoe. Serta sampe sepoeloe hari lamanja itoe satoe malem Lian Hian dateng sembari tertawa serta kloearken perkataän jang demikian katanja: Di dalem sepoeloe hari lamanja jang saja tiada dateng Siang Kong ada bekerdja apa jang bergoena boeat Siang Kong soedah dapet ketemoe?

Apa bila Song Djianw dengar begitoe ia poen mendjadi kaget dan lantas ia menanja: Begimana nona boleh tahoe itoe perkara ?

Lantas Lian Hian barkata: Saja poenja kapinteran memang mandjoer seperti setan Loan Sie Kwie, nanti kadoea malem ini tentoe Lie Sie dateng koembali, Siang Kong pandang Lie Sie terlaloe amat tjakap, dengan saja Siang Kong tjoeriga satoe siloeman rase, betoel saja atsal siloeman rase, tetapi di dalem doenia tiada ada jang bisa bandingin dari saja poenja kebaekan saorang prampoean bisa tjinta pada saorang laki-laki, saja bertapa di goa goenoeng Lam San soedah lima ratoes tahon lamanja, dari itoe saja poenja ingatan maoe baek dengan Siang Kong selama-lamanja, memang doeloekala saja ada berdjodoan dengan Siang Kong, maka ini hari boleh ketemoe.

Maka Song Djiauw berkata: Saja tiada pertjaja nona atsal siloeman, siapa jang kata?

Lantas Lian Hian berkata: Saja pikir bikin perkataän memain pada Siang Kong, siloeman rase apa boleh berbedaän dengan manoesia, djikaloe orang tjoeriga hati sama siloeman rase, orang boleh djadi sakit dan djadi mati, maka orang takoet, tetapi boekannja begitoe. Di dalem ini tahon, Siang Kong poenja kamar nanti tiga hari lamanja bakal timboel bahaja jang tiada baek, kaloe soedah kedjadian itoe bahaja, nanti Siang Kong kira dari siloeman rase poenja hawa jang keniaja pada Siang Kong. Nanti saja boleh toenggoe di dalem ini kamar boeat bikin hilang itoe hawa jang tiada baek, tetapi ini resia Siang Kong djangan kasi tahoe pada lain orang. Di waktoe Lian Hian lagi bitjara, maka Lie Sie dari loear djendela dengarin sadja sasoedahnja ia lantas batok ia pergi di lain tempat.

Demikian djoega Lian Hian berkata: Djikaloe Siang Kong maoe tahoe itoelah soearanja setan, djikaloe Siang Kong tiada maoe lekas singkirin Siang Kong poenja diri, tentoe dekat Siang Kong poenja hari mati.

Serta Song Djiauw dengar, ia djadi ketakoetan dengan tiada bisa bitjara soeatoe apa. Lantas Lian Hian berkata: Saja tahoe Siang Kong poenja hati tiada bisa loepain dengan Lie Sie, tetapi saja tiada tega hati melihat Siang Koug dapet ketjilakahan, maka nanti besok pagi saja pergi di goenoeng boeat ambil daon obat-obatan akan menghilangken Siang Kong poenja sakit jang kena setan poenja hikemat, nanti di dalem sepoeloe hari Siang Kong poenja sakit baroe boleh semboeh, djikaloe Siang Kong tiada pertjaja Lie Sie atsalnja setan, tjobah nanti sama saja saban malem Siang Kong berpisa tidoer, tentoe Siang Kong boleh dapet tahoe, sekarang saja maoe pergi, apa djoega saja poenja pesenan Siang Kong djangan loepain, toetoep pintoe dengan hati-hati djangan inget lagi dengan Lie Sie. Serta Lian Hian habis bitjara lantas ia kloear dari itoe roemah djalan pergi ka goenoeng Lam San.

Kemoedian pada malemnja Lie Sie dateng lagi di roemahnja Song Djiauw, serta dia poenja roman bersengoet sembari berkata: Saja djoega bisa djadi doekoen, djangan pertjaja moeloetnja Lian Hian, kerna itoe Lian Hian atsal siloeman rase.

Serta Song Djiauw dengar Lie Sie poenja perkataan, maka dengan perlahan Song Djiauw berkata: Memang saja tjinta dengan nona saorang, tetapi Lian Hian bilang nona atsal setan dari itoe poen saja belon maoe pertjaja satoe apa.

Demikian djoega Lie Sie mendjadi sanget maranja sembari berkata: Itoe Lian Hian atsal siloeman rase djadi prampoean djahat dengan djalan tiada senonoh, dia dateng disini bikin takoet Siang Kong poenja hati, djikaloe Siang Kong tiada maoe boeang itoe Lian Hian, saja tiada maoe dateng lagi di sini, sehabisnja Lie Sie kata begitoe lantas ia djadi menangis. Maka Song Djianw lantas boedjoek hatinja Lie Sie, dengan kloearken perkataän jang lemah lemboet demikian katanja: Sekarang itoe perkara tiada djadi apa, nona boleh tinggal sama-sama saja di sini.

Semantara itoe Lian Hian dateng dengan menoeding pada Lie Sie, dengan amat maranja sembari berkata: Apa Siang Kong maoe mati? Demikian djoega Song Djiauw dengar djadi tertawa serta berkata: Mengapa nona poenja hati begitoe dengki?

Serta Lian Hian dengar begitoe, hingga ia poenja mara djadi semingkin bertambah sembari berkata: Djikaloe Siang Kong tiada maoe boeang itoe Lie Sie, tentoe Siang Kong boleh mendjadi mati boekannja saja pake hati dengki.

Lantas Song Djiauw kloearin perkataän memain demikian katanja: Itoe hari saja sakit telah di goda oleh siloeman rase.

Lantas Lian Hian tarik napas dengan berkata: Kaloe begitoe Siang Kong tiada pertjaja saja poenja moeloet, sekarang saja maoe pergi, di dalem seratoes hari tentoe Siang Kong ada di atas randjang sadja tiada bisa toeroen kabawah, Sasoedanja Lian Hian habis bitjara lantas ia djalan kloear pergi di lain tempat.

Peristiwa itoe socatoe malem Lie Sie dateng kombali di roemanja Song Djiauw, maka Lie Sie tinggal di sitoe bersama-sama Song Djiauw, maka saban malem Song Djiauw dengan Lie Sie bikin plesiran sadja hingga sampe doea boelan lamanja ia bikin plesiran itoe dengan soeka hati, akan tetapi oleh lantaran itoe Song Djiauw poenja badan men- djadi koeroes hingga ia tiada enak makan dan tiada enak tidoer, serta Lie Sie lihat Song Djiauw tiada bisa toeroen dari randjang, demikian djoega Lie Sie lantas tinggal pergi.

Sjahadan di tjeritaken Tang Lim Seng tempo ia dengar Song Djiauw dapet sakit di dalem roemahnja, maka Tang Lim Seng lantas pergi menengokin pada Song Djiauw, dengan ia membawa sedikit makanan. Tempo Tang Lim Seng lihat Song Djiauw poenja sakit begitoe keras dengan sebentar-bentar tiada inget orang. Maka Tang Lim Seng menanja pada Song Djiauw dari dia poenja penjakit itoe. Lantas Song Djiauw berkata: Saja menjesel jang saja tiada dengar Lian Hian poenja perkataän, maka ini hari saja dapet ini penjakit kena di goda oleh Lie Sie. Sesoedahnja Song Djiauw habis bitjara, lantas ia tiada ingat orang koembali, begitos djoega Tang Lim Seng berdjalan poelang.

Hata pada soeatoe hari Lian Hian inget kesian akan Song Djiauw itoe, maka ia lantas dateng di roemahnja Song Djiauw di mana ia lihat di kiri kananja itoe roemah tiada ada Lie Sie, lantas Lian Hian deketin Song Djiauw jang ada di atas randjang, sembari Lian Hian berkata: Siang Kong apa loepa sama saja.

Semantara itoe, Song Djiauw boeka dia poenja mata sembari berkata: Saja soedah sala, harap nona djangan mendjadi mara dan saja harep nona toeloeng saja poenja selembar djiwa.

Lantas Lian Hian berkata: Sekarang Siang Kong poenja sakit soedah masoek di dalem soem-soem hingga tiada ada obat jang bakal toeloeng, djadi Siang Kong tahoe terang jang saja poenja hati tiada berdengkian sama orang.

Serta Song Djiauw dengar begitoe lantas ia djadi menangis sembari berkata: Di bawah bantal saja ada satoe barang, harep nona boleh preksa ini barang.

Maka Lian Hian lautas oesoet di bawah bantal itoe dan ia dapet sepasang kasoet lantas Lian Hian bawa di depan pelita preksa itoe barang, serta Lie Sie maoe lari kloear, Lian Hian tjepet batja dia poenja ilmoe toetoep itoe pintoe kamar hingga Lie Sie tiada bisa kloear. Serta Song Djiauw lihat Lie Sie lantas Song Djiauw maki padanja, Lie Sie djoega tiada bisa sahoettin satoe apa.

Tempo Lian Hian lihat begitoe, ia djadi tertawa sembari berkata: Sekarang saja baroe ketemoe intji bersama-sama di sini, tempo dhoeloe hari intji bilang Siang Kong poenja sakit saja jang goda, sekarang begimana intji poenja ingetan.

Lie Sie jang dengar perkataän itoe, ia poen tinggal toendoek sadja membri hormat trima dia poenja sala.

Lantas Lian Hian berkata: Saja sajang jang intji soedah bertapa lama djadi berbantahan.

Setelah Lie Sie dengar perkataän itoe, lantas ia menangis sembari minta ampoen pada Lian Hian, dengan katanja: Saja atsal anakuja Lie Tong Poan belon kawin bapa saja soedah meninggal doenia,dari itoe saja belon merasain plesiran di doenia, saja poenja ingetan belon poewas, maka saja ambil sobat dengan Siang Kong di sini, ingetan saja boleh selama-lamanja, djikaloe Siang Kong soedah mati tinggal djadi satoe, maka saban hari saja paksa Siang Kong adjakplesir, soepaja poewas saja poenja hati merasaken orang di doenia poenja plesiran. Lantas Lian Hian berkata: Memang saja dengar setan soeka orang mati, djikaloe itoe orang soedah mati ia orang berdoea boleh berkoempoel djadi sobat selama-lamanja.

Lie Sie berkata: Itoe perkara boekannja begitoe, setan seperti manoesia djoega, djikaloe ia tiada soeka tentoe tiada boleh ketemoe, di achirat tiada koerang anak moeda jang djadi setan, tetapi hati saja tiada senang sama itoe anak moeda, maka saban malem saja dateng di sini adjak Siang Kong bikin plesiran.

Lantas Lian Hian berkata: Djikaloe begitoe saban malem intji soeka dateng mengoda, soepaja siangkong lekas mendjadi setan.

Maka Lie Sie menanja: Rase djoega bisa mati, mengapa ade djadi manoesia tiada bisa mati, ade pake ilmoe apa?

Lantas Lian Hian berkata: Saja soedah bertapa lima ratoes tahon lamanja, betoel saja siloeman tapi tiada soeka keniaja manoesia poenja djiwa, djoega saja tiada soeka keniaja setan poenja hawa kedjajaan, melainkan masing masing tjari dia poenja peringetan sendiri.

Serta Song Djiauw dengar siloeman rase sama setan berbitjara saling sahoetan, baroe ia tahoe itoe doea prampoean boekannja manoesia.

Demikian djoega Lie Sie membri trima kasi pada Lian Hian dan lantas Lie Sie berangkat pergi di tempat koeboerannja.

Adalah di tjeritaken tempo Lian Hian lihat Song Djiauw poenja sakit, ia djadi tertawa sembari berkata: Saja slempang siangkong poenja badan tiada bisa koeat koembali sebab siangkong soeka makan barang jang asam boea Hiang Bwee, djikaloe ada satoe senseh jang pinter baroe siangkong poenja sakit bisa mendjadi semboe, tjoemah saja inget siangkong sa-orang jang berboedi, maka ini hari saja ada sedia obat jang saja soedah dapet tjari di goenoeng San Shoa da- lem tiga boelan lamanja, sedia boeat obatin orang laki-laki jang dapet sakit lo soen, memang itoe penjakit lo soen soesah obatnja. Itoe waktoe tempo saja maoe pergi, saja pesen siangkong seperti orang maoe belajar, tetapi siangkong tiada maoe pertjaja saja poenja moeloet, hanja saban hari siangkong bikin plesiran dengan Lie Sie, memang itoe Lie Sie maoe ambil siangkong poenja djiwa, soepaja siangkong mati mendjadi setan boleh koempoel sama Lie Sie, sekarang ini tiga pil siangkong boleh makan, sasoedahnja siangkong makan ini pil di dalem peroet siangkong berboenji djikaloe siangkong poenja badan berasa panas, tentoe itoe penjakit boleh mendjadi hilang.

Setelah Song Djiauw trima itoe tiga pil laatas di makannja, sentara lamanja Song Djiauw poenja peroet berboenji serta dia poenja badan berasa panas, demikian djoega Song Djiauw bangoen dari randjangnja serta dia poenja ingetan maoe makan nasi, lantas Lian Hian sedia makanan, sasoedahnja Song Djiauw makan maka dia poenja badan djadi semingkin segar.

Sedari itoe waktoe hingga sampe tiga boelan lamanja Lian Hian temenin dan djaga Song Djiauw poenja sakit, maka Song Djiauw poenja sakit djadi baek betoel dan badannja telah djadi sebagimana jang soedah poenja tenaga kekoeatan, pada selama itoe Lie Sie poen soedah tiada tahoe dateng lagi di roemahinja Song Djiauw, tjoemah Lian Hian sendiri ada di sitoe soedah djadi laki bini dengan Song Djiauw.

Bahwa di tjeritaken sa-orang hartawan bernama Tjiang Seng tinggal di kota Kie Tjioe, Tjiang Seng itoe ada poenja anak prampoean bernama Tjiang Hiang Nio jang baroe beroemoer lima blas tahon. Pada soeatoe hari Tjiang Hiang Nio itoe dapet sakit panas jang mana dengan lantaran sakitnja itoe ia mendjadi mati. Maka pada tatkala itoe haloesnja Lie Sie masoek di badannja Tjiang Hiang Nio, sampe pada tengah malem Tjiang Hiang Nio lantas mendoesin koembali dengan meminta ajer, tempo Tjiang Seng dan bersama dia poenja istri Gouw Sie dengar Tjiang Hiang Nio mendoesin koembali hingga ia mendjadi kaget lantas ia orang berdoea samperken di tempatnja Tjiang Hiang Nio, tempo Tjiang Hiang Nio lihat Tjiang Seng dan Gouw Sie, lantas Tjiang Hiang Nio berlompat dari ran- djangnja troes lari. Begitoe djoega Tjiang Seng dan Gauw Sie pegang tangannja Tjiang Hiang Nio tiada di kasi lari kloear, lantas Tjiang Hiang Nio berkata: Saja boekannja kaoe poenja anak, sebetoelnja saja poenja orang toewa Lie Tong Poan jang soedah mati, djadi haloes saja belon trima mati, maka ini hari saja masoekin di dalem badannja kaoe poenja anak, sebab saja inget maoe membales Song Siang Kong poenja boedi maoe djadi laki bini di doenia; sebetoelnja saja setan boekannja manoesia, kendatinja kaoe doea orang pegang saja djoega tiada bergoena, jang saja misti pergi tjari pada Song Siang Kong, sebab saja dengan Song Siang Kong soedah djadi berlaki bini berdjandji mateng, sekarang Song Siang Kong ada di roemahnja lagi sakit.

Serta Tjiang Seng dengar, mendjadi heran, sentara lamanja Tjiang Hiang Nio lantas lari kloear pergi di roemahnja Song Djiauw.

Maka terseboetlah tjerita Tang Lim Seng serta ia lihat ada satoe anak prampoean roepanja tjakap lari pergi di roemahnja Song Djiauw serta ada satoe orang toewa lelaki dan satoe orang toewa prampoean mengikoetin djalan di blakangnja itoe anak. Maka Tang Lim Seng lantas pergi di roemahnja Song Djiauw, serta Tang Lim Seng ketemoe pada Song Djiauw, begitoe djoega Song Djiauw djadi tertawa sembari berkata: Apa sobat pertjaja apa tiada sama saja, jang saja ada poenja satoe sendjata mandjoer.

Apabila Tang Lim Seng dengar begitoe, ia poen mendjadi heran.

Lantas Tjiang Hiang Nio berkata: Sekarang Siang Kong djangan lihat saja seperti doeloe tjoeriga setan, sekarang saja manoesia jang betoel maoe djadi berdjodoan dengan Siang Kong.

Serta Tjiang Seng bersama Gouw Sie dengar anaknja poenja perkataan, mendjadi heran lihat dia poenja anak soedah kemasoekan setan Lie Sie serta ada dia poenja tanda kasoet sepasang, maka Tjiang Seng bersama Gouw Sie pertjaja, apa boleh boeat dia poenja anak soedah djadi berdjodoan dengan Song Djiauw, dari itoe Tjiang Seng lantas berkata: Sekarang Song Siang Kong djadi saja poenja mantoe djikalce Song Siang Kong ada soeka hati.

Demikian djoega Song Djiauw lantas berloetoet di depannja Tjiang Seng dan Gouw Sie, maka Tjiang Seng berkata: Nanti toenggoe hari jang baek, soepaja bikin pesta di saja poenja roemah akan berdjodo- ken Siang Kong dengan saja poenja anak prampoean. Sasoedahnja Tjiang Seng habis bitjara, lantas Tjiang Seng bersama Gonw Sie adjak poelang dia poenja anak dengan soeka hati.

Tempo Tjiang Seng bersama Gouw Sie dan Tjiang Hiang Nio soedah djalan poelang, maka Song Djiauw lantas masoek kadalem ketemoeken pada Lian Hian. Kerna Lian Hian dengar Song Djiauw maoe kawin sama Tjiang Hiang Nio, begitoe djoega Lian Hian maoe minta poelang. Serta Song Djiauw dengar ia mendjadi kaget sembari menangis serta berkata: Djikaloe nona tinggalken saja, di mana saja tjari pada nona, sebab nona poenja boedi saja belon bales.

Lantas Lian Hian berkata: Sekarang Siang Kong maoe kawin sama anaknja orang hartawan, djikaloe saja ikoet sama Siang Kong di mana saja taroh saja poenja moeka.

Maka Song Djiauw berkata: Nanti saja pergi kawin doeloe dengan Tjiang Hiang Nio, nona boleh tinggal dhoeloe di sini, sasoe- dahnja saja kawin tentoe saja poelang koembali, djangan nona pergi di mana-mana.

Lantas Lian Hian berkata: Djikaloe Siang Kong tjinta akan saja sampe begitoe, tentoe saja toeroet Siang Kong poenja prentah, sekarang Siang Kong boleh pergi di roemahnja Tjiang Wan Gwee.

Serta Song Djiauw dengar begitoe, ia mendjadi soeka hati, maka ia lantas ambil pakeannja dan troes ia berangkat pergi di roemahnja Tjiang Seng.

Hata di tjerikaken Tjiang Seng membikin pesta kawin di roemahnja. Serta Song Djiauw dateng, bagitoe djoega Tjiang Seng bersama tetamoe-tetamoenja kloear samboet sasoedahnja Song Djiauw ketemoeken dengan penganten prampoean Tjiang Hiang Nio.

Apabila Song Djiauw soedah kawin dengan Tjiang Hiang Nio itoe, lantas Tjiang Seng kasi satoe roemah bakal Song Djiauw dan Tjiang Hiang Nio tinggal.

Kemoedian telah bebrapa hari lamanja, Song Djiauw kasi tahoe sama dia poenja mertoewa, jang dia maoe poelang doeloe bersama dia poenja istri Tjiang Hiang Nio. Begitoe djoega Tjiang Seng dengar mendjadi soeka hati dengan toeroet permintahannja Song Djiauw itoe, maka Song Djiauw lantas adjak dia poenja istri poelang di roemahnja.

Di tjeritaken Lian Hian serta ia dengar maoe kedatengan penganten baroe, lantas Lian Hian betoelin tempat tidoer di dalem satoe kamar, serta Song Djiauw bersama Tjiang Hian Nio dateng, demikian djoega Lian Hian kloear samboet, sasoedahnja Lian Hian adjak masoek lantas air Lian Hian doedoek bersama sama Tjiang Hiang Nio, begitoe djoega Lian Hian menanja pada Tjiang Hiang Nio: Begimana ade bisa djadi manoesia, saja mendjadi heran, boekan ade atsalnja setan?

Lantas Tjiang Hiang Nio berkata: Koetika itoe hari intji katain saja saorang jang tiada bergoena mendjadi setan, djadi saja poenja pikiran sakit, itoe waktoe saja berdjalan poelang saja tiada troes poe- lang di koeboeran saja, tapi saja toeroet angin pergi di roemahnja Tjiang Wan Gwee, serta saja lihat Tjiang Wan Gwee poenja anak dapet sakit keras serta soedah tiada ada napasnja, lantas saja poenja haloes masoek di badannja, maka sekarang saja boekannja setan, sebetoelnja manoesia jang toelen, sebab saja inget Siang Kong poenja boedi jang saja belon bisa bales, dari itoe maka saja tjari akal dengan seboleh-boleh saja masoekin di badannja Tjiang Wan Gwee poenja anak.

Serta Lian Hian dengar mendjadi soeka hati, maka sedari itoe hari ia tinggal sama sama di dalem roemahnja Song Djiauw.Kemoedian sampe doea boelan lamanja Lian Hian melahirken sa-orang anak laki-laki, sasoedahnja Lian Hian habis melahirken anak itoe, Lian Hian dapet sakit keras, demikian djoega Song Djiauw panggil bebrapa senseh mengobatin Lian Hian poenja sakit begitoe poen tiada bisa baek, lantas Lian Hian berkata pada Song Djiauw dan Tjiang Hiang Nio, dengan kloear ajer matanja demikian katanja: Saja harep ade bersama Siang Kong akan toeloeng djaga saja poenja anak dengan tjinta, selab saja rasain dari saja poenja sakit tentoe mendjadi mati, djikaloe saja ada berdjodoan sama ade dan Siang Kong, di dalem sepoeloe tahon lamanja tentoe saja bisa ketemoe lagi. Sasoedahnja Lian Hian habis berkata-kata begitoe, lantas ia meninggal doenia. Serta Song Djiauw bersama Tjiang Hiang Nio libat Lian Hian mati, lantas ia selimoetin maitnja Lian Hian.

Tempo Song Djiauw dan Tjiang Hiang Nio boeka koembali itoe selimoet, di lihatnja it e mait soedah djadi maitnja saekor rase, begitoe djoega Song Djiauw masoekin itoe mait rase kadalem peti mati dan lantas di koeboer.

Kemoedian Song Djiauw kasi nama dia poenja anak Houw Djie, demikian djoega Tjiang Hiang Nio piara itoe anak dengan baek seperti anaknja sendiri.

Peristiwa itoe satoe hari boelan Tjeng Beng Djit, Tjiang Hiang Nio empo itoe anak bawa di koeboerannja Lian Hian, serta itoe anak lihat itoe koeboeran, lantas ia menangis dengan tiada bisa soedah sahabisnja Tjiang Hiang Nio soembahjang, lantas ia empo itoe anak bawa poelang koembali.

Sampe bebrapa tahon lamanja itoe anak poenja adat terlaloe amat djahatnja, maka Tjiang Hiang Nio maoe tjariin satoe baboe. Kebetoelan itoe satoe hari tempo Tjiang Hiang Nio tinggal berdiri di loear pintoe ia dapet lihat ada satoe prampoean toewa bawa satoe anak prampoean moeda maoe di djoeal, demikian djoega Tjiang Hiang Nio lantas panggil itoe prampoean toewa, serta itoe prampoean toewa dateng ketemoe pada Tjiang Hiang Nio, itoe anak Houw Djie dari dalem lari kloear pelok itoe prampoean moeda minta empo, hingga Tjiang Hiang Nio lihat mendjadi heran sembari berkata : Barangkali intji Lian Hian hidoep koembali, maka ini anak boleh kenalin.

Serta Song Djíauw lihat, ia djoega mendjadi heran sembari menanja sama itoe prampoean toewa: Ini anak prampoean oemoernja berapa tahon, serta intjim maoe djoeal berapa harganja?

Lantas itoe prampoean toewa berkata: Ini anak prampoean baroe beroemoer ampat blas tahon, tjoemah saja minta ganti satoe kati babi poenja harga, sebab tempo saja lagi maoe makan itoe babi, ini anak bikin petja saja poenja mangkok babi djatoh di koja, atsal Siang Kong ganti sadja, saja tinggalin ini anak di sini.

Demikian djoega Song Djiauw kloearin lima tail oewang perak lantas ia kasi sama itoe prampoean toewa jang lantas membri trima kasi dan lantas ia berdjalan pergi dengan tinggalken itoe anak di sitoe.

Maka Tjiang Hiang Nio lantas bawa itoe anak prampoean di satoe kamar kosong tempo itoe anak prampoean sampe di dalem itoe kamar, lan as ia tertawa sembari berkata: Apa nona kenalin sama saja, apa tiada?

Lantas Tjiang Hiang Nio berkata: Saja tiada tahoe kaoe poenja nama siapa.

Maka itoe anak prampoean berkata: Saja poenja bapa orang she Wie tinggal di kota Tjie Tjoe berdagang djoeal asin-asinan tauwtjio. Di blakang hari saja dapet sakit mendjadi mati, sampe tiga tahon lamanja saja poenja mait tiada di koeboer, hanja di letaken di dalem satoe solokan ajer di toetoepin dengan daon-daonan sadja, serta saja mendoesin kena toebroek itoe intjim poenja mangkok babi jang soedah di masak hingga itoe mangkok babi djatoh di tanah mendjadi petja, maka itoe intjen minta ganti saja tiada ada poenja doeit boeat ganti itoe babi poenja harga, lantas saja berkata, djikaloe intjem tiada trima boleh djoeal sadja saja poenja diri, djikaloe dapet doeitnja saja trima ganti itoe babi poenja harga. Maka itoe intjem djoeal saja bawa di sini.

Serta Tjiang Hiang Nio dengar mendjadi kaget sembari berpikir, intji Lian Hian mati belon brapa lama, kaloe kita lihat ini anak prampoean poenja tingka lakoe tiada berbedaän dengan intji Lian Hian, itoe wak toe intji Lian Hian berdjandji di dalem sapoeloe tahon lamanja baroe bisa ketemoe koembali, kaloe begitoe intji Lian Hian mendjoestain sama saja.

Lantas itoe anak prampoean berkata: Djikaloe ade soedah kenalin betoel saja ini intji Lian Hian memang betoel dia.

Apabila Tjiang Hiang Nio bersama Song Djiauw dengar djadi tertawa sembari berkata: Kaloe begitoe intji Lian Hian bisa hidoep koembali menjaroe djadi satoe anak prampoean jang baroe beroemoer ampat blas tahon.

Lantas itoe anak prampoean berkata: Saja sebetoelnja inget sama saja poenja anak lelaki, maka ini hari seperti orang tidoer mengimpi baroe mendoesin, di waktoe itoe ade Lie Sie mendjadi setan jang saja soedah bikin maloe, lantas ade Lie Sie tjari tipoe masoek di badan anaknja Tjiang Wan Gwee hidoep koembali djadi manoesia, maka saja djoega toeroet ade Lie Sie poenja perboeatan. Saja poenja haloes melajang di koeliling tempat, kebetoelan saja ketemoe itoe anak prampoean poenja mait, maka saja lantas masoek di badannja itoe mait, djadi saja bisa hidoep koembali ketemoe sama ade dan Siang Kong di sini.

Lantas Tjiang Hiang Nio berkata pada Song Djiauw: Memang saja ada berdjodoan, sama intji Lian Hian boeat mendjaga Siang Kong di sini, sampe di blakang hari djoega saja meninggal doenia soepaja boleh di koeboer sama-sama.

Maka Song Djiauw dengar mendjadi soeka hati dan ia tinggal berkoempoel djadi laki bini sebagimana jang soedah selama-lamanja dapet keslamatan di dalem doenia.

Maka di dalem kota Kie Tjioe poenja orang kampoeng samoeanja dengar Song Djiauw dapet doea istri dengan tiada kloearin ongkos serta Song Djiauw soedah djadi orang hertawan, hingga masing-masing marika itoe mendjadi heran kerna djarang ada seperti Song Djiauw poenja peroentoengan, satoe setan prampoean dan satoe siloeman rase bisa toeloeng Song Djiauw mendjadi senang, maka orang poenja peroentoengan tiada boleh di hinain, dapet senang ataoe dapet soesah itoe dengan takdirnja Toehan jang koeasa.

TJERITA TAN TAIJ HIE AMBIL ISTRINJA TJIO HIN KO,

KEMOEDIAN TJIO HIN KO AMBIL ISTRINJA TAN TAIJ HIE ITOE.

Bahoewa di tjeritaken Tjio Sie Tek soedagar di kota Kwie Tang, ada poenja anak lelaki bernama Tjio Hin Ko. Tempo Tjio Hin Ko beroemoer toedjoe tahon, Tjio Sie Tek dapet sakit keras jang mana lantaran sakitnja itoe ia lantas meninggal doenia, maka apa djoega Tjio Sie Tek poenja harta banda samoeanja di serahken sama Tjio Hin Ko, dan demikian djoega maitnja Tjio Sie Tek lantas di koeboer.

Maka sedari Tjio Sie Tek meninggal doenia, Tjio Hin Ko merawatin bapanja poenja dagangan, hingga sampe bebrapa tahon lamanja samoeanja Tjio Hin Ko poenja sanak koelawarga lihat Tjio Hin Ko merawatin pekerdjahan dengan soenggoe hati, maka samoeanja marika itoe mendjadi soeka tjita. Peristiwa itoe satoe tahon Tjio Hin Ko poenja intjek Tjio Sie Djin boedjoek hatinja Tjio Hin Ko soepaja dia boleh lekas kawin, maka apa djoega Tjio Sie Djin poenja perkatahan itoe Tjio Hin Ko trima dengan segala soeka hati, demikian djoega ia lantas soeroe orang tjari satoe anak pram poean.

Maka terseboetlah tjerita saorang hartawan Ong Wan Gwee ada poenja saorang anak prampoean bernama Ong Sam Nio, maka Ong Sam Nio itoe saorang prampoean jang amat elok parasnja serta pande dari segala perkerdjahan dan soerat-soerat.

Tempo orangnja Tjio Hin Ko sampe di roemahnja Ong Wan Gwee, maka Ong Wan Gwee dapet taoe jang Tjio Hin Ko hendak melamar dia poenja anak prampoean, maka Ong Wan Gwee trima dengan soeka hati boeat djodoken anaknja dengan Tjio Hin Ko, akan tetapi Ong Wan Gwee minta tempo sampe satoe tahon lamanja, djikaloe soeda tjoekoep satoe tahon lamanja baroe maoe di kasi kawin, begitoe djoega itoe orang lantas poelang akan kasi tahoe pada Tjio Hin Ko.

Adalah di tjeritaken poela Tji Hin Ko merawatin dagangannja di dalem dia poenja roemah di negri Kwie Tang, sampe tiga tahon lamanja djoega banjak orang oetang Tjio Hin Ko poenja barang dagangan.

Hata pada soewatoe hari tempo Tjio Hin Ko berdoedoek senang di dalem roemahnja, itoe orang jang pergi melamar poelang kasi kabar pada Tjio Hin Ko jang Ong Wan Gwee maoe kasi dia poenja anak, serta Tjio Hin Ko dapet tahoe dari hal itoe, ia poen mendjadi soeka hatinja.

Kemoedian sampe satoe tahon lamanja, maka Ong Wan Gwee bikin pesta kawin di dalem roemahnja dengan segala keramean. Demikian djoega Tjio Hin Ko lantas pake-pakean penganten mack di djoeli troes pergi di roemahnja Ong Wan Gwee, serta Tjio Hin Ko poenja djoeli sampe, lantas Ong Wan Gwee kloear samboet dengan segala keramean, sasoedahnja Tjio Hin Ko lantas masoek ketemoe pada penganten prampoean Ong Sam Nio, dan di waktoe itoe djoega lantas Tjio Hin Ko adjak Ong Sam Nio kloear menbri slamat pada Ong Wan Gwee dan Thio Sie istrinja Ong Wan Gwee, sasoedahnja itoe lantas Tjio Hin Ko adjak penganten prampoean naek djoeli berangkat poelang di roemahinja.

Tempo Tjio Hin Ko soeda sampe di roemahnja, maka ia lantas bikin pesta sampe tiga hari tiga malem lamanja hingga di dalem pesta itoe siang hari malem rame dengan tetamoe jang dateng makan minuem dengan segala soeka hati, sasoedahnja sampe tiga hari lamanja baroe pesta itoe boebaran dan tetamoe-teta moenja Tjio Hin Ko, masing-ma- sing poelang di roemahnja.

Sjahadan di tjeritaken Tjio Hin Ko dengan dia poenja istri Ong Sam Nio satoe sama lain terlaloe amat tjintanja hingga sampe doea tahon lamanja, baroelah Tjio Hin Ko ada ingetan maoe pergi di negri Kwie Tang akan oeroesin dia poenja dagangan, maka dengan ingetannja itoe, ia poen lantas kasi tahoe pada di poenja istri Ong Sam Nio, apa bila Ong Sam Nio dengar Tjio Hin Ko poenja perkatahan, hingga Ong Sam Nio djadi menangis sadja sampe tiga hari lamanja, kerna saking tjintanja dengan soewaminja itoe. Tempo Tjio Hin Ko lihat istrinja menangis dengan amat sedinja, lantas Tjio Hin Ko kloearken satoe badjoe Tjin Tjoe Sha (badjoe moetiara) sembari Tjio Hin Ko berkata: Djikaloe nona inget dengan saja, nona boleh pake ini badjoe Tjin Tjoe Sha, sebab ini badjoe dari toeroenan saja poenja kaki mojang poenja tinggalan, soepaja nona boleh tahoe dan simpen ini badjoe dengan baek, djangan loepa saja poenja pesenan.

Demikian djoega Ong Sam Nio lantas trima itoe badjoe Tjin Tjoe Sha troes masoek di kamar simpen itoe badjoe di dalem peti, sasoedahnja lantas Ong Sam Nio prenta dia poenja boedak soeroe sedia makanan dan minoeman, setelah sedia itoe makanan dan minoeman, lantas Ong Sam Nio adjak soewaminja (Tjio Hin Ko) makan sama-sama, begitoe djoega Ong Sam Nio angkat setjangkir arak bri hormat sembari berkata: Soepaja besok pagi Siang Kong berangkat pergi dengan slamat sumpe di kota Kwie Tang, tjoemah saja poenja harepan kapan Siang Kong maoe poelang soepaja boleh bikin tentoe kasi saja tahoe.

Lantas Tjio Hin Ko berkata: Nona traoesa boeat koeatir hati, lamanja satoe tahon, lekasnja anem boelan, djikaloe saja soedah bikin oeroes dari perkara orang oetang sama saja, tentoe saja lekas poelang, tjoemah saja pesen nona djangan soeka kloear pintoe pergi sama tetangga ataoe trima tetamoe bceat bikin soeka hati di dalem roemah, melainken nona boleh tinggal di atas ranggon sadja dan segala pekerdjahan di dalem roemah nona boleh prentah boedak prampoean Tjeng In dan Oen In, dan lagi saja pesen nona djangan soeka berdiri di pintoe boeat mengintip-ngintip, sebab ini roemah doedoeknja di hadepan djalanan besar di mana banjak orang djalan liwat moendar mandir, dari itoe saja slempang nanti ada anak moeda jang tingka lakoenja koerang baek ia dapet lihat nona poenja roepa tjakap nanti itoe anak moeda membikin tipoe boeat ganggoe nona poenja badan, dari itoe saja pesen nona misti tinggal di dalem roe- mah dengan hati-hati.

Lantas Ong Sam Nio berkata: Siang Kong traoesa boeat koeatir hati, apa djoega Siang Kong poenja pesenan saja taroh di hati, sesoedahnja habis bitjara, lantas Tjio Hin Ko bangoen dari krosi prentah dia poenja boedak boeat sedia djoeli, apabila itoe djoeli soedah sedia lantas Tjio Hin Ko membri slamat pada istrinja jang djoega membri slamat djalan pada soewaminja itoe serta Ong Sam Nio anter sampe di moeka pintoe, sasoedahnja Tjio Hin Ko berang- kat pergi dengan djoelinja, lantas Ong Sam Nio balik masoek kadalem roemahnja.

Sedari Tjio Hin Ko pergi di negri Kwie Tang hingga sampe brapa boelan lamanja Ong Sam Nio tiada tahoe kloear pintoe dan tiada tahoe toeroen dari atas ranggon.

Hata itoe satoe boelan kebetoelan maoe hari tahon baroe serta moesin dingin, pada waktos itoe Ong Sam Nio memikirin dia poenja soewami Tjio Hin Ko belon poelang dari Kwie Tang. Pada besok paginja soedah hari tahon baroe Tjia Gwee Tjeh It maka boedak prampoean Tjeng In dan Oen In pagi pagi ia naek di atas ranggon hendak membri slamat tahon baroe pada dia poenja nona Ong Sam Nio, tatkala itoe Ong Sam Nio lagi doedoek memikirken soewaminja hingga ia mendjadi amat kesel. Tempo Tjeng In dan Oen In dateng membri slamat pada Ong Sam Nio akan soepaja boleh pandjang oemoer serta banjak keslamatan, begitoe djoega Ong Sam Nio dengar djadi tarik napas sembari berkata: Ini hari tahon baroe, di lain roemah poenja orang prampoean moeda samoeanja doedoek makan minoem bersoeka-soeka hati dengan soewaminja, tjoemah kami sendiri waktoe ini hari tahon baroe ada laki seperti tiada, djadi kami poenja pikiran terlaloe amat keselnja.

Lantas Tjeng In dan Oen In berkata: Nona djangan boeat pikiran saban hari, sebab Siang Kong pergi berdagang di negri Kwie Tang, maka ini hari tahon baroe Siang Kong belon bisa poelang, tentoe Siang Kong poenja dagangan belon habis ataoe ia minta oetang belon selesih, saja harep soepaja nona djangan boeat pangenan.

Demikian djoega Ong Sam Nio prentah Oen In boeka djendela ranggon, maka sedari itoe hari hingga troes sampe bebrapa hari lamanja tempo-tempo Ong Sam Nio doedoek di mana djendela ranggon itoe memandang kadjalan besar, maka dari sitoe di lihatnja di mana djalanan dan gang terlaloe amat ramenja orang berdjalan moendar mandir.

Peristiwa itoe satoe hari tempo Ong Sam Nio doedoek di djendela ranggon itoe memandang ka djalan besar, pada tatkala itoe ia dapet lihat ada saorang senseh pokhoa (patanoeng ataoe toekang melihatin peroentoengan) djalan di depan roemahnja Tjio Hin Ko, maka Ong Sam Nio lantas prentah Oen In akan panggil itoe senseh pokhoa. Serta itoe senseh dateng di roemahnja Tjio Hin Ko, lantas Oen In soeroe petang-petangin dari soewaminja Ong Sam Nio di waktoe kapan dia bakal poelang, maka itoe senseh lantas petangin dalem mana ia dapet tahoe bahwa tiada brapa lama lagi Tjio Hin Ko nanti lekas poelang.

Serta Oen In dapet tahoe dari perbilangannja senseh itoe, lantas Oen In naik di ranggon kasi tahoe pada Ong Sam Nio, maka Ong Sam Nio pertjaja lah dari perkatahannja senseh itoe, maka ia me- noenggoe sampe di boelan Djie Gwee Tjap Go begitoe poen ia belon dapet kabar dari soewaminja hingga Ong Sam Nio poenja pikiran djadi kalang kaboet dan tambah dia poenja kesel, maka saban hari Ong Sam Nio doedoek di mana djendela ranggon itoe memandang ka djalan besar.

Maka terseboetlah tjerita saorang soedagar bernama Tan Taij Hie tinggal di kota Bie Tjioe bilangan Sin Owa Kwan, adapoen Tan Taij Hie itoe baroe beroemoer doea poeloe ampat tahon serta dia poenja roman tjakap sebandingan dengan tingka lakoenja. Tempo iboe bapanja meninggal doenia, maka ia dapetlah poesaka harta banda itoe banjaknja tiga riboe, tail oewang mas, maka sedari itoe waktoe saban tahon Tan Taij Hie pergi berdagang di kota Keng Jang djoeal barang dan membeli beras.

Hata pada soeatoe hari Tan Taij Hie pergi lagi ka kota Keng Jang akan berdagang disana, tempo ia berdjalan sampe di bilangan Taij Tjie Khe ia hendak mampir di roemahnja Ong Tiauw Hong jang boeka dagangan di sebrang roemahnja Tjio Hin Ko, maka tatkala itoe Tan Taij Hie djalan meliwatin di roemahnja Tjio Hin Ko, dengan Tan Taij Hie berpake pakean seperti Tjio Hin Ko, maka tempo Ong Sam Nio dapet lihat dari atas ranggon ia sangka soewaminja, serta Tan Taj Hie sampe di depan pintoe roemahnja Tjio Hin Ko, lantas Ong Sam Nio melongok kerna ia kira soewaminja poelang, maka tatkala itoe Tan Taij Hie djoega dapet lihat Ong Sam Nio poenja roepa jang begitoe amat tjakapnja, demikian djoega Ong Sam Nio mendjadi maloe maka ia lantas toetoep itoe djendela ranggon. Tempo Tan Taij Hie dapet lihat Ong Sam Nio, hingga Tan Taij Hie poenja hati djadi timboel birahi akan Ong Sam Nio itoe. Maka itoe waktoe djoega Tan Taij Hie lantas pergi di roemahnja prampoean toewa Sie Po tjengkauw djoeal moetiara dan mas, serta Tan Taij Hie sampe di roemahnja Sie Po itoe, lantas Sie Po kloear samboet adjak Tan Taij Hie masoek di dalem roemahnja. Begitoe djoega itoe Sie Po lantas menanja pada Tan Taij Hie: Sobat soedagar dari mana dateng di sini?

Lantas Tan Taij Hie berkata: Saja dari kota Bie Tjioe bilangan Sin Owa Kwau, saja dateng di sini hendak membeli beras di kota Keng Jang.

Maka Sie Po berkata: Saja poenja dagangan djoeal moetiara da mas-mas.

Tan Taij Hie berkata: Saja maoe beli moetiara jang besar, djikaloe ada, intjim boleh kloearken kasi saja lihat.

Demikian djoega Sie Po berkata: Sebab sobat saja belon begitoe kenal, djikaloe sobat maoe beli moetiara nanti lain hari saja boleh pergi tjariken.

Apa bila Tan Taij Hie dengar perkatahannja Sie Po itoe dan djoega Tan Taij Hie lihat di dalem roemahnja Sie Po itoe tiada ada lain orang, lantas Tan Taij Hie rogo dari tangan badjoenja kloearin oewang perak seratoes tail di tarohnja di atas medja dengan Tan Taij Hie berkata: Djikaloe intjim soeka hati saja kasi pandjer sepoeloe tail oewang perak, djadi ataoe tiada djadi intjim boleh bakal ongkos boeat pergi tjari itoe moetiara jang besar.

Serta Sie Po lihat Tan Taij Hie saorang moeda jang begitoe lojar (boros) hingga Sie Po djadi tertawa sembari berkata: Djikaloe Siang Kong soeka kasi saja ini oewang boeat ongkos saja belon brani trima, sebab belon tahoe saja tjari itoe moetiara apa bisa dapet ataoe tiada.

Lantas Tan Taij Hie berkata: Saja soeka kasi intjim boeat ongkos pake di dalem roemah, sebetoelnja boekan saja poenja ingetan maoe beli moetiara, hanja saja dateng di sini saja maoe minta toeloeng intjim satoe perkara jang perloe. Di satoe roemah dalem kota Taij Tjie Khe di sitoe ada saorang prampoean moeda jang amat elok parasnja, djikaloe intjim bisa boedjoek hatinja itoe orang prampoean moeda sampe saja bisa dapet bakal istri, maka bebrapa ongkos djoega saja. soeka kasi persent sama intjim di sini.

Setelah ie Po dengar bigitoe, ia poen djadi tertawa sembari berkata: iang Kong djangan boeat djadi goesar hati, itoe djalanan aij jie Khe kira-kira soedal doea poeloe tahon lamanja saja tiada tahoe liwat di itoe djalanan, djadi saja tiada kenal siapa poenja roemah jang ada anak prampoean itoe, sekalian saja minta tanja pada Siang Kong itoe roemah betoelan derekan siapa poenja roemah.

Lantas Tan aij Hie berkata: Itoe roemah betoelan mengadep di roemahnja Ong Tiauw Hong dan di depan pintoenja roemah itoe ada terdiri satoe ranggon tinggi, tetapi saja djoega tiada tahoe siapa poenja roemah itoe.

Maka ie Po berkata: Itoe roemahnja jio Hin Ko, sekarang jio Hin Ko itoe soedah pergi di Kwie ang berdagang lamanja soedah satoe tahon, di dalem dia poenja roemah tiada ada orang, melainkan ada dia poenja satoe istri bernama Ong Sam Nio.

Tan Taij Hie berkata: Ja, dengan itoe prampoean jang saja soeka, djikaloe intjim boleh bitjarain dengan itoe prampoean sampe saja dapet bakal istri, sebrapa ongkosnja intjim nanti saja kasi persent boeat intjim poenja kesenangan hati.

Lantas Sie Po berkata: Djikaloe Siang Kong soeka dengan istrinja Tjio Hin Ko itoe saja rasa terlaloe soesah, sebab Tjio Hin Ko baroe kawin belon brapa lama, djoega Tjio Hin Ko poenja istri amat tjinta pada Tjio Hin Ko itoe seperti ikan ketemoe ajer tiada boleh terpisa, dengan lagi itoe istrinja jio Hin Ko tiada tahoe kloear pintoe akan bertjampoeran sama tetangganja dan djoega dia tiada soeka trima tetamoe prampoean di roemahnja, melainkan dia tinggal di ranggon sadja dengan tiada toeroen-toeroen, dari sebab itoe maka saja bilang terlaloe soesah, lagi poen saja poenja peroentoengan tipis tiada bisa trima Siang Kong poenja boedi begitoe berat, soepaja Siang Kong boleh trima koembali itoe oewang.

Serta Tan Taij Hie dengar Sie Po poenja perkatahan itoe, maka ia lantas berloetoet di depannja Sie Po, sembari menangis minta toeloengan soepaja ia bisa dapet dengan Ong Sam Nio itoe. Begitoe djoega Sie Po lantas angkat tangannja Tan Taij Hie di roesoe doedoek di krosi, maka tatkala itoe djoega Sie Po berpikir mentjari soeatoe tipoe, di waktoe Sie Po lagi berpikir, lantas Tan Taij Hie rogo tangan badjoenja kloearin lagi seratoes tail oewang perak djadi djoemblah doea ratoes tail itoe oewang di tarohnja di atas medja, sembari ber- kata: Djikaloe intjim bisa dapetin itoe Ong Sam Nio, ini doea ratoes tail saja kasi persen.

Apa bila Sie Po lihat itoe doea ratoes tail oewang perak, hingga dia poenja mata djadi glap sembari ia berkata: Djikaloe Siang Kong maoe djoega sama jio Hin Ko poenja istri, tetapi tiada boleh lekas dengan perlahan doeloe, djikaloe saja soedah dapet kabar, di mana saja kasi kabar pada Siang Kong.

Lantas Tan Taij Hie berkata: Djikaloe intjim maoe kasi kabar, saja tinggal di roemahnja Ong Tiauw Hong, sekarang ini oewang soepaja intjim boleh beliken barang jang heran-heran boeat orang prampoean poenja kasoekahan, menjaroe djadi satoe tjengkauw, djikaloe intjim soedah beli itoe barang-barang lantas intjim boleh djalan berdagang pergi di roemahnja Tjio Hin Ko, soepaja bisa boedjoek det hatinja Tjio Hin Ko poenja istri, saja harep seboleh-boleh intjim memake tipoe akan dapetken istrinja Tjio Hin Ko itoe.

Serta Sie Po dengar begitoe, ia poen mendjadi soeka hati sembari berkata: Dari ini perkara Siang Kong traoesa boeat koeatir hati, seboleh-boleh nanti saja mentjari tipoe.

Lantas Tan Taij Hie membri trima kasi dan lantas ia berangkato poelang di roemahnja Ong Tiauw Hong.

Hata sampe ka doea harinja Tan Taij Hie berpake-pakean jang baroe serta ia sediaken oewang perak ampat lima ratoes tail di dalem peti ketjil, sasoedahnja ia lantas prentah boedaknja bawa kloear itoe peti dari roemahnja Ong Tiauw Hong, lantas Tan Taij Hie doedoek di loear pintoe roemahnja Ong Tiauw Hong menghadepin di roemahnja Tjio Hin Ko, serta Tan Taij Hie lihat di atas ranggonnja Tjio Hin Ko tertoetoep sadja tiada ada satoe orang jang kloear, semantara itoe Tan Taij Hie dapet lihat Sie Po bawa satoe boengkoesan dan tengteng satoe peti koelit ketjil mendjalan liwat, lantas Tan Taij Hie panggil Sie Po itoe di soeroe brenti, lantas Tan Taij Hie belaga tanja: Intjim poenja peti ada barang apa jang maoe di djoeal?

Lantas Sie Po berkata: Apa Siang Kong maoe pake barang moetiara? Saja ada djoeal toesoek konde moetiara, tjintjin moetiara dan giwang moetiara dan djoega ada lain-lain roepa barang dari mas.

Demikian djoega Tan Taij Hie lantas bilang baek saja maoe pake. Maka Sie Po lantas boeka dia poenja peti koelit itoe dan ia lantas kloearken itoe toesoek koende moetiara dan giwang moetiara kasi lihat pada Tan Taij Hie, pada tatkala itoe djoega Tan Taij Hie boeka dia poenja peti kloearken oewangnja, serta Sie Po lihat ia djadi tertawa sembari berkata: Djikaloe Siang Kong maoe pake boleh tawar brapa harga jang Siang Kong brani beli.

Itoe waktoe Tan Tajj Hie lihat di kiri kanannja tiada ada lain orang, maka Tan Taj Hie lantas kasi tahoe: Itoe di depan roemah besar jang ada ranggon, di sitoe lah roemahnja itoe prampoean jang saja soeka.

Sasoedanja Sie Po dapet tahoe, lantas Sie Po berdjalan di depan pintoenja Tjio Hin Ko, sembari Sie Po mentreak ada djoeal barang moestika moetiara.

Serta Ong Sam Nio dapet dengar soearanja orang maoe djoeal moetiara, begitoe djoega Ong Sam Nio boeka djendela ranggonnja dari sitoe ia dapet libat ada satoe Sie Po berdjalan di bawahnja itoe ranggon dengan tangannja memegang satoe toesoek koende moetiara jang amat inda matjemnja, maka Ong Sam Nio lantas prentah dia poenja boedak prampoean Tjeng In akan panggil itoe tjengkauw jang bawa toesoek koende moetiara, begitoe djoega Tjeng In lantas toeroen dari atas ranggon boeka pintoe roemah itoe di mana ia lantas boeroe itoe tjengkauw Sie Po, lantas menanja: Kaoe poenja njonja tinggal di mana?

Lantas Tjeng In berkata: Saja poenja njonja tinggal di itoe roemah jang ada ranggonnja.

Serta Sie Po dapet dengar itoe boedak panggil padanja. hingga Sie Po mendjadi soeka hati troes ia ikoet itoe boedak masoek diroemahnja Tjio Hin Ko. Maka pada tatkala itoe Tan Taij Hie djoega dapet lihat Sie Po mengikoet itoe boedak masoek di dalem roemahnja Tjio Hin Ko, maka Tan Taij Hie poen mendjadi soeka hatinja.

Hata terseboetlah tjerita jeng In mengadjak Sie Po naek di atas ranggon, serta Sie Po lihat Ong Sam Nio poenja roman terlaloe amat tjakapnja, sembari berpikir: Patoet djoega Tan aij Hie banjak menaroh ketjintahan dengan dendam birahinja dengan ini prampoean moeda, kerna ini prampoean terlaloe amat elok parasnja. Sasoedahnja Sie Po berpikir begitoe, lantas ia membri hormat pada Ong Sam Nio sembari berkata: Saja dengar nona poenja tingka lakoe amat pinter, saja tiada ada berdjodoan boeat mendjadi berkenalan dengan nona, ini hari nona panggil sama saja, maka inilah jang bermoela kali saja djadi kenal pada nona. Nona maoe niat beli barang apa pada saja?

Lantas Ong Sam Nio menanja: Intjim poenja roemah di mana, nama siapa?

Maka Sie Po berkata: Saja orang she Sih, tinggal di gang Tang Hang di roemahnja aij Nio.

Lantas Ong Sam Nio menanja lagi: Tadi di depan roemah saja, ada soeara riboet-riboet orang maoe beli barang apa?

Apa bila Sie Po dengar Ong Sam Nio poenja pertanjahan itoe, ia poen djadi tertawa sembari berkata: Itoe satoe soedagar dia poenja roman tjakap tapi ia tiada tahoe barang poenja harga, itoe waktoe dia soeroe saja boeka peti dagangan, maka ia lantas pili itoe barang-barang, tetapi tiada satoe jang dia djadi beli, tjoemah jang itoe soedagar penoedjoe ini satoe toesoek koende moetiara, itoe soedagar tawar moera sekali maka ia tiada djadi beli, tjobah nona lihat ini toesoek koende boleh taksir brapa harganja.

Lantas Ong Sam Nio lihat itoe toesoek koende, sembari menanja: Brapa intjim maoe taroh harga jang betoel?

Sie Po berkata: Djikaloe orang jang soeka ini toesoek koende, tentoe dia poenja harga mahal, maka itoe soedagar tiada mengarti lihat barang serta ia tiada bisa taksir dari harganja ini barang, maka itoe soedagar tiada djadi beli satoe roepa barang pada saja. Sasoedahnja Ong Sam Nio dengar begitoe, lantas ia panggil Tjeng In soeroe sedia thee dan makanan koewe-koewe.

Serta Sie Po dengar begitoe, ia lantas bilang trima kasi, sebab saja maoe pergi berdagang dan banjak orang toenggoe pada saja. Sasoedahnja lantas Sie Po betoelin dia poenja boengkoesan permisi maoe djalan kloear, lantas Ong Sam Nio panggil Tjeng In soeroe anter Sie Po toeroen dari ranggon boeat boekain pintoe, begitoe djoega Tjeng In lantas anterin Sie Po toeroen dari ranggon serta ia boekain pintoe, maka Sie Po troes kloear berdjalan poelang ka roemahnja.

Adalah di tjeritaken sasoedahnja Sie Po sampe di roemahnja, ia berpikir mentjari tipoe jang baek hingga sampe anam hari lamanja.

Peristiwa itoe satoe hari waktoe tengahari halimoen menoetoepin oedara hingga glap maoe toeroen hoedjan, maka tatkala itoe Sie Po lantas kloear dari roemahnja dengan membawa pajoeng petja menoedjoe di roemahnja Ong Sam Nio, serta Sie Po hampir sampe di roemahnja Ong Sam Nio lantas toeroen hoedjan besar tiada bisa brenti, begitoe djoega Sie Po poenja pakean samoeanja mendjadi basa, lantas ia mampir di roemahnja Ong Sam Nio, di mana ia lantas ketok pintoe roemah itoe. Serta Ong Sam Nio dengar orang ketok pintoe, begitoe djoega ia lantas panggil Tjeng In akan boeka pintoe itoe, sasoedahnja jeng In boeka itoe pintoe lantas Sie Po masoek dengan pakean basa, serta Ong Sam Nio lihat Sie Po poenja pakean basa, sembari menanja: Intjim sebrapa hari ini pergi di mana?

Lantas Sie Po berkata: Saja menginep di roemah anak prampoean saja, saja maoe poelang kebetoelan sampe di sini toeroen hoedjan besar, saja dapet pindjem pajoeng petja maka hoedjan keras mendjadi basa saja poenja pakean.

Lantas Ong Sam Nio menanja lagi: Intjim poenja anak ada brapa?

Sie Po berkata: Saja poenja anak lelaki satoe soedah kawin dan ampat anak prampoean djoega samoeanja soedah kawin, jang satoe kawin sama soedagar garem tinggal di Pak Moei Goea bilangan ini kota Bie Tjioe.

Lantas Ong Sam Nio berkata: Intjim poenja anak lelaki dan prampoean begitoe banjak samoeanja ada poenja soewami dan ada poenja istri di dalem roemah bersama sama, tjoemah saja orang kampoeng lain tinggal sendiri di dalem ini roemah.

Maka Sie Po berkata: Saja tiada tahoe nona orang kampoeng lain, sekarang apa nona tinggal sendiri sadja?

Ong Sam Nio berkata: Memang saja tinggal sendiri sadja di dalem ini roemah, apa intjim tiada tahoe?

Semantara itoe lantas jeng In bawa kloear thee dan makanan koewe-koewe, begitoe djoega Sie Po berkata: Saja djadi bikin soesah sama nona di sini.

Lantas Ong Sam Nio berkata: Intjim boleh makan ini thee dan koewe-koewe djangan maloe. Begitoe djoega lantas Sie Po doedoek makan thee sembari bitjara satoe persatoe dari hal dia poenja dagangan. Serta Ong Sam Nio dengar mendja li soeka hati sembari berkata: Ini hari djikaloe intjim senang boleh temenin saja sama-sama djikaloe intjim tiada menjela

Lantas Sie Po berkata: Djikaloe nona tjinta sama saja kebetoelan ini hari saja senang.

Ong Sam Nio berkata: Djikaloe intjim senang tiada ada pekerdjahan, ini sore intjim boleh makan di sini sama sama saja. Begitoe djoega Ong Sam Nio lantas prentah boedakuja boeat sedia barang makanan dan minoeman, sasoedahnja sedia itoe makanan, lantas Ong Sam Nio adjak Sie Po doedoek makan sama-sama, serta Sie Po doedoek makan, lantas Ong Sam Nio angkat setjangkir arak membri slamat pada Sie Po, sasoedahnja Sie Po minoem bebrapa tjangkir arak lantas Sie Po membri trima kasi serta berpamitan hendak berangkat poelang, begitoe djoega Ong Sam Nio kloearken sedikit oewang bosat kasi ongkos pada Sie Po, sasoedahnja Sie Po trima itoe oewang, lantas Ong Sam Nio berkata: Intjim boleh menginep sadja di sini, sebab djalanan litjin, besok pagi intjim boleh poelang.

Begitoe djoega Sie Po membri trima kasi pada Ong Sam Nio, sasoedahnja ia lantas toeroen dari ranggoen. ambil pajoeng petja troes kloear berdjalan poelang ka roemahnja.

Adalah di tjeritaken Tan Taij Hie telah menoenggoe bebrapa hari lamanja tiada ada kabarnja dari tjengkauw Sie Po, demikian djoega Tan Taij Hie minoem tiga tiangkir arak, sasoedahnja lantas Tan Taij Hie pergi di roemahnja tjengkauw Sie Po hendak menanjaken kabar itoe. iba-tiba Tan Taij Hie sampe di tengah djalan di sitoe ia ketemoe tjengkauw Sie Po itoe, maka Tan Taij Hie membri hormat sembari menanja: Itoe waktoe intjim poenja perdjandjian sama saja, sekarang begimana?

Tjengkauw Sie Po gojang tangannja sembari berkata: Sekarang seperti orang menanem baroe ada seminja, misti menoenggoe lima tahon ataoe anam tahon itoe poehoen kloear kembang baroe mendjadi boewa, djikaloe itoe boewa di toenggoe soedah mateng baroe kita bole dapet makan, sekarang Siang Kong djangan menanja satoe apa, nanti kaloe soedah ketentoean saja kasi taoe itoe poehoen poenja boewa, soepaja Siang Kong dateng petik.

Serta Tan Taij Hie dengar tjengkauw Sie Po poenja perkatahan, lantas ia balik koembali poelang di tempatuja sendiri

Hata pada soeatoe hari tjengkauw Sie Po beli barang-barang makanan in itoe boewa-boewahan jang heran, ikan, babi dan ajam bersama arak Bok Khoa Tjioe satoe tempajan, itoe arak Bok Khoa Tjioe seroepa minoeman jang paling haloes, lantas itoe barang-barang tjengkauw Sie Po bawa poelang di roemahnja di mana ia lantas isi itoe makanan di dalem satoe rantang, sasoedanja lantas tjengkauw Sie Po panggal satoe boedjang boeat bawa itoe rantang karoemahnja Tjio Hin Ko.

Di tjeritaken Ong Sam Nio saban hari ia memikirken soewaminja Tjio Hin Ko belon djoega bisa poelang dan demikian djoega Ong Sam Nio pikirin tjengkauw Sie Po soedah lama tiada tahoe dateng ketemoe padanja. Selagi Ong Sam Nio berpikir jang demikian itoe, terkoenjoeng-koenjoeng tjengkauw Sie Po dateng di roemahnja Ong Sam Nio, lantas Tjeng In boekain pintoe dan tjengkauw Sie Po lantas adjak dia poenja orang jang bawa rantang masoek di dalem roemah itoe, serta sampe di dalem itoe rantang di tarohnja di bawah tangga ranggon, sasoedahnja Tjeng In lantas naek di atas ranggon kasi tahoe pada nonanja.

Apa bila Ong Sam Nio dapet tahoe, mendjadi soeka hatinja dan lantas ia prentah Tjeng In adjak naek tjengkauw Sie Po kaätas ranggon di mana tjengkauw Sie Po itoe lantas ketemoe pada Ong Sam Nio, serta Ong Sam Nio ketemoe pada tjengkauw Sie Po, lantas Ong Sam Nio menanja: Mengapa intjim begini lama tiada tahoe dateng di sini?

Serta tjengkauw Sie Po dengar, djadi tertawa sembari berkata: Saja ada bawa sedikit makanan maoe adjak nona makan sama-sama, djikaloe nona soeka hati trima saja poenja barang anteran ini, soepaja kita orang berdoea djadi sobat selama-lamanja di dalem doenia.

Demikian djoega Ong Sam Nio lantas perentah Tjeng In soeroe ambil itoe barang makanan bawa naek di atas ranggon, sasoedahnja Tjeng In trima prentah lantas ia bawa naek itoe barang makanan dan lantas ia atoer di atas medja, sasoedahnja Tjeng In atoer itoe makanan, lantas tjengkauw Sie Po adjak Ong Sam Nio doedoek makan sama-sama, saroedahnja Ong Sam Nio minoem bebrapa tjangkir arak, begitoe djoega jengkauw Sie Po menanja: Tjio Siang Kong soedah bebrapa lama dia pergi, belon bisa poelang?

Lantas Ong Sam Nio berkata: Siang Kong pergi soedah satoe tahon lamanja, belon tahoe kapan dia nanti poelang.

Tjengkauw Sie Po berkata: Seperti saja orang jang toewa, kaloe berpisaän sama saja poenja soewami sampe begitoe lama, kendatinja ia tinggalin oewang banjak djoega tiada bergoena, apa lagi seperti nona jang oepama kembang sedang haroemnja, di tinggal pergi sama Siang Kong sampe begitoe lama, begimana nona poenja pengrasahan?

Serta Ong Sam Nio dengar begitoe, ia djadi tertawa sembari berkata: Sekarang apa maoe kata, kita poenja peroentoengan di tinggal sama, orang lelaki, sore dengan pagi kita tiada bisa doedoek sama-sama dengan senang hati, melainkan lihat seperti kerbo memandang boelan di langit, tarik napas djoega tiada bergoena satoe apa.

Lantas tjengkauw Sie Po berkata: Ja, kita orang apa maoe kata. Sekarang nona boleh minoem dengan soeka hati sama saja akan soepaja boleh djadi sobat ande selama-lamanja di dalem doenia ini. Sasoedahnja habis minoem tjengkauw Sie Po bersama sama masoek tidoer dengan Ong Sam Nio. Tempo tjengkauw Sie Po soedah ada di dalem kamar, disitoe ia bikin perkatahan resia jang tiada boleh di tjeritaken, ia kasi tahoe pada Ong Sam Nio.

Serta Ong Sam Nio dengar perkatahannja tjengkauw Sie Po itoe, hingga ia poenja hati djadi timboel birahi dan membingbangken pada soewaminja.

Hata pada besok paginja tjengkauw Sie Po soedah tahoe jang Ong Sam Nio poenja hati djadi birahi dan bingbang dari lantaran ia mendengar perkatahan jang resia itoe, maka pada koetika itoe djoega tjengkauw Sie Po minta permisi poelang, dan Ong Sam Nio lantas ambil sepoeloe tail oe wang perak kasi persent pada tjengkauw Sie Po, tetapi tjengkauw Sie Po tiada maoe trima, dari sebab itoe maka Ong Sam Nio amat pertjajanja akan tjengkauw Sie Po itoe jang boleh di boeat sobat ande dengan amat kekalnja di dalem doenia.

Bila tjengkauw Sie Po soeda poelang di roemahnja lantas ia kasi tahoe pada Tan Taij Hie dari itoe kabar resia, Tan Taij Hie dapet tahoe mendjadi soeka hatinja.

Kemoedian pada boelan Gouw Gwee Tjap Gouw tjengkauw Sie Po dateng lagi di roemahnja Ong Sam Nio, demikian djoega Ong Sam Nio trima dengan soeka hatinja, itoe waktoe Ong Sam Nio sedia barang makanan dan minoeman maka Ong Sam Nio lantas adjak tjengkauw Sie Po doedoek sama-sama bermakan minoem, sasoedahnja minoem bebrapa tjangkir arak lantas tjengkauw Sie Po belaga mabok dengan kloearken perkatahan sindiran: Djikaloe saja lihat nona berpisahan dengan Tjio Siang Kong, adalah seperti satoe bintang Goe Neung Tjit Lie di dalam satoe tahon poenja lama bertemoe satoe kali, djikaloe saja lihat nona saorang jang moeda seperti kembang sedang haroeminja, apa nona tiada boeat pikiran dengan Tjio Siang Kong jang soedah berpisa sampe satoe tahon lamanja, pa nona saorang prampoean bisa tahan napsoe, sedang saja saorang jang soedah toewa djoega tiada bisa tahan napsoe kebirahian itoe.

Ong Sam Nio jang dengar perkatahan itoe, ia tiada bisa bitjara satoe apa, hanja ia tinggal toendoek sadja sembari tarik napas pandjang pendek.

an Lantas tjengkauw Sie Po berkata: Sekarang saja poenja oemoer soedah lima poeloe doea tahon, hareplah nona bersama-sama saja minoem dengan soeka hati djangan pikirin barang jang tiada ada.

Demikian djoega Ong Sam Nio dengar amat soeka hatinja serta timboel dia poenja hati birahi, sasoedanja Ong Sam Nio minoem brapa tjangkir arak soedah tengah malem dan djoega tatkala itoe Ong Sam Nio soedah djadi mabok lantas Ong Sam Nio bangoen dari krosi memelok tjengkauw Sie Po troes adjak masoek sama-sama tidoer di dalem kamar.

Maka pada koetika itoe djoega Oen In bersama Tjeng In betoelin itoe piring mangkok jang bekas tempat makanan di atas medja, sasoedahnja Oen In dan Tjeng In masing-masing masoek tidoer di dalem dia poenja kamar. Tempo sampe tengah malem tjengkauw Sie Po lihat Sam Nio soedah mabok keras tiada inget orang dan tidoer dengan senang, lantas tjengkauw Sie Po boeka pintoe kamar dan ia lihat di kiri kanan soedah tiada ada orang, begitoe djoega ia lantas toeroen dari atas ranggon dan boeka pintoe depan troes ia panggil Tan Taij Hie jang sekoetika itoe djoega lantas menjamperken pada Sie Po, di sitoe Tan Taij Hie boeka kasoetnja djalan perlahan-lahan mengikoetin tjengkauw Sie Po naek di atas ranggon, serta kadoea orang itoe sampe di atas ranggon, lantas tjengkauw Sie Po boeka pintoe kamar di mana ia lihat Ong Sam Nio itoe masi tidoer dengan senang tiada bisa mendoesin, lantas tjeng kauw Sie Po matiïn api di dalem kamar itoe hingga mendjadi glap, begitoe djoega Tan Taij Hie masoek di dalem itoe kamar di mana ia lantas naek di atas randjangnja Ong Sam Nio, tjengkauw Sie Po tidoer di pintoe kamar, maka apa djoega Tan Taij Hie bekerdja sama Ong Sam Nio itoe resia, hingga Ong Sam Nio mendjadi kaget troes mendoesin, serta Ong Sam Nio bertreak, lantas tjengkauw Sie Po sampe di depan randjang sembari berkata: Saja tjinta nona saorang jang moeda tidoer sendiri sadja, soepaja nona toeloeng Tan Siang Kong poenja selembar djiwa boleh selamanja mendjadi sanak scedara ada di doenia bikin plesiran selama-lamanja kesoekahan hati orang di doenia, djangan nona mengambil mara pada saja.

Lantas Ong Sam Nio berkata: Djikaloe ini perkara saja poenja soewami dapet tahoe begimana?

Tjengkauw Sie Po berkata: Ini perkara nona tahoe, saja tahoe, melainkan bikin tetap orang berdoea poenja ketjintahan, itoe Tjeng In sama Oen In nanti saja boedjoek dia poenja hati soepaja djangan terboeka itoe resia. Djikaloe nona dengan senang hati, djangan nona loepaken saja poenja badan saorang jang soedah toewa.

Kerna Ong Sam Nio dengar tjengkauw Sie Po poenja perkatahan begitoe manis, hingga Ong Sam Nio sampe loepaken dirinja ada dimana tinggal plesir sampe poekoel lima pagi. Begitoe djoega tjeng kauw Sie Po anterin Tan Taij Hie poelang, boekain pintoe depan, lantas Tan Taij Hie djalan kloear dari itoe roemah poelang di roemah sobatnja.

Kemoedian pada besok malemnja Tan Taij Hie bersama tjengkauw Sie Po dateng koembali di roemahnja Ong Sam Nio, sasoedahnja Ong Sam Nio berkenalan seperti laki bini dengan Tan Taij Hie, hingga sampe stengair tahon lamanja, begitoe djoega Tan Taij Hie berpikir maoe poelang di kampoengnja.

Maka pada soewatoe malem Tan Taij Hie datang di roemahnja Ong Sam Nio, jang mana Tan Taij Hie lantas kasi tahoe jang ia maoe poelang di kampoengnja sendiri.

Tempo Ong Sam Nio dengar Tan Taij Hie poenja perkatahan, ia poen tiada bisa tahan dari kehendakannja Tan Taij Hie itoe, tjoemah Ong Sam Nio poenja pikiran jang ia tiada bisa berpisahan dengan Tan Taij Hie.

Hata pada kaesokan malemnja Ong Sam Nio bikin sedia barang makanan di atas medja, semantara itoe Ong Sam Nio lantas adjak an Taij Hie dan tjengkauw Sie Po doedoek makan sama-sama, kira-kira minoem bebrapa tjangkir arak, lantas Ong Sam Nio berkata: Djikaloe ini hari Siang Kong berpisahan dengan saja, lain tahon kaloe Siang Kong tiada dateng begimana?

Lantas Tan Taij Hie berkata: Djikaloe lain tahon saja tiada dateng, nona djangan pertjaja lagi perkatahan saja.

Maka Ong Sam Nio berkata: Djikaloe Siang Kong soengoe hati, saja djoega tiada nanti loepaken Siang Kong poenja boedi, dji- kaloe Siang Kong maoe kirim kabar apa-apa, Siang Kong boleh kirim di roemahnja intjim Sie Po, soepaja intjim Sie Po boleh kasi tahoe sama saja dari Siang Kong poenja kabar.

Lantas Tan Taij Hie berkata: Sekarang saja poenja praoe soedab banjak moeat beras, apa djoega nona poenja pesenan saja nanti taroh di dalem pikiran, djoega saja tiada loepaken nona poenja keboedian, apa djoega saja poenja perdjandjian dengan nona, intjim Sie Po jang menjaksiken.

Di itoe wak toe Ong Sam Nio dengar Tan Taij Hie poenja perkatahan, sembari kloear ajer matanja dengan berpikir tiada bisa soedah seperti orang jang gila. Sasoedahnja habis makan itoe waktoe soedah tengah malem, lantas tjengkauw Sie Po betoelin itoe barang makanan dan Ong Sam Nio bersama Tan Taij Hie troes masoek tidoer di dalem kamar di mana ia orang berdoea bertjinta-tjintahan seperti laki bini maoe berpisahan.

Serta sampe djem poekoel lima pagi lantas Ong Sam Nio bangoen lebi doeloe boeka dia poenja peti pakean, maka dari peti itoe ia kloearken satoe badjoe moetiara kasi pada Tan Taij Hie boeat tanda mata, sembari Ong Sam Nio berkata: Ini badjoe moetiara Tjio Siang Kong poenja kake mojang poenja tinggalan, djikaloe moesin panas pake ini badjoe mendjadi dingin bisa hilangken itoe hawa panas, maka saja kasi ini badjoe pada Siang Kong soepaja Siang Kong inget selama-lamanja saja poenja diri, djikaloe Siang Kong pake ini badjoe seperti djoega saja ada bersama-sama Siang Kong, djangan loepaken saja poenja ketjintahan hati dengan Siang Kong jang manis hati boedinja.

Tempo Tan Taij Hie trima badjoe, sembari kloear ajer matanja, dengan berkata: Apa djoega nona poenja pesenan tentoe saja tiada loepaken. Sasoedanja Tan Taij Hie habis bitjara lantas ia boengkoes itoe badjoe moetiara dan pada koetika itoe djoega Tan Taij Hie membri slamat tinggal lantas ia berangkat toeroen dari atas ranggon troes kloear pergi di praoenja, maka praoe itoe poen sigra bertolak dari itoe soengei pergi di kota Soh Tjioe.

Alkaisah terseboetlah Tjio Hin Ko ada di negri Kwie Tang membeli barang dagangan dan sedia moetiara, taijpwe, kajoe sobak dan kimhio di moeat kadalem praoenja, maka tempo itoe djoega Tjio Hin Ko berangkat pergi di kota Soh Tjioe dengan praoe itoe. Tempo Tjio Hin Ko poenja praoe sampe di kota Soh Tjioe itoe lantas Tjio Hin Ko djoeal barang-barang itoe dengan amat larisnja (lakoe) maka habis di djoealnja barang itoe. Memang tempo jio Hin Ko maoe pergi di kota Soh Tjioe, ia menjaroe pake nama soedagar Lo Siauw Khoa. Hata pada soeatoe hari Tjio Hin Ko djalan kebetoelan ia sampe di roemahnja Tan Taj Hi di mana Tjio Hin Ko lantas mampir di roemahnja Tan Taij Hie itoe, lantas Tan Taij Hie kloear samboet pada Tjio Hin Ko, sembari menanja: Sobat soedagar dari mana?

Lantas Tjio Hin Ko berkata: Saja soedagar dari negri Kwie Tong, bernama Lo Siauw Khoa.

Serta Tan Taij ie dengar mendjadi soeka hati, dan lantas ia adjak Tjio Hin Ko masoek di dalem roemahnja, sasoedahnja Tjio Hin Ko masoek dan doedoek disitoe, lantas Tan Taij Hie sedia barang makanan dan minoeman dan lantas ia adjak Tjio Hin Ko makan minoem bersama-sama, kira-kira Tjio Hin Ko minoem bebrapa tjangkir arak lantas badannja kloear keringet, kerna itoe waktoe di boelan Gouw Gwee moesin panas, seta Tan Taij Hie lihat Tjio Hin Ko poenja badan kloear keringet, begitoe djoega Tan Taij Hie berkata: Saja ada poenja badjoe moetiara, djikaloe sobat Lo Siang Kong pake itoe badjoe boleh hilangken itoe panas.

Serta Tjio Hin Ko libat itoe badjoe, ia djoega tiada brami bilang satoe apa, tjoemah Tjio Hin Ko berkata: Betoel ini badjoe seperti djimat jang mandjoe: bisa hilang ken hawa jang panas.

Lantas Tan Taij ie berkata: Djikaloe sobat maoe tahoe ini badjoe saja dapet dari kota Kwie Tjioe kampoeng Taij Tjie Khe di roemahnja Tjio Hin Ko, apa itoe Tjio Hin Ko sobat kenal?

Lantas Tjio Hin Ko belaga kata: Saja kloear dari kota Kwie Tjioe soedah lama, saja maoe kata saja kenal, barangkali saja tiada kenal, begimana sobat boleh dapet ini badjoe:

Tan Taij Hie berkata: Saja tiada brani bikin djoesta pada sobat, saja bilang sebetoel-betoelnja saja ada sobat baek dengan Ong Sam Nio, itoe waktoe saja maoe poelang Ong Sam Nio kasi ini badjoe boeat tanda mata, maka djikaloe saja lihat ini badjoe, djadi kloear ajer mata sebab inget sama Ong Sam Nio. Djikaloe besok sobat maoe poelang, saja kirim sepoetjoek soerat, harep sobat toeloeng sampeken pada tjengkauw Sie Po.

Serta Tjio Hin Ko deugar itoe perkatahan, dia poenja pikiran mendjadi heran dan dia poenja hati seperti di toesoek-toesoek, maka begitoe djoega ia lantas bangoen dari krosi minta permisi maoe berangkat poelang.

Lantas Tan Taij Hie tjepet toelis sekeping soerat dengan toelis namanja Sie Po beroemah di Taij Tjie Khe di gang Tang Hang, begitoe djoega lantas Tan Taij Hie serahken itoe soerat di tangannja Tjio Hin Ko, sembari Tan Taj Hie pesen pada Tjio Hin Ko katanja: Saja ada kirim setangan soetra dan toesoek koende moetiara, ini doea roepa barang sobat toeloeng kasi tahoe sama intjim Sie Po boeat kasi sama Ong Sam Nio. Begitoe djoega Tjio Hin Ko trima itoe barang-barang dengan hati mara, lantas ia bawa pergi di praoenja, serta ia sampe di dalem praoe, lantas itoe setangan dan soerat di robek-robek dan itoe toesoek koende di pataken djadi doea troes di boeang di dalem soengei, dan praoenja lantas berangkat poelang. Sjahadan terseboetlah tjerita Tjio Hin Ko sasoedahnja poelang di roemahuja. sigra ia kasi tahoe pada istrinja Ong Sam Nio, demikian katanja: Sekarang intia dapet sakit keras, ini malem nona boleh poelang boeat menengokin intia poenja sakit.

Serta Ong Sam Nio dengar, hingga ia mendjadi kaget, maka apa boleh boeat lantas ia sediaken pakeannja aken berangkat poelang karoemah bapanja.

Demikian djoega Tjio Hin Ko lantas panggil saorang prampoean toewa boeat anterken Ong Sam Nio, sasoedahnja itoe prampoean toewa trima prentahnja Tjio Hin, Ko serta dapet soeratnja Tjio Hin Ko itoe, prampoean toewa adjak Ong Sam Nio naek di djoeli lantas brangkat poelang di roemahnja Ong Wan Gwee.

Tjerita Ong Wan Gwee lagi doedoek di dalem roemahnja, serta ia dapet lihat Ong Sam Nio poelang, ia mendjadi kaget. Begitoe djoega itoe prampoean toewa membri hormat pada Ong Wan Gwee serta ia serahken soeratnja Tjio Hin Ko ketanganja Ong Wan Gwee itoe, sasoedahnja Ong Wan Gwee lihat soeratnja Tjio Hin Ko, mendjadi kaget troes ia menanja pada Ong Sam Nio. Serta Ong Sam Nio di tanja, ia poen tiada bisa menjahoet satoe apa, hanja ia tinggal menangis sadja, lantas Ong Wan Gwee berkata: Tempo mantoe Tjio Hin Ko melamar kita poenja anak, dengan trang dateng di roemah kita, mengapa ini hari kita poenja anak tiada ketahoean apa salanja, ia lantas anterin poelang, atsal kaoe marawatin kaoe poenja soewami tiada ada sala apa-apa, djikaloe kaoe saorang prampoean segala perkara poenja kesalahan boleh di ampoenken, tjoemah kaloe kaoe melanggar atoerannja orang prampoean djikaloe soeka lain lelaki, itoe soesah boeat di ampoenken, sekarang kaoe traoesa boeat soesah hati, nanti kami pergi sama Tjio Hian Saij boeat tanja dari itoe perkara, apa kaoe poenja sala jang ini hari dia tjereken sama kaoe. Bagitoe djoega Ong Wan Gwee lantas soeroe orang panggil Tjio Hin Ko jang semantara itoe djoega lantas dateng di roemahnja Ong Wan Gwee, tempo Ong Wan Gwee ketemoe pada Tjio Hin Ko lautas Ong Wan Gwee menanja: Apa sebabnja Tjio Hian Saij maoe tjereken saja poenja anak Ong Sam Nio?

Lantas Tjio Hin Ko berkata: Saja tiada boleh tjerita jang lain perkara, tjoemah saja maoe kasi tahoe pada Gak Hoe saja poenja badjoe moetiara tinggalan dari saja poenja kaki mojang, itoe Gak Hoe boleh tanja sama Ong Sam Nio, apa itoe badjoe masi ada sekarang ini? Lain perkara saja tiada maoe tjeritaken sampe habis. Gak Hoe boleh tanja doeloe dari itoe badjoe, sekarang saja maoe poelang boeat oeroesin saja poenja pekerdjahan. Sasoedahnja Tjio Hin Ko habis bitjara, lantas ia berdjalan poelang karoemabnja. Demikian djoega Ong Wan Gwee lantas masoek kadalen roemahnja, di sitoe ia tanja pada Ong Sam Nio: Itoe dadjoe moetiara ada di mana?

Atas pertanjahan itoe Ong Sam Nio tiada maoe sahoettin satoe apa, hanja ia tinggal menangis sadja. Itoe waktoe Ong Wan Gwee poen tiada bisa bitjara satoe apa, tapi ia lantas djalan kloear koembali.

Serta Ong Sam Nio doedoek di dalem kamar ia pikirin dari itoe badjoe moetiara poenja resia tentoe Tjio Hin Ko soedah dapet tahoe, maka ini hari jio Hin Ko seperti katja soedah petja doea, sasoedahnja Ong Sam Nio habis berpikir lantas ia ambil tali hendak gantoeng dia poenja diri, tempo Ong Sam Nio baroe maoe gantoeng dirinja lantas kedatengan dia poenja iboe Thio Sie masoek di kamar menoeloeng pada Ong Sam Nio, sasoedahnja Thio Sie meloepoetken anaknja poenja ketjilakahan, lantas Thio Sie berkata: Anak poenja oemoer belon brapa tahon, ini waktoe anak poenja roepa seperti kembang sedang mekarnja, itoe perkara saorang prampoean moeda kaloe djalan sebetoe-betoelnja sampe orang lelaki maoe ambil sala boeat tjerein traoesa anak boeat koeatir hati, boekannja ljio Hin Ko sadja saorang lelaki jang ada di doenia, tapi masi banjak lain orang, kendatinja Tjio Hin Ko tiada koerang bini, anak djoega ini waktoe tiada koerang laki, mengapa anak poenja pikiran begitoe pendek, di lepas sama orang lelaki maoe tjari mati, djoega anak boleh toenggoe satoe tempo boleh tjari laki lagi jang tjakap, traoesa boeat pikiran lagi sama Tjio Hin Ko jang soedah lepas sama anak.

Serta Ong Sam Nio dengar iboenja poenja perkatahan, lantas ia tjit ajer matanja dan ia tahan amaranja serta toetoep itoe resia. Di tjeritaken Tjio Hin Ko soedah sampe di roemahnja di mana ia lantas tanja sama dia poenja boedak prampoean Oen In dan Tjeng In dari perkaranja Ong Sam Nio. Maka Oen In dan Tjeng In lantas kasi tahoe satoe persatoe dari nonanja poenja perkara resia, ia itoe samoea oleh lantaran tjengkauw Sie Po poenja boeatan.

Serta Tjio Hin Ko dengar ia mendjadi amat maranja dan lantas ia adjak rajat-rajatnja pergi di roemahnja tjengkauw Sie Po, serta Tjio Hin Ko ketemoe pada tjengkauw Sie Po itoe, lantas Tjio Hin Ko menanja: Mengapa angkaoe poeuja pikiran begitoe djahat memboedjoek saja poenja istri serta angkaoe djoeal sama satoe soedagar? Kaloe begitoe kaoe poenja hati temaha sama orang poenja kasian tiada ingetan maoe tjari oentoeng dengan sebetoelnja mendjalan koeliling, tjoemah kaoe poenja ingetan pagi dan sore memboedjoek orang poenja anak bini soepaja boleh dapet banjak oentoeng. Betoel djoega dari doeloe sampe sekarang kaloe orang prampoean mendjadi tjeng-kauw poera-poera bawa barang dagangan masoek di dalem roemah orang, djikaloe kaoe ketemoe saorang prampoean djanda ataoe orang prampoean jang lakinja tiada ada di roemah, maka seboleh-boleh kaoe boedjoek hatinja itoe prampoean moeda sampe timboel dia poenja hati birahi, djikaloe itoe prampoean poenja hati soedah djadi begitoe roepa, lantas kaoe tjariin saorang laki-laki soedagar ataoe orang bartawan, maka itoe prampoean moeda kaoe djoeal sama orang itoe, djikaloe itoe soedagar ataoe si hartawan penoedjoe dengan prampocan itoe, lantas kaoe dapet banjak oepa maka seboleh-boleh kaoe boedjoek itoe prampoean sampe itoe prampoean toeroet napsoe birahinja berboeat pekerdjahan jang kedji dengan itoe lelaki, maka haroes tiada boleh di pertjaja saorang tjengkauw masoek di roemah orang mendjoeal barang, maka sekarang kaoe misti taboe dari kaoe poenja kesalahan djangan ang kaoe sangkal lagi dari ini perkara, boleh kasi tahoe pada kami dengan sebetoel-betoelnja.

Lantas jengkauw Sie Po berkata: Harep Tjio Siang Kong djangan mendjadi mara doeloe sama saja, saja djadi tjengkanw boekannja maoe tjengkau win orang poenja anak bini, itoe waktoe saja dateng di roemahnja Tjio Siang Kong boekannja sengadja saja maoe dateng, sebab Siang Kong poenja istri jang panggil saja, kerna ia maoe beli barang moetiara bakal toesoek koende, serta saja bawa itoe toesoek koende di kasi lihat Siang Kong poenja istri, lantas Siang Kong poenja istri tanja sama saja, di mana jang dia boleh mentjari atsil jang lebi soepaja dia boleh mendjadi senang, kerna ia toenggoein ia poenja soewami seperti kerbo melihat boelan. Betoel segala roepa soedah sedia padanja serta ia sampe makan dan sampe pake, tapi tiada sampe poewas boeat kesenangan hatinja Itoelah jang Siang Kong poenja istri kasi tahoe pada saja, tapi saja tiada tahoe dari dia poenja resia jang lain, maka dari itoe boekannja saja poenja sala, djoega Siang Kong djangan ambil mara pada saja, Siang Kong boleh preksa Siang Kong poenja istri sendiri.

Serta Tjio Hin Ko dengar begitoe, ia poen tiada bisa bitjara satoe apa lagi, hanja ia lantas balik poelang karoemahnja, ia tiada djadi bikin perkara Serta Tjio Hin Ko sampe di roemahnja, maka apa djoega Ong Sam Nio poenja pakean dan pekakas roemah tangga serta anem blas peti besar ketjil jang di dalemnja berisi barang pakean, itoe samoeanja Tjio Hin Ko soeroe saorang prampoean toewa Ge Po boeat anterken di roemahnja Ong Wan Gwee, maka itoe prampoean toewa lantas bawa barang-barang itoe di roemahnja Ong Wan Gwee.

Alkaisa terseboetleh di kota Lam Kiah ada saorang bernama Gouw Kiat Tjin trima pangkat djadi Tie Kwan di kota Kwie Tang afdeeling Tiauw Jang Kwan itoe waktoa Gouw Kiat Tjin brangkat dari kota Lam Kiah meliwatin di kota Keng Jang.

Kerna Gouw Kiat Ijin tiada ada poenja istri, serta ia dapet dengar Ong Wan Gwee poenja anak prampoean terlalon amat tjakapnja, maka itoe waktoe Gouw Kiat Tjin lantas prentah Gé Po boeat minta pada Ong Wan Gwee, maka apa djoega itoe Gé Po poenja bitjara Ong Wan Gwee soeka toeroet, lantas itoe hari djoega Gouw Kiat Tjin dateng djadi penganten di roemahnja Ong Wan Gwee boeat ketemoein Ong Sam Nio, maka kadoea orang itoe djadilah laki bini, sasoedahnja itoe lantas Gouw Kiat Tjin adjak Ong Sam Nio berangkat pergi di kota Kwie Tang afdeeling Tiauw Jang Kwan.

Maka terseboetlah tjerita di kota Soh Tjioe Tan Taij Hie pagi dan sore ia boeat pikiran pada Ong Sam Nio, tiap-tiap Tan Taij Hie lihat itoe badjoe moetiara ia tarik napas pandjang pendek, serta ia poenja istri Peng Sie lihat jang ianja (Tan Taij Hie) pagi dan sore tarik napas, Peng Sie poen tiada taboe perkara apa jang di pikirin oleh soewaminja itoe. Kebetoelan itoe satoe hari Peng Sie boeka peti pakean maka di lihatnja di dalem itoe peti ada satoe badjoe moetiara jang mana Peng Sie lantas ambil dan semboeniken badjoe moetiara itoe.

Kemoedian tempo Tan Taij Hie boeka itoe peti maoe ambil itoe badjoe moetiara, di lihatnja soedah kaga ada di sitoe, oleh sebab itoe lantas Tan Taij Hie mendjadi mara pada istrinja hingga djadi berklai kalang kaboet antara kadoea laki istri itoe, maka pada koetika itoe djoega Tan Taij Hie lantas ambil ia poenja oewang semoeanja dan ia bawa pergi di kota- Keng Jang maoe tjari pada Ong Sam Nio Nio. Serta Tan Taij Hie sampe di tengah djalanan ia kena di rampok oleh pendjahat begal, hingga Tan Taij Hie poenja oewang habis di ambil oleh begal itoe, beroentoeng Tan Taij Hie tiada kena di boenoeh sama itoe pendjahat, kerna Tan Taij Hie keboeroe lari dan lantas toeroen di praoenja jang sekoetika itoe djoega lantas berangkat pergi di kota Keng Jang. Serta Tan Taij Hie sampe di kota Keng Jang lantas ia naek di darat di mana ia lantas menoempang tinggal di roemahnja Lie Kong Khe. Maka itoe wak toe Tan Taij Hie kasi tahoe satoe persatoe dari dia poenja perkara jang ia maoe tjari tjengkauw Sie Po.

Lantas Lie Kong Khe berkata: Sekarang itoe tjengkauw Sie Po soedah tiada tinggal lagi di dalem ini kampoeng, tiada tahoe dia pinda di mana kerna lantaran tjengkauw Sie Po perkara sama Tjio Hin Ko, sebab Tjio Hin Ko dakwa tjengkauw Sie Po djoeal dia poenja istri Ong Sam Nio sama satoe soedagar, maka Tjio Hin Ko dapet ketrangan dari itoe perkara, lantaran dia poenja badjoe moetiara tiada ada, kerna istrinja Ong Sam Nio soedah kasi pada kekasihnja. Sekarang Tjio Hin Ko soedah tjereken dia poenja istri djoega Tjio Hin Ko poenja istri sekarang ia soedah kawin dengan Gouw Tie Kwan, dari sebab itoe maka tjengkauw Sie Po dapet maloe dan lantas ia pinda di lain tempat, ia tiada brani tinggal lagi di sini.

Tempo Tan Taij Hie dengar perkatahan itoe, ia mendjadi kaget serta tiada bisa bitjara satoe apa. Kebetoelan itoe malem Tan Taij Hie berpikir dengan tiada bisa soedah, hingga lantaran itoe ia djadi sakit panas dingin, maka besok paginja Tan Taij Hie panggil sinseh boeat lihat dia poenja penjakit, serta itoe sinseh kasi obat Tan Taij Hie poenja sakit tiada bisa semboeh, hanja ia djadi semingkin paja, begitoe djoega Tan Taij Hie toelis sekeping soerat aken kasi tahoe pada istrinja Peng Sie, sasoedahnja lantas Tan Taij Hie kasi itoe soerat pada Lie Kong Khe, serta Lie Kong Khe trima soerat itoe, lantas Lie Kong Khe prentah orangnja boeat tjepat-tjepat bawa itoe soerat kakota Sin Owa Kwan, dengan di brioepa lima tail oewang perak, lantas itoe orang bawa itoe soerat brangkat pergi di kota Sin Owa Kwan itoe.

Maka di tjeritaken Peng Sie serta dapet soeratnja Tan Taij Hie, sembari berpikir, sekarang di dalem ini roemah tiada ada doeit, melainkan ada ini badjoe moetiara, djikaloe kita djalan sendiri slempang nanti ketemoe pendjahat di djalanan. Sahabisoja Peng Sie berpikir itoe, lantas ia pergi di roemahnja Tan Ong serta Peng Sie ketemoe pada Tan Ong itoe, lantas Peng Sie kasi tahoe jang ia poenja soewami Tan Taij Hie dapet sakit keras, maka ia minta Tan Ong anterken padanja akan pergi di roemahnja Lie Kong Kho di kota Keng Jang. Maka sekoetika itoe djoega Tan Ong bersama dia poenja istri menganterken Peng Sie pergi di kota Keng Jang, maka tiada brapa lamanja Peng Sie bersama Tan Ong dan istrinja Tan Ong sampe di kota Keng Jang di mana ia lantas pergi di roemahnja Lie Kong Khe, maka di sitoe Peng Sie ketemoe dengan soewaminja Tan Taij Hie itoe, jang pada koetika itoe Tan Taij Hie poenja sakit semingkin keras sampe sepoeloe hari lamanja lantas Tan Taij Hie itoe meninggal doenia. Demikian djoega Lie Kong Khe kloearken oewangnja beat membeli karanda dan lain-lain ongkos bakal koeboer maitnja Tan Taij Hie itoe maka Tan Taj Hie poenja mait di koeboerlah dengan atoeran dan sasoedanja selesih mengoeboer mait itoe, Peng Sie poen masi tinggal di roemahnja Lie Kong Khe itoe hingga kira-kira satoe boelan lamanja. Tempo Tan Ong bersama istrinja maoe poelang, lantas Peng Sie denger mendjadi mara troes ia maki-maki pada Tan Ong itoe, Tan Ong tiada bisa tahan dengar makian itoe lantas ia adjak istrinja berangkat poelang.

Alkaisa terseboetlah saorang prampoean toewa bernama Thio Tjit Nio dia itoe saban hari soeka pergi di tempatnja Peng Sie kerna saban hari Thio Tjit Nio lihat Peng Sie menangis sadja, djadi Thio Tjit Nio boedjoek hatinja Peng Sie.

Sedari Tan Taij Hie meninggal doenia sampe bebrapa hari lamanja Peng Sie tinggal menoempang di roemahinja. Lie Kong Khe, maka Peng Sie membantoe sedikit ongkos pada Lie Kong Khe itoe, oleh sebab itoe tiap-tiap Peng Sie tiada poenja doeit akan membantoe ongkos itoe, maka Peng Sie djoeal dia poenja barang pakean di bakal ongkos itoe, hingga lama kelamahan Peng Sie poenja pakean mendjadi habis, maka dari itoe Peng Sie kasi tahoe pada Thio Tjit Nio, dari dia poenja kesoesahan, demikian katanja: Sekarang saja tiada ada akal lagi, sebab saja poenja barang soedah habis saja djoeal bakal bantoe ongkos di sini.

Lantas Thio Tjit Nio berkata: Saja saorang soeda toewa tiada ada poenja simpenan, djangan nona mendjadi mara, djikaloe saja lihat nona masi moeda serta roepa tjakap, memang nona poenja ingetan maoe belaki sadja, sekarang nona tiada poenja oentoeng moeda-moeda di tinggal laki, djoega orang lelaki tiada tinggalin harta banda maka nona djadi djalan melarat, djikaloe saja poenja pikiran pada masa ini kaloe uona soedi maoe berlak: lagi, maka di bilangan ini kampoeng ada saorang hartawan tiada ada poenja istri dan djoega dia itoe masi moeda.

Lantas Peng Sie berkata: Saja slempang itoe orang hartawan tiada maoe piara orang prampoean djanda.

Maka Thio Tjit Nio berkata: Memang itoe orang hartawan dia soeroe saja tjari orang prampoean atsal jang roepanja tjakap, ia tiada perdoeli djanda ataoe prawan, sebab doeloe itoe orang hertawau Tjio Hin Ko dia poenja istri parasnja elok, ia bertjere hidoep, sesoeng goehnja nona poenja roepa dengan Ong Sam Nio bekas istrinja Tjio Hin Ko tiada berbedahan, djikaloe kiranja nona soeka, nanti besok pagi saja pergi di roemahnja Tjio Hin Ko saja maoe kasi tahoe padanja dari ini perkara soepaja boleh mendjadi.

Serta Peng Sie dengar begitoe, lantas ia bilang baek begimana intjim poenja maoe saja soeka toeroet

Tjerita Tjio Hin Ko lagi doedoek senang di dalem roemahnja, Serta Thio Tjit Nio dateng demikian djoega Tjio Hin Ko menanja: Intjim ada perkara apa, dateng begini pagi?

Lantas Thrio Tjit Nio berkata: Begimana itoe hari Siang Kong poenja pesenan, sekarang soedah dapet, orang atsal di kota Soh Tjioe, bernama Peng Sie dia poenja soewami mati belon brapa lama da dia poenja roman tjakap, djikaloe Siang Kong soedi boleh bikin djadi itoe perkara, kapan sadja Siang Kong maoe boleh mendjadi.

Serta Tjio Hin Ko dengar, mendjadi soeka hati sembari berkata: Djikaloe boleh ini sore intjim anterin Peng Sie dateng di sini, sebab ini tempo saja tiada ada poenja orang boeat merawatin di dalem roemah.

Demikian djoega Thio Tjit Nio berkata: Nanti saja poelang dhoeloe boeat kasi tahoe pada Peng Sie, djikaloe Peng Sie soeka lantas saja anterken Peng Sie datang di sini, sebab ini tempo Peng Sie djalan melarat tiada ada poenja pakean dan tiada ada poenja ongkos, soepaja Siang Kong boleh tahoe.

Begitoe djoega Tjio Hin Ko dengar, maka ia lantas kloearken seratoes tail oewang perak dan sama satoe peti jang di dalemnja berisi roepa-roepa barang pakean dan perhiasan badan, maka itoe oewang bersama itoe peti Tjio Hin Ko serahken sama Thio Tjit Nio akan kasi pada Peng Sie. Serta Thio Tjit Nio trima itoe oewang dan itoe peti pakean lantas ia brangkat poelang di roemahnja Peng Sie, di mana Thio Tjit Nio lantas serahken itoe oewang dan itoe peti pakean pada Peng Sie dan sekalian Thio Tjit Nio kasi tahoe pada Peng Sie jang Tjio Him Ko minta Peng Sie boleh dateng ini sore djoega, maka Peng Sie menoeroet dari permintahannja Tjio Hin Ko itoe. Tempo hari soedah djadi sore, lantas Peng Sie berihasken dirinja dengan berpake-pakean jang dari Tjio Hin Ko poenja kiriman, hingga Peng Sie poenja roepa djadi semingkin tjakap, apabila Peng Sie soedah berihas dengan pake-pakean jang indah tjahajanja itoe lantas Peng Sie bersama Thio Tjit Nio brangkat pergi di roemahnja Tjio Hin Ko, tempo Peng Sie sampe di roemanja Tjio Hin Ko itoe lantas Peng Sie ketemoe pada Tjio Hin Ko jang trima dengan segala soeka hati.

Sjahadan di tjeritaken Tjio Hin Ko sesoedahnja djadi laki bini dengan Peng Sie itoe, tempo itoe satoe hari kebetoelan Tjio Hin Ko dari loear poelang di roemahnja, Peng Sie lagi betoelin dia poenja peti pakean di dalem itoe peti ada satoe badjoe moetiara, tempo Tjio Hin Ko dapet lihat itoe badjoe moetiara, ia mendjadi kaget dan ia lantas tanja pada Peng Sie: Ini badjoc nona dapet dari mana?

Lantas Peng Sie berkata: Ini badjoe dari saja poenja soewami jang doeloe poenja tinggalan, dari itoe waktoe saja dapet soesah, saja maoe djoeal ini badjoe tiada ada orang jang maoe beli, maka saja simpen sampe sekarang ini, tapi saja tiada tahoe ini badjoe dia dapet dari siapa.

Maka Tjio Hin Ko berkata: Nona poenja soewami jang doeloe namanja Tan Taij Hie djadi soedagar berdagang beras, dia poenja tangan kiri ada piara koekoe pandjang dan dia poenja moeka tiada berkoemis, apa itoe dia orangnja, jang nona poenja soewami?

Lantas Peng Sie berkata: Ja, itoe betoel saja poenja soewami jang doeloe memang romanija begitoe.

Serta Tjio Hin Ko dengar lantas ia djadi tertawa dengan tepok tangan sembari berkata: Betoel djoega peratoeran doenia tiada berbedahan, djikaloe orang soekain orang poenja anak bini, tentoe di blakang hari dia poenja, auak bini di soekain oleh lain orang. Soeatoe pekerdjahan jang ia tiada patoet menjoekain orang poenja anak bini dengan memake oewang boeat toetoep orang poenja mata, itoe melainken manoesia di doenia jang kita boleh djoestain, tetapi dengan Toehan jang Koeasa kita tiada boleh djoestaken, maka dari itoe orang di dalem doenia djangan berboeat pekerdjahan jang tiada patoet menjoekain orang poenja anak bini, belon sampe dapet kita poenja kesenangan di dalem diri, lebi doeloe Toehau jang Koeasa soedah kasi djalan melarat.

Serta Peng Sie dengar, mendjadi kaget sembari menanja: Apa sebabnja Siang Kong bitjara begitoe?

Lantas Tjio Hin Ko berkata: Djikaloe nona maoe tahoe sebabnja, ini badjoe moetiara atsalnja saja poenja kake mojang poenja tinggalan. Itoe waktoe nona poenja soewami Tan Taij Hie akalin saja poenja istri Ong Sam Nio mendjadi sobat, tempo Tan Taij Hie maoe poelang di kota Soh Tjioe, saja poenja istri kasi ini badjoe boeat tanda mata.

Tempo saja dari kota Kwie Tang pergi di kota Soh Tjioe kebetoelan saja mampir di roemahinja Tan Taj Hie maka di sitoe saja dapet lihat ini badjoe moetiara, dari itoe saja dapet tahoe itoe resia, di blakang kali saja poelang lantas saja tjereken saja poenja istri Ong Sam Nio serta saja soeroe dia poelang di roemah iboe bapanja, maka terlaloe amat heran dan tiada doega ini hari nona poenja soewami Tan Taij Hie mati, djadi saja ambil istri dengan nona, dari itoe njatalah bahwa Toehan jang Koeasa membales Tan Taij Hie poenja kedjahatan, jang koetika itoe hari Tan Taij Hie soedah memboeat pekerdjahan jang kedji dengan saja poenja istri, apa maoe Toehan jang Koeasa gerakin hati saja dan berdjodoken saja dengan nona sampe djadi laki bini maka orang di doenia djangan soekain orang poenja anak bini, dan djoega orang prampoean jang soedah djadi laki bini, miskin ataoe kaja kita misti trima kita orang berdoea poenja peroentoengan jang soedah di takdirken oleh Toehan jang Koeasa dengan mendjodoken kita orang berdoea djadi laki bini, djikaloe soeatoe pram poean tiada trima oentoeng dari soewami poenja redjeki, hanja ia serahka dengan harta banda dan kepengen dapet laki jang lebi beroentoeng dari soewaminja, maka prampoean jang ingetannja begitoe roepa, tentoe di blakang kali ia nanti dapet djalan melarat di dalem doenia ini, hingga dia itoe djadi tjintahannja orang banjak, djikaloe soeatoe prampoean moeda memegang pekerdjahan dengan djalan jang patoet djangan soeka djoestain soewaminja dari pada perboeatan jang serong. maka prampoean itoe di slamatken dirinja oleh toehan jang koeasa dengan di bri redjeki saoemoer hidoepnja akan mendjadi senang atas dirinja dan bertjintahan dengan soewaminja sampe di hari toewa, kerna saban hari melekat sandingken kita poenja badan akan menjaksiken di doenia djikaloe kita poenja laki tiada beroentoeng mendjadi mati, kita tinggal djanda djangan soeka ambil sobat prampoean sama prampoean, djikaloe kita ambil sobat kebetoelan dapet jang baek djadi penawar, kaloe dapet jang djahat djadi ratjoen selama-lamanja di kita poenja badan hingga kita tinggalin nama jang boesoek.

Apa bedanja seperti dhoeloe di kota Hok Tjioe ada saorang prampoean moeda djanda kembang, maka te ah bebrapa kali orang minta maoe bakal istri sebetoelnja, tapi itoe prampoean tiada maoe, kerna ia mace pili laki dengan orang jang hartawan, ia tiada maoe trima oentoeng boeat itoe orang minta bakal istri sebetoelnja, maka itoe prampoean moeda tiada maoe trima orang poenja permintahan.

Adapoen itoe prampoean moeda seringkali ia soeka makan minoem dengan plesir sama dia poenja orang toewa lelaki, ini orang toewa lelaki boleh terbilang ia lah saorang jang pinter mengarti segala kitab-kitab atoeran manoesia di doenia.

Peristiwa itoe satoe hari boelan tahon baroe itoe prampoean moeda plesir makan minoem sama dia poenja bapa, maka sehabisnja makan minoem itoe orang toewa bapanja itoe prampoean moeda, mendjadi mabok arak, maka itoe prampoean moeda lantas anterin bapanja tidoer di randjang, itoe waktoe dia poenja bapa kira lain orang lantas itoe orang toewa bikin resia di badan anaknja; sampe di blakang hari itoe prampoean moeda ketahoean ada poenja boentingan, maka sekalian tetangganja sampe mendjadi heran sekali lihat itoe prampoean moeda jang tiada tahoe kloear pintoe boleh mendjadi boenting, maka pada Toehan jang koeasa orang tiada boleh bikin djoesta dari itoe pekerdjahan jang kedji. Maka nona boleh dengar ini tjerita soepaja nona boleh simpen di dalem pikiran, djangan loepa saja poenja pesenan.

Setelah Peng Sie dengar Tjio Hin Ko poenja perkatahan, ia mendjadi kaget hingga semangatnja hilang separoh, sembari berkata: Djikaloe Siang Kong poenja perkatahan samoeanja betoel tiada ada jang sala, maka apa djoega Siang Kong poenja prentah saja djoengdjoeng di atas batok kepala dan saja tiada brani meloepaken dari Siang Kong poenja pesenan itoe. Serta Tjio Hin Ko dengar mendjadi soeka hati, maka itoe waktoe Tjio Hin Ko lantas kasi tahoe, jang ia hendak berangkat pergi di Kwie Tang akan oeroesken dagangannja di sana. Tempo Tjio Hin Ko itoe berangkat pergi maka Peng Sie anter sampe di loear pintoe roemahnja, sasoedahnja Tjio Hin Ko kloear dari roemahnja berdjalan pergi, lantas Peng Sie masoek koembali di dalem roemahnja.

Maka terseboetlah tjerita Tjio Hin Ko sampe di Hap Poh Kwan, maka di sitoe ia membeli barang-barang dagangan, tempo Tjio Hin Ko lagi pili saboetir moetiara besar, lantas ada saorang toewa lelaki lihat itoe moetiara besar di ambilnja serta di bawa lari, demikian djoega Tjio Hin Ko menboeroe pada orang toewa itoe jang mentjoeri moetiara, itoe orang toewa lari belon sebrapa djaoenja lantas ia djatoh di pinggir djalanan hingga mendjadi mati, lantas itoe orang toewa poenja anak dan bini menangis dan lantas tangkap Tjio Hin Ko itoe di bawa di kantornja Tie Kwan.

Tjerita di kantor polici Hap Poh Kwan di sitoe ia lah Gouw Kiat Tjin. Adapoen Gouw Kiat Tjin itoe bermoela ia pegang djabatan Tie Kwan di kota Tiauw Jang, maka di dalem djabatannja itoe ia memegang atoeran dengan amat adilnja tiada maoe makan sogokan dari anak negri. Serta itoe waktoe Gouw Tie Kwan trima dakwahan dari perkara pemboenoehan jang di toedoeh atas Tjio Hin Ko poenja perboeatan, hingga orang toewa itoe mendjadi mati, maka segala soerat-soerat pengadoehan itoe Gouw Tie Kwan bawa poelang karoemahnja akan di preksa pada malem hari, sebab tempo itoe orang dateng berklagt itoe waktoe soedah hampir sore.

Maka pada itoe malem tempo Gouw Kiat Tjin Tie Kwan memereksa soerat-soerat dakwahan dari perkaranja Tjio Hin Ko, kebetoelan itoe waktoe Ong Sam Nio dapet lihat itoe soerat, maka ia ingatlah di dalem hatinja seperti doeloe tempo masi djadi laki bini dengan Tjio Hin Ko poenja keboedian serta tjinta satoe sama lain, maka Ong Sam Nio lantas menangis di depannja Gouw Kiat Tjin, tempo Gouw Kiat Tjin lihat Ong Sam Nio menangis, hingga ia mendjadi kaget dan lantas ia menanja: Hoe Djin poenja apa sama ini orang jang dapet perkara?

Lantas Ong Sam Nio berkata: Ini saja poenja inko piauw, tiada doega dia sampe di sini ia dapet perkara begini besar, harap Siang Kong boleh toeloeng saja poenja inko djangan sampe dapet hoekoeman mati.

Gouw Kiat Tjin berkata: Boleh lihat nanti besok pagi saja preksa ini perkara, sebab saja rasa soesah di toeloeng perkaranja orang boenoeh orang sampe mati.

Serta Ong Sam Nio dengar begitoe, lantas ia berloetoet sembari menangis di depan soewaminja boeat mintain ampoen dari perkaranja Tjio Hin Ko biar mendjadi bebas. Lantas Gouw Kiat Tjin berkata: Hoe Djin djangan boeat koeatir hati, nanti besok pagi saja preksa itoe perkara bikin trang, sesoedahnja habis bitjara waktoe tengah malem masing-masing masoek tidoer. Hata di tjeritaken ka esokan paginja waktoe Gouw Kiat Tjin maoe pergi di kantornja, pada tatkala itoe Ong Sam Nio pegang Gouw Kiat Tjin poenja badjoe sembari Ong Sam Nio menangis dengan berkata: Djikaloe Siang Kong tiada bisa toeloeng saja poenja inko piauw, saja maoe mati sadja tiada maoe ketemoe lagi dengan Siang Kong.

Lantas Gouw Kiat Tjin berkata: Hoedjin traoesa boeat koeatir hati, nanti saja preksa jang trang itoe perkara. Sasoedahnja Gouw Kiat Tjin habis bitjara lantas ia berdjalan pergi di kantornja. Di sitoe Gouw Kiat Tjin Tie Kwan lantas preksa perkara itoe. Maka lebi dhoeloe Gouw Tie Kwan tanja itoe orang toewa poenja anak Song Hok dan Song Sioe: Kaoe dateng di sini maoe berklagt perkara apa?

Lantas Song Hok dan Song Sioe berkata: Saja minta Taij Lo Ja boleh preksa saja poenja bapa kerna orang poekoel sampe mati, sebabnja bereboet saboetir moetiara di djalanan, djoega banjak saksi jang lihat itoe orang poekoel saja poenja bapa mendjadi mati.

Lantas Gouw Tie Kwan menanja pada itoe saksi saksi: Kaoe poenja ketahoean begimana?

Maka di antara saksi saksi itoe ada jang bilang di poekoel dan ada jang bilang di tolak hingga saksi-saksi itoe tiada tjotjok bitjaranja satoe sama lain.

Lantas Gouw Tie Kwan menanja pada pesakitan Tjio Hin Ko: Mengapa kaoe dateng di sini kaoe brani poekoel orang sampe mati?

Lantas Tjio Hin Ko menjahoet: Sebetoelnja itoe orang toewa tjolong saja poenja moetiara, tiada tahoe dia lantas bawa lari dari sebab itoe lantas itoe orang toewa djatoh sendiri mendjadi mati, boekan saja poekoel ataoe tolak itoe orang toewa itoe tiada sekali-kali.

Serta Gouw Tie Kwan dengar Tjio Hin Ko poenja pengakoean, lantas Gouw Tie Kwan tanja Song Hok dan Song Sioe: Kaoe poenja bapa ini tahon oemoernja brapa?

Begitoe djoega Song Hok dan Song Sioe berkata: Saja poenja bapa ini tahon oemoernja anem poeloe toedjoe.

Serta Gouw Tie Kwan dengar itoe perkatahan, lantas ia berkata: Djikaloe kami timbang ini perkara kaoe poenja bapa, matanja glap ia lari kesandoeng hingga ia djatoh mendjadi mati, sebab orang toewa dia poenja kekoeatan koerang, boekannja itoe orang jang poekoel, kaoe poenja bapa djatoh sendiri sampe djadi mati.

Lantas Song Hok dan Song Sioe berkata: Memang itoe orang jang poekoel saja poenja bapa sampe mati.

Lantas Gouw Tie Kwan menanja: Apa kaoe poenja bapa poenja badan ada dapet loeka apa tiada? Nanti kami maoe dateng preksa mait bapa moe. Sekarang kaoe boleh bawa itoe mait di roemah sakit, toenggoe nanti sore kami dateng preksa.

Maka Song Hok dan Song Sioe berkata: Djoega samoeanja saksi lihat trang jong itoe orang poekoel saja poenja bapa sampe mati, djikalos Lo Ja maoe dateng preksa saja poenja bapa poenja mait saja tiada kasi.

Lantas Gouw Tie Kwan berkata: Djikaloe itoe mait kaoe tiada maoe kasi preksa, begimana ini perkara bisa djadi trang boeat djatohken hoekoeman sama itoe pesakitan.

Song Hok dan Song Sioe berkata: Hareplah Lo Ja djangan dateng preksa saja poenja bapa poenja mait.

Serta Gouw Tie Kwan dengar begitoe, lantas ia mendjadi mara sembari berkata: Djikaloe kaoe tiada maoe kasi kami preksa itoe mait, djadi kaoe doea orang bikin pengadochan soeka soeka boeat bikin soesah sama policie.

Serta Song Hok dan Song Sioe dengar itoe Tie Kwan poenja perkatahan, ia djadi ketakoetan dan lantas ia berloetoet sembari berkata: Begimana Lo Ja poenja poetoesan saja trima.

Lantas Gouw Tie Kwan berkata: Djikaloe kami poenja timbangan kaoe poenja bapa soedah makan oemoer hampir toedjoe poeloe tahon ia djatoh sendiri mendjadi mati. Sekarang kami poetoesin dari kaoe poenja ongkos boeat koeboer kaoe poenja bapa, Tjio Hin Ko boleh ganti separoh ongkos mati apa kaoe soeka trima apa tiada.

Lantas Song Hok dan Song Sioe berkata: Begimana Lo Ja poenja poetoesan saja toeroet sadja.

Demikian djoega Gouw Tie Kwan menanja pada Tjio Hin Ko: Sekarang angkaoe boleh kloearken oewang boeat ongkos sama Song Hok dan Song Sioe akan koeboer dia poenja bapa, djoega kaoe poenja kedosahan bebas tiada di hoekoem satoe apa djikaloe kaoe ganti ongkos separoh.

Serta Tjio Hin Ko dengar Gouw Tie Kwan poenja poetoesan, mendjadi soeka hati lantas ia kloearken oewang perak doea ratoes tail kasi sama Song Hok, maka Song Hok dan Song Sioe membri trima kasi pada Gouw Tie Kwan sasoedanja itoe doea soedara lantas berlaloe dari kantor Tie Kwan, dan djoega Tjio Hin Ko membri trima kasi pada Gouw Tie Kwan dan lantas ia berangkat poelang di tempat mondoknja.

Maka di tjoritaken Ong Sam Nio serta dengar soewaminja Gouw Tie Kwan poelang, demikian djoega Ong Sam Nio kloear samboet pada soewaminja itoe serta Ong Sam Nio menanja dari perkaranja Tjio Hin Ko.

Maka Tie Kwan Gouw Kiat Tjin berkata: Sekarang Hoe Djin poenja inko soedah lepas perkara, tjoemah ia ganti ongkos sadja boeat koeboer itoe mait.

Serta Ong Sam Nio dengar mendjadi soeka hatinja lantas ia membri trima kasi sembari berkata: Saja berpisaän sama saja poenja inko soedah lama, sekarang kebetoelan ketemoe disini sama saja poenja inko sekalian raja mace tanja dari saja poenja orang toewa poenja kabar begimana. Apa Siang Kong soeka kasi permisi boeat saja ketemoe sama saja poenja inko? Lantas Gouw Kiat Tjin berkata: Begimana Hoe Djin poenja maoe boeat ketemoe sama Hoe Djin poenja inko, itoe saja toeroet dengan segala Boeka hati. Sekarang Hoe Djin boleh soeroeh orang pergi panggil Tjio Hin Ko itoe adjak dateng di sini boeat Hoe Djin ketemoe sendiri.

Demikian djoega Ong Sam Nio dengar mendjadi soeka hati, lantas ia soeroe saorang boedak prampoean panggil Tjio Hin Ko, semantara itoe Tjio Hin Ko dateng di roemahnja Gouw Kiat Tjin, maka Gouw Kiat Tjin menjamboet dan adjak masoek Tjio Hin Ko itoe kadalem roemah sasoedahnja Tjio Hin Ko doedoek, lantas Gouw Kiat Tjin berkata dengan bahasain panggil Toakoe demikian katanja: Djikaloe boekannja Toakoe poenja ade boeat mintain ini perkara, tentoe Toakoe boleh dapet dosa besar, maka saja panggil lagi Toakoe dateng di sini, sebab Toukoe poenja ade maoe ketemoe sendiri boeat menanja Gak Hoe dan Gak Bo di roemah poenja keslamatan.

Serta Tjio Hin Ko dengar ia djadi kaget sembari berpikir, mengapa ini Tie Kwan bahasain saja Toakoe, dari mana saja ada poenja ade jang kawin sama Tie Kwan. Sasoedahnja Tjio Hin Ko habis berpikir ia poen tiada bisa bitjara satoe apa hanja ia tinggal diam sadja. Semantara itoe Ong Sam Nio kloзar dari dalem, serta ia ketemoe pada Tjio Hin Ko lantas ia menangis sembari pelok Tjio Hin Ko poenja poendak. Serta Tie Kwan lihat Ong Sam Nio berpelokkan dengen Tjio Hin Ko, ia mendjadi kaget sembari berkata:

Apa sebabnja Hoe Djin ketemoe sama Hoe Djin poenja inko berpelokan seperti orang laki bini: Saja lihat mendjadi heran, djikaloe peratoeran manoesia jang saja poenja tahoe kendatinja soedara poetoesan peroet, soedara prampoean tiada boleh doedoek sama-sama soedara lelaki bitjara seperti laki bini poenja atoeran, sekali poen bapa djoega djikaloe anak prampoean soedah besar peratoeran manoesia orang djadi bapa tiada boleh tjampoer sama-sama doedoek ataos tidoer sama anak prampoean, apa lagi kalos itoe anak prampoean soedah kloear pintoe boeat ikoet dia poenja laki, orang djadi mah bapa tiada boleh tahan anak prampoean poenja kesoekahan hati boeat ikoet dia poenja laki, djikaloe mah bapa tahan anak prampoean mengikoet dia poenja laki, itoe manoesia melanggar peratoeran doenia, apa lagi orang djadi bapa saban hari doedoek plesir dengan dia poenja anak prampoean seperti laki bini, djoega itoe jang djadi bapa poenja pikiran boekannja manoesia seperti binatang kaki ampat tiada tahoe sanak soedaranja berkoempoel djadi satoe, maka saja lihat Hoe Djin bersama Toakoe ketemoe seperti laki bini, itoe perkara saja medjadi heran.

Serta Ong Sam Nio dengar Gouw Tie Kwan poenja perkatahan lantas ia berloetoet sembari berkata: Apa dosa saja harep Siang Kong boleh ampoenin pada saja, sebetoelnja ini Tjio Hin Ko bekas saja poenja soewami jang doeloe boekannja saja poenja soedara piauw, kerna saja inget Tjio Siang Kong poenja boedi hingga saja djadi loepa ingetan saja kira masi djadi laki bini dengan dia, harep Siung Kong soepaja ampoenken dari saja poenja kesalahan. Lantas Gouw Kiat Tjin berkata: Djikaloe Hoe Djin masi tjinta dengan Hoe Djin poenja soewami jang doeloe Tjio Hin Ko patoet Hoe Djin sala ingetan maka ini hari Hoe Djin bertjintahan sampe begitoe, sekarang Hoe Djin boleh poelang koembali akan ikoet Hoe Djin poenja soewami Tjio Hin Ko, kerna saja tiada brani melanggar atoeran doenia akan poetoesken orang poenja ketjintahan dari perkara laki bini.

Demikian djoega Ong Sam Nio membri trima kasi dan Tjio Hin Ko djoega membri trima kasi pada Gouw Kiat Tjin, maka apa djoega barang-barangnja Ong Sam Nio itoe Gouw Kiat Tjin soeroe Tjio Hin Ko trima, sasoedahnja Tjio Hin Ko trima itoe barang-barang, lantas Tjio Hin Ko prentah orang bawa toeroen di praoe sasoedahnja Tjio Hin Ko adjak Ong Sam Nio poelang di kota Keng Jang Hoe.

Sjahadan di tjeritaken Gouw Kiat Tjin trima soeratnja Srie Baginda Keiser akan di soeroe poelang di kota radja Peking. Maka Gouw Kiat Tjin berangkat lah kakota radja itoe di mana ia dapet pangkat dari anoegrahnja Srie Baginda Keiser soeatoe djabatan jang moelia, ia itoe Soe Po Siang Sie, sasoedahnja Gouw Kiat Tjin trima pangkat itoe sigra ia piara satoe istri lagi dan kira-kira bebrapa tahon lamanja Gouw Kiat Tjin tinggal di kota radja ia dapet doea anak laki-laki, hingga di blakang hari itoe anak samoeanja pegang pangkat djadi orang besar di dalem kota radja dan selama lamanja Gouw Kiat Tjin tinggal slamat di dalem doenia memangkoe djabatan jang amat moelia di kota radja.

Maka terseboetlah poela tjerita Tjio Hin Ko jang adjak Ong Sam Nio poelang di roemahnja boeat ketemoe dengan Peng Sie. Setelah Tjio Hin Ko ketemoe dengan Peng Sie itoe lantas Tjio Hin Ko kasi tahoe satoe persatoe dari perkaranja Ong Sam Nio jang koetika doeloe.

Serta Peng Sie dengar perkatahannja Tjio Hin Ko, ia poen mendjadi soeka kati sembari berkata: Ini hari Tjio Siang Kong bawa poelang Siang Kong poenja istri jang doeloe Ong Sie zaja djoega trima djadi perna bini moeda atsal di dalem roemah seperti soedara mendjadi akoer satoe dengan lain akan mendjaga dan merawatin Siang Kong saorang. Sehabisnja Peng Sie bitjara jang demikian itoe, hingga Tjio Hin Ko mendjadi soeka hati, muka sedari itoe hari Tjio Hin Ko dengan doea orang istrinja Ong Sam Nio dan Peng Sie tinggal di dalem roemah dapet keslamatan dengan bertambah-tambah kesenangannja hingga sampe di hari toewanja.

TJERITA SAORANG PRAMPOEAN LIE SIE JANG AMAT TJINTA

DENGAN SOEWAMINJA DAN MERTOEWANJA.

Bahwa ini lah di tjeritaken di Pit Keng Hoe ada saboewah goenoeng nama Bong Hoe San dan di atasnja goenoeng itoe uda satoe batoe namanja Bong Hoe Tjhio, ada poen batoe itoe atsalnja saorang prampoean jang djadi, ia itoe tempo koetika doeloe itoe orang prampoean dateng di atas goenoeng Bong Hoe San mentjari soewaminja jang soedah lama pergi tiada inget poelang, itoe orang prampoean tiap-tiap hari ia dateng di itoe goenoeng dengan membawa naja jang di dalemnja berisi barang-barang makanan, maka di atas itoe goenoeng prampoean itoe mengharep-harep soewaminja soepaja lekas poelang Demikian lab prampoean itoe saban hari berniat di atas goenoeng itoe hingga sampe di kemoedian harinja prampoean itoe troes mati di atas itoe goenoeng, maka maitnja itoe prampoean mendjadi patong (anak-anakan) batoe jang mana kepalanja patong itoe seperti kepalanja manoesia serta tangan kanannja memegang naja dan tangan kirinja memegang mangkok ajer; hingga sampe sekarang ini di atas itoe goenoeng seringkali kloear api menjala.

Sampe di blakang hari orang kampoeng di sitoe dateng bersoedjoet di hadepan patong batoe itoe jang bernama Bong Hos Tjhio, dan djoega seringkali djikaloe ada praoe belajar sampe di moeara dekat itoe goenoeng soeka timboel angin keras hingga itoe praoe tiada bisa belajar troes, djikaloe itoe djoeragan praoe tahoe di atas itoe goenoeng ada satoe gredja jang moestadjeb, lantas itoe djoeragan praoe meniat di atas itoe goenoeng dengan membakar doepa, sasoedanja itoe djoeragan meniat lantas ia poenja praoe bisa belajar dengan slamat.

Adapoen itoe goenoeng Bong Hoe San doedoeknja dekat kampoeng Lee Tjoan, di dalem itoe kampoeng ada saorang soedagar bernama Oeij Tjeng Djin, itoe waktoe Oeij Tjeng Djin pergi berdagang di kota Sob Tjioe, maka di sana Oeij Tjeng Djin ada piara satoe goendik jang beroemoer dlapan blas tahon, maka Oeij Tjeng Djin itoe terlaloe amat tjinta dan sajang bagi goendik itoe, hingga Oeij Tjeng Djin tiada ingat poelang di kampoengnja di mana ia ada poenja istri dan iboe jang terlaloe amat miskinnja. Beroentoeng Oeij Tjeng Djin poenja istri Lie Sie saorang prampoean jang amat pinternja serta sangat hatinja merawatin dia poenja mertoewa prampoean, hingga iboenja Oeij Tjeng Djin lihat Lie Sie djadi kesian, dan saban hari itoe prampoean toewa boeat pangenan dia poenja anak belon bisa poelang

Serta Lie Sie lihat saban hari mertoewanja menangis sadja, maka Lie Sie boedjoek lah hati mertoewanja itoe.

Peristiwa itoe satoe tahon harga beras terlaloe mahal hingga Lie Sie tiada bisa beli beras masak boeboer saban hari boeat kasi mertoewanja makan. Di blakang hari Lie Sie poenja mertoewa prampoean dapet sakit, maka telah bebrapa kali Lie Sie kirimin soerat pada soewaminja, tetapi Lie Sie belon tahoe dapet balesan soerat dari soewaminja itoe. Lantas Lie Sie djoeal dia poenja pakean toesoek koende dan kain badjoe boeat ongkos panggil senseh, kebetoelan itoe senseh saorang jang moerah hati boedinja maka ia soeka toeloeng sadja pada Lie Sie poenja mertoewa prampoean, kendatinja itoe senseh menoeloeng padanja, akan tetapi Lie Sie tiada ada poenja oewang boeat membeli obat, djadi Lie Sie saban malem membakar doepa berdoa pada Toehan jang maha koewasa. Kaget itoe satoe hari Lie Sie poenja mertoewa sakit semingkin keras hingga ia mendjadi mati, maka pada tatkala itoe Lie Sie menangis dengan amat sedinja sampe hilang dia poenja soewara dan ia poen djatoh bangoen di tanah. Lantas tetangganja dari kiri kanan dateng menoeloeng pada Lie Sie itoe. Lie Sie tepok dadanja kerna ia pikir jang dia tiada mampoe beli karanda (peti mati), maka Lie Sie tinggal menangis sadja.

Kemoedian pada malemnja kaget mertoewanja Lie Sie itoe hidoep koembali, hingga Lie Sie djadi ketakoetan sembari menanja; Nio apa setan ataoe orang?

Lantas mertoewanja berkata: Kami boekannja setan, njonja mantoe djangan takoet.

Serta Lie Sie dengar begitoe ia poen mendjadi soeka hati sampe di blakang hari Lie Sie poenja mertoewa tiada bisa makan dan tiada bisa minoem selama-lamanja ia tinggal di atas randjang sadja, djadi Lie Sie lihat mertoewanja saorang toewa, maka Lie Sie takoet nanti ia djadi mati koembali, oleh sebab itoe maka saban hari Lie Sie pergi naek di atas goenoeng Bong Hoe San meniat di badepannja patong batoe Bong Hoe Tjhio, meminta soepaja soewaminja lekas poelang.

Arkian pada soeatoe hari Lie Sie dengar soewaranja Goak jang berboenji di atas roemabnja, maka Lie Sie poenja hati sangat mengharep akan soewaminja Oeij Tjeng Djin nanti lekas poelang dan lagi Lie Sie itoe hormat djaga dia poenja mertoewa prampoean.

Maka terseboet lah tjerita di kota Soh Tjioe pada soewatoe bari ada saekor Goak mentjok di genteng roemahnja Oeij Tjeng Djin jang mana pagi dan sore Goak itoe berboenjiken soewaranja jang amat sedi, hingga siapa jang dengar djadi kesian. Memang Oeij Tjeng Djin di kota Soh Tjioe telah bebrapa kali trima istrinja poenja soerat, tetapi belon tahoe satoe kali ia membales soerat istrinja.

Adapoen itoe satoe hari Oeij Tjeng Djin dapet dengar itoe soewara Goak ada di atas genteng, djadi Oeij Tjeng Djin poenja pikiran kalang kaboet inget maoe poelang, tapi in poenja goendik tinda maoe kasi poelang. Kerna Oeij Tjeng Djin soedah lama ia pergi di kota Soh Tjice dan tinggal di sitoe, maka itoe tiada dapet tahoe begimana kaädahannja di dalem roemahnja di kampoeng Lee Tjoan.

Peristiwa pada soewatoe hari Oeij Tjeng Djin pergi di roemah makan, makan minoem sama dia poenja sobat-sobat, soepaja dia poenja hati mendjadi senang, sasoedahnja Oeij Tjeng Djin habis plesir di dalem roemah makan itoe Oeij Tjeng Djin mendjadi maboek troes ia poelang di roemahnja. Tempo Oeij Tjeng Djin sampe di roemahnja sakoenjoeng-koenjong ia mendjadi mati, dari itoe maka Oeij Tjeng Djin poenja sanak bernama Oeij Bin dateng di roemahnja Oeij Tjeng Djin serta ia pesen pada goendiknja Oeij Tjeng Djin, katanja: Itoe maituja Oeij Tjeng Djin misti di bawa poelang di roemah iboenja di kampoeng Lee Tjoan.

Akan tetapi Oeij Tjeng Djin poenja goendik tiada maoe kasi. Lantas Oeij Bin maki padanja sembari berkata: Angkaoe poenja soewami soedah lama maoe poelang, tapi kaoe tiada kasi, hingga angkaoe bikin dia berpisa dengan dia poenja anak bini dan iboenja jang ada di roemah, betoel angkaoe poenja ingetan terlaloe djahat, tempo angkaoe poenja soewami Oeij Tjeng Djin masi hidoep, boekan patoet angkaoe poenja tjinta padanja hingga Oeij Tjeng Djin sampe loepaken ia poenja anak bini dan iboenja, sekarang kaoe poenja soewami Oeij Tjeng Djin soedah mati, tentoe angkaoe poenja hati terlaloe amat senang, kerna angkaoe sacrang prampoean jang masi moeda maka angkaoе poenja pikiran pendek mentjari lagi laki jang lain, dari itoe kami slempang kaloe kaoe soedah ikoet orang lain angkaoe nanti loepaken Oeij Tjeng Djin poenja boedi, maka ini hari maitnja Oeij Tjeng Djin soepaja di bawa poelang di roemah tangganja di kampoeng Lee Tjoan.

Apabila goendiknja Oeij Tjeng Djin dengar orang banjak poenja perkatahan, ia poen tiada bisa menjahoet satoe apa lagi, maka apa boleh boeat Oeij Tjeng Djin poenja mait di masoeken kadalem karanda dan dan sasoedanja lantas itoe karanda di moeat di dalem praoe dan goendiknja Oeij Tjeng Djin mengikoet doedoek di praoe itoe, maka pada semantara itoe di berangkatin lah prace itoe pergi ka kampoeng Lee Tjoan, tempo itoe praoe berdjalan sampe tiga hari lamanja belon sampe di kampoeng Lee Tjoan itoe, sekoenjoeng-koenjoeng orang dapet dengar di dalem karanda itoe ada soewara orang menangis dengan meminta setjangkir thee, dari itoe lantas toekang praoe boeka karanda itoe, begitoe djoega Oeij Tjeng Djin berkata sama dia poenja goendik: Saja boekannja mati, sebetoelnja saja dapet lihat saja poenja istri Lie Sie ada di atas goenoeng Bong Hoe San dengan ia menangis terlaloe amat sedinja, sebab saja poenja iboe dapet sakit keras, mengapa saja poenja diri ada di dalem karanda ini?

Lantas Oeij Bin berkata: Ade poenja goendik jang soedah toetoep ade poenja hati, hingga sampe sepoeloe tahon lamanja ade tinggal di kota Soh Tjioe bertjintahan orang berdoea, maka ade loepa sama intjim dan theehoe jang ada di roemah dengan amat kesoesahannja.

Serta Oeij Tjeng Djin dengar ia membri trima kasi, kerna ia tahoe dari dia poenja kesalahan. Demikian djoega Oeij Tjeng Djin membakar doepa meniat soepaja ia orang boleh lekas sampe di roemahnja, maka tatkala itoe poen itoe praoe djalan separti terbang hingga tiada brapa hari lamanja itoe praoe sampe di soengei kampoeng Lee Tjoan dekat pada roemanja Oeij Tjeng Djin.

Maka pada itoe bari djoega kebetoelan ada boeroeng Goak mentjok lagi di atas roemahnja Oeij Tjeng Djin, maka boeroeng Goak itoe berboenjiken soewara seperti orang soeka hati.

Itoe waktoe Lie Sie poenja pikiran terlaloe amat kesel, sekoenjoeng-koenjoeng tetangga di sitoe dateng di roemahnja Oeij Tjeng Djin kasi tahoe pada Lie Sie demikian katanja: Inso traoesa boeat kesel hati lagi, kerna ini hari inso poenja soewami soedah sampe sama dia poenja goendik, djoega inso poonja soewami soedah beli karanda sedia, traoesa inso boeat koeatir hati.

Serta Lie Sie dapet tahoe soewaminja poelang, sigra in kasi tahoe pada dia poenja mertoewa prampoean, serta itoe prampoean toewa dengar dia poenja anak Oeij Tjeng Djin poelang, lantas in bangoen dari randjang troes lompat djalan kloear sama-sama Lie Sie, serta Lie Sie sampe di tengah djalanan, Oeij Tjeng Djin tiada kenalin pada istrinja itoe. Lantas ada orang kasi tahoe pada Oeij Tjeng Djin: Ini prampooan moeda sobat poenja istri.

Serta Oeij Tjeng Djin lihat istrinja poenja badan begitoe koeroes, dan djoega tatkala itou Lie Sie menangis sembari berkata: Siang Kong tiada tahoe jang saja poenja melarat mendjaga Siang Kong poenja iboe, hingga Siang Kong poenja iboe soedah mati hidoep koembali, sedari Siang Kong poenja iboe hidoep koembali hingga sampe sekarang ini selama-lamanja in tiada maoe makan, hanja ia tinggal tidoer di atas randjang sadja. Serta ini hari ia dengar Sing Kong poelang, lantas in toeroen dari atas randjang dengan ia paksa dirinja djalan sampe di sini.

Apabila Oeij Tjeng Djin dengar begitoe, ia mendjadi kaget sembari berkata: Mengapa di kasi djalan sempe di sini? Sasoedahnjasom lantas Oeij Tjeng Djin berioetoet dengan menangis di depan iboenja, sembari berkata: Saja djadi anak tiada bisa hormat pada orang toewa, tentoe saja dapet dosa dari Toeban jang koewasa, saja minta ampoen pada iboe, sebrapa banjak dari saja poenja kesalahan soepaja iboe boleh ampoenken, sebab saja anak orang miskin misti pergi di lain negri boeat mentjari atsil, maka saja pergi di lain negri itoe, djangan iboe simpen di hati dari saja poenja kesalahan.

Lantas iboenja berkata: Sekarang apa djoega anak poenja kesalahan, kami misti ampoenken, tjoema kami poenja penghareppan anak boleh hidoep roekoen sama anak poenja istri dan goendik akan soepaja boleh djadi keslamatan selama-lamanja di dalem doenia.

Serta Lie Sie dan goendiknja Oeij Tjeng Djin dengar mendjadi soeka hati, lantas Lie Sie adjak poelang sama-sama, sasoedahnja sampe di roemah, lantas iboenja Oeij Tjeng Djin berkata pada Ooij Tjong Djin itoe: Djikaloo boekau ini njonja mantoe jang djaga pada kami, tentoe anak tiada bisa ketemoe lagi pada akoe, kerna kami soedah mati tapi kemoedian kami bisa hidoep koembali, itoe saking sangetnja njonja mantoe siang hari malem minta pada Toehan jang koeasa, maka Toehan jang koewasa mengaboelken njonja mantoe poenja sanget hati boeat mendjaga kami, dari itoe anak boleh tahoe jang njonja mantoe poenja sangat hati merawatin kami hingga sampe sekarang ini.

Setelah Oeij Tjeng Djin dengar iboenja poenja perkatahan, lantas Oeij jeng Djin berkata pada Lie Sie: Saja djoega soedah mati hidoep koembali, soepaja nona boleh tahoe.

Lantas Lie Sie berkata: Siang Kong soedah pergi lama tiada inget poelang dengan Siang Kong tinggalin anak bini dan iboe hingga saja bersama Siang Kong poenja iboe djalan melarat, sampe Siang Kong poenja iboe pikirin mendjadi sakit, serta Siang Kong poenja iboe dengar Siang Kong poelang, maka ia poenja sakit lantas hilang doea-tiga bagian, Siang Kong poenja iboe sakit boekan dengan penjakit lain, hanja dari lantaran ia memikirken Siang Kong soedah lama tiada poelang.

Serta Oeij Tjeng Djin dengar Lie Sie poenja perkatahan, maka ia lantas panggil koembali itoe senseh, serta itoe senseh kasi obatny tiada brapa hari lantas Oeij Tjeng Djin poenja iboe mendjadi semboeh dari sakitnja dan badannja segar koembali, maka Oeij Tjeng Djin bersama dia poenja goendik inget Lie Sie poenja boedi, jang ia soedah begitoe sanget djaga dan merawatin mertoewanja (iboenja Oeij Tjeng Djin).

Maka di blakang hari tiada brapa tabon lamanja Lie Sie dapet tiga anak laki-laki dan Oeij Tjeng Djin poenja dagangan djadi semingkin madjoe hingga ia djadi saorang hartawan, dari itoe Oeij Tjeng Djin poenja goendik pandang pada Lie Sie dengan amat tjintanja serta banjak menaroh hormat. Di blakang hari Oeij Tjeng Djin poenjang goandik dapet satoe anak lelaki. Serta itoe anak pegang pangkat, goendiknja Oeij Tjeng Djin mati lebi doeloe. Sampe Lie Sie beroe- moer dlapan poeloe sembilan tahon Lie Sie pesen dia poenja anak, djikaloe kami mati anak boleh koeboer di atas goenoeng Bong Hoe San di seblah kanan dari batoe Bong Hoe Tjhio.

Serta itoe anak dengar iboenja poenja pesen, lantas ia bikin sedia itoe koeboeran di atas itoe goenoeng, serta di gali itoe tanah di dalem itoe tanah ada mas dan perak serta moetiara kira-kira berharga seriboe tail oewang mas, maka benda jang berharga itoe lantas di Had the sod ambil oleh anaknja Oeij Tjeng Djin itoe.

Kemoedian Lie Sie beroemoer sembilan poeloe tahon ia poen lantas mati, maka Lie Sie poenja mait di koeboer di atas goenoeng Bong Hoe San.

Maka pada di blakang bari Lie Sie poenja anak samoeanja pegang pangkat djadi orang besar serta amat kajanja, maka dari pada itoe bahoewa Toehan Allah menjataken jang Lie Sie saorang prampoean jang sangat hati merawatin mertoewanja dengan ia trima oentoeng djalan melarat.

TJERITA LAUW PENG GIE SAORANG THABIB (SENSEH ATAOE

DOEKOEN) JANG SOEKA MENOELOENG ORANG JANG DAPET SAKIT.

Bahoewa inilah di tjeritaken saorang bernama Lauw Peng Gie tinggal di Hang Tjioe, ada poen Lauw Peng Gie itoe pentjariannja mendjadi thabib dengan soeka menoeloeng orang jang dapet sakit. Lauw Peng Gie ada poenja istri bernama Tang Sie, maka dengan Tang Sie itoe ia dapet saorang anak laki-laki bernama Lauw Pok serta dia poenja roepa tjakap. Lauw Pok itoe soeka beladjar ilmoe soerat soerat, dari itoe tempo Lauw Pok beroesia (beroemoer) anem blas tahon ia poenja bapa Lauw Peng Gie soeroe ia beladjar soerat- soerat dari perkara ilmoe tip (ilmoe obat) akan mendjadi tabib, tetapi dari peladjaran itoe Lauw Pok tiada maoe, hanja ia soeka beladjar soerat akan pergi eksamen.

Bola Dan Lauw Peng Gie poenja anak prampoean bernama Hoei Nio beroesia lima blas tahon, itoe wak toe Lauw Peng Gie boeka waroeng obat, apa djoega di waroeng obat poen ja pekerdjahan Hoei Nio bantoe kerdja di dalem waroeng obatnja itoe. Pada masa itoe Lauw Peng Gie lihat dia poenja anak lelaki soedah besar dan dia poenja anak prampoean djoega soedah besar, maka Lauw Peng Gie soeroe orang tjari mantoe di roemahnja orang she Soen, maka itoe orang lantas pergi di roemahnja orang she Soen itoe akan melamar anak prampoean di sitoe.

Alkaisah terseboetlah saorang hartawan Pwe Kioe Lo ia lihat anaknja soedah besar, maka pada itoe waktoe Pwe Kioe Lo soeroemah tjomblang pergi di roemahnja Lauw Peng Gie akan kasi tahoe padanja, maka itoe mah tjomblang lantas pergi di roemahnja Lauw Peng Gie di mana Lauw Peng Gie lantas kasi tahoe pada mah tjomblang itoe demikian katanja: Intjim boleh kasi tahoe pada Pwe Tjin Khe jang saja poenja anak prampoean masi ketjil dan lagi djikaloe saja poenja anak lelaki soedah dapet dia poenja djodo sahabisnja ia kawin, baroe saja poenja anak prampoean saja maoe kasi kloear pintoe, soepaja intjim boleh kasi tahoe pada Pwe Tjiu Khe.

Serta itoe mah tjomblang dengar begitoe, maka ia lantas berangkat poelang koembali di roemahaja Pwe Kioe Lo, serta itoe mah tjomblang ketemoe pada Pwe Kioe Lo, lantas ia kasi tahoe satoe persatoe dari perkatahannja Lauw Peng Gie itoe. Apa bila Pwe Kioe Lo dengar itoe kabar, lantas ia berkata: Sebab sekarang saja poenja oemoer soedah toewa melainkan saja ada poenja saorang anak lelaki djoega saja sajang saja poenja anak seperti satoe moestika, djikaloe saja soedah kasi kawin saja poenja hati soedah senang. Sekarang Lauw Tjin Khe poenja anak prampoean soedah beroemoer lima blas tahon, mengapa ia boleh tolak saja poenja permintahan, dari itoe memang anak prampoean soedah beroemoer lima blas tahon terhitoeng boekannja ketjil itoe poen soedah sampe oemoer, djoega saja tiada harep Lauw Tjin Khe poenja Khe Tjeung banjak sedikit saja djoega tiada menjela, atsal ini tempo di bikin tentoe hari kawinnja, sekarang intjim boleh balik koembali soepaja Lauw Tjin Khe boleh trima dari saja poenja permintahan.

Demikian djoega itoe mah tjomblang lantas pergi koembali di roemahnja Lauw Peng Gie, maka apa djoega Pwe Kioe Lo poenja perkatahan itoe mah tjomblang kasi tahoe pada Lauw Peng Gie.

Serta Lauw Peng Gie dapet tahoe Pwe Kioe Lo poenja perkatahan, lantas Lauw Peng Gie berkata:Djikaloe saja poenja anak lelaki belon kawin, tentoe saja tiada brani trima Pwe Tjin Khe poenja permintahan, sebab saja poenja anak lelaki ada lebi besar, patoet saja misti kawinin lebi dkoeloe menoeroet peratoeran orang banjak, djikaloe saja poenja anak lelaki soedah kawin baroe saja maoe kasi kloear pintoe saja poenja anak prampoean, kendatinja bebrapa kali djoega intjim dateng boeat bitjara dari perkara kawinan itoe, djoega saja tiada boleh toeroet Pwe Tjin Khe poenja permintahan, sekarang intjim boleh poelang akan kasi tahoe pada Pwe Tjin Khe, djikaloe dia tiada maoe toeroet apa boleh boeat bikiu oeroeng sadja dari perkara kawinan ini.

Sasoedahnja itoe mah tjomblang dengar perkatahan itoe ia poen lantas balik poelang di roemahnja Pwe Kioe Lo, serta itoe mah tjomblang sampe, ia poen lantas kasi tahoe pada Pwe Kioe Lo dari perkatahannja Lauw Peng Gie. Apa bila Pwe Kioe Lo dengar perkatahan itoe, maka apa boleh boeat Pwe Kioe Lo sabarken hatinja akan menoenggoe waktoe Lauw Peng Gie poenja maoe kerna Lauw Peng Gie tiada maoe toeroet bocat kasi kawin dia poenja anak prampoean lebi dhoeloe.

Maka terseboetlah tjerita Soen Khoaij Hoe saorang prampoean djanda istrinja Soen Eng. Adapoen Soen Eng itoe memang atsal orang hartawan, tempo ia beroemoer anem blas tahon ia soedah kawin dengan Ouw Sie (Soen Khoaij Hoe) kemoedian Soen Eng beroemoer toedjoe blas tahon ia dapet satoe anak prampoean di kasi nama Tjoe Ie Nio. Dan tempo Soen Eng beroemoer dlapan blas tahon ia dapet saloe anak laki-laki di kasi nama Soen Hian adapoen itoe doea anak poenja roman hampir sama.

Kemoedian Soen Eng beroemoer doea poeloe tahon ia dapet sakit keras dan lantas ia meninggal doenia, djadi Ouw Sie bersama dia poenja baboe Jang Nio djaga itoe doea anak, dengan Ouw Sie tiada bersoewami lagi.

Tempo Ouw Sie poenja doea anak soedah besar, maka dia poenja anak prampoean Tjoe Ie di kasi berdjodoan sama anaкnja orang she Lauw. Dan Ouw Sie poenja anak lelaki Soen Hian ia poenja tingka lakoe seperti orang prampoean, tetapi soeka beladjar ilmoe saerat soerat, dan itoe Tjoe Ie bersama Soen Hian dia poenja roman satoe roepa tjakepnja dan pinter membatja soerat serta bisa hormat dengan dia poenja iboe.

Tjerita tjomblang dari Lauw Peng Gie, Thio Lok Soh namanja dateng di roemahnja Soen Khoaij Hoe Ouw Sie, demikian djoega Thio Lok Soh kasi tahoe, jang Lauw Peng Gie poenja kemaoean pili hari boeat bikin hari kawinnja Tjoe le dengan Lauw Pok, maka Soen Khoaij Hoe trima dengan soeka hati sembari kasi tahoe demikian katanja: Sebab saja saorang djanda dan saja poenja anak tiada ada bapanja, maka saja tiada bisa kasi pesalin dengan soetra-soetra dan lain-lain barang jang mahal harganja, melainkan dari barang kain-kain sadja, djikaloe Lauw Tjin Khe tiada menjela, apa boleh boeat saja toeroet dia poenja maoe, soepaja intjim boleh kasi tahoe pada Lauw Tjin Khe.

Serta Thio Lok Soh dengar begitoe, ia poen lantas berangkat poelang koembali di roemahnja Lauw Peng Gie, di mana ia lantas kasi tahoe pada Lauw Peng Gie itoe, dari perkatahannja Soen Khoaij Hoe. Maka Lauw Peng Gie lantas sedia barang-barang dlapan nenampan boeat anter pandjer, sasoedahnja lantas barang-barang itoe di bawa di roemahnja Soen Khoaij Hoe, demikian djoega Soen Khoaij Hoe itoe trima barang anteran maka ia inget hari kawin itoe soedah dekat, djadi Soen Khoaij Hoe bersama dia poenja anak saban hari menangis sadja, kerna tiada tega berpisahan mah sama anak.

Sjahadan di tjeritaken Lauw Pok kebetoelan itoe satoe hari ia dapet sakit keras dengan tiada ingat-ingat orang, hingga tatkala itoe Lauw Peng Gie poenja pikiran mendjadi kalang kaboet tempo ia lihat anaknja dapet sakit begitoe keras kemoedian Lauw Peng Gie pergi di koeliling tempat boeat melihatin anaknja poenja penjakit, maka Lauw Peng Gie pergi di roemali Toa Pekong dan sama senseh akan melihatin dari anaknja poenja penjakit, maka di dalem itoe penglihatan di njataken bahwa orang jang sakit itoe tiada bisa dapet toeloengan lagi dan tentoe ia mendjadi mati.

Kerna pribahasa kata memang orang djadi senseh bisa membaiki orang lain poenja penjakit, akan tetapi tiada bisa membaiki sakitnja sendiri ataoe orang di dalem roemahnja jang dapet sakit, maka pribahasa ini di oepamaken: Kaloe kita sendiri poenja mata kelilippan kita tiada bisa menghilangken dari itoe kelilippan, hanja kita misti minta toeloeng sama lain orang boeat tioep soepaja boleh hilang itoe kelilippan. Demikian lah Lauw Peng Gie itoe jang pande mengobatin orang poenja sakit bisa mendjadi baek, tetapi ia tiada bisa bikin baek orang di dalem roemahnja jang dapet sakit, maka dari sebab itoe Lauw Peng Gie poenja pikiran djadi kalang kaboet dan pada koetika itoe djoega ia lantas berdami dengan dia poenja istri Tang Sie Demikian djoega Tang Sie kasi tahoe, sekarang ini anak sakit keras begimana, apa lebi baek di moendoerken sadja dari dia poenja hari kawin, toenggoe sampe Lauw Pok baek dari sakitnja.

Lantas Lauw Peng Gie berkata: Djikaloe saja lihat ini anak poenja sakit, lebi baek di bikin djadi hari kawinnja itoe hari djoega, kendatinja itoe anak pendek oemoernja, ia poen soedah ketentoehan ada poenja istri, djadi orang toewa tiada boeat sesalan hati.

Maka Tang ie berkata: Kaloe Siang Kong maoe kasi kawin djoega itoe anak, saja slempang anak orang djadi kepiran, sebab kita poenja anak peroentoengannja tipis, kaloe sampe kita poenja anak pendek oemoernja, tentoe kita poevja mantoe tinggal djanda selama- lamanja, lebi baek sekarang kita moendoerken sadja dari itoe hari kawin, soepaja kita tjari lagi hari jang baek, kendatinja itoe anteran pandjer dia bajar separoh djoega tiada djadi apa. Maski Tang Sie berkata begitoe, akan tetapi Lauw Peng Gie tiada maoe toeroet, hanja ia lantas prentah Thio Lok Soh boeat pergi di roemahnja Soen Khoaij Hoe kasi tahoe jang ia maoe bikin hari kawin itoe hari djoega; tempo Thio Lok Soh soedah trima prentah dan maoe berangkat pergi, lantas Lauw Peng Gie pesen pada Thio Lok Soh itoe soepaja ia djangan bitjara satoe apa pada Soen Khoaij Hoe, jang Lauw Pok ada dapet sakit keras, soepaja bikin djoesta Bama Soen Khoaij Hoe sadja.

Tjerita Lauw Peng Gie poenja tetangga jang tinggal di seblah roemahnja serta dengar Lauw Peng Gie maoe mengawinken anaknja jang lagi sakit keras, hingga tetangganja itoe samoeanja djadi heran, kerna marika itoe tiada tahoe Lauw Peng Gie poenja maoe begimana, maka itoe kabar sampelah pada Soen Khoaij Hoe jang mana ia lantas dapet tahoe bahoewa dia poenja mantoe lagi sakit keras.

Hata itoe satoe hari Thio Lok Soh dateng di roemahnja Soen Khoaij Hoe, tempo ia orang bertemoe berdoewa, lantas Soen Khoaij Hoe menanja: Lauw jin Khe kapan dia maoe menetapin hari kawin?

Lantas Thio Lok Soh berkata: Lauw Siang Kong soedah bikin tetap itoe hari djoega, tiada boleh moendoer lagi.

Lantas Soen Khoaij Hoe menanja lagi: Mengapakah Lauw jin Khe poenja maoe begitoe keroepoekan bikin tjepet itoe hari kawin?

Oleh kerna Thio Lok Soh lihat kesian sama Soen Khoaij Hoe, maka ia lantas kasi tahoe dengan sebetoelnja, katanja: Maka Lauw Siang Kong maoe tjepet-tjepet kawinin dia poenja anak, sebab sekarang ini dia poenja anak lagi dapet sakit keras, djikaloe soedah tetap djadi kawin, kendatinja dia poenja anak pendek oemoernja itoe poen soedah tetap djadi dia poenja mantoe dengan poenja anak prampoean.

Serta Soen Khoaij Hoe dengar hingga ia mendjadi kaget, tapi kerna ia takoet Lauw Peng Gie mendjadi mara, maka apa boleh boeat dia toeroet sadja dari Lauw Peng Gie poenja permintahan. Maka itoe koetika djoega Thio Lok Soh lantas berangkat poelang koembali di roemahnja Lauw Peng Gie.

Tjerita Soen Khoaij Hoe dapet dengar Lauw Pok dapet sakit keras, dari itoe lantas Soen Khoaij Hoe sigrah berpikir di dalem hatinja, kita sajang kita poenja anak prampoean seperti moestika, djikaloe Lauw Pok mendjadi mati tentoe kita poenja anak djadi kepiran, kaloe kita tiada kasi kawin tentoe Lauw Tjin Khe mendjadi mara, sekarang kita poenja anak prampoean masi moeda begimana akal boeat kasi moendoer itoe hari kawin. Selagi Soen Khoaij Hoe berpikir begitoe, sakoenjoeng-koenjoeng Thio Lok Soh dateng lagi di roemahnja Soen Khoaij Hoe itoe lantas Soen Khoaij Hoe kasi tahoe pada Thio Lok Soh dari ia poenja pikiran itoe serta ia berkata lagi: Kaloe intjim poelang intjim boleh kasi tahoe pada Lauw Tjin Khe.

Serta Thio Lok Soh trima prenta lantas ia djalan kloear, tempo ia baroe sampe di pintoe roemah itoe, lantas Soen Khoaij Hoe panggil koembali padanja serta Soen Khoaij Hoe berkata: Saja harep intjim djangan bilang sebetoel-betoelnja dari itos perkara, dan sekarang intjim boleh adjak Jang Nio sama-sama pergi di roemahnja Luw Tjin Khe.

Lantas Thio Lok Soh berkata: Dari itoe nona traoesa boeat koeatir hati, saja poen tiada nanti boeka dari itoe perkara jang nona soedah kloearken perkatahan di depan saja, djangan nona slempang hati. Sasoedahnja Thio Lok Soh habis bitjara lantas ia berangkat sama-sama Jang Nio pergi di roemalinja Lauw Peng Gie.

Tempo Thio Lok Soh bersama Jang Nio sampe di roemahnja Lauw Peng Gie, lantas Thio Lok Soh kasi tahoe pada Lauw Peng Gie dari perkatalannja Soen Khoaij Hoe. Demikian djoega Lauw Peng Gie berkata: Sekarang itoe perkara soedah ketentoean dari hari kawinnja Lauw Pok dengan Soen Tjoe le Nio tiada boleh di robah lagi Sasoedahnja Lauw Peng Gie habis bitjara, lantas ia pang- gil dia poenja anak prampoean Lauw Hoei Nio akan betoelin pangkeng penganten, lantas Lauw Hoei Nio masoek di dalem betoolin pangkeng penganten itoe, sasoedahnja lantas Thio Lok Soh sama Jang Nio balik poelang koembali boeat kasi tahoe pada Soen Khoaij Hoe.

Maka terseboetlah tjerita Soen Khoaij Hoe lagi doedoek maejagoel dengan berpikir, bahwa ini tempo bakal ia poenja mantoe lagi dapet sakit keras dan lagi Soen Khoaij Hoe, berpikir djikaloe dia poenja mantoe mendjadi mati tentoe anaknja djoega djadi kepiran. Serta Thio Lok Soh dateng begitoe djoega Thio Lok Soh kasi tahoe pada Soen Khoaij Hoe, katanja: Nanti besok pagi soedah ketentosan hari kawinnja nona poenja anak djangan nona loepa, djoega djangan di robah lagi dari itoe perdjandjian. Sasoedahnja habis bitjara Thio Lok Soh lantas balik poelang koembali di roemahnja Lauw Peng Gie, dan pada tatkala itoe Soen Khoaij Hoe troes masoek ketemoeken pada ia poenja anak lelaki Soen Hian berdami dari itoe perkara.

Lantas Soen Hian berkata: Sekarang Tjihoe dapet sakit keras, minta tempo sampe lain hari Lauw Tjin Khe tiada maoe, djadi soe- sah sekali, djikaloe Hoe Tjin soeka toeroet saja poenja tipoe tentoe mendjadi kabaekan belon tahoe Hoe Tjin poenja maoe begimana.

Lantas Soen Khoaij Hoe berkata: Anak poenja tipoe begimana? Boleh kasi tahoe pada kami.

Soen Hian berkata: Nanti besok pagi boleh panggil intjim Thio Lok Soh dan apa djoega itoe Khe Tjung intji poenja barang- barang djangan di bawa dhoeloe, sampe tiga hari lamanja djikaloe Tjihoe poenja sakit soedah baek, nanti Hoe Tjin boleh kirimin, dan djoega barang anteran dari Lauw Tjin Khe Hoe Tjin djangan trima dhoeloe.

Lantas Soen Khoaij Hoe berkata: Djikaloe anak poenja penglihatan begitoe, sampe tiga hari tiada di kasi poelang itoe pengan- ten begimana.

Maka Soen Hian berkata: Nanti saja sendiri boeat pake badjoe penganten menjaroe djadi penganten prampoean, dari intji Hoe Tjin soeroe semboeniïn djangan kasi ketemoe sama intjim Thio Lok Soh dan itoe peti pakean djangan tarohin pakean banjak-banjak, kira-kira boeat tiga hari lamanja, djikaloe soedah sampe tiga hari lamanja nanti saja poelang, ini perkara masa orang boleh dapet tahoe jang saja lelaki menjaroe djadi prampoean. Zon Demikian djoega Soen Khoaij Hoe dengar Soen Hian poenja perkatahan, ia mendjadi mara sembari berkata: Djikaloe lain orang dapet tahoe jang anak menjaroe djadi prampoean bogimana, tentoe ini perkara kita boleh dapet sala sama Lanw Tjin Khe. enter Lantas Soen Hian berkata: Hoe Tjin traoesa koeatir hati, tentoe saja bisa atoer boeat menjaroe djadi prampoean.

Serta Soen Khoaij Hoe dengar begitoe lantas ia panggil Jang Nio boeat kloearken pakean penganten, sasoedahnja lantes Soen Hian pake pakean penganten prampoean itoe hingga Soen Hian poenja roepa djadi semingkin tjakap seperti djoega dia poenja intji Tjoe Le Nio poenja roepa, tjoemah dia poenja koeping tiada boleh pake anting- anting sebab tiada di toesoek, maka tempo Soen Khoaij Hoe lihat begitoe ia mendjadi kesel, begitoe djoega Jang Nio lantas ambil doea kojo di tempelken di kiri kanan koepingnja Soen Hian, sembari Jang Nio berpesen: Djikaloe ada orang tanja, Kong Tjoe boleh bilang koeping Kong Tjoe lagi sakit, djangan sampe itoe resia orang dapet tahoe.

Sasoedanja Soen Hian habis berias dengan berpake-pakean pengaten prampoean serta koepingnja kiri kanan tertempel dengan kojo, lantas Soen Hian doedoek menoenggoe datengnja Thio Lok Soh. Semantara itoe datenglah Thio Lok Soh itoe dengan lain-lain orang jang membawa djoli dan tetaboean akan mengambil penganten prampoean, maka pada tatkala itoe Soen Khoaij Hoe anterken penganten dan Jang Nio bawa peti pakean. Sasoedahnja lantas penganten prampoean palsoe Soen Hian naek di djoli troes berangkat djalan dengan di iringken tetaboean jang di boenjiken sembari djalan hingga sampe di roemahnja Lauw Peng Gie. Serta penganten itoe sampe di depan roemahnja Lauw Peng Gie, lantas Lauw Peng Gie dan tetamoenja kloear samboet penganten itoe dan troes di adjak masoek di dalem roemahnja. Tempo penganten itoe soedah ada di dalem, lantas Lauw Peng Gie poenja istri Tan Sie panggil dia poenja anak prampoean Lauw Hoei Nio boeat temenin penganten baroe. Itoe waktoe Jang Nio bersama Thio Lok Soh angkat penganten baroe di adjak masoek di dalem pangkeng penganten dan Tang Sie djoega prentah Lauw Hoei Nio akan temenin dia poenja inso di dalem pangkeng, maka Lauw Hoei Nio temeninlah insonja itoe.

Pada tatkala itoe Lauw Pok poenja sakit djadi bertambah keras sampe ia kelengar-kelengar tiada inget orang, lantas Lauw Peng Gie bersama dia poenja istri masoek di pangkengnja Lauw Pok, maka kadoea iboe bapa itoe mengosoken djahe dan bawang di moekanja Lauw Pok, maka semantara itoe Lauw Pok inget koembali, begitoe. djoega Lauw Peng Gie kloear koembali ketemoein dia poenja tetamoe. Soen Hian penganten prampoean palsoe jang ada di dalem pangkeng penganten bersama Lauw Hoei Nio, maka Soen Hian libat nja- ta dari roepanja Lauw Hoei Nio jang terlaloe amat tjakapnja, hingga Soen Hian poenja hati djadi bergerak sembari berpikir: Djikaloe kita dapet bakal bini dengan anak prawan ini, tentoelah kita poenja hati mendjadi senang.

Hata sampe malemnja sehabisnja pesta itoe, lantas Tang Sie istrinja Lauw Peng Gie panggil koembali dia poenja anak prampoean Lauw Hoei Nio akan temenin dia poenja inso tidoer sama-sama di dalem pangkeng penganten, sembari Tang Sie berkata: Sekarang anak boleh temenin anak poenja inso boeat tidoer sama-sama di dalem pangkeng penganten, djoega anak sama njonja mantoe dia poenja oemoer tiada berdjahoean.

Serta Lauw Hoei Nio trima prentah lantas ia ketemoein sama dia poenja inso, sasoedahnja lantas ia poenja iboe masoek di dalem pangkengnja sendiri.

Bahoewa inilah di tjeritaken tempo Lauw Hoei Nio soedah ada di dalem pangkeng penganten lantas ia toetoep itoe pintoe pangkeng dan troes ia naik di atas randjang, serta Soen Hian lihat Lauw Hoei Nio, mendjadi soeka hati, troes tidoer sama-sama, pada tatkala itoe djoega Soen Hian berpikir dengan pikiran jang amat senang akan menjampeken keniatannja dengan Lauw Hoei Nio itoe. Maka tempo Lauw Hoei Nio soedah tidoer poelas, Soen Hian lantas toeroen duri randjang mematiken api jang ada di dalem pangkeng itoe hingga mendjadi petang (glap) sesoedahnja lantas Soen Hian naik koembali ka atas randjang itoe di mana ia lantas kerdjaken soeatoe resia dengan Lauw Hoei Nio itoe, dan tempo Lauw Hoei Nio berasa jang badannja di bikin resia, hingga ia mendjadi kaget sembari menanja: Begimana inso sampe begitoe bikin resia di dalem saja poenja badan, kaloe kegitoe inso boekannja orang prampoean, sebetoel-betoelnja orang lelaki.

Lantas Soen Hian berkata: Djikaloe Ko maoe tahoe saja ini sebetoel-betoelnja orang lelaki, boekannja orang prampoean, maka djikaloe Ko boeka ini resia tentoe saja mendjadi maloe dan Ko djoega mendjadi maloe, lebi back Ko simpen sadja ini resia djangan sampe orang dapet tahoe, soepaja di blakang hari kita orang berdoea boleh djadi laki bini.

Serta Lauw Hoei Nio dengar ia poen mendjadi maloe dan ia tinggal simpen itoe resia sampe bebrapa hari lamanja.

Adalah di tjeritaken Jang Nio itoe malem ia tidoer di mana pinggir pangkeng penganten, maka pada tatkala itoe ia poenja hati djadi amat ketakoetan hingga sampe satoe malem ia tiada bisa tidoer senang. Serta Jang Nio dengar Soen Hian bersama Lauw Hoei Nio soedah berdjandji tetap, baroelah Jang Nio poenja hati mendjadi senang.

Hata kaesokan paginja Lauw Hoei Nio bersama Soen Hian kloear dari pangkeng penganten ketemoeken pada iboenja (Tang Sie), sesoedahnja Soen Hian lantas ketemoeken pada Jang Nio, dan Jang Nio lantas menanja pada Soen Hian demikian katanja: Kong Tjoe semalem apa bekerdja barang resia dengan Lauw Sio Tjiah di dalem pangkeng penganten?

Lantas Soen Hian berkata :Djikaloe kaoe maoe tahoe seperti soeatoe boenga jang indah roepanja serta haroem baoenja ada di depan kita, di mana boleh tahan kita poenja napsoe tiada maoe ambil itoe boenga. Sekarang kaoe soedah tahoe itoe resia, saja harep kaoe boleh toetoep dengan rapat soepaja djangan sampe orang dapet tahoe. Di waktoe Soen Hian lagi bitjara dengan Jang Nio itoe, lantas istrinja Lauw Peng Gie dateng di pangkeng penganten sembari menanja: Mengapa njonja mantoe poenja koeping tiada pake giwang?

Lantas Jang Nio berkata: Saja poenja nona dia poenja koeping ada sedikit toemboean, maka ia tiada pake giwang.

Demikian djoega Tang Sie kloear dari pangkeng penganten itoe, apabila Tang Šie soedah kloear, lantas Lauw Hoei Nio masoek di itoe pangkeng boeat temanin dia poenja inso palsoe sampe tiga hari lamanja, sesoedahnja sampe tiga hari lamanja lantas istrinja Lauw Peng Gie panggil Thio Lok Soh bersama Jang Nio, serta Thio Lok Soh dan Jang Nio itoe ketemoe pada Tang Sie, begitoe djoega Tang Sie kasi tahoe, sekarang ini intjim boleh anterken njonja penganten poelang di roemahnja, maka Thio Lok Soh bersama Jang Nio lantas anterken Soen Hian poelang di roemahnja.

Maka terseboetlah tjerita Soen Khoaij Hoe saban hari ia boeat pikiran dari dia poenja anak lelaki jang soedah menjaroe djadi pe- nganten prampoean sampe tiga hari lamanja belon djoega dapet kabar satoe apa.

Hata sampe ka ampat harinja Jang Nio bersama Thio Lok Soh anterken Soen Hian poelang serta Soen Hian sampe di roemahnja, demikian djoega Soen Khoaij Hoe menjamboet dengan soeka hatinja dan lantas Soen Khoaij Hoe menanja pada Jang Nio: Sekarang baba mantoe poenja sakit begimana? Lantas Jang Nio berkata: Baba mantoe poenja sakit djadi semingkin keras. Kong Tjoe sama Lauw Hoei Nio saban malem tidoer di pangkeng penganten djadi Kong Tjoe bikin resia dengan Lauw Hoei Nio seperti laki bini.

Serta Soen Khoaij Hoe dengar Jang Nio poenja perkatahan itoe, hingga Soen Koaij Hoe banting kakinja sembari berkata: Djikaloe orang dapet tahoe itoe resia begimana. Tentoe Kong Tjoe poenja badan boleh djadi tjilaka dapet perkara besar.

Lantas Jang Nio berkata: sekarang djan gan boeat koeatir hati dari perkara, kerna Lauw Hoei Nio djoega ada amat tjinta dengan Kong Tjoe, maka itoe resia tiada nanti terboeka sebab Lauw Hoei Nio sendiri soedah berdjandji tetap dengan Kong Tjoe jang ia tiada nanti boeka itoe resia, dan djoega tempo Kong Tjoe maoe poelang, Lauw Hoei Nio ada pesen sama saja ia harep Kong Tjoe boleh lekas poelang koembali.

Begitoe djoega Soen Koaij Hoe panggil Thio Lok Soh dan Jang Nio di soeroe anterken lagi penganten baroe poelang koembali di roemahnja Lauw Peng Gie. Lantas Thio Lok Soh bersama Jang Nio adjak penganten baroe naik di djoli berangkat poelang di roemahnja Lauw Peng Gie itoe.

Tjerita Lauw Hoei Nio mengharep-harep akan Soen Hian Kong Tjoe itoe jang menjaroe djadi penganten prampoean. Serta Soen Hian bersama-sama Jang Nio sampe di roemahnja Lauw Peng Gie, lantas Lauw Hoei Nio mendjadi soeka hati troes ia adjak penganten baroe itoe masoek di dalem pangkeng penganten di mana ia orang berdoea doedoek sama-sama dengan bertjinta-tjintahan satoe dengan lain.

Sjahadan di tjeritaken itoe waktoe Lauw Pok poenja sakit soedah hampir baek, maka Lauw Pok dateng di pintoe pangkeng penganten, tatkala itoe Jang Nio lagi doedoek di pintoe pangkeng serta Jang Nio lihat Lauw Pok dateng, begitoe djoega Jang Nio lantas bangoen membri hormat pada Lauw Pok, lantas Lauw Pok tolak itoe pintoe pangkeng troes ia masoek ka dalem pangkeng itoe di mana ia dapet is poenja istri poenja roepa begitoe tjakap lagi doedoek sama-sama dia poenja ade Lauw Hoei Nio. Serta Lauw Hoei Nio lihat inkonja masoek di pangkeng, lantas Lauw Hoei Nio berkata: Koko poenja sakit baroe baekan djangan djalan-djalan dhoeloe, lebi baek tinggal sadja di dalem kamar soepaja bikin segar inko poenja badan.

Demikian djoega penganten prampoean palsoe Soen Hian bangoen dari krosi membri hormat pada Lauw Pok sembari berkata: Sekarang Siang Kong poenja sakit baroe baekan, banjak Siang Kong poenja beroentoeng, sekarang Siang Kong boleh doedoek senang doeloe djangan djalan koeliling.

Maka Lauw Pok mendjadi soeka hati apabila ia dengar istrinja jang tjakap itoe membri nasehat padanja.

Demikian djoega iboenja Lauw Pok berkata: Anak baroe baekan, boleh balik sadja di anak poenja pangkeng aken bersenangken diri di sitoe, kaloe anak soedah baek betoel serta anak poenja badan soedah segar, anak boleh ketemoe sama anak poenja istri. Serta Lauw Pok dengar iboenja poenja perkatahan, lantas ia kloear dari pangkeng penganten balik koembali di pangkengnja sendiri.

Hata di tjeritaken Soen Hian tempo ia dapet lihat Lauw Pok poenja roepa begitoe tjakap ia lantas berpikir, djikaloe di lihat Tjia- hoe poenja roman sekarang soedah baek, maka kita misti tjepat moendoerken kita poenja diri poelang di roemah boeat kasi tahoe intji. Sasoedahnja Soen Hian habis berpikir, di waktoe sore Lauw Hoei Nio dateng di itoe pangkeng penganten, lantas Soen Hian kasi tahoe padanja: Sekarang nona poenja inko sakit soedah baek, maka saja misti tjepat poelang di roemah saja akan kasi tahoe pada saja poenja iboe soepaja ia boleh lantas toekar intji saja dateng di siniboeat djaga Tjihoe Lauw Pok, djikaloe saja tinggal lebi lama sama nona di sini, saja slempang ini resia nanti orang dapet tahoe. Lantas Lauw Hoei Nio berkata: Djikaloe Siang Kong maoe poelang itoe ada lebi gampang, tapi saja poenja badan begimana jang Siang Kong, soedah bikin satoe resia di atas diri saja?

Maka Soen Hian berkata: Itoe perkara ada gampang, djikaloe saja pikir nona soedah berdjodoan dengan lain orang, sekarang nona boleh tjari tipoe begimana baeknja.

Lantas Lauw Hoei Nio berkata: Djikaloe Siang Kong tiada bisa djadi kawin dengan saja, kendatinja saja mati saja poenja haloes ikoet pada Siang Kong, kerna saja tiada ada ingetan lagi maoe ikoet dengan lain orang. Sasoedahnja Lauw Hoei Nio habis bitjara troes ia rebaken badannja di pangkoenja Soen Hian sembari menangis dan Soen Hian djoega toeroet menangis sembari berkata: Nona djangan boeat koeatir hati, saja djoega poelang hendak mentjari soeatoe tipoe akan melamar pada nona dan saja djoega tiada nanti loepaken dari nona poenja ketjintahan hati pada saja. Sasoedahnja Soen Hian habis bitjara lantas ia soeroe Jang Nio ambil nasi, tempo Jang Nio pergi ambil nasi, lantas Soen Hian bersama Lauw Hoei Nio toetoep pintoe panggeng, makloemlah apa jang di boeat di dalem pangkeng itoe oleh orang berdoea itoe sembari menangis aken mentjari soeatoe tipoe.

Tjerita Tang Sie istrinja Lauw Peng Gie serta lihat dia poenja anak prampoean bersama dia poenja mantoe saban hari doedoek tiada tahoe berpisahan, serta lagi saban sore toetoep pintoe pangkeng tidoer sampe tengahari baroe bangoen, djadi Tang Sie tiada senang hati ia kira ko sama inso bertjintahan hati dari itoe poen Tang Sie tiada perdoeli. Tapi kemoedian Tang Sie poenja hati ada sedikit tjoeriga, kerna sedari dia poenja mantoe dateng di roemahnja belon tahoe satoe kali ia tidoer sama dia poenja anak Lauw Pok, hanja saban hari itoe penganten prampoean tidoer sama Tang Sie poenja anak prampoean Lauw Hoei Nio.

Peristiwa itoe satoe hari jang mana Lauw Hoei Nio dengan Soen Hian lagi menangis di dalem pangkeng kerna hendak berpisa satoe dengan lain, pada tatkala itoe terkoenjoeng-koenjoeng Tang Sie istrinja Lauw Peng Gie dateng di itoe pangkeng di mana ia lihat itoe pintoe pangkeng tertoetoep, maka Tang Sie lantas ketok pintoe pangkeng itoe serta panggil-panggil. Serta Soen Hian dan Lauw Hoei Nio dengar iboenja poenja soewara, tjepet ia tjit ajer matanja dan lantas ia boeka pintoe pangkeng itoe, begitoe djoega Tang Sie troes masoek sembari menanja: Mengapa siang hari angkaoe toetoep pintoe pangkeng serta kaoe berdoea saling berpelokan sembari menangis, apa sebabnja?

Serta Lauw Hoei Nio bersama Soen Hian dengar mendjadi kaget hingga ia orang berdoea tiada bisa bitjara satoe apa. Itoe waktoe Tang Sie dapet lihat kadoea orang itoe poenja kaki gemeteran serta moekanja poetjet. Lantas Lauw Hoei Nio berkata: Saja tiada sebab apa, tjoemah saja ada tjinta sama saja poenja inso, boekannja saja menangis. Sasoedahnja Lauw Hoei Nio habis bitjara troes ia pergi lari di pangkeng kosong akan bersemboeni di sitoe, demikian djoega Tang Sie lantas ambil satoe rotan memboeroe pada Lauw Hoei Nia sembari maki-maki dengan berkata; Sekarang kaoe misti kasi tahoe dengan sebetoel-betoelnja dari kaoe poenja resia djangan bikin kami poenja maloe, sebab kami lihat kaoe doea orang amat tjinta satoe dengan lain, tentoe kaoe berdoea ada berboeat soewatoe resia, djikaloe kaoe tiada maoe mengakoe dengan sebetoel-betoelnja kami poekoel kaoe sampe mati.

Serta Lauw Hoei Nio dengar iboenja poenja perkatahan, ia poen tiada brani bersangkal lagi, hanja ia lantas bilang dengan sebetoel-betoelnja dari dia poenja resia, maka dengan berloetoet Lauw Hoei Nio lantas berkata: Saja harap tia-tia dan iboe boleh ampoenken dari saja poenja kesalahan jang besar itoe, ia itoe saja minta tia tia boleh oeroengken sadja dari saja poenja perdjodoan dengan anaknja Pwe Kioe Lo, saja minta kawin dengan Soen Hian, djikaloe tia-tia tiada maoe kasi tentoe saja boenoeh saja poenja diri sampe mati.

Itoe tempo maka Soen Hian menjaroe djadi penganten prampoean, kerna ia lihat inko sakit paja, tia-tia dengan paksa sama tjeém Soen.

Khoaij Hoe, djadi tjeém apa boleh boeat bikin satöe tipoe soeroe Soen Hian menjaroe djadi pengaten- prampoean, itoe waktoe saja djoega tiada dapet tahoe maka saja temenin tidoer sama-sama, tapi tiada tahoe lantas mendjadi laki bini poenja ketjintab an hati, sekarang Soen Hian lihat koko poenja sakit soedah baek djadi Soen Hian slempang ini resia nanti ketahoean, maka Soen Hian maoe toekar dia poenja intji boeat dateng di sini. Djadi saja pikir saorang pram poean tiada patoet berlaki doea kali, maka saja pesan sama Soen Hian soepaja bisa ambil bini pada saja, itoe waktoe saja poenja pikiran tiada dapet tipoe, maka saja tiada tega hati kasi Soen Hian lantas poelang, snja tiada doega waktoe saja lagi menangis iboe dateng mengintip dan dengar saja poenja soeara, maka sekarang saja bilang dengan sebetoel-betoelnja jang saja soeka dengan Soen Hian itoe akan mendjadi laki bini, harep iboe djangan mendjadi mara dan ampoenkanlah saja poenja kesalahan itoe.

Serta Tang Sie dengar Lauw Hoei Mo poenja perkatahan, ia mendjadi mara troes ia poekoel Lauw Hoei Nio itoe, sembari berkata pada Soen Hian: Mengapa angkaoe saorang lelaki menjaroe djadi prampoean serta kaoe bikin roesak kami poenja anak prampoean Lauw Hoei Nio. Sahabisnja Tang Sie kata begitoe lantas ia prenta boedoknja boeat poekoel Soen Hian serta Soen Hian di poekoel, begitoe djoega Lauw Hoei Nio loepa troes ia rampok dan tarik itoe rotan jang di pegang oleh iboenja (Tang Sie) hingga Tang Sie itoe djatoli di tanah, sesoedahnja Tang Sie djatoh troes ia bangoen dan lari kloear, jang djoega di ikoetin Lauw Hoei Nio itoe, tempo Soen Hian lihat Lauw Hoei Nio mengikoetin iboenja begitoe djoega Soen Hian tarik tangannja Lauw Hoei Nio di adjak masoek di da lem pangkeng. Di sitoe Lauw Hoei Nio kasi tahoe pada Jang Nio, sekarang Siang Kong djadi perkara besar di dalem ini roemah, dan kaoe ada tipoe apa boeat toeloeng pada Siang Kong?

Demikian djoega Jang Nio berkata: Sekarang kaloe Siang Kong tiada lekas lari tentoe boleh dapet tjilaka di dalem ini roemah.

Serta Soen Hian dengar Jang Nio poenja perkatahan lantas ia boeka petinja mengambil dia poenja pakean dan lantas ia lari bersama-sama Jang Nio kloear dari roemahnja Lauw Peng Gie.

Tjerita Soen Khoaij Hoe serta ia dapet lihat Soen Hian bersama Jang Nio poelang ia mendjadi kaget sembari menanja: Mengapa kaoe lari poelang begitoe tersanga-sanga ada apa perkara?

Lantas Jang Nio berkata: Maka sekarang saja lari poelang sebab Siang Kong poenja resia jang ia boeat dengan Lauw Hoei Nio soedah terboeka dan Lauw Toan Nio soedah dapet tahoe dari itoe resia hingga Lauw Toan Nio mendjadi amat maranja.

Apabila Soen Koaij Nio dengar begitoe, ia poen mendjadi mara troes berkata: Tempo Soen Hian moelain pergi di roemahnja Lauw Tjin Khe kami prentah angkaoe boeat ikoet sama-sama soepaja angkaoe djaga, sampe tiga hari lamanja angkaoe tiada maoe lekas adjak poelang, djikaloe kaoe adjak poelang tentoe tiada sampe djadi ini perkara jang Soen Hian memboat resia dengan Lauw Hoei Nio.

Lantas Jang Nio berkata: Tempo sasoedahnja tiga hari lamanja Soen Siang Kong maoe poelang, tapi Lauw Toan Nio tiada kasi, dari itoe soepaja Toan Nio boleh tahoe. Sasoedahnja Jang Nio habis bitjara, lantas Soen Khoaij Hoe panggil Soen Hian sembari kasi tahoe, sekarang anak boleh toenggoe di dalem ini roemah akan dengar kabarnja Lauw Tjin Khe begimana.

Apabila Soen Hian dengar iboenja poenja perkatahan, ia lantas menoeroet dan ia tiada brani kloear pintoe hanja ia tinggal di dalem roemahnja sadja.

Maka di tjeriken poela Lauw Peng Gie poenja istri Tang Sie ia balik masoek di dalem roemahnja serta ia lihat pintoe pangkeng tertoetoep Tang Nio, lantas boeka itoe pintoe pangkeng di sitoe ia dapet lihat tjoema. ada Lauw Hoei Nio sendiri sadja begitoe djoega Tang Sie maki pada anakuja itoe: Kaoe tiada tahoe maloe bekerdj a jang tiada patoet segala perkara kaoe membikin djoesta pada kami, patoet kaoe di dalem pangkeng berdoea dengan Soen Hian bertjinta-tjintahan dengan tiada bisa soedah, tiada doega Soen Hian menjaroe prampoean djadi kaoe brani toetoep matanja orang toewa serta kaoe simpen satoe maling di dalem pangkeng.

Serta Lauw Hoei Nio dengar iboenja poenja perkataban ia menangis sembari berkata: Sekarang apa boleh boeat jang saja soedah berboeat pekerdjahan jang tiada patoet, soepaja iboe poelang kenpandjarnja Pwe Kioe Lo, mintalah iboe poenja kesian pada saja soepaja iboe boedjoek hatinja tia-tia, saja di oeroengken dengan Pwe Kioe Lo poenja anak dan soepaja di bikin djadi dengan Soen Hian, djikaloe tia-tia tiada toeroet, kendatinja saja mati djoega tia la djadi apa. Lantas iboenja berkata: Djikaloe kaoe poenja tia-tia tiada maoe toeroet begimana?

Begitoe djoega Lauw Hoei Nio dengar itoe perkatahan, lantasia berloetoet dan pelok kaki iboenja sembari menangis tiada bisa soedah, tatkala itoe Tang Sie lihat anaknja ia djadi kesian sembari berpikir slempang Lauw Hoei Nio nanti gantoeng dirinja, dari sebab itoe lantas Tang Sie berkata lagi: Kaoe traoesa boeat koeatir bati nanti kami mengatoer tipoe boeat boedjoek kaoe poenja tia-tia.

Setelah Lauw Hoei Nio dengar begitoe lantas ia masoek di dalem pangkengnja sembari menangis.

Sjahadan terseboetlah tjerita Lauw Peng Gie dari loear troes masoek di dalem rcemahnja serta ia sampe di deketnja satoe pang- keng ia dapet dengar ada soeara orang menangis, demikian djoega Lauw Peng Gie menanja pada dia poenja istri Itoe di dalem pangkeng mengapa Lauw Hoei Nio menangis?

Begitoe djoega Tang Sie kasi tahoe dari Lauw Hoei Nio poenja perkara satoe persatoe, serta Lauw Peng Gie dengar ia poen tiada bisa bitjara satoe apa sembari berpikir. Begitoe djoega istrinja mendjadi mara sembari berkata: Samoeanja Siang Kong poenja maoe maka Lauw Hoei Nio sampe dapet itoe perkara resia di dalem dia poenja badan mendjadi roesak, itoe waktoe Lauw Pok dapet sakit keras, saja soeroe toenggoe sampe Lauw Pok poenja sakit djadi baek Siang Kong tiada maoe toeroet, tapi Siang Kong paksa maoe bikin Lauw Pok poenja hari kawin itoe hari djoega, maka ini hari kena Soen Khoaij Hoe toekar dia poenja anak lelaki menjaroe djadi anak prampoean dengan berpake-pakean penganten prampoean dateng di sini, djoega Siang Kong prentah Lauw Hoei Nio soeroe temanin di dalem pangkeng, tiada doega itoe penganten saorang lelaki menjaroe djadi prampoean dari itoe Lauw Hoei Nio kena di ganggoe oleh Soen Hian, sekarang Soen Hian soedah lari poelang ka roemahnja.

Setelah Lauw Peng Gie dengar mendjadi mara sembari berkata: Kaloe begitoe Soen Khoaij Hoe bikin djoesta pada kita. Sasoedahnja Lauw Peng Gie habis berkata begitoe, lantas ia djambak ramboetnja Lauw Hoei Nio serta ia poekoel Lauw Hoei Nio itoe sampe stengah mati, hingga orang-orang jang di dalem roemahnja tiada bisa toeloengin, pada ketika itoe ada satoe boedak prampoean troes lari masoek di dalem pangkengnja Lauw Pok boaat kasi tahoe itoe perkara, serta Lauw Pok dapet tahoe lantas ia toeroen dari atas randjangnja pergi di pangkengnja Lauw Hoei Nio, serta Lauw Peng Gie dan istrinja lihat Lauw Pok dateng, ia mendjadi kaget sembari menanja: Mengapa anak baroe baekan boeroe-boeroe dateng di sini ada perkara apa?

Demikian djoega Lauw Pok pegang bapanja poenja tangan ia adjak kloear sembari boedjoek hati bapanja, sasoedahnja Lauw Peng Gie dengar anaknja poenja perkatahan, dia poenja mara baroe bisa brenti. Lantas Lauw Pok masoek koembali ka dalem pangkengnja Lauw Hoei Nio di mana ia lantas tanja pada Lauw Hoei Nio, serta Lauw Hoei Nio dengar inkonja poenja perkatahan lantas ia menangis koembali dengan tiada bisa soedah dan dari dia poenja resia ia tiada maoe bilang pada inkonja. Begitoe djoega iboenja kasi tahoe satoe persatoe dari Lauw Hoei Nio poenja resia, serta Lauw Pok dengar lantas ia mendjadi kaget troes berkata: Djikaloe begitoe ada Lauw Hoei Nio poenja pekerdjahan boleh mendjadi maloe ini perkara, lebi baek iboe djangan kasi ade Lauw Hoei Nio kloear dari ini pangkeng dan apa djoega sendjata tadjam ataoe tali lekas iboe pindain di lain tempat dan boleh koentji pintoenja ini pangkeng biar tinggal kosong.

Apabila Tang Sie dengar Lauw Pok poenja perkatahan lantas ia kloear dari itoe pangkeng adjak Lauw Hoei Nio dan itoe pintoe pangkeng lantas di koentji.

Maka terseboetlah tjerita Lie To Koan tetangganja Lauw Peng Gie, serta ia dengar di dalem roemahnja Lauw Peng Gie ada soeara orang riboet, begitoe djoega Lie To Koan dateng di roemahnja Lauw Peng Gie itoe sembari Lie To Koan menanja pada Lauw Peng Gie: Sobat poenja roemah ada apa perkara sampe begitoe riboet?

Dari pertanjahan Lie To Koan itoe 1 auw Peng Gie tiada sahoetin, kerna ia tiada maoe boeka itoe resia, dari itoe Lauw Peng Gie lantas kloearken lima poeloe tangtji kasi pada Lie To Koan, soepaja dia poenja resia djangan di boeka, Lie To Koan lantas ambil itoe doeit dan lantas ia djalan kloear poelang di roemahnja, dari sitoe Lie To Koan pergi di roemahnja Pwe Kioe Lo di mana ia kasi tahoe pada Pwe Kioe Lo dari resianja Lauw Peng Gie poenja anak prampoean. Apabila Pwe Kioe Lo dapet tahoe Lauw Peng Gie poenja resia, hingga Pwe Kioe Lo mendjadi mara dengan berkata: Koetika hari jang kita mace bikin hari kawin, Lauw Tjin Khe tiada maoe toeroet. Sekarang kita poenja mantoe bekerdja barang jang tiada patoet. Sasoedahnja Pwe Kioe Lo berkata-kata begitoe, lantas Pwe Kioe Lo pergi di roemahnja Lauw Peng Gie, serta Pwe Kioe Lo sampe di roemahnja Lauw Peng Gie itoe, lantas Pwe Kioe Lo menanja pada Lauw Peng Gie: Itoe waktoe Tjin Khe bilang Tjin Khe poenja anak prampoean masi ketjil tiada mace di kasi kawin doeloe, mengapa sekarang Tjin Khe simpen satoe maling di dalem roemah serta bikin roesak Tjin Khe poenja anak prampoean djoega bikin kepiran saja poenja anak lelaki.

Serta Lauw Peng Gie dengar itoe perkatahan, hingga dia poenja moeka mendjadi mera kerna dari merasa maloe maka Lauw Peng Gie lantas berkata: Saja djoega mendjadi heran sekali jang saja poenja anak prampoean berboeat itoe perkara resia, itoe waktoe saja kiratjeém Soen Khoaij Hoe poenja anak prampoean djadi penganten, tiada tahoe dia poenja anak lelaki jang menjaroe djadi penganten serta dia bikin roesak saja poenja anak prampoean apa maoe kata sekarang ini seperti bras soedah mendjadi boeboer. Apa bila Pwe Kioe Lo dengar itoe perkatahan, ia mendjadi mara sembari berkata; Lauw Tjin Khe djoega poenja sala boekannja lain orang, itoe waktoe saja minta siang-siang di bikin djadi itoe perkara kawin, Tjin Khe tiada maoe toeroet saja poenja permintahan, maka ini hari Tjin Khe seperti orang jang bodo maka dapet ini perkara jang membikin Tjin Khe poenja maloe.

Begitoe djoega Lauw Peng Gie mendjadi mara sembari berkata: Sekarang Tjin Khe bikin saja poenja maloe, apa djoega Tjin Khe poenja maoe saja toeroet.

Serta Pwe Kioe Lo dengar perkatahan itoe hingga ia djadi semingkin mara, lantas ia tolak Lauw Peng Gie hingga ia djatoh di tanah, maka dari itoe dia orang berdoea lantas djadi beklai saling poekoel dan saling maki. Itoe waktoe Lauw Pok bersama iboenja dengar di loear ada soeara orang riboet, troes Lauw Pok dan iboenja itoe kloear di mana ia dapet lihat Pwe Kioe Lo lagi beklai sama dia poenja bapa Lauw Peng Gie, begitoe djoega Lauw Pok lantas pisaken sembari menanja: Sekarang ini perkara soedah kedjadian maoe begimana?

Apa bila Pwe Kioe Lo dengar pertanjahannja Lauw Pok itoe, hingga ia djadi maloe, begitoe djoega ia lantas djalan kloear poelang ka roemahnja.

Sasoedanja Pwe Kioe Lo berdjalan pergi, lantas Lauw Peng Gie soeroe orang toelis rekes soerat permoehoenan akan mendakwa di hadepan hakim dari Soen Khoaij Hoe poenja perboeatan jang dia soedah bikin djoesta dari perkara kawinan ia itoe dia poenja anak prampoean di toekar sama dia poenja anak lelaki menjaroe djadi penganten prampoean serta bikin roesak Lauw Hoei Nio poenja badan. Sasoedanja itoe rekes di bikin lantas Lauw Peag Gie bawa pergi di kantornja Kiauw Taij Sioe.

Adapoen di tjeritaken Kiauw Taij Sioe ia lah atsal orang di kota Koan See, saorang jang pinter memereksa segala perkara, dari itoe Kiauw Taij Sioe djoega tjinta pada dia poenja anak negri di dalem itoe kota, maka apa djoega anak negri poenja perkara Kiauw Taij Sioe preksa tiada taboe sala.

Itoe waktoe Lauw Peng Gie sampe di depan kantornja Kiauw Taij Sioe di sitoe Lauw Peng Gie ketemoe pada Pwe Kioe Lo, serta Pwe Kioe Lo ketemoe pada Lauw Peng Gie, lantas Pwe Kio Lo maki padanja hingga dia orang berdoea djadi riboet di depan kantornja Kiauw Taij Sioe itoe, serta Kiauw Taij Sioe dapet dengar, lantas ia prenta opasnja soeroe tangkap itoe Pwe Kioe Lo dan Lauw Peng Gie, bawa di hadepnja, maka itoe opas sigra ia tangkep Pwe Kioe Lo dan Lauw Peng Gie itoe troes di bawa menghadap di depannja Kiauw Taij Sioe, di sitoe kadoea orang itoe lantas berloetoet. Demikian djoega Kiauw Taij Sioe menanja: Angkaoe doea orang ada perkara apa bikin riboet di depan kami poenja kantor dengan angkaoe saling poekoel dan saling maki? Lantas Pwe Kioe Lo bersama Lauw Peng Gie bereboet menjahoet saling sahoetan, lantas Kiauw Taij Sioe mendjadi mara troes bentak: Kaoe djangan bereboet menjahoet, misti saorang bitjara sama kami dan angkaoe boleh kasi tahoe dari angkaoe poenja perkara pada kami, nanti kami boleh preksa.

Lantas Pwe Kioe Lo berkata: Saja poenja nama Pwe Kioe Lo ada poenja anak lelaki nama Pwe Tjeng, itoe waktoe saja ada minta Lauw Peng Gie poenja anak prampoean Lauw Hoei Nio, djoega Lauw Peng Gie dengan soeka hati trima saja poenja pandjeran: Sekarang dia poenja anak prampoean soedah beroemoer lima blas tahon itoe waktoe saja minta soepaja di bikin djodoan tetap djadi laki bini sama saja poenja anak, tapi Lauw Peng Gie tiada maoe kasi dia poenja anak prampoean dia bilang masi ketjil, sekarang Lauw Peng Gie djoeal dia poenja anak prampoean sama Soen Hian panggil masoek di dalem dia poenja roemah boeat kasi berdjodoan sama dia poenja anak prampoean, djadi Lauw Peng Gie bikin saja poenja maloe, saja minta lah Toa Lo Ja bikin patoet ini perkara. Sasoedahnja Pwe Kioe Lo habis bitjara, lantas Kiauw Taij Sioe soeroe opas kasi moendoer dan panggil Lauw Peng Gie, sasoedahnja Lauw Peng Gie menghadap di depannja Kiauw Taij Sioe lantas Kiauw Taij Sioe menanja: Angkaoe mengapa bikin djoesta sama Pwe Kioe Lo? Sekarang Pwe Kioe Lo tiada maoe trima jang angkaoe soedah bikin djoesta padanja.

Demikian djoega Lauw Peng Gie berkata: Saja bernama Lauw Peng Gie, saja ada poenja anak lelaki bernama Lauw Pok, saja ada bikin tetap Lauw Pok poenja perdjodoan dengan Soen Khoaij Hoe poenja anak prampoean nama Soen Tjoe Le Nio, betoel saja poenja anak prampoean ada bikin berdjoan dengan Pwe Kioe Lo poenja anak lelaki Pwe Tjeng itoe waktoe Pwe Kioe Lo maoe lamar saja poenja anak prampoean, saja belon sedia pakean boeat anak prampoean saja, maka saja minta tempo lebi doeloe, boeat kawinken saja poenja anak lelaki Lauw Pok, itoe waktoe Lauw Pok dapet sakit keras, dari itoe saja panggil saja poenja mantoe Soen Tjoe le Nio soepaja ia dateng djaga soewaminja, tiada doega Soen Khoaij Hoe soeroe dia poenja anak lelaki Soen Hian menjaroe djadi penganten prampoean, dan itoe Soen Hian djadi penganten prampoean saja tiada doega dia orang lelaki, lantas saja soeroe saja poenja anak prampoean Lauw Hoei Nio boeat temenin penganten baroe, tiada doega Soen Hian bikin resia sama saja poenja anak prampoean, saja tiada tahoe.

Lantas Pwe Kioe Lo berkata: Begimana kaoe tiada tahoe, kerna kaoe saorang toewa ada di dalem roemah, itoe kaoe poenja perkatahan djoesta kaoe kloearken di depan Toa Lo Ja

Lantas Kiauw Taij Sioe berkata: Saorang lelaki menjaroe djadi prampoean terlaloe heran itoe perkara. Sebetoel-betoelnja orang prampoean menjaroe djadi lelaki itoe ada lebi gampang, dari itoe kaoe poenja perkatahan semoeanja djoesta, djikaloe kaoe tiada maoe bilang dengan sebetoel-betoelnja, nanti kami kasi hoekoeman jang berat. Lantas Lauw Peng Gie berkata : Djikaloe perkara berdjodoan soedah mistinja, maka Soen Hian bisa menjaroe djadi prampoean, kerna Soen Hian poenja roepa dan tingka lakoe seperti orang prampoean, djikaloe Toa Lo Ja koerang pertjaja boleh panggil Soen Hian dateng menghadap di depan pengadilan

Demikian djoega Kiauw Taij Sioe berkata: Di waktoe Soen Khoaij Hoe poenja anak prampoean boeat kasi kaoe bikin mantoe, apa kaoe tiada preksa itoe anak prampoean poenja roepa, sampe angkaoe kena di bikin djoesta sabagimana kaoe bilang Soen Hian dateng di roemahmoe.

Lantas Lauw Peng Gie berkata : Sekarang Soen Hian soedah lari poelang di roemahnja.

Begitoe djoega Kiauw Taij Sioe prenta dia poenja opaS akan panggil Soen Khoaij Hoe bersama dia poenja anak lelaki dan anak prampoean, sasoedahnja itoe opas trima prentah, lantas Kiauw Taij Sioe prentah lagi lain opas akan panggil Lauw Pok dan Lauw Hoei Nio.

Pada semantara itoe datenglah itoe opas membawa Soen Khoaij Hoe dan sama dia poenja doea anak, dan jang lain opas bawa Lauw Pok dan Lauw Hoei Nio.

Demidian djoega Kiauw Taij Sioe angkat dia poenja mata lihat Soen Hian sama Soen Tjoe Ie Nio, betoel dia poenja roepa sama seperti pinang di bela doea. Dan Kiauw Taij Sioe lihat Lauw Pok poenja roman gaga perkasa dan Lauw Hoei Nio poenja roepa terlaloe amat tjakapnja, djadi Kiauw Taij Sioe berpikir soepaja ini perkara boleh mendjadi akoer sadja. Sesoedahnja Kiauw Taij Sioe habis berpikir, lantas Kiauw Taij Sioe menanja pada Soen Khoaij Hoe: Mengapa angkaoe saorang prampoean brani bikin djoesta sama lain orang? Angkaoe poenja anak lelaki kaoe soeroe menjaroe djadi penganten prampoean dateng di roemahnja Lauw Peng Gie serta kaoe poenja anak lelaki bikin roesak Lauw Peng Gie poenja anak prampoean Lauw Hoei Nio.

Lantas Soen Khoaij Hoe berkata: Itoe waktoe saja poenja mantoe Lauw Pok dapet sakit keras saja minta moendoerken itoe hari kawin tetapi Tjin Khe Lauw Peng Gie tiada maoe toeroet, djikaloe saja kasi saja poenja anak prampoean Soen Tjoe Ie Nio, saja slempang saja poenja mantoe Lauw Pok sakit mendjadi mati, hingga boleh bikin kepiran saja poenja anak prampoean poenja badan djadi djanda selama-lamanja, dari itoe saja soeroe saja poenja anak lelaki Soen Hian menjaroe djadi penganten prampoean sampe tiga hari lamanja saja poenja anak lelaki saja maoe panggil poelang, saja tiada doega Lauw Tjin Khe tiada kasi, soeroe dia poenja anak prampoean temenin saja poenja anak lelaki di dalem pangkeng penganten, djoega saja tiada dapet tahoe itoe resia boleh djadi begini.

Lantas Kiauw Tay Sioe berkata: Kaloe begitoe Lauw Peng Gie poenja sala, anaknja sakit paja, dia maoe paksa ambil mantoe sama orang poenja anak prampoean, di waktoe Soen Khoaij Hoe minta moendoer doeloe dari perkara kawin, mengapa angkaoe tiada maoe toeroet sekarang kaoe poenja anak prampoean bikin resia sendiri djoega kaoe poenja sala.

Lantas Lauw Peng Gie berkata: Betoel saja poenja sala, lantaran saja dengar saja poenja istri poenja perkatahan, djikaloe tiada tentoe tiada ada ini resia jang saja poenja anak prampoean di roesaken orang.

Maka Kiauw Taij Sioe berkata: Memang saorang lelaki memegang di dalem roemah poenja oeroesan djadi kepala, djikaloe soeka dengar orang prampoean poenja perkatahan tentoe di dalem roemah poenja perkara djadi kalang kaboet, maka dari ini perkara kaoe sendiri poenja sala boekannja lain orang poenja sala. Sekarang kaoe boleh moendoer sendiri, nanti kami preksa Soen Hian sama Lauw Hoei Nio.

Lantas Soen Hian berkata: Betoel saja ada poenja sala tetapi boekannja saja poenja maoe, itoe waktoe Lauw Tje'em soeroe anaknja temanin saja di dalem pangkeng penganten.

Kiauw Taij Sioe beritata: Apa istrinja Lauw Peng Gie tiada tahoe kaoe saorang lelaki, maka dia prentah dia poenja anak pramprampoean boeat temanin pada angkaoe, mengapa kaoe brani trima itoe anak prampoean serta kaoe bikin roesak badannja itoe anak prawan.

Lantas Soen Hian berkata : Telah bebrapa kali saja tiada maoe trima boeat di temanin dengan Lauw Hoei Nio, dari itoe Lauw Hoei Nio djoega tiada maoe berpisaan dari saja, hanja tiap-tiap malem ia dateng di pangkeng penganten boeat temanin saja, dari itoe saja keseringan djadi timboel birahi di dalem saja poenja hati, maka kadjadian saja sama Lauw Hoei Nio seperti laki bini poenja ketjintahan, soepaja Kiauw Lo Ja boleh tahoe jang saja poenja perkatahan begitoe, boekannja saja sengadja bekerdja jang tiada patoet.

Demikian djoega Kiauw Taij Sioe berkata: Kaloe maoe toeroet peratoeran negri, kaoe misti dapet hoekoeman poekoel pantat doea bias rotan, kerna membikin dan roesaken orang poenja anak prawan, kerna kami inget kaoe saorang moeda barangkali koerang pikir, maka kami kasi ampoen kaoe saorang poenja kesalahan, sekarang angkaoe boleh djadi laki bini dengan Lauw Hoei Nio, maka kaoe poenja dosa di lepas dari itoe kasalahan.

Begitoe djoega Soen Hian membri trima kasi troes ia moedoer dari sitoe. Kemoedian Lauw Taij Sioe menanja pada Lauw Hoei Nio: Sekarang kaoe soedah bekerdja sala, apa kaoe maoe toeroet djadi laki bini sama Pwe Kioe Lo poenja anak, apa kaoe soeka toeroet dengan Soen Hian, kaoe misti bilang dengan sebetoelnja di depan kami.

Serta Lauw Hoei Nio dengar ia lantas menangis sembari berkata: Sekarang saja soeka sama Soen Hian kerna soeda djadi pertjintahan mateng dan djoega saja tiada maoe kawin sama lain orang lagi. djikaloe Kiauw Lo Ja poetoesin boeat soeroe saja kawin sama lain orang, saja poenja pikiran soedah tiada inget lagi tinggal di doenia, djoega saja takoet di blakang hari banjak orang boeat tjeritain saja poenja resia, dari itoe saja poenja ingetan tiada maoe kawin sama lain orang, melainkan saja soeka pada Soen Hian saorang boeat djadi laki bini.

Begitoe djoega Kiauw Taij Sioe lantas bentak Lauw Hoei Nio itoe, sasoedahnja lantas Lauw Hoei Nio moendoer.

Lantas Pwe Kioe Lo berkata: Saja poenja bakal mantoe Lauw Hoei Nio sekarang Soen Hian soedah bikin roesak dia poenja badan, dari itoe saja mendjadi maloe. Memang tiada ada atoeran satoe prampoean boeat belaki doea kali, sekarang Kiauw Taij Sioe soedah kasi poetoesan jang Lauw Hoei Nio djadi laki bini dengan Soen Hian, sekarang saja poenja pandjer soepaja Soen Hian boleh bajar koembali, soepaja saja boleh tjari lain orang bakal mantoe, djikaloe Soen Hian tiada maoe ganti saja poenja pandjer, djoega Soen Hian malanggar atoeran negri jang dia soedah brani bikin roesak anak bininja orang, saja harap Taij Lo Ja soepaja bikin patoet ini perkara.

Maka Kiauw Tay Sioe berkata: Angkaoe kaloe soedah tiada soeka, traoesa koeatir angkaoe poenja oewang pandjer.

Lantas Lauw Peng Gie berkata: Sekarang Soen Hian soedah ada poenja toendangan, maka dari saja poenja anak prampoean saja tiada soeka boeat Soen Hian djadiin istri jang kadoea.

Demikian djoega Kiauw Taij Sioe berkata: Itoe waktoe Soen Hian tiada ada poenja anak bini, maka dia brani bekerdja itoe perkara resia sama angkaoe poenja anak prampoean, mengapa ini hari kaoe bilang Soen Hian ada poenja istri?

Lantas Lauw Peng Gie berkata pada Soea Hian: Mengapa angkaoe ada poenja toendangan, angkaoe menganggoe kami poenja anak prawan, djikaloe sekarang kaoe bikin kepiran saja poenja anak prampoean.

Serta Soen Hian dengar Lauw Peng Gie poenja perkatahan itoe, ia poen tiada bisa bitjara satoe apa. Lantas Kiauw Taij Sioe berkata: Sekarang angkaoe ada poenja toendangan sama siapa poenja anak, kaoe boleh kasi tahoe pada kami.

Lantas Soen Hian berkata: Saja poenja toendangan anak dari Tjie Ngé tetapi saja belon kawin

Maka Kiauw Taij Sioe berkata: Itoe perkara ada gampang, kaoe boleh moendoer doeloe. Serta Soen Hian soedah moendoer, lantas Kiauw Taij Sioe panggil Pwe Kioe Lo serta Pwe Kioe Lo dateng mengadap, begitoe djoega Kiauw Taij Sioe menanja: Sekarang Soen Hian ada toendangan sama anaknja Tjie Ngé, dari Soen Hian poenja toendangan nanti kami boleh kasi kaoe poenja anak bakal istri, apa kaoe soeka trima dari kami poenja poetoesan begitoe ?

Lantas Pwe Kioe Lo berkata: Djikaloe Lo Ja poetoesin itoe perkara begitoe, saja djoega soeka trima, akan tetapi saja slempang Tjie Ngé tiada maoe trima.

Demikian djoega Kiauw Taij Sioe berkata: Djikaloe kami soedah poetoesin begitoe, di mana nanti Tjie Ngé tiada toeroet kami poenja perentah, sekarang kaoe boleh moendoer doeloe, nanti kami prentah kami poenja opas boeat panggil pada Tjie Ngé sekalian biar dia bawa dateng dia poenja anak prampoean di depan kami. Begitoe djoega Pwe Kioe Lo trima prentah lantas ia moendoer dari kantornja Kiauw Taij Sioe. Pada tatkala itoe Kiauw Taij Sioe lantas prentah dia poenja opas boeat pergi panggil Tjie Ngé bersama dia poenja anak prampoean, sasoedahnja itoe opas trima prentah lantas ia berangkat pergi di roemahnja Tjie Ngé.

Maka terseboet lah tjerita Tjie Ngé lagi doedoek di dalem dia poenja roemah, kaget kedatengan opasnja Kiauw Taij Sioe panggil padanja, lantas Tjie Ngé mendjadi kaget, demikian djoega Tjie Ngé adjak dia poenja anak prampoean ikoet itoe opas pergi di kantornja Kiauw Taij Sioe.

Tjerita Kiauw Taij Sioe lagi doedoek dalem kantornja, maka semantara itoe dateng lah itoe opas bersama-sama Tjie Ngé dan anak prampoeannja, serta Kiauw Taij Sioe lihat lantas Kiauw Taij Sioe menanja pada Tjie Ngé: Sekarang kaoe poenja mantoe Soen Hian soedah bikin roesak anak prampoenja Lauw Peng Gie toendangannja Pwe Tjeng, sekarang kami poetoesin kaoe poenja anak di toekar boeat kasi Pwe Tjeng djadi laki bini, begimana kaoe poenja maoe apa kaoe soeka toeroet kami poenja poetoesan begitoe?

Serta Tjie Ngé dengar troes berkata: Begimana Toa Lo Ja poenja poetoesan saja toeroet.

Begitoe djoega Kiauw Taij Sioe lantas toelis satoe poetoesan di batja di depannja orang banjak demikian boenjinja: Sekarang Pwe Tjeng djadi laki biai dengan Tjie Ngé poenja anak prampoean, dan Soen Hian djadi laki bini sama anak prampoeannja Lauw Pang Gie, sekarang kaoe rame-rame boleh tahoe dari kami poenja poetoesan begitoe.

Serta orang-orang jang ada di dalem kantornja Kiauw Taij Sioe dengar itoe peratoeran marika itoe semoeanja djadi soeka hati dan Tjie Nge bersama Pwe Kioe Lo membri trima kasi lantas masing masing bawa dia poenja anak berangkat poelang ka roemahnja. Dan begitoe djoega Lauw Peng Gie bersama Soen Khoaij Hoe membri trima kasi, dan lantas ia adjak anaknja poelang di roemahnja. Itoe waktoe Soen Khoaij Hoe bersama Pwe Kioe Lo dan Lauw Peng Gie djadi akoer koembali begimana biasa.

Kemoedian sampe satoe tahon lamanja Kiauw Taij Sioe membikin eksaman, dan djoega Soen Hian bersama Lauw Pok bikin eksamen dapet pangkat djadi Sioe Taij. Itoe waktoe tempo Lie To Koan dapet tahoe jang Soen Hian bersama Lauw Pok dapet pangkat djadi Sioe Tjaij, maka Lie To Koan merasa maloe dan begitoe djoega Lie To Koan lantas pinda di lain kampoeng.

Hata di blakang hari Lauw Pok dan Soen Hian itoe poenja eksamen di kota radja di mana ia orang berdoea dapet pangkat pegang srie Baginda Keiser poenja pekerdjahan djadi mantri di astana Keiser dan di waktoe itoe Pwe Tjeng djoega dapet pangkat di kota radja sampe semoeanja dengan slamat mendjadi senang di dalem pangkatnja jang besar itoe ada di kota radja.

TJERITA LIE POK SAORANG JANG INGIN KEKAJAHAN DI DALEM DOENIA, HINGGA MENDJADI MATI.

Alkaisah terseboet lah saorang soedagar bernama Thio Taij Tjiauw tinggal di kota Tong Keng, ada poen Thio Taij Tjiauw itoe berdagang dengan sekiranja mengambil oentoeng dari mendjoeal barangnja dan lagi ia bisa simpen separo dari oewang keoentoengannja.

Maka tiada brapa lamanja Thio Taij Tjiauw berdagang itoe ia dapet oentoeng besar hingga ia djadi saorang jang beharta oewang, sampe orang kampoeng di bilangan kota Tong Keng itoe bahasaken panggil Thio Pe Ban.

Di dalem kota itoe adalah saorang bernama Lie Pok tetangganja Thio Taij Tjiauw, ada poen Lie Pok itoe saorang jang pinter dan serta pande bitjara, akan tetapi Lie Pok poenja peroentoengan begitoe ia dapet oentoeng oewang, begitoe ia pake bakal ongkos di dalem dia poenja roemah tangga. Tempo Lie Pok lihat Thio Taij ijiauw saorang jang bodo pinter berharta oewang, hingga Lie Pok mendjadi heran jang Thio Taij Tjiauw bisa djadi orang hartawan, Lie Pok poenja hati ingin sekali dengan kekajahan itoe seperti jang di dapetin oleh Thio Taij Tjiauw itoe.

Maski poen Lie Pok itoe saorang jang pinter pande mentjari keoentoengan berlipet-lipet jang di boeat dengan tipoe dari dagangannja, akan tetapi ia poenja redjeki begitoe dateng begitoe pergi, kerna Lie Pok memake ongkos terlaloe boros, djikaloe Lie Pok ada poenja simpenan sedikit oewang maka di dalem roemahnja ada lah timboel segala perkara jang mana ia misti pake itoe oewang jang ia simpen dan djikaloe Lie Pok tiada maoe pake itoe oewang. Lie Pok sendiri tiada, bisa oentoeng oewang koembali, djikaloe Lie Pok paka itoe oewang sampe habis baroe lah ia bisa dapet oentoeng koembali.

Peristiwa itoe satoe hari Lie Pok dateng di roemahnja Thio Taij Ijiauw, di mana ia lantas ketemoe pada Thio Taij Tjiauw dan Lie Pok menanja pada Thio Taij Tjiauw itoe: Tjara begimana jang Thio Wan Gwee bisa simpen itoe oewang sampe bisa djadi saorang jang kaja besar. Kerna tempo Thio Wan Gwee masi moeda dan saja djoega masi moeda, Thio Wan Gwee tiada sebrapa pinter oentoeng oewang kaloe saja lihat Thio Wan Gwee poenja kepinteran mentjari oewang, mengapa ini hari Thio Wan Gwee bisa djadi saorang hartawan.

Lantas Thio Taij Tjiauw berkata: Djikaloe sobat maoe tahoe jang saja bisa djadi orang kaja besar, kerna saja ada soedjoet pada melekat Tjih Tong Sin, maka pagi dan sore saja bersoedjoet di depan gambarnja melekat itoe, dan di dalem satoe hari ada doea setan jang pergi tjariin saja redjeki dan ia kasi oentoeng pada saja sahari satoe ringgit ataoe doea ringgit, maka saban hari orang lihat saja doedoek senang dengan pentjarian ketjil terkoempoel itoe peroentoengan dari itoe doea setan ada doea poeloe tahon lamanja sampe sekarang ini, maka saja bisa djadi saorang beharta oewang djilakoe sobat maoe tahoe dari hal saja poenja peroentoengan.

Serta Lie Pok dengar membri trima kasi pada Thio Taij Tjiauw troes ia poelang di roemahnja, demikian djoega Lie Pok mengambil gambarnja melekat Tjih Tong Sin pagi sore Sie Pok bersoedjoet dengan sedia barang-barang sembajang. Sampe kira-kira sepoeloe tahon lamanja Lie Pok tiada djoega mendjadi orang kaja, hanja tinggal begimana biasa dia oenja peroentoengan begitoe dapet begitoe abis, djadi Lie Pok boeat pikiran troes mendjadi mati. Maka sanak koelawarganja tiada soeka hati lantas ia membikin satoe rekes berklagt pada Pauw Boen Tjim dari perkaranja melekat Tjih Tong Sin jang saban hari Lie Pok bersoedjoet minta djadi orang kaja, troes mendjadi mati.

Tempo Pauw Boen Tjim lihat itoe rekes mendjadi heran, sebab itoe perkara boekannja di doenia dan ada di achirat, tjadi Pauw Boen Tjim lantas soeroe moendoer Lie Pok poenja sanak koelawarga menoenggoe boeat sedikit hari nanti kami kabarken. Sasoedahnja Lie Pok poenja sanak koelawarga moendoer lantas Pauw Boen Tjim masoek di dalem dia poenja pangkeng di sitoe Pauw Boen Tjim lantas tidoer, begitoe djoega haloesnja Pauw Boen Tjim melajang pergi di achirat, sesoedahnja sampe di achirat begitoe djoega Pauw Boen Tjim doedoek di tachta keradjahannja mendjadi Giam Lo Ong, maka Pauw Boen Tjim lantas prentah doea setan soeroe ambil haloesnja Lie Pok, demikian djoega Lie Pok poenja haloes di bawa di depannja Pauw Boen Tjim, lantas Pauw Boen Tjim menanja pada haloesnja Lie Pok: Kaoe tempo ada di dalam doenia, poenja pekerdjahan apa?

Lantas Lie Pok berkata: tempo saja ada di doenia maoe inget djadi orang berharta oewang saban hari saja bersoedjoet pada melekat Tjih Tong Sin poenja gambar minta mendjadi orang kaja, djikaloe saja bisa djadi orang kaja apa djoega jang saja meniat boleh dapet, belon sampe saja djadi orang kaja saja soedah meninggal doenia lantaran saja pikirin melekat Tjih Tong Sin tiada bisa toeloeng saja djadi orang kaja, maka di waktoe saja maoe meninggal doenia saja tinggalin satoe rekest boeat berklagt pada Pauw Taij Ja soepaja boleh preksa melekat Tjih Tong Sin poenja perkara.

Demikian djoega Pauw Boen Tjim berkata: Dari orang berharta oewang soedah tentoe toelisan dari Toehan jang koeasa terbagi misti djadi orang kaja, manoesia di doenia tiada boleh bisa, kendatinja soedjoet pada melekat-melekat poenja gambar boeat minta kaja, djoega melekat-melekat tiada brani kasi kaoe djadi orang kaja, melainkan kaoe di kaboelken soeatoe keslamatan di atas seroemah tangga, djikaloe itoe melekat-melekat brani boeat kasi kaoe djadi orang kaja jang memang kaoe poenja peroentoengan toelisan dari Toehan jang koeasa tjoekoep boeat makan dan hidoep senang di dalem doenia bisa oentoeng dan bisa pake, djikaloe melekat brani kasi kaoe djadi orang kaja tentoe itoe melekat melanggar jang koeasa poenja prentah, maka itoe melekat tiada brani boeat kasi kaoe djadi orang kaja, mengapa kaoe tiada maoe trima oentoeng kaoe poenja peroentoengan, hanja kaoe berklatg pada kami dari melekat Tjih Tong Sin poenja perkara. Itoe Tjih Tong Sin kaloe kaoe maoe tahoe dia itoe melekat Tjoe Lok Poan Khoa jang saban hari membagi orang di doenia poenja redjeki, apa djoega itoe melekat Tjoe Lok Poan Khoa trima prentah dari Toehan jang koeasa, satoe persatoe manoesia di dalem doenia misti ia bagi itoe menoesia poenja redjeki, mengapa kaoe boleh boeat sesalan serta kaoe berklagt akan melekat Tjoe Lok Poan Khoa, apa kaoe tiada di bagi redjeki tempo di doenia?

Lantas Lie Pok berkata: Jang saja poenja tetangga nama Thio Taij Tjiauw saorang jang bodo dan dia poenja pentjarian oentoeng tiada sebrapa tjoemah ia berdagang ketjil, mengapa dia boleh mendjadi saorang jang kaja besar ada di doenia, dari itoe saja tanja pada Thio Taij Tjiauw, Thio Taij Tjiauw kasi tahoe sama saja, maka dia boleh djadi orang kaja kerna dia soedjoet pada Tjih Tong Sin. Sasoedahnja saja poelang begitoe djoega saja soedjoet sama malekat Tjih Tong Sin poenja gambar sampe bebrapa tahon lamanja saja tiada bisa djadi orang kaja, maka saja boeat seselan medjadi mati, kaloe begitoe Thio Taij Tjiauw bikin djoesta sama saja, mintalah Pauw Taij Ja boleh panggil haloesnja Thio Taij Tjiauw dateng di sini.

Demikian djoega Pauw Boen Tjim prenta doea setan bawa haloesnja Thio Taij Tjiauw, semantara itoe haloesnja Thio Taij Tjiauw di bawa menghadap oleh itoe doea setan di depannja Pauw Boen Tjim, begitoe djoega Pauw Boen Tjim menanja pada Thio Taij Tjiauw:

Angkaoe saorang jang miskin berdagang sampe djadi orang kaja brsar begimana kaoe poenja pentjarian, soepaja kaoe boleh kasi tahoe pada kami.

Lantas Thio Tag Tjiauw berkata: Saja tiada tahoe berdagang dengan memake tipoe, tapi djalan dengan sebetoel-betoelnja boeat trima saja poenja peroentoengan, di dalem satoe hari saja poenja kaoentoengan satoe doeit besok pagi saja pake stengah doeit bakal ongkos dan jang itoe stengah doeit terkoempoel sehari-hari sampe brapa lama jang saja mentjari redjeki di dalem doenia, kaloe kebetoelan saja poenja redjeki bisa dateng banjak, maka apa djoega ongkos di dalem roemah saja pake begimana biasa, saja tiada brani pake onskos besar, maka ini hari djoega Toehan jang koeasa kaboelken saja djadi orang kaja besar, boekannja saja poenja bisa sendiri, melainkan Toehan jang koeasa membri peroentoegan sebab saja bisa sajang sama doeit simpen dengan baek-baek, maka dari itoelah saja bisa tjoekoep mendjadi senang ada di dalem doenia. Lantas Pauw Boen Tjim pikir Thio Taij Tjiauw poenja perkatahan belon begitoe terang, dari itoe Pauw Boen Tjim lantas prentah Thio Taij Tjiauw soeroe balik poelang koembali di doenia. Sasoedahnja Thio Taij Tjiauw poenja haloes poelang koembali, lantas Pauw Boen Tjim prentah doea setan boeat panggil melekat Tjoe Lok Poan Khoa, begitoe djoega itoe doea aetau lantas pergi panggil itoe melekat Tjoe Lok Poan Khoa dateng di depannja Pauw Boen Tjim, menanja pada melekat Tjoe Lok Poan Khoa: Mengapa medjadi Tjih Tong Sin saorang jang bode kaoe bikin dia djadi kaja besar, tapi dengan saorang jang pinter kaoe bikin djadi miskin, kaloe begitoe kaoe soeka bikin djoesta sama orang di dalem doenia.

Lantas melekat Tjoe Lok Poan Khoa berkata: Itoe boekannja saja poenja sala dari bagi redjeki orang di dalem doenia, begimana prentahnja Toeban jang koeasa begitoe iang saya bagi. Djikaloe ada orang di dalem doenia soeka soedjoet saija poenja gambar tertoelis Tjih Tong Sio, melainkan saya kaboelken keslamatan di dalem itoe orang poenja roema tangga, lain dari itoe saja tiada brani melanggar prentahnja Toeban boeat bikin orang djadi kaja, djikaloe orang jang kaja soedah misti toelisannja mendjadi kaya, orang iang djahat ataoe baek samoeanja saija bagi itoe redjeki banjak sedikit djoega saija bagi rata, saija tiada biani djoesta sama orang di dalem doenia, itoe oranh; iang pinter memang djoega bisa oentoeng boeat dia bisa pake, sebab ia mengandelken dari dia poenja kepinteran iang gampang oentoeng dan gampang pake, orang iang bodo memang bekeréja tjape boeat mentjari oentoeng memikoel ataoe mematjoel bikin sawah, dia dapet sedikit oentoeng dia tiada brani pake samoeanja melainken ia pake separoh bagian, maka lama kelamaaan dia simpen itoe oewang mendjadi banjak, maka di kasi r.ama Sioe Tjih Lo (djadi boedak oewarg), maka dia boleh djadi orang kaya besar seperti Thio Taij Tjiauw iang sekarang ada di dalem doenia, dari itoe saya libat Lie Fok terlaloe amat pinter dajiet satoe tangtjie maoe pake apoeloe tangtjie, begimana dia boleh mendjadi berharta oewang, sebab ia meagandelken dari dia poenja kepinteran sadja, maka dia djadi miskin di dalem doenia, dari Lie Pok berklagt akan saya iang saban hari dia bersoedjset dan membikin ongkos sembahjang boeat taroh di depan saya poenja gambar, tetapi itoe barang saya tiada makan tjoemah saya trima dia poenja soedjoet dengan tiga Hio wangi iang saban hari asepnja melajang di mana saija poenja tempat tinggal, djoega saban hari saya bagi dia poenja redjeki dengan saija kasi keslamatan di dalem doenia, mengapa ini hari dia boleh boeat dengki pada Thio Taij Tjiauw iang djadi saorang kaja besar. Memang Thio Taij Tjiauw soedah toelisannja toeroen di doenia mendjadi orang kaja besar, tjoemah ia boleh pegang itoe harta tiada boleh pake dengan senang hati, lagi Thio Taij Tjiauw memang doeloe hari ia soeka toeloeng orang iang miskin, dan ia berdagang banjak lepas oetang, maka Toeban iang koewasa toeroenken di doenia dia djadi orang kaija besar.

Itoe Lie Pok doeloe hari ada di doenia dia tiada taboe pake hati baek menoeloeng orang, hanja soeka bikin tipoe mengambil oentoeng sebab Lie Fok saorang iang pinter, mata Toeban iang koeasa toeroenken di doenia mendjoeal dia poenja soeara mendapet oentoeng begitoe djoega kaloe dia dapet ridjeki banjak ataoe sedikit, begitoe habis ia tiada bisa boeat simpen itoe harta banda. Sasoedahnja Tjoe Lok Poan Khoa habis bitjara, lantas Pauw Boen Tjim bikin satoe poetoesan kasi tahoe pada melekat Tjoe Lok Foan Khoa: Djikaloe sekarang kaoe membagi redjeki pada orang di dalem doenia, kaloe kaoe liat orang toewa dan tjinta pada dia poenja anak bini ataoe sama lain orang, serta ia bisa sajang barang-barangnja dan bica mengamal orang iang miskin iang dapet soesah dengan sebetoel-betoelnja ia itoe orang iang kesakitan ataoe kematian, maka kaoe misti tambah itoe orang poenja redjeki lebi banjak, djikaloe orang iang ada oewang berpake hati djahat tiada bisa hormat sama dia poenja orang toewa ataoe ia tiada bisa sajang dia poenja anak bini, tapi ia bisa hinain orang iang miskin, itoe haroes kaoe koerangken dia orang poenja redjeki, djikaloe kaoe tambah itoe orang iang djahat poenja redjeki tentoe sekali dia mengangkat dari dia poenja keangkeran bertambah dia bisa hinain orang iang soesah, maka haroes dia poenja redjeki misti di koerangken, sekarang kaoe apa djoega iang kami poenja poetoesan manoesia di doenia kaoe poelang di sorga boleh kasi tahoe pada Toehan jang koeasa.

Sasoedahnja Tjoe Lok Poan Khoa trima prentah lantas ia melajang poelang ka sorga. Dan begitoe djoega haloesnja Pauw Boen Tjim lantas balik poelang di doenia dan troes Pauw Hoon Tjim mendoeain, itoe waktoe djoega Pauw Boen Tjim doedoek di kantornja dan ia soeroe panggil sanak koelawarganja Lie Pok, sasoedahnja lie Pok poenja sanak koelawarga menghadap di depannja Pauw Boen Tjim, lantas Pauw Boen Tjim kasi tahoe satoe persatoe dari hal perkaranja Tjih Tong Sin, samoeanja Lio Pok sandiri poenja sala, sasoedahnja Lie Pok poenja sanak koelawarga dengar Pauw Boen Tjim poenja perkatahan begitoe, lantas marika itoe masing-masing berdjalan poelang.

TJERITA SIN TIOK SERAKAKEN HARTANJA DJIM KIAN, KEMOEDIAN
HARTA ITOE POELANG KOEMBALI SAMA ANAKNJA DJIM KIAN.

Adalah di tjeritaken saorang bernama Djim Kian tinggal di Hie Taij, ada poen Djim Kian itoe pekerdjahannja membikin laken.

Pada soeatoe hari Djim Kian pergi di kota Hiap See serta Djim Kian sampe di tengah djalan ia ketemoe satoe orang bernama Sin Tiok di mana ia lantas menginep di roemahnja Sin Tiok, sasoedahnja Djim Kian sama Sin Tiok angkat soedara seperti soedara poetoesan peroet. Kemoedian ada kira-kira sepoeloe hari lamanja Djim Kian dapet rakit keras tiada bisa bangoen, dari sebab itoe maka dia lantas berkata pada Sin Tiok, Sebab saija rasa saija poenja sakit tentoe tiada bisa baek, kerna ade sama saija soedah angkat soedara djikaloe saija mati sekarang begimana, tjoemah saja ada poenja tinggalan oewang di dalem saya poenja badan banjaknja doea ratoes tail oewang mas dari itoe oewang ade boleh ambil separoh dan jang separoh boleh kirimin saija poenja istri di roemah sajia. Sasoedahnja Djim Kian habis bitjara ke betoelan itoe sore ia lantas mati di roemahnja Sin Tiok, maka ia bawa anam tail oewang mas pergi kepasar di mana ia lantas beli satoe karanda iang tipis, sasoedahnja lantas Sin Tiok masoeken maitnja Djim Kian kadalem karanda itoe dan troes di koeboer, setelah seleseh ia mengoeboerken mait itoe, Sin Tiok troes lari di lain tempat dengan membawa barangnja Djim Kian itoe.

Sjahadan terseboetlah tjerita Djim Kian poenja anak lelaki baroe beroemoer toedjoe blas tahon bernama Djim Sioe, adapoen Djim Sioe itoe ia toeroet pada goeroenja beladjar ilmoe soerat-soerat.

Itoe waktoe Djim Sioe boeang dia poenja peladjaran kerna ia maoe tjari dia poenja bapa, begitoe djoega iboenja tiada kasi, lantas Djim Sioe menangis di depan iboenja, sebab sangat dia maoe tjari dia poenja bapa Djim Kian dari itoe lantas dia paksa djoega iang ia maoe tjari bapanja. Pada koetika itoe waktoe djoega iboenja lantas prentah satoe boedak toewa boeat ikoet pada Djim Sioe iang maoe pergi tjari bapanja. Maka itoe boedak toewa lantas ikoet Djim Sioe iang berangkat pergi dari roemahnja djalan di koeliling kampoeng mentjari dia poenja bapa. Hingga sampe stengah tahon lamanja Djim Sioe djoaga tiada bisa ketemoe dia poenja bapa poenja koeboeran ataoe maitnja, lantas Djim Sioe balik poelang di roemahnja.

Maka di blakang kali Djim Sioe mendjadi miskin, tapi beroentoeng Djim Sioe saorang iang pinter dan paham dari ilmoe soerat-soerat maka ia bisa boeat piara iboenja poenja hari toewa, djadi iboenja ingat iang dia saorang kaja mendjadi miskin hingga saban hari ia menangis sadja tiada maoe makan, tempo Djim Sioe lihat iboenja menangis sadja, hingga Djim Sioe djadi ketakoetan maka saban hari ia boedjoek iboenja poenja hati dengan ia tiada brani pergi ka mana-mana akan laloe dari iboenja, hanja ia tinggal di roemah monoenggoeken iboenja. Hata sampe satoe tahon lamanja iang Djim Sioe menboedjoek hati iboenja baros iboenja poenja pikiran ada sedikit senang. Kebetoelan Djim Sios ada poenja intjek piauw bernama Thio Bo soedagar besar, dari itoe Thio Bo maoe Boeroe Djim Sioe boeat pergi di kota Tjeng Tjioe memoaat garam, begitoe djoega Djim Sioe toeroet dia poenja intjek piauw berangkatin preos iang moeat garam.

Peristiwa itoe satoe malem Djim Sioe poanja praoe berlaboe di mana moeara, ada poen itoe malem Djim Sioe tiada bisa tidoer kerna kedengaran itoe ajer poenja soewara seperti soewaranja orang, dari itoe Djim Sioe tiada bisa tidoer lagi poen itoe waktos Djim Sioe pikirin día posnja ibos iang ada di roemah.

Serta Djim Sioe poenja praoe sampe di kota Hiap See di sitoe ada saorang kaija besar bikin perkoempoelan permainan top roepa-roepn, itoe waktos Djim Sioe dapat tahoe apa iang misti di boeks.

Itoe satos hari kebetoelan Thio Bo tiada ada di praoe, maka Djim Sioe troes pergi main pasang itoe dadoe sampa Djim Sioe menang kira-kira neribos tangtji hingga tiga orang soedagar iang toeroet main samosanja djadi kala, Itoe waktos Thio Bo ada di sampingnja Djim Sioe, serta Thio Bo lihat Djim Sioe banjak menang, begitoe djoega soeroe Djim Sioe lekas poelang, maka Djim Sioe lantas poolang.

Tempo itoe orang hartawan iang koempoelkan permainantop, dapet dengar Djim Sios menang lantas ia pergi tjari Djim Sioe di dalem dia poenja praos, serta itoe orang hartawan ketemos paka Djim Sioe, lantas ia menanja: Sobat orang seh apa, tinggal di mana, atsal anaknja siapa.

Lantas Djim Sioe berkata: Saija orang dari Hie Taij, saija poenja bapa nama Djim Kian dan saja nama Djim Sioe.

Apa bila itoe orang hartawan dengar Djim Sioe poenja parkatahan, hingga ia poenja badan kloear keringat dingin troes ia poelang karoemabnja. Ada poen itoe orang hartawan memang ramanja Sin Tiok jang ketika doeloe serakain harta bandanja Djim Kian, maka tempo Djim Sioe sampe di kota Hiap See ia bina menangin oewangnja Sin Tiok sampe beriboe oowang tangtji, dari itoe setan bapanja Djim Sioe boeat bantos Djim Sioe hingga bisa menangin oewangnja Sin Tiok itoe, kerna doeloe hari Sin Tiok serakain harta bandanja Djim Kian, maka sekarang ini Sin Tiok misti bajar koembali iure oewang sama anakoja Djim Kian.

Kemoedian Djim Sioe soedah dapet oentoeng main sebrapa riboe oowang tangtji lantas in berdjalan poelang di roomahnja, demikian joega itoe oewang Djim Sios bikin persero sama Thio Bo, maka saban tahon Djim Sios dapet hitoengan dari Thio Bo banjak oentoeng, hingga sampe sepoeloe tahon lamanja Djim Sioe djadi orang hartawan dengan doedoek senang dan slamat di bilangan kota Hie Taij.

MENJATAKEN DARI PADA HAL DOEA LELAKON, KASATOE ISTRI TINGAL

SOEWAMINJA BERTJERE IKOET SAMA LAEN ORANG, KADOEA

SI LAKI MEMBOEWANG ISTRINJA, IANG BAEK DI

BALES KEDJAHATAN.

Adalah di tempo djeman keradjaan merk Han Tiauw, saorang lelaki bernama Tjoe Taij Sin alias Hongtjoe, tinggal di kota Hwee Kee Koan bilangan afdeeling Tjiat Kang She, tempo ia masi mocda tiada poenja proentoengan dengan miskin sekali, tingal di dalem gang satoe roema pager tertoetoep sama roempoet alang-alang, dia poenja bini ada mempoenjai mata tetapi tiada bisa boeat kenalin dari orang poenja kapinteran, dan tjela liat tiada mata iang lakinja terlaloe poenja miskin, ini Tjoe Tai Sin sahari-hari pergi ka oetan memotong kajoe, pikoel bawa pergi djoeal di pasar, dapet oewangnja boeat bikin ongkos makan, setiap hari begitoe sadja pentjariannja potong kajoe dapet oewangnja boeat piara anak bini, dia poenja adat dan tebiat, memang soeka sekali batja segala kitab-kitab tangannja sampe tiada bisa terlepas gengam dari itoe boekoe-boekoe, soengoe dia poenja poendak memikoel kajoe, belon perna dia poenja tangan tiada gengam dari itoe soerat-soerat, semben berdjalan dia membatja sadja itoe soerat, sama djoega seperti orang iang lagi menjani atau bertjokek saroepa, dan boekan batja plahan-plahan sampe orang di dalem roema bole mendapet dengar, iang orang di pasaran hawa keseringan mendengar soedah taoe iang tentoe dia itoe Tjoe Maij Sin, masing-masing orang pada liat djadi kesian iang dia ada mengarti soerat, djadi orang semoea soeka boeat maoe bli dia poenja kajoe, lagi tambahan itoe Tjoe Maij Sin djoeal dia poenja kajoe tiada maoe meregahin, melainkan orang poenja soeka kasi dia trima tiada maoe banjak moeloet, dari itoe dia poenja kajoe mendjadi lakoe boeat gampang di djoeal, ini Tjoe Maij Sin sedang pikoel dia poenja kajoe sembari berdjalan membatja soerat, apa maoe ketemoe perkoempoelan satoeroe anak ketjil, datang boentoetin di blakangnja goda boeat ketawain bilang ini si toekang kajoe edan, Tjoe Maij Sin poera-poera toeli-in dia poenja koeping tiada maoe ambil perdoeli, dan tiada brentinja sepandjang djalan maen batja sadja itoe soerat, itoe satoe hari kabetoelan dia poenja istri lagi maoe keloear pikoel aer, barang dia tengok masing-masing anak ketjil ikoetin dia poenja soewami serta di soerak-soerakin tepokin tangan, dari itoe dia mendjadi maloe,

Apabila Tjoe Maij Sin poelang keroemanja ketemoe sama dia poenja istri, lantas dia poenja istri pergi boedjoekin sama dia dengan berkata: angkau kapan maoe membatja soerat bole brenti sadja djoeal itoe kajoe, kapan kau masi inget maoe djoeal itoe kajoe bole brenti batja itoe soerat, dan kau sebegini poenja oemoer tiada ada pikiran iang benar, maoe kerdja diri sendiri seperti kaia orang gila angin-anginan, keloearin begitoe roepa perdjalanan iang tiada benar, sampe anak-anak tertawain dan soerakin apa tiada mendjadi maloe, soedah miskin biar miskin maoe patoet itoe maloe misti djoeng-djoeng diatas kepala, tinda misti di djalanan kau membatja soerat, kasi anak ketjil boeat katain kau orang edan tiada benar, Tjoe Maij Sin lantas tertawa dan berkata: dari angkan iang soedah ingetin sama akoe ada betoel sekali, kerna sekarang iang akoe medjoeal kajoe keliwat dari poenja miskin, sebab akoe semben berdjalan membatja soerat boekan kata sengadja, hanja akoe boeat peringetan soepaja djangan bole mendjadi loepa, biar orang kata akoe gila toch akoe nanti tiada djadi begitoe, begitoe djoega kaloe dia bilang akoe edan, toch tiada nanti akoe djadi edan, hanja tingal djoega sebegimana akoe sekarang, apa maoe ambil perdoeli sama hal itoe ia angkau satoe orang prampoean dimana bole dapet taoe, sebab akoe batja ini soerat boekan persadja, akan kepingin boeat reboet dari nama atau pangkat, troesa boeat poesingin hati orang ketawain sama kita tiada mendjadi sombeng.

Dia poenja istri djadi kesel sekali oleh meliat soewaminja itoe tiada maoe ambil perdoeli, lantas dia tertawain dan berkata seperti matjem moe bisa dapet nama atau pangkat tiada lah sampe begini poenja soesa bole mendjoeal kajoe, dari doeloe sampe sekarang akoe belon perna mendengar atau meliat, satoe orang iang memikoel kajoe bole mendapet nama atau pangkat, troesa kau boeat seboet lagi dari ini pengomongan.

Tjoe Maij Sin berkata lagi kaija dan miskin masing-masing ada dia poenja waktoe, tiada oesa kau kihoe sama akoe, soedah lama sinshe liat akoe poenja pedji dan itoeng-itoengin akoe poenja hari di lahirin, dia bilang sampe akoe poenja oemoer 50 taon, bole (Tjoet Oen) bintang terang dapet pangkat serta kaija besar, sering-sering koewatan orang omong bilang kapan aer di laoetan bole orang dapet doega dia poenja dalem, dan angkau begimana bole boeat kihoe sama akoe, dia poenja istri sahoetin katanja: itoe iang bisa itoeng-itoengin poenja sinshe, sebab dia tengok kan saorang iang tiada benar (mosin-mosinan), maka sebab itoe dia sengadja boeat bilang begitoe, djangan kan sangkanin sebetoelnja iang dia soedah bilang begitoe roepa, itoe iang trang dia boeat ketawain sama kau, kaloe tiada sala sampe kau poenja oemoer 50 taoen, sampe itoe waktoe kan lantas tiada koewat boeat pikoel lagi itoe kajoe, disitoe kau bole mati kelaparan ia belon bole taoe, djangan kau boeat harep-harepan inget kepengin maoe mendapet pangkat, tiada oesoet toelang iga, lagi brani boeat keloearin pengomongan iang begitoe lega, barangkali ini pengomongan iang sabetoelnja bole mendjadi, nanti radja iblis disananja maoe datang ambil kau poenja djiwa, ada siapa iang nanti bole pertjaja diatas kau poenja pengomongan, betoel djoega sampe itoe waktoe barangkali kau maoe mati.

Maka Tjoe Mai Sin sahoetin sama istrinja berkata Kiang Taij Kong oemoer 80 taoen masi pergi di soengei Wi Soei memantjing ikan, sampe liwat bebrapa taoen baroe dia ketemoei sama Tjoe Boen Ong, dari sitoe dia di oendang adjak doedoek sama-sama di kreta bawa poelang angkat kasi dia pangkat Tjaijsiang, dan lagi Kong Soen Hong dia poenja oemoer 59 taoen masi ada di bilangan Tong Hajj djaga babi, sampe din poenja oemoer masoek 60 taoen kenapa bole dapet pangkat Tjaijsiang, akoe sampe oemoer 50 taoen baroe akoe poenja bintang ter- boeka bole dapat pangkat, maoe kata bandingin sama Kam Lo soengoe ada ke- blakangan, boeat bilang maoe bandingin sama ini 2 orang akoe ada lebi siang, harap kau bole sabar doeloe toengoe sampe itoe waktoe, djiga akoe sampe itoe waktoe tiada mendjadi, kau maoe tineal djoega sama akoe tiada boeat penasaran, kapan kan tiada maoe menoeroct selempang sampe itoe waktoe kan djadi menjesel, maka dia poenja istri sahoetin berkata hei angkan tiada oesa bocat seboet tempo doeloe hari lae-luen orang poenja perkara, itoe iang memantjing ikan dan djaga babi poenja orang, sebab dia poenja dalem peroet ada penoe segala kepandehan maka dia bole dapet itoe pangkat seperti kau iang membatja brapa pata poenja soerat biar kau poerja oemoer sampe 100 tsoen djoega toeh begitoe, dan akoe tiada nanti boeat djadi menjesel, dengan kau soedah segala orang dan anak-anak boeat ketawain bikin maloe, sampe akoe tiada ada itoe moeka boeat ketemoe orang, djiga kau tiada maoe dengar akoe poenja pengomongan, masi mase batja djoega kitab-kitab tiada maoe boewaug akoe tiada maoe ikoet sama kau, troesa bikin satoe sama laen bole mendjadi gagal, maka Tjoe Maij Sin berkata: akoe ini taoen oemoer 43 lagi 7 taoen soeda sampe 50, dan kau iang soedah ikoet toeroet akoe sekian lama, tjoema melainkan tingal brapa taoen lagi kau soedah tiada bole menoengoe maoe bertjere tingal sama akoe, kau bole inget-inget bae-bae djangan sampe di blakang kali kau djadi menjesel, lantas dia poenja istri sahoetin djeman sekarang tiada sedikit orang iang memikoel kajoe boeat seselan sama kau maoe apa djiga akoe menoengoe lagi 7 taoen, akoe poenja toelang dan kepala belon taoe nanti mati terlemper dimana lebi bae kau lepas sadja sama akoe kasi ketrangan boeat keloear dari sini, soepaja kau bole amalin akoe poenja selembar djiwa, dan Tjoe Maij Sin tengok dia poenja istri bedeging maoe pergi ikoet sama laen orang, di tahan tiada bole dan boedjoekin dia tiada maoe menoeroet, lantas dia tarik napas boeka satoe soewara berkata: kaloe begini soedahlah, dan troes dia kasi ketrangan sama istrinja semb ri bilangin berkata: ia angkau bole pergi tjari soewami iang lebi bae, dari Tjoe Maij Sin, lantas dia poenja istri sahoetin pasti akoe maoe tjari iang lebi bae dari kau, sehabis itoe lantas dia bena-benain dia poenja boengkoesan dan pakean angkat tangan kasi slamat dan troes keloear berdjalan tiada maoe menengok keblakang lagi, Tjoe Maij Sin awasin hatinja mendjadi tergoegoe, lantas dia masoek bikin 4 derek pantoenan tempel di tembok perkataannja begini: Ikoet andjing misti maoe menoeroet andjing, Ikoet ajam misti maoe menoeroet ajam, Istri sendiri memboewang soeami, Tetapi soeami tiada memboewang istri.

Begitos poenja begitoe sampe Tjoe Maij Sin oemoernja 50 taoen, tatkala itoe betoel di djeman keradjaan Han Tiauw maha radja Han Boe Tee ada keloearin satoe soerat besluit meoe tjari orang iang pinter dan pande dia tiada perdoeli toewa moeda mistin kaija, demikian itoe Tjoe Maij Sin barang dapet dengar, lantas dia pergi di bilangan Saijkliia niasoekiu sepotong soerat inenocngoe di pangil, ada dia poenja sobat satoe kampocg poenja orang, toeloeng kitjianin iang dari Tjoe Maij Sin poenja kepandehan, maha railja Hau Boe Tee barang dapet dari Tjoe Maij Sin poenja sapotong snerat, dan tengok iang bctoel dia dari kota Hwee Kee Koan poenja orang, soedah tento dia d pet taoe di bilangan kota itoe poenja anak negri, djadi itoe diangkat sama dia kasi pangkat bilangan kota Hweekee poenja Taijsioe, komedian pangkat Tiang Li dapet kabar dengar iang Taijsioe baroe, lagi maoe berangkat mendjalankan dia poenja pangkat, begitoe djoega prenlain masing-masing anak negri soeioe bikin betoel djalanan, dari bekas istri Tjoe Maij Sin poenja soewami iang baroe, djoega ada kena kerdja kompenian ikoet bikin itoe djalanan, saban sering-sering dia poenja istri koewatan pergi ikoet sama-sama di pekerdjaan bawain soewaminja nasi, dengan dia poenja ramboet berijap-rijapan tjiakka berdjalan tiada pake kasoet pikoel satoe krandjang tempat nafi, kebetoelan T oe Maij Sin iang Eoedali dapet ini pangkat Taijsioe, doedoek di dalem djoli diam-diam maoe separo preksa serep-serejjin anak negri, sedeng berdjalan barang dia keloearin kepalanja di pintoe djoli, kaget dapet tengok disamping djalatian bawa poehoen, ada banjak orang iang brenti bekerdja lagi makan nasi, Tjoe Maij Sin di dalem djoli dia poenja mata tengok kanan kiri, dapet kenalin iang betoel bekas dia poenja istri doeloe, lantas prenta satoe orang goeroe pergi pangil, kasi dia doedoek di dalem djoli kosong, pergi tawa sampe di dalem dia poenja gedong, dia poenja istri mendjadi maloe dan djenga, tiada ada itoe mereka maoe boeat ketemoe, dan maoe pergi masoek di dalem tanah tiada ada pintoenja, djadi dia apa boleh boeat mengadep di depan Tjoe Maij Sin berloetoet minta ampoen, Tjoe Maj Sin soeroe pangil dia poenja soeami maoe boeat ketemoe, tiada brapa lama di pangil lantas datang, maka dia poenja soeami barang sampe, lantas berloetoet di tanah tiada brani angkat rioeka.

Tjoe Maij Sin liat begitoe mendjadi ketawa berkakakan sembari adepin sama dia poenja istri berkata dari ini orang iang betoel kau poenja Soewami belon bole, ada lebi bae dari Tjoe Maij Sin, dia poenja istri berkali-kali minta ampoen pada ia tjioem tanah, serta boeka soewara bilang iang dia serdiri ada-poenji mata, tiada dia poenja anak mata boeat bisa kenalin orang, harap bole di ambil sama saija boeat boedak bales iang Taij Sioe poenja boedi.

Tjoe Maij Sin lantas prentain orang soeroe ambil satoe ember aer boeat salin di tanah, sembari bilang sama dia poenja istri, djigà ini satoe ember aer kau bisa poengoet masoekin kombali di dalem ini ember, nanti akoe bole trima lagi boeat istri sama kau, tjoema akoe inget kau dari moeda ikoet sama akoe kawin tiada koerang satoe apa, dari itoe akoe poetoesin kau bole pergi tingal di blakang kebon, ada satoe potong tanah kasi kau soewami dan istri pergi menanem, boeat ijari kau poenja kahidoepan, dia poenja istri djadi menoeroet adjak sama-sama dia poenja soewami tingal di blakang itoe kebon komedian di djalanan pada semoea orang toendjoek bilang dari ini prampoean, bekas Sin Taij Sioe poenja i tri doeloe, dan dia poenja istri sampe di blakang kebon maloe tiada ada itoe moeka, jrikir menjesel kebJakangan, lantas pergi boewang diri lompat di soengei sampe mendjadi matinja, itoe lab istri boewang soewami, poenja pengomongan iang tersoerat adanja.

Maka terseboet lah soewami memboewang istri, dan loepa iang doeloe hari istrinja soedah toeloeng padanja, sebab istri sampe dia bole dapet nama di bales kedjahatan, sampe orang koeliling bawa dongengan.

Pada tempo keradjaan merk Song Tiauw, ada satoe desa masoek bilangan kota radja poenja tempa', itoe tempat maoe di kata sepi ia tiada sepi banjak djoega orang iang kaija besar tin?alin dalem itoe desa soengoe itoe desa terseboet banjak orang iang kaija tingalin, akan tetapi tiada oeroeng kittjia dan boewaja darat pada mengambang akan berkedoeng disüoe, boekan kata sedikit hanja bule di bilang banjak djoega, tetapi iang djadi kepala boeWaja (Tjoan Tauw) alias iang di pangil boewaja tauw, ia itoe orang she Kim bernama Lo Taij, dia piara masing-masing kittjia dan boewaju darat soeroe kelooar pergi membangsat atau menimpa, dapet tjoeri orang poenja oewang atau barang-barang lantas diserahkan sama dia poenja kepala, tetapi dia poenja kepala melainkan berdiam di dalem roemanja akan toengoe menangap sadja, kaloe di moesin (Tjotjoen) oedjan angin dia poenja moerid-moerid tiada bisa kelooar pergi m mboewaja, dja li dia poenja kepala Tjoan Tauw iang piara kasi makan dan pake, dari itoe masing-masing djadi taloek dengar apa iang dia poenja prentaan, dan dia poenja kepala melainkan sahari trima sedia segala roepa barang-barang atau makanan, kaloe dapet oewang dia koempoelin boeat lepas renten, dia poenja kepala kaloe tiada oewangnja di booat maen top atan di poeterin di pho sampe dia bole mendjadi kaija besar. tjoema itoe lah iang tertje'a dia poenja nama tiada bae, dari apa iang di kata tiada bae, sebab masing-masing orang seboet paugil dia Tjoan Tauw (boewaja darat), kendati banjak dia poenja sawa dan petak-petak, biar begimana dia kaija besar dan ada mempoenjai goenoeng oewang, djoega orang masi pangil dia Tjoan Tauw (kepala boewaja darat), tiala bole di samakan orang dagang atau orang tanih keloear pintoe ala orang hormatin, boeat ini kepala boewaja darat selama-lamanja orang liat tiada mata, biar begimana dia kaija besar tiada sadja orang maoe hormatin, memang ada ampat roepa iang paling boesoek orang toea ia maoe tjampoer, ka satoe orang djadi Batauw (andor pr.glap), ka doea orang djadi Tjoan Tauw (kepala boewaja darat), ketiga orang djadi Taj Tauw (toekang menangkap orang) ka ampat orang djadi Tauw Soet (kepala soldat, itoe semoea tiada haroes di tjampoer pada orang bae-bae, tetapi ada terseboet di tempo Tjoen Tjioe Eiat Kok, a la satoe orang namanja Ngo Tijesi, dia pergi koellingan terloenta-loenta semben djalan tijoep seling, pergi ka pasar mendjadi kitijia dan memboewaja, dan di blakang kali sampe dia bole dapet pangkat besar, ada lagi orang di tempo merk Tong Tiauw she The bernama Goan Ho ia djoega dia terloenta-loenta pergi menboewaja dan bertjokek sapandjang djalan, di blakangkali dia mendjadi kaija besar sampe bole mendapat pangkat, maski sekarangnja dia memboewaja jadi kepala boewaja darat, soengoe betoel orang liat tiada mata, tetapi tinda bole di bandingin sama itoe Batauw atau Tauwsoet, ini Kim Lo Taij memang soedah toedjoe toeroenan, dari dia poenja kaki mojang djali kepala boe- waja darat, sampe ada poenja gedong dan goedang pali, ada banjak sekali poenja simpenan oewang dan pali, bole di bilang iang dia orang kaija besar sekali dan oewangoja dia kasi orang pake boeat djalanin renten, ini Kim Lo Taij ada besar sekali dia poenja peringetan, maoe boewang tjaboat dia poenja nama Tjoan Tauw, dan kasi dia poerja sunak Kim Laij Tjoe borat ganti-in djadi kepala Tjoan Tauw, dia tjoema melainkan maoe trima bagian sadja, tiada ma e sama itoe boewaja dan kitijia mengakoekan bertjampoer, tetapi soengoe b gitoe masi orang di desa tiada oeroeng, masi boeat pangil sama dia Tjoan Tauw Kee, dari itoe nama orang tinda maoe rola hanja tingal djoega begimana iang telah soedab, iui Kim Lo Taij oemoer 50 lebi dia poenja istri soeda meningal, dan dia tiada ada poenja anak lelaki, tjoema melainkan ada satoe dia poenja anak prampoean nama Kim Giok Nio, dengan tjakap dia poenja roepa hinga ada sipoeloe bagian poenja bagoes, Kim Lo Taij saijang sekali sama dia poenja anak, sama djoega kaija satoe moestika iang harga mahal, dari ketjil dia adjar takljee kasi taoe segala socrat-soerat, dia poenja anak sampe oemoer lima anam blas segala soerat-socrat dan segala soelaman dia soedah mengarti.

Dan pendjaitan semoea dia habis mengarti, dan Kim Lo Taij tengok dia poenja anak prampoean tjakap serta ada terang dia poenja hati, djadi ia sebole-bole maoe pergi tjari-in boeat bakal dia poenja toenangan, iang orang bisa soerat serta dia poenja toeroenan orang bae-bae, socdah brapa orang dia poenja satoe kampoeng maoe minta dia tiada maoe kasi, ada djoega iang tjela dia poenja anak toeroenan bapanja Tjoan Tauw, tiada ada satoe orang iang kaija soedi boeat lamar dia poenja anak, djiga orang iang sedang-sedang tiada poenja nama bikin examen, boeat lamar dia poenja anak ini Kim Lo Taij tiada maoe kasi, djadi itoe anakuja oemoer sampe 18 taoen belon ada poenja toenangan, apa maoe itoe satoe hari ada dia poenja tetangga datang karoemanja, bilang kasi taoe di djembatan Taij Pheng Kio ada satoe Sioetjaij orang she Bok bernama Kee oemnoernja baroe 20 fanen, dia poenja roepa ala tjakap sekali, di dalem isi peroetnja ada penoe dari segala padjaran, dia poenja mah bapa doea-doea soedah meningal doenia, dengan miskin sekali belon ada kawin, soedah brapa hari ini dia bikin examen dapet nama Taij Hak Seng, dia tiada poenja oewang boeat ongkos poelang dia poenja kampoeng dia maoe soepaja orang bole poengoet mantoe sama dia, dari kan poenja anak prampoean bole di bandingin sama dia sapasang, ia tjoba kau minta poengoet mantoe sama dia ada bao, ini Kim Lo Taijs edah dengar begitoe lantas dia sahoetin berkata: ia harep tetangga Lo Hong bole toeloeng pergi bitja ain, dia poenja tetangga trima itoe soeroehan, lantas pergi di djembatan Tajj Pheng Kio tjari sama Bok Sioetjaij, dan kasi taoe sama dia berkata ia akoe maoe bilang troes trang sama kau tiada maoe djoestain, dari Kim Giok Nio dia poenja bapa soedah 7 toeroenan djadi itoe kepala Tjoan Tauw sekarang ini soedah lama dia tiada kerdjain, kau bole pergi fanjahin dia poenja anak prampoean, soepaja dia bole poengoet boeat mantoe sama kau, djika Sioetjaij tiada tjela dia poenja toeroenan, akoe bole bikin djadi ini perkara djodo, ini Bok Kee Sioetjaij soengoe moeloetnja tiada berkata-kata di dalem hatinja ada pikirin poenja kata, goea sekarang ini makan dan pake tiada sampe begimana ada poenja kekoewatan boeat kawin, terlebi bae kita menoeroet boeat menoempang tingal di dalem roemanja di blakangkali ada gampang tioesa mendjadi maloe orang ketawain, dan lantas adepin sama orang toewa Lo Hong sambil berkata. dari empe poenja pengomongan betoel ada bae, tetapi akoe ada miskin sekali tiada ada poenja apa-apa boeat bikin pandjer, begimana bole mendjadi bae.

Maka orang toewa itoe menjahoet djika Sioetjaij seka maoe menoeroet, troesa bilang tiada ada ongkos dan salembar kertas kau troesa kelovar, apa djoega semoea dari ongkos-ongkos iang prampoean poenja pikoelan, Bok Kee berkata: soekoerlah kaloe dia maoe begitoe, dari empe ampoenja pertoeloengan saija tiada bikin loepa maka itoe orang toewa Lo Hong dengar begitoe sigra kasi kabar kombali sama Kim Lo Taij, maka apabila Kim Lo Taij mendengar itoe kabar mendjadi soeka, begitoe djnega prenta orang soeroe pergi pangil sinshe boeat pili tjari hari iang bae, dan anterin sepakean badjoe iang baroe boeat kasi dia poenia mantoe pake.

Dari sebab ini Bok Kee saorang jang miskin tiada ada poenja sanak soedara jang bole toeloeng oeroesin, djadi ia diam-diam masoek di roemanja orang she Kim pergi kawin, dan Kim Lo Taij ada oendangin dia poenja tetamoe mengawinin rame-rame bikin pesta, itoe satoe hari malem kemanten Bok Kee liat iang dia poenja istri Kim Giok Nio, soengoe betoel sekali ada 10 bagian poenja bagoes tiada ada djoesta, itoe satos malem mendjadi soeka bati dan bertamba girang, dia zonder keloewar oewang satoe kepeng mendapetin istri iang bagoes, hei betoel oentoengnja bagoes, pribasa orang bilang Oetjiah ko Oegiah, dasar si Bok Kee isonja maoe toewa, lagi sahari-hari dia di dalem gedong orang she Kim pake bagoes capet makan iang enak, dia tingal belon ada satoe boelan poenja lama, awaknja soedah mendjadi gemoek dan roepanja bebalik djadi laen, sebab dia tiada ada poenja pikiran iang laen ada makan kenjang pake bagoes, maka itoe mendjadi broba dia poenja roepa, sampe dia poenja temen-temen dan sobat hande liat tiada bisa kenalin, memang orang taoe djoega ini si Bok Kee satoe Sioetjaij iang miskin, djadi tiada sampe orang boeat ketawain sama dia, dia kawin soedah sampe satoe boelan poenja Jama, lantas dia poenja mertoewa maoe bikin pesta besar, boeat oendangin mantoenja poenja temen-temen sekola soepaja bole datang di roemanja boeat bikin plesir, dan bole moekanja mendjadi trang, sepaja orang bole liat iang dia poenja tjampoeran orang bae-bae, troes ampe 6-7 hari oendang pangil orang pesta, soengoe banjak dia oendang orang laen, tetapi dia poenja sanak ipar sendiri dia tiada maoe oendang, dari dia poenja sanak iang nama Kim Loa Tjioe dapet dengar, iang Kim Lo Taij ada bikin pesta tiada datang oendang sama dia, djadi itoe hatinja amat poenja bedongkol lantas berkata: ini sabetoelnja dia djoega iang soedah djadi kepala boewaja darat siapa iang tiada taoe, ada patoet loe orang bikin pesta besar, pangillah sama akoe tandanja iang loe orang poenja ketjintaän, akoe iang baroe ganti-in dia djadi kepala Tjoan Tauw, dan dia soedah brapa toeroenan djadi kepala boewaija darat, sekarang ini soedah mendjadi besar loepain sama akoe, kita pikirin jang dia poenja bapa mojang sama kita poenja bapa ada bersoedara, dari dia poenja anak Kim Giok Nio seperti kita poenja (Tit Li) tjoetjoe prampoean maoe patoet dia mengawinin oendang lah sama akoe adjak minoem, sekarang ini dia ada oendang orang bikin toetoep satoe boelan di pangil Moa Gwee, dia ada bikin pesta 6-7 hari, tiada laris dia soeroe orang datang boeat kabarin sama kita, hei baroe dia dapet mantoe satoe Sioetjaij soedah begitoe, apa lagi dia dapet mantoe siangsi atau Tjajaiang begimana lagi, akoe apa boekan ada sanak berebet, iang sabetoelnja akoe soedah djadi soekkoeng, masa akoe tiada bole doedoek di dalem dia poenja pestaän, kaloe begitoe iang betoel boekan dia asal manoesia, dan tiada liat mata sekali sama akoe, iang akoe soedah dapet dengar dia ada soeroe mantoenja oendangin, masing-masing mantoenja poenja kakenalan, tetapi boekan dari mantoenja poenja sanak ipar sendiri, bae sekarang kita pergi goda sama dia, soepaja dia poenja tetamoe masing-masing tiada itoe moeka, begitoe djoega dia koempoelin pangil masing-masing dia poenja anak moerid djoembla lima anam poeloe orang iang djadi boewaja darat, soeroe masing-masing pake badjoe iang petja atau tambelan, berame boeat datang di roemanja Kim Lo Taij sengadja bikin dia maloe bole liat ini masing-masing kittjiah dan boewaja darat, iang zonder pake kasoet dan kopia, ada iang pegang toengkat bamboe dan ada iang bawa mangkok sombeng, sembari bekaok pangil entia dan pangil njonja pangil Tjaij tjoe, pada berkroeboetan di hadepan moeka pintoenja Kim Lo Taij sambil memoekoel keplek, dan boeka soewara seboet perkataän iang tiada bae, ada iaug sengadja moekanja di tjontrengin kapoer dan di tjat itam, berkoempoel sembari bersoerak belobosan masoek, Kim Lo Taij barang dapet dengar di pintoe soewaranja rame, lantas boeroe tjepat pergi liat.

Kim Loa Tjoe sama masing-masing dia poenja moerid, pada belobosan masoek pergi doedoek di medja pestaän pili arak iang bae dan makanan iang enak, dia tiada perdoeli lagi, lantas dia hantam makan bikin habis, lantas dia boeka soewara kaokin berkata: ia mana tjoetjoe mantoe koe, bole tjepat soeami dan istri datang ketemoei sama kau poenja soekkoeng, dia bikin amat hoeroe hara sama sekalian masing-masing Sioetjaij, iang lagi doedoek minoem disitoe, sampe semoea mendjadi terkedjoet pada bangoen dari medja pestaän lari pergi semoeni, ini Kim Lo Taij tengok begitoe, djadi apa bole boeat pergi boedjoekin sama itoe masing-masing kittjia dan boewaija, sembari bilangin berkata: ia ini hari sabetoelnja dari akoe poenja mantoe, iang oendang pangil masing-masing dia poenja tetamoe, itoe betoel boekan dari akoe poenja perkara, toengoe nanti laen hari akoe bikin satoe pestaän jang besar, oendang adjak kau masing-masing minoem, habis lantas dia keloearin dari sakoenja begitoe banjak poenja oewang perak, di persen bagi sama itoe masing-masing boewaija darat, dan lagi keloearin soeroe pikoel doea tempaijan arak jang bae, sama aijam idoep, dan bebek, gangsa, di soeroe masing-masing itoe boewaija darat pikoel pergi bawa di roemanja Kim Loa Tjoe, sama lagi doea medja poenja barang pestaän di soeroe pergi bawa, riboet dari tengari troes sampe sore baroe bisa boebar, dia poeuja anak ini Kim Giok Nio di dalem kamar kesel, sampe melele dia poenja aer mata, itoe satoe sore Bok Kee tiada balik poelang, dia noempang samaleman di roema temennja boeat menginep, sampe pagi baroe dia balik poelang, maka dia poenja mertoewa barang tengok mantoenja baroe balik poe Jang, mendjadi djengah keloear dia poenja maloe, djoega dia poenja mantoe dalem hatinja tiada begitoe enak, djadi masing-masing tingal diam tiada boeka satoe soewara.

Tjerita Kim Giok Nio dia gergetan iang dia poenja asal oesoel toeroenan tia la bae, sabole-bole maoe soepaja dia poenja laki bole dapet nama iang bagoes, sahari-hari boedjoekin sama dia poenja laki soeroe pergi sekola kombali bladjar sampe bisa, apa djoega boekoe-boekoe dia tiada saijang oewang boeat bli, kasi dia poenja laki liat, lagi dia tiada pikirin boeat piara ongkos, dan oendang sama orang boeat bladjar menanja segala roepa, sebab dia kepengin biar soepaja dia poenja laki bole lekas mengarti, kapan dia dapet dengar ada goeroe iang pande lantas dia tjepat soeroe pergi panggil, soepaja boeat adjarin dia poenja laki biar sampe bisa, maka dari sitoe Bok Kee dia poenja pla ljaran sampe pande, sahari-hari ada madjoe sadja dia poenja nama, dan sampe oemoer 32 taoen radja ada tempel soerat maoe tjari orang boeat bikin examen, apabila Bok Kee dapet dengar itoe kabar, begitoe djoega dia tjepat maoe pergi Hoeko, dan lantas kasi taoe sama dia poenja istri, dia poenja istri begitoe djoega bilarg sama dia poenja bapa, lantas di kasi dia ongkos sama satoe boedak boeat mengikoet, dan Bok Kee lantas berpisa, troes pergi sampe di kota radja bikin dia poenja examen kasi masoek, sampe itoe satoe hari Bok Kee barang dia pergi preksa liat dari itoe soerat Pong Boen, dia dapet nama Tjinsoe Kiptee, itoe satoe hari radja lantas oendang kasi dia minoem di Keng Lim poenja pestaän, sasoedahnja dia habis minoem radja lantas persen kasi dia satoe stel kopia Ouw See Bo sama satoe stel badjoe khoa pauw, bersama satoe koeda toengang serta sedia dia poenja sela, begitoe djoega Bok Kee lantas toengang itoe koeda berangkat poelang, dan berjalan ampir maoe sampe di roema mertoewanja, di tengah djalanan pada orang bereboet maoe lebi doeloe datang liat, ada banjak anak-anak ketjil pada boeka soewara toendjoek bilang berkata, ini dianja Kim Tjoan Tauw Kee poenja mantoe iang soedah dapet pangkat, dan Bok Kee diatas koeda dapet dengar itoe pengomongan mendjadi bedongkol, djadi apa bole boeat tahan hati sabar sadja.

Komedian Bok Kee barang dia tengok dia poenja mertoewa, soengos diloear moeka dia pake kahormatan, akan tetapi di dalem peroetnja mendjadi kesel dan berdongkol, maka di dalem hatinja pikirin poenja kata: aoh betoel sala sekali, kapan kita lebi siang taoe ada sebegini poenja proentoengan, masa tiada Hong Houw atau Koeitjek iang poengoet boeat mantoe sama kita, kenapa kita misti hormatin sama ini Tjoan Tauw di boeat mertoewa, boekan sala sekali bikin boesoek kita poenja nama, kapan kita dapet anak lelaki atau pramporan, semoea orang bole seboet tjoetjoenja Tjoan Tauw kasi orang boeat dongengan sana sini, sekarang ini perkara soedah begitoe, dengan istri kita sampe begini poenja bae tambahan dia ada mengarti soerat, tiada dia poenja sala iang bole kita boeat lepas, djadi tiada bae sama sekali di bikin habis, bae kita nanti plahan-plahan tjari akal iang bagoes, memang segala roepa perkara, kaloe tiada tjati pikiran dengan plahan, di blakangkali bole djadi menjesel, dari itoe Bok Kee hatinja tiada enak sengadja maoe tjari biar bole istrinja dapet sala, dia poenja istri saban sari menanja dia diam sadja tiada maoe saboetin, maka dia poenja istri djadi tiada taoe apa sebabnja.

O! betoel bole di boeat ketawain sama ini Bok Kee, dia tiada pikir ini hari iang dia dapet itoe nama dari mana, dan soedah loepa iang tempo dia poenja kemiskinan, semoea dari istrinja iang poenja pertoeloengan, maka bole dapet itoe nama dan pangkat, djadi semoea orang poenja kebaikan seperti di poekoel aer anjoet.

Komedian ada itoe satoe hari lantas Bok Kee pergi ketemoei sama pangkat Kibit Ngi akan minta pertoeloengan, maka sampe ia membisa dapet pangkat Boe Wi Koen Soe Houw dan misti dia pergi di itoe tempat akan mendjalankan pangkatnja, lantas poelang pergi ketemoei sama dia poenja mertoewa boeat bilang kasi taoe jang dia maoe berpisa, maka dia poenja mertoewa soedah dengar begitoe, lantas bikin pesta kasi slamat iang mantoenja maoe mendjalankan itoe pangkat.

Maka waktoe itoe masing-masing kittjia boewaja darat tiada brani bocat datang mengoda lagi, ini bilangan Lim An troes sampe masoek bilangan Boe Wi Koen ada satoe aer poenja tanah, dan Bok Kee iang soedah dapet idzin sama dia poenja mertoewa, adjak dia poenja istri sama-sama toeroen di praoe, dia berdjalan soedah brapa hari sampe di soengei Tjaij Sek Kang, kabetoelan angin ada koerang bae djadi dia poenja praoe soe a boeat bole liwat, dari itoe djadi dia brenti di pingiran soengei beat singea sanialeman akan bernanti disitoe menoengoe angin iang bae, satoe malem itoe boelan amat poenja terang sama djoega kaja siang, Bok Kee di dalem praoe tidoer tiada bisa poelas, lantas bangoen pergi doedoek di kepala praoe akan mengawasin boelan, dan liat di kanan kiri tiada ada orang, lagi dia boeat pikiran ini Tjoan Tauw (kepala boewaija darat) poenja perkara, dari sebab itoe dia mendjadi kesel tiada senang dia poenja hati.

Dan kaget bergerak dia poenja hati dapet satoe pikiran iang tiada bae, lantas timboel pikiran iang djahat: djika kita penja istri bole lekas mati, bole lah bakal kita pergi kawin sama laen orang tiada mendjadi maloe, sekarang iang kita soedah begini dapet itoe peroentoengan tiada oeroeng orang masi seboetin sadja kita djadi mantoe Tjoan Tauw, apa bole enak hati kasi orang ketawain sama kita, kenapa kita terlaloe bodo mendjadi orang lebi bae ini istri kita keniaja sadja hoewang di soengei, maka bole habis ini perkara tiada orang boeat seboetan sama kita.

Soedah tetap dia poenja pikiran begitoe, lantas dia masoek di dalem praoe bangoenin sama din poenja istri pangil adjak tengok belan, dia poenja istri soedah tidoer poelas tiada begitoe mane bangoen, dan Bok Kee paksa adjak dia sabole-bole bangoen djoega, maka dia poenja istri menoeroet tiada brani bentahan lantas bangoen pake dia poenja badjoe, ikoet sama-sama soewaminja pergi di kepala praoe awasin dari itoe boelan dia tiada kira ini si soewami maoe djailin sama dia, dan sedang dia lagi awasin itoe boelan Bok Kee lantas djorokin toelak dia di tenga-tengah soengei, begitoe djoega istrinja djatoh lantas tingelam, dia plahan-plahan tengok istrinja scedah tingelam tiada timboel kombali, lantas dia tjepat bangoenin itoe toekang praoe soeroe lekas boeat kasi dja'an itoe praoe serta maoe di kasi dia persen, itoe toekang prane tiada brani bentahan lagi tiada dapet taoe apa dia poenja kemaoehan, lantas boeka dia poenja tali sigra tolak dia poenja praoe kasi dialan, soedah djalan kira-kira ampir sampe satoe doea pal poenja djaoe, Bok Kee baroe brani bilang kata iang dia poenja istri tengok boelan sala dia poenja kaki tepleset djato di dalem soengei maoe toeloengin soedah tiada bole keboeroe, sehabis antas dia rogo keloearin 3 tahil oewang perak, di kasi persen itoe masing masing Lekang praoe, maka masing-masing itoe toekang praoe soedah dapet persen tiada brani boeat boeka moeloet, di dalem itoe praoe ada brapa boedak-boedak iang delak pengang mengikoet, dia kirain sebetoelnja iang nonanja sala kaki djatoh di soengei, djadi masing-masing pada menangis sedi sekali.

Kabetoelan disebrang itoe soengei ada satoe orang di bilangan Hoaij See dapet pangkat Oensoe, she Khouw bernama Tek Houw, dia djoega baroe trima itoe pangkat maoe pergi di Boe Wi Koen doedoek djadi president, dau Bok Kee djadi dia poenja tweede, dia djoega brenti ikat praoenja disamping soengei Tjaij Sekkang poenja sebla laoet, djadi saling adep-adepan sebrang menjebrang, Bok Kee iang soedah lebi doeloe djorokin dia poenja istri ketjemploeng di soengei, itoe tempo Khouw Tek Houw sama dia poenja istri, lagi maoe boeka itoe djendela praoe awasin dari itoe boelan poenja tjahija dia berdoea soewami dan istri inget maoe minoem-minoem di trang boelan akan bikin plesiran, sehabnja dia berdoea tiada bisa tidoer, sedang lagi melongok di djendela praoe, kaget dapet dengar di pingiran soengei, ada soewara orang prampoean menangis, dia poenja soewara ada sedi sekali siapa iang mendengar mendjadi kesian.

Lantas istri Khouw Tek Houw pangil ini toekang praoe boeat soeroe pergi liat, iang soengoe betoel ada sebadan orang prampoean lagi doedoek di pingir soengei menangis, begitoe, djoega di pangil soeroe naek diatas praoe boeat preksa dari maua datangnja dari ini prampoean iang sebetoelnja pangkat Boe Wi Koen Soe Houw poenja istri iang bernama Kim Giok Nio, permoela kali iang dia ketjemploeng di dalem soenge semangatnja di badan pada terbang, siapa iang kata dia tiada misti mati, sebabnja dia di dalem soengei ada saroepa barang jang angkat, toelak dia poenja doen-doea kaki bikin bole mendjadi timboel sama djoega kaija orang berdiri di tempat iang tjetek bisa berdjalan, dan tengok soedah dekat di pingiran soengei liat kiri kanan sepandjang aer sadja, tiada keliatan dari soewaminja poenja praoe, itoe tempo baroe dia bisa mendoesin iang dia poenja soewami soedah enak dapet pangkat di bikin loepa sama dia, dari itoe dia sengadja djorokin boeat djailin bikin mati sama kita, soepaja dia maoe tjari laen lagi boeat kawin, dan sekarang ini dia soedah dapet idoep kombali, dengan tiada ada tempat iang dia pikirin boeat toempangin dirinja, maka itoe dia inget djadi sedi menangis, pikir iang dia poenja soewami sendiri bikin dia ketjiwa, djadi sebab hatinja bae maka bole Khouw Tek Houw bersama istrinja dapet dengar, dan iang soedah di preksa dia dari kepala sampe keboentoet, lantas dia bilang terang kasi taoe satoe persatoe dia poenja hal, soodah habis dia bilang troes dia menangis kombali sampe tiada bisa soedah, dan Khouw Tek Houw soewami dan istri liat begitoe djoega toeroet mendjadi sedi, lantas boedjekin berkata: ija nona tida laoesa kau menangis begini sedi, bole tingal sama akoe sadja djadi akoe poenja anak piara, begimana kau poenja pikiran apa soeka atau tiada ?

Kim Giok Nio lantas bri trima kasi, dan tekoek dia poenja kaki berkoewi sodja hormatin Khouw Tek Houw soewami dan istri dengan berbasa pangil bapa dan mah angkat.

Khouw lek Houw lantas pesenin sama dia poenja istri, soeroe ambilin badjoe iang kering boeat kasi Kim Giok Nio toekar, serta di kasi dia satoe tempat tidoer di blakang kamar praoe, dan di pesenin sama masing-masing dia poenja boedak misti pangil dia siotjia, lagi di pesenin sama ini toekang praoe djangan sekali boeat boeka dari ini resia, tiada brapa hari lantas sampe di Hoeij See bilangan kota Boe Wi Koen pergi doedoek pegang itoe pangkat ini Khouw Tek Houw dia di itoe tempat seperti djadi Bok Kee poenja tjongtok Siangsoe, masing-masing semoea dengar di bawa dia poenja prenta, itoe satoe hari barang dia sampe semoea masing-masing pada datang ketemoein.

Dan Khouw Tek Houw liat Bok Kee soedah dapet itoe pangkat, lantas dia pikirin di dalem hatinja poenja kata: sajang sekali ini satoe anak moeda roepa begini tjakap, dengan soedah dapet ini pangkat brani boeat kerdjain dari itoe perkara, maka kira-kira soedah liwat brapa boelan lantas Khouw Tek Houw bilang sama masing-masing dia poenja di bawa pienta. kami ada poenja satoe anak prampoean tapi dia poenja roepa ada bagoes djoega, dengan ada pinter sekali dari segala soerat-soerat, dia poenja oemoer tiada ada berdiaoehan sama Bok Soe Houw kami memang maoe tjari satoe mantoe maoe soeroe boeat masnek tjintjoewe, kau masing-masing poenja ingetan begimana, apa ada itoe orang iang bole di bandingin sama akoe poenja anak atau tiada, maka masing-masing dengar begitoe pada bebareng berkata: memang ini Bok Soe Houw tiada poenja istri dan lama soedah istrinja meningal, kapan maoe boeat pili sama dia ada bae sekali.

Maka Khouw Tek Houw berkata dari itoe orang kami memang soedah lama ada poenja ingetan, kami pikir dia satoe anak moeda, lagi dengan dia soedah dapet pangkat dia poenja hati ada besar dan pengharepannja ada tebel, belon tentoe dia soeka akan maoe masoek tjintjoewe, lantas masing-masing sahoetin berkata: soengoe begitoe dia memang asalnja orang iang peri, sampe dapet sama kong maoe boeat poengoet mantoe, bole bilang sama djoega kaija orang dapet senderan, kenapa dia tiada maoe masa dia bole tjela.

Khouw Tek Honw berkata: kau masing-masing poenja pengomongan a la betoel sekali, ia harep kau bole toeloeng pergi bitjarain soepaja dia bole djadi menoeroet, tetapi bole bilang iang kau sendiri ada poenja ingetan boeat toeloengin dari ini perkara, djangan bilang dari kami iang datang soeroe bitjarain ia selempang ada koerang enak, lantas masing-masing trima itoe pesenan, pergi sampein sama Bok Kee, bilang kasi taoe dari ini perkara, iang dia soeka maoe toeloengin sama dia boeat djadi dia poenja tjomblang, dan Bok Kee memang maoe tjari iang ada nama dan pangkat besar poenja anak, kaloe boeat dengar ini djodo dari tjongtok siangsoe poenja anak dimana akal bole dapet, begitoe djoega lantas dia boeka soewara berkata: dari ini perkara saija harep bole toeloeng bikin djad, saija tiada loepain iang Tong Liauw poenja boedi, dan masing-masing dia poenja temen pangkat berkata: bae saija masing-masing nanti omongin dari itoe perkara, habis lantas dia balik kombali kasi taoe sama Khouw Tek Houw, maka Khouw Tek Houw lantas berkata: kami soewami dan istri memang ada saijang sekali ini satoe anak prampoean, tiada gemas boeat berpisa tjoema selempang ini Bok Soe Houw, dia orang moeda belon ada mengarti, misti maoe lebi doeloe bilang kasi taoe, kaloe dia bisa sabar iang tentoe dia maoe masoek tjintjoewe kami menoeroet, dan masing-masing trima itoe pesenan pada balik kombali bilang kasi taoe dari itoe pengomongan, ini Bok Soe Houw satoe per satoe dia maoe menoeroet, lagi dia bilang kasi taoe tiada bole di samain iang tempo kau djadi Sioetjaij dan misti maoe pake atoeran orang berpangkat ada anter pandjer bawa persalinan, dan lantas pili hari iang bae bikin sedia segala barang iang mi-ti maoe di pake, sebab iang ia soedah mendjadi Tjoan Oen Soe poenja mantoe.

Tjerita Khouw Tek Houw dia lebi doeloe soeroe dia poenja istri, boeat pergi mengomong sama Kim Giok Nio, sembari di boedjoekin bilang berkata: dari kau poenja entia ada kesian iang kau tingal boedjang maoe di kawinin dan tjari-in satoe anak moeda iang ada pangkat, begimana kau poenja pikiran apa soeka atau tiada.

Kim Giok Nio lantas berkata: saija memang asal orang miskin tetapi taoe djoega segala atoeran, soedah kawin sama orang she Bok misti menoeroet satoe sadja sampe mati, tetapi soengoe ini orang she Bok soedah tjela saija miskin dan boewang sama saija, dan saija tiada ada itoe hati maoe ikoet sama laen orang lagi, djadi orang bocat ketawahan bikin boesoek selama-lamanja saija poenja nama, habis dia kata lantas mendjadi sedi betjoetjoeran dia poenja aer mata.

Dan istri Khouw Tek Heuw iang soedah preksa Kim Giok Nio hatinja sangat tiada maoe berkawin lagi, djadi ia apa bole boeat bilang troes trang dan berkata: akoe baroesan bilang ini anak moeda iang dapet pangkat memang sabetoelnja itoe Bok Kee Sioetjaij, sebab kau poenja entia gergetan sama dia, iang dia loepain tempo doeloe hari orang poenja bae di bales kedjahatan, soepaija maoe bikinkan soewami dan istri bole bertakep ketemoe lagi, djadi di bilang sama dia iang entia poenja anak betoel, dan maoe soepaja dia bole datang masoek tjintjoewe, soedah di soeroe masing-masing bawa pangkat boeat toeloeng pergi bitjarain sampe Bok Kee djadi menoeroet soeka boeat datang masoek, dan tingal tiada brapa hari dia maoe kawin, bole toengoe sampe dia masoek tjinpang kau bole bikin begini begitoe sama dia, soepaja bole balas iang doeloe hari dia soedah djorokin sama kau, Kim Giok Nio barang dengar begitoe tjepat tjit dia poenja aer mata, membri trima kasi kepada Khouw Hoedjin, dan sampe itoe waktoe hari kawin lantas Bok Soe Houw berpake badjoe iang serba baroe, datang di roema Khouw Tek Houw akan masoek tjintjoewe, serta di iring sama segala tjipsoe tetaboehan Khouw Gak, dan banjak dia poenja temen-temen pangkat pada menganter dia sampe di roema kemanten prampoean Khouw Tek Houw lantas berpake pergi keloear samboet sama masing-masing adjakin dia doedoek minoem thee, dan Bok Kee teroes masoek ka dalem bertemoein sama kemanten prampoean, itoe waktoe Bok Kee di dalem hatinja amat poenja girang sekali, dia tiada kira disamping pintoe kamar sekoenjoeng-koenjoeng keloear 7-8 boedak toewa (Liauw Wan), satoe per satoe pada membawa satoe potong bamboe Tekpee, apabila dia tengok nonanja bangoen dari tempat doedoek, lantas itoe masing-masing boedak pada kroeboetin poekoel hantam sama Bok Kee, sampe dia poenja kopia teplanting djatoh di batoe, dan di poekoel dia poenja blakang sampe seperti toeroen kaija oedjan, Bok Kee bertreak sekoewat-koewatnja sampe tergoeling beglisa di batoe, sembari dia kaokin pangil mertoewa lelaki dan mertoewa prampoean boeat minta foeloeng dia poenja djiwa, dan kaget dia dapet dengar soewara kemanten prampoean bekaok katanja: akoe sekarang balas boeat poekoel sama kau sebab kau djadi orang iang tiada ada poenja ingetan bocat balas dari orang poenja kebaikan, sebetoelnja akoe maoe poekoel kan sampe mampoes, apa bole boeat akoe ampoenin sama kau bole bangoen sadja mari saling tengok, itoe masing-masing boedak dapet dengar nonanja kata begitoe, baroe pada brenti poekoel bebaris berdiri disamping, Bok Kee lantas bangoen boeka soewara berkata: ia akoe ada apa poenja kedosahan, lantas dia angkat moeka awasin baroe dia kenalin iang betoel, ini kemanten prampoean boekan laen orang, ia dari dia poenja istri iang mati nama Kim Giok Nio.

Bok Kee itoe waktoe dia poenja semangat pada terbang, dan roesoe dia poenja moeloet berkata: ada setan dan ada ibelis, masing-masing itoe boedak meliat pada geli ketawain, dan baroe keliatan Khouw Tek Houw dari loear masoek bilang berkata ia mantoe troesa boeat tjemboeroehan, dia ini dari kali Tjaij Sek Kang kami dapet poengoet beat anak piara, boekan dari setan atau ibelis, itoe tempo Bok Kee baroe hatinja ada merasa takoet, lantas angkat tangan berloetoet di hadepan Khouw Tek Houw berkata: saija Bok Kee iang taoe ada poenja sala, harep Taijdjin bole boengkoes boest toetoep itoe perkara, minta soepaja bole di bebasin sadja saija poenja dosa.

Maka Khouw Tek Houw sahoetin berkata: dari angkau sana kami tiada ada boeat kesangkoetan apa-apa, melainkan kau bole berdami sara kami poenja anak prampoean, kaloe dia tiada ada bilang apa-apa bole bikin habis sadja itoe perkara, Kim Giok Nio lantas semboer dan loedain di moeka soewaminja sembari dia makiin berkata: hei begal baroe sekarang kau merasa takoet, toeloeng sama kau dari soesa sempe mendjadi senang, loe pain orang poenja kebaikan di balas kedjahatan, apa kau tiada inget iang tempo doeloe hari Song Hong a la taroh itoe pengomongan orang beristri kendati miskin, dan kaija djangan di loepain, dan istri seperti dedak dari beras poenja koelit, permoela kali kau tangan kosong masoek tjintjoewe sama akoe, semoea dari akoe iang poenja pertoeloengan kasi dari itoe oewang, boeat kau pergi bladjar sampe bole dapet nama, dan kau soedah dapet itoe nama loepa iang doeloe hari kau poenja soesa, sehari-hari akoe minta kepala iang maha kwasa, harep soepaja soewami bole dapet nama dan kaija, soepaja istri bole menoempang senang, tiada kira kau djadi soewami hati binatang loepain orang poenja boedi, tiada pikirin istri iang (Kiat Hoat) poenja ketjintaän, ada orang poenja bae dan boedi di balas kedjahatan, sampe kau begitoe gemas sekali djorokin akoe di tenga-tenga soengei, beroentoeng dapet diatas langit dari Allah ta Allah poenja kesian, sampe bisa dapet ketemoe sama entia iang toeloeng poengoet boeat kikin anak piara, kapan tiada iang tentoe akoe ketanem di peroet ikan, kau poenja hati begimana begitoe gemas, boeat djailin bikin mati sama akoe, begitoe kan ada itoe moeka maoe sama akoe boeat berkoempoel lagi, habis dia kata lantes menangis sembari maki-in tiada bisa brenti, Bok Kee mendjadi maloe toendoek tiada bisa berkata kata, tjoema melainkan dia poenja kepala manggoet-manggoet di batoe minta di ampoenin, Khouw Tek Houw liat Bok Kee di maki-makiin soedah sampe, baroe dia angkat sama Bok Kee soeroe bangoen, dan sembari dia boedjoekin sama Kim Giok Nio berkata ia angkau bole sabar sadja dari itoe mara, sekarang ini kau poenja soewami soedah trima dia poenja sala, doegahan akoe dia tiada brani lagi begitoe, kau berdoea soewami dan istri sekarang ada di akoe poenja dalem roem, djadi terhit eng iang kau berdoea baroe kawin, segala perkara bole tengok akoe poenja moeka, iang soedah apa djoega dia poenja kesalahan bole bikin habis sadja, dan lagi dia adepin sama Bok Kee bilangin berkata dari ini iang kau sendiri poenja sala troesa kau boeat djadi bedongkol sama laen orang, ini malengken kau misti sabar, toengoe nanti akoe pangil kau poenja mertoewa prampoean boeat datang boedjoekin, habis dia kata lantas keloear di itoe kamar, sebentar lagi lantas Khouw Hoedjin datang bilangin bebrapa perkataän, lantas dia berdoea soewami dan istri mendjadi akoer.

Sampe kabesokannja lantas Khouw Tek Houw bikin pesta adjakin dia poenja mantoe baroe minoem, dari dia poenja persalinan barang pandjer semoea di bajar poelang kombali, lantas dia adepin sama dia poenja mantoe berkata: satoe prampoean tiada trima boeat 2 kali persalinan pandjer, dan mantoe iang doeloe hari di roemanja itoe orang she Kim, soedah kasi itoe persalinan pandjer, sekarang ini kami tiada brani boeat soesoen trima kombali itoe barang persalinan, dan Bok Kee toendoek tiada bisa berkata-kata, maka Khouw Tek Houw berkata lagi, kau iang soedah gergetan dan tjela kau poenja mertoewa iang ada nama Tjoan Tauw,djadi itoe kan soewami dan istri ilang ketjintaän, sekarang ini kami poenja pangkat Tjoan Oen Soe, takoetin kau tjela iang kami poenja pangkat ketjil, djadi belon ada tjoekoep mantoe poenja kemaoehan, itoe tempo Bok Kee koelit moekanja sampe panas, sama djoega kaija orang kena di tempeleng dia poenja moeka, dan djengah merah sampe koelit moekanja mendjadi dadoe, dan lantas dia bangoen dari tempat doedoek minta di ampoenin iang dia poenja dosa. Dari sitoe Bok Kee sama Kim Giok Nio soewami dan istri mendjadi bae akoer, maoe bandingin iang tempo doeloe lebi bertamba poenja ketjintaän. sekarang ini Khouw Tek Houw sama dia poenja istri bogat anak sama Kim Giok Nio, sama djoega kaija dia poenja anak betoel, dan Bok Kee dia boeat seperti kaija mantoe betoelnja djoega, Kim Giok Nio hormatin Khouw Tek Houw soewami dan istri begimana kaija dia poenja mah bapa sendiri tiada berbeda, dan di soeroe Bok Kee pergi samboet itoe Tjoan Tauw (kepala boewaija) Kim Lo Taij adjak datang soeroe dia pinda, soepaja dia poenja mantoe bole djaga boeat anter dia poenja hari toewania.

Sampe di blakangkali ini Khouw Tek Houw poenja istri lantas branak dapet satoe anak lelaki, dan Khouw Tek Houw djoega dapet pangkat iang lebi besar dari iang telah soedah, itoe lah orang iang berboeat amal iang bae sampe toeroen menoeroen dia poenja anak tjoetjoe berpangkat tiada poetoesnja, dan dia poenja hari mati Kim Giok Nio pakein badjoe karoeng (Twahain) sampe tiga taoen, boeat balas iang dia poenja boedi.

Dan Bok Kee oemoer sampe 50 lebi dia tempo maoe mati, soedah bebrapa hari di moeka dia dapet lamatan, meliat ada satoe melaikat datang bilang sama dia, iang sabetoelnja kau poenja oemoer masi bole lebi, sebabnja iang kau doeloe hari ada djailin kau poenja istri iang zonder berdoa, dari itoe toehan Allah mendjadi mara tarik kau poenja oemoer di koerangin 12 taoen, dan sama kau poenja pangkat di tarik koerangin tiga tingkat, dari kau djailin kau poenja istri tiada sampe mati, sampe bole kombali bertakap, itoe dari masi (sinbeng) toapekkong iang mintain boeat toeloeng kau poenja istri, iang zonder tiada poenja kesalahan, djadi semoeanja itoe dosa kau poenja pikoelan, dan Bok Kee kaget mendoesin dapet ingat iang dia poenja pengimpian tiada bae, lantas dia tarik napas bilang kasi taoe sama dia ponja istri, iang di dalem dia poenja pengimpian poenja pengomongan, dia doega sakitnja tiada bole bae, betoel tiada brapa hari lagi lantas Bok Kee meningal doenia. Adalah seperti iang tersair di bawa ini:

Orang bae di balas kedjahatan,
Belon mati soedah di djiret setan,
Aloesnja di bawa pergi kenoraka tempat doeri setan,
Teroes di siksa dan hoekoem rotan.

Sampe disitoe aloesnja merasa kesakitan,
Soedah menjesel dia sala boewatan,
Baroe taoe kapok ada poenja ingetan,
Jang siksa hoekoem di noraka poenja djabatan.

Siksahan noraka tiada bole disamakan,
Sebab acherat Giamkoen iang hoekoemkan,
Soedah habis di siksa troes di boenoekan,
Isi peroetnja di iris dan di gorengkan.

Ibelis siksa Giamkoen iang merenta,
Hoekoeman noraka soedah lah njata,
Djahat dan bae di timbang rata,
Orang tiada bole moengkir dan djoesta.

Kami boekan menoelad meniroe orang,
Siapa iang mewarta djangan sembarang,
Bole preksa betoel atau tjoerang,
Maka bole ketahoean terang.

Lelakonnja Bok Kee soedah terkarang,
Bole di batja sembarang orang,
Djikaloe ada sala dan koerang,
Toeloeng ditambakan tiada di larang.

Toedjoe derek sair disini brenti,
Soedah tamat tjeritanja pasti.
Maka ada lagi tjeritanja iang laen di boeat perganti,
Minta sesalian sobat pembatja biar soeka hati.

TJERITA SATOE SIOE TJAIJ BERNAMA KHOUW HIAN TIONG

JANG BERTJINTAAN PADA SIAUW GIOK NIO.

Maka adalah di tjeritakan dalem afdeeling Hauw Kam Hoe distrik Tek An Kwi, maka adalah idoep sa-orang ambtenaar berpangkat Sioe Tjaij bernama Khouw Hian Tiong oemoernja baroe 18 taoen, dengan roepanja tjakap sekali, ia tingal beroema ada sebrang menjabrang dari roemanja orang she Siauw bernama Po Han.

Ini Siauw Po Han ada saorang iang bangsawan dan hartawan, ada mempoenjain satoe anak prampoean jang amat elok parasnja bernama Siauw Giok Nio, ini Siauw Giok Nio tatkala itoe baroe oemoer 18 taoen, terlaloe amat di tjinta oleh iboe bapanja Pakerdjaän senantiasa doedoek menjoelam diatas loteng.

Maka di tjeritakan ini Khouw Hian Tiong saban hari ia ada liwat de pan roemanja Siauw Po Han, tatkala soeatoe ari sedang ia lagi manengok ka ata, maka terliatlah olehnja ada saorang prampoean moeda iang amat eloh parasnja agi doedoek menjoelam, ia itoe Siauw Giok Nio, maka atinja Khouw Hian Tiong timboel birahi.

Koetika itoe Siauw Giok Nio djoega poen ada liat pada Khouw Hian Tiong,maka atinja poen ada begerak soeka pada Khouw Hian Tiong.

Kemoedian di belakang ari Khouw Hian Tiong mendjali rindoe dan boeat ingat-ingatan sadja pada Siauw Giok Nio.

Maka apa bole boeat dengan kepaksa ia pangil satoe dari dia poenja boedjang dia parenta soeroe pergi bitjarakan pada Siauw Giok Nio. Apa kab soedi boeat bersobatan kepadanja. Si boedjang trima parenta troes berangkat pergi, apa bila sampe di hadepan Siauw Giok Nio, laloe ia si boedjang atoerken perkatain iang lemah lemboet soepaja Siauw Giok Nio mendjadi soeka pala toeannja.

Siauw Giok Nio barang dengar perkataän mah tjomblang, maka atinja djadi timboel birahi, dengan segala soeka ati ia lantas trima apa iang si mah tjomblang poenja permintaän, serenta pesan pada mah tjomblang: Toeloeng kasi taoe pada toeanmoe djikaloe maoe kemari misti di waktoe malem dengan diam-diam bole naek ka loteng.

Demikianlah pesanannja Siauw Giok Nio pada si boedjang iang mendjadi mah tjomblang, satelah itoe lantas mah tjomblang teroes poelang laloe atoerken pada Khouw Hian Tiong apa iang Siauw Giok Nio soedah pesen.

Mendengar omongannja si mah tjomblang maka Khouw Hian Tiong mendjadi girang apa bila ari soedah mendjadi malem maka pergilah Khouw Hian Tiong ketemoekan pada Siauw Giok Nio, dau ini Siauw Giok Nio barang liat Khouw Hian Tiong datang, wahi, slangkah soeka atinja seperti: koetjing memandang pepesan, dengan tiada tempo lagi lantas dia toentoen tangannja Khouw Hian Tiong laloe adjak masoek ka dalem kamar akan bikin plesiran.

Makloemlah pembatja iang terhormat! hal kaplesiran ka 2 orang itoe, kita tiada hendak tjeritakan, sebab mitra pembatja poen lebi taoe dalem hal plesiran anak moeda dengan prampoean.

Sjahdan di tjeritakan Khouw Hian Tiong sasoedahnja pocas ia plesier pada Siauw Giok Nio ia itoe ampir poekoel 4 pagi, lantas ia hendak poelang ka roemanja.

Samantara itoe lantas Siauw Giok Nio pesang tangannja Khouw Hian Tiong seraija berpesan katanja: He Siangkong! djikaloe saban malem Siangkong datang kemari dengan djalan iang demikian, saija sangat koeatir kaloe orang di loear mendapet taoe, nistjaja kita mendjadi malce, taoe apa? sekarang saja maoe pake akal begini saban malem nanti saija toeroenin salembar kaen poeti sampe kebawa, dan djikaloe Siangkong liat ada itoe kaen poeti tergantoeng lantas Siangkong bole goijang, kemoedian lantas saija kerek dari atas.”

Serta Khouw Hian Tiong mendengar omongannja Siauw Giok Nio, maka mendjadi soeka ati lantas bilang: „O, itoe bagoes! itoe bagoes! nanti saija toeroet.” Satelah itoe laloe ia berpisa teroes poelang ka roemanja.

Maka katjintaän antara doea orang itoe kita tjeritakan dengan pendeknja sadja.

Saban malem Khouw Hian Tiong datang paranin pada ati djiwanja Siauw Giok Nio, begitoe dengan begitoe sampe djalan stenga taoen lamanja, tiada ada soeatoe menoesia poen iang mendapat taoe.

Sjahdan di tjeritakan pada soeatoe malem kebetoelan Khouw Hian Tiong tiada datang paranin pada Siauw Giok Nio, dari sebab ada halangan orang oendang minoem arak.

Maka liwatlah saorang Weshio (padri), bernama Beng Sioe di bawa itoe oteng, sedang ia lagi berdjalan dia telah liat ada tergantoeng itoe salembar kaen poeti, begitoe djoega dia lantas tarik, sebab apa, dia sangkanin barangkali barang djemoeran loepa di angkat, sedang dia lagi tarik dengan ka 2 tangan, maka dengan heran ia merasain ada orang iang tarik, dan dirinja soedah ada tergantoeng, di tenga-tenga, samentara itoe ia si Weshio laloe beifikir, O! ini sekali kita poenja iso maoe toea, diatas ini loteng, tentoe ada 1 prampoean iang galak ada berdjalan djina pada satoe orang lelaki, dari ini kaen di boeat kerekan, kita ini di sang kanin kendaknja, ach! iso koe toea lah ini sekali hil hi! hi!

Kemoedian apa bila sampe diatas loteng, barang dia liat roepanja Siauw Giok Nio, walab, atinja terlaloe girang adalah seperti koetjing meliat anak tikoes, dia kapengen tjaplok boelat-boelat, maka ini Siauw Giok Nio, barang liat boekan kendaknja, wahi, alangkah maranja dan bertambahan takoet kerna meliat roepanja si Weshio tjilaka, moekanja iang memang poeti bersi mendjadi merah, dan antero anggotanja moelain goemetar dari sebab takoet, samentara itoe dengan moendoer-moendoer laloe ia bermaki katanja; „He! loe ini, apa setan apa si manoesia, kaloe setan disinj boekan tempat loe, kaloe menoesia kenapa begitoe djelek roepa loe, kepala goendoel dengan garibisan seperti boea tales baroe abis di koepas, bertamba terlaloe amat djelek tiada sama dengan manoesia lekas loe toeroen sekarang djoega.

„E! E! E! Nona bagoes djangan marah doeloe,” berkata si Weshio dengan menjengir-njengir, „akoe ini boekannja setan sabetoelnja orang iang berati soetji, maskipoen roepa koe djelek tapi ati koe bagoes dan poeti bersi, djikaloe Nona tiada tarik masa akoe bisa sampe kemari ? na, sekarang ini soedah telandjoer akoe sampe disini, mintalah Nona soedi trima boeat kasi akoe menginap barang semaleman sadja.

Sembari kata begitoe, si Weshio lantas madjoe lebi rapet, dengan ka 2 tangannja laloe pelok lehernja Siauw Giok Nio.

Sianw Giok Nio kena dipelok ia lantas mentriak: ada maling! ada maling!!

Si Weshio doerhaka bila merasa ketakoetan ia lantas tjaboet sabila piao laloe ia tikam pada Siauw Giok Nio, disitoe djoega djiwanja Siauw Giok Nio teroes linjap.

Satelah itoe barang si Weshio liat Siauw Giok Nio soedah mati, laloe ia ambil giwangnja teroes pergi bawa lari.

Tatkala malem ketjilakahan itoe terdjadi maka orang toeanja Siauw Giok Nio, tiada mendapet taoe dari sebab ka enakan tidoer.

Maka besok paginja sedang Siauw Po Han soewami dan istri lagi doedoek makan, maka ia tiada meliat anaknja (S. G, Nio) begitoe djoega ia lantas parinta boedaknja naek ka loteng boeat pangil makan nasi. Si boedak trima parinta ia teroes pergi liat, barang dia liat pintoe kamar masi tertoetoep, satelah itoe ia lantas tolak, barang dia liat . . . . . astaga! kira nonanja soedah djadi mati.

Satelah itoe dengan teripoe-ripoe ia (si boedak) toeroen kasi bertaoe pada Siauw Po Han, bahoea nonanja di atas loteng soedah mati terboenoe dan tiada taoe siapa orang iang soedah boenoe mati.

Mendengar omongannja si boedak itoe, maka terlampoulah sedinja Siauw Po Han dengan istrinja. Satelah itoe ia lantas parinta orangnja soeroe koeboer mait anaknja, Kamoedian di tjeritakan itoe oraog iang mendjadi mah tjomblang, mendengar kabar nona Siauw Giok Nio soedah mati terboenoe, maka dalem hatinja djadi timboel tjemboeroehan pada ini Khouw Hian Tiong. Satelah itoe ia teroes pergi kasi taoe pada Siauw Po Han, bahoea nona Giok Nio soedah ada setenga taoen dia berdjalan djina pada Khouw Hian Tiong. Satoe waktoe lagi plesir barangkali nona ada bitjara sala laloe di boenoe.

Serta Siauw Po Han dengar begitoe, lantas ia berkata: ,,O! barangkali djoega ada begitoe roepa perboeatan."

Sjahdan begitoe djoega lantas Siauw Po Hau bikin sahelei soerat rekest boeat kasi pengadoean pada saorang ambtenaar iang berpangkat setia dan adil bersama Pauw Boen Tjim (1).

Begitoe lekas soerat rekest itoe, di sampekan kahadepan Pauw Boen Tjim.

Dalem soerat rekest itoe ada berboeni demikian:

•Dengen segala hormat dari pada hamba saorang ketjil bernama Siauw Po

•Han moehoen persembahkan ini soerat pengadoean di hadepan kandjeng orang besar.

•Bahoea hambanja moehoen meugadoekan dari hal saoraog bernama Khouw

•Hian Tiong dengan diam-diam dia soedah kendakin dari hambanja poenja anak

•prawan bernama Siauw Giok Nio.

•Kamoedian pada soewatoe malem timboel kedjahatannja, dengan mabok arak

• dia soedah naek ka atas loteng maoe goda poela pada hamba poenja anak, hamba

•poenja anak roepanja tiada maoe ladenin maka ia (Khouw Hiau Tioug) lantas

•boenoe sahinga mati. Serta djoega dia lantas ambil sapasang giwang iang hamba

•poenja anak lagi pake.

•Dari pada hal ini ala doea orang iang taoe terang, maoe mendjadi saksi.

•Maka oleh itoe, hamba banjak harep pada kandjeng orang besar, nanti maoe perksa

•dengan kaadillan, dan bole djatokan hoekoeman iang berat pada itoe orang üjahat.

•Laen tiada,

•dari hambanja iang amat rendah.

(W. G.) SIAUW PO HAN."

Kamoedian sehabisnja Pauw Boen Tjim membatja soerat pengadoehan itoe, maka ia lantas parinta opasnja di soeroe pangil pesakitan bernama Khouw Hian Tiong, bersama doea saksi le Lim Siauw Bi, 2e Lim Gouw Loan, akan datang mengadap hendak di preksa.

Si opas menerima parintahan, begitoe lekas bawa mengadep itoe orang-orang iang terseboet, antara marika itoe lebi doeloe Pauw Boen Tjim preksa doea saksi

,,Hei! begimana angkau poenja ketahoean?' menanja Pauw Boen Tjim. ,,Apa angkau soedah taoe terang dari itoe perkara pemboenoehan antara orang prampoean nama Siauw Giok Nio?"

Saksi: — ,,Ja kandjeng orang besar, hambanja ini berdoea poenja ketahoean melainkan ini Khouw Hian Tiong soedah kendaken pada nona Siauw Giok Nio. Sahingga soeda setenga taoen poenja lama dan bapanja bernama Siauw Po Han tiada dapet taoe, serta djoega tempo baroe ini anaknja mati terboenoe, dan dia tiada dapet taoe siapa orangnja iang soedah boenoe."

Sasoedahnja mendengar pengakoehannja saksi-saksi, maka Pauw Boen Tjim menanja poela kepada pesakitan nama Khouw Hian Tiong:

,,Apa betoel angkau soedah kendakin pada itoe orang prampoean nama Siauw Giok Nio?"

,,Permisi kandjeng orang besar," berkata Khouw Hian Tiong. ,,Apa iang hamba soedah soekain pada nona Siauw Giok Nio, itoe poen hamba tiada moeng

(1) Ini Pauw Boen Tjim ada saorang iang berpangkat ambtenaar terlaloe amat adil dalem hal pariksa perkara, kendati poen perkara iang soedah terpendam berpoeloe taoen, gelap dan koesoet, djikaloe djato di tangannja maka ia periksa bole djadi terang dan beres. Maka oleh itoe hingga achir djaman namanja tingal terpoedji. moengkir, kerna ada dalem hal soeka sama soeka, djikaloe boeat boenoe mati padanja; itoe tiada sekali-kali.“

Koetika Khouw Hian Tiong mengakoe iang demikian itoe, maka di sitoe ada Siauw Po Han iang toeroet dengar djadi gergetan lantas tjampoer moeloet berkata: „dia djoesta! di atas itoe loteng kamarnja tjoema satoe, tiada ada laen orang iang tidoerin melainkan anak koe dengan saorang boedak, dan iang soeka pergi masoek melainkan angkau djoega, dari hal ini hamba harep Taijdjin maoe djatokan hoekoeman iang berat pada ini pesakitan.“

Tatkala itoe Pauw Boen Tjim lantas awasin Khouw Hian Tiong poenja moeka, maka njatalah boekan orang iang berboeat djahat dan kesalahan poenja orang, demikian sasoedahnja Pauw Boen Tjim pandang laloe ia menanja poela: „Hei! Khouw Hian Tiong, sakean poenja lama kau soedah kendakin itoe Siauw Giok Nio, ada siapa orang iang mendapet taoe?“

Menjahoet Khouw Hian Tiong: „Ja Taijdjin, tiada ada soewatoe orang iang dapet taoe, melainkan tempo baroe-baroe ini kabetoelan hamba tiada pergi, ada Batoe Weshio iang liwat di bawa itoe loteng Siauw Giok Nio.“

Mendengar pengakoehannja Khouw Hian Tiong maka Pauw Boen Tjim poera-poera mara laloe ia sentak katanja: Hei! Khouw Hian Tiong bagimana sekarang ini apa angkau maoe trima kadosahan atau tiada?

Djawab Khouw Hian Tiong: djikaloe hambanja ada berdosa dengan segala Boeka hati nanti hambanja trima hoekoeman.

Setelah itoe lantas Pauw Boen Tjim parinta pada opasnja soeroe rangket pantatnja Khouw Hian Tiong sahinga 20 rotan, dan lantas kasi masoek dalem boei.

Sasoedahnja salese Pauw Boen Tjim preksa itoe perkara, maka ia poen laloe pangil 2 opasnja jang satoe bernama Ong Tiong jang ka 2 bernama Li Gi, antara 2 opas ini, laloe di parinta misti pergi ka „Kwan Im Bio“ depan mana memang ada berdiri satoe Djembatan, dan bole semboeni di kolong itoe djembatan, boeat bikin akal.

Ong Tiong dan Li Gi apabila trima parintahan itoe laloe ija teroes pergi ka tempat iang terseboet, kamoedian sakira djam poekoel 12 malem Ong Tiong dan Li Gi lantas poera-poera menangis seperti soewara setan prampoean.

Sakoetika itoe, kabetoelan itoe Weshio Beng Sioe (iang memboenoe Sianw Giok Nio) ada liwat di sitoe, apabila ia mendengar ada soewara setan menangis, maka ia poen lantas menjaoet: „Omi To hoed! Omi To hoed !!!“

Setan falsoe itoe sembari nangis ia berkata: hei! kenapa loe djadi orang sampe begitoe tega hati boeat boenoe pada goea iang sedang tiada ada poenja kesalahan pada moe. Serta djoega loe soedah tjopotin goea poenja giwang jang terpake, sekarang ini goea datang di hadepan moe, goea maoe minta ganti djiwa dan bersama itoe giwang.

Si Weshio Beng Sioe bila mendengar perkatahannja si setan falsoe, maka ia lantas berkata: Ija nona dari kau poenja giwang nanti akoe bole djoewal sadja, boeat beli-in „Gintjoa (kertas perak) dan lantas akoe bakarkan serta djoega nanti akoe sembajangin moe „Tjo Kong Tek“. Menjaoet setan falsoe sembari menangis poela O! itoe goea tiada maoe sekarang ini goea maoe pergi berklacht pada Radja Setan, boeat tangkap pada moe akan kasi seksaban didalem Naraka. Samentara itoe si Weshio menjaoet poela: Omi To hoed!“ Seraja berkata: Ija nona dari kau poenja mati di tangan akoe ia itoe soedah dengan takdir dari Toehan Jang Maha Tinggi, tjoba koetika lagi itoe kau lantas trima akoe poenja permintahan dan sampekan akoe poenja napaoe, soedah tentoe sekali akoe tiada sampe boenoe mati, dasaran kau poenja sala, kenapa kau berontak dan lantas mendjerit, dari sebab akoe takoet di tangkap maka itoe sigra akoe boenoe, dan sekarang ini akoe mintalah nona djangan pergi berklagt sama Radja Setan, nistjaja nanti besok sasoedahnja akoe djoewal dari itoe giwang dan doewitnja nanti akoe boeat pake ongkos bikinin moe „Tjo Kong Tek“ akan bikin kau poenja aloes mendjadi senang.

Sasoedahnja si Wesio itoe berkata-kata maka dengan sakoenjoeng-koenjoeng ia rasain antero badannja lagi di iket dengan rante maka koetik itoe ia lantas menengok, barang ia liat O, kiranja 2 opas jang lagi berkoeat hendak ikat badannja sembari mengikat si opas itoe berkata; akoe ini berdoa sabetoelnja dapet parintahan deri Pauw Boen jangan sengadjamenjaroe djadi setan akan tangkep pada moe.

Menjahoet si Weshio: Ija, kaloe betoel begitoe saija mintalah ka 2 penoeloeng poenja belai kesian boeat lepas pada saija, sebab saija di sini; pagi dan sore merawatin pada Nabi jang Soetji.

,,O! itoe tiada bole djadi!" menjahoet Ong Tiong dan Li Gii Soeatoe Nabi tiada maoe di rawatin oleh sa-orang'jang amat djahat seperti angkau jang soedah boenoe mati pada sa-orang jang tiada bersalah apa-apa." Sembari kata begitoe Ong Tiong dan Li Gi itoe laloe seret pada itoe Weshio laloe teroes di bawa mengadep di hadepan Pauw Boen Ijim.

Sakoetika itoe kabetoelan Pauw Boen Tjim lagi doedoek didalem kantornja barang ia liat Ong Tiong dan Li Gi bawa mengadep itoe Weshio lantas Pauw Boen tjim soeroe ka 2 opasnja itoe akan pariksa antero badannja si Weshio itoe. Selagi di pariksa laloe kedapetan 1 pasang giwang, samentara itoe Pauw Boen Tjim lantas tanja pada si Weshio itoe. Si Weshio itoe roepanja takoet hoskoem kompes, maka ia laloe mengakoe teroes terang apa jang dia soedah berboewat. Sjahdan sasoedahnja Pauw Boen Tjim timbang itoe perkara, maka njatalah si Weshio itoe iang salah dan soedah boenoe pada Siauw Giok Nio, maka itoe laloe di djatokan hoekoeman potong kepala.

Samentara itoe Pauw Boen Tjim laloe berkata pada Khouw Hian Tiong: Hei! Khouw Hian Tiong, dari itoe perkara pemboenoehan antara Siauw Giok Nio, kami soedah pariksa dengan terang, bahoea itoe Weshio Beng Sioe jang soedah boenoe, dari itoe kami soedah kasi dia hoekoeman potong kepala.

Dan dari itoe perkara toeroet kami poenja timbangan, angkau djoega ada berikoet salah, sebab i lantaran dari angkau sa-orang, maka itoe Siauw Giok Nio djadi mati di tangan itoe Wesio. Sekarang ini kami poetoesin, dari itoe Siauw Giok Nio poenja aboe angkau misti bawa rawatin dengan soengoe hati dan ang kau misti paniang seperti angkau poenja istri kawin.

,,Ija kandjeng pembesar" menjahoet Khonw Hian Tiong laloe berloetoet: Sebagimana kandjeng pembesar poenja titahan hambanja djoengdjoeng di atas batok kepala, dengan segala soeka hati nanti hambanja rawatin dari itoe Siauw Giok Nio poenja aboe, tempo doeloe djoega hambanja ada niatan maoe kawin sama dia, kemoedian dengan tiada menjana sekali, di« bole mati di tangan itoe Weshio, maka sekarang ini dengan sagenap hati hambanja rawatin dari dia poenja aboe dan hambanja maoe pandang seperti istri kawin.

Sasoedahnja berkata begitoe, Khouw Hian Tiong laloe moendoer teroes poelang. Kamoedian sasoedahnja salese dari pada hal itoe. Maka di tjeritakan ini Khouw Hian Tiong, tatkala ada orang bikin Examen maka ia poen ada toeroet masokin soerat examen. Kamoedian dengan kapinteraunja dan pertoeloengan dari iang maha tingi maka ia di koerniakan pangkat Kidjin. (*)

Satelah itoe Khouw Hian Tiong teroes pergi ketemoekan pada Pauw Boen Ijim laloe membilang banjak trima kasi iang kandjeng pembesar soedah toeloeng dalem hambanja poenja perkara hingga hambanja di lepas dari pada hoekoeman, dan sekarang ini sampe hambanja beroentoeng mendapet pangkat Kidjin, maka itoe hambanja hendak membri banjak trima kasidari kandjeng pembesar poenjamoerah hati.

Menanja Pauw Boen Tjim: Sekarang apa angkau belon kawin lagi?

Menjahoet Khouw Hian Tiong: Ija kandjeng pembesar, tempo lagi itoe djoega hambanja soedah berkata dengan ichlas hati hambanja maoe rawatin dari Siauw Giok Nio poenja aboe, dan hambanja tiada hendak beristri poela.

Dengan tersenjoem Pauw Boen Tjim berkata: dari apa sebab makanja angkau tiada maoe kawin lagi? Sedang angkau masi anak moeda, djikaloe angkau tiada

_________

(*) Kidjin artinja; Klein ambtenaar ter beschikking. maoe kawin lagi terseboetlah nama moe soeatoe anak iang ,,Poetliauw" hinga tiada mempoenjain toeroenan.

Djawab Khouw Hian Tiong : Ija kaloe begitoe melainkan kandjeng pembesar poenja timbangan dengan kemoerahan hati.

Apabila Pauw Boen Tjim dengar begitoe, maka ia sigrah parintah pada saorang ambtenaar Kidjin soeroe djadi tjomblang boeat kasi Kbouw Hian Tiong kawin.



TJERITAAN BAGOES DAN PANJDANG.
Saban kali Boekoe Boelanan kloear nanti diadaken djoega tjeritaan ini adanja.



TERSALIN SATOE TJERITA
HAIJ SOEIJ.
,,Taij Hong Pauw Tjoan Toan."
Koetika djaman keradja-an

Taij Beng Tiauw hongte Khe Tjeng Koen.



Pada tempo (Hongtee) Keizer Tjeng Tek Koen ada bertachta di keradjaannja. Maka terseboet lah saboewah desa bilangan kampoeng Keng Lam namanja, ada saorang lelaki she Haij bernama Soan alias Giok Eng, begitoe lah tiada miskin pada kaija dengan sekedar mampoe lah djoega, soeiah bebrapa toeroenannja akan mendoedoeki dalem kampoeng itoe serta akoer rempoek dengan tetanga-tetanganja, pada masing samoea orang di kampoeng itoe, akan memoedji alem iang Haij Giok Eng itoe djadi orang keliwat amat baiknja, serta arif dan bidjaksana tiada lab sampe dapet ditjelah akan boedi bitjaranja.

Haij Giok Eng ada poenja satoe istri kawin dari orang she Kaow poénja anak prampoean, tinggal beroema di kota Keng San Koan, dari kampoengnja pergi sampe ka sitoe tiada brapa djaoe, tjoema melainkan dari istrinja poenja enko satoe poetoesan pcroet, dapet pangkat Lim Seng.

Kanw Sie dari istri Haij Giok Eng itoe saorang prampoean iang amat pandee sekali dari segala soerat-soerat, dia berdoea soewami dan istri ada akoer sekali terlebi dari soedara poetoesan peroet, maka sering-sering Haij Giok Eng itoe ada bikin examen tiada bisa dapet, sampe ia mendjadi bosen dan tiada maoe pikirin dari itoe nama pangkat, dan dari pada itoe saban bari dia maen plesier akan Dendang sekalian sanak soedara dan tetanga, adjak soepaja boeat menghiboerkan bati, maka begitoe dengan begitoe soedah liwat bebrapa taoen, itoe tempo Haij Giok Eng soeda makan oemoer 43 taoen ia beloii dapet satoe anak, maka dia poeiija istri Kaaw Sie tiap-tiap hari kanpikir mendjadi kesal dan boedjoekin dia poenja soewami soeroe piara satoe bini moeda, soepaja bole mendapet anak membikin bibit.

Haij Giok Eng itoe mendengar lantas djadi goesar berkata, kema akoe sama kau memang ada poenja perdjalannan iang bae, lagi akoe sama kau belon ada pake bati iang bengkok, djika akoe orang ihe Haij tiada bisa dapet toeroenan tentoe kau tiada bole beranak, kerna dapet ingat iang akoe ada poenja perdjalanan Intek, dan sering-sering boeat amalin sama orang tentoe tiada misti poetoes akoe poenja toeroenan, kau toengoe sabar sadja boeat sedikit tempo, maka dia poenja bini berkata, sebab akoe ini taoen oemoer soedah 41, begimana akoe bole beranak, sebab itoe akoe boedjoekin Siang Kong bole piara satoe boeat bini kadoea, soepaija bole dapet anak boeat ganti toeroenan, Haij Giok Eng itoe mendengar lantas ketawa berkata, kau tjoema melainkan taoe begitoe sadja, tetapi boeat sekarang poenja tempo, orang poenja ati ada berlaenan tiada sama lagi tempo doeloe hari, dan banjak iang akoe soedah tengok masing-masing orang pienja anak bini, biar dia piara penoe sedalem roema melainkan dia maoe boeat bikin plesir soekahati, dan nanti bole mendjsdi tebalik boeat djailin diri sendiri, biar akoe kendati tiada ada poenja anak tiada maoe boeat toeroet seperti laen orang poenja perhosatan begitoe, maski kau soenggoe ada oemoer sabegitoe, masi keliatannja gagah seperti orang doea tiga poeloe poenja oemoer, masa lah kelamahan tiada bisa beranak itoe dimana bole di tentoein, kaloe peroentoengan orang tiada bole dapet anak, biar piara bini moeda dan goendik berbaris pertjoema sadja, dia poenja istri tengok lakinja begitoe poenja pengomongan tiada sekali maoe menoeroet, dari sitoe dia keblakangin saling tjinta, Haij Giok Eng itoe soengoe tiada sebrapa kaijanja, dia soeka sekali boeat amalin didalem orang dapet kesoesahan komedian dia poenja istri oemoer sampe 43 taoen, itoe satoe hari kaget di langit ada toeroenkan oedjan iang besar, serta kilap gledek dan gloedoek berboenji tiada berentinja, maka Haij Giok Eng tempo itoe ada di kamar sipang lagi berdoedoek, dan kaget dapet tengok ada satoe barang dari mega toeroen kebawa, keliatan dia poenja roepa ada djahat sekali, dengan bertjaling boeloenja mengkilap, datang adepin si Heij Giok Eng itoe poenja dibawa medja soerat, kaget dia sabentaran soedah tiada keliatan, dan Haij Giok Eng itoe mendjadi heran, taoe iang dia maoe datang semboeni sebab dia takoet dari gloedoek poenja soeara, djadi diamin sama dia biar dia pergi semboeni, laatas ada sabentaran begitoe kilap poenja tjaja, teroes masok kadalem kamar sipang itoe, dengan terang mera toedjoe si Haij Giok Eng itoe poenja badan, heran sekali ini kilap sampe di Haij Giok Eng itoe poenja badan lantas linjap, dan ada sebagitoe kira-kira stenga djam poenja lama, lantas itoe gloedoek dan gledek poenja soeara, plahan-plahan dia moendoer pergi djaoe, Haij Giok Eng itoe mendjadi ketakoetan lantas lari keloear dari kamar sipang, itoe waktoe langitnja mendjadi terang kombali dan oedjannja lantas berenti siloeman binatang itoe lantas keloear dari kamar sipang, pergi dekatin sama Hajj Giok Eng itoe kasi dia manggoet dan Haij Giok Eng itoe terang sekali taoe dia poenja sebab ia begitoe djoega lantas oesir soeroe dia pergi.

Ini siloeman tiada maoe pergi keloear, dia melainkan teroes masoek kedalem gedong akan pergi senboeni.

Haij Giok Eng itoe ada sangat tjinta sekali kepada istrinja, dan kaget dia poenja istri menoeroet, ikoet masoek sampe kedalem liat, soedah tiada keliatan siloeman itoe poenja roepa.

Maka sasoedahnja dalem hatinja djadi tjemboeroehan, dan iang betoel ini ada perkara heran, akan boeat koewatir ia tiada bisa mengomong.

Kemoedian maka begitoe poenja begitoe ada stenga boelan poenja lama, apa maoe itoe soeatoe hari dia poenja istri badannja ada koerang enak, dengan lesoe mengantoek sadja tiada sama seperti sari-sari, dan sampe tiga boelan atan lima boelan poenja lama, dia poenja istri peroetnja sansang besar tiada datang waktoe, maka sampe masoek lima boelan tjoekoep, baroe dia dapet taoe istrinja doedoek peroet.

Maka dia disitoe mendjadi girang adepin sama istrinja berkata, ini maoe taoe dari atas langit kasi akoe orang iang bae dapet anak ini hari kau baroe pertjaja akoe poenja moeloet.

Dia poenja istri barang mendengar djadi ketawa berkata, iang soengoe betoel sekali Siang Kong poenja redjeki besar, sampe ia bole mendjadi boenting.

Maka Haij Giok Eng itoe berkata, sembarang orang kapan ada poenja perdjalanan iang baek, di atas langit tentoe balas iang kita poenja kebaikan, dan lagi Hoedjin poenja hati poeti bersi, tiada sekali-kali akan maoe boeat djailin orang, dari itoe di atas langit kesiankan saorang she Haij itoe, kasi anak iang bakal dapet toeroenan iang bae, begitoe dengan begitoe istrinja doedoek peroet, soedah sapoeloe boelan pagi atau sore maoe beranak, Haij Giok Eng itoe Bosdah lebi siang ada sediain baboe tete atau doekoen, boeat djaga dalem roema menoenggoe.

Dan ada itoe soeatoe malem Haij Giok Eng lagi bertidoer, kaget dia dapet liat ada tiga orang pake badjoe idjo, mengadep di depannja manggoet berkata, ia akoe ada dapet parenta sama Giok Tee boeat persenin satoe anak, dan angkau bole bae-bae liat dan lantas ada orang dandan satoe binatang siloeman bawa masoek, Haij Giok Eng liat ada lama djoega begitoe, betoel begimana iang telah soedah itoe oedjan dan gloedoek, itoe binatang begitoe djoega masoek di kamarnja tiada keliatan, dan lantas dia menanja sama itoe orang, kapan Giok Tee persenin akoe anak, kenapa ini satoe binatang di bawa datang kesini.

Itoe orang lantas ketawa berkata, kau belon dapet taoe ini di goenoeng Ngo Tjie San poenja binatang, dia poenja tebiat ada bae sekali dengan lempang hatinja, dan dia di atas goenoeng soedah bertapa toedjoe ratoes taoen lebi, dia poenja toelisan misti di poekoel gloedoek, sebab itoe dia datang semboeni di kau poenja roema kamar Sie Am, kerna angkau sa-orang jang bae akan soeka boeat amalin sama orang, ibelis melaikat semoea ada taro hormat sama kau sebab itoe gloedoek dan gledek tiada brani boeat deket sama kau maka itoe dia lantas pergi rapport di atas langit, sebab ada kau djadi ini binatang zonder di poekoel gledek, djadi itoe di atas langit kasi parenta, bawa ini binatang boeat mendjelema sama kau lebi doeloe, dan sampe di blakang kali dia nanti bole dapet poedjian, dia poelang kombali djadi melaikat, Giok Tee kesianin iang kau poenja perdjalanan bae, kau di blakang kali bole dapet moeka terang sama anak balas iang kau poenja kebaikan.

Maka abis dia bilang lantas bersoeara seperti goentoer, dari sitoe Hajj Giok Eng bangoen djadi mendoesin, lantas dapet ingetan dari ini lamatan, dia poenja boedak Liauw Wan lantas dateng lapoer bilang iang dia poenja njonja soedah branak satoe Siauw Siang Kong.

Haij Giok Eng itoe mendengar djadi soeka ati dan ingat iang troes dia poenja lamatannja, sigra pergi masoek di kamar tengok itoe anak soedah dipotong poesernja serta di bedong, lantas Haij Giok Eng itoe ambil lilin akan soeloein, tengok soengoe dia poenja alis serta matanja ada tjeli sekali, maka dalem hatinja itoe poenja kata ini anak kaloe besar iang tentoe ada pinter mengarti soerat dan lantas pesenin sama dia poenja boedak-boedak soeroe djaga istrinja bae-bae sampe itoe anak tiga hari lantas di kasi nama Haij Soeij.

Maka begitoe dengan begitoe anaknja oemoer satoe boelan, dan oendang koempoelin dia poenja sanak berebet akan boeka medja bikin pesta.

Haij Giok Eng itoe sebabnja dia soedah dapet anak, maka segala perkara tiada maoe di ingat, melainkan adjak maen dia poenja anak bikin plesir, dia isang-isang akan pergi melantjong di goenoeng pereksa Sin Keng begitoe dengen begitoe ini anaknja soedah oemoer toedjoe dlapan taoen, dia masi sebegitoe poenja oemoer, dengan adat tingka lakoe seperti orang toea-toea, serta ia tjiuta sekali oehauw sama mah bapa tambahan hatinja terang lampang tiada maoe sembarangnja ambil makanan atau barang-barang, sering-sering tama tetanganja poenja anak dia sama-sama memaen kaloe dia makan barang dia tiada maoe laen orang poenja barang di kasi, kaloe belon bapanja bagi soeroe dia makan dia tiada maoe ambil Haij Giok Eng itoe tengok anaknja lantas adjarin dia sekola dia liat lantas bisa batja ingat tiada loepa. Haij Soeij itoe bladjar soedah tiga taoen poenja lama, dari segala soeker dia soedah dapet mengarti, dengan pandee Tjosi atau bikin Boen Tjhio, dan oemoernja kira-kira sampe 10 taoen, itoe soeatoe taoen bapanja dapet sakit lantas meninggal doenia, Haij Soeij itoe sedi menangis sampe ia maoe poetoes djiwa.

Maka dia poenja iboe djoega menangis sampe ia tiada bisa soedah, Haij Soeij itoe inget dia poenja bapa soedah meninggal, iang dia djadi anak belon bisa bales boedi bapanja, dari itoe dia berdiri-in satoe goeboek dimana samping koeboerau bapanja, dia poenja iboe tjega hoedjoek tiada maoe kasi serta membilang, tetapi angkau iang betoel ada tjinta dan oehauw sama mah bapa, tjoema selempang di ini loear beboelakan tiada ada orang iang tinggal, kaloe kau ada apa-apa akoe djadi mah nanti begimana, boekan terlebi kau mendjadi tiada tjinta, sebab tiada maoe dengar iang dari akoe poenja pengomongan.

Haij Soeij dengar dia poenja iboe bilang begitoe, dia djadi soesah sadja menoeroet apa dia poenja iboe, melainken dia dalem roemanja mendjaga siang dan malem membatja soerat, kendati ada apa djorga dia tiada maoe berenti boeat pergi keloear liat, dan abis dia lepas poeti itoe tempo oemoernja soedah tiga blas taoen, ada iang dateng boedjoek boeat adjarin dia sama-sama bikin examan di Hoeko, tetapi Haij Soeij itoe bilang sama dia poenja teman, kerna akoe sekarang poenja oemoer masi begini moeda, dengan pladjaran belon ada tjoekoep semoea, djika kita pergi keloear bikin examen, tentoe orang boeat ketawain kata iang kita boeang-boeang pakerdjaän dan ongkos, lebi bae toetoep pintoe berkoeat, akan soenggoe-soenggoe ati batja soerat dalem roema, toengoe sampe akoe poenja pladjaran mateng, baroe lah kita maoe berangkat pergi.

Dia poenja iboe dapet dengar, Haij Soeij di loear beromong sama temannja dan mendjawab begitue dia m ndjali soeka ati lantas berkata, ini anak bisa dapet ingatan sampe begitoe dalem, di blakang hari tentoe dia ada poenja kemampoean bole dapet pangkat atau nama, maka disitoe iboenja mendjadi tamba dia poenja tjinta, saben hari dia ada boedjoekin sama dia, poenja anak, boeat menanja segala soerat-soerat, di tanja dia lantas bisa kasi mengarti seperti satoe goeroe seroepa.

Haij Soeij isang-isang didalem roema membikin Si boeat kasi dia poenja iboe liat, maka iboenja soedah pereksa dalem Si poenja maksoed, taoe iang dia besok noesa misti dapet poedjian iang besar, dan kras pegang pekerdjaän negri jang adil, dari itoe sering-sering dia bilang sama anaknja, kau saben hari soedah batja segala boekoe-boekoe dan menoelis segala soerat-soerat, sampe tiada maoe boeat kasi toendjoek kita poenja kepinteran di loear-loear api goenanja.

Maka Haij Soeij itoe menjahoet, ia iboe kerna saija iang soengoe berkoeat akan membatja boekoe dan toelis segala soerat-soerat, boekan saija tiada soeka boeat madjoe pergi ambil satoe nama, tetapi iang saija ingat iboe sekarang oemoer soedah begini toea, saija selempang kaloe soeatoe saija dapet nama misti djaoe akan berpisa sama iboe, maka iboenja itoe mendjadi goesar berkata, kau djadi orang poenja anak, siapa iang tiada soeka da mendapet nama dan kesohor mah bapanja poenja moeka terang, kau maoe toenggoe sampe akoe mati baroe kau maoe madjoe apa goenanja jang akoe tiada dapet list, Haij Soeij dengar dia poenja iboe goesar lantas berloetoet pergi boedjoekin.

Dari sitoe Haij Socij ada ingatannja akan bikin examen dan sampe ka laen taoennja dia dapet dengar kepala examen datang di itoe kota, lantas Haij Soeij itoe kasi masoek examennja iang soengoe betoel lantas dapet nama Sioetjaij, dia poenja iboe girang lantas berkati, kapau kau dapet begini kendati akoe mati akoe poenja mata meram, dan di blakangkali teman-temannja pada boedjoekin, adjak dia pergi di kota radja boeat rampok pangkat Tjioekwe atau pangkat Tjong Goan, dan dia mendjawab bilang iboenja didalem roema tiada iang djaga liat dia tiada maoe menoeroet boeat pergi sampe iboenja dapet dengar iang dia soedah djawab sama temannja begitoe, lantas keluear boeka soeara berkata kau troesa bilang akoe didalam roema tiada orang iang djaga, keliatan kau iang tiada soeka boeat pergi, tapi perkara iang bole dapet nama akoe terlaloe soeka sekali. Haij Soej tengok iboenja bilang begitos dia tiada brani boeat bentahan, dan bikin oeroes dia poenja boengkoesan sama bekelan, berdjandji sama dia poenja teman- teman tjari ari iang bae boeat berangkat berdjalan.

Kemoedian sampe itoe satoe hari teman-temannja pada paranin adjakin sama- sama berangkat, dan bilang sampe di Loei Tjioe baroe kita sewa praoe, dia djalan ada satoe boelan poenja lama itoe satoe malem boelannja terang sekali, dan Haij Soeij sama teman-temannja lantas berenti di roema makan, Haij Soeij sendiri tidoer tiada bisa poelas, ia lautas bangoen akan berdjalan-djalan di kebon itoe waktoe betoel soedan tenga malem, dan dalem roema makan orang ma-ing-masing soedah pada enak tidoer, tjoema dia kendirinja tiada bisa tidoer dia awasin di atas langit segala bintang-bintang, dan kaget dia dapet dengar ada soeara orang mengomong, begitoe djoega dia pasang koeping pergi dengarin, dan didalem pedengarannja, desa itoe di depan orang she Thio kena kerangsokan setan bae kita tjoba pergi boeat tjari sedikit makanan atau minoeman, lagi ini waktoe bole kebetoelan ketemoe Haij Siauw Po sampe disini, itoe melaikat Touw Tee ija dia tiada dapet taoe maoe soeroe akoe toenggoe disini, dan lagi ada satoe orang berkata, angkau djangan boeat tjemboeroehan sama dia, dan dia itoe satoe kembang poenja kepala kau sama akoe di bawa dia poenja parenta, begimana tiada maoe dengar dia poenja soeroehan, kau djangan bitjara, takoetin itoe melaikat Touw Tee dapet dengar nanti dia maki sama kita, itoe orang berkata takoetin apa sama dia, djika kita tiada patoet bole djoega, kendati kita iang miskin kelaparan misti kita menoeroet dia poenja soeroehan, dan lagi ada satoe orang iang menjahoet kata tjoba kita bole pergi dengar ini orang she Thio poenja perkara jang betoel kaloe begitoe dia djadi kepala tiada patoet, kerna orang she Thio itoe poenja anak prampoean, sebabnja pergi di koeboeran dia ketemoei Ong Sianw Sam poenja setan, di tenga djalan soedah kena bentoer sama dia, dan dia sengadja maoe soepaja dia bole kasi makan itoe satoe hari dia poenja mah samjie di bio, dia ada pergi meniat boeat minta, permoela ini melaikat Touw Tee blaga mara, abis di blakang dia panggil itoe Ong Siauw Sam poenja setan boeat sampe di bio, dia bilang begimana taoe iang di blakaug kali, maka Ong Siauw Sam poenja setan lantas sanggoepin sama dia akan maoe saling berbagi, ini melaikat boemi girang soedah djadi satoe kongkol, ini malem itoe orang she Thio ada bajar kaoel, dia enak-enak berdoea peigi trima dia bole soeroe kita bertiga toenggoe disini sama Haij Siauw Po.

Haij Soeij barang dapet dengar, terang sekali taoe dari ini ibelis setan, lagi dia mengemong jang dia bilang dirinja ada nama Siauw Po poenja bagian, abis dia sengadja batok boeka satoe soeara, lantas balik masoek di kamaroja pergi tidoer, dan pikirin ini melaikat boemi djoega trima setan poenja sogokan.

Maka dalem hatinja mendjadi mara besar, dan sampe besok siang dia bangoen abis dia Ijoetji moeka, lantas dia poenja teman pada maoe berangkat berdjalan maka Haij Soeij itoe tahan berkata, ia nanti doeloe kita berangkat, kerna ini hari akoe ada satoe perkara iang heiran angkau masing-masing bole tjoba liat, dan teman-temannja tiada taoe apa lantas menanja didalem oetan poenja roema makan kau ada dapet perkara apa iang heiran, kau maoe apa boeat tjampoer perkara lebi bae kita boeroe-boeroe berangkat sadja.

Maka Haij Soeij itoe berkata, kau masing-masing belon ada taoe, disini ada satoe orang she Thio dia orang prampoean boedjang, ada dia poenja satoe anak prampoean soedah kena setan beboelak Ong Siauw Sam rangsokin, dia minta di sombajangin di ini tempat djoega, dan ada melaikat boemi bole sama-sama itoe setan satoe kongkol, heiran atau tiada.

Lantas teman-temannja itoe menanja, kau begimana bole dapet taoe begini terang, Haij Soeij itoe lantas bilang, semalem setan sama ibelis mengomong tetapi dia tiada maoe bilang keloearin, dan soedah dia sendiri basai Siauw Po, temannja masing-masing dapet dengar begitoe mendjadi terkedjoet, boeat heiran pada masing-masing akan maoe tjoba tengok, apa betoel Haij Soeij poenja perbilangan begitoe atau bohong.

Haij Soeij itoe lantas tanja sama orang di roema makan disini ada bio Touw Tee atau tiada, kerna itoe orang she Thio prampoean boedjang ada anak prampoeannja, dia tinggal didepan desa apa ada atau tiada, abis dia makan lantas maoe pergi tjari di itoe bio Touw Tee.

Haij Soeij adjakin sama temannja sampe di itoe bio, dan liat itoe bio tiada brapa tinggi, temboknja semoea pada goegoer, gambarnja pada roesak aboe hio louwnja pada teboelak balik, didalem itoe bio dia poenja kekabang galagasi sampe penoe di atas dia poenja to, deboenja kira-kira doea tiga duim poenja tebel, masing-masing tengok mendjadi ketawa berkata, ini bio kapan begini tiada kerawatan, patoet dia maoe trima sogokan, kapan tiada didalem sapoeloe taoen tiada satoe orang datang bajar kaoel atau pasang hio. Hay Soeij itoe soedah dengar dia poenja teman kata begitoe lantas toeding itoe gambar maki-in berkata, kau apa barang iang mendjadi melaikat, begitoe brani masoek dalem kota ganggoe orang, dan bikin orang tjilaka rangsokin orang desa, ini ari akoe nama Haij Soeij maoe sama kau bikin oeroes, siapa iang betoel dan siapa iang sala, di atas langit tato satoe melaikat dari Sinbeng, memang iang betoel, dan bersi terang dan pinter, di soeroe boeat djaga maaoesia oesur segala ibelis, bakal tiada maloe trima berlaksa manoesia poenja asep hio, kau kenapa tiada menoeroet di atas langit poenja ke- maoehan, joema maoe temaha bikin djoesta sama manoesia, minta segala kaoeian, soedah begitoe kau kenapa sama setan berboelak maoe satoe kongkol rangsokin orang prainpoean moeda, akoe Haij Soeij idoep mendjadi orang jang benar pake ati lempang tiada bengkok, malem siang akoe poenja uti tangar sadia adepin di atas langit, bakal tiada maloe boeat ketemoe sama orang, kan dimana poeuja ibelis brani djadi malaikat, lant s dia banting kakinja toeding, kau beton mave taloek trima dosa abis dia berkata lantas itoe boneka roeboe djato sendirinja sampe antjoer.

Masing-masing tengok lantas tepuk tangan ketawa, didalem dia poenja teman ada satoe orang berkata, tetapi ini Toapekkong Tanah tiada misti di bikin dia djato petja, sekarang ini Hajj Heng soedah begitoe melangar makı-in, sebab itoe Toapekkong mendjadi mara dia boeat toendjoek kasi kau taoe dia poenja badan, Hajj Heng misti trima sala bakal betoel, Haij Soeij dengar mendjadi mara ber- kata, kau betoel sama seroepa gelap boetak poenja pikiran, kenapa tiada maoe bantoein akoe bikin roeboe ini bio, bole berbalik toeloengin sama dia bikin sala sama akoe, tiada ada atoeran.

Dan ada lagi satoe temannja tengok Haij Soeij itoe poenja roepa beroba, lantas dia berkata, Haij Heng iang betoel orang tjengtit, tiada sembarangnja, bakal setan Topeakong semoea soedjoet taloek, sekarang ini soedan maki toedi- ngin sama ini Toapekkong, bole itoeng sampe, kita masing-masing misti pergi tjari itoe orang she Thio poenja roema, bakal betoel.

Haij Soeij berkata, kapan begitoe baroe ada atoeran iang patuet, lantas ma- sing-masing laloe dari itoe bio pergi tjari itoe orang she Thio poenja roema, itue orang she Thio dari ini djalanan besar tiada brapa djaoe djoembla ana 200 roema, semoea orang she Thio, ini iang kena anaknja di rang-okin. orang she Thio prampoean boedjang poenja anak prampocan, oemoernja 15 taoen, nama Kiong Hoa, roepanja sama djoega kembang seperti giok, serta tuoe soerat mengarti dan taoe adat, lagi tambahan ada tjinta ochauw sama mah bapa, bapanja dipanggil Thio Tji, dapet satoe pangkat dari militair, sebabuja orang dari Djepang ana bikin hoeroe hara djadi mati dalem pepran-an, dia poenja istri Oen Si, djadi bawa ini satoe anak prampoean siotjia, dari oemoer 10 taoen, dia djaga piara sampe sekarang soedah 6 taoen poenja lama, sebabnja boelan sha gwee tjeng beng, mah anak pergi di koeb er, tiada doega di tenga djalanan ketemoei ini ibelis setan Ong Siauw Sam, dia orang prampoean boedjang ikoet sampe di roemanja, maoe minta dia di sembajangin, itoe satoe malem Kiong Hoa bertidoer, di tena tempat tidoer kaget tengok ada satoe orang beriap-riapan ramboetnja, serta melelet dia poenja lida adepin maoe minia makan, Kiong Hoa dapet kaget sampe semangatoja laloe dari badan, barang dia berkaok bilang ada setan, lantas matanja giap nja- waknja panas, moeloetnja sembarangnja memaki, sembarangnja ketawa, terkedjoet dia poenja iboe tiada taoe sakit apa, panggilin sinshe doktor datang tengok bilang dia tiada sakit kena kerangsokan seian, dia poenja iboe terkedjoet pikir-pikir ini sakit tentoe di tenga djalanan poelang dari koeboer, plahan-plahan pereksa baroe dapet taoe, di samping djalanan ada satoe bio Toapekkong Tanah, dan pikirin berkata, di tenga djalanan dan koeboeran poenja setan, tentoe Toapek- kong Tanah poenja pegangan, lebi bae kita pergi meniat di itoe bio minta Toa- pekkong bole oesir atau kita sombajangin, siapa bole taoe abis pasangin hio bakarın kertas di bio, ini Thio Kiong Hoa mingkin tambe kras moeloetuja boeta toeli mengatjo.

Maka dia poenja anak kata sama iboenja, hei angkan begitoe brani pergi di bio Touw Tee boeat kelak sama akoe, sabetoelnja akoe dapet parenta sama Allah ta Allah boeat dateng disini. sebabnja angkau doeloe hari tempo doedoek pangkat ada berniat taro kaoel sampe sekarang belon di bajar, dan Allah ta Allah men- djadi mara dan bilang kau djoesta pedajain Sinbeng, sebab itoe di parenta akoe dateng ambil sama kan, djika mage bae misti kan bajar itoe kavel, kapan tiada maoe bajar, nanti akoe ambil dia poenja djiwa bawa pergi di sananja.

Maka dia poenja iboe dengar sambil berpikir, tempo doeloe belon ada berniat dan dia ingat-ingat tempo iang dia poenja anak masi ketjil, ada djoega iang kita berniat belon bole taoe, tempo lakinja masi idoep ada pegang pekerdjahan iang lempang tiada pake hati bengkok. dan bisa kesianin orang ketjil, lagi tiada apa dia poenja kesalahan, dan lagi lakinja tiada soeka boeat berniat pergi sama Toapekkong, begimana dia bilang begini roepa, dari doeloe ada orang berkata, lebi bae pertjaja dengan iang ada, djangan tiada di pertjaja, ini perkara ketjil boeat bajar kaoel pergi sombajangin sama dia, djoega tiada brapa banjak pake ongkos asal iang bole kita poenja anak bae tiada perdoeli, lantas ia adepin sama anaknja dia bilang, iang sebetoelnja akoe belon ada taro niat, barangkali ada sebab soedah lama, soestoe djadi loepa, djangan lah Tjoensin dateng boeat goda akoe trima sala sadja, nanti di pili hari iang bae boeat bajar itoe kaoel pergi som- bajangir, minta Tjoensin bole lepas akoe poenja anak poenja semangat, soepaja poelang dia poenja koeroengannja kombali, abis dia berkata, tengok dia poenja anak manggoet kepalania berdjawab, kapan soedah taoe kan poenja sala soedah sadja, di blakang lagi doea hari, itoe ada hari iang bae, sorenja kau bole datang bajar itoe kaoel, Oen Hoedjin lantas bilang bae, sampe itoe tempo dia parenta orangnja, soeroe beli barang bakal sombajang, dengan lilin hio kertas, sampe waktoe orang pasang hio mengerip, lantas sombajang meniat hormatin, sehabisnja dia pasang hio, dia dateng tengok anaknja poenja roepa kaja orang girang, lantas dia bilang kasi taoe iang dianja soedah sombajang, sebetoelnja ala keliwat se- dikit tiada serentanja, bole lagi sombajang iang banjakan, nanti besok djem poe- koel tiga akoe nanti pergi.

Oen Hoedjin apa bole boeat menoeroet, ini semaleman dia poenja anak pram- pooan Thio Kiong Hoa, ada enakan tiada mengatjo bole dapet tidoer, sampe ke- besokannja, lagi maoe soeroe dia poenja orang pergi beli, bikin sedia barang boeat sombajang, soedah kelintan anaknja dia poenja alis mata bangoennja seperti orang kesel ketakoetan poenja matjem, di atas tempat tidoer doedoek sala djongkok sala, sebentar fjelentang sebentar kemoeroep, moeloetnja merinti tiada taoe apa dia poenja boenji kata, lagi iboenja awasin dia poenja anak, bocat tjemboerochan di ati, dan lantas dia poenja boedak prampoean masoek dalem kamar bilang di locar ada satoe Sio tjaij datang, dia kend'ri bilang namanja Haij Soeij, bisa oesir setan atau ibelis, dia berdjalan liwatin disini, dia taoe siotjia kena ibelis rang- sokin, sekarang ini dia datang disini, dia mwaoe boeat oesir, Oen Hoedjin dapet dengar separo pertjaja separo tiada pertjaja, ia djadi apa bole boeat panggil boe- daknja soeroe din masoek, ada sebenaran Haij Soeij adjak dia poenja brapa sobat teman-teman datang masoek sampe di peteng han, kanan kiri di samping ber- doedoek, Oen Hoedjin barang keloear tengok, masing-masing bangoen berdiri djalan dengan adat, Oen Hoedjin lantas menanja, iang mana Haij Soeij kong dia ada apa poenja ilmoe bianw soet, bisa oesir ibelis. begimana bole dapet taoe akoe poenja anak prampoean kerangsokan harep kau bole bilang biar terang.

Maka Haij Soeij berkata, sebabnja lagi kalemaren malem akoe ada mondok di roema makan, dapet dengar ada bebrapa poenja setan ibelis saling mengomong, dia bilang disini poenja Toapekkong Tanah lepasin iblis beboelak datang rangsokin boeat minta di sombajangin poenja pengomongan, ini akoe datang boeat oesir itoe ibelis.

Oen Hoedjin barang dapet dengar mendjadi terkedjoet, dan bebalik dalem hatinja mendjadi girang, dan lantas boeka soeara, dari akoe poenja anak kaloe bisa dapet bae sampe itoe ibelis pergi tiada koerang satoe apa, akoe tiada loepakan Siangkong poenja besar boedi, dan lantas parinta dia poenja boedak bawa keloear arak dengan makanan, maka Hajj Soe tjepat tiada kasi dan berkata, kau troesa boeang-boeang ongkos beli makanan akoe memang sebetoelnja ada poenja ingatan di ati, boeat soeka toeloengin kau poenja anak bakal akoe datang, boekan maoe temaha datang makan minoem, dia dipaksa sampe berkali-kali dia tiada maoe, Oen Hoedjin berkata, masing-masing Siangkong djangan tjela, akoe memang soedah sedia makanan boeat maoe bikin sombajang, harep lah kau bole trima begimana iang ada, dan bole minoemin barang tiga glas bikin hati taba mendjadi gaga, baroe lah kau pergi oesir ini setan. Haij Soeij tengok dia sampe begitoe poenja sanget, iang betoel ati, paksa maoe adjak makan, dia apa bole boeat lantas bilang, kapan Hoedjin maoe kasi minoem tiada tjela sama akoe, dan hormatin sampe begitoe misti akoe menoeroet iang sebetoelnja akoe maloe trima makan, dan belon ada keliatan akoe poenja pertoeloengan, tetapi djangan keliwat pake ongkos, beli segala roepa, dan bole apa sadja iang ada keloear, akoe trima djangan di bikin banjak tjape.

Oen Hoedjin lantas parinta boedaknja bikin sedia makanan sajoer-sajoer dengan arak soeroe diatoer di atas medja, abis disoeroe dia masing-masing berdoedoek lagi pergi oendangin tetanganja sama dia poenja Tjin Tong Tjek nama Thio Goan, boeat datang soeroe temanin dia makan, Haij Soeij sama temannja doedoek di medja makan minoem, Oen Hoedjin laloe pergi masoek di kamarnja dia tengok anaknja beda, iang tadi malem poenja roepa tiada sama, dan sama djoega kaja orang bae poenja matjem, barang dia tengok dia poenja iboe datang masoek dia angkat dia poenja tangan toendjoek di bawa tempat tidoer, ada satoe tempajan goetji, abis dia pake tangannja dia andein itoe setan, soedah masoek di tempajan goetji poenja maksoed, dia poenja iboe soedah dapet taoe, lantas begitoe djoega keloear pergi di petengahan, adepin masing-masing bilang kasi taoe, Haij Soeij lantas berkata, betoel ini setan taoe akoe poenja datang, dia tiada tempat boeat pergi semboeni sebab itoe dia lari masoek didalem tempajan goetji, begitoe djoega itoe tempajan poenja moeloet dia soempel toetoep nanti akoe tempelin sapotong hoe, troesa takoet nanti dia bole lari tempat laen, masing-masing berkata ada betoel begitoe.

Oen Hoedjin adjak Haij Soeij anterin sampe di kamar Thio Kiong Hoa Siotjia dan Siotjia pergi semboeni masoek dalem bangta, Haij Soeij menanja itoe tempajan goetji ada disebla mana, Oen Hoedjin lantas parinta dia poenja boedak, pergi ambil keloearin, ini boedak lantas ambil angkat tiada bisa bergerak, bilang heran ini satoe goetji tempajan kosong kenapa bole begini poenja berat, sari-sarinja akoe sebla tangan bole angkat bawa keloear, sekarang doea tangan tiada bole bergerak, Haij Soeij berkata, kau bole mingir sadja toengoe akoe bole ambil, dia djalan deket depan tempat tidoer dia toendoek masoek di kolongnja sebla tangan oesoet tarik tiada berat, lantas ketawa berkata, djangan dia soedab lari orang-orang bilang belon dia lari kapan dia maoe lari soedah lebi siang, masa dia maoe masoek dalem goetji tempajan, memang setan banjak dia poenja akal, sengadja bikin enteng boeat pedajain kita, Haij Soeij berkata, akoe tiada perdoeli dia ada atau tiada, akoe maoe soempel toetoep tempelin hoe.

Begitoe djoega dia soeroe orang ambil pit, bak kertas, dia troes toelis tempel di itoe moeloet tempajan goetji, dan parinta soeroe orang angkat, bawa keloear pergi tanem itoe tempajan goetji di kaki goenoeng.

Oen Hoedjin dengar lantas toeroet dia poenja soeroehan, dan membri dia beriboe trima kasi, dan Thio Goan kombali adjak dia masing-masing doedoek minoem arak lagi, maka Oen Hoedjin teroes masoek dalem kamar anaknja akan sengadja menanja sama dia poenja anak seraja berkata, baroesan kau tengok begimana itoe ibelis poenja tingka, maka dia poenja anak Thio Kiong Hoa berkata, baroesan keliatan itoe setan beriap-riapan ramboet roepanja ada djahat sekali, dia bingoeng sanga-sanga dia soedah kendiri bilang, bole ini Haij Siauw Po datang disini maka tingkanja kaja orang lari maoe tjari tempat semboeni, lantas dia girang masoek di kolong tempat tidoer, dia poenja badan dia gojang bikin ketjil, masoek dalem tempajan goetji, saija anak begitoe djoega djadi badan seger lantas bae, sebabnja iboe datang masoek, saija tiada brani boeka soeara besar, takoet nanti itoe setan lari, iang tadi itoe satoe orang Haij Siauw Po dia ada apa poenja ilmoe hoatsoet, dan setan ibelis bole takoet sama dia.

Dia poenja iboe dengar dalem hatinja pikir berkata, dia sebetoelnja satoe Sioetjaij, setan bole basai dia Siauw Po, doegahan itoe orang di blakaag hari dapet pangkat iang besar, dan dia bebalik ingat dari anaknja poenja djiwa, dia iang toeloengin bikin idoep, tiada apa bole boeat balas, lebi bae dari ini anak kasi dia kawin sadja boeat laki, soepaja ada seperti iang kita, separo boeat anak lelaki, dan di blakang hari kaloe kita toetoep mata bole kita boeat harepan, lantas dia bilang sama anaknja, ini Haij Soeij dapet dengar, sama setan ibelis poenja pengomongan, maka dia kasi taoe sebab itoe dia datang toeloengin sama kau, iang dia mendengar poenja pengomongan.

Thio Kiong Hoa dengar iboenja kata begitoe, orang iang bae djarang bole dapet, lagi tambahan ada dia poenja nama pangkat Sianw Po, belon taoe dia poenja mah bapa soedah bebrapa toeroenan soedah amalin sama orang, bakal dia bole dapet anak sebegini poenja matjem.

Maka dia poenja iboe berkata, kau poenja djiwa iang sebetoelnja dia iang toeloengin bikin idoep, tiada ada apa boeat di bales, akoe poenja ingatan soeka maoe kasi boeat bini sama kau, akoe dapet sebegini roepa poenja mantoe, bole djoega moeka mendjadi terang, lagi doea perkara kan poenja di blakang kali ada pengharepan, dia tiada tjela kau iang begini poenja tjakap, kau apa ada soeka atau tiada sama dia.

Thio Kiong Hoa dengar mendjadi moekanja mera dan toendoek tiada bisa berkata, iboenja taoe dia poenja ati ada soeka, begitoe djoega panggil orang, soeroe Thio Goan masoek kedalem, bilang pelahan-pelahan, iang dia poenja anak soedah penoedjoe, di kasi taoe sama Thio Goan soeroe dia boeat bitjarain.

Lantas Thio Goan berkata, ini perkara tetapi bae, tjoema sebetoelnja orang iang djaoe, dan laen bilangan, kapan tjoetjoe prampoean kawin, misti dia ikoet lakinja poelang dia poenja negri, kaloe begitoe begimana djadi baenja.

Oen Hoedjin berkata, kerna ini anak hatinja ada soeka, lagi sebetoelnja akoe djoega soeka tjoema minta soepaja entjek bole toeloeng pergi bitjarain sama dia biar bole mendjadi, Thio Goan dengar dia poenja perbilangan, begitoe djoega keloear adepin sama Haij Soeij, bilang jang kau soedah bikin taloek itoe setan poenja boedi, abis dia adepin sama masing-masing bilang kasi taoe iang dia poenja enso ada maoe kasi anaknja ini Thio Kiong Hoa boeat kawin sama Haij Soeij poenja hal.

Haij Soeij barang dengar, lantas bilang itoe tiada patoet, dan Siotjia terbilangan satoe Tjiankim poenja badan, lagi anak orang ada pangkat, akoe begimana brani, tambahan akoe iang sebetoelnja boeat bikin amalin orang poenja datang, lantas maoe bitjara dari perkara kawin takoet nanti orang boeat tjeritaän harep entjek sa-orang toea-toea, soepaja bikin dengan patoet, dia bilang itoe perkara iang akoe tiada brani trima, abis dia kata begitoe lantas maoe bangoen berpisa.

Maka Thio Goan berkata, Haij Heng nanti doeloe, bole toenggoe lagi sebentaran, akoe ada poenja pengomongan boeat kasi taoe. Haij Soeij apa bole boeat doedoek kombali menanja, ada apa maoe di bilang Thio Goan berkata, Haij Heng poenja oemoer sama akoe poenja tjoetjoe prampoean tiada berdjaoehan, lagi sama-sama belon ada bertoendangan, sekarang ini akoe poenja tjoetjoe prampoean, soedah kau iang toeloengin dia poenja djiwa poenja boedi, kau sama djoega langit poenja tinggi dan boemi poenja tebel, akoe poenja enso tiada apa iang bole boeat bales sama kau dari sebab itoe maoe iang akoe poenja tjoetjoe prampoean boeat di bikin pasangan sama kau dan bales kau poenja boedi, itoe iang atinja sendiri poenja niat kadoea iang sebetoelnja tiada maoe iang kau keloear ongkos boeat satoe keping, atau kau poenja selembar benang poenja pandjer, begimana kau liat maoe boeang tiada trima, barangkali kau tjela akoe poenja kemiskinan dari itoe iang kau tiada penoedjoe.

Haij Soeij dengar dia poenja perbilangan ia lantas djawab, saija masa brani boeat tjala itoe tiada atoeran, iang sabetoelnja akoe satoe orang miskin sekali, tambahan tinggal begitoe djaoe, begimana brani boeat bikin soesa orang poenja anak, sebab itoe akoe tiada brani menoeroet, boekan bilang akoe liat maoe di boeang, harep kau djangan boeat goesar, dan Thio Goan lagi paksain, minta masing-masing soepaja dia poenja sobat bole toeloeng bitjarain, maka dia poenja teman-teman tengok begitoe, lantas boedjoekin bilang, Haij Heng, djangan bentahan, sampe disini Hoedjin ada itoe ingatan, kau patoet misti menoeroet, bakal ada betol Haij Soeij berkata, boekan kata akoe tiada soeka, tetapi jang sebetoelnja perkara djodo ada perkara besar, sebabnja akoe masi ada poenja orang toea dan tiada misti akoe kendiri lantjang poenja soeka, sebab itoe akoe misti kasi taoe doeloe, kapan tiada kasi taoe, terbilangan anak jang poethauw poenja dosa, ini perkara masi djoera bole pelahan pelahan berdami.

Thio Goan dengar ini Haij Soej poenja pengomongan begitoe, iang betoel dia tiada maoe menoeroet, djadi apa bole boeat dia masoek kedalem, pergi bilang sama Oen Hoedjin kasi taoe.

Oen Hoedjin mesem berkata. Entjek bole menanja sama dia, dan dia mondok dimana tempatnja, roema makan siapa, akoe ada poenja tipoe panggil sama dia soepaja dia menoeroet, Thio Goan lantas keloear pergi temanin doedoek menanja kata, masing-masing sobat bae, soedah mondok siapa poenja roema makan.

Masing-masing menjaoet, akoe mondok di Thio Siauw It poenja roema makan, boeat menginap ini semaleman sadja, besok pagi akoe masing-masing maoe berangkat, sebabnja ada ini perkara mendjadi berenti bernanti, sampe besok tentoe misti maoe berangkat pergi, sasoedahnja dia kata lantas Haij Soeij bangoen bilang dia maoe berpisa.

Thio Goan apa bole boeat djadi anter sampe di loear pintoe, Haij Soeij sama temannja berame balik poelang di roema makan, dan temannja masing-masing kata ini perkara djodo maoe patoet misti menoeroet, sampe begitoe dia poenja pengomongan iang bagoes, tambahan dia hormatin zonder keloear satoe keping, kau kenapa bole tiada maoe.

Haij Soeij dengar ketawa tiada maoe mendjawab, Oen Hoedjin sasoedahnja tengok Haij Soeij tiada maoe menoeroet, lantas pake satoe tipoe soeroe dia poenja Tong Siok, boeat menanja tempat dia berenti, lantas dia soeroe orang panggil dia poenja sanak berebet, satoe orang iang berpangkat kaja besar, maoe minta dia toeloeng bitjarain, ini orang iang berpangkat she Thio nama Kok Pek iang sebetoelnja dia soedah bikin examen dapet Tjinsoe, pegang pangkat di Taij Beng Hoe poenja Resident, Tihoe, sebabnja dia banjak sakit dia minta verlof, sama Thio Djie dia ada perna Enfjek, dia mendjadi orang lempang banjak dia poenja kepinteran, djadi itoe dia poenja nama kesohor orang jang djaoe dan dekat semoea taloek sama dia, Oen Hoedjin panggil dia datang barang dia sampe, sama Oen Hoedjin dia berhormat dengan berdoedoek minoem thee, sasoedahnja Oen Hoedjin lantas berkata, ini hari akoe panggil tjoetjoe dateng disini boekan ada perkara iang tiada bae, maoe sama tjoetjoe poenja ade prampoean boeat bitjarain dia poenja djodo, kaloe boekan tjoetjoe iang bitjara tentoe tiada bole djadi, Thio Kok Pek berkata, ade prampoean boekan ala sakit belon bae, begimana maoe di kawinin, Oen Hoedjin ketawa berkata, sebabnja kau poenja ade poenja sakit sepagihan lantas bae, djadi itoe maoe soeroe kau bitjarain dia poenja djodo.

Thio Kok Pek dengar kaget lantas menanja, ade poenja sakit sepagihan bae, minta dikasi taoe dari hal moelanja.

Oen Hoedjin lantas bilang kerna dari Haij Soeij iang oesir itoe setan, toelis tempel toetoep itoe setan poenja perkara, dan setan soedah basai Haij Soeij panggil Siauw Po poenja pengomongan, djadi itoe akoe maoe kasi sama dia bakal boeat bini, dan dia tiada maoe menoeroet poenja sebab satoe per satoe di kasi taoe, Thio Kok Pek dengar boeat heran dan berkata, akoe kepengen maoe ketemoe dari itoe orang, Oen Hoedjin berkata, sebabnja ini Haij Soeij Sioetjaij belon bilang dia poenja iboe djadi dia tiada brani boeat lantjang kawin, akoe pikirin dia satoe orang iang taoe atoeran, kapan ada orang iang berpangkat boeat bitjara tentoe dia menoeroet, sebab itoe akoe panggil kau bole pergi tjari sama dia boeat toeloeng bitjarain.

Thio Kok Pek berkata, bae sekali, tetapi belon taoe dia mondok di sebla mana, Oen Hoedjin bilang di sebrang desa Thio Siauw It poenja roema makan itoe waktoe soedah maoe sore, dia tjepat pergi soesoelin di roema makan, soeroe Thio Siauw It pergi bilang.

Thio Siauw It trima parinta, tjepat pergi tjari di kamarnja. Haij Soeij lagi sama temannja doedoek makan, Thio Siauw It lantas bilang berkata, Haij Soeij Kong di loear ada orang dateng tjari, Haij Soeij menanja orang siapa she apa dan namanja apa, sama akoe apa ada saling kenal atau tiada. Thio Siauw It berkata sebetoelnja akoe disini poenja orang iang erpangkat nama Thio Kok Pek Loja, dia bilang maoe dateng boeat ketemoei sama kau, ada sedikit bitjara.

Haij Soeij dalem hatinja pikirin boeat tjemboeroehan, dia tiada ada kenal begimana dia bole dateng tjari, tjoba akoe pergi liat bakat bole taoe, lantas dia bangoen sama-sama Thio Siauw It keloear, dateng sampe di samping petengahan, saling ketemoe djalan dengan adat, lantas Thio Kok Pek berkata, akoe lama dapet dengar kau poenja nama ini hari baroe kenal kau poenja moeka. Haij boeij berkata, saija iang tiada bergoena, belon sampe pladjaran lagi belon taoe Lo Taijdjin begimana bole dapet taoe sama saija.

Thio Kok Pek berkata, akoe orang she Thio nama Kok Pek, iang sebetoelnja tadi pagi kan toeloengin itoe anak prampoean iang sebetoelnja akoe poenja ade.

Haij Soeij barang dengar baroe mendoesin lantas berkata, kaloe begitoe Lo Taijdjin poenja soedara prampoean, ada begimana boeat maoe menanja. Thio Kok Pek berkata, akoe datang dari perkara akoe poenja ade prampoean, baroesan soedah oesir itoe ibelis mendjadi akoe poenja ade prampoean lantas bae, kau poenja boedi begitoe dalem, tiada ada apa boeat di bales, sebab itoe dia niat dari akoe poenja ade boeat kasi djaga rawatin sama kau, dan bales kau poenja boedi, kenapa boeang tinggal sampe begitoe, kasi akoe poenja entjim ada sedikit tiada enak, sebab itoe di soeroe akoe dateng menanja, kaloe tiada tjela sama akoe harep lah bole menoeroet.

Haij Soeij berkata, kerna akoe kebetoelan liwat di ini desa, kaget dapet dengar setan poenja pengomongan, bakal akoe taoe kau poenja ade prampoean kerangsokan, dari itoe akoe boeat dateng tjobain oesir ini setan, apa akoe poenja boedi brani boeat trima di bales, baroesan Hoedjin soedah soeroe Thio Goan boeat dateng bitjara itoe djodo, sebabnja akoe belon kasi taoe sama akoe poenja orang toea, maka akoe tiada brani boeat sendiri lantjang, boekan akoe tiada soeka, melainken itoe kau poenja kira sadja.

Thio Kok Pek berkata, dari kau poenja pengomongan tjoekoep keliatan iang tjinta sama orang toea, tetapi perkara ada iang bole ai toeroet, ada djoega iang tiada misti di toeroet, sekarang ini akoe poenja enso ada dia poenja pengharepan sama kau, dan angkau djika ada itoe ati, lagi troesa kau keloear segala ongkos, tjoema maoe satoe pata iang ketentuean, bole lebi menang 10.0 thail mas poenja per jandjian.

Haij Soeij tengok dia poenja perbilangan ada patoet, dia tiada bae boeat bentahan djadi apa bole bueat menoeroet trima, joema dia maoe toenggoe sampe dia poelang pergi ko, di blakang kali dia poelang bilang dia poenja iboe, baroe dia djalan itoe barang persalin.

Thio Kok Pek berkata, kapan begitoe kau poenja pengomongan soedah tentoe, begitoe njoega dia bilang maoe poelang berpisa, dan kasi taoe sama dia poenja enso.

Oen Hoedjin dengar mendjadi soeka hati, soedah anak prampoeannja dapet toendangan iang bae, lantas di kasi taoe sama Kong Hoa Siotjia, mah anak dia berdoea taro satoe kaoel biar bote bakal mantoenja siang-siang dapet nama, sasoedahnja Haij Soeij anterin Thio Kok Pek poelang, dan menanja sama itoe toekang roema makan, dari Thio Kok Pek poenja resia dan roema tangganja di mana, abis dia masoek di tempat kamarnja, bilang kasi taoe sama sobat temannja, masing-masing dengar mendjadi girang, sempe besok pagi Haij Soeij sama temannja pada maoe berangkat pergi, tinggalin sepotong soerat minta toekang roema makan, toeloeng sampein sama Thio Kok Pek, pesenin bilang, sebab akoe maoe boeroe-boeroe berangkat, takoet tiada keboeroe boeat pergi ko, djadi itoe zonder minta berpisa sama Thio Kok Pek, nanti di blakang hari akoe balik poelang, baroe akoe maoe tjari ketemoe, soedah abis dia pesenin baroe dia berangkat pergi toeroen prace, menjebrang di Ko Tjoe, dan sampe disitoe dia naek berdjalan ada 15 ari baroe sampe di kota See Shia.

Haij Soeij ang sebetoelnja itoe tempat dia belon taoe sampe, dan dia sewa satoe kamar di depan djalanan besar dan maoe tjoba pergi melantjong pereksa liat segala tempat, teroes melantjong sampe toedjoe dlapan hari itoe waktoe di Tjit gwee sedang panas kentjang, tambahan ada angin Tjioe Hong, dan Haij Soeij balik poelang badannja rasanja panas, pergi mandi joetji sama aer dingin, sampe sore lantas dapet sakit tiada bisa bergerak, dia poenja hati tjoema pikirin maoe bikin examen reboet Tjong Goan, mendadakan dia dapet sakit, takoet sampe tempo belon bisa bae, maka dalem hatinja ada bertamba kesel, dia sakit tidoer di randjang pikirin, satoe ari dengan satoe ari sansan paja, teroes sampe di Pee gwee tiada bisa bangoen indjak boemi, dia taoe dia poenja peroentoengan sebegini belon bole dapet nama atau pangkat, dia poenja sobat-sobat pada pergi di Ko Thio, tjoena Haij Soeij di tenga randjang matanja kelak kelik, dalem hatinja kesel sekali, sampe liwat lagi 10 ari orang pada bikin examen soedah balik poelang, dapet dengar orang di Boen Tjiang Koan she Jauw nama In Tjit iang dapet.

Haij Soeij itoe waktoe baroe ada baean dia poenja sakit dan teman-temannja dia poenja sobat ande tiada satoe iang dapet semoea pada maoe balik adjakin Haij Soeij poelang. Haij Soeij lantas bilang bole sewa praoe sadja dan temannja toeroet sewa satoe praoe, adjakin Haij Soeij toeroen di praoe. Haij Soeij ada tarik napas sadja sepandjang djalan sebab tiada kebagian nama, dan bikin satoe sair pantoenan iang dia poenja peroentoengan, teman sobatnja tengok begitoe dia lantas boedjoekin kata, Haij Heng orang iang besar poenja kepinteran, sebab dapet sakit tiada sampe boeat masoek di Ko Thio, kaloe masoek soedah tentoe dapet rampas tiada nomor satoe dan nomor tiga misti dapet.

Haij Soeij berkata, masing-masing belon ada taoe, boekan dari akoe iang pikirin misti maoe dapet, sebab akoe didalem roema dapet parenta sama iboe dia toenggoe-toenggoe harep sampe sekarang ini sewaktoe tiada akoe poenja nama apa di boeat balas orang toea poenja pengharepan, sobatnja dengar semoea tarik napas berkata, iang betoel kau sanget tjinta oehauw sama orang toea, itoe satoe ari sampe di Loei Tjioe, Haij Soeij ingat iang dia soedah berdjandji sama Thio Kok Pek, sekarang ini tiada dapet ini nama, masa bole ilang kepertjajaän sama orang, djadi dia bilang sama dia poenja teman sobat, iang dia maoe naek, masing-masing pada teroes poelang ka roemanja, Haij Soeij kendiri berdjalan pergi di desa Thio Kee Tjoan, djalan sampe di Thio Siauw It poenja roema makan.

Thio Siauw It barang dapet liat lantas kasi slamat bilang, Haij Siang Kong iang betoel soedah dapet pangkat maoe poelang, Haij Soeij dengar lantas tarik napas berkata, maloe! maloe!! Soedah terlempar akoe poenja nama, Thio Siauw It berkata, begimana Siang Kong begitoe tinggi poenja kepinteran, bole terlempar apa sebabnja.

Haij Soeij lantas bilang akoe barang sampe di kota See Shia sakit tiada bisa masoek di Ku Thio poenja perkara.

Thio Siauw It ketawa berkata, ini iang betoel Siang Kong poenja oenki belon ada sampe, bintang masi ketoetoep bole menoenggoe sabar sadja djadi-in ini perkara djodo, baroe pergi poelang.

Haij Soeij berkata kerdja bikin kawin akoe tiada bisa tjoema akoe maoe ketemoein Thio Kok Pek Loija iang soeda berdjandji sebab itoe akoe dateng kau poenja tempat minta di toeloeng kabarin satoe soeara bilang akoe menoenggoe di roema makan. Thio Siauw It lantas bilang bae teroes pergi di gedongnja Thio Kok Pek, bilang iang Haij Soeij soedah balik dateng sebabnja dia sampe di kota radja dapet sakit tiada bisa madjoe di Ko Thio, sekarang ini dia balik soeroe akoe kabarin sama Taij Loija, apa Taij Loija maoe soeroe panggil boeat ketemoe apa begimana. Thio Kok Pek denger lantas berkata, O! dia soedah balik nanti akoe pergi paranin, adjakin dia sama-sama dateng di akoe poenja gedong; begitoe djoega ia prenta soeroe pikoel djoli pergi di roema makan.

(Ada samboengannja).

HAL KEDJAHATANNJA SOEATOE HWESIO, SERTA MENGANIA IJA PADA
SATOE SIOETJAIJ BERNAMA TENG DJIT TIONG, LANTARAN
HWESIO ITOE ADA BIRAHI PADA ISTRINJA SIOETJAIJ
ITOE NAMA THIO SIE.

Tjerita di kota Koei Tjioe bilangan Thio Hoan Hoe, adalah soeatoe sioetjaij bernama Teng Djit Tiong, maka sioetjaij itoe soeka sekali aken pegi di gredja An Hok Sie, boeat membatja kitab pada hwesio nama Seng Hoei dengen bersoedjoed pagi dan sore.

Pada soeatoe hari, maka hwesio Seng Hoei itoe, ada pegi di roemahnja Teng Djit Tiong, di itoe waktoe kebetoelan Teng Djit Tiong tiada ada di roemah, melaenken ada istrinja nama Thio Sie sadja, jang memang Thio Sie ada mendenger, bahoea soewaminja itoe soeka berladjar kitab pada hwesio Seng Hoei jang terseboet; kemodian Thio Sie laloe ketemoei pada hwesio itoe, dengen membilang ini hari, saija ampoenja soewami tiada ada di roemah, entah kamana peginja, saija koerang preksa.

Setelah hwesio itoe, mendenger demikian, laloe mengangkat moekanja serta meliat Thio Sie ampoenja romah, amat eilok parasnja, hingga mendjadi soeka hati; itoe koetika, hwesio itoe mendjadi timboel birahinja antara istri dari Teng Djit Tiong, maka apa bole boeat hwesio itoe berdjalan poelang dimana gredjanja kombali.

Itoe satoe hari, apabila Teng Djit Tiong poelang dalem roemahnja, maka istrinja itoe laloe membri taoe: jang hwesio Seng Hoei itoe, ada dateng tjari padanja.

Begitoe djoega, Teng Djit Tiong laloe brangkat djalan, boeat ketemoeken pada hwesio itoe, apabila Teng Djit Tiong soeda tinggal didalem gredja An Hok Sie kira kira setengah boelan lamanja; maka hwesio Seng Hoei ampoenja ingatan itoe, soeda bebalik mendjadi djahat, serta hendak menganiaija pada Teng Djit Tiong jang terseboet.

Kemodian hwesio itoe, laloe memerenta pada kadoewa saijkong aken membawa djoli di roemahuja Teng Djit Tiong boeat memanggil kapada istrinja Teng Djit Tiong ia itoe Thio Sie.

Itoe waktoe, maka kadoewa saijkong itoe laloe membri taoe pada Thio Sie, jang soewaminja itoe ada mendapet sakit keras didalem gredja; maka hwesio Seng Hoei itoe ada memarenta pada saija, boeat mengasi taoe pada nona disini.

Sasoedanja Thio Sie mendenger begitoe, hingga mendjadi kagetnja, lantes menaek djoli, teroes brangkat pegi di gredja An Hok Sie; itoe waktoe, kebetoelan soeda sore, maka toekang djoli laloe membawa pada Thio Sie di kamarnja hwesio, tempat jang sepi. Didalem kamarnja hwesio itoe, soeda sedia barang makanan dan minoeman, serta Thio Sie toeroen dari djoli, maka hwesio itoe laloe mengadjak berdoedoek di medja makan padanja; kemodian Thio Sie lantes menanja: saija ampoenja soewami, ada di kamar mana, kernanja saija maoe pegi liat, dia poenja sakit.

Maka hwesio Seng Hoei lantes berkata: nona ampoenja soewami, soeda pegi plesier sama dia poenja sobat di loewar kota poenja gredja jang baroe; saija djóega mendapet kabar, katanja, dia ada mendapet sakit, serta saija pegi liat dia ampoenja sakit soeda baek-an. Darisini kira-kira 5 paal djaoehnja; sekarang soeda mendjadi sore, harep nona bole menginap di ini gredja sadja, dan nanti besok pagi, nona bole pegi tjari di itoe gredja.

Serta Thio Sie mendapet denger demikian, hatinja mendjadi sangsi, apa bole boeat Thio Sie laloe berdoedoek dengen bermakan dan minoem bebrapa tjangkir arak; itoe waktoe soeda malem, Thio Sie lantes meminta api boeat memasoek di laen kamar, serta ia sampe didalem kamar itoe, ia ada meliat amat inda sekali di riaskennja, dan tempat tidoernja djoega, samoewa di hias dengen soelaman serta amat haroem baoehnja itoe.

Itoe koetika, Thio Sie laloe berpikir dalem hatinja, sampe djam poekoel doewa malem, ia belon bisa tidoer; kemodian hwesio Seng Hoei itoe laloe menolak pintoe kamarnja, dengen pelahan-pelahan berkata: saija harep nona nanti menoeroet saija ampoenja napsoe, kaloe tiada, soeda tentoe ini malem, saija nanti memboenoe kapada nona.

Setelah Thio Sie, bila meliat kelakoeannja hwesio Seng Hoei itoe, laloe bangoen berdiri dari tempat tidoer itoe, sembari bermaki-maki tiada bisa soeda serta berkata: angkau ini, saorang hwesio, serta membatja kitab boeat membli menoesia ampoenja hati didalem doenia, soepaija orang bole pertjaija, jang angkau saorang alim. Tiada taoe angkau ampoenja hati amat djahatnja, serta brani membikin tipoe boeat panggil dateng pada kami disini. Sekarang, kami soeda kena angkau ampoenja tipoe maski kami mendjadi mati sekalipoen, soeda tentoe kami tiada maoe menoeroet, angkau poenja kenapsoehan.

Apabila hwesio Seng Hoei itoe mendenger perkatahannja Thio Sie jang terseboet, hingga mendjadi amat goesarnja, laloe menjoekoerken Thio Sie ampoenja ramboet dengen paksa, sampe ramboetnja mendjadi goen- doel, teroes di simpan dan mengasi masoek dimana kamar jang gelap; maka Thio Sie poen mendjadi amat sedinja, laloe bersoedjoed pagi dan sore aken meminta pada Koan Im Hoed Tjouw, soepaija ia nanti mendapet soeatoe toeloengan di antara ketjilakahannja itoe.

Tjerita Pauw Boen Tjim, pada soeatoe malem, ia ada mendapet impian serta bertemoe pada Koan Im Hoed Tjouw, begitoe djoega, Koan Im Hoed Tjouw laloe mengadjak aloesnja Pauw Boen Tjim itoe aken memasoek di gredja An Hok Sie, di itoe waktoe aloesnja Pauw Boen Tjim ada meliat adalah saekor Naga Itam. Kemodian Pauw Boen Tjim laloe mendjadi kaget, serta mendoesin kombali..

Maka pada paginja, Pauw Boen Tjim laloe berpikir impiannja itoe; sasoedanja begitoe, maka Pauw Boen Tjim laloe mengadjak bebrapa pengikoetnja aken pegi di gredja An Hok Sie. Sementara itoe, Pauw Boen Tjim ada meliat poela, soeatoe lontjeng besar jang tertoetoep didalem tanah, maka Pauw Boen Tjim laloe memerenta pada orangnja aken di soeroe memboeka lontjeng itoe, antara mana ada keliatan, saorang jang lagi tidoer disitoe, dengen roepa-roepanja amat kelaparan; maka itoe koetika Pauw Boen Tjim lantes prenta orangnja kombali, di soeroe kasi makan boeboer.

Tiada antara lama lagi, sasoedanja orang itoe merasaken aer tadjin, sigrah djadi mendoesin dari tidoernja, laloe berloetoet di hadepannja Pauw Boen Tjim aken membilang banjak trimah kasi, serta mengadae atas halnja itoe antara hwesio Seng Hoei, jang soeda mengeniaija padanja, serta di toetoepi didalem lontjeng sekean ampoenja lama, hingga ampir sadja mendjadi matinja itoe.

Kemodian Pauw Boen Tjim, laloe memarenta pada orangnja aken di soeroe tangkep pada hwesio Seng Hoei itoe, begitoe djoega, di soeroe preksa kombali didalem gredja satoe persatoe, hingga ada kedapetan lagi soeatoe perempoean jang soeda di tjoekoerken ramboetnja, teroes di bawa ka hadepannja Pauw Boen Tjim.

Serta perempoean itoe, bila meliat pada soewaminja ia itoe Teng Djit Tiong, ada disitoe, hingga menimboelken amat sedinja dengen menangis, laloe membri taoe, satoe persatoe atas haluja itoe ; sasoedanja itoe, maka Pauw Boen Tjim laloe memarenta pada orangnja kombali, aken menjoeroe boenoe pada sekalian hwesio jang terseboet. Kemodian Pauw Boen Tjim, laloe berkata-kata pada Thio Sie, begini: mengapa itoe hari, angkau tiada maoe merapport pada pembesar negri, sampe angkau ampoenja soewami di kaniaija oleh hwesio itoe, begini roepa? Beroentoeng kami ada mendapet lamatan, dari Koan Im Hoed Tjouw, jang angkau ampoenja soewami ada didalem kesoesahan ini, dari itoe kami dateng disini boeat preksa.

Thio Sie berkata: begimana saja bisa kloewar boeat mengasi taoe pada pembesar negri, sebab saja sendiri ada tertoetoep didalem kamar jang amat gelapnja, serta di djagai oleh laen-laen hwesio. Maka sekarang, Pauw Loija soeda menoeloeng saija ampoenja soewami serta memboenoe mati itoe samoewa hwesio pendjahat; tetapi saija poenja badan soeda mendjadi boesoek dan tiada ada ingatan lagi boeat tinggal didalem doenia.

Sasoedanja Thio Sie berkata demekian, laloe bentoeri kapalanja di tiang, sampe berlamboeran dara, begitoe poen, Pauw Boen Tjim laloe memerenta, aken memanggil sinseh boeat menoeloeng, hingga Thio Sie mendjadi hidoep kombali. Maka Pauw Boen Tjim laloe berkata pada Teng Djit Tiong, begini: sekarang, angkau moesti menoeroet pada istrimoe kombali, kerna istrimoe amat soetji hatinja itoe; sasoedanja begitoe, maka Teng Djit Tiong laloe mengadjak istrinja aken poelang ka roemahnja dengen membilang banjak trima kasi pada Pauw Boen Tjim.

Kemodian, itoe Teng Djit Tiong, di blakang hari ada membikin examen, mendapet pangkat Tjinsoe, dan kemoediannja lagi, sampe Keiser mengasi naek pangkat mendjadi Tiekoan.

TJERITA LIE TIAN TJO SAMA ANAKNJA NAMA LIE TJOEN

ENG. JANG TERPENTJAR SAMPE BEBRAPA LAMANJA

BAROE BERTEMOE KOMBALI.

Bahoewa ada saorang lelaki tinggal di bilangan Ouwkong afdeeling Sin Tjioe Hoe, nama Lie Tian Tjo, maka dia itoe ada terlaloe baik sekali serta moerah hatinja, dan dari moeda Lie Tian Tjo soeka pergi berdagang di laen tempat aken mentjari kaoentoengan, sampe oemoernja tiga poeloe tahon lebi telah mendapet oentoeng beriboe oewang mas. Tetapi antero hari hatinja kesel kerna dia pikirin kapengen dapet satoe anak lelaki. Maka adalah satoe orang sobat handenja jang soeka dateng boedjoekin pada Lie Tian Tjo sembari berkata: oentoeng oewang sama dapat satoe anak lelaki tiada boli disamain, djika oewang asal maoe berkoewat mentjari oentoeng soedah tentoe bole dapet, kaloe anak itoe memang peroentoengan kita tiada misti dapet, biar piara tiga ataoe ampat istri, djoega pertjoema sadja, sekarang melainkan kita misti berboeat hati jang baik, bakal nanti diatas bole trima apa jang kita poenja permintaan ataoe kita poenja niat didalem hati, maka bolelah kita berharap jang Toehan nanti kaboelken atas permintaan kita itoe.

Lie Tian Tjo mendengar pengomangan sobatnja itoe laloe berpikir jang itoe sobat poenja bitjara ada betoel, maka dari sebab itoe lantas dia soeka beramal dan toeloeng orang kasoesahan serta tiada saijang oewang.

Tiada lama lagi betoel istrinja orang she Hin djadi hamil, maka Lie Tian Tjo itoe amat soeka hatinja laloe bersoedjoet bagi Toehan jang Mahakoewasa pada siang hari malem, aken soepaija di brieken anak lelaki.

Maka sampe pada koetika jang baik, laloe istrinja itoe bersalin saorang anak lelaki dengan tjakap moekanja serta alisnja itam dan bidji matanja djeli. Lie Tian Tjo meliat jang istrinja beranak letaki, maka iapoen mendjadi girang dan soeka hati, lantas anaknja itoe dikasi nama Lie Tjoen Eng.

Maka Lie Tjoen Eng itoe sampe oemoer delapan tahon lantas di kasi taktje sama satoe senseh jang pinter.

Istrinja Lie Tian Tjo itoe amat saijang pada anaknja, maka sampe anaknja beroemoer 14 tahon tiada di kasi pergi taktje lagi, laloe di soeroeh berladjar di roemah sahadja. Tiada brapa lama istrinja Lie Tian Tjo itoe ada mendapet sakit keras laloe maninggal doenia.

Lie Tian Tjo sahabisnja dia poenja istri maninggal doenia, saban dia pergi berdagang soedah tentoe diadjak anaknja itoe kerna dia tiada tega hati aken tinggalken anaknja di roemah sendiri, lagipoen soepaija anak itoe bole mengarti dari hal berdagang itoe.

Satoe sobat telab boedjoek pada Lie Tian Tjo aken kawin lagi, maka Lie Tian Tjo poenja pikiran, jang djikaloe dia kawin lagi barangkali nanti bole dapet soesah, kerna mah kwalon kabanjakan jang tiada sajang sama anak kwalon, dari sebab itoe djadilah dia tiada maoe kawin lagi.

Pada koetika Lie Tian Tjo oemoernja soedah 51 tahon dan anakuja oemoer 18 tahon, maka dia poenja dagangan ada madjoe sadja dan dapet oentoeng banjak, djoega dia pergi di bilangan Houw Lam soedali belie bebrapa banjak minjak tangijoe dan maoe bawa pergi ka bilangan Boe Houw boeat djoeal disana, serta sekalian dia maoe troes balik poelang ka roemahnja, dari itoe barang-barang sama dia poenja minjak di moeatken ka dalem laen praoe besar dan di soeroeh orangnja nama Lie Koei boeat ikoet dan djaga barang-barangnja itoe. Maka Lie Tian Tjo lantas adjak anaknja doedoek dilaen praoe aken berdjalan lebi doeloe poelang ka roemahnja.

Kabetoelan pada masa itoe dapet angin bae sampe sapoeloe hari lamanja, pada satoe hari dateng angin jang tiada bae, maka praoenja Lie Tian Tjo tiada bisa madjoe dan laloe djadi moendoer kablakang, toekang praoe lantas tjepat goeloeng dia poenja lajar dan toelak praoenja kasi masoek di moeara, kerna anak praoé berkoeat mendajoeng djadi tiada satoe djam soedah masoek di moeara itoe.

Maka djoeragan praoe itoe lantas preksa liat tempat itoe, sasoedahnja lantas dia kasi taoe pada Lie Tian Tjo sembari berkata: ja Lo Siangkong, ini tempat jang betoel di panggil Ouw Kong, kesanain lagi ada satoe bio di panggil roemah Toapekong Ang Ong, itoe tempat ada kasohor sekali, maka itoe baiklah Lo Siangkong sama Siauw Siangkong naik kadarat pergi melantjong doeloe, toenggoe sampe angin soedah toeroen bae.

Lie Tian Tjo lantas berkata: kaloe naik doeloe kedarat poen ada bae djoega, laloe dia adjak anaknja pergi naik kedarat, dia berdjalan belon berapa djace soedah sampe di bio itoe, maka dari djaoe dia liat itoe bio ada lebar dan besar sekali, tetapi soedah keliwat toea dau temboknja banjak somplak-somplak dan ada jang roeboe, kerna djarang orang dateng pasang hio. Maka Lie Tian Tjo lantas pergi aken masoek dalem itoe bio boeat pasang hio dengan meniat, tempo itoe betoel di boelan dji gwee, koetika dia djalan ampir maoe sampe dengan kaget dateng angin tioep badannja hingga mendjadi dingin, laloe dia dapet liat di samping itoe bio ada satoe roemah makan, lantas dia mampir hendak berminoem lebi doeloe, sasoedahuja itoe baroe dia maoe masoek ka dalem bio itoe, laloe toekang roemah makan bikin sadia satoe botol arak sama satoe piring ikan, diatoer taroh di atas medja dan lantas pangil dia bapa anak berdoedoek minoem.

Tjerita didalem bio itoe poenja padri (weshio), dia tengok ada orang di depan bio lagi berdjalan, doegabannja jang tentoe dia maoe masoek di bio akan pasang hio, dan lantas djepet masak aer panas pergi sedoe the, sembari dia pegang satoe boekoe Teeijan menoengoe di pintoe.

Dan menoengoe ada sebegitoe poenja lama tiada keliatan dari orang poenja baijang-baijangan dan tengok kiri kanan lantas keliatan dia ada di sebla roema makan lagi doedoek minoem arak, sembari dia berpikir di dalem hatinja ini orang dia mengapa tiada datang di bio lebi doeloe boeat pasang hio, bolenja mampir pergi makan arak lebi doeloe, keliatan terang dia orang koerang pertjaija sama Toapekkong.

Memang ini Lie Tian Tjo kaloe dia soeda minoem arak mabok soesa boeat sama dia saling mengomong, dan itoe weshio bagitoe djoega bawa satoe boekoe Teeijan, pergi samperin di roema makan adepin sama Lie Tian Tjo bapa anak, djalan kehormatan toeroet begimana adat di negri Tjina, sehabisnja lantas dia hoendjoekin itoe boekoe sembari bilang dan berkata: sebab Pinto dateng samperin disini bawa ini boekoe Teeijan harep jang Lo Ki Soe poenja moera hati, boeat bantoe bikin betoel di Ang Ong bio jang soeda pada roessk, ini hari beroentoeng jang Pinto bisa ketemoe Lo Ki Soe ada disini, dan minta soepaija Lo Ki Soe bole soeka hati, boent toeloeng bikin betoel ini bio poenja perkara. Maka Lie Tian Tjo berkata: akoe sering sering mendengar orang bilang ini Toapekkong Ang Ong dengan shia (angker) sekali, mengapa sekarang ini dia poenja bio sampe begitoe roesak tiada ada orang maoe betoelin, lantas itoe weshio sahoetin berkata: djika maoe di seboet ini Toapekkong Ang Ong poenja keangkeran selempang nanti orang tiada pertjaija kapan maoe tjerita jang doeloe hari dia poenja keangkeran betoel bole orang mendjadi takoet, kaloe orang datang sembajangin tentoe tiada bole dapet perkara, kaloe orang tiada datang sembajjangin bole mendapet segala bahaja, berpraoe tiada mampir datang sembajang lantas dia poenja praoe mendjadi keleboe, sampe begitoe sekali jang keliatan dia poenja moestadjeb, maka itoe sampe bole mendjadi lebar dan bagoes, dan sampe di blakang kali ada datang satoe sioetjaij poelang tiong dapet pangkat ki djin, dia soeda toelis tingalin 4 derek pantoenan si, dari sitoe keblakangin lantas tiada begitoe moestadjeb, sansan lama sansan ilang, belon taoe kenapa boleh djadi begitoe, dan orang bawa banjak-banjak barang sembaijang ia tiada dapet kebaikan satoe apa, tiada mampir pergi sembaijangin dan tida dapet ketjilakahan apa, djadi itoe bebrapa tahon tiada ada orang dateng pasang hio dan sembaijangin dengan ini bio sansan hari mendjadi lebi roesak Pinto liat tida sampe hati lantas mengadep di depan Toapekkong pasang hio berniat, minta soepaija dia bole koembali seperti jang soeda dia poenja moestadjeb, bakal bole orang maoe kloear teeijan bantoe boeat betoelin ini bio, hei soengoe betoel ini Toapekkong Ang Ong bole di pertjaija angker soeda kasi Pinto satoe lamatan, dan dia bilang orang menoesia hatinja tiada ada sama seperti orang doeloe kala, kapan tiada di kasi dia kaget tiada ada orang boeat takoet, dari sitoe ada siapa djoega jang datang meniat, kapan harinja ada soedjoet betoel lantas dia bole dapet, djika Lo Ki Soe ada koerang pertjaija bole sampe di bio boeat datang minta, bakal boleh dapet taoe jang Pinto tiada djoesta.

Lie Tian Tjo lantas sahoetin berkata memang perkara Sin Beng Toa- pekkong, kapan orang jang ada soedjoet betoel lantas boleh dapat, kapan Lo Soe bilang sekarang djoega minta sekarang bole keliatan, barangkali tiada orang pertjaija, ia Lo Soe bole poelang sadja lebi doeloe akoe habis makan memang maoe pergi di itoe bio, dari itoe boekoe teeijan bole bawa poelang sadja nanti akoe sampe di dalem bio, akoe soeka boeat teeijan sebrapa sadja jang akoe poenja koeat, itoe weshio lantas bilang berkata: ia Pinto banjak harep Lo Ki Soe poenja moera hati nanti Pinto bole menoengoe sadja di dalem bio boeat sedoe the, habis dia kata lantas berpisa balik poelang, dan sedang Lie Tian Tjo lagi minoem lantas keliatan itoe dioeragan praoe bilaag berkata: ia Lo Siang Kong sekarang ini angin ada bagoes, bae bole berangkat sadja tjepat toeroen di praoe, Lie Tian Tjo denger begitoe lantas rogo dia poenja sakoe bajar ini toekang roema makan poenja oewang, sembari dia adepin sama ini djoeragan praoe berkata: ia angkau bole lebi doeloe boeat sama-sama akoe poenja anak Tjoen Eng toeroen di praoe, dan akoe maoe pergi di bio doeloe boeat pasang hio baroe akoe maoe toeroen di praoe, itoe djoeragan praoe denger begitoe lantas berkoeat kata: sedang angin soenhong tiada maoe lekas berangkat dan pergi di bio pasang hio bole apa, apa Toapekkong bole lantas toeloeng sama kita tok tiada, boekan ilang-ilangin tempo sadja boeat mampir di sitoe, sedang angin bagoes tiada maoe toengoe sampe kapan lagi.

Maka Lie Tian Tjo berkata: boekan akoe sengadja boeat pergi di bio, sebabnja akoe soedah berdjandji sama itoe weshio maoe teeijan, salempang nanti dia toengoe sama akoe djadi koerang bae, lantas itoe djoeragan praoe sahoetin: dari hal teeijan itoe ada perkara kosong bole laen hari kita balik kombali, tiada misti sekarang djoega kita boeat perloein, dari sini pergi sampe di depan masi ada doea tiga poeloe pal poenja djalanan, sedang angin bagoes kaloe kita bole liwat sampe disitoe boekan ada bae, kaloe bernanti takoet tiada bole keboeroe sampe disitoe, djangan boeat djadi menjesel sama djoeragan praoe, Lie Tian Tjo pikir pergi pikir datang lantas berkata: kapan dengar dia poenja perbilangan ada betoel djoega, djadi itoe bapa anak menoeroet sama itoe djoeragan toeroen di praoe, dan lospain jang dia poenja niat soedah berdjandji sama itoe padri (weshio).

Itoe djoeragan praoe lantas pasang dia poenja lajar toelak itoe praoe kasi berdjalan mengikoet angin jang bae, dan berdjalan ada kira-kira satengah pal poenja djaoe, kaget dari djaoe keliatan di depan moeka ada mendatangin satoe goeloeng awan itam. permoela kali tjoema keliatan ada satoe goeloeng begimana kaija tikar poenja besar, ada sabentaran kaget mendjadi penoe selangit, dia toetoep itoe soengei sampe mendjadi gelap keliatan itam sadja, itoe djoeragan praoe tengok begitoe, lantas bekaok bilang tiada baik ini gelagat, lantas dia tjepat toeroenin kombali dia poenja lajar, dan kaget toeroen satoe perangkat angin mendatangin, tioep itoe tiang lajar sampe mendjadi pata tiga, itoe praoe lantas mendjadi melintang di tenga-tengah soengei.

Tempo itoe Lie Tian Tjo amat poenja kaget, ketakoetan sampe dia poenja semangat tiada ada di badan, lantas pelok dia poenja anak menangis dan berkata: minta lah biar bole keslamatan djangan koerang satoe, asal kau saorang dapet katoeloengan bole idoep soedah, dan Lie Tjoen Eng pelok dia poenja bapa sampe tiada bole terlepas sembari boeka soewara berkata: saija anak biar sama sama entia satoe tempat mati soedal, dan tiada tega boeat berpisa maoe inget idoep sendiri, dan kaget datang satoe ombak jang besar poekoel itoe prace sampe terbalik, dia berdoen bapa dan atak lantas djatoh tingelam permoela dia masoek di dalem aer masi djoega dia berpelok tiada terlepas, di blakangkali datang satoe ombak jang besar poekoel djadi dia berdoea terlepas dan terpantjar, beroentoeng Lie Tian Tjo kena ombak poekoel itoe tiang lajar jang pata, kena disamping dia poenja tangan, djadi itoe dia berembet pergi toengangin itoe tiang lajar, itoe waktoe angin amat poenja besar, dengan aer poenja kentjeng poekoel bawa sama dia, kira kira satengah pal poenja djaoe, dan satoenja itoe praoe jang Lie Koei doedoekin lagi sedang berdjalan, dan dari djaoe dia dapet tengok ada sapotong tiang kajoe lajar, melengket sama-sama dia poenja lajar, lantas dia tjepet prenta dia poenja anak praoe, soeroe liat boeat angkat ambil dia poenja kajoe ia bae djoega, dan tiada pikir gait baroe satengahnja keliatan dari orang poenja badan, dia poenja anak praoe mendjadi terkedjoet lantas berkaok kata: aoh tiada baik lah lepas soedah dari ini mait orang, Lie Koei tengok keliatan dari dia poenja badjoe topauw sama djoega kaija dia poenja madjikan pake tiada berlaenan, disitoe djadi hatinja terkedjoet, lantas tjepat soeroe masing-masing anak praoe bantoe tarik naik, taroh di blakang praoe dan soeroe masing- masing itoe anak praoe boent angkat naikin itoe tiang lajar, djadi itoe mait ada terlibet sama kaen lajar tiada bole terboeka, Lie Koei jang soedah habis tengok kenalin dia poenja madjikan, mendjadi kaget gemeteran sampe kaki tangannja dingin, lantas soeroe itoe masing-masing anak praoe boeat bantoe kemouroepin dan dia moenta-moenta sampe keloear brapa banjak poenja aer, sampe di blakang kali baroe dia bisa bernapas.

Lie Koei meliat dia poenja madjikan soedah djadi idoep kombali, lantas tjepat angkat bawa pergi di petengahan praoe, boeka dia poenja badjoe jang basa toetoep pakein selimoet di badannja, dan lagi oeroet plahan-plahan dia poenja peroet, ada sabentaran baroe dia bisa mendoesin, barang dia boeka mata menengok ada Lie Koei lantas dia menanja: angkau begimana bole ada disini, apa akoe boekan poenja anak sama kan jang nama Tjoen Eng dapet katoeloengan?

Lantas Lie Koei sahoetin berkata: 0! kaloe begitoe, Siauw Siangkong djoega soedah dapet ini tjilaka, Lie Tian Tjo lantas menangis berkata: praoe soedah terbalik sama-sama akoe masoek di dalem aer, beroentoeng ketemoe kau jang toeloengin, dari akoe poenja anak belon taoe ada dia poenja djiwa atau tiada.

Lie Koei boedjoekin sama Lie Tian Tjo berkata: Lo Siangkong apa bikin sedi hati menangis, Siauw Siangkong ada orang poengoet toeloeng ia belon bole taoe, dengan amat heran ada begini roepa poenja angin jang bae (Soen Hong), kenapa sampe begitoe poenja keroesakan dan praoe bole djadi terbalik.

Lie Tian Tjo lantas berkata: ini perkara jang betoel bole di boeat heran akoe tiada habis pikirin, habis lantas kasi taoe satoe per satoe tje- ritain dari hal Ang Ong Bio poenja perkara, dan dia berkata lagi: tiada kira sekali ini Toapekkong Ang Ong begitoe poenja moestadjab, dan bole begitoe tjepat datang ini perkara jang heran, dengan sigra soeroe ini toe kang praoe toelak dia poenja prace kasi brenti di pingar soengei, dan maoe tjari laen praoe jang ketjil boeat mampir kombali di roema Toapekkong (bio) Ang Ong, taroh satoe niat akan membajar kaoel jang djika betoel dia poenja anak ada orang poengoet toeloengin, itoe bio jang mana roesak nanti dia maoé pangilin toekang boeat betoelin, lagi dia maoe sepoe tarohin aer mas itoe Toapek kong poenja moeka dan badan, djika betoel dia poenja anak tiada poenja oemoer mati biar bole dapet dia poenja mait, soepaja bole di tanem bikin tjoekoep jang dia 18 taoen soedah boeat anak poenja ketjintaän.

Lie Koei dengar begitoe lantas prentain ini djoeragan praoe soeroe toelak masoekin di moeara brenti, dan sewa doedoek in laeu satoe praoe jang ketjil pergi tjari dia poenja anak sapoetar itoe soengei, dia teroes sampe di moeka depan bio Ang Ong troesa bilang dia tjari dapet, poen bajang-bajangannja tiada ada, djadi itoe dia tjari tiada bole ketemoe, lantas dia naik kedarat pergi di bio Ang Ong meniat bajar kaoel, lantas balik kombali ka praoe dan menangis sampe tiada bisa brenti, pergi samperin itoe praoe jung besar kasi taoe sama Lie Koei, maka Lie Koei boedjoekin sama Lie Tian Tjo bilangin berkata: Lo Siangkong tiada oesa menangis lebi bae kita pergi sadja di bilangan Boe Houw.

Tjerita Lie Tjoen Eng jang dia djatoh di dalem aer, beroentoeng dia dapet sapotong kemodi djadi itoe dia tiada bisa tingelam, ini jang betoel bole di boeat heran dan di boeat gegetoen, itoe soengei dengan aernja begitoe poenja deres serta angin amat kentjengnja, mengapa dia tiada toeroet dari angin dan aer poenja toeroen, bole dia anjoet naik papasin itoe aer sama djoega kaja ada orang seret dan tarik, dengan sabentaran bole liwat 2 pal lebi, anjoet sampe di soongei Boe Tjiang Kang bilangan Pek Yang Wan poenja tempat, kabetoelan ketemoe satoe praoe orang tangkep ikan.

Lantas masing-masing itoe toekang tangkep ikan dapet tengok ada orang anjoet, dia tjepat pergi poengoet toeloengin bikin idoep, masing-masing kirain ini Lie Tjoen Eng poenja di dalem badan ada banjak bawa oewang, sebabnja dia tengok pakeannja ada bagoes, djadi masing-masing preksa tjari tiada ada dia poenja oewang, lagi dia liat jang betoel ini satoe anak moeda kira-kira dia poenja oemoer anam toedjoe blas taoen, dan maoe pergi boewang kombali di kali lagi tiada ada itoe atoeran. dan lagi dia maoe toeloengin soeroe orang bawa naek kedarat, tiada ada tempat jang bole di boeat kirim, dia lagi sedang berpikir kaget dia dapet liat di pingir soengei ada satoe orang prampoean boedjang satengah toewa dateng maoe tjoetji badjoe, dan masing masing itce toekang tangkep ikan tengok begitoe, kenalin betoel ini prampoean boedjang Koei Khoa Hoe, lantas dia boeka soewara kaokin sama ini prampoean boedjang berkata: ia atji apa ada bae djoega, sekarang ini akoe soedah dapet poengoet satoe anak moeda, dan tiada ada tempat jang bole di boeat kirim, sekarang akoe soeka boeat kasi sama atji, itoe prampoean boedjang dengar begitoe lantas sahoetin berkata: djika betoel maoe kasi sama akoe ada bae djoega, tetapi dengan sekarang ini moesin begini dingin, djangan sampe bole dia dapet keroesakan, kau tjepat bole bawa naik gotong bawa sampe di akoe poenja roema, dan masing-masing itoe toekang tangkap ikan, lantas dia soeroe satoe orang jang koewat gotong ini Lie Tjoen Eng bawa di roemanja ini orang she Koei prampoean boedjang.

Ini prampoean boedjang memang soeka sekali beramal pake hati jang bae, dia poenja roema tiada berdjaoehan di itoe pingir soengei, dan itoe toekang tangkep ikan barang sampe di roemanja, teroes dia tjokolin Lie Tjoen Eng die petengahan.

Ini prampoean boedjang Koei Khoa Hoe lantas tjepat ambil brapa potong badjoe di toekarin sama dia, sehabis lantas di bawa masoek ka kamar kasi dia tidoer, dan keloearin 300 tangtji kasi persen sama ini toekang tangkep ikan, soepaja dia bole boeat bli arak aken berminoem.

Dan Lie Tjoen Eng jang soedah dapet diangkat, serta dia bebalik menengok ada satoe prampoean satengah toewa, lagi pegang satoe mangkok berdiri disamping lantas dia tjepat bangoen berloetoet serta membri trima kasi, jang mah soedah toeloeng bikin idoep saija poenja djiwa, ada apa jang saija bole boeat balas mah poenja boedi.

Itoe prampoean boedjang lantas angkat bangoenin sama Lie Tjoen Eng berkata: ia angkau troesa boeat bilang begitoe, akoe maoe tanja kau orang di kampoeng mana poenja she dan nama apa, dari sebab apa kau bole djatoh di kali?

Lie Tjoen Eng lantas bilang berkata: ia saija she Lie nama Tjoen Eng tingal di afdeeling Sin Tjioe Hoe, dari ketjil saija poenja iboe soedah meningal doenia, sebab itoe saija toeroet saija poenja bapa pergi keloear berdagang, apa maoe bole toeroen angin jang besar, lantas singga di soengei Ouw Kong, salanja saija poenja bapa tiada mampir di roema Toapekkong Ang Ong Bio, saija barang toeroen di praoe ada dapet angin jang bae, dan djalan tiada brapa djaoe, kaget mendjadi gelap petang toeroen angin jang tiada bae, sampe praoe dapet keroesakan terbalik, djadi saija berdoea sama saija poenja bapa tingelam di dalem aer, dan beroentoeng saja dapet mah jang toeloengin boeat poengoet sama saija, belon taoe saija poenja bapa ini waktoe apa mati atau idoep, dia poenja mait apa masi ketingalan atau tiada, habis dia kata lantas kesegoekan menangis melele dia poenja aer mata.

Lantas ini prampoean boedjang boedjoekin sama Lie Tjoen Eng berkata: ia angkau troesa begitoe sedi menangis nanti bole roesak kau poenja badan, sebabnja kau baroe bisa kenalin orang, toenggoe akoe piara kan sampe bae bole kau pergi tjari kau poenja bapa.

Lie Tjoen Eng djadi menoeroet lantas tjit dia poenja aer mata, serta membilang banjak trima kasi jang mah sampe begitoe poenja tjinta, dari ini prampoean boedjang dia poenja laki mati soedah 9 taoen, dan dia poenja oemoer ini taoen 28, ada poenja roema dan sawah harga kira-kira ada ampat lima ratoes poenja oewang mas, melainkan tjoema dia kesel dia tiada ada poenja anak, dan dia kepengin poengoet satoe boeat anak soedali tjari sama dia poenja sanak dan berebet, tiada ada satoe jang dia penoedjoe.

Sekarang ini jang dia tengok ini Lie Tjoen Eng alisnja itam dengan dia poenja bidji mata tjeli. djadi dia ada penoedjoe sekali akan soeka maoe poengoet boeat anak barang soedah kabesokannja Lie Tjoen Eng mendjadi segar lantas dia adepin bilang berkata: kerna sekarang jang kau poenja orang toewa soedah dapet itoe ketjilakaän belon dapet taoe idoep atau mati, sekarang akoe tiada ada poenja anak, soepaja maoe sama kau bikin boeat anak boeat sama-sama tinggal disini, kaloe di blakang hari kau poenja bapa belon ada mati, akoe nanti bole bajar poelang kombali sama kau poenja bapa, belon taoe kau poenja hati ingetan begimana.

Lantas Lie Tjoen Eng sahoetin berkata: saija sekarang ini idoep, maoe tjari saija poenja bapa boeat ketemoe betoel ada soesa, djika mah soeka adjak saja tinggal bikin sama djoega kaija saija poenja mah jang beranakin masa saja brani tiada maoe menoeroet, maka ini prampoean boedjang dengar begitoe medjadi girang dan senang dia poenja hati.

Dan lantas pili hari jang bae oendang dia poenja sanak soedara bikin pesta, dan taroh satoe medja hioto di lataran angkat Lie Tjoen Eng di boeat anak, Lie Tjoen Eng di boeat anak dan dia lantas sodja basain pangil dia mah, lagi dia ada pangil satoe meester sinshe taktje boeat soeroe adjarin dari segala soerat-soerat, lagi prentain orang soeroe dia doedoek di praoe, boeat serep-serepin soeroe tjari bapauja poenja mait, dan tjari koelilingan tiada bisa dapet. Tjerita Lie Tian Tjo dia poenja praoe barang sampe di bilangan Boe Houw, lantas angkat dia poenja barang kasi masoek di dalem Hang boeat kirim, tiada ada ingetan boeat keloear djoeal, sehari-hari dia ada menangis pikirin dia poenja anak, tatkala soeatoe hari dia poenja sobat hande pada boedjoekin, dia tiada bisa loepa, begitoe dengan begitoe sampe itoe waktoe dia poenja minjak tangijoe tiada ada harganja, Lie Koei boedjoekin sama Lie Tian Tjo soeroe kasi tinggal separo itoe minjak kirim boeat toenggoe harga jang tingi, dan separonja moewatin sewa satoe praoe bawa di bilangan Souw Tjioe boeat keloear djoewal, barang dia sampe di Souw Tjioe djoega tiada ada itoe harga, djadi ia teroes berangkat pergi di laen tempat, itoe satoe hari Lie Tian Tjo soedah liwatin di Koan Kauw, dapet tengok ada 2 orang lagi berklai ada banjak sekali orang menonton, dan dapet liat ada satoe anak moeda lagi bermakiin dia poenja temen katanja: hei begal kepala andjing betoel kau tiada taoe maloe, begimana kau bole timpa akoe poenja oewang, ada satoe orang satengah toewa lantas sahoetin berkata: hei kau poenja oewang begimana roepanja akoe tiada liat begimana kau bole katain akoe jang tjolong, itoe anak moeda berkata lagi akoe sama kau ada satoe kamar dengan pintoe kamar tiada terboeka begimana akoe poenja oewang tiada keliatan, apa boekan kau jang soedah timpa dan ada siapa jang soedah tjolong, lantas itoe orang jang satengah toewa sahoetin: kau poenja oewang siapa jang soedah liat apa ada kau poenja saksi atau tiada, keliatan jang betoel kau maoe bikin ketjiwa sama orang, itoe anak moeda berkata: akoe kemaren bli barang, oewang tinggal 5 tahil perak, ia toean roema pada taoe begimana kau bilang tiada ada, dan lantas dia djorokin tarik maoe bawa di polisi boeat berkelak, maka masing-masing jang menonton poenja orang pada bilang misti di ganti, dan ada jang bilang troesa boeat ganti djadi orang poenja pengomongan tiada ada akoer.

Maka Lie Tian Tjo soedah habis tengok begitoe, lantas paranin sama itoe anak moeda, sembari boedjoekin berkata: dari ini perkara ada koerang trang soesa bole boeat tempoein sama orang, terlebi bae kau toeroet akoe poenja perbilangan, tiada oesa kau berdoea pergi di hadepan moeka polisi berkelak, lebi bae bikin akoer sadja soepaja dia bole ganti separo kau poenja oewang,

Lantas itoe anak moeda sahoetin berkata: ia entjek poenja pengomongan enak sadja, akoe poenja oewang jang sebetoelnja dia soeda tjolong, boeat kelak dia di polisi jang tentoe dia bole dapet hoekoeman boewang, dan entjek begimana maoe soeroe dia ganti saija poenja oewang separo.

Lantas orang setengah toewa itoe sahoetin katanja: orang bae-bae di keniaja bilang djadi maling, apa takoet sampe di tempat polisi masa akoe bole dapet hoekoeman, boeat soeroe akoe misti ganti kau poenja oewang. O! banjak trima kasi, tiada sadja nanti akoe bikin tjoekoep kau poenja kemaoehan.

Banjak orang pada boedjoekin sama ini anak moeda berkata: ini satoe sobat tadi ada bilang boeat soeroe dia ganti ini separo poenja oewang kaloe di pikir itoe pengomongan ada patoet, djika sampe boeat pergi di hadepan polisi, kita poenja rasa nanti berdoea bole dapet sala, dan sala satoe nanti ada jang dapet di hoekoem, satelah itoe anak moeda tengok masing-masing orang pada kata begitoe djadi diam tiada brani baeat boekamoeloet lagi.

Demikian orang satengah toewa itoe boeka moeloet berkata: ia akoe jang sabetoelnja lagi karoegian berdagang, troesa bilang boeat doen tahil perak satengah di soeroe ganti kan poenja oewang, biarnja doen lear satengah poenja oewang akoe tiada sanggoep boeat ganti sekalian sepeser tiada ada, begimana maoe di soeroe akoe ganti separonja.

Lie Tian Tjo dengar begitoe dia poenja hati mendjadi kesian, dan tengok dia poenja roepa jang sabetoelnja dia orang di bilangan Ouw Kong, dia sama kita ada satoe kampoeng, lantas dia pangil Lie Koei soeroe timbang 2 tahil perak troes di kasikan sama ini anak moeda sembari bilangin berkata: kau bole trima sadja ini oewang troesa boeat tjari perkara.

Sekalian masing-masing orang pada berkata: hei soesa bole mendapetin lagi seperti ini satoe sobat toewa ampoenja moera hati, soedah bikin akoer sama orang zonder dapet ketjilakaän. ()! maoe tjari lagi jang seperti kaija dia, di dalem seratoes tiada satoe jang poenja hati boedi begitoe bae, itoe anak moeda soedah trima dari itoe oewang tiada brani bilang satoe apa lantas berdjalan, lantas itoe orang satengah toewa membri trima kasi sama Lie Tian Tjo berkata: in ampir-ampir saija dapet tjilaka orang bikin keniaja, bae djoega ketemoe Lo Heng sobat bae jang toeloeng bikin akoer dan gantiin dia poenja oewang, kaloe tiada Lo Heng saorang jang poenja pertoeloengan tentoe kasi dia keniaja sama saija zonder rasa.

Maka Lie Tian Tjo berkata: ini perkara ketjil maoe apa di seboet lagi, kerna saija orang plantjongan, dapet liat perkara jang tiada patoet masa tiada di toeloengin, habis dia berkata lantas angkat tangan dia berpisa pergi.

Sampe kabesok paginja itoe orang satengah toewa pergi tjari sama Lie Tian Tjo, maoe menanja dia poenja she apa, dan dimana tempat dia soedah mondok, Lie Tian Tjo lantas samboet itoe orang, adjak dia masoek di dalem kamar berdoedoek saling menanja nama, lantas itoe orang setengah toewa lebi doeloe bilangin berkata: ia saija she Pouw bernama Seng alias Joe Kwee, tingal di negri Ouw Kong afdeeling Boe Tjiang Hoe, tempo saija masi moeda ada keloear berdagang di koelilingan, akan tetapi saija poenja peroentoengan ada koerang bae, dan belon ada brapa taoen lantas saija poenja oewang semoea habis di bikin pesta pora, soedali liwat sa poeloe taoen ini baroe saja bisa dapet oentoeng sedikit, lagi taoen jang telah soedah saja pergi oetang memindjam brapa tahil perak, dan sampe orang kena perkosa ambil saija poenja anak prampoean boeat masoekin oetang, djadi saija tiada ada itoe moeka boeat tinggal lagi di desa, djadi apa bole boeat saija pergi keloear datang disini, tiada doega kemaren ampir dapet tjilaka, djika boekan Lo Heng jang toeloeng bikin akoer, soedah tentoe itoe orang dia bole keninja sama saija.

Maka Lie Tian Tjo lantas tanja berkata: ia sobat sekarang mondok sama siapa, apa ada poenja teman atau tiada?

Lantas Pouw Seng bilang berkata: ia tadinja saija adjak saija poenja anak lelaki, tiada beroentoeng dia dapet sakit lantas meningal doenia, sekarang ini tjoema melainkan saja sabatang karang sadja.

Lie Tian Tjo dengar itoe pengomongan, djadi terpoekoel dia poenja diri inget jang dia poenja perkara, dalem hatinja mendjadi sedi inget sampe dia poenja aer mata melele, Pouw Seng menanja: Lo Heng apa sebab bole djadi begitoe sedi dengar saja poenja pengomongan.

Begitoe djoega Lie Tian Tjo lantas bilang satoe persatoe dia poenja hal, jang dia poenja praoe terbalik poenja perkara, kerna sebab itoe di inget mendjadi sedi.

Lantas Pouw Seng sahoetin berkata: sobat sampe begini poenja moera hati dan tebel poenja Tek Heng, masa diatas langit tiada pajoengin, seperti sobat boekan orang jang poetoes toeroenan poenja manoesia, barang kali djoega ada orang jang toeloengin belon bole tane, sehabis lantas saling menanja Gemoer ada sama-sama 51 taoen (tangui) poenja oemoer, lantas Lie Tian Tjo berkata: ia kita sama-sama jang soedah terbilangan setengah ratoes lebi poenja orang, dan jang soedah kita poenja perdjalanan semoea kita soedah kataboei, melainkan nanti di blakangkali apa jang kita bole boeat pengharepan, dengan sebab kita soedah tiada ada poenja toeroenan, dan berlaksa perkara soedah mendjadi dingin, belon taoe nanti di blakang kita poenja hari toewa, ada siapa jang bole toeloeng rawatin.

Pouw Seng berkata: Lo Heng ada sa-orang jang besar poenja redjaki masi bole di boeat pengharepan, djika Lo Heng kombali maoe samboeng piara bini lagi, jang tentoe masi bole dapet anak, kaloe boeat seperti saija, jang sebagini poenja oemoer, dengan badan sebatang karang mentjok sana kemari belon tentoe dia poenja tempat, ini hari saja bisa sampe disini, melainkan boeat harep toekaran badjoe dan souwhwi makan, laen saija tinda ada poenja pikiran lagi, asal bole liwat hari soedali bae.

Lie Tian Tjo tengok ini Pouw Seng poenja pengomongan bisa dan pinter, djadi itoe dia kesian maoe adjak sama-sama bocat teman lantas dia berkata: kaloe sobat sampe begitoe soesa, tiada bisa dapet kelebihan, akoe memang tiada orang jang bole di boeat teman, lebi bae bole tinggal sama-sama saija sadja disini, kita bole siang malem mengomong boeat liboerin hati.

Pouw Seng dengar Lie Tian Tjo kata begitoe djadi girang dan merasa enak di dalem hati, kerna siapa lah tiada mendjadi girang, lantas ia manggoet dia poenja kepala sembari boeka soewara dan berkata: trima kasi Lo Heng (soedara toewa) jang sampe begitoe tjinta pada saija, begitoe djoega pergi ambil dia poenja pauwhok bawa datang akan mondok sama-sama satoe tempat, dia berdoea pagi sore doedoek minoem bersama-sama mendjadi akoer seperti kaija soedara, apa djoega perkara di adjak berdami sama-sama, begitoe dengan begitoe sampe liwat satoe taoen lebi, kaget dapet kabar orang bilang di Souw Tjioe minjak tangijoe ada naik harga, dia poenja modal di dalem 600 tahil perak bole di djoeal sampe 1000 tahil perak lebi, dan dia pikirin maoe sampe di bilangan Boe Houw boeat pergi moewat, jang setingalnja separo itoe minjak boeat pergi keloear djoeal, tiada doega dia poenja orang Lie Koei mendapet sakit berat tiada bisa pergi, dia sendiri inget maoe boeat pergi salempang pergi poelang djalanan keliwat djaoe, dari itoe lantas dia adjakin Pouw Seng berdami dan berkata: ia kapan bole dapet satoe orang jang pergi bakal liat ada bae.

Maka Pouw Seng menjahoét: dari perkara pergi saija djoega bole, Lo Heng jang sampe begitoe banjak poenja ketjintaän dan banjak boedi sama saija, dari itoe saija soeka sekali boeat toeloeng tjapein pergi, tetapi tjoema takoet Lo Heng koerang pertjaja boeat salempang di dalem hati.

Lie Tian Tjo dengar begitoe lantas djadi girang sekali dan berkata: soedara boeat soeka maoe toeloeng tjapein pergi itoe ada bae sekali, seperti soedara satoe anak laka-laki boeat sabegitoe poenja harga, masa ada apa jang tiada di pertjaja, sampe soedara bole boeat keloearin perkataan begitoe, satoe moestahil boeat seriboe oewang mas saja tiada pertjaja, lebihan dari itoe djoega saija tiada boeat salempang.

Pouw Seng berkata: kapan Lo Heng kata begitoe, lantas sekarang djoega saija bole berangkat berdjalan, Lie Tian Tjo lantas toelis sapoetjoek soerat boeat kirimin sama itoe soedagar (Hangtjoe), kasi di tangannja Pouw Seng boeat trima, dari satengahnja itoe minjak tangijoe soepaja bole di serahkan sama dia boeat keloear djoeal, apabila soedagar (Hangtjoe) dapet dengar itoe perkara, lantas plahan-plahan adjak berdami sama Lie Tian Tjo berkata: akoe dapet dengar kau soeroe sama Pouw Seng boeat pergi trima moewat dari itoe minjak, apa kau soedah dapet taoe betoelitoe orang poenja hati atau belon, dari sebab jang kau beroe ketemoe mendjadi sobat belon ada brapa lama, masa resiboe mas poenja harga sampe di pertjaja boeat kasi dia trima, seperti akoe djangan kata sebegitoe, boeat sebla peser poenja sebla akoe tiada pertjaja, lebi bae kan toelis sapoetjoek soerat, serahin akoe poenja orang sadja troesa kau boeat salempang apa-apa dari atas perkara nanti akoe bole tangoeng.

Maka Lie Tian Tjo berkata: ia apa bole boeat soedah di serahin soeroe dia trima, dari perkara oewang dan anak, itoe semoea dari orang poenja peroentoengan, akoe poenja doegahan tiada kenapa.

Itoe soedagar disitoe tengok Lie Tian Tjo poenja hati soedah tetap, djadi ia tinggal diam, tiada brani boeat bilang satoe apa.

Tjerita Pouw Seng barang dia soedah dapet trima itoe sapoetjoek soerat, lantas dia tjepat berdjalan siang hari malem tiada brentinja, dan teroes sampe di Souw Tjioe pergi tjari sama Hangtjoe. (soedagar besar), teroes dia keloearin itoe sapoetjoek soerat, di serahken sama itoe Hangtjoe sembari bilang kasi taoe berkata: jang doeloe hari disini itoe minjak tangtjoe tiada ada harga jang Lie Tian Tjo kirim itoe separo moewatan, sekarang ini soedah kikee (naik harga), dia soeroe saija datang boeat trima itoe separo moewatan poenja harga, lantas itoe Hangtjoe bilang berkata: brapa hari ini memang itoe minjak tangijoe ada naik harga, dari separo poenja moewatan tetapi maoe di djoeal, tiada bole dapet harga dengan seriboe oewang mas, kaloe boeat sembilan ratoes oewang mas barangkali djoega ada itoe harga boeat di bandingin di Souw Tjioe sama di Boe Houw dia poenja harga tiada ada berdjaoehan, sebab ongkos djalan sama oewang sewa praoe moewatan, kaloe maoe di hitoeng dapet seriboe tjoema ketingalan sembilan ratoes, biar dia ada lebi harga seratoes di hitoeng-hitoeng djadi sama djoega.

Pouw Seng pikir pergi pikir datang lantas berkata: sobat poenja perbilangan begitoe ia ada betoel djoega, djika ada sembilan ratoes oewang mas poenja harga saija maoe djoeal, itoe Hangtjoe dengar Pouw Seng maoe toeroet djoeal harga sebegitoe, lantas di djandji-in dalem 2-3 hari maoe di bajar dari itoe oewangnja, barang soedah sampe katiga harinja lantas itoe Hangtjoe bajar 900 oewang mas, di serahkan sama Pouw Seng sembari bilangin berkata: ia angkau bole trima sadja pereksa dari ini oewang, habis bole di boengkoes bae-bae pergi simpan di dalem, kapan maoe berangkat bole ambil bawa, maka Pouw Seng soedali habis itoeng itoe oewang lantas boengkoes ikat bae-bae masoekin di dalem kamar, dan sembari dia berpikir jang dirinja terlaloe poenja miskin, dia soedah dapet tengok begini banjak poenja oewang djadi itoe dia bergerak dia poenja hati inget maoe bawa pergi lari, itoe samaleman dia tidoer tiada bisa poelas, dan boelak balik tidoer pikirin berkata: akoe dari bedjalema djadi manoesia belon taoe liat oewang begini banjak, ini oewang soedah ada di dalem tangan kita masa bae kita pergi bajar poelang kombali, sampe kapan lagi kita bole dapet, terlebi bae kita bawa lari temahain dia poenja oewang, bakal kita poenja anak prampoean bole keloear di tangan orang, tiada tergade masoek oetang-oetangan sama orang, maka kita bole balik poelang kita poenja desa, boeat teboesin kita poenja anak prampoean, soepaja kasi dia kawin boeat poengoet satoe mantoe, bakal kita poenja mati ada mantoe kita jang bole oeroesin, dan piara sama kita saoemoer idoep, itoe boekan jang betoel kita soedah toewa dapet itoe redjeki, kapan kita bawa ini oewang bajar poelang kombali sama dia, melainkan dia bole bilang satoe soewara kita orang bae-bae, masa dia maoe kasi sama kita sedikit persen tentoe tiada, dan lagi dia bebalik pikir berkata: betoel ini Lie Tian Tjo jang soedah kesian sama kita, kaloe di pikir kita tiada misti boeat pedajain sama dia, djika kita pedajain sama dia ini sekali, salempang di blakang kali soesa bole boeat ketemoe kapan ini sekali kita tiada pedajain, sampe kapan lagi kita bole kweekang dan iso toewa, masa kita selama-lamanja maoe iso moeda sadja, tiada tjoekoep makan dan pake.

Maka ia lagi sebalikan pikir poenja kata: di kolong langit poenja oewang, memang misti di bagi-bagi dan piara sekolong langit poenja manoesia, belon ada tentoe jang di katakan dia poenja oewang sendiri, lagi doeloe bari masi ada di tempatnja itoe jang betoel dia poenja, sekarang ini ada di tangan kita djadi sabetoelnja kita jang poenja, djika tentoe jang dia misti dapet tiada nanti dia boeat soeroe sama kita, kapan misti bajar kombali sama dia, apa boekan kita bole dapet gagal, sebab ini Lie Tian Tjo di dalem dia poenja tangan masi ada leriboe oewang mas, tiada lah dia miskin dan soesa sebagi kita jang sabetoeluja bole di bilang dia sampe kaija djoega, kerna dia poenja minjak tangijoe sekarang ini ada bagoes naik barga, kapan toeroen harga di dalem itoe doea tempat melainkan bole di djoeal semoea sriboe oewang mas, ini oewang jang betoel sekali maoe djatoh di tangan kita, tjoema melainkan di blakang bari soesa kita boeat saling ketemoe, dan lagi dia pikir berkata: manoesia di doenia boekan sedikit, dan doenia sampe begini besar selebar laoetan, kita disebla timoer dia sebla barat masa bole kabet oelan kita ketemoe sama dia, soedah siang dan terang tanah lantas dia bangoen, dan bilang sama itoe (Hang-tjoe) soedagar jang dia maoe berangkat balik poelang, lantas dia bawa dia poenja (pauwhok) boengkoesan badjoe, sewa satoe praoe jang ketjil troes poelang ka dia poenja desa sendiri.

Tjerita Lie Tjoen Eng dia di tempat prampoean boedjang orang she Koei, saban hari dia pikirin sama dia poenja bapa sampe mendjadi sakit, itoe prampoean boedjang soengoe-soengoe hati obatin sampe bae, dan Lie Tjoen Eng ada pikirin jang dia dapet inget tempo doeloe hari jang dia sama bapanja doedoek praoe sebelon keleboe ada saling pelok berkata: kapan dia mati soedah sadja asal kita sa-orang bole dapet idoep, ini jang betoel bapa kita maoe boeat tingalin orang she Lie poenja toeroenan.

Dengan sekarang ini kita soedah masoek boeat akoein orang she Koei poenja toeroenan, begimana nanti kita poenja bapa disananja poenja pengharepan, komedian barang dia soedah segar dan waras, soengoe-soengoe hati bladjar dari segala socrat-soerat, dan bladjar soedah satoe taoen lebi lantas terboeka dia poenja hati mendjadi mengarti.

Itoe satoe tahon kabetoelan kepala Tjongsoe, ada maoe kasi orang Hoeko bikin examen di bilangan Boe Tjiang Hoe, Lie Tjoen Eng lantas bilang kasi taoe sama dia poenja mah piara jang dia maoe pergi bikin examen, dia poenja tempat dari Pek Yang Wan maoe pergi sampe di kota Boe Tjiang Koan, tjoema ada 20 pal poenja djaoe.

Dan lantas dia sewa satce praoe jang ketjil, dia berangkat dari pagi sampe sore barce bisa sampe, dan tiada maoe menginap di darat soeka boeat tinggal samaleman di praoe.

Tempo itoe beloel di boelan sha gwoe soedah maoe mendekatin di boelan sigwee, barang dia mendoesin soedah kira-kira ampir poekoel ampat pagi, dan tengok itoe boelan poenja tjaja sinar masi tinggi, kaget dia dapet dengar di daratan ada soewara orang prampoean menangis.

Lie Tjoen Erg soedah dengar begitoe djadi terkedjoet lantas berkata: heran begimana begini waktoe ada soewara orang menangis, dan tjepat dia bangoen pergi doedoek pasang koeping, lantas dia pikirin ini satoe prampoean kenapa dia ada di pinggir kali menangis, dan troes dia awasin jang betoel dia satoe anak prampoean, kira-kira dia poenja oemoer 5-16 taoen, dia poenja badan ada pake badjoe biroe, Lie Tjoen Eng jang soedah habis tengok dia poenja gelagat begitoe, soedah tace jang tentoe ini satoe prampoean maoe pergi boewang diri, dia lantas tjepat pergi pegat itoe anak prampoean tiada keboeroe dia soedah lompat lebi doeloe, beroentoeng dapet itoe satoe soengei aernja tjetek, Lie Tjoen Eng lantas berkaok kata: hei ada orang boewang diri di soengei mari tjepat bole toeloengin.

Lantas itoe toekang praoe masing masing pada bertjeboer di aer pergi menoeloengin, teroes angkat itoe anak naikin diatas praoe, dan itoe anak prampoean barang soedah di naikin diatas, lantas bawa masoek di dalem praoe, pergi selimoetin kasi dia tidoer, dan prenta soeroe ini toekang praoe pasang api lantera, dia sendiri ambil badjoe jang kering, pergi boeka toekarin dia poenja badjoe jang basa, Lie Tjoen Eng sehabis menanja sama ini anak prampoean, ia tjia tjia, kau mengapa pergi boewang diri di soengei dari apa sebab?

Itoe anak prampoean soeatoe dia di tanja tiada bisa bersoewara tjoema melainkan di dalem tengorokan dia bersoewara kesegoekan menangis, dan Lie Tjoen Eng berkali-kali tanja tiada bisa menjahoet, kaget di daratan ada 2-3 orang bawa lantera lagi datang soesoelin, dia dapet dengar di dalem praoe ada soewara orang menangis begitoe djoega dia naik di praoe awasin tengok itoe anak prampoean, lagi doedoek diatas goedri sembari dia ngoehak ngihik menangis, dan dapet tengok lagi ada satoe anak moeda, kira-kira ada toedjoe delapan blas taoen poenja oemoer, lagi adepin sama ini satoe anak prampoean dan itoe orang soedah tengok begitoe, lantas dia makiin kata: O! kau bisa mengat pergi lari tjari kendak, baenja dia belon sempat bawa lari sama kau, enak betoel loe di praoe berdoea-doeahan saling tjinta, sekarang ini dia maoe adjak lari kemana sama loe, bole lekas kasi akoe taoe soepaja kau berdoea zonder kena labrakan.

Lie Tjoen Eng dengar mendjadi mara lantas sahoetin berkata: hei kau orang betoel tiada ada poenja mata, begitoe brani sembarangnja boeat katain sama akoe, kau poenja hati begitoe boesoek, maoe keniaja orang jang pake hati bae dan oedjoet betoel, dari ini anak prampoean dia datang boewang diri di aer, akoe poenja praoe memang ada brenti disini, dapet liat jang kita pake hati bae boeat toeloengin sama dia, diangkat naik ka praoe kau tiada bilang trima kasi, bole maki katain akoe maoe pergi kawa lari.

Lantas itoe masing-masing orang pada sentak sama Lie Tjoen Eng berkata: hei kapan betoel dia lompat boewang diri di soengei, kenapa dia ada di dalem kau poenja praoe lagi doedoek berselimoet, Lie Tjoen Eng sahoetin berkata: dia barang lompat di aer akoe lantas pergi toeloengin angkat naik, kapan akoe saorang tiada toeloengin tentoe sampe sekarang dia masi ada di dalem aer, lantas itoe masing-masing orang berkata lagi: kapan betoel begitoe bole bilang kau poenja hati bae, dan kaloe kau soedah toeloengin angkat naik, kenapa tiada lekas di anterin di akoe poenja dalem gedong, begimana kau bole semoeniin boeat simpan sama dia di dalem praoe, begitoe boekan jang terang sekali kau maoe bawa menggat, dan masi maoe berkoewat boeka moeloet begitoe roepa, kaloe tiada kau poenja ingetan begitoe kenapa tiada maoe soeroe orang boeat lapor kasi kabar.

Lie Tjoen Eng lantas berkata: baroesan akoe toeloeng angkat dia naik belon ada menanja dia poenja hal sampe terang, begimana maoe soeroe akoe boeat anterin sampe di kau poenja tempat, masing-masing itoe orang pada berkata kombali: hei kau apa tiada taoe akoe saorang jang berpangkat orang she Ban poenja soeroehan, jang mana orang tiada kenal sama dia, dia kata belon habis lantas ada brapa orang jang kasi kabar, balik bawa 2 potong tambang bilang jang dia poenja Loija ada pesen, kapan ada itoe orang jang maoe bawa lari, bole tangkap ikat sama-sama ini prampoean jang maoe menggat, toengoe sampe besok pagi bole bawa dia berdoea itoe di polisi, sehabis lantas teroes di ikat doea-doeanja, lantas Lie Tjoen Eng berkaok kuta: hei ada begini roepa poenja perkara Wan Ong Soe, akoe jang pake hati bae soedah toeloengin sama orang, bebalik sampe kena diri sendiri orang djailin bikin tjilaka, masing masing tiada maoe perdoeli betoel atau sala dia maen perkosa sadja tarik.

Lie Tjoen Eng tengok begitoe djadi apa bole boeat naik ka darat, itoe anak prampoean barang sampe di darat lantas menangis maoę lompat kombali di aer, masing-masing orang djaga dimana dia bisa lolos, dia diseret tiada brapa lama soedah sampe di gedongnja Ban Gee.

Itoe waktoe belon ada terang betoel toengoe sabentaran lantas soedah siang, dan lantas ada satoe orang dari dalem gedong keloear-bawu sapotong soerat, di soeroe ini doea orang bawa pergi di kantor polisi, itoe tempo Lie Tjoen Eng sama djoega kaija satoe kambing djatoh di moeloet matjan, dia tiada ada poenja akal bole boeat lolos, djadi dia apa bole boeat menoeroet begimana sadja.

Itoe anak prampoean tengok Lie Tjoen Eng di begitoein lantas menangis dan berkata: ini semoea betoel saija sa orang jang bikin ketjiwa sama khoa djin, harep khoa djin troesa boeat mendjadi takoet, nanti saija bole boeat adoe djiwa sampe di kantor polisi soepaja tiada bole koerang satoe apa, Lie Tjoen Eng sahoetin berkata : ini betoel akoe poenja taoen boelan boeat dapet ini ketjilakaän, bole bilang ini taoen akoe poenja bintang ada gelap sekali, ia sekarang akoe sama tjia-tjia apa maoe kata, dia berdoea barang sampe di itoe kantor, itoe tempo Tikoan baroe moelain doedoek akan mereksain orang poenja perkara, dan itoe Tikoan barang dapet Ban Gee poenja soerat, lantas pangil Ban Gee poenja orang soeroe masoek boeat menanja, maka begitoe djoega Ban Gee poenja orang lantas bilang berkata: ia saija poenja Loija ada soeroe bawa ini satoe anak prampoean, dari boedak dalem kamar poenja soeroehan, lagi dia toendjoek Lie Tjoen Eng, ini orang jang tiada di taoe dia poenja nama soedah toengoe bawa menggat dari ini boedak prampoean, beroentoeng orang di dalem gedong pada dapet taoe dengan tjepat pergi soesoelin, baenja ketemoe dia belon menggat sampe diatas praoe kena di tangkap, sekarang soedah di bawa disini minta soepaja Loija bole kasi dia hoekoeman.

Satelah Tikoan dapet dengar itoe pengadoehan lantas awasin ini doea orang, dan tengok Lie Tjoen Eng jang satoe anak moeda begitoe tjakap, dia poenja roepa dan tingka lakoe boekan orang djahat jang maoe kerdjain begitoe roepa, lagi dia tengok ini anak prampoean soengoe dia pake badjoe biroe, tetapi dia poenja tingka lakoe, dan toelangnja boekan kaija boedak-boedak, dari itoe dia pangil Lie Tjoen Eng sampe di hadepan tempat doedoeknja booat menanja katanja: ia angkau sabetoelnja orang dari mana she dan nama apa, kenapa kau maoe bawa lari dari Ban Gee poenja boedak prampoean. Lie Tjoen Eng lantas angkat kepala berkata ia saija betoel orang di kota ini jang di pangil nama saija Lie Tjoen Eng, saija harep maoe pergi Hoeko bikin examen, baroe-baroe ini sebab Loija ada poenja soerat ketrangan tempel maoe kasi orang bikin examen, dari itoe saija datang kepangin maoe kasi masoek soerat, kemaren saija poenja praoe mengerip baroe sampe, djadi boeat menginap samalem di dalem praoe, dan sampe djam poekoel 4 pagi poenja waktoe, kaget saija dapet dengar, ada soewara orang menangis, lantas saija tjepat bengoen pergi meliat, jang betoel ada satoe anak prampoean boewang diri lagi lompat di aer, saija waktoe bergerak hati mendjadi kesian, saija lantas pangil toekang praoe sama-sama menjeboer di aer, boeat toeloengin ini anak prampoean kasi naik soepaja sampe diatas praoe maoe tanja sama dia biar terang, boeat toengoe sampe siang maoe di anterin bajar, tiada doega ada ini masingmasing orang djahat soedah oendjoeken dia poenja toean ada berpangkat besar, dan dia naik di atas saija poenja praoe tiada menanja lagi, lantas dia kroeboetin ikat poekoel sama saija jang orang zonder dosa tiada poenja sala, dia riboet bilang saija maoe bawa lari ini satoe anak prampoean, heran ada begini roepa poenja perkara, minta soepaja Loija bole preksa ini perkara dengan adil, itoe Tikoan barang dengar bigitoe lantas pangil ini anak prampoean boeat menanja, apa kau jang betoel dari Ban Gee poenja boedak Liauw Wan ia angkau jang sabetoelnja siapa, apa betoel jang Lie Tjoen Eng maoe bawa menggat sama kau, apa barangkali kau ada laen-laen perkara, bakal kau pergi boewang diri di aer, bole bilang kasi taoe jang betoel, soepaja kau zonder kena di kompes.

Maka itoe anak prampoean berkata: ia saija orang she Pouw, dan saija poenja bapa nama Pouw Seng, sebab saija anak negri orang jang miskin kenapa bole di bilang saija djadi Ban Gee poenja boedak Liauw Wan, dan sebabnja saija poenja bapa kerna soedah pindjam Ban Gee poenja oewang, tjoema besarnja sapoeloe tahil perak, kerna ia berdagang mendjadi roegi soeatoe dia tiada mampoe bajar, dan orangnja soedah oendjoeken dia poenja toean kesohorin ada oewang dan pangkat besar, sampe ia saija poenja bapa dia poekoel maki dengan paksa rampok sama saija, dan bikin seperti satoe boedak Liauw Wan dia boeat prenta, setiap hari dengan segala roepa dia tjomelin sama saija dan maki perkataän jang kotor-kotor, dia poenja makian ada terlaloe pedes sekali sampe tiada bole di bilang.

Maka sekarang ini lagi dia maoe perkosa boeat kendakin sama saija, dan sebalikan pikir jang saija anak orang bae-bae kenapa misti maoe trima begitoe roepa, djadi itoe saija pergi lompat di aer, soepaija bole mendjadi mati, dan bole keliatan jang saja poenja diri poeti bersi, béroentoeng ketemoe ini satoe khoa djin (orang berboedi) boeat menjeboer angkat toeloengin sama saija, kenapa dia bole bebalik bilang boeat katakan jang saija dia maoe bawa lari, dan satoe orang jang tiada taoe satoe apa bole di salain dia begitoe roepa, soenggoe betoel sekali ini perkara jang heran, ia harep Loija poenja hati jang terang seperti katja bole preksa dengan adil, soepaija di toeloengin jang orang tiada poenja sala.

Maka Tikoan tanja berkata: sekarang ini kau poenja bapa ada dimana apa soedah mati atau masi idoep ? ini Pouw Si anak prampoean menangis bilang berkata: saija poenja bapa sedari kena Ban Gee poekoel, dia soedah pinda pergi lari di laen desa sampe sekarang tiada ada kabarnja, belon taoe mati atau idoep.

Komedian Ban Gee poenja orang barang dengar begitoe lantas menjahoet dan berkata: ini satoe boedak dia ada pinter bitjara, harep Loija djangan dengarin, jang saija taoe trang dia poenja bapa soedah pergi di Kang Houw tjari dagangan, dia djoestain sama Loija sengadja bilang soedah kena di poekoel dia lari, saija poenja madjikan saorang berpangkat, ada tjari satoe orang tiada maoe di boeat boedak maoe di boeat apa, masa piara sama dia di bikin Siotjia, dan mengatakan jang dia soedah lompat di aer, kenapa bole ada diatas praoe sama ini anak moeda, boekan jang trang betoel ini anak moeda mage pergi bawa lari, dan dia djoestain sama Loija sengadja boeat bilang jang dia datang maoe Hoeko bikin examen, minta Loija soepañja bole kompes sama dia kasi hoekoeman. Itoe Tikoan lantas panggil lagi sama Lie Tjoen Eng berkata: ia djika kau betoel orang bae-bae, dan mengarti soerat, jang di panggil Tongseng, maoe datang hoeko bikin examen, tentoe jang soedah mengarti bikin Boen Tjhio, akoe sekarang ini tiada ada sempat boeat preksa kau poenja soerat-soerat, toenggoe nanti akoe keloearin Toei kasi kau tebak, djika kau bisa Toei jang betoel kau di panggil Tongseng jang maoe hoeko bikin examen, boeken kau maoe bawa mengat orang poenja perkata.

Lie Tjoen Eng lantas berkata: ia saija Tongseng maoe minta Loija soepaija bole keloearin itoe Toei, begitoe djoega Tikoan lantas ambil kertas toelis satoe derek dari soerat Toei, habis dia toelis lantas panggil opas soeroe ambil laen pit sama bak di kasi sama Lie Tjoen Eng, dan Lie Tjoen Eng barang liat itoe Toei tjepat toelis balesin di kasi lagi itoe opas soeroe bawa kasi Tikoan liat, serta Tikoan liat itoe Toei dia soedah bikin akoer mendjadi girang dan soeka hati, maka itoe dia bebalik hatinja djadi kesian dari dia poenja kapinteran, dan inget maoe toeloengin sama dia, dan lantas dia panggil Ban Gee poenja orang bilangin berkata: akoe soedah preksa dari ini perkara, jang betoel dia soedah lompat di aer, boekan ini orang jang maoe bawa pergi lari, dari ini anak prampoean orang she Pouw, jang betoel kau poenja Loija soedah bli maoe di boeat prenta, angkau bole pergi hawa poelang sadja soedah, maka Ban Gee poenja orang berkata: dari ini boedak prampoean jang soedah dapet di tangkep diatas praoe, dan banjak orang poenja mata soedah liat jang dia maoe bawa lari, ia tapi banjak djoega orang maoe djadi saksi jang soedali liat.

Tikoan lantas berkata: kaloe betoel di bilang dia maoe bawa lari, barang dia toeroen di praoe lantas dia toelak, tiada lah dia misti brenti toenggoe sampe kau datang tjari, dan lagi akoe liat ini anak prampoean dia poenja badjoe semoea ada basa, jang trang betoel dia ada boewang diri di aer, djika kau maoe soeroe akoe preksa sampe trang, tentoe ada banjak jang kau poenja kesalahan tiada betoel, lebi bae sekarang kau trima bawa poelang sadja itoe prampoean habis perkara.

Satelah Ban Gee poenja orang soedah dengar Tikoan bilang begitoe lantas ia diam tiada brani boeka moeloet dan ini prampoean Pouw Si mendengar, jang di poetoesin maoe soeroe dia trima bawa poelang lantas dia menangis berkata: jang saija lantaran maoe pergi lompat di kali soedah tiada bole tahan boeat trima dari dia poenja makihan, dan djika Loija maoe soeroe saija kombali toeroet sama dia poelang, biar bole mati saija tiada maoe toeroet.

Tikoan dengar begitoe lantas sahoetin berkata: hei boekan angkau poenja bapa soedah pake Ban Gee poenja oewang boeat taroh gade sama kau, djika kapan kau tiada maoe menoeroet ada siapa jang brani boeat tahan, ini prampoean Pouw Si sahoetin berkata: ia saja poenja bapa melainkan pake dia poenja oewang tjoema besar sapoeloe tahil perak, dan begimana bole Ban Gee maoe boeat boedak orang poenja anak dari itoe perkara soenggoe betoel saija tiada habis pikirin.

Tikoan lantas berkata: kaloe kapan tiada maoe di bajar dia poenja oewang masa Ban Gee maoe soedah, dan kami tiada misti boeat poetoesin jang angkau zonder baijar dia poenja oewang, boeat kasi kau poelan pertjoema itoe tiada ada atoeran, lantas begitoe djoega dia adepin sama Lie Tjoen Eng berkata: ia angkau jang soedah toeloengin angkat sama dia, betoel kau ada seketel poenja hati jang bae, jang tetapi dia soedah berpikir di dalem hati peroet ikan belon djoega bole dapet lolos di dalem api, ia angkau kenapa tiada maoe toeloengin sama dia, dan baijarin sapoeloe tahil oewang jang dia poenja bapa soedah pindjam, boekan betoel bole djadi ada kepala dan boentoet poenja boedi, kapan maoe toeloeng orang dan bole toeloeng dengan sabetoelnja

Maka Lie Tjoen Eng berkata: saija jang soedah tjeboerin toeloeng angkat naik sama dia, itoe jang saija poenja hati soeatoe ada kesian boekan sengadja, dan sekarang ini djika saija baijarin dari dia poenja oetang trima bawa poelang dari ini prampoean, jang betoel keliatan terang saija soekain maoe bawa mengat, dan saja jang soedah dapet pladjaran dari segala soerat-soerat, masa brani sembarangnja boeat kerdjain jang tiada terang poenja perkara, maka Tikoan jang soedah dengar lantas berkata : kau bilang ada betoel sekali sehabis lantas ia adepin sama ini prampoean Pouw Si berkata : ia kau bole sampe djoega di Ban Gee poenja tempat menoenggoe, dan toenggoe sampe kau poenja bapa datang balik boeat teboesin sama kau, lantas panggil Ban Gee poenja orang soeroe tjepat trima ini prampoean bawa pergi, Ban Gee poenja orang soedah tengok ini Tikoan poenja preksaan djadi tiada brani boeat bentahan lantas maoe pergi tarik boeat adjak dia poelang, dan ini prampoean Pouw Si tengok jang dia maoe di tarik adjak poelang, lantas dia berkaok sembari menangis berkata : akoe jang sabetoelnja toeroenan orang bae-bae poenja anak, kenapa boeat trima begini roepa poenja pekerdjaan, ini hari jang betoel akoe biar mati disini, tiada maoe toeroet boeat ikoet sampe di tempatnja Ban Gee, lebi bae disini akoe mati tiada trima sampe di tempatnja boeat di hoekoem, sehabis lantas dia maoe pergi lompat boewang diri, dan beroentoeng dapet banjak itoe opas-opas toeloeng boeat pegat djaga sama dia, maka ia dia tiada sampe koerang satoe apa.

Tikoan tjepat prenta dia poenja opas, soeroe pangil adjak bawa datang sampe di depan dia poenja medja, dan Tikoan lagi boedjoekin sama itoe prampoean Pouw Si, kaget kadengaran di depan pintoe kantor ada soewara tamboer orang poekoel, lantas keliatan ada satoe orang toewa dia berloetoet sembari berkaok katanja: dari ini perkara jang soengoe amat ketjiwa dan minta sebrapa bole Loija toeloengin.

Komedian jang djaga pintoe kantor poenja opas-opas oesir soeroe dia keloear, dan itoe orang bentahan biar kendati dia bole mati, dia maoe berkaok djoega boeat ketemoe, pengabisan jang betoel ini prampoean Pouw Si ada tadjem dan terang dia poenja koeping, barang dia dapet dengar begitoe mendjadi terkedjoet lantas berkata : ia Loija jang berkaok ini poeonja soewara seperti kaja saija poenja bapa seroepa, lantas Tikoan berkata : ia ini lagi ada heran, dan lantas prenta dia poenja opas, soeroe pangil biar dia datang sampe dekat, dan kanan kiri poenja opas serta dengar, lantas adjak itoe orang mengadep sampe di depan Tikoan, ini prampoean Pouw Si barang menengok, lantas dia lapor sama Tikoan berkata: ia soengoe betoel ini saija poenja bapa, Tikoan dengar begitoe mendjadi girang, lantas pangil itoe orang mengadep, sampe di hadepan tempat doedoek boeat menanja dan katanja: ia angkau sabetoelnja orang dari mana kau datang disini ada apa perkara?

Itoe orang toewa lantas rapport bilang berkata: ia saja she Pouw bernama Seng, memang sabetoelnja saija orang tingal di kota ini, tjoema saja ada oetang Ban Gee poenja oewang sapoeloe tahil perak, dan soedah doea taoen di depan, dia ada soeroe dia poenja boedak jang djalat, boeat datang rampok saja poenja anak prampoean, lagi dari saija dia soedah kroeboetin poekoel sampe paja, jang saija satoe orang miskin tiada ada tempat boeat pergi mengadoe atau berkelak, maka itoe saija singkirin saija poenja diri, boeat pergi semoeni di laen desa akan tjari kahidoepan, sekakarang ini beroentoeng saja bisa da pet sapoeloe tabil perak boeat datang maoe teboesin saja poenja anak, tadi pagi barang saija sampe boeat menanja kanan kiri sama orang, baroe taoe jang saja poenja anak prampoean, ada beratoes roepa, jang dia maaki-in bikin sala, sebab saija poenja anak tiada maoe trima boeat dia perkosa kendakin, maka itoe dia semalem gelap-gelap boeat pergi boewang diri beroentoeng ada satoe anak moeda jang datang toeloeng, boeat menjeboer di aer angkat naik sama dia, sekarang ini lagi dia maos datang pedajain boeat djoestain sama Loija, dan bilang jang orang soedah toengoein maoe bawa lari, boekan terang itoe perkara ada djoesta, dari sebab itoe saija tjepat datang boeat bilang dari ini hal, harep Loija bole lepas ini satoe anak moeda jang zonder ada poenja sala.

Pouw Seng barang angkat kepala tengok dia poenja anak mendjadi sedi lantas berkata: hei anak jang soedah orang begitoein betoel sakit sekali di akoe poenja hati, maka Tikoan tanja sama Pouw Seng berkata: angkau maoe bajar dari dia poenja oewang 10 tahil perak ada dimana, Pouw Seng lantas rogo dia poenja sakoe, kasi keloear dari itoe oewang taroh di hadepan medja Tikoan, dan lantas Tikoan pangil Ban Gee poenja orang sembari di pesenin berkata: dari Pouw Seng jang soedah oetang kau poenja Loija poenja oewang 10 tahil perak, sekarang ini dia soedah bajar itoe oewang ada disini, kau bole tjepat pergi ambil dari dia poenja soerat oetang, bawa datang boeat trima dari itoe oewang sekarang ini prampoean akoe soedah poetoesin kasi bapanja trima bawa poelang.

Ban Gee poenja orang lantas bilang berkata: ini satoe boedak jang betoel hamba poenja Loija masi maoe pake boeat di soeroe, dan harep minta soepaja Loija bole kasi sama hamba bawa poelang sadja, biar djoega Pouw Seng maoe teboesin dia poenja anak, dia misti pergi sampe di hamba poenja Loija poenja tempat boeat beritoeng bakal ada bae.

Lantas Tikoan sahoetin berkata itoe perkara sala atau betoel, bengkok atau lempang, misti mase di depan Kong Tong poetoesin biar terang, dimana bole begitoe maoe paksa soeroe dia sampe di kau poenja tempat, lagi tiada ada itoe atoeran, sebab ini prampoean dia poenja adat tebiat seperti api, barangkali dia ada apa-apa, bole djadi kau poenja Loija bikin tiada oeroes bole dapet kesalahan, lebi bae toeroet begimana kami poenja perbilangan, soepaja bapanja bole trima hawa pergi, lantas dia ambil itoe pit toelis kasi dia poetoesan, sehabis lantas dia batja kasi orang banjak dengar masing-masing dengar semoea orang bilang ada bae begitoe, tjoema Ban Gee poenja orang dengar merengoet dan berdiam tiada bisa boeka soewara, lantas dia poelang pergi ambil itoe soerat ketrangan jang Pouw Seng poenja boeat trima dari itoe oewang, habis lantas Pouw Seng adjak dia poenja anak. keloear dari itoe kantor, pergi boeroe samperin sama Lie Tjoen Eng bilang banjak-banjak trima kasi, jang soedah toeloenggin dia poenja anak, dan dia berkata lagi: jang Khoa Djin sampe begitoe poenja hati bae, jang soedah toeloengin poengoet tiada apa jang bole di boeat balas, dan lagi ini perkata sampe kena terembet-rembet sama Khoa Djin, sekarang jang akoe poenja hati betoel ada koerang senang, ini pengomongan tiada pantes akoe misti bilang disini, sabetoeluja akoe misti sampe di Khoa Djin poenja roema bilang trima kasi, sebab akoe laloe di ini desa soedah keliwat lama, tiada ada tempat jang bole adjak Khoa Djin mampir, sebab akoe poenja roema tangga, lama soedah di djoeal dan soedah ada laen orang tingalin, sekarang ini tjoema minta Khoa Djin sabentaran sadja, boeat sampe di roema makan kita beromong-omong.

Lie Tjoen Eng berkata: dari empe poenja anak jang soedah boewang diri di aer, itoe kabetoelan sadja saija dapet toeloenggin, lagi masing-masing orang liat pantes kita misti toeloengin, apanja empe bilang trima kasi, lagi empe baroe balik poelang dengan empe poenja tempat belon ada ketentoehan bapa dan anak boeat sama-sama saling ketemoe, jang sekarang ini tiada koerang satoe apa soekoer lah berlaksa poenja girang, ia harep empe misti tjepat tjepat tjari tempat troesa sama saija boeat di koewatirin, sehabis lantas dia balik dia poepja badan maoe berdjalan.

Lantas Pouw Seng pegang sembari berkata: ia Khoa Djin nanti doeloe berdjalan, akoe ada sedikit maoe menanja angkau tinggal dimana, nanti di blakangkali akoe gampang boeat pergi tjari, Lie Tjoen Eng berkata: saija tinggal di tempat penjebrangan Pek Yang Wan, dari sini maoe kesana kira-kira ada 20 pal lebi, habis dia kata, lantas angkat dia poenja tangan berpisa, dan Pouw Seng adjak dia poenja anak prampoean pergi sampe di satoe Hang, tempat orang dagang, boeat mempir menoempang itoe tempat disitoe memang lama dia soedah biasa mondok, dan bapa anak berdoen disitoe saling omong jang soedah dia poenja perkara, dia sama-sama mendjadi girang dengan segala soeka hati, disitoe Pouw Seng troes keloearin dia poenja satoe peti loket, jang dia poenja oewang ampir seriboe mas, dia adepin bilang sama dia poenja anak kasi taoe, maka dia poenja anak dengar begitoe mendjadi girang soeka hati, dan Pouw Seng pikir maoe bli satoe tempat boeat tinggal, lagi dia pikirin jang dia poenja oemoer soedah toewa tiada ada poenja anak lelaki dengan sekarang ini kita poenja anak prampoean soedah begini besar, lagi dia poenja oemoer soedah sedangnja bole di kasi kawin, lebi baek tjari satoa bakal mantoe soepaja bole boeat toempangin kita poenja hari toewa, begitoe boekan ada bagoes ini perkara, toengoe sampe kita pili tentoein jang kita boeat bakal mantoe, baroe kita bli satoe roema boeat tinggal masi bole

Dari sebab itoe Pouw eng pergi sewa satoe roema masoekin satoe boelan poenja oewang tehtee, boeat tinggal menahan brapa boelan doeloe, dan dia serep-sereppin di koelilingan maoe tjari boeat bakal mantoe, soepaja boeat toempanggin dia poenja hari toewa

Dan soeda brapa hari pergi tjari dan menanja sama dia poenja sobat-sobat, tiada satoe orang jang dia tengok penoedjoe, dia pikir-pikir lantas dapet ingetan jang Lie Tjoen Eng soedah toeloeng dia poenja anak, dia poenja roepa ada tjakap dan pinter, kaloe kita bole dapet boeat mantoe sama dia ada baek sekali, kenapa kita tiada maoe hoeat pergi tjari sama dia, tetapi itoe Lie Tjoen Eng belon taoe dia soedah ada poenja toenangan atau belon itoelah jang kita masi boeat koewatir di dalem hati, dan lagi dia pikir berkata lagi: itoe hari memang kita ada djangdji maoe sampe dia poenja roema, lebi baek sekarang kita bikin sedia barang-barang menganter kasi persen sama dia, kaloe dia tanja kita bole bilang ini barang boeat balas dia poenja boedi, sebab jang dia soedah toeloengin kita poenja anak, bole kita pergi boeat bitjara barangkali itoe djodo ada sama dia belon bole taoe, dia poenja ingetan soedah tetap begitoe lantas adepin bilang sama dia poenja anak kasi taoe dari itoe perkara.

Sasoedahnja dia habis blidan bikin sedia 4 roepa poenja barang-barang, lantas pergi sewa satoe praoe ketjil bawa itoe barang-barang, pergi sampe di penjebrangan Pek Jang Wan. soedah sampe di penjebrangan, lantas panggil itoe toekang praoe soeroe dia pikoel itoe rantang, bawa sampe di roemahnja Lie Tjoen Eng.

Itoe tempo Lie Tjoen Eng socdah kasi masoek dia poenja examen, dari Tikoan djoega poenja pertoeloengan, soedah dianter dia pelang sama Toija, tjoema menoenggoe dari radja poenja soerat beslui, barang dia dapet tengok Pouw Seng dateng mendjadi girang, lantas samboet adjak dia masoek di petengahan hormatin kasi satoe krosi soeroe dia doedoek, dan Lie Tjoen Eng trima dari itoe barang-barang masoek pergi kasi taoe sama dia poenja mah poengoet, ini prampoean boedjang memang dia orang kampoeng lagi dia orang satengah toewa ada oemoer djadi tiada maloe lantas keloear pergi ketemoein. Pouw Seng lantas bangoen angkat tangan berkata ini hari saija poenja dateng boekan ada perkara apa, tjoema saija maoe boeat dateng bilang trima kasi jang doeloe hari Lie Khoa Djin ada toeloengin saja poenja anak, lagi saija ada satoe perkara ninta sebrapa bole soepaja di toeroet.

Ini prampoean boedjang lantas menanja: ia ada apa perkara maos di boeat omong kaloe pa'oet masa saja tiada menoeroet, Jantas Pouw Seng berkata: saja sekarang ini hetoel latjoer sekali tiada beroentoeng ada anak lelaki siang siang soedah meninggal, sekarang ini tjoema ketinggalan satoe anak prampoean, sebabuja saja djadi orang keliwat poenja miskin, anak prampoean saja sampe djatoh di roema orang kaja boeat boedak, kerna sebab itoe dia maloe lantas pergi lompat boewang dirinja ka kali, dan beroentoeng bisa ketemoe kau poenja anak, djadi dia jang pergi poengoet toeloengin angkat bawa naik ka dia poenja dalem praoe sekarang ini saja soeka maoe tjari satoe bakal mantoe, saja soeda tengok jang kau poenja anak, dengan moeda ada tinggi poenja pladjaran, serta bisa mendjalankan hati jang kebaikan, di blakang hari jang tentoe dia ada besar poenja redjeki, saja poenja ingetan soeka maoe boeat kawinin sama saja poenja anak, satoe perkara maoe balas jang dia poenja boedi, belon taoe Lo Han Djin soeka atau tiada, lantas ini prampoean boedjang berkata: saja poenja anak jang kabetoelan ketemoei itoe perkara, lagi dia tiada dengan sengadja saja poenja anak masa brani maoe boeat bakal bini, Pouw Seng berkata: saja poenja datang ada sangat sekali poenja ingetan, harep Lo Han Djin soepaja bole menoeroet, ini prampoean boedjang lantas panggil Lie Tjoen Eng, adjak berpaket boeat menanja begimana jang dia poenja kemaoshan.

Lie Tjoen Eng memang dia sendiri soedah tengok Pouw Si poenja roepa sampe bagoes, soengoe begitoe tetapi moeloetnja tiada brani boeat sembarangnja mengomong, dan di dalem hatinja ada brapa bagian poenja bergerak, sekarang ini dia maoe kasi anaknja boeat toenangan djadi ada akoer dia poenja kemaoehan, begitoe djoega adepin sama dia poenja mah poengoet berkata: dari ini perkara melainkan iboe jang poenja koewat, tiada oesa iboe boeat menanja lagi sama saija, masa saija anak brani tiada maoe menoeroet.

Dia poenja iboe tengok gelagat Lie Tjoen Eng seperti orang soeka, lantas dia keloear adepin sama Pouw Seng berkata; soedara toewa ada sampe begitoe poenja tjinta masa saija brani tiada maoe menoeroet tjoema tetapi saija poenja roema tiada ada oeroes, kaloe persalinan pandjer ada tebel atau tipis, djangan di boeat tjela sebab saija orang tiada poenja, maka Pouw Seng sahoetin berkata: Lo Han Djin troesa bilang begitoe, itoe perkara kapan sama sama ada soeka, biar djoega persalinan pandjer ada tipis maoe apa di boeat tjerita, saija djoega tiada ada poenja barang-barang keetjeng, dan saija soedah pergi berdagang, brapa taoen poenja tjape, tjoema melainkan ketingalan ada brapa ratoes poenja oewang mas, dan saija poenja ingetan semoeanja itoe oewang maoe kasi saija poenja anak boeat berdagang, dengan sekarang ini saja soedah toewa, tjoema harep maoe menoempang tingal sama-sama, dan harep maoe makan nasi jang sedia, boeat menoengoe sampe saija poenja hari toewa sadja, ini prampoean boedjang dengar begitoe mendjadi girang dan soeka hati, teroes dia berkata sembari basain pangil dia tjinkee: ia djika tjinkee soeka maoe begitoe ada baek sekali, jang tentoe sekali saija poenja anak dia misti piara sama tjinkee, nasa dia brani loepain itoe tiada ada itoe atoeran, dan omong belon habis soedah keliatan orangnja Loja datang lapor bilang: jang sekarang ini Lie Tjoen Eng, soedah dapet di kota Boe Tjiang Koan poenja nama Sioetjaij, dia di dalem roemanja barang dapet dengar itoe kabar, mendjadi girang dengan segala soeka hati.

Arkian maka sedalem roemanja Lie Tjoen Eng ketjil besar, pada hormatin orangnja Loija itoe ampoenja datang serta bawa keloear makanan dengan arak di adjak dia makan, soedah habis dia makan lantas masoek ambil oewang boeat kasi persen sama dia, itoe orangnja Loija lantas bri trima kasi laloe berdjalan poelang, dan tahan kasi tingal Pouw Seng soeroe dia menginap, sekalian maoe adjak berpakat akan pili hari jang ketentoehan.

Sampe besok hari paginja lantas Pouw Seng minta poelang, itoe Koei Sie prampoean boedjang, lantas pergi di roema tetangganja boeat minta toeloeng dia djadi tjomblang, soeroe dia sampe di roemanja orang she Pouw minta dari anak prampoeannja ampoenja soerat pehdjie hari di beranakkin dan tetangganja apa bole boeat toeloengin boeat sampe di roemanja Pouw Seng minta dari itoe pehdjie, Pouw Seng lantas menoeroet keloearin anaknja poenja pehdjie di kasi sama dia.

Lantas itoe tjomblang ambil masoekin di dalem dia poenja sakoe, angkat tangan membri hormat, dan bilang sama Pouw Seng maoe minta poelang, Pouw eng lantas bilang baek laloe di hanter dia sampe keloear pintoe soedah sampe lantas Koei Sie trima dengan segala soeka hati, dan pili tjari hari jang baek anter pandjer lagi dia pili hari laen jang taek boeat ambil (Tjoa) itoe kemanten.

Kabetoelan itoe hari Tjongsoe (kepala bikin examan), ada panggil dia poenja anak Lie Tjoen Eng maoe di kasi itoe nama dan djoega ini Koei Si prampoean boedjang soedah bikin sedia oeroesin, soeroe dia poenja anak pergi di kota boeat trima dari itoe nama, sekalian soeroe samboet dia poenja bini adjak poelang karoemanja, dengan di iringkan sama tetaboehan Kouw Gak, wah enak betoel trima nama sekalian pergi kawin, dan Pouw Seng lantas toeroet ikoet sama sama dia poenja anak naik di djoli, satelah sampe di roemanja Lie Tjoen Eng, lantas ini Koei Sie prampoean boedjang keloear samboet dia sepasang laki bini soeroe bereodja, sehabis lantas Koei Sie soeroe Lie Tjoen Eng adjak bininja masoek di kamar, itoe satoe hari bikin pesta dan oendang sekalian din poenja sanak berebet, masing masing tetamoe poedji alam liat kemanten prampoean begitoe tjakap, Lie Tjoen Eng liat begitoe mendja ti girang soeka hati, dan lagi Koei Si bikin sedia di blakang satoe kamar boeat kasi Pouw Seng tinggal.

Lie Tjoen Eng sama Pouw Sie sebab dia ada poenja pertoeloengan maka dia berdoea itoe ada bertamba lebi tjinta, dan kawin soedah sampe satoe boelan, lantas dia poenja mertoewa panggil Lie Tjoen Eng sama dia poenja anak, adepin dia berdoea di depan moekanja jang tempo doeloe hari dia soedah bawa menggat Lie Tian jo poenja sembilan ratoes mas, di kasi sama Tjoen Eng sembari dia bilangin berkata: akoe sekarang ini soedah toewa, jang akoe soedah brapa taoen berdagang koempoelin ini oewang ada sebegini, barep mantoe bole trima sadja, djika kau maoe boeat bli sawak atau boeat berdagang, ada poenja oewang sebegini tiada lah sampe mendjadi kenjat, itoe melainkan mantoe poenja ingetan begimana, dan akoe si toewa bangka sekarang ini melainkan harep sama mantoe, soepaja akoe djangan djadi kelaparan dan kedinginan, tjoema boeat toempangin sampe akoe poenja hari toewa sadja.

Maka Lie Tjoen Eng berkata: piara djaga rawatin sama mertoewa, itoe memang dari saja mantoe poenja perkara, dimana saja brani boeat serakain mertoewa poenja oewang itoe tiada ada atoeran, ia harep entia bole simpan sadja itoe oewang boeat ongkos pake jang laen laen.

Pouw Seng lantas berkata akoe dari moeda sampe toewa, soedah tjapein berdagang lari pergi sana sini, ada dapet oentoeng tiada maoe toeloeng mantoe maoe toeloeng sama siapa, dengan lagi ini oewang akoe tinggal di badan toch pertjoema, ia harep mantoe bole simpan sadja ini oewang boeat modal, bikin kaoentoengan di atas diri moe.

Lie Tjoen Eng masi djoega belon brani trima, dan sampe dia poenja istri Pouw Sie boedjoekin sama dia berkata: int oewang jang betoel akoe poenja entia soeka borat kasi sama kau, tiada oesa kau maloe maloe bole trima sadja kau boeat berdagang, Lie Tjoen Eng dengar begitoe baroe dia brani trima begitoe djoega bilang trima kasi sama dia poenja mertoewa, lantas apa maoe Lie Tjoen Eng kaget dapet pikiran dan inget maoe kasi taoe polisi, jang ia tempo dia poenja bapa terbalik di dalem aer, soedah 4 taoen mati, dia poenja toelang tiada ketinggalan, dengan dia poenja orang Lie Koei, jang bawa begitoe banjak poenja minjak tangijoe, belon taoe dimana tempat dia ada, lagi kita poenja roema tangga, masi ada begitoe banjak poenja poesaka banda, dan misti kita maoe pergi tjari boeat preksa, sebabnja kita poenja mah piara sekarang ini, tiada gemas boeat kasi kita keloear pergi di tempat jang djaoe, sekarang ini kita soedah kawin sebab ada kita poenja bini jang djaga sama dia, barangkali kita keloear pintoe boeat pergi tiada kenapa masa dia tiada kasi, dan dit pikir lagi berkata: djika boeat bilang terang tjari kita poenja bapa ampoenja perkara salempang dia tiada maoe kasi, sebab dengan begitoe poenja djaoe, jang kalemaren kita dapet dengar orang bilang, kandjeng toean resident maoe berangkat pergi di kota radja, apa betoel orang poenja tjerita begitoe kita belon taoe terang, kapan betoel lebi bae kita djoestain sama kita poenja mah piara, bilang jang kita maoe anter toean resident bakal kita bole dapet keloear pintoe. sehabis baroe nanti kita toelis sapoetjoek soerat kabarin jang kita pergi tjari dari kita poenja bapa poenja perkara, begitoe bakal ada bae.

Maka Lie Tjoen Eng poenja ingetan soedah tetap begitoe lantas dia kasi taoe sama dia poenja mah piara jang dia maoe anter toean resident berangkut pergi di kota radja, laloe bri tahoe sama dia poenja istri dan mertoewa, dan adjak satoe dia poenja pengikoet serta bawa bekelan sewa satoe praoe berangkat berdjalan, dia berdjalan tiada brapa lama soedah sampe di Ouw Kong d pan Ang Ong Bio, lantas dia dapet kenalin jang tempo dia bersama bapanja ada naik di ini tempat, dari itoe dia dapet ingetan maoe naik kedarat pergi sembajang, lantas soeroe bli barang sembajang dan lilin hio, naik pergi masoek di dalem itoe bio pasang hio meniat, minta sama Toapekkong soepaja bole ketemoe dari bapanja poenja toelang mait, sebabnja jang tempo itoe 4 taoen di depan, dan boekan sengadja jang saja tiada maoe mampir di dalem bio dari saja poenja bapa jang kerna terpaksa sama djoeragan praoe, maka sebab itoe praoe sampe mendjadi karoesakan sampe sekarang saja poenja bapa poenja toelang belon bisa ketemoe, sekarang ini harep Tjoen Sin toeloeng sama saja, bole keloearin moestadjeb, toendjoekin jang bekas saja poenja bapa poenja tempat mati, soepaja saja bole dapet bawa poelang pergi tanem, djika Tjoen Sin sampe bisa toeloengin, nanti saja bole bajar kaoel akan betoelin ini bio, habis dia kata lantas bersodja dan menangis, habis pergi toeroen ka praoe.

Tjerita Lie Tian Tjo jang soedah soeroe Pouw Seng pergi moewat itoe minjak tangijoe, soedah satoe boelan tiada kabar tjeritanja lantas itoe soedagar Hang Tjoe poenja orang berkata: Pouw Seng jaug soedah pergi begitoe lama tiada balik kombali, tentoe sekali dia orang soedah bawa menggat, itoe tempo Lie Tian Tjo dalem hatinja mendjadi tjemboeroehan, satelah Lie Koei soedah bae sakit lantas disoeroe dia pergi tjari serep serepin itoe perkara.

Lie Koei pergi tiada brapa lama lantas balik kombali, baroe ia dapet taoe jang Pouw Seng soedah lari, satelah Lie Tian Tjo dengar lantas tarik napas berkata: itoe semoea akoe poenja peroentoengan, kerna jang doeloe harinja akoe ada oetang sama dia, dan liwat ada brapa hari dia tiada maoe pikirin, itoe perkara dia boewang di samping tjoema melainkan dia pikirin dia poenja anak Lie Tjoen Eng, dan hari hari dia poenja hati tiada ada enak sampe ia djoeal bli tiada ada dia poenja ingetan, dan Lie Koei tengok dia poenja majikan poenja tingka lako tiada ada senang, lantas ia boedjoekin sambil berkata: ia Lo Siang Kong ada serik hati pikirin sama Siauw Siang Kong dan tiada inget aken maoe berdagang disini lebi bae kita poelang sadja tinggal di dalem roemah boekan masi banjak kita poenja harta banda lagi bole poengoet satoe anak boeat djaga Lo Siang Kong poenja hari toewa poen masi bole, maoe apa tinggal di tempat orang tiada oeroesan, Lie Tian Tjo dengar itoe pengomongan, lantas bikin betoel dia poenja barang barang sewah satoe praoe sama dia poenja kapitaal bawa poelang dan bli sedikit barang makanan boeat bekal makan di praoe, dan laloe berpisa sama itoe soedagar Hangtjoe berangkat berdjalan.

Kabetoelan itoe satoe hari soedah maoe sore, lantas ia kasi brenti itoe praoe di pinggiran soengei, dan Lie Tian Tjo dapet ingetan, jang tempo doeloe hari dia, poenja anak ada keroesakan disini, djadi itoe hatinja inget mendjadi sedi, pikirin ini Toapekkong Ang Ong ada moestadjeb, dan dapet ingetan jang kapan hari, kita loepa tiada sampe toelis dia poenja boekoe teejjan, dan lantas dia naik pergi bli lilin sama hio, masoek di itoe bio boeat pasang hio, dan sembari menangis bilang jang dia soedah mendjalankan kebaikan, lagi dia soedah satengah toewa, tjoema dapet satoe anak lelaki, jang doeloe hari dia soedah liwatin di sini poenja wak toe, sebab dia tiada sampe boeat pergi pasang hio ia harep apa jang saja poenja kedosahan minta di bebasin, dan begimana Toapekkong Ang Ong, bole gemas bikin sama saja kasi bapa sama anak terpentjar, mati atau idoep belon bole ketaoehan, dan sampe saja sekarang tinggal sebadan sadja, tiada ada poenja ingetan akan maoe balik poelang ia djika Tjoen Sin boeat goesar pada saja bole di bikin tjilaka saja poenja diri sendiri, dari saja poenja anak jang tiada dia poenja sala, lebi bae Tjoen Sin kaloe ada poenja moestadjab, biar bole akoe poenja praoe sabentar terbalik dan keleboe kombali, soepaja bole ketemoe saja poenja anak sama-sama, troes dia berkaok menangis.

Maka jang mendjaga di dalem bio itoe poenja Tosoe datang boedjoekin sama Lie Tian Tjo berkata: ia Lo Ki Soe djangan kau bilang begini boeat meniat, kau belon katahoei ini Toapekkong poenja moestadjeb, dan Lo Ki Soe bole niat taroh satoe kaoelan jang besar, maka akoe bisa sangoepin soepaja kau bapa anak bisa ketemoe lagi.

Lantas Lie Tian Tjo sahoetin berkata: bekaoel begitoe ada brapa soesanja, djika kau bilang akoe bapa anak bisa ketemoe kombali jang betoel bole di boeat heran, itoe Tosoe berkata lagi: perkara Sin Beng dimana orang bisa doega, kau betoel ada soenggoe hati maoe taroh kaoel jang besar bole toelis lah di dalem ini boekoe kau nanti bole liat datangnja begimana, kapan tiada betoel kau tiada oesa bajar itoe kaoel.

Lie Tian Tjo berkata: bae lah kaloe begitoe, kau bole ambil sadja itoe boekoe nanti akoe toelis. Lantas itoe Tosoe sigra pergi ambil itoe boekoe sama pit bakhi, bawa datang kasi sama Lie Tian Tjo, maka Lie Tian Tjo lantas berkata: djika bilang bapa anak bisa ketemoe kombali betoel akoe tiada harep, djika soenggoe ini Toapekkong ada poenja moestadjeb, bisa boeat toendjoekin akoe poenja anak poenja tempat toelang maitnja, sampe akoe bole dapet bawa poelang pergi tanem, itoe ada brapa soekoer sekali jang Toapekkong poenja kesian, dan akoe lantas bajar kaoel habisin ini 300 tahil mas, boeat bantoe bikin betoel ini bio sehabis lantas djoempoet itoe pit, toelis masoekin dia poenja nama di dalem boekoe, dan pergi sodja ampat kali di hadepan Toapek kong meniat akan taroh itoe kaoel, komedian itoe Tosoe tengok begitoe jang Lie Tian Tjo soedah toelis dalem hatinja mendjadi girang sekali lantas adjakin Lie Tiau Tjo masoek di dalem kamar sedoein thee wangi hormatin adjak dia minoem, kapan maoe taoe jang soedah Lie Tjoen Eng datang lebi doeloe di dalem ini bio dia poenja praoe jang baroe berangkat pergi lantas Lie Tian Tjo poenja praoe sampe, kerna sebab soedah maoe sore, dan Lie Tian Tjo minoem satoe mangkok thee, lantas dia toeroen ka praoenja berangkat pergi belajar.

Itoe waktoe di tjitgwee boentoet boelan, memang kaloe djam poekoel 5 pagi hawanja boelan poenja sinar masi trang, itoe tempo dia poenja djoeragan praoe sangkanin soedah siang, dan lagi dia tengok itoe angin ombak soedah pada sirep, dari itoe Lie Tian Tjo poenja praoe menoedjoe djalan disebla Lam, dan Lie Tjoen Eng poenja praoe menoedjoe djalan di sebla Pak djadi itoe doea doea praoe djalan ada bebarang, djalan belon ada satengah pal poenja djaoe, lantas toeroen satoe angin jang besar, serta datang satoe koempoelan awan itam toetoep di depan moeka, dan sampe orang tiada bisa liat satoe apa, itoe doea doeanja djoeragan praoe pada bingoeng, berkaok katanja roesak lah ini sekali, dia poenja gelagat tiada bae, Lie Tian Tjo dengar begitoe lantas sadja bangoen pake badjoe pergi di kepala praoe tengok itoe soongei gelap petang tiada keliatan di 4 pendjoeroe, itoe djoeragan praoe lantas toeroenin dia poenja lajar maea dajoeng sadja, bole di bilang soenggoe betoel ini Toapekkong ada moestadjeb, dan bole ini praoe kepala sama kepala bole saling bentoer masing masing ini toekang praoe pada riboet berkaok dan Lie Tian Tjo sama Lie Tjoen Eng diatas praoe lagi mengawasin di soengie poenja ombak dia dosa orang sama djoega kaja ada orang djorokin di soengei djatoh ketjeboer, bole bilang heran sakali ini 2 orang bole ketjeboer di aer, angin dan ombak lantas brenti, awan itam boebar lantas boelan mendjadi trang kombali, tetapi Lie Tian Tjo sama Lie Tjoen Eng ada di dalem aer, dapet tempat jang tjetek, dia bole berdiri tiada tinggelam dengan ada seperti kaja satoe ketebong timboel, dia tarik bawa berembet pergi di pinggiran soengei, itoe tempo Lie Tian Tjo tarik napas tiada bisa brenti, dan Lie Tjoen Eng ada menangis sadja, itoe waktoe boelan poenja tjaja trang ada lindoengan goenoeng, djadi itoe tiada bole trang boeat liat orang samar samar sadja, lagi tambahan dia sebadan penoe pasir loempoer, dari itoe dia tiada bisa boeat kenalin orang ada sabentaran lagi lantas langit soedah trang, dia berdoea saling adep adepan awasin mendjadi terkedjoet, lagi dia awasin plahan plahan dia kenalin trang, Lie Tian Tjo lantas tjepat pegang sama Lie Tjoen Eng berkata: ia kau sampe betoel roepa kaja akoe poenja anak jang nama Lie Tjoen Eng, apa betoel kau atau boekan, Lie Tjoen Eng mendjadi girang lantas sahoetin betoel dia ini, dia berdoea saling berkenalan masing-masing soeka hati, dan kasi taoe bilang dia poenja hal satoe persatoe, Lie Tian Tjo lantas berkata: akoe kirain kau ini sekali tiada bisa boeat ketemoe kombali, siapa jang bole taoe kau mati idoep bole ketemoe ini hari, soenggoe betoel ini Toapekkong poenja moestadjeb boeat toeloeng kasi dia ketemoe, dan sekarang ini akoe poenja di dalem peraoe, masi ada banjak poenja oewang kapital tinggelam ia akoe tiada boeat kesel di hati, maka Lie Tjoen Eng berkata ini hari anak sama bapa soedah saling bisa ketemoe jang betoel kita di doenia ada besar poenja peroentoengan dari ini oewang kapital tiada oesa boeat di koewatirin lagi dengan saja anak soedah dapet inah piara kasi kawin, lagi saja poenja martoewa soedah toeloeng kasi saja modal, 8-900 oewang mas, sampe bole boeat idoep tiada oesa entia iboek bilang miskin.

Lie Tian Tjo dengar begitoe mendjadi girang soeka hati dan bitjara belon habis soedah dapet tengok Lie Koei bawa doea tiga praoe jang ketjil, tjari sapoetarnja soengei, boeat serep-serepin, barang dia poenja praoe ampir soedah maoe deket Lie Tjoen Eng dapet kenalin sama Lie Koei, lantas ia boeroe sampe di pinggir soengei panggil kaokin berkata: hei Lie Koei kemari akoc ada disini, dan Lie Koei barang dengar ada soewara orang panggil lantas menengok keblakang liat di darat betoel ada orang panggil sama dia, begitoe djoega prenta itoe toekang praoe soeroe tjepat dajoeng itoe praoe, beeat samperin di pinggir soengei, serta ia soedah dekat barang dia liat, lantas sadja dia mendjadi terkedjoet sambil menanja berkata: hei kau apa boekan akoe poenja Siauw Siang Kong. Lie Tjoen Eng lantas sahoetin betoel, lantas Lie Koei menanja lagi: Lo Siang Kong sekarang ini ada di mana. Lie Tjoen Eng sahoetin kombali ia ada disini, komedian tiada antara lama lantas keliatan Lie Tian Tjo, samperin di pinggir soengei boeat menanja kata: apa itoe praoe baik atau roesak lagi apa kau ada poenja bekelan oewaug blandja atau tiada, Lie Koei sahoetin kombali berkata: praoe tiada ada koerang satoe apa, sekarang ini ada di depan itoe bio dan dia bertiga mendjadi girang lantas toeroen ka praoe ketjil, samperin itoe praoe di depan bio.

Praoe jang dari Lie Tian Tjo sewa tiada koerang apa-apa, dan djoega jang dari Lie Tjoen Eng sewa tiada ada apa-apa, barang dia sampe disitoe masing-masing pada soeka hati, dan di dalem bio poenja Tosoe dapet dengar pada keloear boeat pergi tengok, lantas keliatan betoel jang semalem ini orang jang datang pasang hio, lagi jang dia dapet dengar dia ada bilang bapa dan anak soedah saling ketemoe, djadi dia terlaloe poenja girang sekali, lantas pergi samperin di pingir soengei kasi dia slamat.

Dengan sigra Lie Tian Tjo samboet itoe Tosoe adjak dia masoek di dalem praoe, laloe membilang banjak trima kasi jang soedah toeloeng adjarin taroh itoe niat, dan bole di poedji soengoe ini Toapekkong poenja moestadjep jang bole di katakan ada angker sekali.

Iloe Tosoe lantas sahoetin berkata: saija Siauw To semalem maoe soeroe Lo Kisoe boeat taroh itoe niat berkaoel, soepaja Lo Kisoe bapa anak bole saling ketemoe, dan Lo Kisoe tiada maoe pertjaja saija poenja moeloet, sekarang ini baroe Lo Kisoe dapet taoe ini Toapek kong jang begitoe poenja moestadjeb, bole di bilang sama djoega kaja orang bersoewara lantas bole dapet keliatan, sekarang ini baroe Lo Kisoe pertjaja, saija Siauw To poenja pengomongan tiada djoesta, akan tetapi jang Lo Kisoe poenja niat, tjepat bole di bajar bakal ada bae.

Lie Tian Tjo lantas pangil Lie Koei, soeroe pergi ambil dia poenja oewang 5 tahil perak boeat kasi ini Tosoe poenja persen, dan lagi dia minta toetoeng sama ini Tosoe, soeroe bli sepasang babi kambing sama lilin hio, boeat sembajang poenja barang maoe bajar itoe kaoel, sehabisnja itoe Tosoe lantas trima itoe oewang pergi bli barang-barang bikin sedia, komedian soedah tengah hari itoe Tosoe lantas oendang Lie Tian Tjo bapa anak pasang hio bajar itoe kaoel. Lie Tian Tjo lantas bawa 300 tahil mas boeat bajar itoe kaoel, jang dia niat maoe bantoe betoelin itoe bio poenja perkara, lantas dia pasang hio sembari bilang sama Toapek kong, jang ini bari dia bajar itoe kaoel.

Sehabis dia taroh itoe oewang di hadepan Toapekkong, sembari pangil itoe Tosoe soeroe dia trima ini oewang masoekin di dalem boekoe, maka Lie Tian Tjo lantas pesenin sama ini Tosoe bilang berkata: ia tapi angkau misti tjepat pangil bas toekang roema boeat bikin betoel ini bio, di blakang hari nanti akoe datang kombali boeat kasi persen jang Losoe poenja soesa. Tosoe angkat tangan dan menarima itoe oewang.

Itoe Tosoe lantas adjakin Lie Tian Tjo bapa anak, masoek di dalem hormatin kasi dia minoem thee, dan boeka medja dari itoe barang sembajang di masak adjak dia makan, soedah habis, lantas Lie Tian Tjo adjak dia poenja anak pergi toeroen di praoe, itoe hari djoega dia berangkat berdjalan dapet angin jang baek, berdjalan tiada satoe hari lantas sampe di roemanja Lie Tjoen Eng dan Lie Tjoen Eng lebi doeloe naek kasi kabar sama dia poenja mah piara dan bininja, di bilang jang dia dari Ouw Kong pergi di bio Ang Ong soedah ketemoe dia poenja bapa, sekarang ini ada sama-sama balik datang, dia poenja mah piara itoe prampoean boedjang sama dia poenja istri Pouw Si dengar, lantas sadja pergi samboet boeat saling ketemoe. Lie Tian Tjo lantas bri trima kasi sama itoe prampoean boedjang, jang soedah toeloeng piara dia poenja anak.

Lie Tjoen Eng lantas prenta orang soeroe angkat bawa naik dari bapanja poenja barang-barang di dalem praoe, sehabisnja lantas bikin pesta oendang sekalian sebla menjebla dia poenja tetanga boeat dateng minoem, dan masoek tedalem kasi taoe snrna dia poenja mertoewa adjak keloear boeat kasi ketemoe sama bapanja. Pouw Seng dengar mantoenja bilang begitoe, tiada sempat boeat menanja lagi lantas sadja pergi ikoet mantoenja keloear, dan bila dia sampe di petengahan Tiong Thia, djadi dia berdoea besan sama besan saling ketemoe soedali satoe sama laen saling kenalin, itoe tempo Fouw Seng jang soedah dapet liat Lie Tian Tjo mendjadi tjengang tinggal berdiri tiada brani madjoe, teroes dia berkaok satoe soewara aijo, kaloe bogitoe betoellali jang ini angkau, Lie Tian Tjo selagi maoe menanja, soedah Pouw Seng lebi siang merasa dapet maloe dia poenja moeka lantas berkata: O! soengoe ini akoe maloe sekali, matilah akoe sekarang ini. Maka Liouw Seng terlaloe maloe lantas sadja maaoek di dalem kamar toetoep pintoe tiada brani keloear. Lie Tjoen Eng sama dia poeuja istri Pouw Si teustok begitoe mendjadi terkedjot dia tiada dapet taoe apa sebabnja, lantas tjepat dia pergi menanja sama dia poenja bapa, dan Lie Tian Tjo di petengaban tiada baik boeat bilang trang itoe perkara, dia lantas adjak Lie Tjoen Eng sampe kedalem dari itoe hal satoe per satoe di kasi taoe, Lie Tjoen Eng lantas kasi taoe dia poenja mah piara dan sama istrinja, baroe masing-masing dapet taoe jang itoe 900 tahil mas boekan dari Pouw Seng poenja. Lie Tjoen Eng sama dia poenja istri pergi di kamar boedjoekin sama dia pojenja mertoewa.

Lantas Lie Tian Tjo saraperin sama Pouw Seng dandan Pouw Seng poenja tangan sampe di petengahan saling berhormat lantas berdoedoek.

Pouw Seng sama Lie Tian Tjo minoem sembari berkata : akoe maoe bilang sekarang ini anak ada poenja bini bapa tinggal boedjang sendiri, dengan besan prampoean ada boedjang, dan anak mantoe satoe randjang, masa dia poenja mah laen. randjang dan bapa laen randjang di sana ada itoe atoeran, akoe maoe merkoewat soepaja tjinkes sama besan boleh sama bertakep ini maleo, belon taoe sanak ipar dan tetanga begimana baiknja. Banjak orang dengar begitoe pada teri awa berkakakan berkata : ini Pouw Seng poenja atoeran betoel sekali, troesa banjak Intjara boleh bikin djadi sadja dan banjak orang bilang ada baik begitoe djadi dia menoeroet saijamasing-masing orang tengok dia berdosa ada tergerak dia poenja hati, lantas sadja pangil dia poenja anak Lie Tjoen Eng, boeat gantiin bapa. jadjalan dari itoe adat orang banjak, dan lagi pangil dia poenja mantoe boeat gantiin dia poenja mertoewa prampoean, djalan dari adat orang kawin, dan masing-masing pada soeka hati minoem sampe satengah mabok, Tjiu,Tian Tjo sama Koei Si djaidi kawin tidoer satoe kamar, dari itoe didalam roemahnja apa djoega perbira mendjadi akoer, dan soedah liwat brupa boelan poenja lama, lantas Lie Tian Tjo balik poelang ka dia poenja kampoeng djoeal dia poenja roema tanga dan sawah-sawah, dan koempoelin semoea dia poenja harta banda hawa pergi di desa Pek Jang Wau, lagi jang dia inget itoe Tonpekkong An Ong ada begitoe poenja moestadjep djadi itoe dia saban taoen pergi sembajangin, di blakang hari Lie Tian Tjo mendjadi kaja besar, banjak dia poenja anuk tjoetjoe toeroen menoeroen tiada poetoesnjn, sebab Ijie Tian Tjo pake hati baik dengan pertjaja sama Toapekkong, maka dia soedah terpentjar sampe boleh berkoeiopoel kombali.

TAMAT.

